Isabel Allende 


Knygų DVASIŲ NAMAI, FORTŪNOS DUKTĖ, PORTRETAS SEPIJA autorė 


Alma littera 


Inesė Suares - jauna kukli ispanė, Estremadū- 
ros siuvėja, atvykusi į Naująjį Pasaulį ieškoti 
sutuoktinio, kuris svajodamas apie garbę nu- 
sidangino kitapus Atlanto. Ji taip pat nori pa- 
tirti nuotykių, bet už tai yra smerkiama kitų 
moterų - tokia jau ta XVI amžiaus visuomenė. 
Amerikoje Inesė neranda savo vyro, bet sutin- 
ka aistringą meilę — Pedrą de Valdiviją, Fran- 
sisko Pisaro feldmaršalą. Su juo Inesė leidžiasi 
įrizikingą žygį, kurio tikslas - užkariauti Čilę 
ir įkurti Čilės karalystę. 

Šiame romane karšta meilė kaitaliojasi su tos 
epochos šiurkštumu, smurtu ir Žiaurumais, 
kurių nevalia pamiršti. Isabelės Allendės 
plunksna įrodo, jog tikrovė gali būti tokia pat 
patraukli ir dar labiau stulbinanti nei suma- 


niausios fantazijos. 


Isabel Allende 


NES 


Romanas 


Iš ispanų kalbos vertė 
Valdemaras Kvietkauskas 


Alma littera 


VILNIUS / 2007 


UDK 860(83)-3 Versta iš: 
Al-142 Isabel Allende 
INĖS DEL ALMA MIA 


G Isabel Allende, 2006 

O Vertimas į lietuvių kalbą, 

Valdemaras Kvietkauskas, 2007 
ISBN 978-9955-24-753-1 O Leidykla „Alma littera“, 2007 


Įžanginės pastabos 


INESĖ SUARES (Inės Suarez, 1507-1580), ispanė, gimusi Pla- 
sensijoje, 1537 metais atkeliavo į Naująjį Pasaulį, padėjo nu- 
kariauti Čilę ir įkurti Santjago miestą. Tapo įtakinga politike 
ir verslininke. Inesės Suares Žygiai, minimi to meto kroni- 
kose, daugiau kaip keturis šimtmečius buvo istorikų kone 
pamiršti. Šiuose puslapiuose atpasakoju įvykius taip, kaip jie 
surašyti dokumentuose. Stengiausi įpinti kuo mažiau vaiz- 
duotės peršamų spėlionių. 

Šis kūrinys - autorės išmonės vaisius, tačiau visi sutapi- 
mai su Čilės nukariavimo įvykiais ir veikėjais - ne atsitikti- 
niai. Beje, ryžausi modernizuoti XVI amžiaus ispanų kalbą, 
kad nešiurpinčiau galimų skaitytojų. 

Šios knygos iliustracijos paimtos iš Alonso de Ersilijos 
(Alonso de Ercilla) leidinio „La Araucana“, kurį išspaus- 
dino Gasparo i Roigo spaustuvė Madride 1852 metais. 


PIRMAS SKYRIUS 


Curopa. 1500-1537 metai 


Aš ESU INESĖ SUARES, gyvenu Čilės karalystėje, garbinga- 
jame Naujosios Estremadūros Santjago mieste, 1580-aisiais 
mūsų Viešpaties metais. Negaliu tvirtinti, kad mano gimi- 
mo data, kurią žinau, yra tiksli, bet, pasak mano motinos, 
gimiau po bado ir siaubingo maro, kuris ištiko Ispaniją mi- 
rus Pilypui Gražiajam. Nemanau, kad dėl maro būtų kalta 
karaliaus mirtis, kaip šnekėjo žmonės, regėję gedulingąją 
procesiją, kuriai praėjus dar keletą dienų ore tvyrojęs kar- 
čiųjų migdolų kvapas, bet ką gali žinoti. Karalienė Joana, 
vis dar jauna ir daili, per dvejus metus su viršum išvaikš- 
čiojo visą Kastiliją lydėdama katafalką iš vienos vietos į kitą, 
protarpiais vis atidengdavo karstą ir bučiuodavo savo vyrą 
į lūpas, neprarasdama vilties, kad jis dar prisikels. O Gra- 
žusis, kad ir balzamuotas, vis dėlto dvokė. Kai aš atėjau į 

šį pasaulį, nelaimingoji karalienė jau buvo išprotėjusi, su- 
pančiota, kad nesiautėtų, ir uždaryta Tordesilijo rūmuose 
kartu su vyro palaikais; tai reiškia, kad man jau mažiausiai 
septynios dešimtys metų ir dar prieš Kalėdas turėsiu mirti. 
Galėčiau pasakyti, kad tokia čigonė nuo Chertės upės krantų 
išpranašavo mano mirties datą, bet tai būtų viena iš tų me- 
lagysčių, kurių nestinga knygose ir kurias palaikome tiesa 
vien todėl, kad jos yra išspausdintos. Čigonė tik išbūrė man 
ilgą gyvenimą, kaip daro kiekvienas, kuris už tai gauna pi- 
nigo. Tai išvarginta mano širdis praneša, kad galas nebetoli. 
Visada žinojau mirsianti senatvėje, ramiai, savo lovoje, kaip 
visos mano giminės moterys; todėl nedvejodama pasitikau 
daugybę pavojų, nes nė vienas nenukeliauja į aną pasaulį 
nesulaukęs skirtos dienos. „Nebijok, mirsi tu nuo senatvės, 
senoray'“, - guodė mane Katalina miela Peru ispanų kalbos 
tarme, kai nesiliaujantis kanopų dundesys, kurį jutau krūti- 
nėj, parbloškė mane žemėn. Pasimiršo man kečujiškasis Ka- 
talinos vardas, ir jau nebepaklausi - palaidojau ją savo namo 
kieme prieš daugybę metų, - bet nė trupučio neabejoju, kad 
jos pranašystės tikslios ir teisingos. Katalina stojo man tar- 
nauti senoviniame Kusko mieste, inkų pažiboje, Fransisko 
Pisaro laikais, to paties šunsnukio narsuolio, kuris, pasak 
ilgaliežuvių, Ispanijoje kiaules ganė, o gyvenimą baigė būda- 
mas markizas, Peru gubernatorius, prislėgtas savo valdžios 
troškimo ir išdavysčių gausos. Taip likimas pasišaipė iš to 
naujojo indėnų pasaulio, kur nebepaisoma senovinių papro- 
čių ir visi atsidūrę vienoj krūvoj: šventieji ir nusidėjėliai, bal- 
taodžiai, juodaodžiai, mulatai, indėnai, metisai, kilmingieji ir 
jų pakalikai. Kiekvienas galėjo būti sukaustytas grandinėmis, 
paženklintas įkaitusia geležim, o rytojaus dieną laimei nusi- 
šypsojus pakilti į aukštybes. Išgyvenau Naujajame Pasaulyje 
daugiau kaip keturis dešimtmečius, bet taip ir neapsipratau 
su netvarka, nors mane pačią ji ir pamalonino: jei būčiau li- 


INESĖ Į | 


kusi gimtajame miestelyje, šiandien būčiau vargšė senė, apž- 
libusi nuo begalinio nėrinių mezgimo žvakės šviesoje. Tenai 
būčiau Inesė, siuvėja iš Vandentiekio gatvės. O čia esu donja 
Inesė Suares, labai įžymi ponia, šviesiausiojo gubernatoriaus 
dono Rodrigo de Kirogos našlė, Čilės karalystės nukariauto- 
ja ir įkūrėja. 

Turiu, kaip jau esu minėjusi, mažiausiai septyniasdešimt 
metų, ir gerai nugyventų, bet mano siela ir širdis, vis dar ne- 
galinčios pamiršti jaunystės, klausia, kokie velniai apsėdo 
man kūną. Pasižiūriu į sidabrinį veidrodį, pirmąją povestu- 
vinę Rodrigo dovaną, ir neatpažįstu tos žilagalvės senelės, 
kuri žvelgia į mane iš ten. Kas čia tokia šaiposi iš tikrosios 
Inesės? Spoksau iš arti prisikišusi, tikėdamasi veidrodžio gi- 
lumoj įžvelgti mergaitę su kasomis ir šašuotais keliais, ko- 
kia buvau kitados, merginą, sprunkančią į sodo pakraštį, 
kad paslapčiom pasimylėtų, o gal brandžią aistringą moterį, 
miegančią Rodrigo de Kirogos glėbyje. Jos visos čia slapsto- 
si, esu tikra, bet negaliu jų įžiūrėti. Nebejodinėju savo ku- 
melaite, nebevilkiu šarviniais marškiniais ir nebesinešioju 
špagos, bet ne mano siela dėl to kalta, - ji manęs niekada ne- 
nuvylė, - tik kūno išdavystė. Man trūksta jėgų, skauda sąna- 
rius, kaulai sustingę ir žvilgsnis drumsčiasi. Be skaitomųjų 
akinių, kuriuos užsisakiau Peru, nebūčiau galėjusi parašyti 
šių eilučių. Ketinau lydėti Rodrigą - tegul Viešpats jį priima 
į šventą savo prieglobstį! - paskutiniame jo mūšyje su indė- 
nais mapučais, bet jis man neleido. „Tam reikalui tu per sena, 
Inese“, - nusijuokė jis. „Kaip ir tu“, - atsakiau, nors tai buvo 
netiesa: jis už mane keleriais metais jaunesnis. Nesitikėjom 
dar pasimatyti, bet atsisveikinom be ašarų, neabejodami, 
kad susitiksim aname pasaulyje. Seniai žinojau, kad Rodrigo 
dienos suskaičiuotos, nors jis tai kaip galėdamas slėpė. Nie- 
kuomet negirdėjau jo dejuojant, kentėjo dantis sukandęs, ir 
tik šalto prakaito išpilta kakta rodė, kaip jam skauda. Iškelia- 


Į 2 ISABEL ALLENDE 


vo į pietus karščiuodamas, perbalęs, su pūliuojančia votimi 
blauzdoje, kurios neįstengė pagydyti nei jokie mano vaistai, 
nei maldos; ėjo, kad išsipildytų jo noras mirti kaip kareiviui 
mūšio sūkuryje, o ne paguldytam į patalą kaip bejėgiam se- 
niui. O aš troškau būti ten, palaikyti jam galvą mirties va- 
landoje ir padėkoti už meilę, kurią man dosniai dalijo per 
visą ilgą mudviejų gyvenimą. „Pažvelk, Inese, - kalbėjo jis 
man rodydamas mūsų laukus, nusitęsusius iki kalnų papė- 
dės. - Visa tai ir šimtų indėnų sielas mums globoti pavedė 
Dievas. Mano pareiga yra kovoti su Araukanijos laukiniais, 
o tu privalai saugoti mūsų dvarą ir jo gyventojus.“ 

Tikroji priežastis buvo kita: Rodrigas iškeliavo vienas, kad 
nematyčiau jo ligoto. Norėjo verčiau išlikti mano atminty 
raitas ant žirgo, komanduojantis savo narsuoliams, kovojan- 
tis globojamose žemėse į pietus nuo Bio Bijaus upės, kuriose 
šeimininkavo laukiniai mapučų kovotojai. Aš buvau vado 
dešinioji ranka, todėl klausiau jo įsakymų kaip nuolanki 
žmona, nors niekada tokia netapau. Rodrigas buvo atneštas 
į mūšio lauką hamake, o ten jo žentas, Martinas Ruisas de 
Gamboa, pririšo uošvį ant žirgo, kaip kitados buvo pririštas 
Sidas Kampeadoras, kad priešai išsigąstų vien tik jį pamatę. 
Jis puolė į mūšį savo vyrų priekyje kaip patrakęs, mesdamas 
iššūkį pavojui, su mano vardu lūpose, bet gailestingos mir- 
ties taip ir nesutiko. Parnešė jį man visai ligotą ant greitosio- 
mis sukurptų neštuvų; auglio nuodai buvo pasklidę po visą 
kūną. Kitą žmogų seniai būtų palaužusi liga ir karo vargai, 
tačiau Rodrigas buvo stiprus. „Pamilau tave iš pirmo žvilgs- 
nio ir mylėsiu amžinai, Inese“, - kalbėjo jis agonijos valandą. 
Dar pridūrė geidžiąs būti palaidotas be iškilmių ir norįs, kad 
už jo sielos išganymą būtų paaukota trisdešimt mišių. Re- 
gėjau Mirtį lyg per miglą, taip, kaip matau raides šiame po- 
pieriaus lape, bet apsirikti negalėjau. Tad pasišaukiau tave, 
Isabele, kad padėtum man jį aprengti, nes Rodrigas buvo per 

daug išdidus, kad sutiktų ligos sudarkytą kūną rodyti tarnai- 
tėms. Tik mudviem, tau, dukrele, ir man, jis leidosi apvelka- 
mas visais šarvais ir apaunamas kaustytais batais. Paskui jį 
pasodinom jo pamėgtajame krėsle, padėjom ant kelių jo šal- 
mą ir kalaviją - parengėm priimti Bažnyčios sakramentus ir 
išeiti nepriekaištingai oriai, taip, kaip ir gyveno. Mirtis, vis 
dar stovinti šalimais ir pagarbiai laukianti, kol baigsim ruo- 
šą, motiniškai apkabino mirštantįjį, o paskui pamojo man 
prieiti, kad priimčiau paskutinį sutuoktinio atodūsį. Pasilen- 
kiau prie jo ir aistringai pabučiavau į lūpas. Jis mirė šiuose 
namuose, ant mano rankų, karštą vasaros pavakarę. 

Negalėjau įvykdyti Rodrigo nurodymo ir palaidoti jį be 
didelės iškilmės, nes jis buvo labiausiai mylimas ir gerbia- 
mas žmogus visoje Čilėje. Visas Santjago miestas jo gedėjo 
neslėpdamas ašarų, o kituose karalystės miestuose vyko be- 
galė sielvarto mitingų. Vos prieš keletą metų žmonės plū- 
do į gatves su gėlėmis ir šaudydami iš arkebuzų sveikino jį 
paskirtą gubernatorium. Palaidojom jį su derama pagarba 
Maloningosios Dievo Motinos bažnyčioje, kurią jis ir aš bu- 
vom pastatydinę Švenčiausiosios Mergelės garbei ir kurio- 
je labai greitai atguls ir mano kaulai. Daviau pakankamai 
pinigų Malonės ordino vienuoliams, kad tris šimtus metų 
kas savaitę aukotų mišias melsdami sielos išganymo tauria- 
jam hidalgui donui Rodrigui de Kirogai, narsiajam Ispanijos 
kariui ir kariuomenės vadui, Čilės karalystės nukariautojui, 
dusyk paskirtam jos gubernatorium, Santjago ordino kava- 
lieriui, mano vyrui. Tie keli mėnesiai be jo prailgo man kaip 
amžinybė. 

Man nedera užbėgti už akių; jeigu tai, ką patyriau gy- 
venime, pasakosiu ne iš eilės ar netiksliai, pamesiu minčių 
giją; metraštis turi sekti natūralią įvykių eigą, nors atmintyje 
ir būtų viskas be tvarkos sumišę. Rašau naktį prie Rodri- 
go rašomojo stalo, apsisiautusi alpakos skara. Mane saugo 

ketvirtasis Baltasaras, kurio prosenelis atkako su manim 
į Čilę ir lydėjo mane keturiolika metų. Tas pirmasis Balta- 
saras nugaišo 1553 metais, kai buvo nužudytas ir Valdivi- 
ja, bet aš išsaugojau jo palikuonis - visi jie buvo didžiuliai, 
nerangūs, šiurkščiakailiai. Šiuose namuose šalta - menkai 
tegelbsti kilimai, portjeros, gobelenai ir gorės, nors tarnai 
ir žiūri, kad jose vis žėruotų anglys. Dažnai aimanuoju tau, 
Isabele, kad čia be galo tvanku; turbūt šaltis tvyro ne ore, o 
manyje. Už tai, kad galiu juodu ant balto surašyti savo min- 
tis ir atsiminimus, turiu būti dėkinga kunigui Gonsalesui de 
Marmolechui, kuris, atitrūkęs nuo laukinių evangelizacijos 
ir krikščionių guodimo, ištaikydavo valandėlę, kad mane pa- 
mokytų skaityti. Tada jis buvo kapelionas, bet vėliau tapo 
pirmuoju Čilės vyskupu ir turtingiausiu šios karalystės žmo- 
gumi - apie tai dar pasakosiu. Mirdamas nieko nenusinešė 
į kapą, bet paliko gerų darbų pėdsaką ir už tai buvo žmonių 
mylimas. Pagaliau juk kiekvienas turi tik tiek, kiek yra davęs, 
kaip sakydavo Rodrigas, tauriausias iš žmonių. 

Pradėkim nuo pradžios, nuo pirmųjų mano atsiminimų. 
Gimiau Plasensijoje, Estremadūros šiaurėje, karingame ir 
religingame pasienio mieste. Senelės namas, kuriame augau, 
stovėjo per akmens svydį nuo katedros, meiliai vadinamos 
Senąja, nors statytos tik XIV amžiuje. Man saulę užstoda- 
vo įmantrūs jos vartai, papuošti raižiniais. Nebepamatysiu 
storos mūro sienos, saugančios miestą, Didžiosios aikštės, 
ūksmingų gatvelių, akmeninių pilaičių ir skliautuotų galeri- 
jų; visada prisiminsiu ir nedidelį senelio namą, kuriame iki 
šiol gyvena vyresniosios mano sesers anūkai. Mano sene- 
lis, stalius baldžius, priklausė Tikrojo kryžiaus brolijai - tai 
buvo didelė garbė jo luomo žmogui. Per Didžiąją savaitę toji 
brolija, įsikūrusi seniausiame miesto vienuolyne, visad eida- 
vo procesijos priekyje. Senelis, vilkėdamas violetiniu abitu, 
susijuosęs geltona virve ir mūvėdamas baltomis pirštinė- 

mis, kartu su kitais nešdavo šventąjį kryžių. Jo abitas būda- 
vo išmargintas kraujo dėmėmis - mat jis leisdavosi plaka- 
mas iki kraujo, kad patirtų, kaip kentėjo Kristus, kopdamas 
į Golgotą. Didžiąją savaitę langinės būdavo uždaromos, kad 
neįeitų saulės šviesa, o žmonės pasninkaudavo ir kalbėdavo 
pašnabždomis; visi tiek ir teveikdavo, kad meldėsi, dūsavo, 
ėjo išpažinties ir aukojo. Vieną Didįjį penktadienį mano se- 
sutei Asunsjonai, tuomet dar tik vienuolikos metų, atsivėrė 
stigmos - Kristaus žaizdos, šiurpios piktžaizdės plaštakose, 
o jos Žvilgsnis įsmigo į dangų. Mano mama ją sugrąžino 
į šį pasaulį vienu kitu antausiu, ant žaizdų dėjo voratinklius, 
girdė ramunėlių arbata ir nedavė valgyti. Asunsjona buvo 
uždaryta namie, kol užgis žaizdos, o mums motina uždraudė 
apie tai kalbėti, nes nenorėjo, kad jos dukrelė būtų vežioja- 
ma po bažnyčias ir rodoma mugėse kaip kokia keistenybė. 
Mano sesutė buvo ne vienintelė mūsų krašte, kuriai atsivė- 
rė stigmos: kasmet per Didžiąją savaitę kokią nors mergai- 
tę ištikdavo panašios kančios, ji pakildavo nuo žemės, jai iš 
burnos sklisdavo rožių kvapas arba nugaroj išdygdavo spar- 
nai ir ji čia pat virsdavo angelu; tai bent būdavo džiaugsmo 
tikintiesiems! Kiek tik prisimenu, jos visos galiausiai nuke- 
liaudavo į vienuolyną, išskyrus Asunsjoną, kuri mamos pa- 
stangomis ir visai šeimai laikant liežuvį už dantų atsipeikėjo 
nuo to stebuklo be padarinių, ištekėjo ir susilaukė keleto vai- 
kučių; viena iš jų buvo mano seserėčia Konstansa, su kuria 
šiame pasakojime dar susitiksim. 

Prisiminiau procesijas, nes vienoje iš jų susipažinau su 
Chuanu, žmogumi, kuris tapo pirmuoju mano vyru. Ėjo 
1526 metai, tie patys, kai mūsų imperatorius Karolis V susi- 
tuokė su gražiąja savo pussesere Izabele Portugale, kurią jam 
buvo lemta mylėti visą gyvenimą, ir tie patys, kai Suleimanas 
Puikusis su turkų kariuomene nužygiavo iki paties Europos 
centro, grasindamas krikščionybei. Garsas apie musulmonų 

žiaurumus gąsdino žmones, ir mums vaidenosi, kad tos pra- 
gariškos ordos jau čia pat, prie Plasensijos sienų. Tais metais 
religinis įkarštis, baimės kurstomas, išaugo ligi beprotybės. 
Ėjau su procesija, apdujusi nuo pasninko, nuo rūkstančių 
žvakių, nuo kraujo ir smilkalų tvaiko, nuo maldų šurmu- 
lio ir save plakančių fanatikų dejonių; žingsniavau kaip sa- 
pnuodama paskui saviškius. Vienuolių ir atgailaujančiųjų 
minioje tučtuojau pastebėjau Chuaną. Ir kaip jo nepastebė- 
si: jis buvo visa pėda aukštesnis už kitus, jo galva kyšojo virš 
minios. Kareiviški pečiai, tamsūs, garbanoti plaukai, romė- 
niška nosis, na ir katino akys, smalsiai atsiliepusios į mano 
žvilgsnį. „Kas jis toks?“ — pasmalsavau rodydama jį motinai, 
bet vietoj atsakymo susilaukiau niukso į pašonę ir griežto 
paliepimo nudelbti akis. Aš neturėjau sužadėtinio, nes mano 
senelis buvo nusprendęs, kad turiu likti netekėjusi ir slau- 
gyti jį senatvėje už bausmę, kam gimiau vietoj anūko, kurio 
jis taip troško. Jam nepakako išteklių dviem kraičiams, ir jis 
nutarė, kad Asunsiona turi daugiau šansų negu aš susilaukti 
deramo jaunikio, nes yra šviesaus gymio ir putli, atitinkanti 
vyrų skonį, be to, paklusni; o aš - vieni kaulai ir raumenys, 
maža to - užsispyrusi kaip mulas. Buvau atsigimusi į mamą 
ir velionę močiutę, o jos švelnumu negarsėjo. Tada man 
buvo teigiama, kad patraukliausi mano bruožai esantys tam- 
sios akys ir vešlūs karčiai, betgi tą pat galėjai pasakyti apie 
pusę Ispanijos mergelių. Tiesa, buvau labai naginga: visoj 
Plasensijoj ir jos apylinkėse nebuvo kruopštesnės už mane 
siuvėjos ir siuvinėtojos. Su ta profesija nuo aštuonerių metų 
prisidėdavau prie šeimos pajamų ir taupiau kraičiui, kurio 
neketino man skirti senelis; tikėjausi gauti vyrą, nes verčiau 
jau tramdyti nenuoramas vaikus, negu popinti pikčiurną se- 
nelį. Aną Didžiosios savaitės dieną, neklausydama mamos, 
nusisiaučiau skepetą ir nusišypsojau nepažįstamajam. Taip 
prasidėjo mano romanas su Chuanu, kilusiu iš Malagos. Se- 

nelis buvo jam priešingas iš pat pradžių, ir gyvenimas mūsų 
šeimoj virto beprotnamiu; skraidė įžeidimai ir lėkštės, nuo 
durų trankymo įskilo siena ir jei ne mano mama, išskyrusi 
mudu su seneliu, būtume vienas kitą užmušę. Užkūriau jam 
tokią pirtį, kad pagaliau jis pavargo ir nusileido. Nežinau, ką 
Chuanas manyje įžvelgė, bet tai ir nesvarbu; šiaip ar taip, ne- 
ilgai pasižinę sutarėm po metų susituokti: mat jam dar rei- 
kėjo susirasti darbą, o man - papildyti skurdų savo kraitį. 

Chuanas buvo vienas iš tų ryžtingų ir linksmų vyriškių, 
kuriems iš pradžių neatsispiria nė viena moteris, o paskui 
jau gailisi, kad tas šaunuolis neatiteko kitai, nes dėl jo tenka 
daug kentėti. Jam nereikėjo dėti pastangų, kad mane sugun- 
dytų, - taip pat būtų sugundęs ir kiekvieną kitą; vien savo 
buvimu tas dailus ir dėmesingas vyras jaudino moteris. Jis 
jau nuo keturiolikos metų, nuo to amžiaus, kai pradėjo nau- 
dotis savo žavesiu, iš jų ir gyveno. Juokdamasis pasakojo, 
kad nebesuskaičiuoja, kiek moterų dėl jo kaltės įtaisė ragus 
savo vyrams ir kiek sykių jam teko sprukti nuo pavydaus 
sutuoktinio. „Bet dabar, kai esu su tavim, mano džiaugsme, 
visa tai baigėsi“, - pridūrė jis, kad mane nuramintų, o pats 
tuo tarpu vis šnairavo į mano sesutę. Dailus stotas ir patrau- 
klumas lenkė į jo pusę ir vyrus; Chuanas mokėjo ir gerti, 
ir lošti, be to, turėjo neišsenkamą atsargą įžūlių sumanymų 
ir fantastiškų planų, kaip lengvai prasimanyti pinigų. Greit 
supratau, kad jo mintys nukreiptos į tolį ir į ateitį, kad jam 
vis negana. Jis, kaip ir daugelis kitų tais laikais, klejojo le- 
gendomis apie Naująjį Pasaulį, neva ten nesuskaičiuojami 
lobiai ir šlovė tik ir laukiantys narsuolių, nebijančių rizi- 
kuoti. Jaunuolis tikėjo, kad jam lemta atlikti didžius žygius 
kaip Kristupui Kolumbui, kuris leidosi į jūras neturėdamas 
nieko, išskyrus drąsą, ir atrado dar pusę pasaulio, arba kaip 
Hernanui Kortesui, kuris pelnė brangiausią Ispanijos impe- 
rijos perlą - Meksiką. 

— Sako, kad toje pasaulio dalyje viskas jau atrasta, - tvirti- 
nau jam: galgi atkalbėsiu. 

— Kokia tu tamsuolė, moteriške! Dar reikia nukariauti kur 
kas daugiau, nei yra nukariauta. Į pietus nuo Panamos tebė- 
ra neliesta žemė, o jos turtai didesni negu Saliamono. 

Jo planai mane baugino, nes reiškė, jog turėsim išsiskirti. 
Be to, buvau girdėjusi iš močiutės, o ji savo ruožtu nusiklausė 
smuklėse, kad Meksikos actekai aukojantys žmones. Tūks- 
tančiai nelaimingų belaisvių stovintys trejeto mylių ilgumo 
eilėse ir laukiantys, kada reikės užkopti šventyklos laiptais, 
o jau ten žyniai - susivėlę pabaisos, aptekę sudžiūvusiais 
kraujais ir laistantys šviežią kraują, - išplėšiantys jiems širdį 
obsidiano peiliu. Kūnai nusiritantys laiptais ir sugriūvantys 
papėdėje, kur stūksantys kalnai pūvančios mėsos. Miestas 
įsikūręs kraujo ežere; plėšrieji paukščiai, prisilesę Žmogie- 
nos, tokie sunkūs, kad nebepaskrendantys, o žiurkės prisi- 
putusios iki aviganio šuns didumo. Nesą nė vieno ispano, 
kuris to nežinotų, bet Chuano tie dalykai negąsdino. 

Aš siuvau ir siuvinėjau nuo aušros lig išnaktų, rengiausi 
vestuvėms, o Chuanas leido laiką smuklėse ir aikštėse, gun- 
dydamas tiek skaisčias mergeles, tiek paleistuves, linksmin- 
damas miestiečius ir kvaršindamas jiems galvą svajonėmis 
plaukti per jūras pas indėnus - tai esąs vienintelis kelias jo 
užmojo žmogui. Kartais pradingdavo ištisoms savaitėms, 
net mėnesiams, o grįžęs nieko neaiškindavo. Kur jis bastė- 
si? Niekada to nesakė, bet kadangi tiek šnekėjo apie kelio- 
nes į užjūrį, žmonės iš jo šaipėsi, o mane vadino „Indijos 
jaunamarte . Taiksčiausi su tokiu jo elgesiu kantriau negu 
derėtų, nes man protas buvo aptemęs, o kūnas degte degė 
kaip kiekvienąsyk įsimylėjus. Chuanas mane juokindavo, 
linksmindavo padaužiškomis dainomis ir eilėmis, maldė bu- 
činiais. Pakakdavo jam mane paliesti, kad užuot raudojusi 
imčiau dūsauti, o apmaudas virstų geismu. Kokia gi pakanti 

ta meilė, kaip ji viską atleidžia! Nepamiršiu pirmojo mūsų 
apsikabinimo pasislėpus miške už krūmų. Buvo vasara, vir- 
pėjo šilta derli žemė, kvepėjo laurais. Išėjom iš Plasensijos 
kas sau, kad neduotume peno apkalboms, ir nusileidom pa- 
kalnėn anapus miesto sienų. Susitikom prie upės, susiėmę 
rankomis nubėgom į tankmę ir susiradom vietelę toliau nuo 
kelio. Chuanas paklojo lapų guoliui, nusivilko liemenę ir pa- 
tiesė ją man atsisėsti, paskui neskubėdamas pamokė mane, 
kaip maloniai leisti laiką. Buvom atsinešę alyvuogių, duo- 
nos ir butelį vyno, kurį nudžioviau iš senelio; gurkšnojom 
jį žaismingai pasikeisdami. Bučiniai, vynas, juokas, karš- 
tis, tvoskiantis iš žemės ir iš dviejų įsimylėjėlių. Jis nuvilko 
man palaidinę, marškinius ir ėmė laižyti krūtis; kalbėjo, kad 
jos - kaip persikai, prisirpusios ir saldžios, nors man pačiai 
jos labiau priminė kietas slyvas. Ir toliau glamonėjo mane 
liežuviu, kol pasijutau bemirštanti iš malonumo ir meilės. 
Menu, kad išsitiesė aukštielninkas ant lapų ir užsikėlė mane 
ant viršaus nuogą, šlapią nuo prakaito ir geismo, nes norė- 
jo, kad pagaučiau mudviejų šokio ritmą. Taip pamažu, lyg 
žaisdama, be baimės ir skausmo, atsisveikinau su nekaltybe. 
Ekstazės akimirką pakėliau akis į žaliąjį miško skliautą ir dar 
aukščiau, į karštą vasaros dangų, ir ilgu šūksniu išliejau tyrą, 
paprastą džiaugsmą. 

Chuanui nesant atšaldavo mano aistra, suliepsnodavo 
pyktis ir nuspręsdavau išguiti jį iš savo gyvenimo; bet vos 
parsiradęs, švelniu atsiprašymu ir bukliomis patyrusio mei- 
lužio rankomis vėl mane pavergdavo. Ir vėl viskas iš pra- 
džių: vilionės, pažadai, atsidavimas, meilės palaima ir naujo 
išsiskyrimo kančios. Pirmieji metai mums praslinko taip ir 
nepaskelbus vestuvių datos, taip pat ir antrieji, ir tretieji. Per 
tą laiką mano geras vardas buvo sumaišytas su purvais, nes 
žmonės kalbėjo, kad paslapčiom elgiamės nedorai. Iš tiesų 
taip ir buvo, bet niekas negalėjo to įrodyti - viską darėm 

labai apdairiai. Toji pati čigonė, kuri man išpranašavo ilgą 
gyvenimą, išdavė ir paslaptį, kaip nepastoti: įsikišti kempinę, 
pamirkytą acte. Ir mano sesutė Asunsjona, ir draugės kalė 
man į galvą, kad geriausias būdas būti pranašesnei už vyriš- 
kį - atstumti jo meilinimąsi, bet nė viena šventoji kankinė 
nebūtų įstengusi taip elgtis su Chuanu Malagiečiu. Aš pati 
ieškojau progų likti su juo dviese ir pasimylėti bet kur, ne 
tik už uždarų durų. Po jo nepažinau nė vieno kito vyro, ku- 
ris turėtų tokį išskirtinį gebėjimą suteikti man palaimą bet 
kokia poza per porą minučių. Mane patenkinti jam rūpėjo 
labiau nei save. Jis mintinai išmoko mano kūno žemėlapį ir 
mokė, kaip man pačiai juo pasimėgauti. „Tik pažiūrėk, mo- 
teriške, kokia tu graži“, - kartojo jis man. Nepritariau tokiam 
jo meilikavimui, bet didžiavausi galėdama sužadinti geismą 
dailiausiam Estremadūros vyriškiui. Jei mano senelis būtų 
žinojęs, ką mes išdirbinėjam nelyginant triušiai visur, net 
tamsiuose bažnyčios užkampiuose, būtų mus abu nudobęs; 
jis labai skrupulingai saugojo savo gerą vardą. O tas jo geras 
vardas didžia dalimi priklausė nuo jo šeimos moterų doros, 
todėl vos tik pirmosios žmonių apkalbos pasiekė prižėlusias 
jo ausis, baisiausiai įniršo ir pagrasino išgrūsti mane peklon. 
„Sutepta garbė nusiplauna tik krauju“, - pabrėžė jis. Mama 
atsistojo jam priešais, įsisprendusi į šonus, ir taip sužaibavo 
akimis, kad jos žvilgsnis būtų galėjęs suturėti įsibėgėjusį bu- 
lių; jis turįs matyti, kad aš kuo labiausiai norinti tų vedybų, 
reikią tik prispirti Chuaną. Tada senelis pasitelkė draugus 
iš Tikrojo kryžiaus brolijos, įtakingus Plasensijos piliečius, 
ir užlaužė nartųjį mano sužadėtinį, jau tiek kartų įkalbinėtą 
gražiuoju. 

Susituokėm skaistų rugsėjo antradienį, kai Didžiojoje 
aikštėje vyko turgus ir visas miestas kvepėjo gėlėmis, vai- 
siais ir šviežiomis daržovėmis. Po vestuvių Chuanas išsivežė 
mane į Malagą, ten įsikūrėm nuomojamam bute su langais 

į gatvę; pasistengiau jį papuošti nertinėmis užuolaidomis ir 
baldais, kuriuos mano senelis padirbo savo dirbtuvėj. Chu- 
anas ėmėsi vedusio vyro vaidmens turėdamas tik neribotų 
ambicijų, bet su eržilo įkarščiu, nors jau seniai pažinojom 
vienas kitą kaip vyras ir žmona. Buvo dienų, kai ištisas va- 
landas mylėjomės, taip ir nespėję apsirengti; net ir pavalgy- 
davom lovoj. Nors ir aistros apakinta, greit įsitikinau, kad 
naudingumo požiūriu ši santuoka yra klaida. Chuanas ne- 
pateikė man staigmenų, savo charakterį buvo jau parodęs 
per praėjusius metus, bet viena yra matyti jo trūkumus iš 
šalies ir visai kas kita - gyventi su jais. Vienintelės vertingos 
mano sutuoktinio savybės, išlikusios mano atminty, buvo 
jo gebėjimas patenkinti mane lovoje ir toreadoro įžūlumas, 
kuriuo nesiliovė mane stebinęs. 

— Ne kažkiek naudos iš to vyro, - įspėjo mane mama, at- 
vykusi mūsų aplankyti. 

- Tegul tik parūpina vaikelių, kitkas man nesvarbu. 

— O kas uždirbs duonos kąsnį tiems vaikeliams? 

- Aš pati, kol dar turiu adatą ir siūlų, - atšoviau. 

Buvau pratusi dirbti nuo tamsos lig tamsos, o pirkėjų 
mano siuviniams ir patiesalėliams netrūko. Be to, gaminau 
pyragėlius su mėsos ir svogūnų įdaru, kepiau juos viešoje 
malūno krosnyje ir auštant pardavinėjau Didžiojoj aikštėj. 
Daugsyk išbandžiusi atradau geriausią riebalų ir miltų san- 
tykį, kad tešla neištižtų, būtų plastiška ir tirptų burnoj. Mano 
pyragėlius žmonės labai mėgo, tad netrukus kepimu pelny- 
davau daugiau nei siuvimu. 

Mama padovanojo man Švenčiausiosios Mergelės Gel- 
bėtojos statulėlę, išdrožtą iš medžio, labai stebuklingą, kad 
laimintų mano įsčias, bet Dievo Motina, matyt, turėjo svar- 
besnių reikalų ir mano maldų neišklausė. Jau pora metų ne- 
besinaudojau kempine su actu, o vaikų kaip nėr, taip nėr. 
Aistra, kurią išgyvendavau su Chuanu, abiem jau tapo at- 

grasi. Kuo daugiau iš jo reikalavau ir kuo mažiau jam at- 
leisdavau, tuo labiau jis tolo nuo manęs. Galiausiai bemaž 
lioviausi jį kalbinusi, o jis tik šaukdavo, bet mušti nedrįso, 
nes vienintelį kartą, kai užsimojo ant manęs, tvojau jam 
per galvą geležiniu prikaistuviu, kaip kad darydavo mano 
močiutė seneliui, o paskui ir mama mano tėčiui. Žmonės 
šneka, kad nuo to prikaistuvio mano tėvas išsinešdino iš 
mūsų krašto ir niekada jo nebematėm. Bent jau tuo atžvil- 
giu mano šeima skyrėsi iš kitų: vyrai žmonų nemušė, tik 
vaikus. Chuanui tąsyk vos kaukštelėjau, bet geležis buvo 
karšta ir kaktoj liko žymė. Tokiam pasipūtėliui kaip jis 
tas nežymus įdagas tapo tragedija, bet man pravertė - vy- 
ras pradėjo mane gerbti. Po smūgio prikaistuviu baigėsi 
jo grasinimai, bet turiu pripažinti, kad mudviejų santy- 
kiai nepagerėjo: kaskart palietus randą jo akys nuožmiai 
blykstelėdavo. Mane jis baudė nebeduodamas pasitenki- 
nimo, kurį anksčiau taip dosniai teikė. Mano gyvenimas 
pasikeitė, slinko savaitės ir mėnesiai, o aš vis jaučiausi kaip 
katorgininkė galerose, tik dirbau ir dirbau galvos nepa- 
keldama, grauždamasi dėl nevaisingumo ir skurdo. Vyro 
užgaidos ir įžeidinėjimai užgulė mane sunkia našta, kurią 
turėjau prisiimti, kad nereikėtų kęsti gėdos susidūrus su jo 
kreditoriais. Baigėsi ilgos mūsų bučinių naktys ir tvarsy- 
masis lovoje rytais; glamonės vis retėjo ir trumpėjo, darėsi 
šiurkščios ir panašios į prievartavimą. Pakęsdavau jas tik 
dėl išsvajotojo kūdikėlio. Dabar, kai esu jau sena ir galiu 
ramiai apžvelgti visą gyvenimą, suprantu, jog tikroji Šven- 
čiausiosios Mergelės malonė ir buvo sutrukdyti man moti- 
nystę, kad galėtų išsipildyti man skirta ypatinga lemtis. Su 
vaikais būčiau buvusi supančiota, kaip ir kiekviena patelė; 
su vaikais būčiau taip ir likusi Chuano Malagiečio valio- 
je, vis siūčiau ir gaminčiau pyragėlius; su vaikais nebūčiau 
nukariavusi šios Čilės karalystės. 

Mano vyras ir toliau rengėsi kaip dabita ir leido pinigus 
kaip bajoras, neabejodamas, jog aš nersiuos iš kailio, bet ap- 
mokėsiu jo skolas. Gėrė be saiko ir lankėsi kekšių kvartale, 
užsibūdavo ten po kelias dienas, kol aš neištvėrusi pasamdy- 
davau kokį prasčioką, kad eitų jo ieškoti. Parvesdavo man jį 
utėlėtą ir susigėdusį; aš išnaikindavau utėles ir sarmatydavau 
vyrelį. Lioviausi gėrėjusis jo liemeniu bei profiliu, pritinkan- 
čiu marmuro statulai, ir ėmiau pavydėti sesei Asunsjonai, iš- 
tekėjusiai už vyriškio, atrodančio kaip šernas, bet darbštaus 
ir gero vaikų tėvo. Chuanas nuobodžiavo, o aš kankinausi 
iš nevilties, todėl ir nebandžiau jo sulaikyti, kai jis pagaliau 
ryžosi keliauti į Indiją ieškoti Eldorado, miesto iš gryno auk- 
so, kur vaikai žaidžiantys topazais ir smaragdais. Po poros 
savaičių manasis išėjo nė neatsisveikinęs, staiga, su ryšuliu 
drabužių ir paskutiniais mano pinigėliais, kuriuos nugvelbė 
iš slėptuvės už ugniakuro. 

Chuanas ir mane buvo užkrėtęs savo svajonėmis, nors 
nė sykio neparodė man iš arti nė vieno avantiūristo, kuris 
būtų grįžęs iš Indijos pralobęs; priešingai, parsirasdavo tik 
nuskurdę, ligoti ir išprotėję. Prakutusieji savo turtą praras- 
davo, o įsigiję užjūriuose, pasak jų pačių, milžiniškus dvarus 
negalėjo jų parsigabenti. Vis dėlto nei šie, nei kiti argumen- 
tai nepadėdavo atsispirti galingai Naujojo Pasaulio traukai. 
Argi Madrido gatvėmis nevažinėjo furgonai, kupini indė- 
nų aukso luitų? Aš netikėjau, kaip kad Chuanas, jog esa- 
ma auksinio miesto, stebuklingų šaltinių, laiduojančių am- 
žiną jaunystę, arba amazonių, kurios smaginasi su vyrais, 
o paskui juos išleidžia apdovanotus brangenybėmis, tačiau 
tikėjausi, jog ten galima rasti kai ką dar vertingesio - lais- 
vę. Indijoje kiekvienas yra pats sau šeimininkas, prieš nieką 
neprivalo lankstytis, gali klysti ir vėl viską pradėti iš naujo, 
būti kitu žmogumi, gyventi kitą gyvenimą. Tenai nė vienas 
nėra badomas pirštais dėl nešlovės, net ir pats mažiausias 

gali padaryti karjerą. „Virš mano galvos - tik;prašmatni 
mano kepurė“, - sakydavo Chuanas. Kaip galėjau atkalbėti 
saviškį nuo tos avantiūros, jeigu ir pati būdama vyru susi- 
gundyčiau? 

Kai tik Chuanas išėjo, grįžau į Plasensiją gyventi su se- 
sers šeima ir mama, nes mano senelis buvo jau miręs. Ta- 
pau dar viena „Indijos našle“, kaip daugelis Estremadūros 
moterų. Papročiai liepė man ryšėti gedulingą skarą su šydu, 
aklinai dengiančiu veidą, išsižadėti visuomeninio gyvenimo 
ir paklusti savo šeimai, nuodėmklausiui bei valdžiai. Malda, 
darbas ir vienatvė - tik tiek man žadėjo ateitis, bet tapti kan- 
kine - ne mano būdui. Sutinku, kad sunku buvo nukariau- 
tojams Indijoje, bet daug sunkiau - jų žmonoms Ispanijoje. 
Išmokau paversti niekais sesers ir svainio pastangas mane 
kontroliuoti, o kadangi jie bijojo manęs ne ką mažiau nei 
mūsų mamos, tai ir nesikišo į mano asmeninį gyvenimą, tik 
džiaugėsi, kad nekeliu skandalų. Aptarnaudavau tuos, kurie 
pas mane siūdinosi, vaikščiojau į Didžiąją aikštę savo pyra- 
gėlių pardavinėti ir net pamėgau dalyvauti liaudies šventėse. 
Be to, lankiausi ligoninėje, padėdavau vienuolėms slaugy- 
ti ligonius, užsikrėtusius sunkiomis ligomis arba sužeistus 
muštynėse, nes jau nuo jaunumės domėjausi gydymo menu, 
dar nežinodama, kad vėliau gyvenime man to labai prireiks, 
kaip ir sugebėjimo gardžiai gaminti arba surasti vandens. Iš 
prigimties turėjau Dievo dovaną aptikti požeminį vandenį, 
turėjo ją ir mano mama. Mus abi dažnai kviesdavosi koks 
valstietis, o kartais - ir dvarponis, kad lauke parodytume, 
kur kasti šulinį. Tai visai lengva: laikai rankose nesuspau- 
dusi rykštelę, nulaužtą nuo žaliuojančio medžio, ir pamažu 
eini per lauką, kol rykštelė pajutusi vandenį nulinksta. Ten 
ir dera kasti. Žmonės kalbėjo, kad iš to gebėjimo mudvi su 
mama galėjom praturtėti, nes šulinys Estremadūroje yra ti- 
kras lobis, bet mes visuomet darėm tai už dyka, nes jeigu 


INESĖ 25 


imsi pinigus už paslaugą, prarasi tą galią. Ateityje tas talen- 
tas padės man išgelbėti visą kariuomenę. 

Keletą metų beveik nieko negirdėjau apie savo vyrą, tik iš 
Venesuelos atėjo trys jo laiškučiai; juos man perskaitė baž- 
nyčios klebonas ir padėjo surašyti atsakymą. Chuanas rašė, 
kad patyrė daug vargo ir pavojų, kad tenai nukeliavę žmonės 
esantys labai nedori, todėl tenka vis vaikščioti ginkluotam ir 
nežiopsoti, kad aukso čia esą gausiai, tik jis dar nėra jo ma- 
tęs, kad sugrįšiąs turtingas, pastatydinsiąs rūmus, o aš gyven- 
sianti kaip kunigaikštienė. Tuo tarpu man dienos slinko lėtai 
ir nuobodžiai, gyvenau labai skurdžiai, nes mano uždarbio 
vos pakako pragyventi, o atliekamus pinigus laikiau užkasu- 
si žemėje. Niekam nesisakydama, kad nepasklistų paskalos, 
rengiausi keliauti paskui Chuaną, kad ir kiek tai kainuotų, 
ne iš meilės, kadangi jos nebeliko, ir ne dėl ištikimybės, ku- 
rios jis nenusipelnė, tik svajodama tapti laisva. Ten, toli nuo 
tų, kurie mane pažįsta, galėsiu elgtis kaip tinkama. 

Mano kūnas degte degė iš nekantrumo. Naktimis kentė- 
jau pragaro kančias, varčiausi lovoje negalėdama pamiršti, 
kokia buvau laiminga Chuano glėbyje, kai dar geidėm vienas 
kito. Karštis mane pylė net ir viduržiemį, siutau ant savęs 
ir ant viso pasaulio, kam gimiau moterim ir esu pasmerkta 
laikytis papročių. Gėriau migdomąsias žolelių arbatas, kaip 
man patarė ligoninės seselės vienuolės, bet jos manęs ne- 
veikė. Kunigo liepiama stengiausi melstis, bet nevaliodavau 
net ir Tėve mūsų užbaigti neapnikta nuodėmingų minčių, 
nes šėtonas, viską savo tinklais apraizgęs, guldė mane ant 
menčių. „Tau reikia vyriškio, Inese. Viską galima tylomis 
sutvarkyti...“ - kuždėjo man motina, praktiška kaip visada. 
Moteriai mano būklėje tai būtų buvę nesunku; net ir mano 
nuodėmklausys, dvokiantis gašlus vienuolis, siūlė kartu nu- 
sidėti dulkinoj jo klausykloj ir už tai žadėjo man atlaidų — 
sutrumpinti skaistyklos kančias. Nė už ką nesutikau; toks 

bjaurus senis! Vyrų nebūtų man pritrūkę, jei tik būčiau no- 
rėjusi; kartais, nebegalėdama ištverti šėtono kurstymų, jiems 
ir atsiduodavau, bet tai buvo glamonės iš reikalo, be ateities. 
Buvau prikaustyta prie Chuano šmėklos ir vienatvės prislėg- 
ta. Nebuvau tikra našlė, negalėjau darsyk tekėti, mano dalia 
buvo laukti, vien tik laukti. Gal vis dėlto geriau mestis į pa- 
vojus, kurie tyko jūroj ir barbarų žemėj, kol dar nepasenau 
ir nenumiriau, taip ir nespėjusi pagyventi? 

Galiausiai gavau karaliaus leidimą plaukti į Indiją, kurio 
siekiau keletą metų. Jo didenybė rėmė santuokos saitus ir 
rūpinosi suvesti gyvanašlius, kad Naujajame Pasaulyje kur- 
tųsi kuo daugiau teisėtų krikščioniškų šeimų, bet nesisku- 
bino priimti sprendimus; juk gerai žinom, kaip Ispanijoj 
vis delsiama. Ištekėjusios moterys gauna leidimą keliauti 
pas teisėtus vyrus, tik jeigu jas lydės šeimos narys arba koks 
gerbiamas asmuo. Mane žadėjo lydėti Konstansa, penkio- 
likmetė mano sesers Asunsjonos duktė, nedrąsi mergaitė, 
labai dievota; ją pasirinkau kaip sveikiausią iš visos šeimos. 
Vis dėlto Naujasis Pasaulis - ne gležnoms būtybėms. Jos 
pačios neatsiklausėm, bet iš priepuolio, kuris ją ištiko, su- 
pratau, kad kelionė jos nevilioja. Tėvai leido jai vykti su ma- 
nim tik tada, kai gavo mano pažadą, raštininko surašytą ir 
užantspauduotą, kad jei vėl susieisiu su vyru, parsiųsdinsiu 
ją atgal Ispanijon ir parūpinsiu jai kraitį, kad galėtų stoti 
į vienuolyną; to pažado negalėjau ištesėti, bet ne dėl savo 
kaltės, o dėl jos pačios, kaip toliau pamatysim. Kad gaučiau 
dokumentus, du liudytojai turėjo patvirtinti, jog esu iš geros 
šeimos, nei maurė, nei žydė, o tikra krikščionė. Pagrasinusi 
kunigui, kad apie jo gašlumą pranešiu bažnytiniam tribu- 
nolui, išgavau rašytinį savo dorumo liudijimą. Už santau- 
pas susipirkau visa, ko reikia kelionei; tų reikmenų pernelyg 
daug, kad čia vardyčiau, nors prisimenu visus iki vieno. Pa- 
kaks, jei pasakysiu, kad pasiėmiau maisto trims mėnesiams, 

net ir gurbą su vištomis, be to, drabužių ir namų rakandų 
įsikurti Indijoje. 


Pedras de Valdivija augo dideliame akmeniniame name, ne- 
turtingų bajorų dvare Kastueroje, trejetas dienų pėsčiomis į 
pietus nuo Plasensijos. Gaila, kad nesusipažinom jauni, kai 
jis, dailus karininkas, grįždamas iš vieno karo žygio keliavo 
per mano miestą. Galimas daiktas, kad tą pačią dieną kas sau 
vaikštinėjom kreivomis gatvelėmis: jis - jau subrendęs vyras, 
su kardu prie šono, vilkintis prašmatnia karališkojo kavale- 
risto uniforma, o aš - vis dar mergaitė šviesiomis kasomis, 
kurias tebenešioju ir dabar, tiesa, vėliau jos patamsėjo. Galė- 
jom susidurti bažnyčioje, gal jo ranka palietė manąją šven- 
tinto vandens dubenyje, gal ir mūsų žvilgsniai buvo susitikę, 
tik vienas kito nepažinom. Nei tas tvirtas karys, sunkumų 
užgrūdintas, nei aš, mažoji siuvėjėlė, negalėjom numatyti, ką 
mums rengia likimas. 

Pedras buvo kilęs iš kariškių šeimos, įžymios ne dėl turto, 
bet dėl senos genealogijos; jo protėviai dar prieš Kristų ko- 
vojo su romėnų legionais, po septynių šimtmečių kariavo su 
saracėnais, o paskui ta pati giminė tiekė šaunius vyrus am- 
žiniems krikščionių monarchų tarpusavio karams. Kitados 
Pedro proseneliai nusileido nuo kalnų ir įsikūrė Estremadū- 
roje. Jis pats užaugo klausydamasis motinos pasakojimų apie 
žygius, kuriuos nuveikė septyni broliai Valdivijos, kilę iš Ibijos 
slėnio; jie stojo į kruviną kovą su siaubinga pabaisa. Pasak 
įkvėpimo pagautos matronos, tai buvo ne paprastas slibinas 
driežo liemeniu, šikšnosparnio sparnais ir dviem trimis gyva- 
tės galvomis, kaip tas, kurį nudūrė šventas Jurgis, bet dešim- 
teriopai didesnis ir Žiauresnis žvėris, gyvenęs šimtus metų ir 
įkūnijęs visų Ispanijos priešų niekšybes, nuo romėnų ir arabų 

iki piktadarių prancūzų, kurie dar visai neseniai drįso ginčy- 
ti mūsų valdovo teises. „Įsivaizduok, sūneli, mus šnekančius 
prancūziškai!“ - tolydžio įterpdavo garbingoji ponia į savo 
pasakojimą. Vienas po kito krito broliai Valdivijos, sudeginti 
liepsnų, kuriomis spjaudėsi pabaisa, arba sudraskyti jo nagų, 
tokių kaip tigro. Kai šeši buvo jau žuvę ir mūšis pralaimėtas, 
jauniausiasis brolis, kuris dar laikėsi ant kojų, nupjovė storą 
medžio šaką, nusmailino abu jos galus ir sugrūdo bestijai į 
nasrus. Slibinas ėmė raičiotis iš skausmo, siaubingosios jo ga- 
lūnės draskė žemę ir kėlė dulkių debesis, kurie plaukė oru iki 
pat Afrikos. Tada didvyris iškėlė kalaviją abiem rankomis ir 
įsmeigė slibinui į širdį, taip išvaduodamas Ispaniją. Tasai vai- 
kinas, narsuolių narsuolis, buvo tiesioginis Pedro protėvis iš 
motinos pusės, o kaip įrodymai liko dvi relikvijos: kalavijas, li- 
kęs šeimoje, ir herbas - auksiniame fone dvi gyvatės kandžio- 
ja medžio kamieną. Giminės devizas skelbė: „Mažiau bijosi 
mirties - ilgiau gyvensi“. Nenuostabu, jog turėdamas tokius 
protėvius Pedras iš pat jaunumės pakluso ginklo šauksmui. 
Motina nepagailėjo savo kraičio likučių ir parūpino jam viską, 
ko dar reikėjo rengiantis žygiui: šarvinius marškinius ir visą 
ginkluotę, vėliavėlę su herbu, ginklanešį ir du žirgus. Legen- 
dinis Valdivijų kalavijas buvo surūdijęs, sunkus kaip kelmas, 
vertingas tik kaip papuošalas ir relikvija, todėl nupirko jam 
kitą, iš geriausio Toledo plieno, lankstų ir lengvą. Juo Pedrui 
teko kautis Ispanijos kariuomenėj su Karolio V vėliava, nuka- 
riauti tolimiausią Naujojo Pasaulio kraštą ir šalia to kalavijo, 
lūžusio ir kruvino, mirti. 

Jaunasis Pedras de Valdivija, užaugęs tarp knygų, motinos 
globojamas, patraukė į karą su užsidegimu, būdingu jaunuoliui, 
iki tol mačiusiam tik vienokias žudynes - kaip skerdikas aikš- 
tėje pjauna kiaulę; tas žiaurus spektaklis sutraukdavo minias 
žmonių. Jo entuziazmas tvėrė ne ilgiau kaip naujutėlė vėliavėlė 
su šeimos herbu, virtusi skutais jau per pirmas kautynes. 

Ispanijos pulkuose kovojo ir kitas narsus bajoras Fransis- 
kas de Agirė; jis kaipmat tapo geriausiu Pedro bičiuliu. Nors 
Fransiskas buvo baisus pagyrūnas ir padauža, o Pedras - ti- 
kras rimtuolis, abu vienodai garsėjo drąsumu. Agirės šeima 
buvo kilusi iš baskų krašto, bet įsikūrė Talaveroje šalia Tole- 
do. Jaunuolis nuo pat pradžių rodė beprotišką drąsą, ieškote 
ieškojo pavojų, nes tikėjo, kad jį apsaugos auksinis kryželis, 
motinos užkabintas ant kaklo. Ant tos pačios grandinėlės 
tabalavo medalionas su kaštoninių plaukų sruoga, gauta iš 
gražios mergaitės, kurią jis nuo pat vaikystės mylėjo drau- 
džiama meile, nes buvo jos pirmos eilės pusbrolis. Fransis- 
kas buvo davęs skaistybės įžadus ir jau vien todėl negalėjo 
pusseserės vesti, bet tai netrukdė jam siekti kiekvienos mo- 
teriškės, kuri tik užkliūdavo ugningam jo temperamentui. 
Aukštam dailiam vaikinui, kuris taip nuoširdžiai juokiasi 
ir dainuoja tokiu skambiu tenoru, linksmindamas smuklių 
lankytojus ir žavėdamas moteris, nė viena negalėjo atsispirti. 
Pedras jam patarė saugotis, nes prancūziškoji liga nepasi- 
gailinti nei maurų, nei žydų, nei krikščionių, bet Fransiskas 
kliovėsi motinos kryželiu: kad jau taip sėkmingai gynė jį karo 
lauke, turėtų apginti ir nuo gašlumo padarinių. Agirė, drau- 
gijoj toks mielas ir galantiškas, mūšyje sužvėrėdavo, prie- 
šingai negu Valdivija, kuris net didžiausio pavojaus akivaiz- 
doj išlikdavo ramus ir prakilnus. Abu jaunikaičiai mokėjo 
skaityti ir rašyti, buvo mokyti ir kultūringesni už daugumą 
„bajorų. Pedrą buvo gerai išlavinęs jo mamos dėdė kunigas, 
jaunystėje su ja ir gyvenęs; ėjo kalbos, kad jis ir esąs tikrasis 
vaikino tėvas, tačiau Pedras niekuomet neišdrįso jo apie tai 
paklausti - motina būtų įsižeidusi. Be to, Agirę ir Valdiviją 
siejo tai, kad jie buvo vienmečiai, išvydę pasaulį tais pačiais 
1500 metais kaip ir šventasis imperatorius Karolis V, valdan- 
tis Ispaniją, Vokietiją, Austriją, Flandriją, Vakarų Indiją, dalį 
Afrikos ir dar daugybę kraštų. Jaunuoliai nebuvo prietaringi, 

bet didžiavosi gimę po ta pačia žvaigžde kaip karalius, vadi- 
nasi, jiems esą lemta atlikti ir panašius karinius žygdarbius. 
Juodu tarėsi neturintys šiame gyvenime geresnio tikslo kaip 
tarnauti kariais tokiam puikiam vadui; juk galima tik gėrėtis 
titanišku karaliaus stotu, nežabota jo drąsa, neeiliniu gebėji- 
mujoti ir fechtuotis, stratego talentu kare ir mokslininko ga- 
bumais taikos metu. Pedras ir Fransiskas dėkojo likimui už 
tai, kad yra katalikai, vadinasi, jų sielos būsiančios išganytos, 
ir kad juodu - bajorai ispanai, taigi aukštesni už visus kitus 
mirtinguosius. Jų tėvynė Ispanija - viso plačiojo pasaulio 
valdovė, galingesnė už senovinę Romos imperiją; jai Dievo 
skirta atrasti, nukariauti, apkrikštyti, valdyti ir apgyvendinti 
tolimiausius Žemės kampelius. Jiedviem buvo po dvidešimt 
metų, kai išžygiavo kautis Flandrijoj, paskui Italijoj; ten ir 
patyrė, jog kare žiaurumas yra dorybė, o žinant, kad mirtis 
nesitraukia nuo tavęs nė per žingsnį, pravartu visada būti 
pasirengus amžinajam gyvenimui. 

Abiejų karininkų vadas buvo neeilinis karys - Peska- 
ros markizas, kurio išvaizda, lyg ir ne visai vyriška, iš tiesų 
buvo apgaulinga: mat paauksuoti šarvai ir perlais išsiuvi- 
nėti šilkiniai drabužiai, kuriais vilkėdavo mūšio lauke, slė- 
pė nepaprastą karo vado talentą, kuriuo jis nuolat stebino 
aplinkinius. 1524 metais, įpusėjus Prancūzijos ir Ispanijos 
karui dėl teisės valdyti Italiją, markizas ir du tūkstančiai 
geriausių Ispanijos karių paslaptingai prapuolė - juos tarsi 
prarijo žiemos rūkai. Pasklido gandas, kad jie dezertyravę, 
plito pašaipios dainuškos apie išdavikus ir bailius, tuo tarpu 
pražuvėliai, pasislėpę vienoje pilyje, kuo slapčiausiai ruošėsi. 
Buvo jau lapkritis, ir šaltis stingdė sielas nelaimingiems ka- 
reiviams, apsistojusiems pilies kieme. Jie negalėjo suprasti, 
kodėl juos čia laiko sustingusius ir nerimaujančius, užuot 
metę į mūšį su prancūzais. O Peskaros markizas neskubėjo, 
laukė tinkamo momento tarsi prityręs medžiotojas. Paga- 

liau po kelių savaičių liepė karininkams rengtis kautynėms. 
Pedras de Valdivija įsakė savo bataliono vyrams užsivilkti 
grandininius šarvus ant vilnonių marškinių - lengva tik 
pasakyti, kai pirštai prišąla prie ledinio metalo! - ir išda- 
lijo maskuojamuosius apsiautalus. Taip jie ir žygiavo tarsi 
balti vaiduokliai, kuo tyliausiai, drebėdami nuo šalčio, per 
visą naktį, kol auštant atsidūrė visai šalia priešo tvirtovės. 
Sargybiniai ant jos kuorų pastebėjo kažką sniege krutant, 
bet manė, jog tai vėjo siūbuojamų medžių šešėliai. Neįžiū- 
rėjo ispanų, baltomis bangomis slenkančių balta Žeme, iki 
pat paskutinės akimirkos, kai šie puolė į ataką ir netikėtai 
pribloškė pilies gynėjus. Šitaip pasiekęs triuškinamą pergalę, 
Peskaros markizas tapo garsiausiu savo meto karvedžiu. 

Po metų Valdivija ir Agirė dalyvavo mūšyje dėl Pavijos, 
gražaus šimto vartų miesto, kur prancūzai taip pat buvo 
sumušti. Prancūzijos karalių, besikaunantį iš paskutiniųjų, 
paėmė į nelaisvę Pedro de Valdivijos kuopos kareivis: nu- 
vertė prancūzą nuo žirgo nežinodamas, kas jis toks, ir vos 
neperrėžė jam gerklės. Tik Valdivija spėjo jį sustabdyti ir 
tokiu būdu pakeitė Istorijos eigą. Mūšio lauke liko per de- 
šimtį tūkstančių žuvusiųjų; dar ne vieną savaitę ore siuvo 
spiečiai musių, o žemėj puotavo žiurkės. Žmonės šneka, jog 
iki pat šios dienos gūžiniai ir žiediniai kopūstai tame kraš- 
te vis dar iškelia kaulų skeveldrų, įstrigusių tarp lapų. Val- 
divija suprato, kad pirmąsyk pergalę nulėmė ne kavalerija, 
o naujoviški ginklai: arkebuzos, keblios užtaisyti, bet toli 
šaudančios, ir bronzinės patrankos, lengvesnės ir judres- 
nės už geležines. Esminį vaidmenį suvaidino ir samdiniai, 
tūkstančiai šveicarų ir vokiečių landsknechtų, garsėjančių 
žiaurumu; Valdivija juos niekino, nes jam karas, kaip ir visa 
kita, buvo garbės reikalas. Pavijos mūšis privertė jį mąstyti 
apie tai, kokie svarbūs dalykai yra strategija ir modernūs 
ginklai: nebepakanka beprotiškos drąsos, tokios kaip Fran- 

sisko de Agirės, - karas yra mokslas, kurį reikia studijuoti ir 
perprasti jo logiką. 


Po Pavijos kautynių, išsekęs ir šlubuodamas dėl ietimi per- 
vertos šlaunies, - žaizda, nors ir gydyta verdančiu aliejumi, 
vėl atsiverdavo nuo menkiausios įtampos, - Pedras de Val- 
divija parėjo namo, į Kastuerą. Jam jau buvo metas vesti, 
įamžinti pavardę ir pasirūpinti savo žemėmis, nes jos, taip il- 
gai buvusios be šeimininko priežiūros, virto tyrlaukiais, kaip 
be paliovos kartojo jam motina. Būtų puiku gauti marčią su 
turtingu kraičiu, nes nuskurdusiam Valdivijų ūkiui daug ko 
stigo. Buvo keletas šeimos ir kunigo parinktų kandidačių, 
visos kilmingos ir turtingos, - Pedras su jomis susipažino 
gyjant jo žaizdai. Bet viskas virto kitaip. Jaunuolis pamatė 
Mariną Ortis de Gaete vienintelėj viešoj vietoj, kur galėjo ją 
sutikti, - išeinančią iš bažnyčios po mišių. Marinai buvo try- 
lika metų, ji vis dar vilkėjo vaikiškus krakmolytus apatinu- 
kus. Veidelis - kaip angelo, plaukai - šviesūs ir spindintys, 
eisena - siūbuojanti dėl per didelio apatinuko, ir visa - toks 
nekaltybės įsikūnijimas, kad Pedras akimirksniu pamiršo 
ketinimus išplėsti ūkį. Jis nebuvo gobšuolis, viską vertinan- 
tis pinigais; jį bemat pavergė mergaitės grožis ir skaistybė. 
Nors ji nebuvo piniginga ir jos kraitis nė iš tolo neprilygo 
žavesiui, vaikinas, vos sužinojęs, kad ji dar niekam nepasiža- 
dėjusi, ėmė jai meilintis. Ortizo de Gaetės šeima irgi tikėjosi 
dukrelei naudingesnės partijos, bet negalėjo atsakyti jauni- 
kiui tokiu šlovingu vardu kaip Pedras de Valdivija, išgarsė- 
jusiam narsa, ir iškėlė tik vieną sąlygą - kad vedybos įvyktų 
tik tada, kai mergaitei sukaks keturiolika. Marina, kukliai 
nuleidusi akis, nuolankiai sutiko tekėti už Pedro, nors, kaip 
paaiškėjo, ir pati skaičiavo, kiek dienų dar liko iki vestuvių. 
Jaunasis buvo jau visiškai subrendęs, dailaus stoto, plačia- 
petis, proporcingo sudėjimo, tauraus veido, tiesios nosies, 

valingo smakro, labai išraiškingų mėlynų akių. Jau tada jis 
šukavosi plaukus atgal, į trumpą kaselę ant sprando, skutosi 
žandus, augino išpuoselėtus ūsus ir smailą barzdelę - toks ir 
išliko visų atmintyje. Rengėsi elegantiškai, kalbėjo neskubė- 
damas, savo žodžius pabrėždamas tiksliais gestais ir kelda- 
mas aplinkinių pagarbą, bet visada mokėjo išlikti mandagus 
ir švelnus. Marina stebėjosi, kodėl tas vyriškis, toks išdidus 
ir taurus, susidomėjo ja. Juodu susituokė kitais metais, kai 
mergaitei prasidėjo mėnesinės, ir apsigyveno kukliame Val- 
divijų dvare. 

Marina su geriausiais norais ėmėsi žmonos vaidmens, bet 
buvo dar pernelyg jauna, ir šis santūrus vyras, įnikęs į moks- 
lus, ją gąsdino. Juodu neturėjo apie ką šnekėti. Ji sutrikdavo 
imdama iš Pedro knygas, kurias jis siūlė pasiskaityti, nes bi- 
jojo prisipažinti, kad vargais negalais teperskaito paprasčiau- 
sius sakinius ir moka tik drebančia ranka išvedžioti parašą. 
Iki tol ji gyveno nebendraudama su žmonėmis, tikėjosi taip 
būsiant ir toliau; ją šiurpino vyro samprotavimai apie poli- 
tiką arba geografiją. Jai pakako melstis ir siuvinėti brangius 
kunigo arnotus. Jaunamartei stigo patirties rūpintis namais; 
tarnai nepaisė jos nurodymų, tariamų vaikišku balsu, tad ir 
toliau viską tvarkė anyta, o Marina kaip buvo, taip ir liko 
mergaičiukė. Ji bandė mokytis atgrasaus namų šeimininkės 
darbo, tardamasi su vyresniosiomis moterimis, bet neturėjo 
ko pasiklausti apie kitą vedybinio gyvenimo pusę, svarbesnę 
nei gaminti valgį ar skaičiuoti išlaidas. 

Kol su Pedru tik susitikinėjo motinos akivaizdoje ir kei- 
tėsi meiliais laiškeliais, Marina jautėsi laiminga, tačiau jos 
džiaugsmas išgaravo atsidūrus lovoj su sutuoktiniu. Ji visai 
nenutuokė, kas jos laukia pirmąją naktį po vestuvių; niekas 
jos neparengė tai skaudžiai staigmenai. Jos kraityje buvo ke- 
letas ilgų batisto marškinių, siekiančių kulkšnis, ties kaklu ir 
riešais surauktų satino juostelėmis ir su kryžmu praskiepu 

priekyje. Jai ir į galvą neatėjo paklausti, kam ta prapjova, ir 
niekas mergaitei nepaaiškino, kad pro ten ją pasieks slap- 
čiausioji vyro kūno dalis. Ji niekuomet nebuvo mačiusi nuo- 
go vyriškio ir manė, kad vyrai nuo moterų skiriasi tik apžė- 
lusiu veidu ir storesniu balsu. Tamsoje pajutusi Pedro alsa- 
vimą ir stambias jo plaštakas, kurios grabaliojo po jos marš- 
kinių klostes ieškodamos to siuvinėto praskiepo, jaunoji iš 
visų jėgų jį pastūmė ir klykdama pasileido tekina akmeninio 
namo koridoriais. Nors ir nestokodamas gerų norų, Pedras 
nebuvo atidus meilužis, jo patirtis nesiekė toliau trumpų su- 
eičių su parsiduodančiomis moterimis, bet jis suprato, kad 
reikės daug kantrybės. Juk jo žmona - dar vaikas, jos kūnas 
tik pradeda skleistis ir nedera jos prievartauti. Vyras ketino 
pamažu ją mokyti, bet greitai Marinos skaistybė, kuri iš pra- 
džių jam rodėsi tokia patraukli, tapo neįveikiama kliūtimi. 
Naktys jam teikė vien nusivylimą, o jai - kančias, ir nei vie- 
nas, nei kitas nesiryžo atvirai apie visa tai prašnekti. Pedras 
dar labiau įniko į studijas, rūpinosi savo žemėmis ir jų arto- 
jais, o energiją išliedavo per fechtavimo ir jojimo pamokas. 
Vis dažniau pagalvodavo ir apie skyrybas. Kai nebeįstengė 
atsispirti nuotykių traukai, vėl stojo savanoriu į Karolio V 
pulkus, puoselėdamas slaptą viltį pelnyti tokią karinę šlovę 
kaip Peskaros markizo. 


1527 metų vasarį ispanų daliniai, vadovaujami grafo de 
Burbono, atsidūrė prie Romos sienų. Ispanai, kuriuos rėmė 
penkiolika kuopų nuožmių samdinių - šveicarų ir vokiečių, 
laukė progos įžengti į cezarių miestą ir atsigriebti už daugelį 
mėnesių, išgyventų be algos. Tai buvo minia alkanų ir nesu- 
valdomų kareivių, pasiryžusių ištuštinti Romos ir Vatikano 
lobynus. Tačiau ispanų pulkuose, be valkatų ir samdinių, tar- 
navo ir pora užgrūdintų karininkų - Pedras de Valdivija ir 
Fransiskas de Agirė, vėl susitikę po dvejų metų išsiskyrimo. 

Broliškai apsikabinę, juodu pasidalijo naujienomis kiekvie- 
nas iš savo gyvenimo. Valdivija rodė medalioną su Marinos 
atvaizdu, kurį nutapė Portugalijos dailininkas, apsikrikštijęs 
žydas, sugebėjęs apmauti inkviziciją. 

- Vaikų kol kas neturim, nes Marina visai jaunutė, bet dar 
suspėsim, jei Dievas leis, - kalbėjo Pedras. 

— Verčiau sakyk - jei gyvi būsim! - atšovė jam bičiulis. 

Fransiskas savo ruožtu prisipažino, kad slapčiomis plato- 
niškai mylisi su pussesere ir ji pagrasinusi stoti į vienuolyną, 
jei tėvas vers ją tekėti už kito. Valdivija atsakė, kad tai visai 
nekvaila mintis, nesgi daugeliui kilmingų moterų vienuo- 
lynas, į kurį galima ateiti su visa tarnaičių svita, su savais 
pinigais ir visa prabanga, prie kurios esi pratusi, yra geresnė 
išeitis už vedybas iš prievartos. 

- Mano pusseserei tai būtų apgailėtinas nuostolis, drau- 
guži. Tokia daili moteris, trykštanti sveikata, gimusi meilei 
ir motinystei, neturi apsivilkti abito visam gyvenimui. Bet, 
žinoma, tu teisus: dėl manęs tegul ji geriau tampa vienuole, 
negu kad ištekėtų už kito. Negalėčiau to leisti, privalėtume 
baigti gyvenimą kartu, - iškilmingai pareiškė Fransiskas. 

- Ir pasmerkti save ir ją pragaro kančioms? Esu tikras, 
kad tavo pusseserė verčiau rinktųsi vienuolyną. O tu? Kokie 
tavo ateities planai? - pasidomėjo Valdivija. 

— Kariauti, kol galiu, ir lankyti pusseserę jos celėje prisi- 
dengiant nakties tamsa, - nusijuokė Fransiskas, liesdamas 
kryžių ir medalioną ant krūtinės. 

Prastai gynė Romą popiežius Klemensas VII, žmogus, ge- 
riau išmanantis politikos pinkles negu karo strategiją. Vos 
tik priešo kariauna prisiartino prie miesto tiltų, pontifikas, 
tiršto rūko dengiamas, spruko iš Vatikano slaptu koridorium 
į Šventojo Angelo pilį, pasišiaušusią patrankų vamzdžiais. Jį 
lydėjo trys tūkstančiai žmonių, tarp jų - įžymusis skulptorius 
ir juvelyras Benvenutas Čelinis, pagarsėjęs tiek menininko ta- 

lentu, tiek ir bjauriu būdu; popiežius įgaliojo jį vesti karines 
derybas, nes manė, kad jeigu jau jis pats dreba prieš tą meni- 
ninką, tai argi nesudrebės ir grafo Burbono kariuomenė? 

Per patį pirmąjį Romos puolimą grafas Burbonas buvo 
mirtinai sužeistas į akį iš muškietos. Vėliau Benvenutas Če- 
linis gyrėsi paleidęs tą lemtingąjį šūvį, nors iš tiesų nebuvo 
net arti grafo; bet kas gi būtų drįsęs prieštarauti? Nevaldomi 
daliniai - karininkai net nespėjo jų sudrausti - geležim ir 
paraku užgriuvo beginklį miestą ir per kelias valandas jį už- 
ėmė. Pirmąsias aštuonias dienas žudynės buvo tokios žiau- 
rios, kad kraujai sruvo gatvėmis ir krešėjo tarp tūkstantme- 
čių akmenų. Daugiau kaip keturiasdešimt penki tūkstančiai 
- žmonių paspruko, likę miestiečiai atsidūrė tikram pragare. 
Sužvėrėję įsibrovėliai degino bažnyčias, vienuolynus, ligoni- 
nes, rūmus ir privačius namus. Žudė visus iš eilės, nepasi- 
gailėdami nei pamišėlių ir ligonių, tūnančių prieglaudose, 
nei naminių gyvulių; kankino žmones versdami įduoti ki- 
tus, kurie galbūt slapstosi; žagino visas moteris ir mergaites, 
kiek tik jiems pasipainiojo; galabijo tiek žindomus kūdikius, 
tiek senukus. Plėšikavimo orgija tęsėsi jau ne vieną savaitę ir 
neatrodė, kad greitai baigsis. Kareiviai, apsvaigę nuo kraujo 
ir alkoholio, valkiojo gatvėmis suniokotus meno kūrinius ir 
bažnytines relikvijas, šniojo galvas tiek statuloms, tiek žmo- 
nėms, čiupo ką tik pajėgė įgrūsti kuprinėn, o kitką druzgais 
vertė. Išliko garsiosios Siksto kapelos freskos, nes ten buvo 
pašarvotas grafas de Burbonas. Tibro upe plaukė tūkstančiai 
lavonų, nuo pūvančių mėsų dvokė visas oras. Šunys ir kran- 
kliai rijo negyvėlius, numestus kur pakliuvo. Paskui atslinko 
ištikimi karo palydovai - badas ir maras; jie šienavo nesi- 
rinkdami tiek nelaimėlius romiečius, tiek jų žudikus. 


Tomis pragaištingomis dienomis Pedras de Valdivija su špa- 
ga rankoje blaškėsi po miestą, tuščiai bandydamas sustabdy- 

ti plėšikavimą ir žudynes, bent kiek sudrausminti kareivas, 
bet penkiolika tūkstančių samdinių nepripažino nei vado, 
nei įstatymo ir buvo pasirengę sutraiškyti kiekvieną, kuris 
stos jiems skersai kelio. Atsitiktinai Valdivija pataikė eiti pro 
vienuolyną kaip tik tada, kai jį puolė koks tuzinas samdinių 
vokiečių. Vienuolės, žinodamos, jog nė viena moteris neiš- 
vengia prievartos, susirinko kieme ir sustojo ratu apie kry- 
žių. Rato centre susibūrė naujokės; jos stovėjo nejudėdamos, 
susiėmusios rankomis, panarinusios galvas, ir tyliai meldėsi. 
Iš tolo jos atrodė kaip pulkelis balandžių. Vienuolės meldė 
Viešpatį, kad išgelbėtų nuo nešlovės, kad pagailėtų jų atsiųs- 
damas greitą mirtį. 

— Atgal! Kas išdrįs peržengti šį slenkstį, turės reikalų su 
manim! - sustaugė Pedras de Valdivija, mojuodamas špaga 
dešinėj rankoj ir trumpu kardu kairėj. 

Kai kurie samdiniai nustebę pasitraukė, abejodami, ar ver- 
ta priešintis tam įspūdingam ir ryžtingam ispanų karininkui, 
o gal geriau pasiieškoti grobio kitur, bet kiti padrikai puolė 
Pedrą. Šis jautėsi esąs pranašesnis dėl to, kad vienintelis iš 
visų yra blaivus, ir keturiais taikliais špagos dūriais išvedė 
iš rikiuotės tiek pat vokiečių, bet tuo tarpu kiti jų draugai 
atsipeikėjo ir taip pat užgriuvo ispaną. Nors ir apkvaitę nuo 
vyno, vokiečiai buvo ne silpnesni kovotojai už Valdiviją ir 
greit jį užspaudė. Ko gero, tądien ir būtų sulaukęs paskuti- 
niosios karininkas iš Estremadūros, jeigu jo laimei nebūtų 
čia išdygęs Fransiskas de Agirė ir stojęs šalia jo. 

— Nagi eikšekit, šunsnukiai teutonai! - grėsmingai sušu- 
ko baskas, paraudęs iš pykčio, didžiulis, mojuodamas špaga 
kaip vėzdu. 

Peštynėmis susidomėjo kiti ispanai - eidami pro šalį pa- 
matė, kad jų tautiečiams gresia pražūtis. Greičiau, nei spė- 
tum ištarti šiuos žodžius, priešais pastatą užvirė tikras karas. 
Po pusvalandžio užpuolikai pasitraukė ir nebetrukdė kari- 

ninkams užsklęsti vienuolyno vartų. Jo vyresnioji paprašė 
tvirtesnio būdo vienuoles pakelti nualpusias seseris ir lie- 
pė visoms klausyti Fransisko de Agirės nurodymų, nes jis 
pasisiūlė suorganizuoti vienuolyno gynybą ir sutvirtinti jo 
sienas. 

— Romoje nesaugu niekam. Kol kas samdiniai pasitraukė, 
bet, be abejo, sugrįš, ir jums reikia būti pasirengusioms, — 
perspėjo Agirė. 

- Gausiu jums keletą arkebuzų, o Fransiskas jus pamokys, 
kaip jomis naudotis, - pareiškė Valdivija, spėjęs pastebėti, 
kaip valiūkiškai sužibo jo bičiulio akys įsivaizdavus, kaip jis 
liks pats vienas su dviem dešimtimis skaisčių vienuolyno 
-naujokių ir saujele vyresniųjų vienuolių, dėkingų už pagalbą 
ir vis dar patrauklių. 

Po šešiasdešimties dienų liovėsi pagaliau siaubingasis Ro- 
mos niokojimas, užbaigęs ištisą epochą, kurios metu Italiją 
valdė popiežiai, ir išlikęs istorijoje kaip gėdinga dėmė mūsų 
imperatoriaus Karolio V gyvenime, nors jis tuo metu buvo 
labai toli nuo ten. 

Jo šventenybė popiežius sugebėjo ištrūkti iš slėptuvės 
Šventojo Angelo pilyje, bet buvo suimtas ir skriaudžiamas 
kitų kalinių, kriminalistų; jie, be kita ko, atėmė iš jo pontifi- 
ko žiedą ir spyriu į pasturgalį parvertė kniūbsčią ant grindų. 
Tai buvo juoko kareiviams! 

Daug ydų buvo galima prikišti Benvenutui Čeliniui, bet 
gautos paslaugos jis nepamiršdavo niekada, tad kai vienuo- 
lyno vyresnioji aplankė jį ir papasakojo, kad jaunas ispanų 
karininkas išgelbėjo jos seseriją, o paskui dar porą savaičių 
liko jos būstinėj ir ją gynė, panoro su juo susipažinti. Po ke- 
lių valandų vienuolė atlydėjo Fransiską Agirę į rūmus. Če- 
linis jį priėmė viename iš Vatikano salonų, tarp šiukšlių ir 
baldų lūženų, likusių po antpuolio. Vyrai pasikeitė keliomis 
mandagumo frazėmis. 

- Pasakykite, pone, ko pageidautumėt už savo drąsų po- 
elgį? - paklausė prisikišęs prie svečio Čelinis: kalbėti užuo- 
lankomis jis nemėgo. 

Paraudęs iš pykčio, Agirė instinktyviai griebėsi kardo. 

- Jūs mane įžeidžiat! - sušuko jis. 

Vienuolyno vyresnioji valdingai įsiterpė tarp jųdviejų ir 
nekantriu gestu juos perskyrė: girdi, ne metas dabar ožiuo- 
tis. Ši moteriškė, turtinga ir kilminga, iš Genujos kondotijero 
Andrėjos Dorijos giminės, buvo pratusi įsakinėti. 

— Gana! Prašau jus atleisti žmogui, kuris netyčia jus už- 
gavo, don Fransiskai de Agire. Gyvenam sunkiais laikais, 
pralieta gausybė kraujo, pridaryta siaubingų nuodėmių, tad 
nėra ko stebėtis, jog ir apie geras manieras kartais pamirš- 
tama. Ponas Čelinis žino, kad gynėte mūsų vienuolyną ne 
atlygio tikėdamasis, bet iš širdies taurumo. Ko jau ko, bet 
įskaudinti jūsų ponas Čelinis tikrai nenorėjo. Padarytumėt 
mums tik malonę priimdamas pagarbos ir dėkingumo įro- 
dymą... 

Vyresnioji gestu liepė skulptoriui palūkėti, o pati paė- 
mė Agirę už parankės ir nusivedė į kitą galą salono. Čelinis 
girdėjo juos ilgokai kuždantis. Bebaigiant išsekti menkai jo 
kantrybei, anuodu sugrįžo ir vyresnioji išdėstė jaunojo ka- 
rininko prašymą, o šis tik prakaitavo įrėmęs žvilgsnį į batų 
galus. 

Ir tada Benvenutas Čelinis, remdamasis įgaliojimais, ku- 
riuos jam prieš iškeliaudamas į tremtį suteikė popiežius Kle- 
mensas VII, leido Fransiskui de Agirei vesti savo pusseserę. 
Jaunasis baskas džiūgaudamas nubėgo pas savo bičiulį Pe- 
drą de Valdiviją papasakoti, kas įvyko. Jo akys sudrėko, o 
galingas balsas drebėjo: juk tai neįtikėtinas stebuklas! 

— Dar kažin ar tai gera žinia, Fransiskai. Tu kolekcionuo- 
ji pergales kaip mūsų šventasis imperatorius - laikrodžius. 
Neįsivaizduoju tavęs kaip vedusio vyro, - tarė Valdivija. 

— Mano pusseserė yra pirma moteris, kurią pamilau! Ki- 
tos - beveidės būtybės, reikalingos tik valandėlei, kol paten- 
kinu geismą, kurį man sukėlė velnias. 

- Velnias sukelia mums daug visokių geismų, tačiau Die- 
vas teikia mums dorovės šviesą, kad juos suvaldytume. Tai 
mus skiria nuo gyvulių. 

- Šitiek metų išbuvai kareiviu, Pedrai, ir vis dar manai, 
kad mes skiriamės nuo gyvulių...- šaipėsi Agirė. 

- Žinoma. Žmogui yra skirta pakilti virš gyvulišku- 
mo, gyventi vadovaujantis kilnesniais idealais ir išganyti 
savo sielą. 

- Gąsdini mane, Pedrai, kalbi kaip vienuolis. Jei nepaži- 
"nočiau tavo vyriškumo taip, kaip pažįstu, pamanyčiau, kad 
tau stinga esminio instinkto, kuris teikia vyrui įkvėpimo. 

- Turiu tą instinktą, gali neabejoti, bet neleidžiu jam lemti 
savo elgesio. 

— Nesu toks taurus kaip tu, bet mano kaltes išperka tyra ir 
skaisti meilė, kurią jaučiu pusseserei. 

- Taip tau rodosi dabar, kai rengiesi vesti tą merginą, ku- 
rią laikai idealu. Bet kaip tu suderinsi tą meilę su savo gaš- 
liais įpročiais? - šyptelėjo šelmis Valdivija. 

— Tai ne problema, Pedrai. Bučiniais nukelsiu žmonelę 
nuo šventosios altoriaus ir mylėsiu ją kuo aistringiausiai, - 
nesitverdamas juokais atšovė Agirė. 

— O ištikimybė? 

- Pusseserė įsipareigos nelaužyti santuokinės ištikimybės, 
bet aš negaliu išsižadėti moterų, kaip kad negaliu išsižadėti 
vyno arba špagos. 

Fransiskas Agirė išskubėjo Ispanijon tuoktis, kol neryž- 
tingasis pontifikas nepakeitė nuomonės. Jis, matyt, suderino 
platonišką meilę pusseserei su nežabotu geismingumu, o ji 
atsakė tuo pačiu be jokios baimės, nes tųdviejų sutuoktinių 
aistra tapo legenda. Kalbama, jog kaimynai rinkdavosi ga- 

tvėj priešais Agirių namą pasimėgauti triukšmu ir lažintis, 
kiek meilės atakų būsią šiąnakt. 


Pagaliau po visų karų, pasibodėjęs krauju, paraku ir purvu, 
Pedras de Valdivija taip pat sugrįžo į gimtinę, kurią jau buvo 
pasiekęs girdas apie jo žygdarbius karo lauke, su didele pa- 
tirtimi ir maišeliu aukso, už kurį ketino pakelti nuskurdusį 
tėvų ūkį. Marina jo laukdama subrendo. Pamiršo išpaikintos 
mergytės grimasas; jai jau septyniolika, o jos grožis, skaistus 
ir giedras, kvieste kvietė gėrėtis mergina kaip meno kūriniu. 
Buvo ji bent kiek panaši į somnambulę, lyg rodytų, kad jai 
lemta visą gyvenimą laukti. Pirmą naktį, kurią juodu pralei- 
do drauge, abu tarsi automatai elgėsi kaip kitados - tie patys 
judesiai, ta pati tyla. Kambario tamsoje jų kūnai susijungė 
be džiaugsmo; jis bijojo ją išgąsdinti, o ji bijojo nusidėti; jis 
geidė sužadinti jos meilę, o ji tik norėjo, kad greičiau išauštų. 
Dieną tiek vienas, tiek kitas vaidino savo vaidmenį, gyve- 
no toj pačioj erdvėj vienas kito neliesdami. Marina priėmė 
vyrą su rūpestingu ir nerimastingu švelnumu, kuris jį, ne- 
pratusį prie pataikavimo, varžė. Jam nereikėjo tiek dėmesio, 
tik trupučio aistros, bet prašyti jos nedrįso numanydamas, 
kad aistra nebūdinga tokiai padoriai ir religingai moteriai 
kaip ji. Pedras jautėsi žmonos stebimas, įkliuvęs į neregimus 
spąstus, nes negali į jos jausmą atsakyti tuo pačiu. Jį erzino 
nuolankus Marinos žvilgsnis, sekiojantis vyrą po visus na- 
mus, nebylus jos liūdesys jam išeinant ir slogus priekaištas 
jam po valandėlės grįžus. Marina jam rodėsi neliečiama, ja 
esą galima tik gėrėtis per nuotolį, kai jinai siuvinėja įsigili- 
nusi į savo mintis ir maldas, paauksuota šviesos, krintančios 
pro langą, tarsi kokia šventoji, stūksanti katedroje. Pedrui tie 
susitikimai už sunkių ir dulkėtų santuokinio guolio užuolai- 
dų, dangsčiusių tris Valdivijų kartas, nebebuvo patrauklūs, 
nes ji nesutiko pakeisti marškinių su kryžmu praskiepu kitu 

drabužėliu, ne tokiu bauginančiu. Pedras ją ragino pasitarti 
su kitomis moterimis, bet Marina nenorėjo kalbėti apie tai 
su niekuo. Po kiekvieno pasiglebėsčiavimo jinai ištisas va- 
landas melsdavosi klūpodama ant akmeninių grindų tame 
dideliame skersvėjų perpučiamame name, nejudėdama at- 
gailaudavo, kad negali patenkinti sutuoktinio. Vis dėlto 
paslapčia ji mėgavosi tąja kančia, kuri skyrė ją nuo eilinių 
moterų ir artino prie šventumo. Pedras aiškino jai, kad gei- 
dulingai mylėtis vyrui su savo žmona - ne nuodėmė, kad 
sueities tikslas yra vaikai, bet Marinai vien nuo jo palietimo 
nenorom sustingdavo visas kūnas. Ne veltui nuodėmklau- 
sys kalė jai į galvą pragaro baimę ir pasibjaurėjimą gėdingu 
kūnu. Per visą jųdviejų pažintį Pedras buvo matęs žmonos 
tik veidą, rankas ir keletą kartų - pėdas. Būdavo, užsimoja 
nuplėšti nuo jos prakeiktuosius marškinius, bet jį vis sulai- 
ko siaubas, atsispindintis jos akyse vos jam priartėjus, toks 
nepanašus į švelnų žvilgsnį dienos metu, kai abu apsiren- 
gę. Marina nerodė iniciatyvos nei meilėje, nei jokioje kito- 
je bendro gyvenimo sferoje, nekeisdavo nė veido išraiškos, 
nerodydavo geros ar blogos nuotaikos - romi avelė ir tiek. 
Toks nuolankumas erzino Pedrą, nors jis ir pripažino, jog 
tai būdingas moterų bruožas. Jis ir savo paties jausmų ne- 
suprato. Susižadėjęs su ja, kai ji tebebuvo mergytė, vaikinas 
norėjo, kad ji išliktų tokia pat tyra ir nekalta, nes iš pradžių 
kaip tik tuo jį ir sužavėjo, bet dabar jau tetroško, kad ji maiš- 
tautų ir priešintųsi. 

Valdivija labai greitai iškilo ligi kapitono, nes buvo ne- 
paprastai narsus ir mokėjo įsakinėti, bet ir padaręs svaigi- 
nančią karjerą savo praeitim nesididžiavo. Po Romos nu- 
siaubimo jį kankino vis tas pats slogus sapnas: jauna mama, 
apkabinusi savo vaikelius, rengiasi nušokti nuo tilto į kraujo 
upę. Jis pažino žmogaus niekšiškumo ribas ir tamsųjį sielos 
dugną, patyrė, kad vyrai žiauriame kare gali pasielgti žvėriš- 

kai, ir nesijautė esąs ne toks kaip visi. Žinoma, jis eidavo iš- 
pažinties ir kunigas, atleidęs nuodėmes, visada skirdavo jam 
pačią mažiausią atgailą, nes nusižengimai, padaryti Ispanijos 
ir Bažnyčios vardu, negali būti laikomi nuodėmėmis. Negi 
buvo galima neklausyti vado įsakymų? Negi priešas nebuvo 
vertas likimo, skirto bailiui? Ego te absolvo ab omnibus cen- 
suris et peccatis, in nomine Patri, et Filii, et Spiritus Sancti, 
amen. Tam, kuris patyrė žudymo aistrą, nėra nei pateisini- 
mo, nei atleidimo, manė Pedras. Jis jau pajuto, kokia sal- 
di yra prievarta; tai kiekvieno kareivio slapta yda - kitaip 
nebūtų įmanoma kariauti. Šiurkšti kareivinių draugystė, 
laukiniai šūksniai, su kuriais vyrai visi kaip vienas puola į 
mūšį, visuotinė panieka skausmui ir baimei leido jam jaus- 
ti, kad gyvena. Tas nuožmus pasitenkinimas pervėrus kūną 
kalaviju, tas žavėjimasis trykštančiu krauju - labai galingos 
paskatos. Žmogus pradeda žudyti iš pareigos, o baigia iš 
įsiūčio. Argi kas gali tam prilygti? Net ir jo, kuris bijo Dievo 
ir didžiuojasi galįs valdyti savo aistras, - net ir jo instinktas 
žudyti, nutrūkęs nuo pavadžio, tapo stipresnis už instinktą 
gyventi. Valgyti, ištvirkauti ir žudyti - štai ligi ko nusmunka 
vyras, pasak jo bičiulio Fransisko de Agirės. Jam vienintelė 
galimybė išgelbėti sielą - vengti špagos gundymų. Suklupęs 
prieš didįjį katedros altorių, jis prisiekė visą likusį gyvenimą 
paskirti geriems darbams, tarnauti Bažnyčiai ir Ispanijai, ne- 
smurtauti ir vadovautis griežtais moralės principais. Ne sykį 
jis yra buvęs per plauką nuo mirties, bet Dievas leido jam 
likti gyvam ir išpirkti savo kaltes. Vyras pakabino savąją To- 
ledo plieno špagą šalia senovinės protėvio špagos ir pasiryžo 
grįžti į protą. | 

Kapitonas virto taikiu ūkininku, užsiėmusiu prasčiokiš- 
kais rūpesčiais - galvijais ir derliumi, sausromis ir šalnomis, 
kaimiečių svetimavimu ir pavydu. Knygos, kortos, mišios ir 
mišios be galo. Kadangi buvo studijavęs įstatymus ir teisę, 

žmonės su juo tardavosi juridiniais klausimais; net ir teisi- 
ninkai klausdavo jo patarimo. Didžiausias jo pomėgis buvo 
knygos; ypač jis gilinosi į kelionių aprašymus ir žemėlapius. 
Pedras buvo atmintinai išmokęs poemą apie Sidą Kampe- 
adorą, žavėjosi fantastiškomis Solino kronikomis ir pra- 
manytomis Džono Mandevilio kelionėmis, bet užvis labiau 
mėgo skaityti žinias iš Naujojo Pasaulio, skelbiamas Ispani- 
joj. Kristupo Kolumbo, Fernando Magelano, Amerigo Ves- 
pučio, Hernano Korteso ir kitų keliautojų žygiai atimdavo iš 
jo nakties miegą; įsmeigęs akis į brokato baldakimą viršum 
savo lovos, jis svajojo atrasti tolimiausius planetos kampe- 
lius, nukariauti juos ir kurti tenai miestus, Dievo garbei nešti 
Kryžių į barbarų žemes, savo vardą ugnim ir kalaviju įrašyti 
į istoriją. Tuo tarpu jo žmonelė siuvinėjo arnotus aukso siū- 
lais ir be galo be krašto murmėjo rožinio maldas. Nors Pe- 
dras po kelis kartus per savaitę braudavosi pro nekenčiamą 
Marinos marškinių prarėžą, taip trokštamų vaikelių vis ne- 
buvo. Taip nuobodžiai slinko metai po metų, prakaituojant 
per vasaros kaitras ir tūnant prie krosnies žiemą. Toks jau 
ekstremalus gyvenimas toj Estremadūroj. 


Po keleto metų, kai Pedras de Valdivija jau buvo susitaikęs 
su mintimi, jog teks be garbės susenti su žmona tyliame Kas- 
tueros name, pas jį užsuko žmogus, keliaujantis pro šalį, ir 
atnešė laišką iš Fransisko de Agirės. Keleivis vadinosi Che- 
ronimas de Alderetė, kilęs iš Olmedo. Tai buvo malonaus 
veido vyras šviesiais garbanotais plaukais, turkiškais ūsais 
su užriestais galiukais ir karštomis svajotojo akimis. Valdi- 
vija jį priėmė vaišingai, kaip dera padoriam ispanui, pasiūlė 
apsistoti savo name, kuriame gal kiek ir trūksta ištaigos, bet 
vis patogiau ir saugiau nei užeigoje. Buvo žiemos metas ir 
Marina liepė pakurti židinį didžiojoje menėje, bet malkos 
neišsklaidė nei skersvėjų, nei šešėlių. Tame spartietiškame 

būste beveik be baldų ir puošmenų bėgo sutuoktinių gyve- 
nimas; čia jis skaitė, o ji plušėjo su adata; čia juodu valgė ir 
čia, dviejuose klauptuose priešais altorių, prišlietą prie sie- 
nos, abu meldėsi. Marina pavaišino vyrus rūgščiu naminiu 
vynu, rūkyta kiaulienos dešra, sūriu ir duona, paskui pasi- 
traukė į savo kamputį siuvinėti žvakidės šviesoje, palikusi 
juodu šnekučiuotis. 

Cheronimas de Alderetė buvo pasiųstas verbuoti vyrų į 
Indiją, o jiems privilioti smuklėse ir aikštėse visiems rodė 
stambių auksinių karolių rožinį, suvertą ant tvirto sidabri- 
nio siūlo. Laiške, kurį Fransiskas de Agirė atsiuntė savo bi- 
čiuliui Pedrui, buvo rašoma apie Naująjį Pasaulį. Alderetė 
entuziastingai gyrė svetingajam šeimininkui pasakiškas ga- 
limybes tame žemyne - kalbos apie jas ėjo iš lūpų į lūpas. 
Šnekėjo, kad Europoje šlovingiems žygiams nebelikę vietos, 
nes ji visa esanti paperkama, susenusi, ją draskantys politi- 
niai sąmokslai, rūmų intrigos ir erezijas skleidžiantys atska- 
lūnai, tokie kaip liuteronai, skaldantys krikščionybę. Ateitis 
priklausanti kraštams anapus vandenyno, tikino svečias. 
Yra kas veikti Indijoje, arba Amerikoje: taip tą šalį pavadino 
vokiečių kartografas, kad pagerbtų garbėtrošką Florencijos 
jūrininką Amerigą Vespučį, nors ir nepelniusį jos atradėjo 
šlovės kaip Kristupas Kolumbas. Alderetės nuomone, derėję 
tą žemyną pavadinti Kristupija arba Kolumbija. Pagaliau, ką 
darysi - taip jau yra, ir ne tai svarbiausia, pridūrė jis. Labiau- 
siai Naujajam Pasauliui reikią karštos širdies bajorų su špaga 
vienoj rankoj ir kryžiumi kitoj, pasirengusių atrasti naujų Že- 
mių ir jas nukariauti. Neįmanoma esą įsivaizduoti, kiek ten 
erdvės, kokios bekraštės girios, kokios vandeningos krištoli- 
nio skaidrumo upės, kokie gilūs ežerai, kokios neišsemiamos 
aukso ir sidabro kasyklos. Galima būsią pelnyti ne tik turtus, 
bet ir garbę, gyventi turiningą gyvenimą, kovoti su lauki- 
niais, įvykdyti tai, kas tau skirta, ir su Dievo pagalba pradėti 

naują dinastiją. Visa tai ir dar daugiau esą įmanoma naujaja- 
me imperijos paribyje, kur paukščių plunksnos spindinčios 
brangakmeniais, o paslaugios moterys, kurių oda gelsva kaip 
medus, vaikštančios nuogos. „Atsiprašau, ponia Marina, tai 
tik toks posakis...“, - pridūrė atvykėlis. Stinga žodžių ispanų 
kalboj išpasakoti, kiek tenai visko gausu: perlų sulig putpelės 
kiaušiniais, aukso, kabančio ant medžių, o žemės ir indėnų 
tokia gausybė, kad kiekvienas kareivis galėsiąs valdyti ūkį, ne 
mažesnį kaip visa Ispanijos provincija. O svarbiausia, pasak 
Alderetės, jog daugybė genčių laukiančios Vienatinio Tikro- 
jo Dievo žodžio ir tauriosios ispanų civilizacijos gėrybių. Ir 
dar svečias pridūrė, kad Fransiskas de Agirė, jų abiejų bičiu- 
lis, taip pat ketinantis plaukti ir esąs taip ištroškęs nuotykių, 
kad net ryžtąsis palikti mylimą žmoną ir penketą vaikučių, 
kuriuos ji jam padovanojusi per tuos metus. 

— Ar tikrai manai, kad Naujajame Pasaulyje vis dar yra 
galimybių tokiems vyrams kaip mudu? - paklausė Valdivi- 
ja. - Juk jau daug metų, kai Kolumbas perplaukė vandeny- 
ną, ir kai Kortesas nukariavo Meksiką... 

- Ir taip pat daug metų, kai Fernandas Magelanas iškelia- 
vo aplink pasaulį. Kaip matai, Žemė vis plečiasi ir galimybių 
be galo daug. Tyrinėtojų laukia ne tik Naujasis Pasaulis, bet 
ir Afrika, Indija, San Lazaro salos ir kitos šalys, - nenusileido 
jaunasis Alderetė. 

Ir pakartojo tai, apie ką šnekėjo visuose Ispanijos kampe- 
liuose: apie Peru nukariavimą ir pasakiškus to krašto turtus. 
Prieš keletą metų du niekam nežinomi kareiviai, Fransiskas 
Pisaras ir Diegas de Almagras, susitarė vykti į Peru. Nepa- 
būgę pavojingos odisėjos jūromis ir sausuma, juodu atliko 
dvi keliones: laivais nuplaukė į Panamą ir patraukė vingiuo- 
ta Ramiojo vandenyno pakrante į pietus, apgraibom, be že- 
mėlapių, visą laiką į pietus. Jie vadovavosi gandais, nugirs- 
tais įvairiose indėnų gentyse, apie tokį kraštą, kur virtuvės 

rykai ir žemdirbystės padargai neva puošiami smaragdais, 
upeliais tekantis skystas sidabras, o medžių lapai ir vabalai 
esantys iš gryno aukso. Nežinodami tikrai, kur atsidūrę, jie 
nutarė nuleisti inkarą ir patyrinėti tą sritį, kurioj niekada 
nebuvo žengusi europiečio koja. Kelionėje daug ispanų iš- 
mirė, kiti išgyveno misdami gyvatėmis ir vabalais. Per tre- 
čią kelionę, kurioj nebedalyvavo Diegas de Almagras, nes 
verbavo kareivius ir rūpinosi lėšomis kitam laivui įsigyti, 
Pisaras su saviškiais galiausiai pasiekė inkų žemę. Apkvaitę 
iš nuovargio, šlapi nuo prakaito, pametę kelią jūroje ir dan- 
guje, ispanai išlipo iš sukiužusių laiviūkščių į palaimintą 
žemę, derlingų slėnių ir didingų kalnų kraštą, visai ne tokį 
kaip nuodingos džiunglės kur šiaurėje. Jų buvo šešiasde- 
šimt du skarmaluoti raiteliai ir šimtas šeši vos bepaeinan- 
tys pėstininkai. Visi kartu patraukė tolyn kuo atsargiausiai, 
nenusivilkdami sunkių šarvų, su užtaisytomis arkebuzomis 
ir kardais rankose, o priekyje nešėsi kryžių. Juos pasitiko 
rusvaodžiai žmonės, apsisiautę plonais margais audeklais, 
šnekantys ausiai malonia tarme; atrodė išsigandę, nes nie- 
kada nebuvo regėję tokių barzdotų būtybių, pusiau žvėrių, 
pusiau žmonių. Stebėjosi ir vieni, ir kiti, nes ir jūrininkai 
nesitikėjo susidurti su civilizacija, tokia kaip ši. Ispanai su- 
triko pamatę architektūros ir inžinerijos šedevrus, audinius 
ir brangenybes. Inkas Atahualpa, tos imperijos valdovas, 
tuo metu lepinosi gydomųjų vandenų pirtyje, prabangioje 
kaip Saliamono rūmai, apsuptas tūkstančių dvariškių. Te- 
nai ir nuvyko vienas iš Pisaro karininkų kviesti jo į derybas. 
Inkas jį priėmė su prašmatnia palyda baltoj palapinėj, tarp 
gėlių ir vaismedžių, augančių tauriojo metalo vazonuose; 
aplinkui karšto vandens baseinuose siautė šimtai prince- 
sių ir begalė vaikų. Patį valdovą slėpė užuolaida, kadangi 
niekam buvo nevalia pažvelgti jam į veidą, bet smalsumas 
pasirodė esąs stipresnis už protokolą ir Atahualpa atitraukė 

užuolaidą, kad galėtų iš arti apžiūrėti barzdotąjį svetimšalį. 
Kapitonas atsidūrė priešais dar jauną malonių veido bruo- 
žų monarchą, sėdintį gryno aukso soste po baldakimu iš 
papūgų plunksnų. Tarp Ispanijos kario ir kilmingojo ke- 
čujo, susitikusio tokiomis neįprastomis aplinkybėmis, įsi- 
žiebė nebylios simpatijos kibirkštėlė. Svečių būreliui Ata- 
hualpa patiekė vaišes aukso ir sidabro induose su ametistų 
ir smaragdų inkrustacijomis. Kapitonas perdavė Inkui Pi- 
saro kvietimą, bet jautė sąžinės graužimą, nes žinojo, kad 
tai spąstai valdovui įvilioti - įprastinė nukariautojų kon- 
kistadorų strategija tokiais atvejais. Ispanui pakako poros 
valandų, kad pajustų pagarbą tiems čiabuviams; jie anaip- 
tol nebuvo laukiniai - priešingai, atrodė kultūringesni už 
daugelį Europos tautų. Su nuostaba jis sužinojo, kad inkai 
gerai išmanė astronomiją ir buvo sudarę Saulės kalendorių, 
gebėjo surašyti plačios savo imperijos gyventojus, o jiems 
valdyti turėjo tobulą socialinę ir karinę organizaciją. Tiesa, 
jie nepažino rašto, primityvūs buvo jų ginklai, neturėjo jie 
nei rato, nei nešulinių ir jojamųjų gyvulių, laikė tik gležnas 
aveles ilgomis letenomis ir nekaltos mergelės akimis - la- 
mas. Garbino Saulę, reikalaujančią žmonių aukų tik tragiš- 
komis aplinkybėmis, pavyzdžiui, susirgus Inkui arba pralai- 
mint karą; tada reikėdavo ją numaldyti aukojant mergeles 
arba vaikus. Suklaidintas melagingais draugystės pažadais, 
Inkas su visu pulku dvariškių be ginklų atvyko į Kachamar- 
kos miestą, kur Pisaras jau buvo parengęs spąstus. Karalius 
keliavo auksiniame palankine, kurį protekiniais nešė jo mi- 
nistrai; iš paskos traukė jo haremas - būrys dailių merginų. 
Ispanai, nužudę tūkstančius jo dvariškių, bandžiusių savo 
kūnais apginti valdovą, paėmė Atahualpą į nelaisvę. 

- Visi tik ir kalba apie Peru lobius. Ta žinia plinta kaip 
kokia karštligė, ja užsikrėtė jau pusė Ispanijos. Sakyk, ar tiesa 
tai, kas pasakojama? - klausė Valdivija. 

- Tiesa, nors ir atrodo neįtikėtina. Inkas už laisvę pasiū- 
lė Pisarui tiek aukso, kiek tilps kambaryje, kurio ilgis - dvi- 
dešimt dvi pėdos, plotis - šešiolika, o aukštis - devynios 
pėdos. 

- Fantastiškas kiekis! 

- Tai didžiausia visų laikų išpirka. Auksas buvo pateik- 
tas brangenybėmis, statulomis ir indais, bet viskas buvo su- 
lydyta ir paversta luitais, paženklintais Ispanijos karaliaus 
antspaudu. Neišgelbėjo Atahualpos jokie lobiai, kuriuos jo 
pavaldiniai it darbščios skruzdėlytės sunešė iš tolimiausių 
imperijos kampelių; Pisaras, išlaikęs belaisvį devynis mėne- 
sius, pasmerkė jį gyvą sudeginti. Paskutinę valandą Pisaras 
sušvelnino nuosprendį ir leido Inkui pasirinkti lengvesnę, 
bet ne tokią garbingą mirtį - pasmaugimą, jei šis sutiks būti 
pakrikštytas, - paaiškino Alderetė ir pridūrė, kad Pisaras ti- 
kėjo turįs pagrindo taip pasielgti, nes neva girdėjęs, kad be- 
laisvis iš savo kameros skatinęs žmones sukilti. Pasak šnipų, 
du šimtai tūkstančių kečujų iš Kito ir trisdešimt tūkstančių 
žmogėdrų karibų rengėsi užpulti konkistadorus Kachamar- 
koje, bet Inko mirtis privertė juos pasitraukti. Tik vėliau su- 
žinota, kad tokios milžiniškos kariuomenės nė būti nebuvo. 

- Ir vis dėlto sunku paaiškinti, kaip saujelė ispanų įstengė 
nugalėti tokią ištobulintą civilizaciją, apie kurią tu pasakoji. 
Juk kalbam apie teritoriją, didesnę už Europą, - prabilo Pe- 
dras de Valdivija. 

- Inkų imperija buvo labai didelė, bet nepatvari ir jauna. 
Iki Pisaro ji gyvavo tik šimtą metų. Be to, inkai buvo lepūs, 
jie neįstengė pasipriešinti mūsų drąsai, ginklams ir žirgams. 

- Spėju, kad Pisaras susidėjo su Inko priešais, visai kaip 
Hernanas Kortesas Meksikoje. 

- Taip ir buvo. Atahualpa kariavo su savo broliu Huaska- 
ru; tuo ir pasinaudojo Pisaras, o paskui - ir Almagras, atka- 
kęs į Peru kiek vėliau, kad sumuštų ir vieną, ir kitą. 

Alderetė paaiškino, kad Peru imperijoje be valdžios žinios 
nė lapelis nekrusteldavo, visi žmonės buvo vergai. Dalį duo- 
klės, surinktos iš valdinių, Inkas skyrė našlaičiams, našlėms, 
ligoniams ir seniams maitinti bei globoti, taip pat kaupė at- 
sargas sunkmečiui. Tai buvo išmintingos priemonės, tokių 
nėra net Ispanijoj. Ir vis dėlto žmonės nekentė valdovo ir 
jo dvaro, nes turėjo vergauti karių ir šventikų kastoms, di- 
dikams. Todėl žmonėms buvę vis tiek, ar juos valdys inkai, 
ar ispanai, užtat jie nelabai ir priešinęsi įsibrovėliams. Šiaip 
ar taip, Atahualpos mirtis reiškė Pisaro pergalę; imperijos 
kūnas, likęs be galvos, suiro. 

- Tuodu vyrai, Pisaras ir Almagras, bemoksliai ir betur- 
čiai prasčiokai, yra geriausias pavyzdys, ką galima pasiekti 
Naujajame Pasaulyje. Jie ne tik įgijo pasakiškus turtus, bet 
dar ir mūsų imperatorius juos pagerbė, apdovanojo aukštais 
titulais, - tęsė Alderetė. 

- Tu vis kalbi apie šlovę ir turtą, apie laimėjimus ir grobį, 
auksą, perlus, smaragdus, užkariautas šalis ir tautas, bet nė 
žodžio apie pavojus, - papriekaištavo Valdivija. 

— Teisybę sakai. Ten laukia ir didžiuliai pavojai. Toms ne- 
liestoms žemėms pajungti reikia labai narsių vyrų. 

Valdivija paraudo. Bene jo narsa kelia abejonių šitam 
jaunikaičiui? Tačiau pagalvojęs sutiko, kad jis, ko gero, tei- 
sus. Jis ir pats abejoja; štai jau kiek laiko jam nėra tekę 
savo drąsos išmėginti. Pasaulis keičiasi milžino šuoliais. 
Jam teko gimti nuostabiais laikais, kai Visata pagaliau at- 
skleidė savo paslaptis: ne tik paaiškėjo, kad Žemė yra ap- 
vali, bet atsirado ir manančių, jog ji sukasi apie Saulę, o ne 
atvirkščiai. O ką jis tuo tarpu nuveikė? Skaičiavo avis ir 
ožkas, skynė riešutus ir alyvuoges. Ir vėl Valdivija pajuto 
sąžinės graužimą dėl to, kad bodisi visu tuo. Jam jau įky- 
rėjo galvijai ir arimai, mišios ir rožiniai, nusibodo kortuoti 
su kaimynais, skaityti vis tas pačias knygas - beveik vien 

tik tas, kurias draudžia inkvizicija, - ir metų metais iš par- 
eigos bergždžiai glamonėti žmoną. Likimas, kurį įkūnijo 
šis entuziazmu trykštantis jaunikaitis, dar sykį beldžiasi į 
jo duris, kaip anuomet Lombardijoje, Flandrijoje, Pavijoje, 
Milane, Romoje. 

— Kada išvykstat į Indiją, Cheronimai? 

— Dar šiemet, jei duos Dievas. 

— Manykit, jog ir aš su jumis, - tarė Pedras Valdivija paš- 
nibždom, kad neišgirstų Marina. Jo žvilgsnis įsmigo į Toledo 
plieno špagą, kabančią viršum židinio. 


1537 metais išsiskyriau su šeima, kurios daugiau nebepama- 
čiau, ir su dukterėčia Konstansa iškeliavau į gražiąją Seviliją, 
kvepiančią apelsinmedžių ir jazminų žiedais. Iš ten skai- 
driais Gvadalkivyro vandenimis nusiyrėm į judrųjį Kadiso 
uostamiestį su grįstomis gatvelėmis ir mauriškais kupolais. 
Įlipom į kapitono Manuelio Martino laivą, tristiebį, dviejų 
šimtų keturiasdešimties tonų, lėtą ir sunkų, užtat saugų. Vir- 
tinė nešikų gabeno į laivą krovinius: statines vandens, alaus, 
vyno ir aliejaus, maišus miltų, džiovintą mėsą, gyvas avis, 
karvę ir dvi kiaules, kad būtų kuo misti kelionėj, be to, keletą 
arklių, kurie Naujajame Pasaulyje turėjo aukso vertę. Žiūrė- 
jau, kad mano tvirtai supakuoti ryšuliai atsidurtų toj vietoj, 
kurią man paskyrė kapitonas Martinas. Įsitaisiusios su duk- 
terėčia mažoj kajutėj, pirmiausia įrengėm Švenčiausiosios 
"Mergelės altorių. 

- Turite daug drąsos leistis į tokią kelionę, ponia Inese. Kur 
jus pasitiks jūsų vyras? - pasiteiravo Manuelis Martinas. 

- Teisybę sakant, nežinau, kapitone. 

- Kaip? Jis nelaukia jūsų Naujojoj Granadoj? 

- Paskutinį laišką jis man atsiuntė iš Venesuelos, iš vieto- 
vės, vardu Koras, tačiau tai buvo senokai ir gali būti, kad jo 
ten neberasiu. 

— Indija užima didesnį plotą nei visas kitas mums žino- 
mas pasaulis. Nelengva jums bus susirasti savąjį vyrą. 

- Ieškosiu tol, kol jį sutiksiu. 

— O kaip, miela ponia? 

— Kaip paprastai, teirausiuos... 

— Ką gi, linkiu jums sėkmės. Pirmą kartą keliauju su mo- 
terimis. Prašau jus ir jūsų seserėčią elgtis protingai, - pridū- 
rė kapitonas. 

— Ką norit tuo pasakyti? 

- Jūs abi jaunos ir nebjaurios. Be abejo, numanot, ką turiu 
omeny. Plaukiant per jūrą, po savaitės laivo įgula ima alkti 
moterų, o kai laive yra net dvi, kyla stipri pagunda. Be to, 
jūrininkai tiki, kad moterys laivui pritraukiančios audrą ir 
kitas nelaimes. Jūsų pačių labui ir dėl savo ramybės prašau 
nebendrauti su mano vyrais. 

Kapitonas buvo žemaūgis galisas, plačiapetis ir trtumpako- 
jis, didele nosim, triušio akutėmis ir sūraus jūrų vėjo nugai- 
rinta, įdiržusia oda. Jis pradėjo plaukioti jūromis junga nuo 
trylikos metų ir galėtų vienos rankos pirštais suskaičiuoti 
metus, praleistus sausumoj. Šiurkšti jo išvaizda slėpė švel- 
nias manieras ir gerą širdį; tuo įsitikinau vėliau, sulaukusi jo 
pagalbos, kai man labai jos reikėjo. 

Gaila, jog tada nemokėjau rašyti, nes būčiau pradėjusi už- 
sirašinėti. Nors dar ir nemaniau, kad mano gyvenimas ką 
nors sudomins, tą kelionę būtų buvę pravartu nupasakoti 
kuo smulkiausiai, nes labai nedaug žmonių tėra perplaukę 
sūrias vandenyno platybes, įveikę švinines bangas, po kurio- 
mis verda paslaptingas gyvenimas; čia tik vandenų galybė ir 
siaubas, putos, vėjas ir vienatvė. Šiame pasakojime, surašy- 
tame po daugybės metų, stengiausi kuo mažiau nutolti nuo 
tiesos, betgi atmintis visada tokia aikštinga, sunkiai beatski- 
rianti, kas išgyventa, ko norėta, o kas tik įsivaizduota. Riba, 
skirianti tikrovę nuo prasimanymo, labai plona, o mano 

metuose ji jau neturi reikšmės, nes viskas yra subjektyvu. 
Prisiminimai irgi visuomet yra su tuštybės atspalviu. Dabar 
Mirtis sėdi krėsle prie mano stalo ir lūkuriuoja, bet manęs 
vis dar neapleidžia tuštybė, vis dar rūpi ne tik pasirausvin- 
ti skruostus laukiant svečio, bet ir aprašyti savo gyvenimą. 
Argi yra kas nors pretenzingesnio už autobiografiją? 

Niekuomet nebuvau mačiusi vandenyno; maniau, kad tai 
labai plati upė, bet neįsivaizdavau, kad gali nesimatyti kito 
kranto. Vengiau reikšti savo nuomonę, kadangi norėjau nu- 
slėpti neišmanymą ir baimę, kuri stingdė man kaulus, kai 
laivas išplaukė į atvirą jūrą ir ėmė siūbuoti. Keleivių buvo 
septynetas, ir visi mes, išskyrus Konstansą, turinčią labai sti- 
prų skrandį, susirgom jūros liga. Man buvo taip bloga, kad 
rytojaus dieną paprašiau kapitoną Martiną duoti man valtį, 
kuria galėčiau parplaukti Ispanijon. Laivo vadas skambiai 
nusikvatojo ir privertė mane išgerti visą pintą romo; šis nu- 
nešė mane trisdešimčiai valandų į aną pasaulį; tam laikui 
praslinkus prisikėliau, sublogusi ir perbalusi; tik tada įsten- 
giau gurkštelti sultinio, kuriuo geroji dukterėčia girdė mane 
iš šaukštelio. Buvom jau toli nuo sausumos ir plaukėm per 
tamsius vandenis po bekraščiu dangum, pasikliaudami tik 
likimu. Neįsivaizduoju, kaip šturmanas orientavosi tame 
kraštovaizdyje, vis vienodame, vadovaudamasis astroliabi- 
ja ir dangaus žvaigždėmis. Mane jis užtikrino, kad nesą ko 
nerimauti: jis tuo maršrutu plaukęs jau daugybę sykių, tą 
kelią gerai pažįstantys ispanai ir portugalai, dešimtis metų 
jį tyrinėję. Tada jūrlapiai jau nebuvo stropiai saugoma pa- 
slaptis, juos turėjo net ir prakeiktieji anglai. Kas kita, pasak 
jo, - Magelano sąsiaurio arba Ramiojo.vandenyno pakran- 
čių Žemėlapiai; juos laivavedžiai tausojo kaip savo akį, nes 
jie verti daugiau nei koks Naujojo Pasaulio lobis. 

Niekada taip ir nepripratau prie bangų šniokštimo, lentų 
girgždėjimo, geležų džeržgesio, vėjo čaižomų burių nepa- 

liaujamo pliaukšėjimo. Naktį užmigti būdavo tikra kančia. 
Dieną mane vargino ankštuma ir geidulingi vyrų žvilgsniai. 
Turėjau išsikovoti eilę prie ugniakuro, kad galėčiau užsikaisti 
mudviejų puodą, ir teisę nekliudomai naudotis išviete - bū- 
dele su skyle grindyse tiesiai virš vandenyno. O Konstansa, 
priešingai, niekada nedejavo ir atrodė visai patenkinta. Po 
mėnesio ėmė stigti maisto, o vandenį, nors jau ir pašvinkusį, 
teko normuoti. Gurbą su vištomis perkėliau į mūsų kama- 
raitę, nes kažkas įsigudrino vogti iš manęs kiaušinius, ir tik 
dusyk per dieną išleisdavau dedekles pakvėpuoti tyru oru, 
pririšusi virvute už kojos. 

"Sykį man teko geležiniu prikaistuviu gintis nuo jūreivio, 
įkyresnio už kitus, tokio Sebastiano Romero: jo vardo nepa- 
miršau iki šiol, nes žinau, kad susitiksime skaistykloje. Slam- 
pinėdamas po laivą jis kiekviena proga stengėsi nusitverti 
manęs, neva neišlaikydamas pusiausvyros dėl supimo. Vie- 
ną kitą kartą įspėjau jį, kad paliktų mane ramybėj, bet tuo tik 
dar labiau pakursčiau. Sykį vakare jis užklupo mane vieną 
ankštoj virtuvėlėj po kapitono tilteliu. Jam dar nespėjus pa- 
leisti į darbą letenų, pajutau ant sprando dvokiantį alsavimą 
ir ilgai negalvojusi tvojau prikaistuviu nenaudėliui į galvą, 
kaip kitados vargšeliui Chuanui Malagiečiui, kai šis bandė 
man smogti. Sebastiano Romero makaulė pasirodė besanti 
silpnesnė negu Chuano, tad jūreivis kaip pakirstas dribo ant 
grindų ir kelias minutes gulėjo tarsi užmigęs, kol aš ieškojau 
kokio skuduro jam sutvarstyti. Kraujo pribėgo mažiau, negu 
buvo galima laukti, užtat veidas ištino ir pasidarė baklažano 
spalvos. Padėjau žmogėnui atsikelti, o kadangi nei jam, nei 
man nesinorėjo garsinti teisybės, sutarėm sakyti, kad jis pra- 
siskėlė galvą į siją. 


Tarp laivo keleivių buvo metraštininkas ir piešėjas Danielis 
Belalkasaras, karaliaus pasiųstas braižyti žemėlapių ir sura- 

šyti to, ką patirsiąs. Tai buvo lieknas, tvirtas vyras, įžengęs į 
ketvirtą dešimtį, kampuoto veido ir gelsvos odos, būdingos 
andalūzams. Jis valandų valandas žingsniuodavo nuo laivo 
pirmagalio į paskuigalį ir atgal, kad nenusilptų raumenys, 
nešiojo trumpą kaselę, o kairėj ausy - auksinį auskarą. Kai 
vienas įgulos narys iš to pasišaipė, - beje, vienintelį kartą, - 
gavo į nosį ir daugiau niekas jo nebeužkabinėjo. Belalkasa- 
ras buvo keliavęs nuo pat jaunumės, matęs tolimas Afrikos 
ir Azijos pakrantes; jis pasakojo sykį pakliuvęs į nelaisvę 
Raudonbarzdžiui, baisiajam turkų piratui, buvęs parduotas 
vergijon į Alžyrą, tenai daug iškentėjęs ir tik po dvejų metų 
pabėgęs. Visada po pažastim nešiojosi storą sąsiuvinį vaš- 
kuotos drobės viršeliais, ten užsirašinėjo savo mintis mažy- 
tėmis kaip skruzdėlytės raidelėmis. Laisvalaikiu jis savo ma- 
lonumui piešdavo jūreivius, o dar labiau mėgo piešti mano 
seserėčią. Ruošdamasi stoti į vienuolyną, Konstansa rengėsi 
kaip naujokė vienuolė, vilkėjo pačios pasisiūtą šiurkštaus 
audeklo abitą, o galvą dangstė trikampe tos pačios medžia- 
gos skiaute, kuri slėpė ne tik plaukus, bet dar ir pusę kak- 
tos; ji buvo surišama po smakru. Vis dėlto tasai siaubingas 
drabužis negalėjo paslėpti nei išdidaus jos stoto, nei puikių 
akių, juodų ir žėrinčių tarsi alyvuogės. Iš pradžių Belalkasa- 
ras priprašė ją pozuoti, paskui įkalbėjo nusisiausti skarą, o 
paskui - ir nusimesti senės apsiautalą, kad jūros vėjas laisvai 
kedentų juodas garbanas. Kad ir ką tvirtintų dokumentai su 
oficialiais antspaudais apie grynakrauję mūsų giminę, spėju, 
jog mūsų gyslomis teka nemažai ir saracėnų kraujo. Kons- 
tansa be abito buvo labai panaši į vieną iš tų odaliskų turkiš- 
kajame kilime. | 

Ir atėjo diena, kai pradėjome badauti. Va tada prisiminiau 
savuosius pyragėlius su įdaru ir įkalbėjau virėją, Šiaurės Af- 
rikos negrą su randų išvagotu veidu, duoti man miltų, rie- 
balų ir truputį džiovintos mėsos, kurią teko pamirkyti jūros 


56 ISABEL ALLENDE 


vandeny. Iš savo atsargų pridėjau alyvuogių, razinų, keletą 
virtų kiaušinių, kuriuos dėl skalsumo susmulkinau, ir kmy- 
nų - pigaus pagardo, kuris valgiui suteikia būdingą skonį. 
Būčiau kažin ką davusi už kelis svogūnus, kurių niekada ne- 
stigo Plasensijoj, bet laivo triume nebebuvo nė vieno. Išvi- 
riau įdarą, suminkiau ir prikepiau pyragėlių keptuvėje, nes 
duonkepės krosnies čia nebuvo. Mano patiekalas sulaukė 
tokio pasisekimo, kad dienai baigiantis visi sunešė dalį savo 
atsargų įdarui. Prigaminau pyragėlių su lęšiais, pupelėmis, 
žuvim, vištiena, dešra, sūriu, aštuonkojų ir ryklių mėsa, už 
tai dėkojo man ir įgula, ir keleiviai. Dar daugiau pagarbos 
susilaukiau, kai po audros prideginau žaizdas ir sustačiau 
lūžusius kaulus porai jūreivių - to buvau pramokusi Pla- 
sensijos vienuolyno ligoninėj. Tai ir buvo vienintelis pami- 
nėtinas nuotykis, jei neskaitysim pabėgimo nuo prancūzų 
korsarų, kurie tik ir tykojo Ispanijos laivų. Jei jie būtų mus 
pričiupę, teigė kapitonas Manuelis Martinas, neišvengtume 
siaubingo likimo, nes prancūzai buvo labai gerai apsiginkla- 
vę. Suprasdamos, koks pavojus mums gresia, mano seserėčia 
ir aš suklupom priešais Gailestingosios Dievo Motinos pa- 
veikslą ir meldėm išsigelbėjimo, ir ji padarė stebuklą - užlei- 
"do tokį tirštą rūką, kad prancūzai pametė mus iš akių. Da- 
nielis Belalkasaras teigė, kad migla jau buvo prieš pradedant 
mudviem melstis; vairininkui tik reikėjo pasukti ton pusėn. 

Tas Belalkasaras buvo vyras nedidelio tikėjimo, bet links- 
mų plaučių. Vakarais jis mums pasakojo apie savo keliones 
ir apie tai, ką pamatysim Naujajame Pasaulyje. „Nebus ten 
nei kiklopų, nei milžinų, nei keturrankių žmonių su šuns 
galva, bet tikrai sutiksite primityvių ir nedorų žmonių, dau- 
giausia - tarp ispanų“, - šaipėsi jis. Užtikrino mus, kad Nau- 
jajame Pasaulyje gyvenantys ne vien laukiniai: actekai, majai 
ir inkai esantys kultūringesni už mus, jie bent jau maudosi ir 
nevaikšto aptekę utėlėmis. 

- Godumas, vien tik godumas, - šnekėjo jis toliau. - Tą 
dieną, kai mes, ispanai, žengėm į Naująjį Pasaulį, toms kul- 
tūroms atėjo galas. Iš pradžių jie mus priėmė gerai. Smalsu- 
mas nustelbė sveiką protą. Pamatę, kad keistiesiems barzdo- 
čiams, atplaukusiems iš už jūrų marių, patinka auksas, tasai 
minkštas, nenaudingas metalas, kurio čia - per akis, vietiniai 
dovanojo jį atvykėliams pilnomis rieškučiomis. Tačiau ne- 
trukus beribis mūsų gobšumas ir niekinamas elgesys ėmė 
juos žeisti. Kurgi ne! Mūsų kareiviai prievartauja jų moteris, 
įeina į jų namus ir be leidimo pasiima ko užsimanę, O į kie- 
kvieną, kuris išdrįsta pastoti jiems kelią, užsimoja kardu. Jie 
pareiškia, jog šis kraštas, kuriame jie dar kojų neapšilo, pri- 
klausąs valdovui, gyvenančiam anapus jūros, ir reikalauja, 
kad čiabuviai garbintų sukryžiuotus pagalius. 

— Kad negirdėtume jūsų taip šnekant, pone Belalkasa- 
rai! - įspėjau jį. - Jus apkaltins išduodant imperatorių ir 
skleidžiant erezijas. 

- Aš kalbu vien teisybę. Įsitikinsite, ponia, kad užkariau- 
tojai neturi jokios gėdos: atkeliauja kaip elgetos, elgiasi kaip 
vagišiai ir manosi esantys dideli ponai. 

Trys kelionės mėnesiai prailgo lyg treji metai, bet man 
jie ir pravertė - pajutau laisvės skonį. Gyvenau be šeimos, 
išskyrus droviąją Konstansą, nestebėjo manęs nei kaimynai, 
nei dvasininkai; niekam neprivalėjau atsiskaitinėti. Nusime- 
čiau juoduosius našlės apdarus ir korsažą, kuris veržė man 
liemenį. O Danielis Belalkasaras įkalbėjo Konstansą nusi- 
vilkti vienuolės abitą ir dėvėti mano sukneles. 

Begalinė rodės kiekviena diena, juoba naktis. Nešvara, 
ankštuma, skurdus ir prastas maistas, pikti žmonių veidai - 
skaistykla, ne kelionė! Tačiau bent jau nesusidūrėm su jūrų 
gyvatėmis, galinčiomis praryti visą laivą, pabaisomis, trito- 
nais, sirenomis, viliojančiomis jūrininkus, pakaruoklių šmė- 
klomis, vaiduoklių laivais ir žaltvykslėmis. Įgula mus įspėjo, 

kad jūroje pilna ir tokių, ir dar kitokių pavojų, bet Belalkasa- 
ras tikino niekuomet neregėjęs nieko panašaus. 

Vieną rugpjūčio šeštadienį priplaukėm krantą. Jūros 
vanduo, vis buvęs juodas ir bedugnis, tapo žydras ir skai- 
drus. Valtis nuplukdė mus į kauburiuoto smėlio paplūdi- 
mį, kurį laižė tingios bangelės. Jūreiviai siūlėsi mudvi nešte 
išnešti, bet Konstansa ir aš pasikaišėm sijonus ir nubridom 
pačios: verčiau parodyti blauzdas, negu kad mus neštų vy- 
rai ant kupros kaip kokius miltų maišus. Niekad nebūčiau 
pamaniusi, kad jūra tokia šilta: iš laivo vanduo atrodė bai- 
siai šaltas. 

Kaimą sudarė kelios bambukinės trobelės su palmių lapų 
stogais; vienintelė gatvė - neišbrendamas purvynas. Bažny- 
čios nebuvo; tik du sukryžiuoti basliai ant kalvelės ženklino 
Dievo namus. Ne kažkiek ir žmonių gyveno tame nuoša- 
liame kaimelyje, užtat visokių: klajoklių jūrininkų, negrų ir 
mulatų, be to - indėnų; šiuos vargšus pusnuogius žmogelius 
pamačiau pirmąsyk gyvenime. Visur aplink - tanki žalu- 
ma ir karštis, karštis. Drėgmė skverbėsi ligi kaulų smegenų, 
o saulė kepino be gailesčio. Drabužiai slėgte slėgė; neištvėrę 
nusimetėm apykakles, rankogalius, kojines ir batus. 

Greit išsiaiškinau, kad Chuano Malagiečio čia nėra. Jį pri- 
siminė tik tėvas Gregorijus, nelaimingas dominikonų vie- 
nuolis, sergantis maliarija ir be laiko susenęs - nors sulau- 
kęs vos keturiasdešimties, atrodė kaip septyniasdešimtmetis. 
Jis apsigyveno džiunglėse prieš du dešimtmečius, pasiryžęs 
mokyti vietinius ir skleisti Kristaus tikėjimą; bekeliaudamas 
porą sykių susidūrė ir su maniškiu. Tėvas Gregorijus man 
patvirtino, kad Chuanas, kaip ir daugelis suklaidintų ispanų, 
tebeieško mitinio auksinio miesto. 

- Aukštas, dailus, mėgsta lažintis ir pagerti. Simpatingas 
vyras. 

Aišku, jis. 

- Eldoradą išrado indėnai, norėdami atsikratyti svetim- 
šalių, kad jie aukso beieškodami galą gautų, - pridūrė vie- 
nuolis. 

Tėvas Gregorijus mudviem su Konstansa užleido savo 
trobelę, kad galėtume ten ilsėtis, kol jūreiviai svaiginsis sti- 
priu palmių vynu ir temps besipriešinančias indėnes į girią, 
kuri supa kaimelį. Nepaisydamas ryklių, kurie ištisomis die- 
nomis sekiojo laivą, Danielis Belalkasaras valandų valandas 
mirko tyram jūros vandeny. Kai nusivilko marškinius, pa- 
matėm, kad jo nugarą išvagoję rimbo randai, bet Danielis 
nieko neaiškino ir niekas nedrįso jo kamantinėti. Kelionėje 
spėjom įsitikinti, kad šį vyrą apsėdusi manija praustis; ma- 
tyt, jam yra tekę pažinti tautų, kurios rūpinasi kūno švara. 
Jis norėjo, kad ir Konstansa, tegul ir apsirengusi, bristų su 
juo į jūrą, bet aš neleidau: buvau prižadėjusi jos tėvams grą- 
žinti dukrelę sveiką, ryklio nesudraskytą. 

Saulei nusileidus indėnai užkūrė kelis žalių malkų laužus 
atbaidyti uodams, užplūstantiems kaimelį. Dūmai graužė 
mums akis ir vos neuždusino, bet be jų būtų buvę dar blo- 
giau: vos nutoldavom nuo ugniakuro, tuoj mus apspisdavo 
debesys vabzdžių. Vakare valgėm tapyro mėsos, panašios į 
kiaulieną, ir skystokos tyrės, vadinamos tapijoka; tų valgių 
skonis savotiškas, bet tris mėnesius mitus žuvimi ir pyragė- 
liais tokia vakarienė mums buvo tarsi karališka puota. Tada 
pirmąsyk paragavau ir kakavos - putojančio gėrimo; man jis 
pasirodė karstelėjęs, nors ir pagardintas tam tikrais priesko- 
niais. Pasak tėvo Gregorijaus, actekams ir kitiems Amerikos 
indėnams kakavos pupelės atstoja mūsiškes monetas - taip 
jie jas brangina. 

Vakarą praleidom besiklausydamos vienuolio: jis pasako- 
jo ką patyręs, kai ne sykį buvo patraukęs į džiungles žmonių 
sielų gelbėti. Prisipažino, kad jaunystėje ir jam protą drums- 
tė vylingoji svajonė apie Eldoradą. Plaukė jis Orinoko upe, 

vienur tykia tarsi ežeras, kitur rūsčia ir audrota. Išgirdom 
apie begalę krioklių, virš kurių telkiasi debesys, kai vanduo 
kliokia žemyn pro putotą vaivorykštę, ir apie žaliuosius gi- 
rios tunelius, skendinčius amžinoj prieblandoj, nes dienos 
šviesa tik vargais negalais prasimuša pro medžių lajas. Suži- 
nojom, jog ten auga plėšrūs augalai, dvokiantys lavonais, ir 
kiti, švelnūs ir kvapnūs, bet nuodingi; jog ten esama paukš- 
čių puošniomis plunksnomis, o beždžionės su žmogaus vei- 
du stebi įsibrovėlius pro tankią lapiją. 

— Mums, atvykusioms iš Estremadūros, kur žemė dyka ir 
sausa, vien akmenys ir dulkės, sunku net įsivaizduoti tokį 
rojų, - atsidusau aš. 

— Ta giria, ponia Inese, tik atrodo kaip rojus. Karštame 
krašte, klampiame ir negailestingame, kur pilna nuodingų 
roplių ir vabzdžių, viskas labai greitai genda, ir visų pirma - 
siela. Džiunglės paverčia žmones niekšais ir žudikais. 

- Tie, kuriuos čion atgena vien godulys, tėve, jau yra pa- 
gedę. Girioje žmogus tik pasirodo koks esąs, - atšovė Danie- 
lis Belalkasaras, paskubom žymėdamasis vienuolio žodžius 
sąsiuviny, mat ir pats ketino keliauti Orinoku. 


Tą pirmą naktį sausumoj kapitonas Manuelis Martinas su 
kai kuriais jūreiviais miegojo laive, kad, anot jų, pasaugotų 
krovinį, bet man rodosi, kad iš tiesų jie tik bijojo girios gyva- 
čių ir vabalų. Visi kiti, prisikankinę ankštose kajutėse, nutarė 
verčiau pailsėti kaime. Mudvi gavom hamaką ir išvargusi 
Konstansa užmigo jame akimirksniu, vos tik užsidengė tin- 
kleliu nuo moskitų, o aš pasirengiau išbūti kelias valandas 
nemigusi. Naktis čia buvo juoda kaip anglis, tačiau triukš- 
minga, kupina kvapų ir baugi, pilna kažkokių paslaptingų 
būtybių. Jaučiausi lyg apsupta padarų, kuriuos buvo minėjęs 
tėvas Gregorijus: milžiniškų vabzdžių, gyvačių, žudančių iš 
tolo, nežinomų žvėrių. Ir vis dėlto ne tiek man buvo neramu 

dėl tų pavojų, tykančių girioje, kiek dėl girtų vyriškių. Nega- 
lėjau sumerkti akių. 

Taip praslinko dvi ar trys ilgos valandos, ir kai pagaliau 
ėmiau snausti, išgirdau kažką slankiojant apie trobelę. Iš pra- 
džių pamaniau, kad čia koks žvėrelis, bet greit įsitikinau, jog 
tai Sebastianas Romeras, likęs krante. Nusprendžiau, jog čia, 
kur nesiekia kapitono Manuelio Martino valdžia, to žmogaus 
reikia saugotis. Ir neapsirikau. Jei Romeras būtų užklupęs 
mane miegančią, gal būtų ir įvykdęs savo ketinimą, bet aš, jo 
nelaimei, laukiau užpuoliko su arabišku durklu, kurį buvau 
pirkusi Kadise, mažu, bet aštriu kaip adata. Lūšnelėje tebu- 
vo tiek šviesos, kiek skverbėsi iš lauko, iš bebaigiančių blėsti 
žarijų, ant kurių buvo kepamas tapyras. Nuo lauko mus sky- 
rė atvira durų anga, o mano akys buvo jau apsipratusios su 
prieblanda. Romeras įropojo keturpėsčias, šniukštinėdamas 
kaip šuva, ir prislinko prie hamako, kuriame tikėjosi rasti 
mane su Konstansa. Jau taikėsi pagriebti tinklą nuo moskitų, 
bet niekšo ranka taip ir sustingo pusiaukelėj, mat jis pajuto 
mano durklo smaigalį ant kaklo už ausies. 

— Matau, jog dar nepasimokei, valkata, - tariau jam tyliai, 
kad nesukelčiau skandalo. 

— Tegu tave velniai, šliundra! Tris mėnesius vedžiojai 
mane už nosies, o dabar apsimeti nenorinti to paties kaip 
aš, - Nniršo jis. 

Konstansa pabudo išsigandusi, jos šauksmą išgirdo tėvas 
Gregorijus, Danielis Belalkasaras ir kiti, miegoję netoliese. 
Kažkas įžiebė deglą ir visi kartu jėga išmetė vyriškį iš mūsų 
būsto. Tėvas Gregorijus liepė pririšti jį prie medžio, kol ateis 
į protą išsiblaivęs nuo palmių vyno; ten jis dar ilgai triukš- 
mavo, grasino ir svaidėsi prakeiksmais, kol jau švintant ne- 
tekęs jėgų sukniubo ir mes visi gavom numigti. 

Po kelių dienų, pasikrovęs į laivą gėlo vandens, atogrąžų 
vaisių ir sūdytos mėsos, kapitonas Manuelis Martinas nu- 

plukdė mus į Kartachenos uostą, jau ir tada labai svarbų, nes 
per jį Naujojo Pasaulio turtai buvo gabenami Ispanijon. Ka- 
ribų jūros vandenys buvo žydri ir skaidrūs kaip maurų rūmų 
baseinuose. Oras svaiginamai kvepėjo gėlėmis, vaisiais ir 
prakaitu. Saulė negailestingai kepino gynybinę sieną, sumū- 
rytą iš akmenų naudojant kalkes, užmieštas jaučio krauju. 
Šimtai nuogų čiabuvių, sukaustyti grandinėmis, prievaizdų 
botagais raginami, tampė stambius akmenis. Ta įspūdinga 
siena ir tvirtovė saugojo ispanų laivyną nuo piratų ir kitų 
imperijos priešų. Jūros įlankoj išmetę inkarus suposi daug 
laivų, ir karinių, ir prekybinių, tarp jų - ir vienas vergų pir- 
klių laivas, kuriuo iš Afrikos atgabenti negrai pardavinėjami 
mugėse. Iš kitų jis skyrėsi smarve, bylojančia apie žmonių 
vargus ir piktadarybes. Palyginti su bet kuriuo senoviniu Is- 
panijos miestu, Kartachena vis dar buvo kaimas, bet jau ga- 
lėjo pasididžiuoti bažnyčia, gerai suplanuotomis gatvėmis, 
kalkėmis baltintais namais, tvirtais valdžios pastatais, prekių 
sandėliais, turgumi ir smuklėmis. Tvirtovė, vis dar tebesta- 
toma, žvelgė iš kalvos aukštybių, bet patrankos, nutaikytos 
į užutėkį, jau stovėjo savo vietose. Gyventojai buvo labai 
įvairūs; moterys, drąsios ir su giliomis iškirptėmis, man ro- 
dėsi gražios, ypač mulatės. Nusprendžiau pabūti kurį laiką 
čia, nes patyriau, kad mano sutuoktinis yra čia buvęs ir iš- 
vyko tik prieš metus su trupučiu. Vienoj krautuvėj aptikau 
drabužių ryšulėlį, kurį Chuanas buvo palikęs kaip užstatą už 
paskolą, žadėdamas grąžinti pinigus, kai tik sugrįš. 
Vienintelis Kartachenos viešbutis vienišų moterų neį- 
sileisdavo, bet kapitonas Manuelis Martinas, turintis dau- 
gybę pažįstamų, surado mums nuomojamą butą. Iš tiesų 
tai tebuvo vienas gan erdvus kambarys, beveik tuščias, su 
durimis į gatvę ir siauru langeliu. Iš baldų - tik girgždanti 
lova, stalas ir suolelis, ant kurio mudvi su seserėčia sukro- 
vėm savo mantą. Nieko nelaukusi ėmiau skelbtis mokanti 

siūti ir puoliau ieškoti viešos krosnies, kurioj galėčiau kepti 
įdarytus pyragėlius, nes mano santaupos tirpo sparčiau, nei 
buvau numačiusi. 

Vos mudviem įsikūrus atėjo pirmas lankytojas - Danie- 
lis Belalkasaras. Kambarys dar buvo prigrūstas ryšulių, tad 
svečiui teko sėstis ant lovos su skrybėle rankoj. Pavaišinti jį 
galėjom nebent vandeniu; jis ir išgėrė dvi stiklines pagrečiui, 
nes buvo išpiltas prakaito. Ilgokai jis tylėjo įsmeigęs žvilgsnį 
į plūktines grindis, lyg labai jomis domėtųsi, o mes lūkuria- 
vom, sutrikusios ne mažiau už jį. 

— Ponia Inese, atėjau su didžiausia pagarba prašyti jūsų 
seserėčios rankos, - galiausiai prašneko Danielis. 

Iš nuostabos netekau žado. Niekuomet nebuvau paste- 
bėjusi tarp jų nieko panašaus į romaną ir iš pradžių man 
net toptelėjo, ar tik ne kaitra sumaišė protą Belalkasarui, bet 
Konstansa taip nudžiugo, kad supratau: dalykas rimtas. 

- Mergaitei tik penkiolika metų! - sušukau apstulbusi. 

- Ponia, čia merginos teka jaunos. 

— Konstansa neturi kraičio. 

- Nesvarbu. Niekada nepritariau tam papročiui, ir jeigu 
net Konstansa turėtų karališką kraitį, aš jo nepriimčiau. 

— Mano seserėčia nori tapti vienuole! 

— Norėjo, ponia, bet nebenori, - sumurmėjo Belalkasaras, 
o jinai tvirtu skambiu balsu patvirtino jo žodžius. 

Paaiškinau, kad neturiu teisės išleisti ją už vyro, juoba už 
nepažįstamo avantiūristo, benamio, kuris tiek teveikia, kad 
užsirašinėja kvailystes į sąsiuvinį, o paskui kartoja jas gy- 
venime. Iš ko jis ketina žmoną išlaikyti? Negi temps ją su 
savim į Orinoką, kur žada piešti žmogėdrų portretus? Kons- 
tansa, paraudusi iš gėdos, pertraukė mane pareikšdama, kad 
nebe laikas prieštarauti, nes iš tiesų juodu jau esantys vyras 
ir žmona prieš Dievą, nors dar ir ne pagal žmonių įstatymus. 
Tik dabar supratau, kad kol aš laive naktimis kepiau įdarytus 

pyragėlius, jie sau smaginosi Belalkasaro kajutėj. Užsimojau 
žiebti Konstansai porą užtarnautų antausių, bet jis nutvė- 
rė mane už rankos. Rytojaus dieną Kartachenos bažnyčioj 
juodu ir susituokė; liudytojų buvo du - kapitonas Manue- 
lis Martinas ir aš. Jaunieji apsigyveno viešbutyje ir pradėjo 
ruoštis kelionei į džiungles, ko aš ir bijojau. 


Pačią pirmą naktį, kurią pati viena praleidau nuomojamame 
bute, atsitiko bėda, kurios gal būčiau galėjusi išvengti, bet 
pristigo įžvalgumo. Nors ir žinodama, kad neturiu leisti sau 
tokios prabangos, nes žvakės kainuoja brangiai, vieną laikiau 
uždegtą gal pusę nakties, mat bijojau patamsy šmaižiojančių 
tarakonų. Gulėjau lovoj kaitros slegiama, vilkėdama tik len- 
gvais marškinėliais, ir negalėjau užmigti - vis mąsčiau apie 
seserėčią. Staiga mane išgąsdino smūgis į duris. Ten buvo 
medinis skląstis, užšaunamas iš vidaus, bet buvau pamiršusi 
juo užsisklęsti. Dar vienas spyris į duris - ir ant slenksčio 
išdygo Sebastianas Romeras. Aš atsisėdau, bet vyriškis pa- 
stūmė mane, parvertė atgal į lovą ir keikdamasis užgriuvo 
ant manęs. Priešinausi kojomis ir nagais, bet gavau tokį 
smūgį, kad nebegalėjau atgauti kvapo ir trumpam praradau 
sąmonę. Atsipeikėjusi negalėjau pajudėti - jis buvo prislėgęs 
mane visu svoriu, seiliojosi ir blevyzgojo. Jutau šlykštų jo 
alsavimą, stiprius pirštus, įbestus man į kūną, kelius, mėgi- 
nančius praskėsti mano kojas, jutau kietą jo lytį ant savo pil- 
vo. Skausmas nuo smūgio ir išgąstis aptemdė man sąmonę. 
Šaukiau, bet jis viena ranka užspaudė man burną, neleisda- 
mas nė atsikvėpti, o antrąja plūkėsi su mano marškiniais ir 
savo kelnaitėmis - uždavinys ne iš lengvųjų, kadangi esu sti- 
pri ir muisčiausi kaip žebenkštis. Romeras žiebė iš visų jėgų 
man į veidą, kad liaučiausi, ir ėmė draskyti mano drabužėlį 
jau abiem rankomis; tada supratau, kad jėga iš jo neištrūk- 
siu. Šmėkštelėjo mintis, kad gal verčiau pasiduoti, gal neilgai 

tebūčiau žeminama, bet įsiūtis neleido blaiviai mąstyti, be 
to, kas žino, ar ir po to užpuolikas nuo manęs atstotų; gal 
dar ir nužudytų mane, kad jo neįskųsčiau. Nors burnoj buvo 
pilna kraujo, susitvardžiau ir nutariau jį prašyti, kad manęs 
nemuštų: juk galim susitarti gražiuoju ir abiem bus gerai, 
nesą ko skubėti, aš pasirengusi patenkinti jo norus. Nebega- 
liu smulkiai prisiminti visko, kas įvyko tą naktį: rodos, glos- 
čiau jam galvą ir murmėjau nepadorius žodžius, kurių mane 
buvo išmokęs lovoje Chuanas Malagietis; taip, ko gero, kiek 
suminkštinau smurtautoją - jis mane paleido ir atsistojo ant 
grindų nusimauti kelnaičių, susibrukusių jam ties keliais. 
Apgraibom susiradau po pagalve durklą, kurį visada laikiau 
po ranka, ir tvirtai suėmiau jį dešine, slėpdama prie šono. 
Kai Romeras vėl bandė mane užgulti, netrukdžiau jam, tik 
pakėlusi abi kojas blauzdomis suspaudžiau liemenį, o kairią- 
ja ranka apkabinau kaklą. Vyriškis patenkintas sumurmė- 
jo, manė, kad aš pagaliau nusprendžiau eiti su juo išvien, ir 
pabandė pasinaudoti tuo, kad dabar jo viršus. Aš tuo tarpu 
kojomis sukausčiau jo judesius, sukryžiuodama pėdas virš 
strėnų. Pakėliau durklą, nutvėriau jį abiem rankomis, nu- 
mačiau labiausiai pažeidžiamą vietą ir sukaupiau visas jėgas 
į mirtiną apkabinimą, įsmeigdama ginklą ligi pat rankenos. 
Ne taip lengva suvaryti peilį į kietą vyro nugarą šitaip gu- 
lint, bet man padėjo baimė. Arba jis mirs, arba aš! Išsigan- 
dau, kad būsiu nepataikiusi, nes Sebastianas Romeras išsyk 
nesureagavo, lyg nebūtų pajutęs dūrio, bet paskui veriamai 
sustaugė ir nusirito ant aslos šalia ryšulių krūvos. Dar pa- 
bandė stotis, tačiau suklupo, iš pradžių lyg ir nustebęs, bet jo 
nuostaba greit virto siaubu. Griebė rankomis sau už nuga- 
ros, beviltiškai bandydamas išsitraukti durklą. Pasirodo, ne 
veltui ištyrinėjau žmogaus kūną, kai vienuolyno ligoninėje 
gydžiau žaizdas: dūrio būta mirtino. Vyras vis dar stengėsi 
nepasiduoti, o aš sėdėdama ant lovos žiūrėjau, pašiurpusi ne 

mažiau už jį, bet pasirengusi šokti ant jo, jeigu imtų rėkti, ir 
kaip nors užčiaupti jam burną. Bet jis nerėkė, tik grėsmin- 
gas gargaliavimas ištrūko jam iš lūpų pro rausvas putas. Po 
valandėlės, kuri man atrodė be galo ilga, jis sudrebėjo kaip 
nesavas, ėmė vemti kraujais ir čia pat susmuko. Ilgokai lau- 
kiau, kol atsileido nervai ir pajėgiau mąstyti; pagaliau įsitiki- 
nau, kad Romeras nebepajudės. Šykščioj vienintelės žvakės 
šviesoj regėjau, kaip kraujas sunkiasi į aslą. 

Likusią nakties dalį praleidau šalia Sebastiano Romero 
kūno; iš pradžių meldžiau Švenčiausiąją Mergelę dovanoti 
man už tokį sunkų nusikaltimą, o paskui svarsčiau, kaip iš- 
vengti atsakomybės už jo padarinius. Nežinojau šio miesto 
įstatymų, bet jeigu jie tokie kaip Plasensijoje, galvojau, tada 
supūsiu kalėjime, nebent sugebėčiau įrodyti, kad nužudžiau 
gindamasi, bet tai padaryti bus sunku, nes teisėjai visada lin- 
kę įtarti moterį. Iliuzijų neturėjau: juk mes visuomet liekam 
kaltos dėl vyrų ydų ir nuodėmių. Ką pamanys teismas apie 
jauną vienišą moterį? Sakys, kad pati pasikvietė niekuo dėtą 
jūrininką, o paskui jį nužudė, kad apvogtų. Išaušus užden- 
giau lavoną antklode, apsirengiau ir nuėjau į uostą, kuriame 
vis dar stovėjo inkarą išmetęs Manuelio Martino laivas. Ka- 
pitonas išklausė mano istoriją iki galo nepertraukdamas, tik 
kramtė tabaką ir kasėsi pakaušį. 

— Atrodo, kad teks man išnarplioti tą painiavą, ponia Ine- 
se, - pareiškė jis, kai baigiau kalbėti. 

Atėjau į kuklųjį savo būstą su jūrininku, kuriuo pasiti- 
ki kapitonas, ir dviese išnešėm Romerą, suvyniotą į gabalą 
burės. Niekada taip ir nesužinojau, ką su juo padarė; spėju, 
kad pririšę akmenį išmetė į jūrą, o ten jau žuvys pasirūpins 
jo palaikais. Manuelis Martinas patarė man ilgai nelaukus 
bėgti iš Kartachenos, nes tokios paslaptys anksčiau ar vėliau 
vis tiek iškyla aikštėn, tad po kelių dienų, atsisveikinusi su 
seserėčia ir jos vyru, su dar dviem keliautojais patraukiau 

Panamos miesto link. Keli indėnai nešė mūsų mantą ir vedė 
mus per kalnus, girias bei upes. 

Panamos sąsmauka - tai siaura sausumos juosta, skirianti 
mūsų Europos vandenyną nuo Pietų jūros, kitaip dar vadi- 
namos Ramiuoju vandenynu. Jos plotis nesiekia nė dvide- 
šimties lygų, bet kalnai ten skardingi, vandenys nesveiki, pel- 
kės pilnos puvėsių, oras užkrėstas drugiu ir dvokia. Gyvena 
ten priešiškai nusiteikę indėnai, sausumoj ir upėse pilna 
driežų ir gyvačių, bet kraštovaizdis didingas, o paukščiai ne- 
paprastai gražūs. Visą kelią mus lydėjo beždžionių klegesys; 
tie smalsūs ir įžūlūs žvėreliai tolydžio taikėsi šokti ant mūsų 
ir pasigriebti maisto. O jau tos džiunglės - gili žaluma, ūks- 
minga ir grėsminga! Mano bendrakelioniai laikė užtaisytus 
ginklus ir žingsniavo nenuleisdami akių nuo indėnų, nes jie 
gali mus išduoti, jei tik nebūsim pakankamai budrūs, - taip 
bent buvo mus įspėjęs tėvas Gregorijus. Jis liepė mums sau- 
gotis ir kaimanų, nutempiančių grobį į upės dugną; raudo- 
nųjų skruzdėlių, kurios plūsta tūkstančiais, įlenda į kūną per 
visas angas ir per kelias minutes sugraužia jį iš vidaus; rupū- 
žių, apakinančių žmones nuodingomis seilėmis. Stengiausi 
apie visa tai negalvoti, kad baimė neparalyžiuotų manęs. Juk 
ir Danielis Belalkasaras sakė, jog neverta iš anksto graužtis 
dėl nelaimių, kurios gal mūsų ir neištiks. Pirmąją kelio dalį 
nuplaukėm valtimi, kurią irklavo aštuoni čiabuviai. Džiau- 
giausi, kad čia nėra mano seserėčios, nes irkluotojai darba- 
vosi nuogi, ir iš tiesų, nors gamtovaizdis buvo pasigėrėtinas, 
mano akys vis krypo tenai, kur nedera žiūrėti. Kelionę bai- 
gėm raitomis ant mulų. Nuo paskutinio kalno įžvelgėme 
turkio spalvos jūrą ir miglos apgaubtą Panamos miestą, dūs- 
tantį karštose išgarose. 


ANTRAS SKYRIUS 


$merika, 1537-1540 metai 


TRISDEŠIMT TREJŲ METŲ sulaukęs Pedras de Valdivija kar- 
tu su Cheronimu de Alderete atvyko į Venesuelą - Mažą- 
ją Veneciją, kaip ją pašaipiai pavadino pirmieji tyrinėtojai, 
pamatę jos pelkes, protakas ir trobeles ant polių. Jis paliko 
švelniąją Mariną Ortis de Gaete, pažadėjęs grįžti turtingas 
arba išsikviesti ją pas save, kai tik bus įmanoma - menka 
paguoda vienai likusiai merginai! Kelionei Pedras išleido 
visa, ką turėjo, ir dar gavo skolintis. Kaip ir kiekvienas, ry- 
žęsis plaukti į Naująjį Pasaulį, jis paskyrė savo turtą, garbę 
ir gyvybę tam žygiui, nors ir nukariautos žemės, ir penk- 
tadalis lobių - jeigu jų bus - atiteks Ispanijos monarchui. 
Ne veltui sakė Belalkasaras, jog Žygis su karaliaus pritarimu 
vadinasi nukariavimas, konkista, o be jo vadintųsi ginkluo- 
tas apiplėšimas. 

Karibų jūros paplūdimiai, žėrintys jų vandenys bei smė- 
lis ir puikios palmės pasitiko keliautojus klastinga ramybe, 
nes juos, vos tik žengusius tolyn nuo kranto, iškart prislėgė 
džiunglių košmarai. Teko skintis kelią mačetėmis, apkvaitus 
nuo drėgmės ir kaitros, be atvangos puldinėjamiems uodų 
ir kažkokių neregėtų žvėrių. Vyrai maknojo patižusia žeme, 
klimpdami ligi šlaunų į minkštus puvėsius, vos pavilkdami 
kojas, aplipę šlykščiomis dėlėmis, siurbiančiomis jų kraują. 
Ir ginklo iš rankų negali paleisti - juk indėnai su užnuody- 
tomis strėlėmis, pasislėpę tankmėje, tylomis seka kiekvieną 
įsibrovėlių žingsnį. 

- Laukiniams gyvi nepasiduosim! - įspėjo draugus Alde- 
retė ir priminė jiems, kaip konkistadoras Fransiskas Pisaras 
per pirmąjį žygį į žemyno pietus su būreliu saviškių įžengė 
į apleistą kaimelį, kuriame dar ruseno laužai. Alkani ispanai 
atidengė katilus ir pamatė, kas plaukioja virale: žmonių gal- 
vos, rankos ir kojos, širdys ir kepenys. 

- Tai nutiko vakaruose, kai Pisaras ieškojo, kur ta Peru, - 
paaiškino Pedras de Valdivija, atseit daug žinantis apie atra- 
dimus ir nukariavimus. 

- Šių kraštų indėnai karibai - irgi žmogėdros, - spyrėsi 
Cheronimas. 

Neįmanoma buvo orientuotis toj bekraštėj žalumoj, tame 
pirmykščiame prieštvaniniame pasaulyje, labirinte be pra- 
džios ir pabaigos, be laiko, be praeities. Kas nutols nuo upės 
bent porą žingsnių, tą džiunglės praris negrįžtamai, kaip kad 
atsitiko vienam žmogui, kuris pasiklydo tarp paparčių šauk- 
damasis mamos, pametęs protą iš ilgesio ir baimės. Vyrai 
žingsniavo tylomis, slegiami vienatvės, gilios kaip praraja, ir 
nerimo, nebylaus kaip žvaigždės. Vandeny knibždėte knibž- 
dėjo piranijų, kurios, vos užuodusios kraują, puola tenlink 
visu pulku ir sudoroja krikščionį per kelias minutes - vien 
kaulai, balti ir švarūs, beliudija, kad kitados būta žmogaus. 

Toj apstingoj gamtoj nebuvo ko valgyti. Maisto atsargos 
greit išseko ir prasidėjo bado kančios. Kartais pavykdavo 
sumedžioti beždžionę, bet ją tekdavo ryti žalią, bjaurintis 
žmogiška to gyvūno išvaizda ir smarve, mat amžinoj girios 
drėgmėj labai buvo sunku įkurti ugnį. Paragavę kokio ne- 
pažįstamo vaisiaus, vyrai susirgdavo ir kelias dienas nepa- 
jėgdavo eiti, vėmimo ir Žiauraus viduriavimo išsekinti. Vie- 
nas mirė, kai jam pro visur, net iš akių, paplūdo kraujas, kitą 
prarijo pelkė, trečią sutraiškė anakonda, didžiulė vandeninė 
gyvatė, storumo sulig vyro koja, o ilgumo kaip penkios ietys, 
suguldytos išilgai. O jau oras - ne oras, bet karštas garas, pa- 
švinkęs, nesveikas, sakytum iš slibino gerklės. „Tikra šėtono 
karalystė“, - murmėjo kareiviai ir, ko gero, neklydo, nes įsi- 
karščiuodavo ir susiriedavo kas valandėlė. Vadams sunkiai 
sekėsi išlaikyti bent šiokią tokią drausmę ir priversti vyrus 
eiti toliau. Į priekį juos ginė tik vienas masalas - Eldoradas, 
Auksinis miestas. 

Sulig kiekviena to sunkaus žygio diena tirpo Pedro de Val- 
divijos tikėjimas būsima sėkme ir augo apmaudas. Ne apie 
tai jis svajojo Estremadūroje, savo dvare, kurį paliko. Vyras 
buvo pasirengęs kautis su barbarais didvyriškuose mūšiuose 
ir užkariauti tolimus kraštus Dievo ir karaliaus garbei, bet 
niekada nemanė, jog teks panaudoti savo kardą, skynusį 
pergales Flandrijoj ir Italijoj, kovai su gamta. Bjaurėjosi jis ir 
bendražygiais, gobšiais ir žiauriais; tokie dalykai kaip garbė 
ar idealizmas nebuvo pažįstami tiems brutaliems kareivoms. 
Išskyrus Cheronimą de Alderetę, ne sykį rodžiusį taurumo 
pavyzdžius, visi kiti buvo prasčiausios rūšies niekšeliai, klas- 
tingi ir mušeikos. Visos ekspedicijos vadas, kuriuo Valdivija 
pasibjaurėjo iš pat pirmos dienos, neturėjo nei doros, nei są- 
žinės: plėšikavo, prekiavo indėnais kaip vergais ir nemokė- 
jo, kaip priklauso, penktadalio laimikio karaliaus rūmams. 
Kur mes veržiamės, tokie pikti ir nieko gero nesitikėdami, juk 

vis tiek nė vienas nepaiimsim aukso į kapą? - svarstė Valdivi- 
ja, bet ėjo ir ėjo, nes trauktis nebebuvo kur. Taip tuščiai jie 
žygiavo kelis mėnesius, kol pagaliau Pedrui de Valdivijai ir 
Cheronimui de Alderetei pavyko atsiskirti nuo pragaištin- 
gojo būrio ir nuplaukti į Santo Domingo miestą La Espan- 
jolos saloje; ten jie tikėjosi atsigauti po kelionės negandų. 
Pedras ta proga nusiuntė Marinai šiek tiek sutaupytų pini- 
gėlių - taip ketino elgtis visą laiką, kol tik bus gyvas. 

Tomis dienomis salą pasiekė žinia, kad Fransiskui Pisarui, 
esančiam Peru, reikia pastiprinimo. Jo bendrininkas, taip 
pat konkistadoras, Diegas de Almagras buvo išvykęs į pačius 
žemyno pietus - ketino pajungti Čilės barbarų žemes. Ben- 
dražygiai buvo visai priešingo būdo: pirmasis - paniuręs, 
nepatiklus ir pavydus, bet labai narsus; antrasis - atviras, są- 
žiningas ir toks dosnus, kad ketino visą laimikį išdalyti. To- 
kie skirtingi, bet vienodai ambicingi žmonės neišvengiamai 
turėjo anksčiau ar vėliau tapti priešais, nors ir buvo prisiekę 
ištikimybę prieš altorių, bendrai priimdami komuniją - vie- 
ną ostiją, padalytą pusiau. Inkų imperija buvo per maža, kad 
joje išsitektų abudu. Pisaras, tapęs markizu, gubernatorium 
ir Santjago ordino kavalierium, liko Peru kartu su grėsmin- 
gaisiais broliais, o Almagras 1535 metais su penkių šimtų 
ispanų kariuomene ir dešimčia tūkstančių indėnų janakonų, 
gavęs pasienio provincijos gubernatoriaus titulą, patraukė į 
Čilę, dar neištirtą kraštą, kurio vardas aimarų kalba reiškė 
žemės galą. Savo žygiui finansuoti jis, kaip paprastai, išleido 
savų pinigų daugiau, negu inkas Atahualpa buvo sumokėjęs 
išpirkos. 

Vos tik Diegas de Almagras su savo narsuoliais išžygiavo 
į Čilę, Pisarui teko slopinti visuotinį sukilimą. Vietiniai Peru 
gyventojai, pamatę, kad virakočai - taip jie vadino ispanus - 
suskaidė savo kariuomenę, pakėlė ginklą prieš įsibrovėlius. 
Kilo pavojus, kad nesulaukus skubios pagalbos ne tik nepa- 

vyks nukariauti inkų imperijos, bet ir patys ispanai, susidūrę 
su daug gausesnėmis pajėgomis, vargu ar liks gyvi. Fransis- 
ko Pisaro prašymas padėti nukeliavo iki La Espanjolos, ten jį 
išgirdo Valdivija ir nesvyruodamas ryžosi žygiuoti į Peru. 

Vien jau tas vardas - Peru - Pedrui de Valdivijai asocija- 
vosi su neregėtais lobiais ir ištobulinta civilizacija, apie kurią 
taip iškalbingai buvo pasakojęs jo bičiulis Alderetė. Iš tie- 
sų nuostabu, galvojo jis klausydamasis tų šnekų, tik ar viską 
verta taip liaupsinti? Buvo žinoma, kad inkai esantys žiaurūs, 
smurtu valdantys savo tautą. Po mūšio, jei nugalėtieji nesu- 
tinka besąlygiškai paklusti imperijai, nepaliekantys nė vieno 
gyvo, 0 įtarę kad ir menkiausią nepasitenkinimą tremian- 
tys ištisus kaimus už tūkstančio lygų. Skiriantys sunkiausias 
bausmes priešams, net moterims ir vaikams. Pats Inkas, su- 
situokęs su savo seserimis, kad išsaugotų gryną karališkąjį 
kraują, įkūnijantis dieviškumą, imperijos dvasią, jos praeitį, 
dabartį ir ateitį. Apie Atahualpą buvo šnekama, kad jis turįs 
hareme tūkstančius skaisčių mergelių ir dar galybę vergų, 
kad mėgstantis savo malonumui kankinti belaisvius ir savo 
rankomis kirsti galvas ministrams. Beveidė tauta, neturin- 
ti balso, gyvenanti priespaudoje; paprastiems Žmonėms esą 
lemta nuo vaikystės lig mirties dirbti, krauti turtus kilmin- 
giesiems - dvariškiams, šventikams ir kariškiams, - kurie le- 
pinasi neregėta prabanga, o prasčiokai su šeima tik vargais 
negalais pramintantys iš žemės sklypo, kuris esąs jiems skir- 
tas, bet ne jų nuosavas. Ispanai pasakojo, kad daugelis indė- 
nų praktikuojantys sodomiją, už kurią Ispanijoj baudžiama 
mirtimi, nors ją draudžiantys ir inkai. Tų žmonių gašlumą 
liudijanti ir erotinė keramika, kurią avantiūristai rodo smu- 
klių lankytojams; šie tik smalsiai žiūri - jiems niekad nė į 
galvą nešovę, kad galima smagintis tokiais būdais. Dar pasa- 
kojama, kad motinos prieš atiduodamos dukrą vyrui pačios 
pirštu atimančios jai nekaltybę. 

Valdivijai anaiptol neatrodė smerktinas noras nuvykus 
į Peru praturtėti, bet ne tai jį skatino; jis jautė pareigą pa- 
dėti saviškiams ir pelnyti šlovę, jau spėjusią priblėsti. Tuo 
jis skyrėsi nuo kitų pastiprinimo ekspedicijos dalyvių, ku- 
riuos viliojo tik aukso spindesys. Jis pats man tai tvirtino 
daugybę kartų, ir aš juo tikiu, nes toks elgesys sutinka su 
kitais jo gyvenimo sprendimais. Idealizmo skatinamas, jis 
po daugelio metų atsisakė saugaus gyvenimo ir pagaliau 
įgyto turto, nes ėmėsi užduoties, kurią buvo sužlugdęs 
Diegas de Almagras, - nukariauti Čilę. Šlovė, vien tik šlo- 
vė - tai buvo vienintelis jo gyvenimo orientyras. Niekas 
nemylėjo Pedro labiau nei aš, niekas jo nepažinojo ge- 
riau nei aš, todėl galiu kalbėti apie jo dorybes, kaip jau 
esu minėjusi jo ydas, anaiptol nemenkas. Nepaneigsiu, 
kad jis mane išdavė ir pasielgė su manim niekšiškai, bet 
juk nestigo ir dar doresnių, dar narsesnių vyrų, apgavu- 
sių savo moteris. Galiu tad užtikrinti: Pedras de Valdivija 
buvo vienas iš doriausių ir narsiausių vyrų, atkeliavusių 
į Naująjį Pasaulį. 


Valdivija pasiekė Panamą ir ten 1537 metais su keturiais 
šimtais kareivių patraukė į Peru. Kelionė užtruko porą mė- 
nesių, o pasiekus tikslą paaiškėjo, kad indėnų sukilimas jau 
numalšintas - Diegas de Almagras pačiu laiku grįžo iš Čilės 
ir savo būrio pajėgomis parėmė Fransiską Pisarą. Almagras 
žygiuodamas tolyn į pietus buvo perkopęs snieguotas kalnų 
viršūnes, ištvėręs neapsakomas kančias ir sugrįžo į karščiau- 
sią planetos dykumą ligotas. Jo ekspedicija Čilėje pasiekė Bio 
Bijų, tą pačią upę, nuo kurios prieš septyniasdešimt metų 
pasitraukė inkai po bergždžių mėginimų užvaldyti pietinių 
indėnų mapučų žemes. Ta karinga tauta, kitados sustabdžiu- 
si inkus, taip pat atmušė Almagrą ir jo vyrus. 


INESĖ 75 


Mapu-čė, „žemės žmonės“, kaip jie save vadina, dabar va- 
dinami araukanais - skambesniu vardu, kurį jiems davė po- 
etas Alonsas de Ersilija i Suniga; nežinau, iš kur jis tą vardą 
ištraukė - gal iš Arauko vietovės toli pietuose. Aš ketinu ir 
toliau, ko! gyva būsiu, vadinti juos mapučais, nes taip sako jie 
patys. Manau, kad nedera keisti tautos vardo vien dėl rimo: 
araukanas, ispanas, titanas ir taip toliau per visus tris šimtus 
puslapių. Alonsas buvo dar pienburnis ir gyveno Madride, 
kai mes, pirmieji ispanai, kovėmės toje žemėje; į Čilės nu- 
kariavimą jis kiek pavėlavo, bet jo eilės, apdainuojančios tą 
epopėją, skambės per amžius. Kai narsiųjų Čilės įkūrėjų jau 
ir kauleliai bus sudūlėję, žmonėms juos primins to jauni- 
kaičio kūrinys, ne visada tiksliai nušviečiantis įvykius, nes 
jame dėl rimo kai kada aukojama tiesa. Be to, Alonsas gan 
nepalankiai atsiliepia apie mūsiškius; ko gero, daugeliui jo 
gerbėjų susidarė ne visai teisinga nuomonė apie Araukani- 
jos karą. Poetas kaltina ispanus žiaurumu ir besaikiu troški- 
mu turto, o mapučus idealizuoja: jie esantys narsūs, taurūs, 
didžiadvasiai, teisingi ir itin gerbiantys moteris. Manau, kad 
pažįstu juos geriau nei Alonsas, nes jau keturiasdešimt metų 
ginu tai, ką sukūrėm Čilėje, o jis čia praleido vos kelis mė- 
nesius. Žaviuosi mapučų drąsa ir karšta jų meile savo žemei, 
bet galiu patvirtinti, kad jie nėra užuojautos ir švelnumo pa- 
vyzdys. Romantiška meilė, Alonso taip išgarbinta, gana reta 
jų tarpe. Kiekvienas vyras turi keletą žmonų, bet vertina jas 
tik kaip darbinius gyvulius ir vaikų gimdytojas; kai pagro- 
bia vieną kitą ispanę, tas pat laukia ir jų. Tos vargšės mote- 
rys nelaisvėj patiria tiek pažeminimų, kad dažnai nebenori 
grįžti į savo šeimą - joms tiesiog gėda. Beje, turiu pripažinti, 
kad ir ispanai ne geriau elgiasi su indėnėmis, kurias paverčia 
tarnaitėmis ir pasismaginimo objektais. Mapučai pranašesni 
už mus kitais atžvilgiais, pavyzdžiui, jie nėra godūs. Auksas, 
žemė, titulai, šlovė jų nė kiek nevilioja; stogą jiems atstoja 

dangus, guolį - samanos; vaikšto jie sau laisvi po girią arba 
jodinėja žirgais, pagrobtais iš mūsų, tik vėjas švilpia jiems 
pro ausis. Ir dar gerbiu juos už tai, kad laikosi duoto žodžio. 
Ne jie laužo sutartis - mes laužom. Kai jau karas, puls neti- 
kėtai, bet ne klastingai, o kai taika - elgsis kaip pažadėję. Iki 
mums ateinant nežinojo kankinimų ir gerbė karo belaisvius. 
Sunkiausia bausmė - tremtis, išvarymas iš šeimos ir genties: 
tai baisiau už mirtį. Už sunkius nusikaltimus čia pat baudžia 
mirtimi. Pasmerktasis pats išsikasa kapo duobę, prisvaido 
ten pagalių ir akmenų, vardydamas žmones, kuriuos norėtų 
pasiimti į aną pasaulį, o paskui gauna mirtiną smūgį kuoka 
per galvą. 

Galiu tik stebėtis, kokios galingos tos Alonso eilės: jos 
išranda istoriją, meta iššūkį užmarščiai ir ją įveikia. Neri- 
muoti mano žodžiai neturės poezijos poveikio, bet vis tiek 
turiu papasakoti savąją įvykių versiją, kad žmonės prisi- 
mintų, ką mes, moterys, nuveikėm Čilėje ir ko neužrašė 
metraštininkai, kad ir labai daug Žinantys. Bent jau tu, Isa- 
bele, turi žinoti visą tiesą: juk tu esi mano širdies dukrelė, 
nors ir ne mano kraujo. Numanau, kad aikštėse man bus 
statomi paminklai, kad mano vardu bus vadinamos ga- 
tvės ir miestai, būsiu pagerbta kaip Pedras de Valdivija ir 
kiti konkistadorai, bet šimtai šaunių moterų, kūrusių tuos 
miestus, kol jų vyrai kovojo, bus pamirštos. Bet aš nukry- 
pau į šalį. Grįžkim prie to, ką pasakojau, nes laiko man liko 
nebedaug - širdis jau pavargo. 

Diegas de Almagras pasitraukė iš Čilės, jos taip ir nenu- 
kariavęs: privertė ir atkaklus mapučų pasipriešinimas, ir 
savų kareivių nepasitenkinimas - tiek nedaug to aukso! - ir 
blogos naujienos iš Peru apie indėnų maištą. Grįžo padėti 
Fransiskui Pisarui nuslopinti sukilimą; abiem drauge pa- 
vyko galutinai sutriuškinti priešo pajėgas. Inkų imperija, 
bado, smurto ir karo sumaišties nualinta, pasidavė. Vis dėlto, 

užuot padėkojęs Almagrui už pagalbą, Fransiskas Pisaras su 
broliais stojo prieš jį, kad atimtų iš jo Kuską, nors tas miestas 
turėjo priklausyti Diegui - taip buvo paskirstęs žemes impe- 
ratorius Karolis V. Pisarų ambicijoms patenkinti nepakako 
to milžiniško krašto su begaliniais turtais; jie norėjo dau- 
giau, norėjo turėti viską. 

Galiausiai Fransiskas Pisaras ir Diegas de Almagras grie- 
bėsi ginklo ir susikovė Abankajaus vietovėje; trumpas mūšis 
baigėsi pirmojo pralaimėjimu. Almagras, didžiadvasis kaip 
visada, su belaisviais elgėsi maloningai, pasigailėjo ir bro- 
lių Pisarų, nenumaldomų savo priešų. Jo elgesio priblokšti, 
daugelis nugalėtųjų karių perbėgo į jo gretas, nors Diegui 
ištikimi karininkai spyrė jį nužudyti Pisarus ir pasinaudo- 
jant turima persvara užvaldyti Peru. Almagras atmetė to- 
kius patarimus ir verčiau norėjo susitaikyti su nedėkinguoju 
bendrininku, kuris buvo jį nuskriaudęs. 


Tomis dienomis Pedras de Valdivija atvyko į Karalių Miestą 
ir pakluso jį pakvietusiam Fransiskui Pisarui. Kaip žmogus, 
gerbiantis įstatymą, jis neprieštaravo nei gubernatoriaus val- 
džiai, nei jo ketinimams; Pisaras atstovavo Karoliui V ir to 
pakako. Vis dėlto Valdivija labiausiai nenorėjo dalyvauti pi- 
lietiniam kare. Pedras atkeliavo čionai kovoti su maištaujan- 
čiais indėnais ir šiukštu neketino kištis į ispanų tarpusavio 
kivirčus. Jis mėgino tarpininkauti Pisarui ir Almagrui, kad 
juos sutaikytų, ir vienu metu jau tarėsi pasiekęs tikslą: mat 
dar nežinojo, kad Pisaras sako viena, o slapčiom planuoja 
ką kita. Kol gubernatorius varinėjo šnekas apie draugystę, 
jo galvoj brendo sumanymas pribaigti Almagrą: Pisarui ne- 
davė ramybės troškimas būti vieninteliu valdovu ir užgrobti 
Kuską. Jis pavydėjo Almagrui nuopelnų ir amžino optimiz- 
mo, pavydėjo palankumo, kurį jam rodo Pisaro kareiviai, 
nes žinojo, kad pats yra jų nekenčiamas. 

Ilgiau kaip metus truko rietenos, susitarimų laužymas ir 
išdavystės, kol pagaliau varžovų pajėgos susikovė Las Sa- 
linase, netoli Kusko. Fransiskas Pisaras savo kariuomenei 
nevadovavo - patikėjo tą darbą Pedrui de Valdivijai, kurio 
karinius nuopelnus pripažino visi. Jis gavo feldmaršalo titu- 
lą, nes buvo kariavęs Italijoje, Peskaros markizo pulkuose, ir 
mūšiai su europiečiais buvo jam ne naujiena, bet kautis su 
drausmingais ispanų kariais - ne tas pat, kas su prastai gin- 
kluotais, pakrikusiais indėnais. Valdivijos padėjėju, kartu ir 
savo atstovu mūšio vadovybėje, Fransiskas Pisaras paskyrė 
savo brolį Hernandą, nekenčiamą dėl žiaurumo ir pasipū- 
timo. Noriu tai pabrėžti, idant niekas neimtų kaltinti Pedro 
Valdivijos dėl žvėriško karių elgesio tomis dienomis, o kad 
jo tikrai buvo, turiu nepaneigiamų įrodymų, nes man teko 
slaugyti nelaiminguosius, kurių žaizdos negijo ištisus mėne- 
sius po mūšio. Pisaras turėjo ir patrankų, ir dviem šimtais 
daugiau karių nei Almagras; jo daliniai buvo labai gerai gin- 
kluoti, aprūpinti naujomis arkebuzomis ir mirtinais artile- 
rijos sviediniais - tokiais geležiniais rutuliais, kurie sprogę 
išsvaidydavo aštrių peilių užtaisą. Pisaro vyrai buvo gerai 
pailsėję ir kovingi, o jų priešininkai - patyrę daug vargo ne 
tik Čilėje, bet ir malšindami Peru indėnų sukilimą. Diegas 
de Almagras labai sirgo ir pats mūšyje nedalyvavo. 

Abi kariuomenės susitiko Las Salinaso slėnyje auštant, 
o indėnų kečujų kariai nuo gretimų kalvų stebėjo įdomų re- 
ginį, kaip virakočai žudo vieni kitus tarsi pasiutę žvėrys. Ke- 
čujai negalėjo suprasti nei tų barzdotų kareivių ritualų, nei jų 
motyvų. Iš pradžių jie sustojo tvarkingomis gretomis, spin- 
dėdami gludintais šarvais ir puikaudamiesi žirgais, paskui 
priklaupė vienu keliu ant žemės, o kiti juodai vilkintys vira- 
kočai tuo tarpu darė burtus su kryžiais ir monstrancijomis. 
Visi valgė po kąsnelį duonos, žegnojosi, leidosi laiminami, iš 
tolo sveikino vieni kitus, ir pagaliau, šitaip pasimaivę kone 

dvi valandas, susiruošė vieni kitus galabyti. Na ir galabijo - 
metodiškai, nuožmiai. Valandų valandas grūmėsi vyras prieš 
vyrą, ir vieni, ir kiti šaukdami tą patį: „Tegyvuoja karalius ir 
Ispanija!“, „Santjagas* su mumis!“ Per tą sąmyšį ir per dul- 
kes, kurias kėlė gyvulių kanopos ir žmonių batai, negalėjai 
matyti, kur savas, kur svetimas, nes visos uniformos įgavo tą 
pačią molio spalvą. Tuo tarpu indėnai plojo katučių, lažino- 
si tarpusavy, užkandžiavo spragintais kukurūzais ir sūdyta 
mėsa, kramsnojo koką, gėrė čičą ir piktinosi, kad ta brolžu- 
diška kova niekaip nesibaigia - jau ir žiūrėt nusibodę. 


Tik į pavakarę mūšis baigėsi pisarininkų pergale, iškovota 
feldmaršalo Pedro de Valdivijos karinio talento dėka - jis 
tapo dienos didvyriu. Bet čia Hernandas Pisaras davė pa- 
skutinį įsakymą: „Kapot galvas!“ Jo kareiviai, užsidegę nau- 
ja neapykanta, kurios paskui ir patys išsigynė, ir metrašti- 
ninkai nepateisino, užkūrė kruviną pirtį šimtams tautiečių, 
net buvusiems žygio draugams, su kuriais kartu atrado ir 
nukariavo Peru. Jie pribaigė sužeistus almagrininkus ir su 
kardu bei ugnim įžengę į Kuską prievartavo moteris, tiek 
ispanes, tiek indėnes ir negres, plėšė ir niokojo namus, kiek 
širdis geidė. Nugalėtojai elgėsi su pralaimėjusiais taip pat 
žvėriškai kaip inkai - tuo jau viskas pasakyta, nes pastarieji 
niekuomet nebuvo humaniški: pakanka prisiminti kai ku- 
riuos įprastinius kankinimus - pasmerktasis pakariamas už 
kojų, kaklą apvyniojus žarnomis, arba jam nulupama oda 
ir mirtininkui dar gyvam esant iš jos daromi būgnai. Ispa- 
nai šįsyk ligi to nepriėjo, nes buvo išsekę, - taip bent man 
pasakojo kai kurie iš tų, kurie liko gyvi. Kai kurie Almagro 
kariai, nežuvę dar mūšio lauke nuo tautiečių rankos, buvo 


* Santjagas, Ispanijos patronas, - tai vienas iš dvylikos Jėzaus apaštalų, 
Jokūbas Vyresnysis, Zebediejaus sūnus, Jono Evangelisto brolis. Jis 
30 m. po Kr. atkeliavęs į Ispaniją ir ją apkrikštijęs. Miręs 44 m. (Vert.) 

sunaikinti indėnų, kurie mūšiui pasibaigus nusileido nuo 
kalvų šūkaudami iš džiaugsmo, kad bent sykį ne jie pra- 
laimėjo. Švęsdami tyčiojosi iš lavonų, badė juos peiliais ir 
apmėtydavo akmenimis. Valdivijai, nuo dvidešimties metų 
amžiaus kariavusiam daugelyje šalių su visokiais priešais, ši 
diena tapo viena iš gėdingiausių per visą karo tarnybą. Daž- 
nai jis šaukdamas pabusdavo mano glėbyje, kankinamas 
košmarų, per kuriuos regėdavo kovos draugus perpjauto- 
mis gerklėmis, kaip kad po Romos apiplėšimo jam sapnavo- 
si motinos, nusižudančios kartu su vaikais, kad nepakliūtų į 
nagus marodieriams. 


Diegas de Almagras, jau šešiasdešimt vienų metų amžiaus, 
labai išvargintas ligos ir Čilės kampanijos, buvo paimtas į 
nelaisvę, pažemintas ir atiduotas teismui; bylos nagrinėjimas 
užtruko du mėnesius, bet kaltinamasis taip ir negavo progos 
gintis. Sužinojęs, kad yra nuteistas mirti, paprašė, kad prie- 
šo feldmaršalas Pedras de Valdivija išklausytų paskutinius jo 
nurodymus, nes nematė, kuo galėtų labiau pasitikėti. Diegas 
de Almagras vis dar buvo išvaizdus, nors ir sifilio palaužtas, 
ir daug mūšių ištvėręs. Tik vieną jo akį, kurią buvo praradęs 
per susidūrimą su laukiniais dar prieš atrandant Peru, dengė 
juodas lopas. Tąsyk jis pats vienu trūktelėjimu išrovė strėlę 
kartu su jos persmeigta akim ir kovėsi toliau. Aštriu akmeni- 
niu kirviu jam buvo nukirsti trys dešinės rankos pirštai, tada 
jis čiupo kardą kairiąja ir pusiau aklas, apsipylęs krauju, grū- 
mėsi tol, kol sulaukė draugų paramos. Paskui jo žaizda buvo 
prideginta raudonai įkaitinta geležim ir verdančiu aliejumi, 
tad veidas liko sudarkytas, bet vis tiek patrauklus dėl nuošir- 
džios šypsenos ir meilios išraiškos. 

- Jį reikia nukankinti aikštėje, visiems matant! Jis vertas 
pavyzdinės bausmės! - sukomandavo Hernandas Pisaras. 

— Nedalyvausiu toj egzekucijoj, ekscelencija. Kareiviai ne- 
pritartų. Sunki jiems buvo ta brolžudiška kova, nebepilkim 
druskos ant žaizdų. Kad tik pulkai neimtų maištauti, - drau- 
dė jį Valdivija. 

— Almagras gimė kaimiečiu, tegul ir miršta kaip kaimie- 
tis, - atkirto Hernandas Pisaras. 

Pedras de Valdivija pagalvojo, kad Pisarai nėra kilmingęs- 
ni už Diegą de Almagrą, bet nutylėjo. Juk ir Fransiskas Pisa- 
ras buvo nesantuokinis vaikas, motinos pamestas ir negavęs 
išsilavinimo. Abu jie buvo visiški skurdžiai, kol laimingas 
likimo posūkis nusviedė juos į Peru ir padarė turtingesnius 
už karalių Saliamoną. 

— Donas Diegas de Almagras turi karvedžio titulą ir yra 
Naujojo Toledo gubernatorius. Kokį pasiaiškinimą jūs nu- 
siųsit mūsų imperatoriui? - neatlyžo Valdivija. - Kartoju 
jums, didžiai gerbiamas ekscelencija, kad neverta provokuo- 
ti kareivių - jie jau ir be to pakankamai įsiaudrinę. Diegas de 
Almagras yra nepriekaištingas karys. 

- Kuris grįžo iš Čilės, gaujos nuogų laukinių sumuštas! — 
šūktelėjo Hernandas Pisaras. 

- Ne, ekscelencija. Jis atskubėjo iš Čilės padėti jūsų malo- 
nybės broliui, ponui markizui gubernatoriui. 

Hernandas Pisaras suprato, kad feldmaršalas teisus, bet 
ne toks buvo jo būdas, kad apsigalvotų, juoba kad atleistų 
priešui. Ir įsakė nukirsti galvą Almagrui Kusko aikštėje. 

Per kelias dienas, likusias iki egzekucijos, Valdivija dažnai 
pats vienas lankė Almagrą niūrioj, nešvarioj kameroj - pa- 
skutiniame karvedžio būste. Pedras žavėjosi jo žygdarbiais 
karo lauke ir plačiai išgarsėjusiu taurumu, nors žinojo ir apie 
kai kurias jo klaidas bei silpnybes. Ten, kalėjime, Almagras 
jam pasipasakojo, ką išgyvenęs Čilėje per tuos aštuoniolika 

klajonės mėnesių, ir perteikė Valdivijai jos nukariavimo pla- 
ną, kurio taip ir nespėjo įgyvendinti. Kalbėjo apie siaubingą 
kelionę per aukštus kalnus, stebimiems kondorų, kurie lė- 
tai suko ratus jiems virš galvų laukdami, ar nekris dar kas 
nors, kad galėtų nulesti jo kaulus. Nuo speigo mirė per du 
tūkstančius pagalbininkų indėnų, vadinamųjų janakonų, du 
šimtai negrų, apie penkias dešimtis ispanų ir nesuskaitoma 
daugybė arklių bei šunų. Dingo net ir utėlės, o blusos byrėjo 
iš drabužių kaip aguonos grūdeliai. Niekas ten neauga, net ir 
kerpės; visur tik uolos, vėjas, šaltis ir vienatvė. 

— Mūsų būklė, pone Pedrai, buvo tokia beviltiška, kad 
graužėm žalią sušalusių gyvulių mėsą ir gėrėm arklių šlapi- 
mą. Dienomis žygiavom skubėdami, kol neužklupo sniegas 
ir kojų nepakirto baimė. Naktimis miegodavom apsikabinę 
arklius ir šunis. Kas rytas skaičiuodavom nebegyvus indėnus 
ir paskubom kalbėdavom poterius už jų sielą, nes kam nors 
kitam nebebuvo laiko. Suledėjusius jų kūnus palikdavom 
ten, kur jie krito, kad rodytų kelią būsimiems keliautojams. 

Almagras dar pridūrė, kad kastilų šarvus sukaustydavo 
ledas ir žmogus nebegalėdavo jų nusimesti, o nusimaunant 
batus arba pirštines sykiu be skausmo nutrūkdavo ir pirštai. 
Net ir beprotis nebūtų sutikęs grįžti tuo pačiu keliu, aiškino 
Diegas, tad buvo nutarta eiti per dykumą; niekas neįsivaiz- 
davo, kad ten irgi bus siaubinga. Kiek pastangų tenka padėti 
krikščioniui nukariautojui, kiek kančių jo laukia! - mąstė 
Valdivija. 

— Dieną dykuma įkaista kaip keptuvė, o šviesa tokia ryški, 
kad varo iš proto tiek Žmones, tiek arklius, jiems ima vai- 
dentis medžiai ir gėlo vandens ežerėliai, - pasakojo karve- 
dys. - Bet vos saulei nusileidus oras bemat atvėsta ir iškrin- 
ta kamančaka - rasa, tokia šalta kaip gilūs sniegynai, kurie 
mus kankino kalnų keterose. Gabenomės gausiai vandens, 
supilstyto į statines ir odinius vynmaišius, tačiau greit jo be- 

veik nebeliko. Troškulys pribaigė daugelį indėnų ir drumstė 
protą ispanams. 

- Kelionė į pragarą, pone Diegai, kitaip ir nepasakysi, — 
atsiliepė Valdivija. 

- Tikrai, pone Pedrai, bet užtikrinu jus, kad jei likčiau gy- 
vas, grįžčiau ir bandyčiau iš naujo. 

- O kam, jeigu ten tokios siaubingos kliūtys ir toks men- 
kas atlygis? 

- Todėl, kad įveikę kalnynus ir dykumą, kurie atskiria Čilę 
nuo kitų žinomų šalių, rasime malonų kalvotą kraštą su kva- 
pniais miškais, derlingais slėniais, vandeningomis upėmis ir 
tokiu puikiu klimatu, kokio nėra nei Ispanijoj, nei kur nors 
kitur. Čilė - tai rojus, pone Pedrai. Ten mes turime kurti 
miestus ir džiaugtis gyvenimu. 

- O kokia jūsų malonybės nuomonė apie Čilės indėnus? - 
paklausė Valdivija. 

- Iš pradžių sutikome draugiškus laukinius, kurie vadina 
save promaukajais; jie yra panašaus gymio kaip mapučai, bet 
kitų genčių. Paskui jie ėmė mums priešintis. Tie žmonės yra 
susimaišę su Peru ir Ekvadoro indėnais, o juos valdo inka- 
natas, kurio žemės siekia tik Bio Bijaus upę. Mes sutarėm su 
kai kuriais inkų vadais - kasikais, arba kurakomis, bet nega- 
lėjom žygiuoti toliau į pietus, nes ten gyvena tie mapučai, 0 
jie labai karingi. Turiu jums pasakyti, pone Pedrai, kad nė 
viename rizikingame žygyje, nė viename mūšyje nesu suti- 
kęs tokių atkaklių priešų kaip tie barbarai, ginkluoti vėzdais 
ir akmenimis. 

- Kitaip ir būt negali, gerbiamasis, jeigu jie įstengė sustab- 
dyti jus ir jūsų karius, iškovojusius tiek pergalių... 

— Mapučai žino tik du dalykus - karą ir laisvę. Jie neturi 
nei karaliaus, nei jokių viršininkų, tik per kautynes klauso 
savųjų tokių. Laisvė, laisvė ir nieko daugiau. Laisvė jiems 
svarbiau už viską, todėl ir negalėjom jų užvaldyti, kaip kad 

negalėjo ir inkai. Visus darbus tenai nudirba moterys, o vy- 
rai tiek ir teveikia, kad rengiasi kovoms. 

Mirties bausmė Diegui de Almagrui buvo įvykdyta 1538 
metų viduržiemį, rytą. Paskutinę valandą Pisaras pakeitė 
savo sprendimą, bijodamas kareivių pasipiktinimo, jei nu- 
kirsdintų kalinį viešai, kaip buvo įsakęs. Jis buvo nužudytas 
kameroj. Budelis jį nukankino garota - iš lėto pasmaugė vir- 
ve; paskui jo kūnas buvo išmestas į Kusko aikštę ir ten jam 
nukirsta galva, bet vis dėlto žudikai neišdrįso rodyti žmo- 
nėms tą jo galvą, pamautą ant mėsininko vąšo, kaip buvo ke- 
tinta. Tik tada Hernandas Pisaras ėmė suvokti ką padaręs ir 
susirūpino, ką pasakys imperatorius Karolis V. Nusprendė 
surengti Diegui de Almagrui iškilmingas laidotuves ir pats, 
vilkėdamas juodais drabužiais, žingsniavo gedulingos pro- 
cesijos priekyje. Po keleto metų visi broliai Pisarai susilaukė 
atpildo už savo nusikaltimus, bet tai jau kita istorija. 


Turiu plačiau papasakoti apie tuos įvykius, nes jie paaiškina, 
kodėl Pedras de Valdivija ryžosi pasitraukti iš Peru, šalies, 
kurią draskė intrigos bei korupcija, ir nukariauti dar nepa- 
žįstamas Čilės žemes. Į tą žygį jis leidosi kartu su manim. 
Nuo Las Salino mūšio ir Diego de Almagro mirties buvo 
jau praėję keli mėnesiai, kai aš atkeliavau į Kuską. O per 
anuos įvykius dar buvau Panamoj, kur ne vienas man sakėsi 
matęs Chuaną Malagietį, ir vis laukiau žinių apie sutuoktinį. 
Uoste susitikinėjo žmonės, vykstantys Ispanijon arba atplau- 
kę iš jos. Pro čia keliavo daug kas - kareiviai, karaliaus tar- 
nautojai, metraštininkai, dvasininkai, mokslininkai, avantiū- 
ristai ir banditai; visi jie šuto toj pačioj atogrąžų tvankoj. Per 
juos siuntinėjau žinutes visomis kryptimis, bet laikas bėgo, 
o iš mano vyrelio - jokio atsakymo. Verčiausi tuo tarpu tais 
darbais, kuriuos moku: siuvau, viriau ir kepiau, taisiau lūžu- 
sius kaulus ir gydžiau žaizdas. Nieko negalėjau pagelbėti tik 

sergantiems maru, karštine, sutraukiančia kraują, prancūziš- 
kąja liga ir sugeltiems nuodingų vabzdžių, kurių ten pilna, 
o priešnuodžio nėra. Man pačiai sveikatos nestinga, kaip 
nestigo mano motinai ir senelei, todėl galiu gyventi tropi- 
kuose ir nesusirgti. Jau paskui, Čilėje, be vargo išgyvenau ir 
dykumoj, kur karšta kaip krosnyje, ir per žiemos potvynius, 
kai gripas nuvarydavo į kapus net stipriausius vyrus, ir per 
šiltinės bei raupų epidemijas, kai teko slaugyti ir laidoti už- 
krečiamus ligonius. 

Sykį šnekučiuodama su uoste prisišvartavusio galeaso 
įgula sužinojau, kad Chuanas jau senokai išplaukęs Peru 
link, kaip ir kiti ispanai, prisiklausę apie lobius, kuriuos 
rado Pisaras ir Almagras. Susirinkau visą mantą, pasiėmiau 
santaupas ir įsiprašiau į laivą, plaukiantį į pietus su būreliu 
vienuolių dominikonų, nes nebuvau gavusi leidimo keliauti 
be palydovo. Vaizdavausi, jog tie dvasininkai yra inkvizicijos 
siųsti, bet niekuomet to neklausiau, nes vien jau tas pava- 
dinimas šiurpino mane tada ir šiurpina iki šiol. Niekad ne- 
pamiršiu eretikų sudeginimo Plasensijoje, kai man tebuvo 
aštuoneri ar devyneri metai. Vėl apsivilkau juodąją suknelę 
ir ėmiau vaidinti liūdinčią žmoną; tai padėjo man nusigauti 
į Peru. Vienuoliai žavėjosi mano santuokine ištikimybe, ku- 
rios vedama keliavau per pasaulį paskui vyrą, nepasiėmusį 
manęs su savim, net nežinodama, kur jis apsistojęs. O mane 
skatino ne ištikimybė, bet noras ištrūkti iš tos netikrumo bū- 
senos, kurioj mane paliko Chuanas. Jau daug metų jo nemy- 
lėjau, vargiai beprisiminiau jo veidą ir bijojau, kad susitikusi 
galiu jo nepažinti. Tačiau nenorėjau likti ir Panamoj, pro ku- 
rią be paliovos traukia gašlūs kareiviai ir kur toks nesveikas 
klimatas. 

Kelionė laivu užtruko gal septynetą savaičių, nes teko 
plaukti zigzagais taikantis prie vėjo užgaidų. Tuomet jau 
dešimtys ispanų laivų kursavo jūrų keliu į Peru ir atgal, bet 

vertingieji jūrlapiai vis dar buvo valstybinė paslaptis. Ne- 
turėdami jų visų, laivavedžiai buvo priversti per kiekvieną 
kelionę užsirašinėti ką pastebėję - nuo vandens ir debesų 
spalvos iki mažiausių kranto linijos požymių, kai tik ją matė; 
taip jie tikslino žemėlapius, kuriais paskui naudojosi kiti na- 
vigatoriai. Mus vargino audringa jūra, rūkai, štormai, įgulos 
tarpusavio kivirčai ir kitos negerovės, apie kurias čia daug 
nekalbėsiu, kad mano pasakojimas pernelyg nenusitęstų. 
Pakaks paminėti, kad vienuoliai kas rytą laikė mišias, o vaka- 
rais turėjom kalbėti rožinį, kad numaldytume vandenyną ir 
neramias vyrų sielas. Kiekviena kelionė yra pavojinga. Bau- 
gu man buvo keliauti trapiu laiviūkščiu, atsidavus bekraščių 
vandenų malonei, pasikliaunant tik Dievu ir Gamta, toli nuo 
žmonių pagalbos. Mieliau sutikčiau atsidurti laukinių indė- 
nų apgultoje tvirtovėje, kaip jau ne sykį man yra buvę, nei 
vėl lipti į laivą, todėl niekad ir nepagalvojau grįžti Ispanijon, 
net ir tais laikais, kai čiabuvių grėsmė vertė mus sprukti kaip 
žiurkes, palikus miestus likimo valiai. Visada žinojau, kad 
mano kaulai atguls indėnų žemėj. 

Jūrų platybėse vėl pasijutau vyriškių persekiojama, nors 
vienuoliai stebėjo mane dieną naktį. Jaučiau, kaip jie ma- 
nęs tyko tarsi šunų ruja. Negi iš manęs sklinda kvapas kaip 
iš patelės per draiką? Užsidariusi kajutėje prausdavausi jū- 
ros vandeniu, baimindamasi to poveikio, negeidžiamo, nes 
galinčio atsigręžti prieš mane. Sapnuodavau šnopuojančius 
vilkus nukarusiais liežuviais, iššieptomis iltimis, pasirengu- 
sius šokti ant manęs visu būriu. Kai kada tų vilkų snukiai 
pavirsdavo Sebastiano Romero veidu. Budėdavau per naktis 
užsirakinusi kajutėj, siūdavau ir melsdavausi, nedrįsdama 
išeiti ir įkvėpti gaivaus nakties oro nervams nuraminti — 
man vis vaidenosi, kad tamsoj slepiasi vyrai. Baugino mane 
ta grėsmė, be abejo, bet ir traukė, ir viliojo. Geismas buvo 
tarsi rūsti bedugnė, kuri atsivėrusi man po kojų kvietė pul- 

ti ir pražūti jos gelmėse. Žinojau, kas yra aistros palaima ir 
siautulys, nes buvau tai patyrusi su Chuanu Malagiečiu mu- 
dviejų santuokos pradžioj. Daug ydų turėjo mano vyras, bet 
neneigsiu, kad jis buvo nenuilstamas ir išradingas meilužis, 
užtat esu jam ne sykį ir atleidusi. Kai jau nebeliko nei meilės, 
nei pagarbos jam, vis dar jo geidžiau. Gindavausi nuo mei- 
lės pagundų įsiteigdama, kad niekuomet nebesutiksiu kito 
vyriškio, galėsiančio suteikti man tiek pasitenkinimo kaip 
Chuanas. Žinojau, kad reikia saugotis ligų, kuriomis užkre- 
čia vyrai; buvau prisižiūrėjusi jų padarinių ir būdama tokia 
sveika bijojau jų kaip velnio, nes juk pakanka mažiausio są- 
lyčio su sergančiu prancūziškąja liga, kad užsikrėstum. Be 
to, būčiau galėjusi pastoti, nes kempinės su actu nėra garan- 
tuota priemonė, o aš tiek meldžiau Švenčiausiąją Mergelę 
vaikučio, kad ji, ko gero, imtų ir suteiktų man tą malonę ne 
laiku. Stebuklai įvyksta ir tada, kai jų nereikia. 

Tie protingi argumentai man padėjo ištverti ilgus pri- 
verstinės skaistybės metus, kai mano širdis išmoko gyventi 
būdama nuslopinta, bet kūnas niekada nesiliovė reikalavęs 
to, kas jam priklauso. Tame Naujajame Pasaulyje oras karš- 
tas, palankus geismams, viskas yra ryškiau - spalvos, kvapai, 
skoniai; geidulius skatina net ir svaigaus aromato gėlės, ir 
vaisiai, tokie sultingi, gundantys. Kartachenoj, paskui ir Pa- 
namoj susvyravo mano principai, kurių laikiausi Ispanijoj. 
Praeina mano jaunystė, niekais eina gyvenimas... Kam įdo- 
mi mano skaistybė? Kas mane pasmerks? Priėjau išvadą, kad 
Indijoje Dievas turėtų būti nuolaidesnis nei Estremadūroje. 
Jeigu jis atleidžia už skriaudas, daromas jo vardu tūkstan- 
čiams čiabuvių, tikriausiai dovanotų ir vargšei moteriškei už 
jos silpnybes. 


Labai apsidžiaugiau, kai sveiki gyvi pasiekėm Kaljao uostą ir 
galėjau palikti laivą, kuriame jau buvau beišprotėjanti. Nieko 

nėra labiau slegiančio kaip laivas, ištremtas į neaprėpiamus 
juodus vandenis, į bedugnį ir bekraštį vandenyną. Uostu gal 
ir per skambu vadinti to meto Kaljao. Sakoma, jog dabar 
tai svarbiausias Ramiojo vandenyno uostas, iš kurio neap- 
sakomi turtai plaukia į Ispaniją, bet tada ten buvo tik var- 
gana prieplauka. Iš Kaljao nuvykau su vienuoliais į Karalių 
Miestą, dabar vadinamą nebe tokiu skambiu vardu - Lima. 
Pirmasis vardas man patinka labiau, todėl ir toliau jį var- 
tosiu. Miestas, neseniai Fransisko Pisaro įkurtas plačiame 
slėnyje, man pasirodė amžinai apniukęs; nuo saulės šviesos, 
prasiskverbusios pro drėgną orą, jis rodėsi kažkoks pamė- 
kliškas, kaip miglotieji Danielio Belalkasaro piešiniai. Čia aš 
apsiklausinėjau ir per keletą dienų susiradau kareivį, kuris 
pažinojo Chuaną Malagietį. 

— Pavėlavai, ponia, - tarė jis man. - Tavo vyras žuvo Las 
Salinaso mūšyje. 

— Chuanas nebuvo kareivis, - paaiškinau jam. 

— Kito užsiėmimo čia nėra, kardo griebiasi net ir vienuoliai. 

Vyriškis buvo nemalonaus veido, bedantis, nešukuota jo 
barzda dengė pusę krūtinės, vilkėjo jis apdriskusiais purvi- 
nais drabužiais, o elgėsi kaip girtas. Prisiekinėjo man buvęs 
Chuano draugu, bet aš netikėjau, nes iš pradžių jis kalbėjo, 
kad mano vyras buvo pėstininkas, prasiskolino lošdamas 
ir prarado sveikatą per vyną ir moteris, o paskui ėmė pais- 
tyti apie kažkokį pliumažą ir brokato apsiaustą. Galiausiai 
jis kaip reikiant mane išgąsdino - prisiartino ir pamėgino 
apkabinti, o kai jį atstūmiau, pasisiūlė auksiniais sumokėti 
man už malonumus. 

Kad jau buvau taip toli nusigavusi - iš Estremadūros iki 
buvusių Atahualpos valdų, - nutariau eiti iki galo ir įsipra- 
šiau į vilkstinę, gabenančią maisto atsargas ir lamų bei al- 
pakų kaimenę į Kuską. Mus saugojo kareivių būrys, kuriam 
vadovavo toks leitenantas Nunjesas, dailus senbernis, pagy- 

rūnas ir, iš visko sprendžiant, pratęs tenkinti savo užgaidas. 
Su vilkstine, be kareivių, traukė du vienuoliai, raštininkas, 
teisėjas ir vokietis gydytojas; visi jojo arkliais arba mulais, 
o kai kuriuos palankinais nešė indėnai. Aš buvau tarp jų 
vienintelė ispanė, bet begalinę nešikų vorą lydėjo keletas 
kečujų genties indėnių su vaikais, tempdamos maistą savo 
vyrams. Vilkėdamos ryškiaspalviais vilnoniais drabužiais, 
jos atrodė šventiškai, bet jų veidai buvo rūstūs ir kupini pa- 
giežos, būdingos pavergtiems žmonėms. Visos buvo žema- 
ūgės, išsišovusiais skruostikauliais, mažomis pailgomis aki- 
mis ir pajuodusiais dantimis, nes kramtė kokos lapus, kad 
būtų žvalesnės. Vaikučiai man rodėsi žavingi, o kai kurios 
moterys - patrauklios, nors nė viena net nešyptelėjo. Jos 
sekė mus keletą lygų, kol pagaliau Nunjesas liepė joms grįž- 
ti namo; jos ir pasitraukė viena po kitos, vesdamosi vaikus 
už rankutės. Vyrai, nešantys krovinius ant pečių, buvo labai 
stiprūs ir nors Žingsniavo basi, apsikrovę kaip nešuliniai gy- 
vuliai, geriau atlaikė orų negandas ir kelionės nuovargį nei 
mes jodami. Jie galėjo risnoti valandų valandas vis tuo pačiu 
ritmu, tylomis ir nekreipdami į nieką dėmesio, tarsi miego- 
dami. Ispaniškai ištardavo vos vieną kitą žodį dainingu bal- 
su, lyg skųsdamiesi ir visada - klausiamu tonu. Pasikeisdavo 
tik ėmus loti leitenanto Nunjeso šunims, dviem plėšriems 
padarams, išdresuotiems žudyti. 

Nunjesas pradėjo persekioti mane nuo pirmos žygio die- 
nos ir jau nebeatstojo. Bandžiau geruoju įtikinti jį, kad liau- 
tųsi, nes įsigyti priešą man būtų buvę nenaudinga, priminiau, 
kad esu ištekėjusi, bet jis sulig kiekviena diena darėsi įžūles- 
nis. Didžiavosi bajoriška kilme, nors kartais, mano akimis 
žiūrint, pasielgdavo ir ne visai bajoriškai. Buvo prasimanęs 
kiek pinigo ir išlaikė tris dešimtis sugulovių, apgyvendintų 
tarp Karalių Miesto ir Kusko; visos jos esančios „labai mei- 
lios“, pasak jo paties. Jo kaime Ispanijoj dėl to būtų kilęs 

skandalas, bet Naujajame Pasaulyje, kur ispanai laiko indė- 
nes ir negres savo įgeidžiams tenkinti, tai yra normalu. Dau- 
guma vyrų jas išprievartauja ir pameta, bet kai kurie pasilie- 
ka kaip tarnaites, nors tik retas pasirūpina kūdikiais, kurias 
pagimdo tos vergės. Štai iš kur tuose kraštuose atsirado tiek 
įniršusių metisų. Nunjesas žadėjo man atsisakyti visų sugu- 
lovių, jei priimčiau jo pasiūlymą, kadangi nesą abejonių, jog 
sutikčiau vos tik gavusi įrodymų, kad mano vyras miręs, o 
už tai jis galįs galvą guldyti. Tas pasipūtęs leitenantas savo 
ydomis buvo pernelyg panašus į Chuaną Malagietį ir netu- 
rėjo nė vienos jo dorybės, už kurią būčiau galėjusi jį mylėti. 
Nesu viena iš tų, kurios dusyk užlipa ant to paties grėblio. 
Tais laikais ispanes moteris Peru dar galėjai suskaičiuoti 
ant pirštų, ir nežinojau nė vienos, kuri būtų čion atvykusi 
pati viena kaip aš. Visos buvo kariškių žmonos arba duk- 
terys ir atkeliavo raginamos karaliaus valdžios, kuriai rū- 
pėjo sujungti šeimas ir sukurti kolonijose teisėtą ir padorią 
bendruomenę. Tos moterys stūmė dienas uždarytos namie, 
vienišos ir nuobodžiaudamos, nors ir mėgavosi prabanga, 
nes turėjo dešimtis indėnių, tenkinančių kiekvieną jų įgei- 
dį. Man pasakojo, kad Peru ponios ispanės net užpakalio 
pačios nesišluostančios - kam gi tada tarnaitės? Nepratę 
matyti ispanės be palydovo, vilkstinės vyrai kiek įmanydami 
stengėsi elgtis su manim pagarbiai, lyg būčiau svarbi ir kil- 
minga asmenybė, o ne vargšė siuvėja, kokia buvau iš tiesų. 
Ilgame ir nesparčiame žygyje į Kuską jie vis rūpinosi, kad 
man nieko netrūktų, dalijosi su manim valgiu, užleisdavo 
palapines ir arklius, dovanojo batus ir vikunijos vilnų ske- 
petą, švelniausią pasaulyje. Už tai prašydavo tik padainuo- 
ti arba papasakoti apie Ispaniją, kai apsistodavom nakčiai 
ir juos prislėgdavo tėvynės ilgesys. Bendrakelionių pagalba 
neleido man atsidurti keblioj padėty, nes čia viskas kainavo 
dešimteriopai brangiau negu Ispanijoj ir labai greit likau be 

skatiko. Šiame krašte, Peru, aukso buvo tokia gausybė, kad 
sidabras neteko vertės, o svarbiausių dalykų, tokių kaip pa- 
sagų žirgams arba rašalo, stygius toks, kad kainos pakilo be- 
protiškai. Vienam keliautojui smagiai trūktelėjusi išroviau 
sugedusį dantį - darbas lengvas ir greitas, pakako maldelės 
šventajai Apolonijai ir replių, - ir gavau už tai smaragdą, 
vertą vyskupo. Dabar jis įtaisytas į Dievo Motinos Globėjos 
karūną ir kainuoja daugiau nei tada, nes Čilėje brangakme- 
nių nėra daug. 

Pagaliau, po keleto dienų žygio inkų takais, per sausringas 
plynes ir kalnus, perėję vieną kitą prarają kabančiaisias tiltais 
iš plaušinių virvių, pabraidžioję po upelius ir druskožemius, 
kopdami vis aukštyn ir aukštyn, pagaliau pasiekėm kelionės 
tikslą. Leitenantas Nunjesas, sėdėdamas aukštai balne, ietimi 
parodė man Kuską. 


Niekad nebuvau mačiusi nieko didingesnio už Kusko mies- 
tą, inkų imperijos sostinę, šventą vietą, kur žmonės kalbasi su 
dievybe. Gal Madridas, Roma arba kai kurie maurų miestai, 
garsėjantys prašmatnumu, ir galėtų lygintis su Kusku, bet aš 
jų nepažįstu. Nors ir nukentėjęs nuo karo ir vandalų išpuo- 
lių, jis spindėjo kaip baltas perlas po purpuriniu dangum. 
Man pristigo kvapo ir keletą dienų vaikščiojau dusdama, 
bet ne dėl aukščio ir praretėjusio oro, kaip buvau tikinama; 
mane slėgė to miesto šventyklų, tvirtovių ir pastatų grožis. 
Kalbama, jog kai čionai atėjo pirmieji ispanai, rūmai buvo 
aptraukti auksu, o dabar stūksojo plikos sienos. Į šiaurę 
nuo miesto akį traukė įspūdingas statinys - Saksaihuama- 
nas, šventoji tvirtovė, apsupta trimis eilėmis aukštų mūrų, 
išdėstytų zigzagais, Saulės šventykla, ištisas labirintas gatvių, 
bokštų, perėjų, laiptų, terasų, požemių ir būstų, kuriuose be 
rūpesčio gyveno penkiasdešimt ar šešiasdešimt tūkstančių 
žmonių. Jo vardas reiškė „sotus sakalas“, ir iš tiesų jis kaip 

sakalas budėjo viršum Kusko. Tvirtovė buvo sumūryta be 
kalkių skiedinio iš didžiulių tašytų akmens blokų, suleistų 
taip tobulai, kad į sandūrą neįsmeigtum nė ploniausio dur- 
klo ašmenų. Kaip jie išpjaudavo tokius didžiulius akmens 
luitus neturėdami metalinių įrankių? Kaip atgabendavo iš 
tolimų vietų be ratų, be arklių? Ir man kildavo klausimas, 
kaip saujelė ispanų karių įstengė per tokį trumpą laiką nu- 
kariauti imperiją, gebančią pastatyti tą stebuklą. Nors jie ir 
kurstė vaidus tarp inkų, nors buvo tūkstančiai indėnų ja- 
nakonų, pasirengusių tarnauti ispanams ir kariauti jų pusėj, 
visa ta epopėja man ir šiandien tebėra mįslinga. „Mūsų pu- 
sėj Dievas, parakas ir geležis“, - sakydavo kastilai, džiaug- 
damiesi, kad čiabuviai ginasi akmeniniais ginklais. „Pamatę 
mus atplaukiančius jūra dideliuose namuose su sparnais, jie 
pamanė, kad esam dievai“, - pridurdavo mano tautiečiai, 
bet manau, kad jie patys skleidė tą naudingą jiems mintį, kol 
galiausiai ir indėnus tuo įtikino, ir patys įtikėjo. 

Vaikščiojau Kusko gatvėmis apstulbusi, atidžiai stebėda- 
ma žmones. Tie vario spalvos veidai niekada nesišypsojo ir 
nežiūrėjo man į akis. Bandžiau įsivaizduoti, kaip jie gyveno 
prieš ateinant mūsiškiams, kai tomis pačiomis gatvėmis išti- 
somis šeimomis vaikštinėjo indėnai, vilkintys ryškiaspalviais 
drabužiais, žyniai auksiniais antkrūtiniais, kai čia auksinia- 
me palankine, išpuoštame pasakiškų paukščių plunksnomis, 
buvo nešiojamas brangenybėmis apsikarstęs Inkas, kurį ly- 
dėjo muzikantai, išdidūs kariai ir ištisas pulkas Saulės žmo- 
nų bei mergelių. Toji visa kultūra išliko įsibrovėlių bemaž 
nepaliesta, tik mažiau matoma. Inkas tebesėdėjo savo soste, 
tik buvo laikomas Fransisko Pisaro garbės kaliniu; niekada 
jo taip ir nepamačiau, nes neturėjau teisės įeiti į konfiskuo- 
tus jo rūmus. Gatvės pilnos žmonių, bet visi tyli. Kiekvie- 
nam barzdočiui tenka šimtai bebarzdžių čiabuvių. Pasipūtę, 
triukšmingi ispanai gyvena tarsi kitoj erdvėj, kurioj vietos 

gyventojų nė nematyti - jie slankioja kaip kokie šešėliai 
ankštomis akmeninėmis gatvelėmis. Indėnai užleidžia ke- 
lią svetimšaliams, kurie juos sumušė, bet neatsisako savo 
papročių, tikėjimo ir hierarchijos, vildamiesi išsivaduoti iš 
barzdylų - esą reikia tik laiko ir kantrybės. Jiems netelpa 
galvoj, kad atėjūnai liks čia amžinai. 

Tuo metu brolžudiška kova, suskaldžiusi ispanus Diego 
de Almagro laikais, buvo jau nurimusi. Kuske gyvenimas 
grįžo į senas vėžes, slinko lėtai ir atsargiai, nes buvo susi- 
kaupę daug apmaudo ir nedaug tereikėjo aistroms įkaitinti. 
Kareiviai vis dar nerimo dėl žiauraus pilietinio karo, krašte 
viešpatavo skurdas ir chaosas, o indėnai buvo verčiami sun- 
kiai dirbti. Mūsų imperatorius Karolis V skelbė privilegijas, 
kuriose reikalavo pagarbiai elgtis su vietiniais, krikštyti juos 
ir civilizuoti skleidžiant gėrį ir skatinant gerus darbus, bet ti- 
krovėje buvo kitaip. Karalius, niekada nesilankęs Naujajame 
Pasaulyje, diktavo protingus įstatymus tamsiuose senovinių 
rūmų salonuose, už tūkstančių lygų nuo tautų, kurias pasi- 
šovė valdyti, pamiršęs amžinąjį žmonių godulį. Labai ma- 
Žžai ispanų paisė tų nurodymų, o užvis mažiau - markizas 
gubernatorius Fransiskas Pisaras. Net skurdžiausias kastilas 
turėjo tarnų indėnų, o turtingieji kolonizatoriai laikė jų šim- 
tus, nesgi kokia nauda iš žemės ar kasyklų, jei ten nėra darbo 
rankų? Klusnumo indėnus mokė prievaizdas su rimbu, bet 
kai kurie vietiniai verčiau suteikdavo gailestingą mirtį savo 
šeimai, o paskui nusižudydavo patys. 

Šnekėdama su kareiviais susidėliojau po kruopelę visą 
Chuano istoriją ir įsitikinau, kad jo nebėra gyvo. Mano vyras, 
iššvaistęs sveikatą karštose Šiaurės džiunglėse beieškodamas 
Eldorado, atkeliavo į Peru ir įstojo į Fransisko Pisaro kariuo- 
menę. Kareivio tarnyba buvo jam ne prie širdies, bet jis su- 
gebėjo pasinaudoti ryšiais su indėnais. Prasimanė šiek tiek 
aukso, nes to gero čia nestigo, bet viską pralošė lažybomis. 

Gavo pasiskolinti pinigų iš draugų ir dar nemenką sumą - iš 
Hernando Pisaro, gubernatoriaus brolio. Per tą skolą tapo 
Pisaro liokajumi ir jo pavedimu darė visokias aferas. 


Per Las Salinaso mūšį mano vyras kovėsi nugalėtojų gre- 
tose gavęs neįprastą įpareigojimą, paskutinį savo gyveni- 
me. Hernandas Pisaras liepė jam pasikeisti uniformomis; ir 
štai Chuanas jau vilki aksominį oranžinės spalvos drabužį, 
dailius šarvus, mūvi šalmą su sidabro antveidžiu bei baltu 
pliumažu ir vaikšto apsigaubęs raštuotu apsiaustu, apsime- 
tęs vadu, o tikrasis vadas su pėstininko uniforma įsimaišęs 
į eilinių kareivių būrį. Galimas daiktas, kad Hernandas Pi- 
saras pasirinko mano sutuoktinį dėl jo ūgio: juodu buvo 
vienodo sudėjimo. Pisaras spėjo, kad per mūšį priešai jo 
ieškos; taip iš tiesų ir nutiko. Prašmatni apranga sudomi- 
no Almagro karininkus, jie sugebėjo prisiartinti per kardo 
smūgio nuotolį ir nukauti niekam nežinomą Chuaną Ma- 
lagietį, manydami, jog tai gubernatoriaus brolis. Hernan- 
das Pisaras išsaugojo gyvybę, tačiau visiems laikams suteršė 
savo vardą bailio dėme. Ankstesnieji kariniai jo žygdarbiai 
tapo išbraukti vienu plunksnos brūkštelėjimu ir niekas ne- 
begalėjo sugrąžinti jam prarastos garbės; tos klastos gėda 
krito ant visų ispanų, draugų ir priešų, kurie niekada jam 
nedovanojo už tokį poelgį. 

Kaipmat buvo suregztas tylėjimo sąmokslas Pisarui ap- 
saugoti, nes jo visi bijojo, bet gandas apie jo klastą mūšyje 
ėjo pašnibždom iš lūpų į lūpas smuklėse ir vyrų susibūri- 
muose. Visi viską žinojo ir svarstė, tad ir aš išsiaiškinau tos 
istorijos smulkmenas, nors savo vyro kapo ir neradau. Nuo 
to laiko vis bijau, kad Chuanas, ko gero, nebuvo palaidotas 
taip, kaip dera krikščioniui, todėl jo siela blaškosi nerasda- 
ma vietos. Chuanas Malagietis lydėjo mane ilgoj kelionėj 
į Čilę, buvo šalia manęs, kai įkūriau Santjagą, palaikė mano 

ranką, mirtim baudžiančią indėnų vadus kasikus, ir šaipėsi 
iš manęs, kai verkiau iš įsiūčio ir iš meilės Valdivijai. Dar ir 
dabar, po keturių dešimtmečių su viršum, jis man retkarčiais 
pasirodo, nors mano akys jau kai kada ir supainioja jį su 
kitomis praeities šmėklomis. Mano namas Santjage didelis, 
kartu su vidaus kiemais, arklidėmis ir sodu užima visą kvar- 
talą; jo sienos yra iš plytų, labai storos, o lubos - aukštos, su 
ąžuolo sijomis. Jame daug slėptuvių, kuriose gali prisiglausti 
klajojančios sielos, demonai arba ir Mirtis; ji anaiptol nėra 
pamėklė su gobtuvu, po kuriuo juoduoja tuščios akiduobės, 
kaip mus gąsdina kunigai, o didelė apkūni moteris putliomis 
krūtimis ir išskėstomis rankomis - toks motiniškas angelas. 
Aš pasiklystu tuose rūmuose. Ištisus mėnesius negaliu už- 
migti - man stinga šiltos Rodrigo rankos ant pilvo. Nakti- 
mis, kai nebelieka tarnų, tik sargybiniai lauke ir budėtojai, jei 
ko nors prireiktų, vaikštau po namą žibintu nešina, apžiūri- 
nėju erdvius kambarius, kurių sienos išbaltintos kalkėmis, 
o lubos mėlynos, taisinėju sukabintus paveikslus ir gėles va- 
zose, žvilgčioju į paukščius narveliuose. Sakytum, minu ant 
kulnų Mirčiai. Kai kada tiek prie jos priartėju, kad pajuntu 
jos alsavimą, atsiduodantį šviežiais skalbiniais, bet ji Žais- 
mingai išsisuka ir nesileidžia sučiumpama, išslysta man iš 
rankų ir pasislepia tarp daugybės dvasių, gyvenančių šiame 
name. Viena išjų - ir vargšas Chuanas, atsekęs paskui mane 
į pasaulio pakraštį barškindamas nepalaidotais kaulais, ant 
kurių plaikstosi kruvino brokato skiautės. 

Kuske nutrūko paskutiniai pėdsakai mano buvusio vyro. 
Neabejoju, kad jo kūną, apvilktą prašmatniais kunigaikštiš- 
kais Hernando Pisaro rūbais, tuoj po mūšio pirmiausia pa- 
kėlė nuo žemės laimėjusios pusės kareiviai, nelaukdami, kol 
indėnai nulips nuo kalvų grobio likučių pasiimti. Neabejoju, 
kad jie apstulbo įsitikinę, jog po šalmu ir šarvais - ne jų va- 
das, o kažkoks kareivis, ir tikriausiai be didelio noro pakluso 

įsakymui nuslėpti, kas čia įvyko, nes labiausiai nedovanoti- 
nu dalyku ispanas laiko bailumą, bet atliko viską taip gerai, 
kad mano vyro tarsi nė nebūta šiame pasaulyje. 

Pasklidus žiniai, kad Chuano Malagiečio našlė vaikštinė- 
ja ir klausinėja, susipažinti su manim panoro pats markizas 
gubernatorius Fransiskas Pisaras. Karalių Mieste jis buvo 
pasistatydinęs rūmus ir iš ten valdė imperiją puikybe, klasta 
ir tvirta ranka, bet šiuo metu kaip tik lankėsi Kuske. Mane jis 
priėmė salone, išpuoštame brangiais vilnoniais Peru kilimais 
ir raižytiniais baldais. Didžiojo kunigaikštiško stalo viršus, 
krėslų atkaltės, taurės, žvakidės ir spjaudyklės buvo iš gryno 
sidabro. Mat šiame krašte sidabro buvo daugiau nei gele- 
-žies. Dvariškiai, susigrūdę kampuose, niūrūs kaip maitva- 
nagiai, kuždėjosi ir vartė popierius: štai kokie mes svarbūs! 
Pisaras vilkėjo prigludusią liemenę, juodo aksomo drabužį, 
kurio rankovės - su išpjovomis, kaklą gaubė balta klostyta 
apykaklė, ant krūtinės kabojo stora auksinė grandinė, batų 
sagtys - irgi auksinės, o pečius dengė sabalo kailis. Tai buvo 
išdidus vyriškis, įžengęs į septintą dešimtį, pageltusios odos, 
su žilstančia barzda; įkritusios akys žvelgė su nepasitikėji- 
mu, o balsas skambėjo nemaloniu falcetu. Jis pareiškė man 
trumpą užuojautą dėl vyro mirties, nepaminėdamas jo vardo, 
o paskui netikėtai padavė man kapšą pinigų, kad turėčiau iš 
ko gyventi, „kol galėsiu plaukti atgal į Ispaniją“, kaip jis pa- 
reiškė. Tą pačią akimirką impulsyviai priėmiau sprendimą, 
dėl kurio niekada paskui nesigailėjau. 

- Žinokite, didžiai gerbiamas ekscelencija, aš į Ispaniją 
grįžti neketinu, - pareiškiau jam. 

Grėsmingas šešėlis nuslinko per veidą markizui guberna- 
toriui. Jis priėjo prie lango ir ilgokai žiūrėjo į miestą, plytintį 
jam po kojų. Pamaniau, kad bus mane pamiršęs, ir jau bu- 
vau beeinanti durų link, bet staiga jis neatsigręždamas vėl 
kreipėsi į mane. 

— Koks, sakėt, jūsų vardas, ponia? 

- Inesė Suares, pone markize gubernatoriau, pasirengusi 
jums patarnauti. 

— O kaip ketinat užsidirbti pragyvenimui? 

— Doru darbu, jūsų malonybe. 

- Ir tikiuosi, kad būsit santūri. Santūrumas čia labai ver- 
tinamas, ypač moters. Miesto taryba parūpins jums namus. 
Viso gero ir sėkmės. 

Štai ir viskas. Supratau, kad jei noriu pasilikti Kuske, ver- 
čiau nieko neklausinėti. Chuanas Malagietis miręs, aš laisva. 
Galiu tvirtai pareikšti, kad tą dieną prasidėjo mano gyveni- 
mas; visi ankstesni metai buvo tik pasirengimas tam, kas ma- 
nęs laukia. Dar truputis kantrybės, Isabele, ir pamatysi, kad 
greitai šis padrikas pasakojimas ateis iki to taško, kuriame 
susikerta mano ir Pedro de Valdivijos likimai ir prasideda 
epopėja, su kuria noriu tave supažindinti. Iki tol buvau tik 
nežymi Plasensijos siuvėja, kaip šimtų šimtai darbininkių, 
gyvenusių prieš mane ir gyvensiančių po manęs. O su Pedru 
de Valdivija patyriau pasakišką meilę ir su juo nukariavau 
karalystę. Nors labai gerbiu Rodrigą de Kirogą, tavo tėvą, ir 
gyvenau su juo trisdešimt metų, kalbėsiu tik apie Čilės nu- 
kariavimo laikotarpį, kurį praleidau su Pedru de Valdivija. 


Įsikūriau Kuske, name, kurį man paskyrė markizo guberna- 
toriaus Pisaro įpareigota miesto taryba. Tai buvo kuklus, bet 
tvarkingas būstas, trys kambariai su vidaus kiemu, geroj vie- 
toj - miesto centre, visas pakvipęs sausmedžiu, kuris kaba- 
rojosi namo sienomis. Man patarnauti atsiuntė tris indėnes, 
dvi jaunas ir vieną vyresnę; ši buvo priėmusi krikščionišką 
Katalinos vardą ir tapo geriausia mano drauge. Vėl ėmiausi 
siuvėjos amato, labai reikalingo ispanėms, nes joms tekda- 
vo taupyti drabužius, atsigabentus dar iš Ispanijos. Be to, 
gydžiau kareivius, suluošintus arba sunkiai sužeistus kare, 

daugiausia Las Salinaso mūšyje. Vokietis gydytojas, atkelia- 
vęs į Kuską iš Karalių Miesto su ta pačia vilkstine kaip ir aš, 
dažnai mane pasikviesdavo į pagalbą, kai pasitaikydavo sun- 
kus ligonis, o aš ateidavau su Katalina, nes ji nusimanė apie 
vaistus ir burtus. Gydytojas su Katalina tapo lyg ir konku- 
rentais, nors vargšams ligoniams tai ne visada buvo naudin- 
ga. Ji nesidomėjo mokslu apie keturis organizmo skysčius, 
lemiančius žmogaus sveikatos būklę, o jis niekino Žiniuonių 
metodus, nors jie kai kada būdavo labai veiksmingi. Dirbant 
su šiais žmonėmis mane labiausiai slėgė amputacijos, bet jų 
negalėjai išvengti, nes mėsoms pradėjus pūti nebėra kitos 
galimybės užgydyti žaizdą. Ir vis tiek mažai kas likdavo gy- 
„vas po tokios operacijos. 

Nieko nežinau apie Katalinos gyvenimą prieš atsikraus- 
tant į Peru ispanams; apie savo praeitį ji nekalbėjo, buvo 
nepatikli ir slaptinga. Kresna, žemaūugė, riešutų spalvos oda, 
su storomis kasomis, surištomis ant nugaros spalvotais vil- 
noniais siūlais, akimis kaip angliukais, pakvipusi dūmais, 
toji Katalina galėjo būti skirtingose vietose tuo pat metu ir 
dingti nespėjus mirktelėti. Išmoko ispaniškai, perėmė mūsų 
papročius, atrodė patenkinta, kad gyvena su manim, o dar 
po poros metų įsiprašė lydėti mane į Čilę. „Matai, seforay, 
aš noriu eiti su tavim“, meldė ji mane daininga savo šnek- 
ta. Moteriškė buvo apsikrikštijusi, kad išvengtų keblumų, 
bet nepamiršo ir savojo tikėjimo; čia, būdavo, kalba rožinį 
ir dega žvakutes prie Švenčiausiosios Mergelės altoriaus, čia 
jau, žiūrėk, progiesmiais meldžiasi Saulei. Ta išmintinga ir 
ištikima draugė supažindino mane su vaistiniais augalais ir 
pamokė perujietiškų gydymo būdų, kitokių nei taikomi Is- 
panijoj. Ji tvirtino, kad ligas sukelia padykusios dvasios ir 
demonai: jie įsiskverbiantys pro kūno angas ir įsitaisantys 
pilve. Buvo dirbusi su inkų medikais, kurie pragręžia sky- 
les kaukolėje, kad numaldytų migreną ir pamišimą; vokietis 

žavėjosi ta procedūra, bet nė vienas ispanas nebūtų leidęsis 
šitaip gydomas. Katalina mokėjo nuleisti ligoniui kraują ne 
blogiau už geriausią chirurgą ir išvalyti vidurius, kad nebe- 
kankintų diegliai ir palengvėtų kūnui, bet šaipėsi iš vokiečio 
vaistų. „Su tuo greičiau pribaigsi, tikrai, dėde“, - sakydavo 
jam šypsodama dantimis, pajuodusiais nuo kokos, ir dakta- 
ras imdavo abejoti išreklamuotais vaistais, kuriuos buvo su 
tokiu vargu atsigabenęs iš tėvynės. Katalina žinojo stiprių 
nuodų, geismą žadinančių gėrimų, žolelių, teikiančių neiš- 
senkamos energijos, ir kitų - migdomųjų, stabdančių krau- 
javimą ir malšinančių skausmą. Ji buvo burtininkė, kalbėda- 
vosi su mirusiaisiais ir regėjo ateitį; kai kada išgėrusi žolelių 
nuoviro nusikeldavo į kitą pasaulį ir gaudavo patarimų iš 
angelų. Tiesa, angelais ji jų nevadino, sakydavo, jog tai per- 
matomos sparnuotos būtybės, galinčios nutrenkti žvilgsniu 
kaip žaibu; kas gi tai galėtų būti, jei ne angelai? Mes ven- 
gėm apie tai kalbėti girdint pašaliniams, nes būtume apkal- 
tintos raganavimu ir sandėriu su šėtonu. Neturėjom jokio 
noro pakliūti į inkvizicijos požemius; už mažesnius dalykus, 
negu mudvi žinojom, daugybė nelaimėlių baigė gyvenimą 
ant laužo. Žinoma, ne visuomet Katalinos užkeikimai duo- 
davo norimą rezultatą. Vienąsyk ji pabandė išvaryti iš namų 
Chuano Malagiečio dvasią, kuri mus labai kamavo, bet pa- 
siekė tik tiek, kad tą patį vakarą nugaišo kelios mūsų vištos, 
o rytojaus dieną Kusko centre iš kažkur atsirado dvigalvė 
lama. Vargšas gyvulys dar labiau pakurstė indėnų ir kastilų 
nesantaiką, nes vieni tikėjo, jog tai esąs nemirtingojo inko 
Atahualpos įsikūnijimas, o kiti nudobė jį vienu ieties smū- 
giu, norėdami įrodyti, kad jo nemirtingumas nieko never- 
tas. Kilo muštynės, per kurias keli indėnai žuvo, o vienas 
ispanas buvo sužeistas. Katalina išgyveno su manim daug 
metų, rūpinosi mano sveikata, saugojo mane nuo pavojų ir 
paskatino mane priimti ne vieną svarbų sprendimą. Vienin- 

telis pažadas, kurio ji taip ir neištesėjo, buvo lydėti mane iki 
senatvės, nes numirė anksčiau už mane. 

O tas dvi jaunas indėnes, kurias man paskyrė miesto val- 
dyba, išmokiau siūti, skalbti ir lyginti drabužius - tų darbų, 
kuriuos pati dirbau Plasensijoj; Kuske tos paslaugos tada 
buvo labai vertinamos. Kieme nulipdžiau molinę krosnį ir 
abi su Katalina ėmėm gaminti pyragėlius su įdaru. Kvieti- 
niai miltai brangiai kainavo, bet mes išmokom pakeisti juos 
kukurūzų miltais. Pyragėliai, ištraukti iš krosnies, nespėdavo 
ataušti; jų kvapas, pasklidęs gretimuose kvartaluose, kaipmat 
priviliodavo minią pirkėjų. Bet mes visada palikdavom kele- 
tą pyragėlių elgetoms ir atsiskyrėliams, mintantiems iš lab- 
daros. Tas sodrus mėsos, keptų svogūnų, kmynų ir paskru- 
dusios tešlos kvapas tiek įsigėrė man į odą, kad jaučiu jį dar 
ir dabar. Aš ir mirsiu su pyragėlių aromatu. 

Namą išlaikyti pajėgiau, bet šiame mieste, tokiame bran- 
giame ir korumpuotame, vieniša našlė turėjo labai stengtis, 
kad neskurstų. Būčiau galėjusi ištekėti, juoba vienišų ir ne- 
vilties apimtų vyriškių nestigo, net ir gana patrauklių, bet 
Katalina kaskart mane atkalbėdavo. Ji skaitydavo mano liki- 
mą iš savo karoliukų bei kriauklių ir kaskart išpranašaudavo 
man tą patį: aš gyvensianti labai ilgai ir tapsiu karaliene, bet 
mano ateitį nulemsiąs vyras, kurį ji matanti vizijose. Pasak 
jos, tai nesąs nė vienas iš tų, kurie beldžiasi į mano duris arba 
kimba prie manęs gatvėje. „Kantrybės, mamitay, jau regiu 
ateinant tavąjį virakočą“, - žadėdavo ji man. 

Vienas iš tų, kurie man piršosi, buvo išdidusis leitenantas 
Nunjesas, vis neatsižadantis siekio nutverti mane ir nebepa- 
leisti, kaip jis pats stačiokiškai man sakydavo. Vyriškis nesu- 
prato, kodėl aš jį atstumiu, nes ankstesni mano argumentai 
jo neįtikino. Juk jau patvirtinta, kad esu našlė, tai jis man 
sakęs nuo pat pradžių. Leitenantas vaizdavosi, kad aš spy- 
riojuosi tik koketuodama, tad kuo šiurkščiau aš nuo jo gy- 

niausi, tuo atkakliau jis prie manęs kibo. Turėjau uždrausti 
jam brautis į mano namus su savo sarginiais šunimis, kad 
negąsdintų man tarnaičių. Šunys, išdresuoti pulti indėnus, 
jas užuodę bandydavo nutrūkti nuo grandinės, urgzdavo ir 
lodavo iššiepę iltis. Leitenantui didžiausia pramoga buvo 
užsiundyti indėnus žvėrimis, todėl jis nepaisė mano prašy- 
mų ir lįsdavo į mano namą su savo šunimis, kaip daryda- 
vo ir kitur. Vienąsyk abiem gyvuliams iš snukių ėmė veržtis 
žalsvos putos ir po poros valandų jie sustiro. Jų šeimininkas 
įsižeidęs pagrasino nudobti tą, kuris būtų juos nunuodijęs, 
bet vokietis gydytojas įtikino jį, jog šunys pastipo nuo maro 
ir jog esą būtina nedelsiant sudeginti jų maitą, idant neuž- 
sikrėstų žmonės. Taip jis ir padarė bijodamas, kad pirmąja 
ligos auka netaptų pats. 

Leitenantas lankėsi vis dažniau, o kadangi persekio- 
jo mane ir gatvėje, tai gyvenimas man virto pragaru. „Tas 
baltasis nesupranta žodžius, tikrai, seūoray. Aš sakiau, kad 
jis pasimirs kaip jo šunys“, - pareiškė man Katalina. Neka- 
mantinėjau, ką tai turėtų reikšti. Ir štai ateina Nunjesas kaip 
visada, atsiduodantis tikru vyru, su dovanomis, kurių aš ne- 
noriu; nuo jo vieno triukšmas pasklinda visame name. 

— Kodėl tu mane kankini, gražuole Inese? - klausia jis jau 
keliasdešimtą kartą, apkabindamas mane per liemenį. 

— Neužgauliokit manęs, pone. Aš nedaviau jums teisės elg- 
tis su manim familiariai, - atšoviau vaduodamasi iš jo letenų. 

— Gerai jau, taigi, prakilnioji Inese, kada mudu tuo- 
kiamės? 

- Niekada. Štai jūsų marškiniai ir kelnės, sulopyti ir šva- 
rūs. Pasiieškokit kitos skalbėjos, nes nenoriu jūsų matyti 
savo namuose. Sudie, - ir stumtelėjau jį durų link. 

- Sudie, sakai, Inese? Tu dar manęs nepažįsti, moteriške! 
Niekam nevalia manęs įžeidinėti, juoba paleistuvei! - šaukė 
jis man iš gatvės. 

Buvo malonus pavakarys, tas metas, kai miestelėnai ren- 
kasi laukdami, kada iš krosnies bus išimti paskutiniai py- 
ragėliai, bet ne jie man rūpėjo; drebėjau iš įsiūčio ir gėdos. 
Tik išdalijau keletą pyragėlių vargšams, kad neliktų alkani, 
ir užtrenkiau duris, nors paprastai laikydavau jas atdaras iki 
pat nakties vėsos. 

— Prakeiktas jis yra, tikrai, mamitay, bet tu nebijok. Tas 
Nunjesas atneš tau gerą likimą, - guodė mane Katalina. 

— Jis gali atnešti nebent bėdą, Katalina! Užsirūstinęs pasi- 
pūtėlis visada kelia pavojų. 


Katalina buvo teisi. Per nelemtąjį leitenantą, kuris nuėjo 
į smuklę gerti ir girtis, ką ketina man padaryti, tą patį vakarą 
susipažinau su likimo man skirtu vyru, tiek kartų Katalinos 
išpranašautu. 

Smuklė, patalpa žemomis lubomis, su keletu langelių, pro 
kuriuos vargiai įeina tiek oro, kiek reikia kvėpuoti, priklau- 
sė geraširdžiam andalūzui, kuris neatsisakydavo paskolinti 
kareiviui, pristigusiam pinigų. Ir dėl to, ir dėl poros negrų, 
grojančių styginiais instrumentais ir būgnais, smuklė buvo 
gausiai lankoma. Iš linksmai šurmuliuojančių lankytojų bū- 
rio išsiskyrė santūrus vyras, pats vienas geriantis kampe. Jis 
sėdėjo ant suolelio prie staliuko, išskleidęs gelsvo popieriaus 
lapą ir prislėgęs jį vyno ropine. Tai buvo Pedras de Valdivija, 
gubernatoriaus Fransisko Pisaro feldmaršalas ir Las Salina- 
so mūšio didvyris, tapęs vienu turtingiausių Peru dvarinin- 
kų enkomenderų. Už gautas paslaugas Pisaras buvo jam lei- 
dęs iki gyvos galvos naudotis gausia Porko sidabro kasykla, 
dvaru La Kanelos slėnyje, labai derlingame ir našiame, ir 
šimtais ten dirbančių indėnų. O ką čia dabar veikia įžymu- 
sis Valdivija? Jis neskaičiuoja, kiek arobų sidabro iškasta jo 
kasykloje, kiek jis turi lamų ir kiek maišų kukurūzų, tik na- 
grinėja žemėlapį, kurį paskubom nubraižė Diegas de Alma- 

gras kalėjime belaukdamas budelio. Jam neduoda ramybės 
svajonė triumfuoti ten, kur patyrė pralaimėjimą karo vadas 
Almagras, tame paslaptingame krašte pusrutulio pietuose. Jį 
dar reikia nukariauti ir apgyvendinti, ir tai vienintelė dar ne- 
liesta vieta, kurioje karys, toks kaip jis, gali pelnyti šlovę. Jis 
neketina likti Fransisko Pisaro šešėlyje ir be rūpesčių laukti 
senatvės Peru. Nesirengia ir sugrįžti Ispanijon, kad ir koks 
turtingas bei šlovingas būtų. Dar mažiau jį vilioja mintis vėl 
prisiglausti prie Marinos, kuri tiek metų ištikimai jo laukia 
ir be paliovos kviečia laiškais, visada kupinais laiminimų ir 
priekaištų. Ispanija - tai praeitis. O Čilė - ateitis. Žemėlapis 
rodo kelius, kuriais traukė Almagras su saviškiais, ir sun- 
kiausias tų kelių vietas: kalnagūbrį, dykumą ir ruožus, kur 
susitelkę priešai. „Į pietus nuo Bio Bijaus upės eiti negalima, 
mapučai nepraleidžia“, ne kartą įspėjo Almagras. Tie žodžiai 
jį erzina, žeidžia jo savigarbą. Aš būčiau praėjęs, mąsto jis, 
nors niekada neabejojo pirmtako drąsa. 

Štai taip jis ir sėdėjo, kai triukšmingoj smuklėj išgirdo 
girto šūkalojimą ir nenorom pažvelgė, kas gi ten. Girtuoklis 
kalbėjo apie kažkokią moterį, kurią ketinantis kaip reikiant 
pamokyti, tokią išpuikėlę Inesę, drįstančią priešintis garbin- 
gam leitenantui, kuris tarnaujantis krikščioniškiausiajam 
imperatoriui Karoliui V. Tas vardas Valdivijai pasirodė gir- 
dėtas, ir greit jis susivokė, jog tai ta jaunoji našlė, kuri gyvena 
Mergelių Šventyklos gatvėje ir skalbia bei taiso drabužius. 
Jam neprireikė naudotis jos paslaugomis - tam jo namuose 
užteko indėnių, - bet ne sykį buvo ją matęs tai gatvėj, tai 
bažnyčioj ir įsidėmėjęs, nes tai buvo viena iš nedaugelio is- 
panių Kuske, ir jam kilo klausimas, kiekgi tokia moteris iš- 
liks vieniša. Vieną kitą kartą jis net pasekė ją porą kvartalų 
iš tolo, vien tik norėdamas pasigėrėti jos šlaunų judesiais - ji 
vaikščiojo tvirtais žingsniais, kaip čigonė - ir saulės atspin- 
džiais jos varinio atspalvio plaukuose. Jam atrodė, kad iš jos 

spinduliuoja pasitikėjimas savim ir būdo stiprybė - cha- 
rakterio bruožai, kurių jis reikalauja iš savo pavaldinių, bet 
niekada nesitikėjo aptikti jų moteryje. Iki tol jį traukė tik 
švelnios ir trapios mergaitės, kurias norisi globoti, todėl jis 
ir vedė Mariną. O ši Inesė anaiptol neatrodė pažeidžiama 
ar nekalta, veikiau provokuojanti, tikras energijos kamuolys, 
kurio viduje siaučia ciklonas; vis dėlto tai tik dar labiau trau- 
kė jo dėmesį. Bent jau taip man rodėsi vėliau. 

Iš vieno kito žodžio, kurie jį pasiekdavo per smuklės 
triukšmą, Valdivija suvokė girtojo leitenanto kėslus: jis ieš- 
kojo bendrininkų, kurie padėtų jam naktį užgrobti moteriškę 
ir išvilkti iš namų. Jo sumanymui vyrai pritarė griausmingu 
juoku ir nešvankiais žodeliais, bet nė vienas nepasisiūlė jam 
pagelbėti, nes toks žygis būtų buvęs ne tik niekšiškas, bet ir 
pavojingas. Viena yra prievartauti per karą ir išdykauti su 
indėnėmis, kurios nieko nevertos, ir visai kas kita - užpulti 
našlę ispanę, kurią buvo asmeniškai priėmęs pats guberna- 
torius. Verčiau išmesk tai iš galvos, patarinėjo jam sugėrovai, 
bet Nunjesas pareiškė, kad nepristigsią rankų įvykdyti jo su- 
manymui. 

Pedras de Valdivija nebeišleido jo iš akių ir po pusvalan- 
džio išsekė jam iš paskos į gatvę. Vyriškis ėjo svirduliuoda- 
mas ir nėmaž nesidomėjo, ar yra kas už jo. Stabtelėjo prie 
mano durų, svarstydamas, ar įstengs pats vienas įvykdyti 
ką sumanęs, ir nutarė, kad tai būtų per daug rizikinga: nors 
svaigalai ir temdė jam protą, vis dėlto suprato, jog gali su- 
žlugdyti ir savo gerą vardą, ir karininko karjerą. Valdivija 
matė jį tolstant, bet liko stovėti prie kampo, slėpdamasis 
šešėlyje. Ilgai laukti neteko: greit pasirodę du slapukai in- 
dėnai ėmė supti namą ir tikrinti duris bei langines iš ga- 
tvės pusės. Įsitikinę, kad viskas užsklęsta iš vidaus, nutarė 
lipti per tvorą, vos penkių pėdų aukščio, saugančią namus 
iš užpakalio. Per porą minučių jie sušoko į kiemą, bet ne- 

labai sėkmingai: apvertė ir sudaužė didelį molinį ąsotį. Aš 
miegu budriai ir nuo to triukšmo pabudau. Keletą akimir- 
kų Pedras nesikišo, kad pamatytų, kaip toli jiems pasiseks 
nueiti, o paskui peršoko tvorą paskui juos. Tuo tarpu aš 
jau užžiebiau lempą ir pačiupau ilgą peilį, kuriuo pjausty- 
davau mėsą pyragėliams. Buvau pasiryžusi jį pavartoti, bet 
meldžiausi, kad to neprireiktų, nes mane jau pakankamai 
slėgė prisiminimas apie Sebastianą Romerą ir nebenorėjau 
apsunkinti sąžinės dar vienu lavonu. Išėjau į kiemą, man 
įkandin - ir Katalina. Deja, pavėlavom į patį įdomumą, nes 
mano gelbėtojas buvo jau užspeitęs užpuolikus ir pradėjęs 
rišti juos ta pačia virve, kurią jie buvo atsinešę man. Viskas 
įvyko labai greitai; Valdivijai net neprireikė daug pastangų, 
jis atrodė veikiau patenkintas negu įpykęs, lyg tai tebūtų 
buvęs vaikėzų pokštas. 

Situacija buvo gan komiška: aš susitaršiusi, vien nakti- 
niais marškiniais; Katalina keikiasi gimtąja kečujų kalba; 
stovi pora indėnų, drebančių iš baimės, ir bajoras aksomi- 
ne liemene, šilkinėmis kelnėmis ir aukštais minkštos odos 
batais, su špaga rankoje, sveikina mane nusiėmęs skrybėlę, 
ojos plunksnomis šluoja kiemą. Mudvi prapliupom juoktis. 

- Tuodu nelaimėliai, ponia, jums nebeįkyrės, - galantiš- 
kai nusilenkęs tarė Valdivija. 

— Ne jie kelia man rūpestį, mielas pone, o tas, kuris jiems 
liepė. 

— Baigsis ir jo šunybės, nes jau rytoj turės stoti prieš 
mane. 

— Ar žinot, kas jis toks? 

— Numanau, bet jeigu suklysčiau, tuodu vaikinai kankina- 
mi prisipažins, kam pakluso. | 

Sulig tais žodžiais indėnai puolė žemėn, ėmė bučiuoti po- 
nui batus ir prašė pasigailėti, vis minėdami leitenantą Nun- 
jesą. Katalina pareiškė, jog reikėtų čia pat perpjauti jiedviem 

gerklę, ir Valdivija su ja sutiko, bet aš stojau tarp jo kardo ir 
tų nelaimingųjų. 

— Ne, pone, meldžiu jus. Nenoriu, kad mano kiemą su- 
terštų lavonai: dar prišauks kokią nelaimę. 

Valdivija ėmė juoktis, atidarė vartelius ir dviem spyriais 
į užpakalį išsviedė indėnus lauk, įspėjęs, kad dar šiąnakt 
dingtų iš Kusko, o jei ne - gaus brangiai sumokėti. 

- Bijau, kad leitenantas Nunjesas nebus toks kilniaširdis 
kaip jūs, pone, - tariau. - Ieškos tų vyriškių danguje ir Že- 
mėje, nes jie per daug žino ir šneka ne tai, ko jis norėtų. 

— Patikėkit, ponia, man užteks galios pasiųsti Nunjesą 
į džiungles pas čunčus, kad jis ten supūtų, ir prižadu jums, 
kad taip ir padarysiu, - atsakė jis. 

Tik tada su juo ir susipažinau. Tai buvo karvedys, dauge- 
lio karų didvyris, vienas turtingiausių ir galingiausių žmonių 
visoje Peru. Ne kartą buvau jį mačiusi, bet visada tik iš tolo; 
gėrėdavausi arabišku jo žirgu ir įgimtu valdingumu. 


Tą naktį išsisprendė Pedro de Valdivijos ir mano likimai. 
Metų metus vaikščiojom tais pačiais takais, apgraibom ieš- 
kodami vienas kito, kol pagaliau susitikom Mergelių Šven- 
tyklos gatvėje, šio namuko kieme. Iš dėkingumo pakviečiau 
savo gelbėtoją užeiti į kuklią mano svetainę, o Katalina sus- 
kato ieškoti taurės vyno - to gero mūsų namuose nestigo. 
Prieš išnykdama, kaip jai įprasta, Katalina už svečio nuga- 
ros parodė man ženklais, jog tai ir esąs tasai vyriškis, kurį ji 
regėdavo burdama ateitį savo kriauklėmis. Nustebusi, nes 
niekada neįsivaizdavau, kad likimas galėtų man paskirti tokį 
įžymų asmenį kaip Valdivija, tyrinėjau jį žvilgsniu blausio- 
je lempos šviesoje nuo galvos ligi kojų. Patiko man tai, ką 
išvydau: akys, mėlynos kaip Estremadūros dangus, vyriškų 
bruožų veidas, atviras, nors ir rūstus, tvirtas sudėjimas, ka- 
riška laikysena, rankos, pratusios prie kardo, bet pirštai ilgi 

ir grakštūs. Toks tobulas vyriškis kaip jis, be abejo, tikra re- 
tenybė Indijoje, kur kiti vis arba randų subjauroti, arba be 
akies, be nosies, be rankos ar kojos. O ką pamatė jis? Lie- 
są vidutinio ūgio moteriškę susivėlusiais palaidais plaukais, 
kaštoninėmis akimis, vešliais antakiais, pusnuogę, vilkinčią 
prasto audeklo marškiniais. Be galo ilgai stebėjom vienas kitą 
tylomis, neįstengdami nukreipti žvilgsnio į šalį. Nors naktis 
buvo šalta, oda man degė, o per nugarą sroveno prakaitas. 
Žinau, kad ir jį blaškė tos pačios audros, nes oras kambary 
tapo tirštas. Katalina išdygo iš niekur su vynu, bet pajutusi, 
kas čia vyksta, dingo ir paliko mus vienus. 

Paskui Pedras man prisipažino, jog tą naktį nepradėjo 
meilintis, nes reikėję laiko nusiraminti ir pagalvoti. „Pamatęs 
tave, pirmąsyk gyvenime pajutau baimę“, - pasakė jis daug 
vėliau. Nebuvo jis turėjęs meilužių nei sugulovių ir nieka- 
da neprasidėdavo su indėnėmis, nors spėju, kad retkarčiais 
pasinaudodavo prostitutėmis. Taigi liko savotiškai ištikimas 
Marinai Ortis de Gaete, nes buvo jai nusikaltęs: juk įsimylėjo 
ją dar trylikametę, nesuteikė jai laimės ir paliko susiviliojęs 
būsimais nuotykiais Indijoje. Jautėsi atsakingas už ją prieš 
Dievą. Bet aš buvau laisva, ir jei net Pedras būtų turėjęs pus- 
tuzinį žmonų, vis tiek jį mylėčiau, ir nieko čia nepadarysi. 
Jam buvo jau beveik keturiasdešimt metų, man - maždaug 
trisdešimt, gaišti nė vienam nebebuvo kada, tad aš ryžausi 
pati kreipti įvykius reikiama linkme. 

Kaip atsitiko, kad mes taip greit apsikabinom? Kas pirmas 
ištiesė ranką? Katras ieškojo antrojo lūpų, kad pasibučiuotų? 
Žinoma, aš. Vos atgavusi balsą, kad nutraukčiau iškalbingą 
tylą, per kurią tik žiūrėjom vienas į kitą, be jokių įžangų pa- 
reiškiau, kad seniai jo laukiu, nes ir sapnavau jį, ir regėjau 
kriauklėse bei karoliukuose, kurie išpranašauja ateitį, kad 
mylėsiu jį amžinai, ir išvis negailėjau pažadų, kalbėjau drąsiai 
ir nesidrovėdama. Pedras traukėsi atbulas, nustėręs, išbalęs, 

kol atsitrenkė nugara į sieną. Kokia blaivaus proto moteris 
kalbėtų taip su nepažįstamu vyru? Vis dėlto jis nepagalvojo, 
kad aš būsiu pametusi nuovoką arba kad esu viena iš Kusko 
paleistuvių, nes ir pats jautė visu kūnu ir siela, jog esame 
gimę mylėti vienas kitą. Tik atsiduso vos ne raudodamas ir 
trūkčiojančiu balsu murmėjo mano vardą. „Ir aš tavęs visa- 
da laukiau“, - rodos, sakė jis man. O gal to ir nesakė. Manau, 
kad begyvendami vienus prisiminimus pagražinam, o kitus 
pasistengiam užmiršti. Tikrai žinau tik tiek, jog tą pačią nak- 
tį mylėjomės ir nuo pat pirmo apsikabinimo mudu apėmė 
ta pati aistra. 

Pedras de Valdivija brendo karo lauke, niekada nepaži- 
no meilės, bet buvo pasirengęs ją pasitikti, kai tik ateis. Jis 
paėmė mane ant rankų ir nunešė į mano lovą keturiais il- 
gais šuoliais, ten mudu ir suvirtome, jis - ant manęs, bučia- 
vo mane ir kandžiojo, tuo pat metu nusimesdamas liemenę, 
kelnes, batus, kojines, viską pamiršęs, berniokiško įkarščio 
pagautas. Leidau jam daryti ką nori, kad tik atsipalaiduo- 
tų; kažin kiek jam teko ištverti be moters? Glaudžiau jį prie 
krūtinės jausdama jo širdies plakimą, jo gyvulišką įkarštį, 
jo vyrišką kvapą. Pedrui reikėjo dar daug ko mokytis, bet 
skubėti nebūtina, pusė gyvenimo dar prieš akis, o aš buvau 
gera mokytoja - bent jau už tai galėjau padėkoti Chuanui 
Malagiečiui. Kai tik Pedras suprato, kad už uždarų durų ko- 
manduoju aš ir kad tai nėra negarbinga, pakluso man kuo 
puikiausiai nusiteikęs. Visa tai kiek užtruko, gal keturias 
penkias valandas, kadangi jis manė, jog patelė turi atsiduoti 
patino valiai, - taip buvo matęs elgiantis gyvulius, tą patyręs 
ir kariuomenėj tarnaudamas, - bet ne veltui Chuanas Ma- 
lagietis tiek metų mokė mane pažinti ne tik vyrų kūną, bet 
ir savo pačios. Netvirtinu, kad visi vyrai vienodi, bet jie la- 
bai panašūs, ir kiekviena bent kiek jautresnė moteris įstengs 
juos patenkinti. Bet ne atvirkščiai: mažai tėra vyrų, mokan- 

čių patenkinti moterį, ir dar mažiau tokių, kuriems tai rū- 
pėtų. Pedrui pakako nuovokos palikti špagą anapus durų 
ir paklusti man. Tos pirmos nakties detalės ne taip jau ir 
svarbu: gana bus pasakius, kad abu atradom tikrą meilę, nes 
iki tol nebuvom patyrę, kaip susilieja kūnai ir sielos. Mano 
ryšys su Chuanu buvo kūniškas, o jo su Marina - dvasiškas; 
dabar mudu patyrėm meilės pilnatvę. 

Valdivija išbuvo mano namuose dvi dienas. Per tą laiką 
nebuvo atidaromos langinės, niekas nekepė pyragėlių su 
įdaru, indėnės tylėdamos vaikštinėjo pirštų galais, o Ka- 
talina įsigudrino valgydinti pavargėlius kukurūzų viralu. 
Rūpestingoji moteriškė nešiojo vyną ir valgį mudviem 
į lovą; paruošdavo ir karšto vandens vonelę nusiprausti - 
tai perujiečių paprotys, kurio iš jos išmokau. Pedras buvo 
įsitikinęs, kad maudytis kenksminga, nuo to silpstantys 
plaučiai ir skystėjantis kraujas, bet aš užtikrinau, kad Peru 
gyventojai maudosi kasdien ir nė vienam dėl to nei plau- 
čiai ištižo, nei kraujas pavandenijo. Tos pora dienų mums 
pralėkė kaip vienas atodūsis: pasakojom vienas kitam apie 
savo gyvenimą ir mylėjomės. Tai buvo ne šiaip meilė - 
karštas viesulas, abipusis atsidavimas, kurio, rodės, niekad 
nebus gana, beprotiškas troškimas susilieti ir mirti, mirti, 
ak, Pedrai! ak, Inese! Sugriūdavom abu sykiu, susikabinę 
rankomis ir kojomis, išvargę, šlapi nuo bendro prakaito, 
kalbėdamiesi pašnibždom. Paskui sukildavo dar stipresnis 
geismas tarp drėgnų paklodžių: vyras, atsiduodantis gele- 
žim, vynu ir arkliu; moteris, kvepianti virtuve, dūmais ir 
jūra; abiejų kūnų aromatas, nepakartojamas ir nepamiršta- 
mas, kaip girios dvelksmas, sodrus ir gaivinantis. Išmokom 
pakilti lig dangaus ir dejuoti sutartinai, pliekiami to paties 
botago, kuris suturi mus ant mirties slenksčio ir galiausiai 
nugramzdina į letargo gelmes. Ir vėl pabusdavom pasiren- 
gę iš naujo atrasti meilę, kol išaušo trečioji diena, užgiedojo 

gaidžiai ir pakvipo duona. Tada Pedras atsipeikėjęs papra- 
šė grąžinti drabužius ir kardą. 


Ak! Kokia atkakli toji atmintis! Nepalieka ji manęs ramybėj, 
užtvindo smegenis vaizdiniais, žodžiais, skausmu ir meile. 
Jaučiu, kad vėl ir vėl išgyvenu tai, ką jau esu išgyvenusi. Ra- 
šyti šį pasakojimą man sunku ne todėl, kad neprisiminčiau, 
bet kad taip nesparčiai kloju savo mintis popieriuje. Mano 
rašysena niekada nebuvo pagirtina, kad ir kaip labai sten- 
gėsi Gonsalesas de Marmolechas, o dabar išvis beveik neį- 
skaitoma. Turiu skubėti, nes lekia savaitė po savaitės, o dar 
tiek reikia papasakoti. Pavargstu. Mano plunksna dreskia 
popierių ir aptaško jį rašalu; sunkus man tas darbas. Kodėl 
gi aš jo nemetu? Tie, kurie mane gerai pažinojo, išmirė, 
tik tu, Isabele, turi susidariusi nuomonę, kas aš esu, bet tai 
nuomonei turi įtakos tavo prieraišumas ir įsitikinimas, kad 
esi man skolinga. Nieko tu man neskolinga, ir tai esu tau 
sakiusi daugybę kartų; tai aš tau skolinga, nes esi davusi 
man daugiau, nei privalu duoti motinai. Buvai mano bičiu- 
lė ir patikėtinė, vienintelis žmogus, žinantis mano paslap- 
tis, net ir tas, kurias gėdijausi atskleisti tavo tėvui. Mudvi 
gerai sutariam, tu turi gerą humoro jausmą ir mes juokia- 
mės kartu, kaip tikros bendrininkės. Esu tau dėkinga, kad 
apsigyvenai su vaikais čia, nors tavo pačios namai - vos už 
poros kvartalų. Aiškini, kad tau reikia draugijos, kai vyras 
išeina į karą, kaip kitados eidavo manasis, bet aš netikiu. Iš 
tiesų tu bijai, kad nemirčiau pati viena tame dideliame naš- 
lės name, kuris labai greit atiteks tau, kaip jau atiteko visa 
mano nuosavybė. Man smagu, kad pamatysiu tave tapus 
labai turtinga moterim; galėsiu ramiai keliauti į aną pa- 
saulį, nes būsiu nepriekaištingai įvykdžiusi pažadą globoti 
tave, kurį daviau tavo tėvui, kai jis atsivedė tave į mano 
namus. Tada vis dar buvau Pedro de Valdivijos meilužė, 

bet tai nesutrukdė man priimti tave išskėstomis rankomis. 
Tais laikais Santjago miestas jau buvo atsigavęs po staigaus 
indėnų antpuolio, buvom išsikapstę iš skurdo ir jau mėgi- 
nom didžiuotis, bet iš tiesų tai buvo dar ne miestas, veikiau 
nuošalus kaimas. Turėdamas daug nuopelnų ir nė vienos 
ydos, Rodrigas de Kiroga buvo tapęs mėgstamiausiu Pedro 
karininku ir geriausiu mano bičiuliu. Žinojau, kad jis yra 
mane įsimylėjęs, moteris visuomet tai žino, nors vyriškis 
neišsiduotų nė vienu gestu arba žodžiu. Rodrigas nebūtų 
galėjęs to sau prisipažinti net širdies gelmėse dėl ištikimy- 
bės Valdivijai, savo viršininkui ir draugui. Manau, kad ir 
aš buvau jį pamilusi, - juk galima mylėti du vyrus vienu 
metu, - bet slėpiau tą jausmą, kad nesukelčiau pavojaus 
Rodrigo garbei ir gyvybei. Bet dabar dar ne metas apie tai 
kalbėti, palikim tai vėlesniam laikui. 

Būna dalykų, kurių per kasdienybės rūpesčius vis ne- 
randi progos papasakoti, tad jeigu jų neaprašyčiau, taip ir 
nusineščiau į kapą. Nors ir labai mėgstu tikslumą, daug ką 
esu pamiršusi. Išrinkau tik tai, kas esmingiausia, bet esu 
tikra, kad neiškreipiau tiesos. Tai pasakojimas apie mane 
ir vieną vyriškį, doną Pedrą de Valdiviją, kurio didvyriški 
Žygiai yra tiksliai nušviesti metraščiuose ir jų puslapiuose 
išliks visiems laikams. Vis dėlto žinau apie jį ir tokių daly- 
kų, kurių istorija niekuomet negalės nustatyti: ko jis bijojo 
ir kaip mylėjo. 


Ryšys su Pedru de Valdivija išmušė mane iš vėžių. Nebegalė- 
jau gyventi be jo: tik vieną dieną jo nematau - ir jau nerandu 
vietos; kiekviena naktis be jo glėbio - man kančia. Iš pradžių 
tai buvo ne tiek meilė, kiek akla nevaržoma aistra, kuri, lai- 
mei, apėmė ir jį, nes kitaip būčiau pametusi protą. Paskui, 
kai jau įveikėm likimo žabangas, aistra užleido kelią meilei. 
Jau ne tik geidžiau jo, bet lygiai taip pat ir žavėjausi, visiškai 

atsidavusi jo energijai; nesilioviau stebėtis jo drąsa ir idea- 
lizmu. Valdivijai nebuvo reikalo demonstruoti valdingumą, 
jis priversdavo paklusti vien savo buvimu; tai buvo įspūdin- 
ga asmenybė, kuriai niekas negalėjo atsispirti, bet intymioj 
aplinkoj tapdavo kitu žmogumi. Lovoj jis priklausė man, 
atsiduodavo be išlygų kaip pirmąsyk įsimylėjęs jaunuolis. 
Pripratęs prie rūsčios kareivio būties, buvo jis nekantrus 
ir neramus, ir vis dėlto mudu sugebėdavom dienų dienas 
pradykinėti, vien tik tyrinėdami vienas kitą ir kalbėdami 
kiekvienas apie savo likimą, paskubom, lyg gyventi mums 
būtų likę mažiau kaip savaitė. Skaičiavau dienas ir valandas, 
praleistas su juo, - tai buvo mano turtas. O Pedras skaičiavo, 
kiek sykių mudu apsikabinom ir pasibučiavom. Stebiuosi, 
kad nei jo, nei manęs negąsdino toji aistra, kuri dabar man, 
abejingai senai moteriai, rodosi slegianti. 

Pedras nakvodavo pas mane, išskyrus tuos atvejus, kai 
jam reikėdavo keliauti į Karalių Miestą arba apsilankyti 
savo valdose Porke ir La Kaneloje; tada jau aš taikiausi prie 
jo. Patiko man matyti jį sėdintį balne - štai kur tikras ka- 
rys! - ir komanduojantį pavaldiniams bei kovos draugams. 
Jis žinojo daug dalykų, apie kuriuos aš nieko nenutuokiau; 
kalbėdavo man apie tai, ką perskaitė, dalijosi su manim su- 
manymais. Buvo man dosnus, negailėjo puošnių drabužių, 
audinių, brangenybių ir aukso monetų. Iš pradžių tas jo 
dosnumas mane trikdė, nes atrodė, tarsi norėtų atsilyginti 
man už glamones, bet paskui pripratau. Pradėjau taupyti, 
kad ateityje nelikčiau tuščiomis rankomis. „Niekada neži- 
nai, kas gali nutikti“, - sakydavo man mama mokydama 
slėpti pinigus. Be to, suvokiau, kad Pedras nėra geras šei- 
mininkas ir pernelyg nesirūpina savo turtu; kaip kiekvie- 
nas ispanų bajoras, jis iš aukšto žiūrėjo į darbą ir niekino 
pinigus, kuriuos gebėjo švaistyti kaip kunigaikštis, bet ne- 
mokėjo užsidirbti. Žemės ir kasyklos, gautos iš Pisaro, buvo 

jam netikėta likimo dovana, kurią jis nerūpestingai priėmė 
ir taip pat lengvabūdiškai galėjo prarasti. Sykį išdrįsau jam 
tai pasakyti, nes pati turėjau užsidirbti pragyvenimui nuo 
pat vaikystės ir baisėjausi švaistymu, bet jis nutildė mane 
bučiniu. „Auksas yra tam, kad jį leistum, o man, ačiū Die- 
vui, jo netrūksta“, - atsakė jis. Manęs tie žodžiai nenurami- 
no, veikiau atvirkščiai. 

Valdivija su jam priskirtais indėnais elgėsi pagarbiau 
negu kiti ispanai, bet visada reikliai. Nustatė darbų eilę, gerai 
savo darbininkus maitino ir liepė prižiūrėtojams jų per daug 
nebausti, nors kitose kasyklose ir dvaruose buvo verčiami 
dirbti ir vaikai, ir moterys. 

— Tai ne mano būdui, Inese. Aš kiek įmanoma vadovau- 
juosi Ispanijos įstatymais, - atšovė jis išdidžiai, kai apie tai 
užsiminiau. 

— O kas tau pasako, kiek tai įmanoma? 

- Krikščioniškoji moralė ir sveikas protas. Juk žinom, kad 
nedera nuvaryti arklių, taip pat nevalia pervarginti ir indė- 
nų. Be jų ir kasyklos, ir žemė būtų nieko nevertos. Norė- 
čiau sugyventi su jais geruoju, bet be prievartos nepriversi 
jų dirbti. 

— Abejoju, ar prievarta atvesi juos į gera, Pedrai. 

— Abejoji, ar krikščionybė ir civilizacija veda į gera? - at- 
kirto jis man. 

— Kartais moterys palieka naujagimius mirti badu, kad 
neprisirištų prie jų, nes žino, kad tie vaikeliai bus iš jų at- 
imti ir paversti vergais. Ar jiems nebuvo geriau iki mums 
ateinant“ 

— Ne, Inese. Inko valdomi jie kentėjo labiau nei dabar. Tu- 
rime žvelgti į ateitį. Mes jau esam čia ir liksim čia. Kada nors 
šioje žemėje gyvens nauja rasė, mūsų mišinys su indėnais; 
visi tie žmonės bus krikščionys, juos vienys ispanų kalba ir 
įstatymai. Tuomet įsiviešpataus taika ir gerovė. 

Jis tuo tikėjo, bet mirė to nesulaukęs; mirsiu ir aš anksčiau, 
negu išsipildys ta jo svajonė, nes jau baigiasi 1580 metai, o 
indėnai vis dar nekenčia mūsų. 

Kusko gyventojai greit įprato laikyti mus pora, nors įsi- 
vaizduoju, kad mums už nugaros pasišaipydavo. Ispanijoj 
mane laikytų sugulove, bet Peru visada buvau gerbiama, bent 
jau akyse, nes nepagarba man būtų įžeidimas ir Pedrui de 
Valdivijai. Buvo žinoma, kad jis turi žmoną Estremadūroje, 
bet tai nieko nestebino, pusės ispanų būklė buvo panaši; jie 
vargiai beprisiminė teisėtas žmonas, o Naujajame Pasaulyje 
jiems nedelsiant reikėjo meilės arba jos pakaitalo. Galiau- 
siai juk ir Ispanijoj vyrai turėjo meilužių; imperijoj nestigo 
pavainikių, tokie buvo ir daugelis konkistadorų. Keliskart 
Pedras man sakė, kad jį graužianti sąžinė, ir ne todėl, kad jis 
nebemyli Marinos, bet kad neturi teisės vesti mane. Pasak jo, 
aš galinti tekėti už bet ko, kuris anksčiau mane mergino, o 
dabar nedrįsta į mane pažiūrėti. Tiesa, tokia galimybė ma- 
nęs nė kiek netrikdė. Iš pat pradžių buvo aišku, kad mudu su 
Pedru niekad negalėsim susituokti, nebent numirtų Marina, 
o to nė vienas iš mūsų netroško, todėl išroviau viltį iš širdies 
ir nusiteikiau džiaugtis mūsų meile, tuo, kad esam kartu, 
negalvodama apie ateitį, apie paskalas, sarmatą ar nuodė- 
mę. Buvom ir meilužiai, ir draugai. Ginčydamiesi kai kada 
ir įsikarščiuodavom, nes nei jis, nei aš nebuvom nuolankaus 
būdo, bet argi tai priežastis skirtis? „Nuo šiol, Pedrai, atsuk 
man nugarą, kad galėtum susikaupti kovoms, kurios tavęs 
laukia“, - pareiškiau jam antrąją mūsų meilės naktį, o jis su- 
prato tuos Žodžius tiesiogiai ir niekad jų nepamiršo. Aš irgi 
išmokau susivaldyti ir netylėti užsispyrusi, nors kai kada įtū- 
žus ir kildavo toks noras. Pirmą kartą, kai nutariau tylėjimu 
nubausti Pedrą, jis suėmė man veidą rankomis, įbedė į mane 
mėlynų akių žvilgsnį ir privertė iškloti, kas mane slegia. „Aš 
ne pranašas, Inese. Mažiau klaidžiosim, jei pasakysi, ko nori 

iš manęs“, - neatlyžo jis. Taip ir aš jį numaldydavau, kai jį 
užvaldydavo nekantrumas ir pyktis arba kai man rodydavo- 
si, kad jo sprendimas ne itin vykęs. Abudu buvom panašūs, 
abu stiprūs, valdingi ir ambicingi; jis norėjo įkurti karalystę, 
o aš - jam padėti. Ką jautė jis, tą jaučiau ir aš; abu puoselė- 
jom tą pačią svajonę. 

Iš pradžių aš tik tylomis klausydavausi jo kalbų apie Čilę. 
Nežinojau, apie ką jis šneka, bet slėpiau savo neišmanymą. 
Paklausinėdavau klientus, kareivius, kurie atnešdavo man 
skalbti drabužių arba ateidavo pirkti pyragėlių su įdaru, 
ir taip sužinojau apie žlugusius Diego del Almagro keti- 
nimus. Vyrai, išlikę gyvi po tos avantiūros ir Las Salinaso 
mūšio, liko be skatiko kišenėj, vilkėjo skarmalais ir daž- 
nai prisliūkindavo prie kiemo vartelių tikėdamiesi gauti už 
dyką kokio valgio, todėl buvo vadinami Čilės driskiais. Jie 
neidavo prašyti išmaldos kaip čiabuviai elgetos, nors buvo 
tokie pat skurdžiai, mat savotiškai didžiavosi esantys iš tų 
driskių - tas Žodis reiškė, jog jie yra drąsūs nutrūktgalviai, 
šaunūs ir išdidūs. Čilė, pasak tų žmonių, esanti prakeikta 
šalis, bet spėju, kad Pedras de Valdivija turėjo labai svarių 
motyvų Žygiuoti tenai. Klausydamasi jo užsikrėčiau ir jo 
įkarščiu. 

- Ketinu užkariauti Čilę, nors man tai kainuotų gyvybę, - 
kalbėjo jis man. 

— Aš irgi eisiu su tavim. 

—- Ne moterims tokia kampanija. Nenoriu statyti tavęs 
į pavojų, Inese, bet nenoriu ir skirtis su tavim. 

- Nė negalvok! Žygiuosim kartu arba tu išvis niekur nei- 
si, - atšoviau. 


Persikraustėm į Karalių Miestą, įkurtą inkų kapinių vieto- 
je, nes Pedras išsirūpino Fransisko Pisaro leidimą keliauti 
į Čilę. Negalėjom apsigyventi viename name, - nors visas 

naktis praleisdavom kartu, - kad nepakliūtume ant liežuvio 
kunigams: jie kišosi visur, nors patys ne visada elgėsi pavyz- 
dingai. Karalių Mieste retai tematydavau tekančią saulę, nes 
dangus amžinai būdavo apsiniaukęs; nebūdavo ir lietaus, tik 
dulksna vis vilgė plaukus, o pastatus aptraukdavo žalėsiais. 
Katalina, atkeliavusi su mumis, pasakojo, kad naktimis po 
gatves slampinėjančios inkų mumijos, palaidotos po namais, 
bet aš jų nė karto nemačiau. 

Leidau laiką aiškindamasi, ko reikia tokiam sunkiam žy- 
giui - nukeliauti tūkstantį lygų, steigti miestus ir susitarti 
su indėnais, - tuo tarpu Pedras ištisomis dienomis lindėjo 
markizo gubernatoriaus rūmuose, svarstė socialinius klau- 
simus ir dalyvaudavo politikų derybose, nors jomis ir bodė- 
josi. Pisaras neslėpė palankumo ir draugiškumo Valdivijai, 
o kiti karininkai ir dvarininkai jam to baisiausiai pavydėjo. 
Jau ir tada miestas, vos įsikūręs, buvo apraizgytas intrigų tin- 
klais, kuriuose tebėra įklimpęs ir dabar. Dvaro užkulisiuo- 
se kunkuliavo aistros, viskas turėjo savo kainą, net ir garbė. 
Garbėtroškos ir pataikūnai nėrėsi iš kailio dėl markizo gu- 
bernatoriaus malonių, nes tik jis skirstė dvarus. Peru buvo 
pertekusi lobiais, bet kaulytojams vis dar maža. Pisaras ne- 
suprato, kodėl tuo metu, kai kiti stengiasi pasiglemžti kuo 
daugiau, Valdivija pasiryžęs grąžinti savo kasyklą ir dvarą, 
kad galėtų pakartoti klaidą, už kurią taip brangiai sumokėjo 
Diegas de Almagras. 

— Kam jūs, pone Pedrai, leidžiatės į tą avantiūrą Čilėje, 
toje plikoje žemėje? - stebėjosi jis ne sykį. 

- Tam, kad išgarsėčiau ir nebūčiau pamirštas, ekscelenci- 
ja, - kaskart atsakydavo Valdivija. 

Ir iš tiesų tai buvo vienintelė jo paskata. Žygis į Čilę prily- 
go kelionei per pragarą: užjo - nesutramdomų indėnų kraš- 
tas, nepertekęs auksu kaip Peru, bet Valdivijai tai buvo ne 
trūkumai, o pranašumai. Jį viliojo tiek kelionės sunkumai, 

tiek būsimos kovos su žiauriais priešininkais, traukė ir Čilės 
skurdas, kaip ne sykį buvo man aiškinęs, nors Pisarui to ne- 
atskleidė. Buvo įsitikinęs, kad auksas žmogų gadina. Auksas 
kiršino Peru ispanus, kurstė piktadarybes ir godumą, ska- 
tino machinacijas, mindė papročius ir pražudydavo sielas. 
Pedras vaizdavosi, kad Čilė - ideali vieta, toli nuo Karalių 
Miesto dvariškių, ten jis galėsiąs suburti teisingų Žmonių 
bendruomenę, pagrįstą sunkiu darbu žemės ūkyje, be tur- 
tų, nedorai įgytų iš kasyklų ir vergovės. Čilėje net ir religija 
būsianti paprasta, kadangi jis, kaip buvo skaitęs Erazmo raš- 
tuose, rūpinsis pasikviesti geraširdžių kunigų, tikrų Dievo 
tarnų, o ne būrį bjaurių patvirkusių vienuolių. Karalystės 
įkūrėjų palikuonys būsiantys santūrūs ir garbingi čiliečiai, 
narsūs ir gerbiantys įstatymą. Tarp jų nebūsią aristokratų, 
nes vertingas yra ne tas titulas, kurį žmogus paveldi, o kurį 
nusipelno garbingu gyvenimu ir dvasios taurumu. Valandų 
valandas jis šitaip kalbėdavo, o aš klausydavausi drėgnomis 
akimis ir virpančia širdimi, vaizduodamasi tą utopišką tautą, 
kurios pradininkai būsime. 

Kelias savaites pasistumdžius rūmų salonuose ir korido- 
riuose, Pedrui ėmė sekti kantrybė: jis jau manė niekad ne- 
besulauksiąs leidimo, nors aš buvau įsitikinusi, kad Pisaras 
jį duos. Gaišti buvo įprasta markizui, nelinkusiam į gerus 
darbus; jis neva sielojosi dėl pavojų, kurie „jo bičiulio“ lau- 
kiantys Čilėje, bet iš tiesų jam buvo pravartu, kad Valdivija 
atsidurtų toli, kur negalėtų nei rengti sąmokslų prieš jį, nei 
mesti šešėlio jo prestižui. Išlaidos, rizika ir vargai teksią Val- 
divijai, o įgytos žemės - Peru gubernatoriui; jis nieko nepra- 
randąs dėl to pramuštgalviško sumanymo, juoba kad neke- 
tino investuoti į jį nė skatiko. 

- Čilę dar reikia nukariauti ir apkrikštyti, pone markize gu- 
bernatoriau, tai mūsų pareiga, kurios mes, jo didenybės impe- 
ratoriaus valdiniai, negalime nusimesti, - tikino Valdivija. 

— Vargu ar rasite norinčių prisidėti prie jūsų, pone Pedrai. 

- Tarp ispanų, ekscelencija, niekada netrūko didvyrių, 
mokančių kariauti. Kai pasklis žinia apie ekspediciją į Čilę, 
neatsiginsim ginkluotų vyrų. 

Kai finansavimo reikalai tapo aiškūs, būtent kad išlaidas 
prisiima Valdivija, markizas gubernatorius pritarė žygiui, bet 
tarsi nenoromis, ir nieko nelaukęs atsiėmė turtingą sidabro 
kasyklą ir dvarą, kuriuos visai neseniai buvo paskyręs nar- 
siajam savo karvedžiui. Bet šiam tai neberūpėjo. Jis jau buvo 
užtikrinęs gerovę Marinai, likusiai Ispanijoj, o dėl savo turto 
nesisielojo. Gana to, kad turėjo devynis tūkstančius aukso 
pesų ir dokumentus, reikalingus žygiui pradėti. 

— Tau dar stinga vieno leidimo, - priminiau jam. 

— Kokio? 

— Mano. Be jo negalėsiu tavęs lydėti. 

Pedras šiek tiek pagražindamas nušvietė markizui mano 
patirtį slaugyti ligonius ir gydyti žaizdas, mokėjimą siūti 
ir gaminti valgį, priminė, kaip visa tai svarbu tokiame žy- 
gyje, tačiau vėl gavo įsivelti į rūmų intrigas ir abejones dėl 
moralės. Bet aš buvau tokia atkakli, kad Pedras išrūpino 
man audienciją pas patį Pisarą. Nenorėjau, kad jis mane 
lydėtų, nes būna reikalų, kuriuos moteris geriau sutvarko 
pati viena. 

Atvykau į rūmus skirtu laiku, bet turėjau dar ne vieną va- 
landą laukti salėje, pilnoje žmonių, atėjusių prašyti malonės, 
kaip ir aš. Be saiko išpuoštoje patalpoje gausiai skleidė šviesą 
ištisos virtinės žvakių sidabrinėse žvakidėse; diena buvo ap- 
niukusi labiau nei paprastai, ir pro langus, tegu ir didelius, 
saulės šviesa neplūdo. Žinodami, kad esu Pedro de Valdivi- 
jos rekomenduota, liokajai pasiūlė man krėslą, nors kitiems 
prašytojams teko stovėti; kai kurie vaikščiojo čia kasdien iš- 
tisus mėnesius ir jau rodėsi papilkėję iš nevilties. Laukiau 
ramiai, nekreipdama dėmesio į tūžmingus žvilgsnius: juk ne 

vienas iš čia esančių žinojo apie mano santykius su Valdi- 
vija ir gal piktinosi, kad paprasčiausia siuvėja, sugyventinė, 
drįsta prašyti markizo gubernatoriaus audiencijos. Apie vi- 
durdienį išėjo sekretorius ir pranešė, jog dabar mano eilė. 
Nusekiau jam iš paskos į didingą kabinetą, išpuoštą be galo 
prabangiai - portjeros, herbai, vėliavėlės, auksas ir sidabras; 
toks vaizdas stačiai pribloškia nuosaikaus būdo ispanus, 
juoba kilusius iš Estremadūros. Markizą gubernatorių saugo 
pliumažais pasidabinę sargybiniai, bent keliolika raštininkų, 
sekretorių, teisininkų, valdininkėlių ir dvasininkų vargsta 
rengdami jam knygas ir dokumentus, kurių jis nemoka per- 
skaityti, o keli indėnai tarnai, vilkintys livrėjomis, bet basi, 
padavinėja vyną, vaisius ir vienuolių keptus pyragaičius. 
Fransiskas Pisaras, įsitaisęs aksomo ir sidabro krėsle ant pa- 
kylos, pagerbė mane - pažino ir net prisiminė, jog kadaise 
buvom susitikę. Aš vilkėjau juodus tai progai derančius naš- 
lės drabužius, buvau su skepeta ir šydu, slepiančiu plaukus. 
Nemanau, kad suktąjį markizą galėjo apgauti mano išvaiz- 
da; jis puikiai suprato, kodėl Valdivija nori pasiimti mane su 
savim. 

— Kuo galiu patarnauti, ponia? - paklausė mane Pisaras 
gergždžiančiu balsu. 

— Tai aš noriu pasitarnauti jums, ekscelencija, ir Ispani- 
jai, - atsakiau apsimestinai nusižeminusi ir išskleidžiau pa- 
geltusį Diego de Almagro žemėlapį, kurį visuomet nešiojosi 
Valdivija. Parodžiau maršrutą per dykumą, kuriuo teks eiti 
ekspedicijai, ir pasakiau, kad esu iš mamos paveldėjusi galią 
atrasti vandenį. 

Fransiskas Pisaras pažvelgė į mane suglumęs, tarsi ma- 
nytų, kad aš iš jo tyčiojuosi. Turbūt niekad nebuvo girdėjęs 
nieko panašaus, nors toks gebėjimas gana dažnas. 

- Sakote, ponia, kad galite dykumoj aptikti vandens? 

- Taip, ekscelencija. 

— Bet juk tai sausiausia dykuma pasaulyje! 

- Anot kai kurių kareivių, buvusių anoj ekspedicijoj, ten 
auga šiokios tokios žolės ir krūmai, ekscelencija. Vadinasi, 
vandens ten yra, tik gal kiek giliau. O jeigu jo yra, aš galiu 
surasti. 

Sulig tais žodžiais audiencijų salėje visi tarytum sustin- 
go, net tarnai indėnai, ir tik klausėsi išsižioję mūsų pašne- 
kesio. 

- Leiskite man, pone markize gubernatoriau, pademons- 
truoti tai, ką tvirtinu. Esu pasirengusi nueiti su liudytojais į 
bergždžiausią vietą, kurią man nurodysit, ir aš jus įtikinsiu, 
kad sugebu su virgule atrasti vandens. 

— Nereikia, ponia. Aš jumis tikiu, - ištarė Pisaras po ilgos 
pauzės. 

Ir įsakė kam reikia, kad surašytų mano prašomą leidimą, 
be to, paskyrė man ištaigingą karišką palapinę, kaip drau- 
gišką dovaną „kelionės vargams palengvinti“, jo žodžiais 
tariant. Užuot ėjusi paskui sekretorių, pasišovusį lydėti 
mane iki durų, įsitaisiau šalia raštininko laukti žadėtojo 
dokumento, nes kitaip jis gal vėluotų kelis mėnesius. Po 
pusvalandžio Pisaras patvirtino jį savo antspaudu ir įtei- 
kė man su veidmainiška šypsena. Liko tik gauti Bažnyčios 
leidimą. 


Pedras ir aš grįžom į Kuską ekspedicijos rengti. Mūsų lau- 
kė nemenki sunkumai, ir ne tik dėl išlaidų: labai mažai te- 
buvo kareivių, norinčių prisidėti prie mūsų. Įsitikinimas, 
kad neatsiginsim ginkluotų vyrų, kaip ne kartą buvo sakęs 
Valdivija, išsisklaidė kaip miražas. Tie, kurie prieš keletą 
metų kovojo petys į petį su Diegu de Almagru, dabar trau- 
kėsi atatupsti pabūgę to krašto, kurį vadino „ispanų kapu“ 
ir kuriame, pasak jų, neišsimaitintų nė trys dešimtys nauja- 
kurių, toks jis esąs skurdus. „Čilės driskiai“ grįžo tuščiomis 

ir gyveno iš labdaros - argi tai ne pakankamas įrodymas, 
kad Čilėje laukia tik vargai? Tai varė į neviltį net didžiau- 
sius drąsuolius, bet Valdivija labai iškalbingai įrodinėjo, kad 
įveikę kelionės kliūtis atsidursim vaisingame ir malonia- 
me krašte, kur būsim laimingi ir galėsim kurti gerovę. „O 
auksas?“ - domėjosi vyrai. Aukso ten irgi esama, tikino jis, 
reiksią tik paieškoti. Negausūs savanoriai pasirodė besan- 
tys tokie neturtingi, kad Pedras turėjo skolinti jiems pinigų 
ginklams ir arkliams pirkti - taip pat anuomet saviškius 
šelpė ir Almagras, nors ir žinojo niekada neatgausiąs skolų. 
Devynių tūkstančių pesų pasirodė per maža būtiniausioms 
išlaidoms, tad Valdivija paprašė finansinės paramos iš pa- 
lūkininko ir sutiko atiduoti jam penkiasdešimt nuošimčių 
to, ką pelnysiąs per karą. 

Nuėjau išpažinties pas Kusko vyskupą, kurį prieš tai pa- 
maloninau siuvinėtomis drobulėmis jo katedros zakristijai, 
nes man reikėjo jo leidimo keliauti. Turėdama rankose Pi- 
saro patvirtintą dokumentą, buvau gana rami, betgi niekad 
nežinai, kaip reaguos kunigai, o juo labiau - vyskupas. Per 
išpažintį negalėjau išsisukti neišklojusi visos tiesos apie savo 
meilės reikalus. 

— Svetimavimas yra mirtina nuodėmė, - priminė man 
vyskupas. 

— Aš juk našlė, jūsų eminencija. Prisipažįstu turėjusi ne- 
santuokinių ryšių, tai baisi nuodėmė, bet ne tokia sunki kaip 
svetimavimas. 

- Jei neatgailausi ir tvirtai neprižadėsi nebenusidėti, du- 
krele, kaipgi nori, kad duočiau tau nuodėmių atleidimą? 

- Taip, kaip duodate visiems Peru ispanams, eminencija, 
nes kitaip jie stačia galva nugarmėtų pragaran. 

Gavau ir nuodėmių išrišimą, ir leidimą. Už tai pažadėjau 
Čilėje pastatydinti bažnyčią Švenčiausiajai Mergelei Gelbė- 
tojai, bet jis pageidavo bažnyčios Švenčiausiajai Mergelei 

Maloningajai; nors iš esmės tai ta pati šventoji, bet negi gin- 
čysies su vyskupu! 

Tuo tarpu Pedras verbavo kareivius, samdė janako- 
nus - pagalbininkus indėnus, supirkinėjo ginklus, šaudme- 
nis, palapines ir arklius. Aš ėmiausi ne tokių svarbių darbų, 
dėl kurių nemėgsta sau galvos kvaršinti dideli viršininkai: 
rūpinausi maistu, žemės ūkio padargais, virtuvės rykais, la- 
momis, karvėmis, mulais, kiaulėmis, vištomis, sėklomis, ant- 
klodėmis, tinklais ir taip toliau. Išlaidų buvo daug, tad man 
teko ir santaupas paaukoti, ir brangenybes išparduoti, juoba 
jomis vis tiek nesipuošiau, laikiau ypatingam atvejui, o koks 
dar gali būti ypatingesnis atvejis už pasirengimą nukariau- 
ti Čilę? Be to, turiu prisipažinti, kad man niekada nepati- 
ko juvelyriniai dirbiniai, tuo labiau tokie prabangūs, kokius 
man dovanodavo Pedras. Tais retais atvejais, kai juos užsi- 
dėdavau, tarsi matydavau, kaip mama suraukusi antakius 
primena man, jog nedera atkreipti aplinkinių dėmesio arba 
skatinti jų pavydo. Vokietis gydytojas įteikė man lagaminėlį 
su peiliais, replėmis, kitais chirurgo įrankiais ir medikamen- 
tais: gyvsidabriu, švino baltalo milteliais, kalomeliu, chalapos 
milteliais, baltuoju precipitatu, kalio bitartrato tepalu, švino 
acetatu, baziliku, geltonuoju stibiu, slibino krauju, pragaro 
akmeniu, armėniniais žirneliais, japonine žeme ir eteriu. Ka- 
talina pažvelgė į buteliukus ir niekinamai gūžtelėjo pečiais. 
Ji pasiėmė ryšulius vietinių gydomųjų žolelių, o paskui juos 
papildė Čilės vaistiniais augalais. Be to, užsispyrė neštis ir 
medinę geldą maudynėms, nes labiau už viską negalėjo pa- 
kęsti virakočų smarvės ir tikėjo, kad beveik visos ligos kylan- 
čios iš nešvaros. 

Tuo metu į mano duris pasibeldė pusamžis vyras, vai- 
kiško veido prasčiokas, ir prisistatė esąs donas Benitas. Tai 
buvo Almagro bendražygis, ilgų kareiviavimo metų užgrū- 
dintas, vienintelis, kuris grįžo įsimylėjęs Čilę, bet nedrįs- 

tantis apie tai viešai kalbėti, kad nebūtų palaikytas kvank- 
telėjusiu. Nors ir apdriskęs kaip visi „čiliečiai ', vertino ka- 
rio garbę ir atėjo ne pinigų skolintis - norėjo tik keliauti su 
mumis ir siūlėsi mums padėti nekeldamas jokių sąlygų. Jis 
pritarė Valdivijos ketinimui įkurti Čilėje teisingą ir sveiką 
bendruomenę. 

— Tasai kraštas, mieloji ponia, driekiasi tūkstantį lygų iš 
šiaurės į pietus, vakaruose jį skalauja jūra, o rytuose stūkso 
kalnai, tokie didingi, kokių neteko matyti Ispanijoj, - kalbė- 
jo jis man. 

Donas Benitas daug mums papasakojo apie nesėkmingą 
Diego de Almagro kelionę. Kalbėjo, kad ekspedicijos vadas 
leido savo vyrams elgtis žvėriškai, kaip nedera krikščio- 
nims. Jie vedėsi iš Kusko daug tūkstančių indėnų, sukaus- 
tytų grandinėmis ir antkakliais, kad nepabėgtų. Mirusiems 
paprasčiausiai nupjaudavo galvas, nes stabdyti dėl to visą 
belaisvių vorą būtų tik tuščias gaištas - rūpėjo greičiau 
kopti į kalnus. Pristigę patarnautojų indėnų, kareiviai kaip 
velniai užgriūdavo beginklius kaimus, sukaustydavo vyrus, 
prievartavo ir grobė moteris, žudė arba mėtė laukan kūdi- 
kius, o išgrobstę maisto atsargas ir gyvulius sudegindavo 
namus ir pasėlius. Indėnus vertė nešti daugiau, nei žmogus 
pakelia, net ir žygyje kumelių atsivestus jauniklius, ir neš- 
tuvus bei hamakus, kuriuose įsitaisę keliavo ispanai, kad be 
reikalo nevargtų jų žirgai. Dykumoje ne vienas virakočas 
jodavo prisirišęs prie balno neseniai pagimdžiusią indėnę, 
kad pristigęs vandens galėtų pažįsti krūtį, o kūdikis likda- 
vo pamestas ant karšto smėlio. Negrai mirtinai užplakdavo 
kritusius iš nuovargio, o alkis taip kankino vargšus čiabu- 
vius, kad jie puldavo valgyti saviškių lavonų. Žiaurų ispa- 
ną, nužudžiusį daug indėnų, draugai gyrė, o to nedarantį 
laikė bailiu. Valdivija krimtosi dėl tų žvėriškumų, tikėjo, 
kad jisai būtų jų išvengęs, bet suprato, jog taip atsitinka dėl 

karo sumaišties - tuo jau gavo įsitikinti, kai buvo plėšia- 
ma Roma. Begalinis skausmas, kraujas visame kelyje, aukų 
kraujas, suteršęs engėjus. 

Donas Benitas žinojo tos kelionės vargus, nes pats buvo 
juos patyręs, ir pasakojo mums, kaip jo būrys grįždamas į 
Peru žygiavo per Atakamos dykumą. Kaip tik tuo keliu ir 
mes ketinom traukti į Čilę, tik priešinga kryptim nei Al- 
magras. 

— Negalima galvoti vien apie tai, ko reikia kareiviams, po- 
nia. Turėsim pasirūpinti ir indėnais, kad jie turėtų pastogę, 
maisto ir vandens. Be jų toli nenužygiuosim, - priminė man 
donas Benitas. 

Aš ir pati tai gerai žinojau, bet aprūpinti tūkstantį janako- 
nų už turimus pinigus būtų galėjęs nebent burtininkas. 


Tarp tų nedaugelio kariškių, kurie leidosi su mumis į Čilę, 
buvo ir Chuanas Gomesas, dailus ir narsus jaunas karinin- 
kas, velionio Diego de Almagro brolėnas. Vieną gražią dieną 
jis atėjo pas mane į namus su aksomine uniformine kepure 
rankoj ir labai drovėdamasis prisipažino man turįs santykių 
su inkų princese, pakrikštyta Sesilijos vardu. 

— Mudu taip mylim vienas kitą, ponia Inese, kad negalim 
išsiskirti. Sesilija nori keliauti su manim į Čilę. 

— Tai tegu keliauja! 

— Vargu ar ponas Pedras de Valdivija leis, mat Sesilija yra 
nėščia, - išlemeno jaunikaitis. 

Čia jau ne juokai! Pedras buvo labai aiškiai pareiškęs, kad 
į tokią ilgą kelionę neims tokios būklės moterų, nes tai būtų 
pernelyg keblu, bet aš, suprasdama Chuano Gomeso nerimą, 
negalėjau jo atstumti. 

— Kelintame ji mėnesyje? 

- Maždaug trečiame ketvirtame. 

- Jūs suprantat, kuo ji rizikuotų, ar ne? 

— Sesilija labai tvirta, ponia Inese, ji turės visa, ko jai rei- 
kia, ir aš jai padėsiu. 

- Išlepinta princesė ir jos palyda būtų didžiulė našta. 

— Sesilija nereikš pretenzijų, ponia. Užtikrinu jus, kad vos 
tik ji atsidurs vilkstinėje... 

- Gerai, pone Chuanai, kol kas su niekuo apie tai nekal- 
bėkit. Pažiūrėsiu, kaip ir kada pranešti tą dalyką kapitonui 
generolui Valdivijai. O jūs ruoškitės netrukus iškeliauti. 

Atsidėkodamas Chuanas Gomesas padovanojo man 
juodą šunytį, apžėlusį šiurkščiais kietais šeriais, visai kaip 
šerno; jis tapo mano šešėliu. Pavadinau jį Baltasaru, nes 
kaip tik buvo Trijų Karalių diena - sausio šeštoji. Nuo to 
gyvulėlio prasidėjo visa virtinė tokių pat šunų, jo palikuo- 
nių, kurie mane lydėjo daugiau kaip keturiasdešimt metų. 
Po dviejų dienų mane aplankė inkų princesė; ją palankine 
atnešė keturi vyrai, o dar keturios tarnaitės nešė dovanas. 
Niekada nebuvau iš arti mačiusi inkų karaliaus rūmų na- 
rio; pamaniau, kad Ispanijos princesės regėdamos Sesiliją 
pažaliuotų iš pavydo. Ji buvo labai jauna ir graži, švelnių, 
kone vaikiškų veido bruožų, neaukšta ir liekna, bet ypatin- 
gą įspūdį darė jos įgimtas didingumas, būdingas žmogui, 
kuris gimė auksiniame lopšyje ir niekada nestokojo patar- 
nautojų. Jos drabužiai, paprasti, bet elegantiški, atitiko inkų 
rūmų madą. Sesilija buvo vienplaukė, palaidais plaukais, 
kurie dengė jos nugarą iki pat juosmens kaip juoda manti- 
ja, glotni ir spindinti. Ji man pranešė, kad jos šeima yra pa- 
sirengusi aprūpinti janakonus viskuo, kas reikalinga, jei tik 
jie nebus sukaustyti grandinėmis, kaip kad elgėsi Almagras, 
norėdamas vienu šūviu nušauti du zuikius: indėnai ne tik 
neišsibėgiosiantys, bet dar ir geležį nugabensiantys. Nuo tų 
grandinių sunkumo išmirė daugiau nelaimingųjų nei nuo 
klimato negandų. Paaiškinau jai, kad Valdivija nė neketina 
to daryti, bet ji man priminė, kad virakočai elgiasi su čia- 

buviais pikčiau kaip su žvėrimis. Ar aš galinti laiduoti už 
Valdiviją ir už kitų karių elgesį? Ne, negaliu, atsakiau, bet 
pažadėjau būti budri ir, be kita ko, padėkojau už atjautą, 
nes kilmingi inkai retai paiso savosios liaudies. Princesė 
pažvelgė į mane su nuostaba. 

- Mirtis ir kančios yra normalūs dalykai, o grandinės - 
ne. Jos žemina, - paaiškino ji man taisyklinga kastilų kalba, 
kurios buvo išmokusi iš mylimojo. 

Sesilija traukė dėmesį grožiu, ploniausio perujietiško au- 
dinio drabužiais ir nepriekaištinga karališka laikysena, bet 
susitvarkė taip, kad beveik niekieno nepastebėta nukelia- 
vo pirmąsias penkiasdešimt lygų - iki tol, kol radau progą 
„šnektelti apie tai su Pedru. Jis iš pradžių, kaip ir reikėjo tikė- 
tis, įtūžo, kad nepaisoma jo įsakymo. 

- Jeigu aš būčiau Sesilijos padėty, man būtų tekę likti na- 
mie... - atsidusau. 

- Argi esi? - paklausė jis viltingai, nes visuomet troško 
sūnaus. 

— Deja, ne, bet Sesilija - taip, ir ji ne vienintelė. Tavo ka- 
reiviai kas naktį vaisina pagalbininkes indėnes ir jau bent 
tuzinas jų pastojo. 

Sesilija ištvėrė kelionę per dykumą - dalį kelio jojo mulu, 
kitą dalį ją hamake nešė tarnai, - ir jos sūnus tapo pirmuoju 
kūdikiu, gimusiu Čilėje. Chuanas Gomesas atsilygino mums 
besąlygišku atsidavimu, kuris per ateinančius mėnesius ir 
metus mudviem labai pravertė. 

Kai jau viskas buvo parengta žygiui su saujele kareivių, 
pasiryžusių eiti su mumis, iškilo netikėta kliūtis. Vienas rū- 
mininkas, buvęs Pisaro sekretorius, atkako iš Ispanijos su 
karaliaus leidimu jam nukariauti žemes į pietus nuo Peru, 
nuo Atakamos iki pat Magelano sąsiaurio. Tasai Sančas de 
la Hosas pasižymėjo delikačiomis manieromis ir lipšnio- 
mis kalbomis, bet buvo klastingas ir turėjo niekšo sielą. Ži- 

noma, vaikščiojo labai išdidžiai, apsikarstęs mezginiais, ir 
šlakstėsi kvepalais. Vyrai šaipėsi jam už nugaros, bet greit 
ėmė patys jį mėgdžioti. Jis kėlė didesnį pavojų ekspedicijai 
negu atšiauri dykuma arba neapykantos kupini indėnai; jis 
nenusipelnė garbės būti šioje kronikoje, bet esu priversta 
minėti jo vardą, nes su juo dar teks susidurti, ir jei jam būtų 
pasisekę įgyvendinti savo kėslus, Pedras de Valdivija ir aš 
nebūtume įvykdę savo misijos. Jam atkeliavus atsirado du 
to paties žygio vadovai ir keletą savaičių rodėsi, kad mūsų 
planai beviltiškai įstrigę, bet po ilgų svarstymų ir delsimo 
markizas gubernatorius Fransiskas Pisaras nusprendė, kad 
tegul abu imasi Čilės nukariavimo kaip bendrininkai, tik 
Valdivija žygiuosiąs sausuma, o de la Hosas plauksiąs jūra 
ir abu susitiksiantys Atakamoje. „Tik jau tu, mamitay, sau- 
gokis to Sančo“, - perspėjo mane Katalina sužinojusi, kas 
įvyko. Niekada nebuvo jo mačiusi, bet perprato jį pabūrusi 
kriauklelėmis. 

Pagaliau vieną karštą 1540 metų sausio rytmetį pajudėjo- 
me. Fransiskas Pisaras su būriu valdininkų atvyko į Karalių 
Miestą atsisveikinti su Valdivija ir įteikė dovaną - kelis Žir- 
gus; tai ir buvo visa jo parama ekspedicijai. Nuo pat auš- 
ros linksmai skambėjo bažnyčių varpai, jų aidas sujudino 
paukščius danguje ir gyvulius žemėje. Visi išklausėm gie- 
dotinių mišių, kurias laikė pats vyskupas; jis pasakė mums 
pamokslą apie tikėjimą ir pareigą nešti kryžių į tolimiau- 
sius Žemės kampelius, o paskui nusileidęs į aikštę palaimino 
tūkstantį janakonų, laukiančių su visais ryšuliais ir gyvuliais. 
Kiekvienam indėnų būriui komandavo kuraka, arba viršila, 
kuris savo ruožtu pakluso juodaodžiui prižiūrėtojui, o šis 
klausė barzdotųjų virakočų. Nemanau, kad indėnams labai 
rūpėjo vyskupo palaiminimas, bet jie gal jautė, kad skaisti 
to ryto saulė - geras ženklas. Dauguma jų buvo jauni vyrai; 
kai kuriuos nuolankiai lydėjo ir žmonos, nors ir žinojo, kad 

nebepamatys vaikų, likusių Kuske. Žinoma, į žygį traukė ir 
kareivių meilužės; pakeliui jų būrį vis gausino belaisvės iš 
kaimų, sulygintų su žeme. 

Donas Benitas man aiškino, kuo skyrėsi pirmoji ekspedi- 
cija nuo dabartinės. Almagro vedami žygiavo penki šimtai 
kareivių, vilkinčių išblizgintais šarvais, naujutėlėmis vėlia- 
vomis nešini, dainuodami visa gerkle, keletas dvasininkų 
su dideliais kryžiais, tūkstančiai janakonų, kurie tempė visą 
amuniciją, ir kaimenės arklių bei kitų gyvulių; nuotaiką 
žmonėms kėlė trimitų ir būgnų garsai. O mūsų grupė Žy- 
giuoja ne taip pompastiškai, viso labo vienuolika kareivių, 
neskaitant Pedro de Valdivijos ir manęs, nors ir mudu pri- 
„reikus galėjom išsitraukti kardus. 

— Nesvarbu, kad mūsų mažai, miela ponia: žmonių gausą 
atstos mūsų drąsa ir ryžtas. Su Dievo pagalba kelionėj išryš- 
kės ir kitos dorybės, - užtikrino mane donas Benitas. 

Pedras de Valdivija jojo priekyje, paskui jį - Chuanas Go- 
mesas, paskirtas būrio vadu, donas Benitas ir kiti kareiviai. 
Šauniai atrodė Pedras ant brangaus arabų veislės žirgo, su 
spindinčiais šarvais, plunksnomis papuoštu šalmu ir pui- 
kiais ginklais. Paskui vyrus jojom mudvi su Katalina. Aš ant 
balno gugos buvau įtaisiusi Švenčiausiąją Mergelę, o Katali- 
na rankose laikė šunytį Baltasarą, mat norėjom jį pripratinti 
prie indėnų kvapo. Ketinom išugdyti iš jo sargybinį, o ne žu- 
diką. Sesiliją lydėjo tarnaičių indėnių svita, įsimaišiusi tarp 
kareivių sugulovių. Dar toliau driekėsi ilgiausia vora gyvulių 
ir nešikų; daugelis verkė, nes ėjo priversti, palikę šeimas. Pri- 
žiūrėtojai negrai žingsniavo šalia indėnų vilkstinės. Žiaurių- 
jų juodaodžių indėnai bijojo labiau nei virakočų, bet Valdi- 
vija buvo paskelbęs, jog jis vienas teturi teisę bausti mirtimi 
ir skirti kankinimus; prižiūrėtojams buvo leista naudotis tik 
rimbais ir tik su saiku. Tas įsakymas pakeliui buvo nustum- 
tas į šalį, netrukus tik aš jį ir beprisiminiau. Linksmai skam- 


INESĖ 120 


bančius bažnyčių varpus stelbė kiti garsai - dundėjo kano- 
pos, žvangėjo pakinktai, pratisai dejavo janakonai, basomis 
kojomis trypdami žemę. 

Už mūsų nugaros liko Kuskas ir virš jo iškilusi šventoji 
Saksaihuamano tvirtovė po mėlynu dangaus skliautu. Iš- 
einančius iš miesto mus lydėjo markizas gubernatorius, jo 
svita, vyskupas ir miestiečiai; jų visų akivaizdoje Pedras pa- 
sišaukė mane skardžiu balsu. 

- Čionai, prie manęs, ponia Inese Suares! - sušuko jis, 
o kai aš, apėjusi kareivius ir karininkus, raitomis susigreti- 
nau su juo, tyliai pridūrė: - Žygiuojam į Čilę, Inese, širdele 
mano... 


TREČIAS SKYRIUS 


Kelionė į (Oilę, 1540-1541 metai 


RYŽTINGOJI MŪSŲ VILKSTINĖ pradėjo žygį į Čilę keliu per 
dykumą, tuo pačiu, kuriuo sugrįžo Diegas de Almagras ir 
kuris buvo pažymėtas žemėlapio skiautėje, jo perduotoje 
Pedrui de Valdivijai. Kol mūsų vora - saujelė karių ir tūks- 
tantis indėnų pagalbininkų - pamažu kaip koks kirminas 
rangėsi kalnų šlaitais aukštyn žemyn, kepurnėjosi per slė- 
nius ir brido per upes vis toliau į pietus, žinia apie mūsų 
atėjimą pralenkė mus ir čiliečių gentys laukė mūsų pasiruo- 
šusios ginklus. Greitieji inkų pasiuntiniai, vadinamieji čas- 
kiai, slaptais kalnų takais bėgo nuo vieno sargybos posto ligi 
kito per visą imperiją, nuo pat šiaurinių jos pakraščių iki 
Bio Bijaus upės Čilėje. Jie pranešė Čilės indėnams apie mūsų 
ekspediciją vos mums išėjus iš Kusko, tad kol mes po kelių 
mėnesių pasiekėm jų Žemes, jie jau buvo pasirengę kautis 

su mumis. Jie žinojo, kad virakočai jau senokai laiko Peru 
savo rankose, kad inkas Atahualpa nubaustas mirtimi, o jo 
sostą užėmė marionetinis karalius inkas Paulijas, Atahual- 
pos brolis. Tas princas atidavė savo tautą tarnauti svetim- 
šaliams ir leido dienas auksiniame narve - savo rūmuose, 
mėgaudamasis prabanga ir žiaurumais. Žinojo jie ir tai, kad 
Peru paslapčiom bręsta platus vietos gyventojų sukilimas, 
kuriam vadovauja kitas karališkosios šeimos narys, bėglys 
inkas Mankas, prisiekęs išguiti atėjūnus. Jie buvo girdėję, 
kad virakočai esantys žiaurūs, apsukrūs, atkaklūs, nepasoti- 
nami ir, kas ypač smerktina, laužantys duotą žodį. Kaip jie 
dar galintys gyventi užsitraukę tokią gėdą? Galvoj netelpa. 
Čilės indėnai vadino mus Kuinkais, kas jų kalba, mapudun- 
gu, reiškia „melagiai, žemės vagys“. Turiu išmokti tą kalbą, 
nes ja šnekama visoje Čilėje, nuo šiaurės iki pat pietų. Raštą, 
kurio mapučai neturi, jiems atstoja nedylanti atmintis; žmo- 
nių atsiradimo istorija, jų įstatymai, tradicijos ir jų didvyrių 
gyvenimas yra įamžinti pasakojimuose mapudungu kalba ir 
žodis žodin perduodami iš kartos į kartą nuo senų senovės. 
Kai kurie iš tų pasakojimų buvo išversti jaunajam Alonsui 
de Ersilija i Sunigai ir įkvėpė jį sukurti „Araukanę“. Kiek 
teko girdėti, ši poema buvo išspausdinta ir paplito Madri- 
do rūmuose, bet aš turiu tik juodraštį tų eilių, kurias man 
paliko Alonsas, kai padėjau jam švariai jas perrašyti. Kiek 
prisimenu, jis taip karališkosiomis oktavomis aprašė Čilę ir 
mapučus, arba araukanus: 


Štai Čilė, malonus derlingas kraštas, 
kurio pačiam gale net ir pasninga, 

o jo galybę rodo dažnas raštas, 

jam pagyrų pasaulyje nestinga; 

net tolimoj šaly girdų nemąžta, 

kad jo tauta tokia tauri, karinga, 

kad niekada karalių nevaldyti žmonės 
neprašo užkariautojų malonės. 


Žinoma, Alonsas perdeda, bet poetams tai leistina, kitaip 
jų eilės nebūtų tokios paveikios. Nei tokia jau galinga ta Čilė, 
nei tokie taurūs jos gyventojai, bet tikra tiesa, kad mapučai 
išdidūs ir karingi, kad niekuomet jų nevaldė joks karalius 
ir neengė svetimšaliai. Jie niekina skausmą, gali nesudejavę 
ištverti siaubingas kančias, bet ne todėl, kad būtų ne tokie 
jautrūs kaip mes, - jie tik labai drąsūs. Jie nėra geresni ka- 
riai, bet laiko sau garbe žūti mūšyje. Mūsų jie niekada ne- 
įveiks, bet ir mes jų nepavergsim: verčiau jie mirs visi iki 
vieno. Manau, kad kariauti su indėnais teks šimtus metų, 
tol, kol ispanai apsirūpins tarnais. Beje, labiau čia tiktų Žo- 
dis vergai. Vergais paverčiami ne tik karo belaisviai, bet ir 
laisvieji indėnai; ispanai medžioja juos lasais ir pardavinė- 
ja - už nėščią moterį du šimtai pesų, už suaugusį vyrą arba 
sveiką vaiką šimtas pesų. Neteisėta prekyba tais žmonėmis 
klesti ne tik Čilėje, ji siekia ir Karalių Miestą; čia į tą verslą 
įsivėlę visi - nuo dvarininkų ir kasyklų prievaizdų iki laivų 
kapitonų. Valdivija būgštavo, jog šitaip išnaikinsim vietinius 
šio krašto gyventojus, nes jie verčiau mirs laisvi, nei gyvens 
vergijoj. Ir jei kuriam nors iš mūsų, ispanų, tektų rinktis, be 
abejo, nesuabejotų ir jis. Valdivija piktinosi tų žmonių kvai- 
lumu, nes dėl tokio jų elgesio kraštas liksiąs be gyventojų. 
O be čiabuvių, pasak jo, ši žemė nieko neverta. Jis mirė ne- 
pamatęs, kuo baigsis tos skerdynės, trunkančios jau ketu- 
riasdešimt metų. Čionai atvyksta vis daugiau ispanų ir gims- 
ta metisų, bet mapučai nyksta - juos pakerta karas, vergija 
ir ispanų ligos, kurioms jie neatsparūs. Bijau, kad mapučai 
neištvers permainų, kurias jiems atnešėm; man apmaudu, 
kad jie atmeta Kristaus žodį ir priešinasi mūsų pastangoms 
juos civilizuoti; negaliu jiems dovanoti už tai, kad taip Žiau- 

riai nužudė Pedrą de Valdiviją, nors viso labo tik atsilygino 
jam už daugybę skriaudų, už žiaurų ir negailestingą elgesį. 
Su kardu kovosi, nuo kardo ir žūsi, kaip sakoma Ispanijoj. 
Vis tiek, kad ir ką sakytum, gerbiu juos ir žaviuosi. Mes, is- 
panai, ir mapučai esam priešai, verti vieni kitų: vienodai nar- 
sūs, žiaurūs ir pasiryžę gyventi Čilėje. Jie atsikraustė čionai 
anksčiau už mus, tad turi daugiau teisių, bet niekad nepajėgs 
mūsų išvaryti ir turbūt niekad negalėsim sugyventi taikiai. 

Iš kur tie mapučai atėję? Sakoma, kad jie panašūs į kai ku- 
riuos azijiečius. Jeigu jų protėviai gyveno Azijoj, nesuprantu, 
kaip jie persikėlė per tokias audringas jūras ir tokius didžiu- 
lius žemynus, kad pasiektų šį kraštą. Jie yra laukiniai, neturi 
nei meno, nei rašto, nestato miestų ir šventyklų, neturi nei 
luomų, nei klasių, nei žynių, tik karo vadų - tokių. Klajoja 
laisvi, nuogi, su daugybe žmonų ir vaikų, kovojančių sykiu 
su vyrais. Neaukoja gyvų žmonių, kaip kiti Amerikos indė- 
nai, ir negarbina stabų. Tiki vieną dievą, bet ne mūsų Dievą, 
o kitą, jų vadinamą Ngenečenu. 


Kol stovyklavom Tarapakoje, kur Pedras de Valdivija keti- 
no laukti pastiprinimo, o mes ilsėjomės po varginančio žy- 
gio, Čilės indėnai darė viską, kad apsunkintų mums tolesnę 
kelionę. Išvysdavom juos retai - jie vagiliavo ir puldinėjo 
mus iš pasalų. Per juos man netrūko darbo gydyti žaizdas, 
ypač janakonų, nes jie neturėjo nei žirgų, nei ginklų. Užtat 
juos ir vadino kautynių mėsa. Metraštininkai vis pamiršta 
juos paminėti, o juk be šių draugiškų mums indėnų, kurie 
nesigarsindami ištisomis miniomis lydėjo ispanus jų žy- 
giuose ir karuose, nebūtų buvę įmanoma nukariauti Nau- 
jojo Pasaulio. 

Tarp Kusko ir Tarapakos prie mūsų prisidėjo daugiau 
kaip dvidešimt ispanų karių, ir Pedras tikėjo, kad atskubės 
dar daugiau, vos tik pasklis žinia, kad mes jau žygiuojam, bet 

penkis vyrus buvom jau praradę - labai daug, turint ome- 
ny, kaip mažai mūsų tebuvo. Vienas buvo sunkiai sužeistas 
užnuodyta strėle, ir kadangi negalėjau jo pagydyti, Pedras 
pasiuntė jį atgal į Kuską su palydovais - sužeistojo broliu, 
dviem kareiviais ir keletu janakonų. Po kelių dienų feldmar- 
šalas pabudo nudžiugęs, mat sapnavo žmoną, laukiančią jo 
Ispanijoj, ir pagaliau nebejuto aštraus skausmo, kuris iki tol 
daugiau kaip savaitę varstė jam krūtinę. Pavaišinau jį skru- 
dintais miltais su medum ir vandeniu, ir jis valgė mažais kąs- 
neliais kaip kokį ypatingą patiekalą. „Šiandien jūs gražesnė 
nei kada nors, ponia Inese“, - tarė man galantiškai kaip visa- 
da, o paskui jam tik akys pastėro ir jis krito negyvas man po 
kojų. Palaidojom jį krikščioniškai, o paskui patariau Pedrui į 
jo vietą paskirti doną Benitą, kadangi senis ir kelią žinojo, ir 
turėjo patirties, kaip įrengti stovyklą ir palaikyti drausmę. 

Nors beturėjom mažiau karių, po truputį ėmė jų gausėti: 
ateidavo suvargusių skarmalių, buvusių Almagro bendražy- 
gių - jie dabar klaidžiojo viską praradę po plynes ir kalnus, 
niekam Pisaro imperijoje nebereikalingi, ir metų metais 
mito iš labdaros. Jiems rizikingame žygyje į Čilę nelabai ir 
buvo ko prarasti. 

Tarapakoj kelias savaites ilsėjomės, indėnai ir gyvuliai 
kaupė riebalus žygiui per dykumą, nes ten, pasak dono Be- 
nito, būsianti vargingiausia kelio dalis. Jis aiškino, kad pir- 
masis ruožas esąs labai sunkus, bet kitas, vadinamoji Dykra, 
dar daug sunkesnis. Pedras de Valdivija tuo tarpu ištisom 
dienom jodinėjo ir stebėjo horizontą, bene ateina dar sava- 
norių. Laukė jis ir Sančo de la Hoso atplaukiant jūra su žadė- 
tomis amunicijos bei maisto atsargomis ir prisidedant prie 
mūsų, bet išpuikusio bendrininko - nei regėt, nei girdėt. 

Man tuo laiku teko primegzti dar antklodžių ir priruošti 
džiovintos mėsos, grūdų ir kito ilgai negendančio maisto, o 
donas Benitas nuo aušros ligi tamsos kartu su negrais dar- 

bavosi prie žaizdrų - vis kalė ginklus, pasagas ir ietis. Be to, 
jis siuntė kareivių būrelius ieškoti maisto, kurį indėnai už- 
kasdavo Žemėj prieš pasitraukdami iš kaimo. Visą stovyklą 
perkėlė į tinkamesnę ir saugesnę vietą, kur buvo pavėsio, 
vandens ir aukštumėlių sargybiniams budėti. Vienintelė pa- 
dori palapinė buvo ta, kurią Pisaras buvo davęs man: erdvi, 
dviejų kambarių, pasiūta iš vaškuoto audeklo ir paremta 
tvirtais mediniais rėmais, patogi kaip tikras namas. Kiti ka- 
reiviai įsitaisė kaip pakliuvę, dangstėsi lopytomis antklodė- 
mis, kurios menkai gynė nuo oro negandų. Kai kurie ir tokių 
neturėjo, miegodavo šalia savo arklių. Pagalbininkų indėnų 
stovykla buvo atskira ir be paliovos saugoma, kad neišsi- 
bėgiotų. Vakarais suliepsnodavo šimtai lauželių, ant kurių 
vyrai gaminosi valgį, o vėjas atnešdavo iki mūsų liūdnus jų 
muzikos instrumentų garsus, žadinančius ilgesį ir žmonėms, 
ir gyvuliams. 

Buvom įsikūrę netoliese poros apleistų kaimelių, kuriuose 
jokio maisto neradom, nors ir ieškojom. Ten išsiaiškinom, 
kad indėnai laikosi papročio gražiai sutarti su mirusiais tė- 
vais: jie gyvena vienoje lūšnos patalpoje, o mirusieji - kitoje. 
Kiekviename būste yra kambarys su gerai išsilaikiusiomis 
senelių, moterų, vaikų mumijomis; jos yra tamsios, kvepia 
samanomis, ir prie kiekvieno numirėlio sudėti jo asmeniniai 
daiktai, tik nėra papuošalų. Kitaip yra Peru: ten aptinkama 
kapų, kuriuose pilna brangenybių, net gryno aukso statulų. 
„Čilėje net ir mirusieji yra skurdžiai, niekur nerasi nė trupi- 
nio aukso“, - širdo kareiviai. Iš piktumo jie pririšę mumi- 
ją diržu prie arklio paleido jį šuoliais, kol suplyšo mumijos 
vyturai ir pabiro kaulai. Pasidarę tokią pramogą kareiviai 
ilgai kvatojosi, o janakonų stovyklą apėmė siaubas. Po sau- 
lėlydžio joje pasklido gandas, kad išniekinti kaulai renkasi 
krūvon ir dar neprašvitus griaučiai užpuls mus kaip numi- 
rėlių kariuomenė. Negrai pašiurpę leido tą paskalą tolyn, 

kol ji pasiekė ispanų ausis. Tada jau tie narsuoliai vanda- 
lai, nežinantys, kas yra baimė, ėmė žliumbti kaip kūdikėliai. 
Vidurnaktį mūsiškiams taip barškėjo dantys, jog Pedrui de 
Valdivijai teko kreiptis į juos ir priminti, kad jie yra Ispani- 
jos kariai, tvirčiausi pasaulyje ir geriausiai išmankštinti, o ne 
tamsuolių bobučių šutvė. Aš kelias naktis visai nemiegojau, 
tik meldžiausi, nes griaučiai vis bastėsi aplink, ir tuo netikėti 
gali tik tas, kas nėra ten buvęs. 

Kareiviai, labai nepatenkinti, murmėjo, kurių velnių mes 
kiurksom ištisomis savaitėmis šitoj prakeiktoj vietoj, kodėl 
nežygiuojam tolyn į Čilę, kaip buvo suplanuota, arba ne- 
grįžtam į Kuską - taip atseit būtų išmintingiau. Kai Valdivija 
buvo jau beprarandąas viltį sulaukti pastiprinimo, netikėtai 
pasirodė visas būrys - aštuoniasdešimt vyrų, tarp jų - kele- 
tas žymių karvedžių; aš pati jų nepažinojau, bet Pedras buvo 
man apie juos kalbėjęs, sakė, kad jie labai garsūs, kaip an- 
tai Fransiskas de Viljagra ir Alonsas de Monrojus. Pirmasis 
buvo šviesiaplaukis, nepraustaburnis, stačiokiškų manierų, 
vis niekinamai papūtęs lūpas. Man jis visada rodėsi pasi- 
šlykštėtinas, nes labai blogai elgėsi su indėnais, buvo šykš- 
tus ir nedraugiškas beturčiams, bet įsitikinau, kad yra vertas 
pagarbos už drąsą ir ištikimybę. Visiška jo priešingybė buvo 
Monrojus, aristokratas, gimęs Salamankoj: mandagus, tau- 
rios laikysenos ir dosnus. Su juo iš karto susidraugavau. Su 
jais atvyko ir Cheronimas de Alderetė, senas Valdivijos gin- 
klo draugas, prieš keletą metų ir sugundęs jį keliauti į Naują- 
jį Pasaulį. Viljagra buvo juos įtikinęs, kad verta prisidėti prie 
Valdivijos: „Verčiau tarnauti jo didenybei, nei šlaistytis ša- 
lyje, kur siautėja šėtonas“, - kalbėdavo jis turėdamas omeny 
Pisarą, kurį niekino. Su jais atkeliavo andalūzas kapelionas, 
įpusėjęs šeštą dešimtį, Gonsalesas de Marmolechas; jis, kaip 
jau esu minėjusi, tapo mano patarėju. Šis dvasininkas per 
ilgą savo gyvenimą buvo ne sykį rodęs gerumo pavyzdį, bet 

man rodos, kad jam derėjo eiti į kareivius, o ne į kunigus, nes 
pernelyg mėgo nuotykius, turtą ir moteris. 

Tiems vyrams buvo tekę kelis mėnesius praleisti siaubin- 
goje Pelėdų girioje Peru rytuose. Jų ekspedicijoje dalyvavo 
trys šimtai ispanų, bet du trečdaliai jų išmirė, o kurie išliko, 
grįžo išbadėję ir sunykę nuo atogrąžų ligų. Iš dviejų tūks- 
tančių indėnų neišgyveno nė vienas. Tarp tų, kurių kaulai 
ten atgulė, buvo ir nelaimingasis leitenantas Nunjesas, kurį 
Valdivija pasmerkė supūti Pelėdų girioje, kaip ir buvo ža- 
dėjęs, kai anas Kuske kėsinosi mane pagrobti. Niekas ne- 
galėjo man tikrai pasakyti, kokio galo jis susilaukė: atrodo, 
paprasčiausiai dingo tankmėj be pėdsako. Tikiuosi, kad jis 
„mirė kaip krikščionis ir nebuvo žmogėdrų surytas. Vargai, 
kuriuos prieš porą metų Pedras de Valdivija ir Cheronimas 
de Alderetė buvo patyrę Venesuelos džiunglėse, tebuvo vai- 
kų žaidimas, palyginti su tuo, ką išgyveno tie vyrai Pelėdų 
girioje, karštų liūčių merkiami, galybės uodų apnikti, purvi- 
ni lig ausų, ligoti, alkani ir persekiojami laukinių, kurie ne- 
sumedžioję kokio ispano ėda ir saviškius. 

Prieš pasakodama toliau turiu ypatingai pristatyti žmogų, 
kuris komandavo mūsų daliniui. Tai buvo aukštas ir labai 
„dailus vyriškis, aukštos kaktos, ereliškos nosies ir kaštoninių 
akių, didelių ir vaiskių kaip arklio. Vokai apsunkę, o mąslus, 
tarsi mieguistas žvilgsnis švelnino veido išraišką. Turėjau 
progą tai įvertinti jau rytojaus dieną, kai jis nusigrandė pur- 
vo luobą, nusikirpo plaukus, barzdą ir ūsus, kad neatrodytų 
kaip išsigelbėjęs iš sudužusio laivo. Nors jis buvo ir jaunesnis 
už kitus pagarsėjusius kariškius, šie išsirinko jį vyriausiuoju 
vadu už narsą ir protą. Jis vadinosi Rodrigas de Kiroga. Po 
devynerių metų jis tapo mano vyru. 


Ašrūpinausi, kad kareiviai, buvę Pelėdų girioje, atgautų jėgas 
ir sveikatą. Man talkino Katalina ir kelios man patarnaujan- 

čios indėnės, kurias buvau pamokiusi gydytojo amato. Kaip 
sakė donas Benitas, tiems vargšeliams, vos ištrūkusiems iš 
drėgno tankumynų pragaro džiunglėse, jau greitai teks lįs- 
ti į sausą ir plyną dykumos pragarą. Per ištisas dienas tiek 
ir teveikėm, kad juos maudėm, valėm pūlinius, naikinom 
utėles, karpėm gaurus ir nagus. Kai kurie buvo tiek išsekę, 
kad indėnėms teko juos penėti vaikiška tyrele iš šaukštuko. 
Katalina man pašnibždėjo turinti inkų vaisto ypatingiems 
atvejams, ir mudvi duodavom jo tiems, kuriems labiausiai 
reikia, nesakydamos, kas tai yra, kad nepasibjaurėtų. Nak- 
timis Katalina paslapčia įpjaudavo lamoms kaklą ir nuleis- 
davo kraujo, paskui tą šviežią kraują maišydavom su pienu 
bei trupučiu šlapimo ir duodavom ligoniams gerti, tada jie 
pasitaisydavo ir po dviejų savaičių jau turėdavo pakankamai 
jėgų leistis į kelionę. 

Janakonai irgi rengėsi kančioms, kurios jų laukia; jie to 
krašto nepažinojo, bet buvo girdėję kalbas apie siaubingą 
vulio - lamos, guanako ar alpakos - letenos odos, o daryda- 
vo jį taip: numaudavo visą odą ir išversdavo ją kaip kojinę, 
vilnomis į vidų. Kiti tam reikalui imdavo vėplio pūslę arba 
odą. Į vandenį įdėdavo spragintų kukurūzų grūdų, kad nu- 
stelbtų kvapą. Donas Benitas organizavo vandens gabenimą 
plačiu mastu, pridirbo tam tikslui statinių ir tokių pat indė- 
niškų vandenmaišių. Žinojom, kad tokiam pulkui žmonių 
jų nepakaks, bet daugiau žmonės ir lamos nebūtų panešę. 
Maža to, tos Čilės srities indėnai buvo ne tik suslapstę mais- 
tą, bet ir užnuodiję šulinius; tą žinią kankinimais išgavom 
iš inko Manko pasiuntinio. Donas Benitas aptiko jį užsi- 
maskavusį tarp mūsų pagalbininkų indėnų ir gavo Valdi- 
vijos leidimą jį ištardyti. Negrai jį ėmė svilinti ant mažos 
ugnies. Aš nepajėgiu stebėti kankinimų ir pasitraukiau kuo 
toliausiai, bet siaubingas nelaimėlio klyksmas, kuriam pri- 

tarė janakonai, staugiantys iš baimės, aidėjo per tris mylias 
aplinkui. Neištvėręs skausmo, pasiuntinys prisipažino at- 
vykęs čionai iš Peru su nurodymais Čilės čiabuviams, kaip 
sustabdyti virakočus. Tuo tikslu indėnai slapstėsi kalnuose 
kartu su gyvuliais, kuriuos įstengė išsivesti, prieš tai užka- 
sę Žemėje maistą ir sudeginę pasėlius. Jis dar pridūrė esąs 
ne vienintelis toks pasiuntinys: šimtai inko Manko agentų 
nuskubėję į pietus slaptais takeliais su tokiomis pat instruk- 
cijomis. Viską išdavęs pasiuntinys buvo galutinai iškeptas 
ant laužo, kad būtų pamoka kitiems. Užsipuoliau Valdiviją, 
kam leido tokius žiaurumus, bet jis įsižeidęs liepė man tylėt. 
„Donas Benitas žino, ką daro. Aš dar prieš išvykstant įspė- 
jau tave, kad ši kampanija - ne minkštaširdžiams. Dabar jau 
vėlu trauktis.“ 

Koks ilgas ir sunkus tas kelias per dykumą! Koks lėtas 
ir varginantis kiekvienas žingsnis! Kaip degina sielą ilgesys! 
Begalinė virtinė ilgų vienodų dienų, vis tie patys bergždi 
tyrlaukiai ir kieti akmenys, tvoskiantys prisvilusiomis dul- 
kėmis, ir pelenais virtę dygliuoti krūmai, Dievo nuspalvinti 
ugniniais dažais. Pasak dono Benito, tie dažai - tai paslėpti 
mineralai; taip velnias tyčiojąsis iš žmonių, nes niekur čia 
nesą nei aukso, nei sidabro. Pedras ir aš Žžingsniuodavom 
pėstute valandų valandas, vesdamiesi žirgus už pavadžio, 
kad neišvargtų. Kalbėdavomės mažai, nes ir gerklė išdžiūvu- 
si, ir lūpos sukepusios, bet visą laiką ėjom greta ir kiekvienas 
žingsnis mus vis tvirčiau jungė, vedė į tą kraštą, apie kurį abu 
svajojom ir kuris reikalavo tiek aukų, - į Čilę. Aš gyniausi 
nuo karščio plačiakrašte skrybėle, veido uždangalu su dviem 
skylėm akims ir dar dviem skudurais ant rankų, nes pirštinių 
neturėjau, o saulė svilinte svilino. Kareiviai, įkaitusių ginklų 
neišlaikydami rankose, vilko juos žeme. Ilgiausia indėnų 
vora slinko tylomis, menkai tesaugoma negrų, kurie pėdino 
galvą panarinę, tokie prislėgti, kad net rimbu neužsimodavo. 

Nešikams buvo šimtąkart blogiau nei mums; jie buvo pratę 
sunkiai dirbti ir mažai valgyti, kopti į kalną ir leistis nuo 
kalno, genami paslaptingos kokos lapų energijos, bet troš- 
kulys buvo jiems nepakeliamas. Diena po dienos augo mūsų 
neviltis, kadangi nerasdavom nė vieno švaraus šulinio: tie, 
kuriuos aptikdavom, buvo slaptingųjų indėnų užteršti gyvu- 
lių maitomis. Kai kurie janakonai gėrė tą pūvantį vandenį ir 
mirdavo raitydamiesi nuo žarnų uždegimo. 

Kai mums jau rodėsi, kad visai nebeturim jėgų, pasikeitė ir 
kalnų, ir žemės spalva. Oras tarsi sustingo, dangus pabalo ir 
nebeliko jokios gyvybės, nei dagių, nei vienišų paukščių, ku- 
rių pirma tekdavo išvysti: įžengėm į grėsmingąją Dykrą. Vos 
pradėjus švisti kildavom į žygį, nes vėliau saulė nebeleis eiti. 
Pedras nusprendė žygiuoti kuo sparčiau, nes tada prarasim 
mažiau žmonių, nors kiekvienam žingsniui reikėjo nežmo- 
niškų pastangų. Ilsėdavomės per pačią kaitrą, suvirtę ant be- 
galinių svilinančių smėlynų po saule, karšta kaip išlydytas 
švinas, negyvoj dykumoj. Sukildavom į žygį apie penktą va- 
landą vakaro ir eidavom, kol sutems tiek, kad nebematysim 
kelio. Kraštovaizdis nykus, negailestingas. Neprisiversda- 
vom statyti palapinių ir įrengti stovyklos vos kelioms valan- 
doms: jokie priešai neužpuls, niekas čia negyvena ir nekiš 
nosies į tokius tyrus. Naktį temperatūra staigiai nukrisda- 
vo, iš nepakenčiamo dienos karščio įpuldavom į ledinį šaltį. 
Kiekvienas krisdavo ten, kur stovi, drebėdamas nuo šalčio, 
kad ir ką sakytų donas Benitas, vienintelis dar reikalaujantis 
laikytis drausmės. Pedras ir aš, apsikabinę tarp savo žirgų, 
bandydavom šildytis. Buvom tiek pavargę, kad mums ne- 
berūpėjo mylėtis tomis savaitėmis, kol įveikėm šį kelio ruo- 
žą. Susilaikymas suteikė mudviem progą iki panagių pažinti 
savo silpnybes ir atskleisti švelnumą, kurį anksčiau slopino 
aistra. Užvis labiau mane žavėjo to žmogaus ryžtas apgyven- 
dinti Čilę ir apkrikštyti indėnus. Jis niekuomet neabejojo, 

kad mums pavyks, netikėjo, kad iškepsim toj dykumoj, kaip 
kalbėjo ne vienas; jo valia buvo nepalaužiama. 

Kad ir kaip griežtai donas Benitas taupė vandenį, atėjo 
diena, kai jo nebeliko. Jau ir iki tol mus kankino troškulys, 
smėlis draskyte draskė gerklę, liežuvis ištino, lūpos suskirdo. 
Netrukus mums pasivaideno krioklio šniokštimas ir išvy- 
dom skaidrų ežerėlį, kurio krantai apžėlę paparčiais. Būrių 
vadams teko jėga drausti vyrus, kad nepražūtų smėlynuose 
vaikydamiesi miražą. Kai kurie kareiviai gėrė savo ir arklių 
šlapimą, bet jo būdavo labai mažai ir jis buvo labai tamsus; 
kiti pametę protą puldavo janakonus ir bandydavo atimti 
paskutinius lašus iš jų vandenmaišių. Jei Valdivija nebūtų 
liepęs vieną kitą dėl pavyzdžio nubausti, manau, kad kai kas 
būtų buvęs nužudytas norint iščiulpti jo kraują. Tą naktį vėl 
susapnavau, kad mane pilnaties šviesoj aplankė Chuanas 
Malagietis. Parodžiau jį Pedrui, bet jis Chuano nepamatė ir 
tarė, jog man tik pasivaideno. Mano sutuoktinis atrodė la- 
bai blogai, dulkini jo skarmalai buvo išmarginti sukrešėjusio 
kraujo dėmėmis, o veide švietė neviltis, sakytum ir bedaliai 
jo kaulai kentėtų troškulį. 

Rytojaus dieną, kai atrodė, kad pražūties nebeišvengsim, 
man tarp kojų prasmuko keistas roplys. Jau daug dienų ne- 
buvom matę jokio gyvo padaro, išskyrus mus pačius, net ir 
dagių, kurių nestigo kitose dykumos vietose. Gal tai buvo 
salamandra, driežas, gyvenantis ugnyje. Pamaniau, jog kad ir 
koks pragariškas būtų tas gyvūnas, retkarčiais ir jam prirei- 
kia gurkšnelio vandens. „Dabar jau pasirūpink mumis, Mer- 
gele“, - kreipiausi į Dievo Motiną Gelbėtoją. Išsitraukiau 
rykštelę, kurią visada nešiojausi, ir ėmiau melstis. Buvo pats 
vidurdienis, kai ilsisi ir ištroškusių žmonių minia, ir gyvulių 
banda. Pasišaukiau Kataliną ir abi leidomės pamažu vaikš- 
tinėti, palindusios po skėčiu, aš - su „Sveika Marija“ lūpose, 
ji - su savo maldelėmis kečujų kalba. Žingsniavom ilgokai, 

gal kokią valandą, vis platesniais ratais, apeidamos kaskart 
didesnį plotą. Donas Benitas pamanė, kad nuo troškulio 
man pasimaišė protas, ir pats nebeturėdamas jėgų paprašė 
vieną iš jaunesnių ir stipresnių, būtent Rodrigą de Kirogą, 
eiti mūsų ieškoti. 

— Dėl Dievo meilės, ponia! - meldė mane karininkas, sun- 
kiai beištardamas žodį. - Eikit ilsėtis. Ištermpsim drobę, bus 
jums pavėsis... 

— Kapitone, eikit pas doną Benitą ir pasakykit jam, kad 
duotų man žmonių su ietimis ir lazdomis, - pertraukiau jį. 

- Ietimis ir lazdomis? - pakartojo jis apstulbęs. 

- Ir teikitės jam pasakyti, kad atsiųstų man keletą ąsočių 
ir būrelį ginkluotų kareivių. 

Rodrigas de Kiroga nuėjo pranešti donui Benitui, kad 
mano būklė daug blogesnė, nei jie buvo manę, bet Valdivi- 
ja tai išgirdęs užsidegė viltimi ir liepė feldmaršalui išduoti 
tai, ko aš prašau. Netrukus šeši indėnai jau kasė duobę. Bū- 
dami ne tokie atsparūs troškuliui kaip mes, jie jautėsi tokie 
perdžiūvę, kad vos įstengė pakelti lazdą arba ietį, bet žemė 
pasitaikė minkšta ir jiems pavyko iškasti gal penkių pėdų 
gylio duobę. Jos dugne smėlis buvo tamsus. Ūmai vienas in- 
dėnas kimiai šūktelėjo, ir visi pamatėm, kaip ėmė sunktis 
vanduo, iš pradžių tik sudrėko žemė, tarsi prakaituodama, 
bet po dviejų trijų minučių dugne jau telkšojo nedidelis kla- 
nas. Pedras, visą laiką buvęs šalia manęs, liepė kareiviams 
žūtbūtinai ginti tą duobę, nes pagrįstai bijojo, kad ją dėl ke- 
lių lašų vandens žvėriškai užpuls tūkstantis viltį praradusių 
vyrų. Aš užtikrinau, kad užteks visiems, jei tik gersim iš eilės. 
Taip ir buvo. Donas Benitas iki pat vakaro dalijo vandenį 
po puodelį kiekvienam, paskui jau Rodrigas de Kiroga su 
keliais kareiviais visą naktį girdė gyvulius ir pildė indėnų 
statines bei vandenmaišius. Vanduo tryško čiurkšle; jis buvo 
drumstas ir atsidavė metalu, bet mums rodėsi toks gaivus 


I 44 ISABEL ALLENDE 


kaip iš Sevilijos fontanų. Žmonės laikė tai stebuklu ir tą šu- 
linį Švenčiausiosios Mergelės Gelbėtojos garbei pavadino 
Marijos šaltiniu. Įkūrėm stovyklą ir išbuvom toj vietoj tris 
dienas malšindami troškulį, o kai vėl pakilom į žygį, per svy- 
lantį dykumos paviršių vis dar sroveno vanduo. 

— Ne Dievo Motina padarė tą stebuklą, jį padarei tu, Ine- 
se, - tarė man Pedras, labai jaudindamasis. - Tavo dėka gyvi 
ir sveiki pereisim tą pragarą. 

- Aš galiu tik rasti vandenį ten, kur jo yra, Pedrai, bet ne 
jį prisišaukti. Nežinau, ar toliau dar rasim kokį šaltinį, juo 
labiau tokį apstų. 

Valdivija liepė man eiti per pusę dienos žygio į priekį, kad 
pakeliui tyrinėčiau žemę ir ieškočiau vandens, o mano ap- 
saugai paskyrė būrį kareivių, be to, pridėjo keturias dešim- 
tis pagalbininkų indėnų ir dvidešimt lamų ąsočiams nešti. 
Visus kitus žmones suskirstė į kuopas ir leido jas į kelią kas 
porą valandų, kad nesusigrūstų visi išsyk prie šaltinio, jei 
tokį surastume. Donas Benitas paskyrė Rodrigą de Kirogą 
mano palydos vadu, nes jaunasis kapitonas per trumpą lai- 
ką buvo pelnęs visišką jo pasitikėjimą. Be to, jis pasižymėjo 
aštriausia rega; didelės kaštoninės jo akys matė tai, ko neį- 
žiūrėjo kiti. Jei mirguliuojančiame dykumos horizonte būtų 
pasirodęs koks nors pavojus, jis būtų pastebėjęs anksčiau už 
visus, bet niekas nesirodė. Aptikau kelis šaltinius, ne tokius 
gausius kaip pirmasis, bet jų pakako išgyventi, kol kirsime 
Dykrą. Vieną dieną vėl pakito žemės spalva ir pralėkė du 
paukščiai. 


Baigiantis žygiui per dykumą sumečiau, kad nuo tos dienos, 
kai išėjom iš Kusko, praėjo jau beveik penki mėnesiai. Val- 
divija nusprendė stovyklauti ir laukti, nes gavo žinią, kad jo 
bičiulis Fransiskas de Agirė galėtų šiose vietose prisidėti prie 
mūsų. Priešiški indėnai sekė mus iš tolo, bet nesiartino. Vėl 

sulaukiau progos įsitaisyti prašmatnioj Pisaro dovanotoj pa- 
lapinėj. Grindis uždangsčiau Peru apklotais, pridėliojau pa- 
galvėlių, išsitraukiau iš ryšulių fajansinius indus, kad nebe- 
reikėtų valgyti iš medinių dubenėlių, ir liepiau pastatyti mo- 
linę krosnelę, kad būtų galima gaminti valgį kaip dera, nes 
juk du mėnesius mitome sausais grūdais ir džiovinta mėsa. 
Didžiajame palapinės kambaryje, kurį Valdivija pavertė va- 
daviete, audiencijų ir teismo sale, pastačiau krėslą ir kelias 
odines taburetes netikėtai atėjusiems lankytojams. Katalina 
ištisom dienom vaikščiojo po stovyklą kaip nebylus šešėlis 
ir rinko man žinias. Nieko neįvykdavo tarp ispanų arba ja- 
nakonų, ko aš nesužinočiau. Dažnai užsukdavo karininkai 
pavakarieniauti ir nemaloniai nustebdavo, kai Valdivija pa- 
kviesdavo mane sėsti su jais prie stalo. Ko gero, nė vienas iš 
jų niekada gyvenime nebuvo valgęs su moterimi, Ispanijoj tai 
nebuvo įprasta, bet čia papročiai laisvesni. Patalpai apšviesti 
naudojom žvakes ir aliejines lempas, o šildydavomės dviem 
didelėmis perujietiškomis gorėmis, nes naktimis būdavo šal- 
ta. Gonsalesas de Marmolechas, kuris buvo ne tik kunigas, 
bet dar ir bakalauras, mums paaiškino, kad metų laikai čia 
susikeitę — kai Ispanijoj žiema, Čilėj vasara, ir atvirkščiai, bet 
nė vienas iš mūsų to nesuprato; mes ir toliau manėm, kad 
Naujajame Pasaulyje gamtos dėsniai yra pakrikę. Kitoj pa- 
lapinės dalyj stovėjo mudviejų lova, rašomasis stalas, mano 
altorėlis, mūsų manta ir maudynių gelda, jau seniai benau- 
dota. Pedras jau nebe taip bijojo maudytis, kartais sutikda- 
vo gultis į geldą ir leisdavosi mano muilinamas, bet vis tiek 
mieliau prausdavosi šlapiu skuduru ligi juosmens. Leidom 
dienas labai maloniai, vėl buvom įsimylėję, kaip anais laikais 
Kuske. Jis mėgo prieš mylintis balsu paskaityti man ką nors 
iš savo mėgstamų knygų. Nežinojo, kad kunigas Gonsalesas 
de Marmolechas buvo išmokęs mane skaityti ir rašyti - aš to 
nesakiau, kad jam būtų staigmena. 

Po kelių dienų Pedras su keliais saviškiais išjojo apžiū- 
rėti apylinkių - gal kur sutiksiąs Fransiską de Agirę, be to, 
pabandysiąs derėtis su indėnais. Tik jis vienas ir manė, kad 
su jais galima susitarti. Kol jo nėra, išsimaudžiau ir išsi- 
trinkau plaukus kiljajumi - vieno Čilės medžio žieve, nuo 
kurios išgaišta utėlės, o plaukai visą gyvenimą lieka kaip 
šilkiniai ir nežyla. Man tai nepavyko - visą laiką vartojau 
tą žievę ir vis tiek esu žila; džiaugiuosi bent tuo, kad ne- 
praplikau kaip daugelis mano amžiaus moterų. Tiek pri- 
sivaikščiojus ir prisijodinėjus man skaudėjo nugarą, tad 
viena mano indėnė ištrynė ją peumo balzamu, kurį sutaisė 
Katalina. Atsiguliau su palengvėjimu, o Baltasaras susiran- 
gė kojūgalyje. Vis dar mėgau žaisti su tuo dešimties mėne- 
sių šunyčiu, nors jau gerokai paūgėjusiu; galėjai numanyti, 
kad iš jo bus geras sargas. Šįsyk manęs nevargino nemiga 
ir greit užmigau. 

Po vidurnakčio mane pažadino dusliai urgzdamas Bal- 
tasaras. Atsisėdau patale, viena ranka mėgindama patamsy 
sugrabalioti šaliką, kad turėčiau kuo apsigaubti, o kita ranka 
maldžiau šunį. Tuo metu išgirdau šlamant gretimoj patalpoj 
ir supratau, jog ten kažkas yra. Iš pradžių pamaniau, kad 
sugrįžo Pedras, nes sargybiniai prie durų nebūtų leidę įeiti 
niekam kitam, tačiau šuns nerimas vertė suklusti ir mane. 
Uždegti žibintą nebebuvo kada. 

— Kas ten? - sušukau išsigandusi. 

Stojo įtampos kupina tyla, o paskui kažkas tamsoj pašau- 
kė Pedrą de Valdiviją. 

— Jo čia nėra. Kas jo ieško? - paklausiau jau piktai. 

- Atleiskit, ponia, aš Sančas de la Hosas, ištikimas pono 
generolo tarnas. Ilgai užtrukau, kol atėjau čionai, ir noriu jį 
pasveikinti. 

- Sančas de la Hosas? Kaip jūs, gerbiamasis, išdrįsot vi- 
durnaktį įžengti į mano palapinę? - riktelėjau. 

Tuo tarpu Baltasaras ėmė pasiutiškai loti ir prikėlė sar- 
gybinius. Per porą minučių atskubėjo donas Benitas, Kiro- 
ga, Chuanas Gomesas ir kiti, su žibintais ir kardais rankose, 
tačiau užtiko mano kambary ne tik akiplėšą de la Hosą, bet 
ir dar keturis jo palydovus. Maniškiai ketino tučtuojau juos 
suimti, bet aš juos įtikinau, kad įvyko nesusipratimas. Papra- 
šiau visus išeiti ir liepusi Katalinai paruošti atvykėliams ko- 
kio nors valgio puoliau rengtis. Pati pastačiau jiems vyno ir 
pavaišinau vakariene, kaip dera svetingai šeimininkei, nors 
labai nekantravau išgirsti, kas jiems nutiko kelionėje. 

Kol svečiai kilnojo taures, išsmukau laukan ir paprašiau 
doną Benitą nedelsiant išsiųsti kareivius ieškoti Pedro de 
Valdivijos. Padėtis buvo labai kebli, nes de la Hosas turėjo 
šalininkų tarp mūsų ekspedicijos dalyvių - ir nepatenkintų, 
ir šiaip ištižėlių. Kai kurie kareiviai kaltino Valdiviją pasisa- 
vinus teisę nukariauti Čilę iš imperatoriaus pasiuntinio, mat 
karaliaus raštai, išduoti Sančui de la Hosui, esantys viršesni 
už leidimą, pasirašytą Pisaro. Tačiau de la Hosas neturėjo 
jokio ekonominio užnugario, spėjo Ispanijoj išeikvoti turtą, 
kuris jam buvo tekęs kaip dalis išpirkos už Atahualpą, nesu- 
gebėjo gauti nei pinigų, nei laivų, nei kareivių planuojamam 
žygiui, o jo žodis mažai tereiškė, nes šis žmogus Peru buvo 
suimtas už skolas ir sukčiavimą. Įtariu, kad jis ketino nusi- 
kratyti Valdivijos, tapti ekspedicijos vadu ir pats vienas imtis 
Čilės nukariavimo. 

Nutariau elgtis su nekviestais svečiais itin pagarbiai, kad 
jie imtų pasitikėti ir prarastų budrumą iki sugrįžtant Pedrui. 
O kol kas sočiai juos primaitinau ir į vyno ropinę įpyliau 
gerokai migdomųjų, kad iškristų iš koto, nes nenorėjau kel- 
ti stovykloj skandalo; užvis mažiau mums reikėjo žmonių 
susiskaldymo į dvi grupuotes, o taip galėjo atsitikti, jei de la 
Hosui pavyktų sukelti abejonių dėl Valdivijos valdžios tei- 
sėtumo. Matydami mane tokią meilią, penketas nedorėlių 

šaipėsi man už nugaros, patenkinti tuo, kad sugebėjo fami- 
liariu elgesiu apmulkinti kvailą moterėlę, bet dar valandai 
nepraėjus taip pasigėrė ir apsvaigo nuo vaistų, kad net ne- 
bandė priešintis, kai donas Benitas su sargybiniais atėjo jų 
suimti. Per apžiūrą paaiškėjo, kad kiekvienas iš jų turėjo po 
durklą su kaltinio sidabro kriaunomis, visus vienodus, tad 
neliko abejonės, kad už viso to spektaklio slypėjo sąmokslas 
nužudyti Valdiviją. Vienodi durklai galėjo būti vien tik bai- 
lio de la Hoso sumanymas: taip jis ketino padalyti į penkias 
dalis atsakomybę už nusikaltimą. Mūsų karininkai buvo pa- 
sirengę nubausti juos mirtimi čia pat, bet aš jiems priminiau, 
kad tokį rūstų nuosprendį turi teisę paskelbti tik Pedras de 
Valdivija. Man prireikė daug pastangų ir išradingumo, kad 
sutrukdyčiau donui Benitui pakarti de la Hosą ant artimiau- 
sio medžio. 


Po trijų dienų grįžo Pedras, jau žinodamas apie sąmokslą. 
Vis dėlto ta žinia jo per daug neįskaudino, nes jam pavyko 
susitikti su bičiuliu Fransisku de Agire, kurio laukė jau ke- 
lios savaitės; be to, šis atsivedė dar penkiolika raitininkų, de- 
šimt arkebuzininkų, daug tarnų indėnų ir atgabeno maisto 
bent kelioms dienoms. Su jais mūsų kareivių padaugėjo ligi 
šimto trisdešimties su viršum, jei gerai prisimenu; tai buvo 
dar didesnis stebuklas negu Marijos šaltinis. 

Prieš imdamasis svarstyti su savo karininkais Sančo de la 
Hoso bylą, Pedras užsidarė su manim - norėjo išgirsti mano 
pasakojimą apie tą įvykį. Dažnai tvirtinama, neva aš užbur- 
davau Pedrą raganos kerais ir aistrą žadinančiais gėrimais, 
kad lovoj apkvaitindavau jį svaigalais, kad siurbiau jo ener- 
giją, slopinau valią ir išvis dariau su juo, ką norėjau. Nėra 
tuose žodžiuose nė lašelio tiesos. Pedras buvo užsispyręs ir 
labai gerai žinojo, ko nori; niekas negalėjo nukreipti jo nuo 
užsibrėžto tikslo nei burtais, nei vylingomis šnekomis, ne- 

bent tik protingais argumentais. Ne toks tai buvo žmogus, 
kad tiesiai prašytų patarimo, juoba iš moters, bet likęs vienas 
su manim tylomis vaikštinėdavo po kambarį, kol aš nutai- 
kydavau progą pareikšti savo nuomonę. Bet ir tada stengda- 
vausi kalbėti miglotai: jis turi patikėti, kad patsai taip nutarė. 
Ir man visada pasisekdavo. Vyras daro tai, ką gali, o mote- 
ris padaro ir tai, ko negali vyras. Nemaniau, jog dera skirti 
Sančui de la Hosui mirties bausmę, kurios jis neabejotinai 
nusipelnė: nepamirškim, kad jį gynė karaliaus raštas, be to, 
gausūs jo giminaičiai turėjo gerų ryšių karaliaus rūmuose ir 
būtų galėję apkaltinti Valdiviją maištu. Mano pareiga buvo 
neleisti, kad mylimojo gyvenimas pasibaigtų kankinimų 
suole arba kartuvėse. 

— Kas daroma tokiems išdavikams kaip jis? - košė pro 
dantis Pedras, karingas kaip gaidys. 

— Tu visada sakydavai, jog priešus dera laikyti netoliese ir 
nepaleisti jų iš akių... 

Užuot iš karto nubaudęs kaltinamuosius mirtimi, Pe- 
dras Valdivija nutarė kurį laiką patyrinėti savo kareivių 
nuotaikas, surinkti sąmokslo įrodymų ir demaskuoti slap- 
tus bendrininkus, įsimaišiusius tarp mūsiškių. Netikėtai 
įsakė donui Benitui uždaryti stovyklą ir toliau žygiuoti 
į pietus, vedantis ir kalinius, sukaustytus ir vos gyvus iš 
baimės; nedrebėjo tik mulkis Sančas de la Hosas - jis ti- 
kėjo, kad įstatymai jam negalioja, ir nepaisydamas grandi- 
nių ieškojo užtarėjų, nepamiršo ir dabintis. Tarp kalėjimo 
prižiūrėtojų susirado indėnę, kuri krakmolijo jam klostytą 
apykaklę, lygino kelnes, garbanojo plaukus, purškė kvepa- 
lais ir dildė nagus. Sužinoję, jog teks iškeliauti, kariai ne- 
sidžiaugė: čia jiems buvo gera, vėsu, netrūko nei vandens, 
nei medžių. Donas Benitas piktai priminė jiems, kad vado 
sprendimai nesvarstomi. Kad ir ką sakytum, Valdivija at- 
vedė juos iki čia su mažiausiais nuostoliais: kelionė per 

dykumą baigėsi, praradom tik tris kareivius, šešis arklius, 
vieną šunį ir trylika lamų. Kiek janakonų paguldė galvas, 
niekas neskaičiavo, bet, pasak Katalinos, gal kokios trys ar 
keturios dešimtys. 

Vos susipažinusi su Fransisku de Agire ėmiau juo pasiti- 
kėti, nors jo išvaizda ir baugino. Ilgainiui išmokau nesibai- 
minti jo žiaurumo. Tai buvo tik:as milžinas, triukšmingas, 
aukštas ir tvirtas, labai greitas kvatotis. Gėrė ir valgė už tris 
ir, pasak Pedro, galėjo per naktį apvaisinti dešimtį indėnių, 
o kitą naktį - dar tiek pat. Nuo tada praėjo daug metų; da- 
bar Agirė - jau senis, nejaučiantis nei sąžinės priekaištų, nei 
apmaudo, vis dar sveikas ir guvus, nors kelerius metus pra- 
leidęs dvokiančiuose inkvizicijos rūsiuose ir karaliaus kalė- 
jimuose. Gyvena gerai, nes turi pajamų iš žemės, kurią jam 
perleido velionis mano vyras. Nelengva būtų rasti du žmo- 
nes, skirtingesnius negu manasis Rodrigas, taurus ir gerašir- 
dis, ir tasai pasileidėlis Fransiskas de Agirė, bet juodu buvo 
prisirišę vienas prie kito kaip geri kareiviai mūšio lauke ir 
bičiuliai taikos metu. Rodrigas negalėjo leisti savo nuotykių 
bendrui gyvenimo pabaigoj elgetauti dėl karaliaus ir Bažny- 
čios nedėkingumo, tad ir globojo jį kol gyvas. Agirė, kurio 
visas kūnas išmargintas kautynių randais, leidžia senatvę 
augindamas kukurūzus savo sklype kartu su Žmona, atke- 
liavusia iš Ispanijos dėl meilės, su vaikais ir anūkais. Jam jau 
aštuoniasdešimt, bet jis dar nesugriuvęs, vis pasakoja savo 
nuotykius ir dainuoja nešvankias jaunystės laikų dainas. Be 
penkių teisėtų vaikų, jis pridirbo per šimtą pavainikių, kurie 
yra žinomi, ir, kaip manoma, dar kelis šimtus kitų, kurių nie- 
kas neskaičiavo. Jis teigia, kad geriausias būdas pasitarnauti 
jo didenybei Indijoje - priveisti joje metisų; anot jo, čiabuvių 
problemą reikia spręsti išgalabijant visus vyrus, sulaukusius 
dvylikos metų, kastruojant berniukus ir kantriai, nuosekliai 
prievartaujant moteris. Pedras manė, kad jo bičiulis juokau- 

ja, bet aš žinojau, kad jis kalba rimtai. Vis dėlto vienintelė 
moteris, kurią tikrai mylėjo tas ištvirkėlis, buvo jo pusseserė, 
kurią jis ir vedė gavęs specialų popiežiaus leidimą; apie tai, 
rodos, jau pasakojau. Turėk kantrybės su manim, Isabele: 
kai tau jau septyniasdešimt, noromis nenoromis imi kartoti 
vis tą patį. 


Žygiavom kelias dienas, kol priėjom Kopiapo slėnį; nuo tos 
vietos prasidėjo žemės, skirtos valdyti Pedrui de Valdivijai 
kaip gubernatoriui. Džiaugsmo šūksnis ištrūko ispanams: 
vis dėlto pasiekėm! Pedras de Valdivija sukvietė žmones, 
pasišaukė mane ir savo karininkų apsuptas labai iškilmin- 
gai iškėlė Ispanijos vėliavą - dabar jau jis valdysiąs šį kraš- 
tą. Pavadino jį Naująja Estremadūra, nes iš ten buvo kilęs 
ir jis pats, ir Pisaras, dauguma ekspedicijos narių bajorų ir 
aš. Paskui kapelionas Gonsalesas de Marmolechas įrengė 
altorių su savu Nukryžiuotuoju, sava auksine monstranci- 
ja - tiek aukso ir tematėme per kelis mėnesius - ir statu- 
lėle, vaizduojančia Švenčiausiąją Mergelę Gelbėtoją, mūsų 
užtarėją, kuri taip padėjo mums dykumoj. Kunigas atlaikė 
jaudinančias padėkos mišias, o mes visi pakiliai nusiteikę 
priėmėm komuniją. 

Slėnyje gyveno sumišai įvairių genčių žmonės, pavaldūs 
inkams, bet Peru nuo čia taip toli, kad inkai vietinių labai 
nespaudė. Jų kurakos pasitiko mus su kukliomis vaišėmis 
ir sveikinimais, kuriuos vertėjai mums išvertė, bet matėm, 
kad šeimininkai nekviestais svečiais nesidžiaugia. Namai čia 
buvo krėsti iš molio ir šiaudų, tvirtesni ir tvarkingesni už 
lūšnas, kurias mums buvo tekę matyti pirmiau. Šiame krašte 
irgi buvo paprotys gyventi su mirusiais protėviais, bet šįsyk 
kareiviai jau nedrįso tyčiotis iš mumijų. Radom keletą ne- 
seniai apleistų kaimų, priklausiusių priešiškiems indėnams, 
kuriems vadovavo kasikas Mičimalonkas. 

Donas Benitas įrengė stovyklą saugioje vietoje, nes bijo- 
jo, kad čiabuviai taps karingesni, kai suvoks, jog neketiname 
grįžti į Peru, kaip prieš šešetą metų grįžo Almagro ekspedi- 
cija. Nors maisto stokojome, Valdivija uždraudė plėšti ne- 
apleistus ūkius ir skriausti jų gyventojus: gal pavyksią juos 
paversti mūsų sąjungininkais. Donas Benitas sugavo dar ke- 
letą agentų, šie tardomi pasakė tai, ką jau žinojom: Inkas lie- 
pė vyrams su šeimomis pasitraukti į kalnus ir paslėpti arba 
sunaikinti maistą - dauguma čiabuvių taip ir padarė. Donas 
Benitas manė, kad čiliečiai - taip jis vadino Čilės gyventojus, 
vis tiek kurios genties - tikriausiai bus suslapstę produktus 
smėlyje, kur lengviau kasti. Tad liepė visiems kareiviams, iš- 
skyrus sargybinius, išnaršyti apylinkę badant žemę kalavijais 
ir ietimis, bene ras ką užkasta. Ir iš tiesų jie rado kukurūzų, 
bulvių, pupelių ir net keletą kalebasų su užraugta kukurūzų 
degtine; ją aš konfiskavau žaizdoms plauti, kad nereikėtų li- 
gonių kankinti prideginimais. 

Vos baigus įrengti stovyklą donas Benitas pastatė kartuves, 
o Pedras de Valdivija paskelbė, kad rytojaus dieną teis San- 
čą de la Hosą ir kitus kalinius. Karininkai, kurių ištikimybė 
nekėlė abejonių, susėdo mūsų palapinėj apie stalą, kiekvie- 
nas ant savo taburetės, tik vadas - savo krėsle. Visi apstulbo, 
kai Valdivija liepė pašaukti mane ir pasiūlė kėdę šalia savęs. 
Pasijutau kiek nejaukiai, kai mane įtariai nužvelgė karinin- 
kai, niekada karo taryboje neregėję moters. „Ji mus dyku- 
moj išgelbėjo nuo troškulio, o paskui nuo išdavikų sąmokslo, 
tad labiau nei kas kitas yra verta dalyvauti šiame susirinki- 
me“, - tarė Valdivija, ir niekas nedrįso jam prieštarauti. Chu- 
anas Gomesas, akivaizdžiai susinervinęs, kadangi kaip tik tą 
akimirką Sesilija gimdė, padėjo ant stalo penkis vienodus 
durklus, paaiškino ištyręs pasikėsinimą ir išvardijo kareivius, 
kurių ištikimybė kelianti abejonių; ypač įtartinas esąs toks 
Ruisas, padėjęs sąmokslininkams patekti į stovyklą ir suklai- 

dinęs sargybinius, budėjusius prie mūsų palapinės. Karinin- 
kai ilgai svarstė, kuo rizikuotume nubaudę de la Hosą mirti- 
mi; pagaliau nusvėrė Rodrigo de Kirogos nuomonė, tokia pat 
kaip mano. Aš kiek įmanydama vengiau tarti bent žodį, kad 
nebūčiau apkaltinta laikanti Valdiviją po padu. Tik žiūrėjau, 
kad taurėse nepristigtų vyno, įdėmiai klausiausi ir tyliai sė- 
dėjau kalbant Kirogai. Valdivija jau žinojo, ką nuspręs, bet vis 
dar laukė, ką jam pasiūlys kiti, kad neatrodytų, jog prisibijo 
Sančo de la Hoso turimos karaliaus privilegijos. 

Kaip ir buvo skelbta, teismas priėmė sprendimą rytojaus 
dieną kalinių palapinėj. Vienintelis teisėjas buvo Valdivija, 
jam padėjo Rodrigas de Kiroga ir dar vienas kariškis, pa- 
skirtas sekretoriauti ir advokatauti. Šįsyk aš nedalyvavau, 
bet be vargo sužinojau, kaip viskas vyko. Aplink palapinę 
budėjo ginkluoti sargybiniai, kad nelandžiotų smalsuoliai, o 
viduje už stalo susėdo trys karininkai; jiems iš šonų stovėjo 
du juodaodžiai vergai, kankinimų ir mirties bausmės vyk- 
dymo specialistai. Advokatas atsivertė savo foliantus, atvožė 
rašalinę ir paėmė į ranką plunksną, o Rodrigas de Kiroga 
sudėjo ant stalo visus penkis durklus. Buvo atnešta ir viena 
iš mano perujietiškų gorių, kupina žarijų, ne tiek orui pa- 
šildyti, kiek pagąsdinti kaliniams, žinantiems, jog nė vienas 
tokio pobūdžio teismas neapsieina be kankinimų; indėnai 
buvo tardomi ugnimi dažniau negu bajorai, bet niekas ne- 
žinojo, kaip pasielgs Valdivija. Teisiamieji, stovintys sukaus- 
tyti grandinėmis priešais stalą, ilgiau kaip valandą klausėsi 
jiems metamų kaltinimų. Jiems neliko jokių abejonių, kad 
„uzurpatorius“, kaip jie vadino Valdiviją, žino viską iki pa- 
nagių apie sąmokslą, net ir visus Sančo de la Hoso šalininkus 
mūsų ekspedicijoje. Čia jau nepasiginčysi. Po Valdivijos kal- 
bos stojo ilga tyla, kol sekretorius baigė rašyti savo knygoje. 

- Ar turit ką pasakyti? - paklausė pagaliau Rodrigas de 
Kiroga. 


154 ISABEL ALLENDE 


Kurgi dingo Sančo de la Hoso pasitikėjimas savim? Jis 
puolė ant kelių šaukdamas, kad prisipažįsta dėl visko, kuo 
yra kaltinamas, išskyrus ketinimą nužudyti generolą, atseit 
visi penki jį gerbia, juo žavisi ir pasiryžę jam tarnauti visą 
gyvenimą. Ogi tie durklai - tikra nesąmonė, pakanka esą 
į juos žvilgtelėti ir jau būsią aišku, kad tai nėra rimti ginklai. 
Vadeivos pavyzdžiu pasekė ir jo bendrai, maldavo dovano- 
ti ir prisiekinėjo amžiną ištikimybę. Valdivija nutraukė jų 
šnekas, ir vėl slogi tyla. Pagaliau vadas atsistojo ir paskelbė 
nuosprendį. Man jis pasirodė didžiai neteisingas, tačiau net 
ir vėliau nepuoliau dėl to ginčytis, nes numaniau, jog Pedras 
žinojo, kodėl elgiasi taip, o ne kitaip. 

Trys sąmokslininkai buvo ištremti: jiems liepta pėsčio- 
mis pareiti per dykumą į Peru, priskirta tik keletas palydovų 
indėnų ir viena lama. Dar vienas buvo paleistas į laisvę be 
jokio paaiškinimo. Sančas de la Hosas turėjo pasirašyti raš- 
tą - pirmąjį Čilėje, - kuriuo patvirtino, kad nebėra Valdivi- 
jos sąjungininkas, bet kol kas liko suimtas ir supančiotas be 
nuosprendžio, nes kilo tam tikrų abejonių. Keisčiausia buvo 
tai, kad Valdivija tą vakarą pasmerkė myriop Ruisą, kareivį, 
kuris padėjo sąmokslininkams, nors jo net nebuvo tarp tų 
penkių, kurie tada įsibrovė į mūsų palapinę su įžymiaisiais 
durklais. Donas Benitas pats stebėjo, kaip negrai jį pakaria, 
o paskui ketvirčiuoja. Jo galva ir kiekvienas kūno ketvirta- 
dalis, atkirstas kirviu, buvo pamauti ant mėsininko kablių ir 
iškarstyti skirtingose stovyklos vietose, kad neapsisprendu- 
sieji pamatytų, kaip baudžiama už neištikimybę Valdivijai. 
Į trečią dieną jie taip baisiai pasmirdo ir pritraukė tiek mu- 
sių, kad teko tuos palaikus sudeginti. 


Sesilija, inkų princesė, gimdė ilgai ir sunkiai, nes vaisius jos 
įsčiose apsisuko. Jei kūdikis per tokį gimdymą išgyvena, pri- 
buvėjos sako, kad būsiąs turtingas. Šis naujagimis, Katalinos 

rankomis ištrauktas, buvo pamėlęs, bet sveikas ir klykė kaip 
reikiant. O kad pirmasis Čilės metisas gimė kojytėmis į prie- 
kį, tai esąs labai geras ženklas. 

Kol karininkai svarstė sąmokslininkų likimą, Katalina 
mūsų palapinės tarpdury laukė Chuano Gomeso: Šis vyras, 
ištvėręs sunkesnes kančias nei bet kuris kitas narsuolis, dy- 
kumoje perleidęs savąjį vandens davinį žmonai, žingsniavęs 
pėsčias, paskolinęs jai žirgą, kai apšlubo jos mulas, ir krūtine 
gynęs ją nuo indėnų antpuolių, apsiverkė, kai Katalina pa- 
davė jam jo sūnų. 

- Jis bus vardu Pedras, mūsų gubernatoriaus garbei, - vis 
dar pasikūkčiodamas pareiškė Gomesas. 

Visi pritarė tam sprendimui, išskyrus Pedrą de Valdiviją. 

— Aš ne gubernatorius, tik markizo Pisaro ir jo didenybės 
įgaliotinis, einantis gubernatoriaus pareigas, - santūriai pri- 
minė jis mums. 

- Mes jau esam žemėje, kurią jūs, pone generole, buvot 
užsibrėžęs nukariauti, o šiame slėnyje mums labai gera. Ar 
neįkūrus mums čia miesto? - pasiūlė Gomesas. 

— Puiki mintis. Petriukas Gomesas būtų pirmas kūdikis, 
pakrikštytas tame mieste, - pritarė Cheronimas de Alderetė, 
dar ne visai atsigavęs nuo karštinės, pasigautos džiunglėse, ir 
visai nenusiteikęs vėl kur nors žygiuoti. 

Bet aš žinojau, kad Pedras nori traukti į pietus kiek tik 
įmanoma, kad atsidurtų kuo toliausiai nuo Peru. Jis svajojo 
įkurti pirmąjį miestą ten, kur jo ilgais čiuptuvais nepasiek- 
tų markizas gubernatorius, inkvizicija, plunksnagraužiai ir 
šūdvabaliai, kaip jis negirdint pašaliniams vadino gobšius 
karaliaus valdininkus, apipuolusius Naująjį Pasaulį. 

— Ne, ponai. Turime pasiekti Mapočo slėnį. Tai tinka- 
miausia vieta mūsų kolonijai; taip tvirtina ir donas Benitas, 
buvęs tenai su gubernatoriumi Diegu de Almagru. 

— O kiek lygų kelio iki ten? - vis dar spyrėsi Alderetė. 

- Daug, bet mažiau, negu jau esam įveikę, - atsakė donas 
Benitas. 

Sesiliją iš pradžių gydėme vaistažolių lapų antpilu, kad 
pasišalintų nuovalos likučiai, o paskui stabdėme kraujavi- 
mą ekstraktu, pagamintu iš lapės ausimi vadinamo augalo 
šaknų pagal receptą, kurį Katalina sužinojo jau Čilėje; jis su- 
veikė labai greitai. Kol mūsų kariai pešėsi su indėnais, Ka- 
talina išsliūkino iš stovyklos susitikti su Čilės indėnėmis ir 
keistis vaistais. Nežinau, kaip jai pavyko nepastebėtai pra- 
smukti pro sargybą ir susibroliauti su priešais - juk galėjo 
gauti kuoka per galvą. 

Deja, nuo visų tų vaistažolių Sesilijai dingo pienas ir ma- 
žąjį Pedrą Gomesą teko maitinti lamos pienu. Jei jis būtų 
gimęs pora mėnesių vėliau, būtume parūpinusios jam žin- 
dyvę, nes turėjom jau bent keletą nėščių indėnių. Lamos pie- 
nas įskiepijo jam švelnumą, kuris galėjo tapti rimta kliūtimi 
ateity, kai jam teks gyventi ir kariauti Čilėje: tas kraštas - ne 
minkštaširdžiams. 


Dabar privalau paminėti kitą įvykį, šiaip jau reikšmingą ne- 
bent vargšui berneliui, vardu Eskobaras, bet iš jo matyti Pe- 
dro de Valdivijos būdas. Mano mylimasis buvo taurus, be 
blogų minčių, tvirtai laikėsi katališkųjų vertybių, daug sykių 
įrodė savo drąsą - tikrai pasigėrėtinas žmogus! - bet turėjo 
ir ydų, net gana sunkių. Didžiausia, be abejo, buvo besaikis 
garbės troškimas, kuris pagaliau kainavo gyvybę ir jam, ir 
daugeliui kitų; bet mane labiausiai slėgė jo pavyduliavimas. 
Jis žinojo, kad neįstengčiau būti jam neištikima, nes tai būtų 
svetima mano prigimčiai, be to, jį per daug mylėjau, tad ko- 
dėl manim abejojo? O gal jis abejojo pačiu savimi? 

Kareiviai turėjo indėnių tiek, kiek norėjo, vienas pa- 
imdavo prievarta, kitos atsiduodavo pačios, bet, be abejo, 
pasigesdavo ispaniškai šnibždamų meilės žodelių. Vyrai 
nori to, ko neturi. Aš buvau vienintelė ispanė visoj eks- 
pedicijoj, vado meilužė, krintanti į akis, neliečiama ir jau 
vien todėl geidžiama. Manęs kartais klausdavo, ar nesu 
kalta dėl to, ką išdarinėjo Sebastianas Romeras, leitenan- 
tas Nunjesas arba tas vaikinas Eskobaras. Nežinau jokių 
savo trūkumų, išskyrus tai, kad esu moteris, bet, ko gero, 
ir tai jau pakankama kaltė. Mus kaltina dėl vyrų gašlumo, 
bet argi ne jie patys dėl to kalti? Kodėl aš turiu atsakyti už 
kito nuodėmes? 

Į kelionę leidausi apsirengusi taip- kaip Plasensijoj - su 
apatinukais, korsetu, marškiniais, sijonais, kyku, skara, san- 
dalais, - bet labai greitai turėjau prisitaikyti prie aplinkybių. 
Neįmanoma nujoti tūkstantį lygų sėdint balne moteriškai, 
šonu, neatrėmus nugaros; tenka arklį apsižergti. Įsigijau vy- 
riškas kelnes ir batus, nusimečiau banginio ūsų korsetą, ku- 
ris man tik trukdė, netrukus nusikračiau ir kyko, o plaukus 
susipyniau į kasą kaip indėnė, kad neslėgtų sprando, bet nie- 
kada nedėvėjau drabužio su iškirpte ir neleidau kareiviams 
elgtis su manim familiariai. Kur pasitaikydavo susidurti su 
karingais indėnais, dėvėjau šalmą, lengvą odinę apsauginę 
liemenę ir blauzdines, kurias Pedras liepė padirbdinti man, 
nes kitaip būčiau buvusi nukauta strėlėmis jau pačiam pir- 
majame kelio ruože. Jeigu tai žadino aistrą Eskobarui ir ki- 
tiems ekspedicijos dalyviams, tai nebežinau ką ir sakyti apie 
vyrų mąstymą. Ne sykį girdėjau Fransiską de Agirę sakant, 
kad patinai galvoja tik apie maistą, seksą ir žudymą - tai 
buvo vienas iš jo mėgstamų posakių, nors kalbant apie vyrus 
tai dar ne visa tiesa - jie galvoja dar ir apie valdžią. Nenorė- 
čiau sutikti su Agire, nors esu mačiusi daugelio vyrų silpny- 
bes. Ne visi yra vienodi. 

Mūsų kareiviai daug kalbėdavo apie moteris, ypač kai tek- 
davo apsistoti kelioms dienoms ir jie neturėdavo ko veikti, 
tik pamainomis eiti sargybą ir laukti. Pasakodavo vieni ki- 
tiems apie nuotykius su indėnėmis, girdavosi žygdarbiais - 
išprievartavimais — ir su pavydu aptarinėjo mitinius Agirės 
laimėjimus. Deja, dažnai tuose plepaluose būdavo minimas 
ir mano vardas, kalbama, kad esu nepasotinama patelė, kad 
jodinėju kaip vyras, nes tada žirgas mane jaudina, ir kad po 
sijonais dėviu kelnaites. Pastarasis teiginys buvo teisingas: 
negalėjau joti apžargom su plikomis kulšimis. 

Jauniausias mūsų dalinio kareivėlis Eskobaras, vos aštuo- 
niolikos metų, atkeliavęs į Peru kaip junga, būdamas dar 
vaikas, piktinosi tais pliurpalais. Jis dar nebuvo susiteršęs 
karo Žiaurumais ir žvelgė į mane romantiko akimis. Tokiam 
amžiuje įsimylima iš meilės. Jis įsikalė į galvą, kad aš esanti 
angelas, kurį ištvirkino pasileidėlis Valdivija, privertęs lovoje 
tenkinti jo įgeidžius. Sužinojau apie tai iš tarnaičių indėnių: 
jos man išpasakodavo viską, kas dedasi aplinkui. Joms nebu- 
vo paslapčių, nes vyrai nesivaržo kalbėti apie viską moterims 
girdint, lyg tai būtų ne žmonės, o arkliai ar šunys. Ėmiau pa- 
slapčiom stebėti vaikino elgesį ir įsitikinau, kad jis man sim- 
patizuoja. Eskobaras ieškojo bet kokios dingsties atsidurti 
šalia manęs: ar pasimokyti triukų iš Baltasaro, kuris retai nuo 
manęs pasitraukdavo, ar paprašyti, kad pakeisčiau sužeistos 
jo rankos tvarstį, ar kad pamokyčiau jį gaminti kukurūzų 
košę su medum, nes dvi jo tarnaitės - tikros nevykėlės. 

Pedrui Valdivijai Eskobaras tebuvo pienburnis, nevertas 
dėmesio, kol kareiviai nepradėjo šaipytis. Vos supratę, kad 
jo domėjimasis manim yra veikiau romantiškas, o ne sek- 
sualinis, bendražygiai nebepaliko jo ramybėj, žemindavo iki 
ašarų. Anksčiau ar vėliau apie tas patyčias neišvengiamai 
turėjo išgirsti ir Valdivija. Jis ėmė gaudyti mane klastingais 
klausimais, šnipinėti ir regzti man žabangas. Siųsdavo Esko- 

barą padėti man dirbti tai, ką privalo daryti tarnaitės, o šis, 
užuot prieštaravęs įsakymui, kaip būtų pasielgęs kitas karei- 
vis, skubėdavo jį vykdyti. Dažnai užtikdavau Eskobarą savo 
palapinėj, nes Pedras liepdavo jam ką nors surasti žinoda- 
mas, kad aš esu viena. Manau, kad privalėjau iš pat pradžių 
išsiaiškinti su Pedru, bet neišdrįsau, o tuo tarpu pavydas pa- 
vertė jį pabaisa; jis įsikalė į galvą, kad aš turinti slaptų moty- 
vų proteguoti Eskobarą. 

Tas velniškas žaidimas, prasidėjęs netrukus po išžygia- 
vimo iš Tarapakos, buvo primirštas klaikioje kelionėje per 
dykumą, kur niekam neberūpėjo kvailystės, bet atsinaujino 
ir net sustiprėjo jaukiajame Kopiapo slėnyje. Lengva Esko- 
baro rankos žaizda supūliavo, nors ir buvom ją prideginu- 
sios, tad teko ją gydyti ir dažnai keisti tvarstį. Jau ėmiau bai- 
mintis, kad teks ranką amputuoti, bet Katalina man parodė, 
kad žaizda nedvokia, o vaikinas nekarščiuoja. „Nudraskyta, 
taigi, seūoray, gal nematot?“ - užsiminė ji. Nenorėjau tikė- 
ti, kad Eskobaras galėtų žalotis ieškodamas dingsties būti 
mano gydomas, bet supratau, kad reikia nieko nelaukus 
pasišnekėti su juo. 

Buvo jau vakaras, tas metas, kai stovykloj suskamba mu- 
zika: kareivių gitaros ir fleitos, liūdnos indėnų dainos, afri- 
kietiški prievaizdų būgnai. Šalia vieno laužo Fransiskas de 
Agirė aistringu tenoru traukė šelmišką dainą. Oras gardžiai 
kvepėjo vieninteliu dienos valgyymu - kepta mėsa, kukurū- 
zais, kiaušiniene. Katalina buvo kažkur prašapusi, kaip daž- 
ną vakarą, tad aš buvau palapinėje pati viena su Eskobaru, 
kuriam ką tik baigiau tvarstyti žaizdą, ir šunim Baltasaru, 
prisirišusiu prie manęs iš pat mažens. 

- Jei greit neužgis, ko gero, turėsim nupjauti jums ran- 
ką, - pareiškiau jam tiesiai.- Luošas kareivis niekam nerei- 
kalingas, ponia Inese, - sumurmėjo jis pabalęs iš baimės. 

— Negyvas kareivis dar mažiau reikalingas. 

Padaviau jam taurę datulių degtinės, kad atsigautų nuo 
išgąsčio ir kad pati laimėčiau laiko, nes neišmaniau, kaip 
pradėti šneką. Pagaliau ryžausi prabilti atvirai. 

— Matau, Eskobarai, kad ieškot manęs, o kadangi dėl to galim 
abu turėti didelių nemalonumų, nuo šiol jus gydys Katalina. 

Ir štai tada, tarsi tik ir būtų laukęs, kad kas pravertų jo šir- 
dį, Eskobaras pratrūko meilės prisipažinimais, priesaikomis 
ir pažadais. Bandžiau jam priminti, su kuo jis kalba, bet jis 
neleido man prasižioti. Apsikabino mane per jėgą; traukiau- 
si atbula, bet taip nesėkmingai, kad užkliuvau už Baltasaro 
ir griuvau aukštielninka ant žemės, o Eskobaras užvirto ant 
manęs. Jei mane būtų šitaip puolęs kas nors kitas, šuo būtų 
jį sudorojęs, bet šį vaikiną labai gerai pažinodamas pamanė, 
kad mudu žaidžiam, ir užuot puolęs Eskobarą pats užšoko 
ant mūsų džiugiai lodamas. Aš esu stipri ir neabejojau, kad 
įstengsiu apsiginti, todėl nepuoliau šaukti. Tik plonas au- 
deklas skyrė mus nuo žmonių, esančių lauke, tad būtų ki- 
lęs skandalas. Vaikinas laikė mane prispaudęs prie krūtinės 
sužeistąja ranka, o kita griebė už sprando ir bučiavo kur 
pakliuvę, kaklą, veidą, seilėdamasis ir plūsdamas ašaromis. 
Šaukiausi Švenčiausiosios Mergelės pagalbos ir jau taikiau- 
si smogti akiplėšai keliu į paslėpsnius, bet pavėlavau: tą pat 
akimirką įsiveržė Pedras su kardu rankoje. Pasirodo, jis visą 
laiką sekė mus iš kito palapinės kambario. 

— Neeee! - suklikau iš siaubo, kai išvydau jį pasirengusį 
persmeigti nelaimingąjį kareivėlį. 

Vargais negalais apsiverčiau ir taip pridengiau Eskoba- 
rą - jis atsidūrė po manim. Norėjau apsaugoti jį nuo kardo 
ašmenų ir nuo šuns dantų, nes šis jau prisiminė esąs sargy- 
binis ir taikėsi perkąsti jam gerklę. 


Nebuvo nei teismo, nei pasiteisinimų. Pedras de Valdivija 
paprasčiausiai pasikvietė doną Benitą ir liepė pakarti kareivį 

Eskobarą rytojaus rytą po mišių priešais stovyklautojų ri- 
kiuotę. Donas Benitas paėmė drebantį jaunikaitį už rankos 
ir nusivedęs į kitą palapinę pristatė prie jo sargybinį, bet 
grandinėmis nesukaustė. Eskobaras puolė į neviltį, bet ne 
iš baimės mirti, o iš sutryptos širdies skausmo. Pedras de 
Valdivija nuėjo į Fransisko de Agirės palapinę, ten sėdo kor- 
tuoti su kitais karininkais ir parėjo tik švintant. Į kalbas su 
manim nesileido, bet manau, kad jei ir būtų mane išklausęs, 
vargu ar būčiau įstengusi pakeisti jo nuomonę. Iš pavydo jis 
nesitvėrė savo kailyje. 

Tuo tarpu kapelionas Gonsalesas de Marmolechas bandė 
mane paguosti sakydamas, jog dėl to, kas įvyko, aš nekalta, 
o kaltas tik Eskobaras, užsigeidęs savo artimo moteries, ir 
paistydamas panašius niekus. 

- Tikiuosi, kad jūs, tėve, nesėdėsit rankas sudėjęs. Turit 
įtikinti Pedrą, kad tai, ką jis ketina daryti, būtų labai netei- 
singa, - spyriausi. 

— Ponas generolas privalo žiūrėti tvarkos saviškių tarpe, 
dukrele. Jis negali dovanoti tokio įžeidimo. 

— Pedras gali leisti savo žmonėms prievartauti ir mušti 
kitų vyrų Žmonas, bet vargas tam, kuris palies jo moterį! 

— Negaliu kištis į jo reikalus. Įsakymas yra įsakymas. 

- Ir dar kaip galit kištis! Šio jaunuolio prasižengimas ne- 
vertas kartuvių, ir jūs tai žinot ne blogiau už mane. Eikit ir 
pašnekėkit su juo! 

— Nueisiu, ponia Inese, bet iš anksto žinau, kad jis savo 
nuomonės nepakeis. 

— Galit jam pagrasinti ekskomunika... 

- Tokiais grasinimais taip lengvai nesisvaidoma! — išsi- 
gandęs sušuko kunigas. 

— O ar Pedras gali taip lengvai užsikrauti ant sąžinės žmo- 
gaus mirtį? — atšoviau. 

— Ponia Inese, jums derėtų nusižeminti. Tie dalykai - ne 
mūsų rankose, jie yra Dievo rankoje. 

Gonsalesas de Marmolechas nuėjo pasišnekėti su Valdivi- 
ja. Ir kalbėjo girdint karininkams, kurie lošė su juo kortomis, 
nes tikėjosi, kad jie padės kapelionui įtikinti vadą pasigailėti 
Eskobaro. Bet skaudžiai apsiriko. Valdivija negalėjo pasi- 
duoti spaudimui liudytojų akivaizdoje, be to, ir jo partneriai 
jį pateisino; juo dėti jie atseit būtų pasielgę taip pat. 

Aš tuo tarpu nuėjau į Chuano Gomeso ir Sesilijos palapi- 
nę neva naujagimio pažiūrėti. Inkų princesė buvo gražesnė 
nei bet kada, gulėjo ant minkšto čiužinio ir ilsėjosi, tarnai- 
čių apsupta. Viena indėnė mankštino jai kojas, kita šukavo 
tamsius plaukus, dar kita davė čiulpti kūdikiui skudurėlį, 
sumirkytą lamos pienu. Chuanas Gomesas Žavėdamasis 
žvelgė į tą sceną tarsi į kūdikėlio Jėzaus prakartėlę. Pajutau, 
kaip mane užplūsta pavydas: būčiau atidavusi pusę gyveni- 
mo už galimybę atsidurti Sesilijos vietoj. Pasveikinusi jau- 
nąją mamą ir pabučiavusi vaikutį, paėmiau tėvą už rankos 
ir išsivedžiau laukan. Papasakojau, kas įvyko, ir paprašiau 
pagalbos. 

- Jūs esat policininkas, pone Chuanai, meldžiu jus, dary- 
kit ką nors, - prašiau jį. 

— Negaliu priešintis Pedro de Valdivijos įsakymui, - atšo- 
vė jis man akis išpūtęs. 

— Man sarmata jums priminti, pone Chuanai, bet jūs man 
dar skolingas už vieną paslaugą... 

- Ponia, ar jūs prašot mane todėl, kad jums ypatingai rūpi 
kareivis Eskobaras? - paklausė jis. 

— Kas jums šovė į galvą? Taip pat būčiau jus prašiusi ir 
dėl bet kurio žmogaus iš mūsų stovyklos. Noriu apsaugoti 
Pedrą nuo tos nuodėmės. Ir nekalbėkit man, kad tai ka- 
riškos drausmės klausimas: mes abu žinom, kad tai vien iš 


pavydo. 

- Ir ką jūs siūlot? 

— Tai yra Dievo rankoje, kaip sako kapelionas. Kaip jums 
rodosi, gal įstengtume kiek pagelbėti Dievo rankai? 

Rytojaus dieną po mišių donas Benitas sukvietė žmones 
į centrinę stovyklos aikštę, kur jau stūksojo kartuvės, pa- 
rengtos nelaimingajam Ruisui, net ir kilpa sumegzta. Tokį 
vaizdą mačiau pirmąsyk, nes iki tol vis išvengdavau dalyva- 
vimo kankinimuose ir egzekucijose; pakankamai prisižiūrė- 
jau smurto per kautynes ir kančių, kurias patirdavo mano 
gydomi sužeistieji bei ligoniai. Atsinešiau ir Gailestingąją 
Dievo Motiną, kad visi ją matytų. Karininkai išsirikiavo ke- 
turkampiu pirmoje eilėje, už jų sustojo kareiviai, o toliau - 
prižiūrėtojai ir minia janakonų, tarnaičių ir sugulovių indė- 
nių. Kapelionas po nesėkmingo žygio pas Valdiviją kiaurą 
naktį budėjo ir meldėsi. Veidas jo buvo pamėlęs ir paakiai 
pajuodę, lyg būtų save išplakęs, tačiau jo plakimasis - vie- 
nas juokas, kalbėjo indėnai, puikiai žinantys, kaip kerta 
prievaizdo rimbas. 

Šauklys ir būgnų dundėjimas paskelbė, kad prasideda eg- 
zekucija. Chuanas Gomesas, kaip policininkas, pasakė, kad 
kareivis Eskobaras šiurkščiai pažeidė drausmę, įsibrovė į ge- 
nerolo palapinę su nedorais ketinimais ir pasikėsino į jo gar- 
bę. Nieko daugiau aiškinti neprireikė: visi puikiai suprato, 
kad vaikinui teks sumokėti gyvybe už pienburnišką meilę. 
Du negrai, įpareigoti vykdyti mirties bausmę, atvedė nusi- 
kaltėlį į aikštę. Eskobaras ėjo nesupančiotas, tiesus kaip ietis, 
ramus, žvilgsnį įsmeigęs į priekį, lyg sapnuodamas. Jis buvo 
prašęs leidimo nusiprausti, nusiskusti ir persirengti švariais 
drabužiais. Kareivėlis atsiklaupė, tada kapelionas suteikė 
jam paskutinį patepimą, palaimino ir davė pabučiuoti šven- 
tą kryžių. Negrai užvedė jį ant ešafoto, surišo rankas už nu- 
garos ir supančiojo kojas per kulkšnis, o paskui užnėrė kilpą 
ant kaklo. Eskobaras neleido užmauti gobtuvo ant galvos - 

turbūt norėjo mirti žiūrėdamas į mane: tegul siunta Pedras 
de Valdivija! Aš pagavau jo žvilgsnį norėdama paguosti. 

Vėl nudundėjo būgnai, negrai ištraukė atramą pasmerk- 
tajam iš po kojų ir jis pakibo ore. Kapų tyla įsiviešpatavo 
stovykloje, žmonės nuščiuvo, tik būgnai vis dar aidėjo. Va- 
landėlę, kuri man pasirodė be galo ilga, Eskobaro kūnas 
kadarojo kilpoje, o aš meldžiausi be paliovos, spausdama 
prie krūtinės Dievo Motinos statulėlę. Ir įvyko stebuklas: 
ūmai virvė nutrūko, vaikinas krito ant žemės ir liko gulėti 
paslikas, tarsi negyvas. Ilgas nuostabos šūksnis ištrūko iš 
daugybės krūtinių. Pedras de Valdivija žengė tris žingsnius 
į priekį išblyškęs kaip kreida, negalėdamas patikėti tuo, kas 
įvyko. Dar nespėjus jam sukomanduoti budeliams, pri- 
siartino kapelionas, nešinas šventu kryžiumi, sutrikęs ne 
mažiau už kitus. 

— Tai Dievo teismas! Dievo teismas! - šaukė jis. 

Lyg banga nuvilnijo per indėnų minią, kuri iš pradžių 
murmėjo, paskui jau piktai šurmuliavo; ta banga dužo į rūs- 
čius ispanų karius, kol vienas iš jų persižegnojo ir atsiklaupė 
ant žemės. Jo pavyzdžiu tučtuojau pasekė kitas, paskui dar 
vienas, ir pagaliau visi, išskyrus Pedrą de Valdiviją, jau klū- 
pojom. Dievo teismas... 

Policininkas Chuanas Gomesas priėjo prie budelių ir 
savo rankomis nuėmė kilpą Eskobarui nuo kaklo, perpjovė 
pančius ant riešų bei kulkšnių ir padėjo jam atsikelti. Tik aš 
viena ir pastebėjau, kad Gomesas padavė kartuvių virvę vie- 
nam indėnui, o šis ją tučtuojau nusinešė nelaukdamas, kol 
kam nors šaus į galvą mintis apžiūrėti ją iš arti. Taip jis man 
grąžino skolą. 

Eskobaras nebuvo paleistas į laisvę. Mirties nuosprendis 
jam buvo pakeistas tremtimi, jis turėjo grįžti į Peru pėsčio- 
mis, lydimas tik vieno janakono, praradęs gerą vardą. Jei- 
gu jam pavyko išvengti priešiškų slėnio indėnų, jis, ko gero, 

dykumoj mirė troškuliu ir jo kūnas, išdžiūvęs kaip mumija, 
liko nepalaidotas. Tad, ko gero, mirti kartuvėse jam būtų 
buvę lengviau. Po valandos jis išėjo iš stovyklos taip pat iš- 
didžiai tylėdamas, kaip kad lipo į ešafotą. Kareiviai, prieš tai 
tyčiojęsi iš jo vos ne iki išprotėjimo, dabar išsirikiavo dviem 
gretomis kaip garbės sargyboje, o jis ėjo viduriu iš lėto, atsi- 
sveikindamas su jais vien žvilgsniu, netardamas nė žodžio. 
Daugelis nesulaikė ašarų iš gailesčio ir gėdos. Vienas įteikė 
jam kardą, kitas - kirvuką, trečias priėjo vedinas lama, ap- 
krauta ryšuliais ir vandenmaišiais. Mačiau visa tai iš tolo, 
kovodama su priešiškumu Valdivijai, jausmu, kuris mane 
dusinte dusino. Jau beišeinantį Eskobarą pasivijau, nulipau 
nuo žirgo, vienintelio savo turto, ir atidaviau jam. 


Slėnyje stovyklavom septynias savaites; ten prie mūsų prisi- 
dėjo dar dvidešimt ispanų, tarp jų - du dvasininkai ir tok- 
sai Činčilija, maištingas ir suktas, iš pat pradžių susimokęs 
su Sanču de la Hosu nužudyti Valdiviją. De la Hosui buvo 
nuimti pančiai ir jis vaikštinėjo po stovyklą laisvas, išsipus- 
tęs ir išsikvėpinęs, pasiryžęs atkeršyti generolui, bet Chuano 
Gomeso akylai saugomas. Iš šimto penkiasdešimties vyrų, 
dabartinių ekspedicijos dalyvių, beveik visi, išskyrus devy- 
nis, buvo bajorai, vieni dvarininkų sūnūs, kiti nuskurdę, bet 
ne mažiau garbingi. Pasak Valdivijos, tai nieko nereiškia, nes 
Ispanijoje bajorų nestinga, bet aš manau, kad tie naujakuriai 
perdavė savo tuštybę Čilės karalystei. Išdidusis ispanų krau- 
jas susimaišė su netramdomu mapučų rasės krauju, ir štai 
rezultatas - beprotiškai pasipūtusi tauta. 

Išvijus jaunąjį Eskobarą, stovykla tik po kelių dienų grį- 
žo į įprastines vėžes. Žmonės vaikščiojo sudirgę, ore tvyrojo 
pyktis. Kareivių nuomone, kalta buvau aš: sugundžiau ne- 
kaltą bernelį, atėmiau jam protą ir pasmerkiau mirti. Vis aš, 
ištvirkusi sugulovė. Pedras Valdivija tik gynė savo garbę, tai 

jo pareiga. Dar ilgą laiką degino mane pikti tų vyrų žvilgs- 
niai, kaip pirma kad degindavo jų gašlumas. Katalina man 
patarė nekišti nosies iš palapinės, kol aprims aistros, bet aš 
turėjau daug darbo, nes rengėmės žygiuoti toliau, ir man 
nieko kito neliko, tik atsilaikyti dergiamai. 

Pedras rūpinosi naujųjų kareivių priėmimu ir sklindan- 
čiais gandais apie išdavystę, bet rado laiko ir išlieti pyktį ant 
manęs. Supratęs, kad prašovė keršydamas Eskobarui, nieka- 
da su tuo nesusitaikė. Kaltės jausmas ir pavydas kaitino jo 
aistrą ir jis geidė manęs bet kokiu laiku, net vidury dienos. 
Mesdavo savo darbus arba pasitarimą su kitais karininkais ir 
tempdavosi mane į palapinę visos stovyklos akyse, atseit vis 
tiek neliko nė vieno, kuris nežinotų apie tai, kas įvyko. Val- 
divijai tai nerūpėjo, jis tyčia taip elgėsi, kad įtvirtintų savo 
autoritetą, pažemintų liežuvautojus ir parodytų, jog jų nebi- 
jo. Niekad iki tol nebuvom mylėjęsi taip įnirtingai, jis palik- 
davo mane kaip sudaužytą ir sakė, kad man tai turi patikti. 
Norėjo, kad dejuočiau iš skausmo, nes matė, kad nedejuoju 
iš pasitenkinimo. Buvau baudžiama, turėjau kęsti paleistu- 
vės dalią taip, kaip Eskobaras turėjo galuotis dykumoj. Ilgai 
kenčiau Pedro patyčias, vis maniau, kad kurią dieną atslūgs 
tas jo pasipūtimas, bet po savaitės trūko mano kantrybė, ir 
užuot jam paklususi, kai jis užsimanė pasielgti su manim 
kaip šuo su kale, trenkiau jam skambų antausį. Nežinau, 
kaip tai įvyko, mano ranka pakilo pati. Iš netikėtumo abu 
tarsi sustingom geroką valandėlę, ir štai subyrėjo kerai, ku- 
rie buvo mus sukaustę. Pedras jausdamasis kaltas apkabino 
mane, o aš ėmiau drebėti, susikrimtusi ne mažiau už jį. 

— Ką aš padariau! Kur mes nuklydom, meile mano? Do- 
vanok man, Inese, pamirškime tai, labai prašau... - mur- 
mėjo jis. 

Likom apsikabinę, drebėdami iš to streso, atsiprašinėdami 
vienas kito ir atleisdami vienas kitam, galiausiai išsekę užmi- 

gom, taip ir nepasiglamonėję. Nuo tos akimirkos pradėjom 
atgauti prarastąją meilę. Pedras vėl buvo man meilus, dėme- 
singas ir švelnus kaip kadaise. Trumpam išjodavom iš sto- 
vyklos, visada su sargyba, nes bet kurią akimirką mus galėjo 
užpulti nedraugiški indėnai. Miegodavom palapinėj vienu 
du, jis man prieš miegą skaitydavo, glamonėdavo mane va- 
landomis, kad pajusčiau tą džiaugsmą, kurį taip neseniai 
buvo iš manęs atėmęs. Jis taip troško vaikelio kaip ir aš, bet 
vis nepastojau, nors ir Švenčiausiąją Mergelę meldžiau ro- 
žinį kalbėdama, ir Katalinos sutaisytus vaistus gėriau. Esu 
bergždžia, negalėjau susilaukti kūdikio nė nuo vieno vyro, 
kurį mylėjau, nei nuo Chuano, Pedro ir Rodrigo, nei nuo 
tų, su kuriais tenkindavau slaptą trumpalaikę aistrą; bet ma- 
nau, kad Pedras irgi nevaisingas, kadangi nesusilaukė vaikų 
nei su Marina, nei su kitomis moterimis. „Pelnyti šlovę ir 
likti nepamirštam“, - štai dėl ko jis norėjo nukariauti Čilę. 
Galbūt tai atstojo jam dinastiją, kurios pradininku negalėjo 
tapti. Jis paliko savo vardą istorijoje, nors ir negavo palikti 
jo įpėdiniams. 


Pedras kantriai mokė mane elgtis su kardu, nepamiršdamas 
ir atsargumo. Be to, padovanojo man kitą žirgą vietoj to, kurį 
atidaviau Eskobarui, ir paskyrė geriausią savo raitelį jam iš- 
jodinėti. Kario žirgas turi instinktyviai paklusti šeimininkui, 
kuriam rūpi tik ginklai. „Niekad nežinai, kas gali nutikti, 
Inese. Jeigu jau ryžaisi mane lydėti, turi būti pasirengusi gin- 
tis ne blogiau už bet kurį maniškį“, - įspėjo jis. Ir protingai 
padarė. Pasiekę Kopiapo tikėjomės atsipūsti, bet labai greit 
nusivylėm, nes indėnai puldinėjo mus kiekvieną sykį vos tik 
pajutę, kad mūsų budrumas susilpnėjo. 

— Pasiųsim delegaciją, kuri paaiškins jiems, kad ateinam 
su taikiais ketinimais, - pranešė Valdivija vyresniesiems ka- 
rininkams. 

— Nebus iš to nieko gero, - paprieštaravo donas Benitas, - 
nes jie, be abejo, dar prisimena, kas įvyko prieš šešetą metų. 

- Apie ką šnekate, kapitone? 

— Kai atėjome su ponu Diegu de Almagru, Čilės indėnai 
ne tik pasitiko mus be galo draugiškai, bet ir atidavė auksą, 
kuriuo ketino mokėti duoklę Inkui, nes jau buvo gavę žinią, 
kad jis yra nuverstas. Mūsų vadas, nepatenkintas ir įtarus, 
maloniais pažadais sukvietė juos į pasitarimą ir vos pelnęs 
jų pasitikėjimą liepė mums juos užpulti. Daugelis žuvo per 
susidūrimus, bet tris dešimtis genčių vadų paėmėm į ne- 
laisvę, pririšom prie baslių ir sudeginom gyvus, - paaiškino 
karvedys. 

'—- Kam jūs tai padarėt? Ar gyventi taikoje nebūtų buvę ge- 
riau? - paklausė pasipiktinęs Valdivija. 

- Jei tuomet šito nebūtų padaręs Almagras, paskui jau in- 
dėnai būtų šitaip pasielgę su ispanais, - atšovė Fransiskas de 
Agirė. 

Čilės čiabuviai užvis labiau geidė mūsų arklių, o labiausiai 
bijojo šunų, todėl donas Benitas pirmuosius laikė aptvaruo- 
se, kuriuos saugojo antrieji. Čiliečių kariaunai komandavo 
trys kasikai, o jie savo ruožtu klausė galingojo Mičimalonko. 
Tasai klastingas senis suprato, kad jam nepakanka pajėgų 
įsibrauti į huinkų stovyklą, ir nutarė verčiau mus nualsinti. 
Jo kariai paslapčiom vogė lamas ir arklius, gadino maisto 
atsargas, grobė mūsų indėnes, puldinėjo kareivių būrelius, 
išėjusius ieškoti valgio ar vandens. Taip jie nudobė vieną ka- 
reivį ir kelis mūsų janakonus; šiems teko išmokti kautis, kad 
liktų gyvi. 

Į slėnį ir į kalnus atėjo pavasaris, pražydo visa žemė, atšilo 
oras ir ėmė vaikuotis indėnės, kumelės ir lamos. Nėra gyvū- 
no, žavingesnio už lamos jauniklį. Naujagimiai kėlė nuotaiką 
visai stovyklai, džiugino ir užsigrūdinusius ispanus, ir pris- 
lėgtus janakonus. Upės, žiemą drumzlinos, tapo skaidrios 

kaip krištolas ir vandeningesnės - jas maitino tirpstantys 
kalnų sniegynai. Gyvuliams nestigo ganyklų, o žmonėms - 
žvėrienos, daržovių ir vaisių. Pavasario paskleistas optimiz- 
mas susilpnino budrumą, ir kaip tik tada, kai mažiausiai to 
tikėjomės, dezertyravo du šimtai janakonų, paskui dar ke- 
turi šimtai. Paprasčiausiai išnyko kaip dūmas; kad ir kaip 
griežtasis donas Benitas rykštėmis drausmino prievaizdus 
už aplaidumą, o indėnus - už bendrininkavimą, niekas ne- 
galėjo pasakyti, nei kaip jie paspruko, nei kur link patraukė. 
Aišku buvo tik viena: jie negalėjo toli nueiti, jeigu jiems ne- 
būtų padėję aplinkiniai Čilės indėnai, nes kitu atveju būtų 
jų sunaikinti. Donas Benitas patrigubino sargybą ir laikė ja- 
nakonus supančiotus dieną naktį. Prievaizdai nenuilsdami 
zujo aplink stovyklą su rimbais ir šunimis. 

Valdivija palaukė, kol kumeliukams ir lamų jaunikliams 
sutvirtės kojos, o tada įsakė toliau žygiuoti į pietus iki Že- 
mės rojaus, kaip jį pavadino donas Benitas, - iki Mapočo 
slėnio. 


Žinojom, kad Mapočas ir mapučai reiškia beveik tą patį; kad 
mūsų laukia susidūrimas su laukiniais, kurie privertė trauk- 
tis penkis šimtus Almagro karių ir bent aštuonis tūkstančius 
jo pagalbininkų indėnų. Mes turėjom šimtą penkiasdešimt 
karių ir mažiau nei keturis šimtus janakonų. 

Mes įrodėm, kad Čilės teritorija siaura ir ilga tarsi kardas. 
Ją sudaro ištisa virtinė slėnių, įsiterpusių tarp kalnų ir vulka- 
nų, 0 ją kerta gausybė upių. Skardingą jos pakrantę skalau- 
ja šalti vandenys ir grėsmingos vilnys; jos miškai tankūs ir 
kvapnūs, o kalnai begaliniai. Dažnai girdėdavom atodūsius 
iš gelmių ir jusdavom Žemę judant po kojomis, bet ilgainiui 
apsipratom su žemės drebėjimais. „Tokią ir vaizdavausi Čilę, 
Inese“, - prisipažino man Pedras trūkčiojančiu balsu; taip jį 
sujaudino pirmapradis kraštovaizdžio grožis. 

Gavome ne tik stebėti gamtą; prireikė ir daug pastangų, 
nes Mičimalonko indėnai be paliovos lipo mums ant kul- 
nų ir nedavė ramybės. Leisdavom sau ilsėtis tik trumpai, 
pakaitomis, nes atsipalaidavę kaipmat būtume užpulti. La- 
mos - trapūs gyvulėliai, jų nugaros nepakelia didelio svo- 
rio, lūžta, todėl teko įpareigoti janakonus nešti ir dezertyrų 
mantą. Nors ir nusikratėm viso to, kas nebūtina - net ir ke- 
leto skrynių su elegantiškais mano drabužiais, iš kurių Čilėje 
jokios naudos, - indėnai, sunkios naštos slegiami, žingsnia- 
vo vos ne dvilinki, be to, jie buvo supančioti, kad nepabėgtų, 
todėl ėjom į priekį lėtai ir vargingai. Kareiviai liovėsi pa- 
sitikėti tarnaitėmis indėnėmis, nes pasirodė, kad ne tokios 
jau jos nuolankios ir bukaprotės, kaip šie vaizdavosi. Jie vis 
dar pramogavo su jomis, bet nedrįso miegoti jų akivaizdo)j, 
o kai kurie net manė esantys pamažu nuodijami. Vis dėlto 
ne nuodai graužė jiems sielą ir laužė kaulus, tik grynas nuo- 
vargis. Kai kurie vyrai išliedavo ant jų pagiežą, susikaupusią 
širdy; tada Valdivija pagrasino jas išvaryti ir du ar tris kartus 
tesėjo tą pažadą. Kareiviai bruzdėjo, nes manė, kad niekas, 
net ir vadas, neturi teisės kištis į tokius asmeniškus dalykus 
kaip jų meilužės, tačiau Pedras, kaip visada, nenusileido. Pa- 
sak jo, privalu patiems rodyti pavyzdį. Jis neleisiąs ispanams 
elgtis blogiau negu barbarams. Galiausiai kareiviai pakluso, 
nors nenoromis ir ne iki galo. Katalina man pasakojo, kad 
jie ir toliau muša moteris, bet ne į veidą ar kitur, kur liktų 
matomų žymių. 

Čilės indėnams vis labiau išdrąsėjant, svarstėm, kas nuti- 
ko nelaimingajam Eskobarui. Spėliojom, kad jis mirė kokia 
nors lėta ir siaubinga mirtimi, bet niekas nedrįso minėti jo 
vardo, kad neprišauktų nelaimės. Jei pamiršim jo vardą ir 
veidą, gal jis taps perregimas kaip vėjas ir galės nematomas 
vaikštinėti tarp savo priešų. 

Slinkom vėžlio žingsniu, nes janakonai gavo sunkiai nešti, 
be to, vedėmės daug kumeliukų ir kitų jauniklių. Rodrigas 
de Kiroga visą laiką ėjo priekyje, nes turėdamas geras akis 
toli matė, o drąsa niekada jo neapleido. Ariergardą prižiū- 
rėjo Viljagra, kurį Pedras de Valdivija buvo pasiskyręs pa- 
vaduotoju, ir Agirė, nesitveriantis noru greičiau susikauti su 
indėnais. Mūšį jis mėgo ne mažiau kaip moteris. 

— Artėja indėnai! - vieną gražią dieną sušuko žvalgas, Ki- 
rogos pasiųstas į priekį. 

Valdivija rado man, kitoms moterims, vaikams ir gyvu- 
liams saugesnę vietą tarp uolų ir medžių, o pats surikiavo 
karius mūšiui, bet ne taip kaip Ispanijos kariuomenėje, kur 
kiekvienam kavaleristui tenka po tris pėstininkus: čia beveik 
visi buvo raiti. Kai sakau, kad mūsiškiai buvo raiti, galima 
pamanyti, jog jie sudarė galingą pusantro šimto raitininkų 
eskadroną, pajėgų sumušti dešimtį tūkstančių užpuolikų, bet 
iš tiesų Žirgai po varginančio žygio buvo sulysę, jojikų dra- 
bužiai sudriskę, šarvai blogai pritaikyti, šalmai sulankstyti, 
o ginklai surūdiję. Vyrai buvo narsūs, bet nedrausmingi ir 
pasipūtę; kiekvienas troško pelnyti garbę sau. „Kodėl kas- 
tilui visada taip-rūpi iškilti aukščiau eilinio? Visi nori būti 
generolai!“ - dažnai skųsdavosi Valdivija. Be to, mūsų jana- 
konų buvo likę tiek mažai, o ir tie patys jautėsi tokie pervar- 
gę ir pažeminimų įskaudinti, jog menkai teturėjom naudos 
iš jų; kovėsi jie tik todėl, kad antraip grėsė mirtis. 

Dalinio priekyje jojo Pedras de Valdivija, visada pirmas, 
nors karininkai ir meldė jį saugotis, nes be jo pražūtume visi. 
Su šūksniu „Santjagas su mumis!“, kuriuo kastilai nuo amžių 
melsdavo apaštalo pagalbos mūšiuose su maurais, iššoko jis 
priešais visus, o jo arkebuzininkai priklaupę ant Žemės tai- 
kėsi į užpuolikus. Valdivija žinojo, kad čiliečiai puola į mūšį 
neprisidengę krūtinės nei skydu, nei kuo kitu, niekindami 
mirtį. Jie nebijo arkebuzų, nors jos ir triukšmingesnės už ki- 

tus ginklus, ir sprunka tik nuo šunų, kad kautynių įkarštyje 
nesudraskytų jų gyvų. Jie visu pulku pasitinka ispanų šaltuo- 
sius ginklus, nepaisydami nuostolių, o jų pačių akmeniniai 
ginklai atšoka nuo šarvų metalo. Aukštai ant žirgų huinkai 
yra neįveikiami, bet nulipę žemėn būtų sutriuškinti. 

Dar nespėję susirikiuoti pajutom nepakenčiamą gausmą, 
pranašaujantį indėnų puolimą, šiurpius klyksmus, kurie juos 
įaudrina iki pamišimo ir verčia priešus sustingti iš baimės, 
bet mus paveikė priešingai - įsiutino. Vos tik Rodrigo de 
Kirogos būrys spėjo susijungti su Valdivijos raiteliais, nuo 
kalnų ūžtelėjo priešų banga. Tūkstančiai indėnų lėkė pus- 
nuogiai, su lankais ir strėlėmis, ietimis ir vėzdais, kaukdami 
ir džiūgaudami iš anksto. Arkebuzininkų salvė išguldė pir- 
mąsias gretas, bet nepajėgė nei sulaikyti puolėjų, nei sulėtinti 
jų bėgimo. Po minutės kitos jau galėjom įžiūrėti išpaišytus 
veidus; prasidėjo kautynės vyras prieš vyrą. Mūsiškių ietys 
smigo į molio spalvos kūnus, kardai kapojo galvas, rankas ir 
kojas, žirgai kanopomis traiškė kritusiuosius. Įstengę priar- 
tėti indėnai kuokos smūgiu apsvaigindavo žirgą, o vos jam 
suklupus dvi dešimtys rankų čiupdavo jojiką ir nutempda- 
vo žemėn. Šalmas ir šarvas kelias akimirkas saugojo karei- 
vį, ir kai kada to užtekdavo, kad kovos draugas spėtų ateiti 
į pagalbą. Strėlės, bejėgės prieš grandinius šarvus ir skydus, 
labai veiksmingai žeidė neapsaugotas kareivio kūno vietas. 
Triukšmingame kautynių sūkuryje mūsų sužeistieji kovė- 
si toliau, nejausdami skausmo ir nepaisydami kraujavimo, 
o pagaliau kritusius kas nors pagriebdavo ir atvilkdavo man. 

Aš su saviškėmis indėnėmis įrengiau tokią kaip ir lauko 
ligoninę; mus saugojo kai kurie ištikimi janakonai, norin- 
tys apginti savo rasės moteris bei vaikus, ir vergai negrai, 
bijantys, kad jei pateks į nagus priešiškiems čiabuviams, šie 
gali nudirti jiems odą norėdami įsitikinti, ar ji nėra juodai 
nudažyta, mat žinojo, kad kai kur jau yra taip atsitikę. Tvars- 

tėm žaizdas kuo pakliuvę, stabdėm kraujoplūdį užverždami 
sužalotą galūnę, paskubom pridegindavom žaizdą žarijomis, 
ovos tik žmogus įstengdavo atsistoti, duodavom jam vandens 
arba gurkšnį vyno, vėl apvilkdavom šarvais ir siųsdavom 
kautis toliau. „Švenčiausioji Mergele, tik saugok Pedrą“, - 
šnibždėjo mano lūpos, vos tik gaudavau akimirką atsikvėp- 
ti nuo sužeistųjų antplūdžio. Vėjas nešė iki mūsų parako ir 
arklių kvapą, kurį stelbė kraujo ir deginamos mėsos tvaikas. 
Mirštantieji prašydavo nuodėmklausio, bet ir kapelionas, ir 
kiti dvasininkai patys kovėsi, tad aš pati ženklinau kryžium 
jiems kaktą ir atleisdavau nuodėmes, kad ilsėtųsi ramybėje. 
Kapelionas buvo man paaiškinęs, jog nesant kunigo, jei būti- 
nai reikia, kiekvienas krikščionis turi teisę pakrikštyti ir duo- 
ti paskutinį patepimą, bet nebuvo įsitikinęs, kad tokią teisę 
turi ir kiekviena krikščionė. Klykė mirštantieji ir sužeistieji, 
dejavo indėnai, žvengė arkliai, sproginėjo parakas, ir nuo 
viso to triukšmo paklaikusios raudojo moterys, dažna dar 
ir su kūdikiu, pririštu ant nugaros. Sesilija, pripratusi, kad 
apie ją šokinėtų tarnaitės kaip apie princesę, - o juk ji tokia 
ir buvo, - be niekur nieko nusileido į mirtingųjų pasaulį ir 
darbavosi petys į petį su Katalina ir manim. Paaiškėjo, kad ta 
moteris, tokia smulki ir grakšti, kur kas tvirtesnė nei atrodo. 
Plona švelniavilnė jos tunika prisigėrė svetimo kraujo. 
Vienu tarpu keliems priešams pavyko priartėti ligi tos 
vietos, kur mes slaugėm sužeistuosius. Umai išgirdau visai 
čia pat garsų riksmą, pakėliau akis nuo strėlės, kurią sten- 
giausi ištraukti iš dono Benito raumens, kol kitos moterys 
jį ramino, ir susidūriau akis į akį su keliais laukiniais, kurie 
užpuolė mus su vėzdais ir kirviais, priversdami atsitraukti 
skystą mūsų apsaugą - saujelę janakonų ir negrų. Negalvo- 
dama čiupau abiem rankomis kardą, kuriuo naudotis buvo 
mane pamokęs Pedras, ir pasiruošiau ginti mūsų poziciją. 
Užpuolikus į ataką vedė stambus vyriškis, visas išsipaišęs ir 

pasipuošęs plunksnomis. Senas randas kirto jo skruostą nuo 
smilkinio iki burnos. Tuos bruožus įsidėmėjau žaibiškai, nes 
viskas vyko labai greitai. Prisimenu, kaip mudu susidūrėm: 
jis - su trumpa ietim, o aš - su kardu, kurį turėjau laikyti 
abiem rankomis, vienas priešais kitą, rėkdami visa gerkle tą 
klaikųjį kovos šūksnį ir žvelgdami vienas į kitą su vienoda 
laukine neapykanta. Ir staiga senis davė ženklą saviškiams 
sustoti. Nesu tikra, bet man pasirodė, kad jo žemės spalvos 
veidą nušvietė lyg ir šypsena; vadas apsigręžė ir mikliai tar- 
tum jaunuolis pasitraukė kaip tik tą akimirką, kai Rodrigas 
de Kiroga atskubėjo gindamas žirgą šuoliais ir puolė tuos, 
kurie mums grasino. Senis buvo kasikas Mičimalonkas. 

-- Kodėl jis manęs nepuolė? - daug vėliau paklausiau 
Kirogą. 

— Jam buvo gėda kautis su moterimi, - paaiškino jis. 

— Ar ir jūs būtumėt taip pasielgęs, kapitone? 

- Žinoma, - atšovė jis nedvejodamas. 

Mūšis truko porą valandų, bet jos pralėkė nepastebimai - 
nebuvo kada galvoti, tiek turėjau darbo. Staiga, kai atrodė, 
kad mes jau pralaimim, čiabuviai išsisklaidė ir pradingo tuo- 
se pačiuose kalnuose, iš kurių buvo išnirę; jie metė sužeistus 
ir žuvusius saviškius, bet pasiėmė arklius, kuriuos įstengė 
pagrobti iš mūsų. Gailestingoji Dievo Motina išgelbėjo mus 
dar sykį. Pasitraukiau iš mūšio lauko, nukloto lavonais, ir 
turėjau supančioti šunis, prisirijusius kraujo, kad neimtų 
draskyti ir mūsų sužeistųjų. Negrai vaikščiojo tarp gulin- 
čiųjų pribaigdami čiliečius, o paskui man vilko mūsiškius. 
Pasirengiau tam, kas manęs laukė: valandų valandas garsio- 
mis dejonėmis slėnį drebino vyrai, kuriuos turėjom gydyti. 
Katalina ir aš vos spėjom rauti strėles ir prideginti žaizdas; 
tai buvo be galo atgrasus darbas. Sakoma, kad prie visko ga- 
lima priprasti, bet tai netiesa; niekuomet nepriprasiu prie tų 
kraupių šauksmų. Net ir dabar, jau senatvėje, po to, kai įstei- 

giau pirmąją Čilės ligoninę ir visą gyvenimą dirbau slauge, 
negaliu pamiršti siaubingo klyksmo, kurį girdėjau karo lau- 
ke. Jei būtų galima žaizdas užsiūti adata ir siūlu kaip praply- 
šusį audeklą, žmonės lengviau ištvertų gydymą, tačiau tik 
ugnis sustabdo kraujavimą ir padeda išvengti gangrenos. 

Pedras de Valdivija buvo keliskart nesunkiai sužeistas ir 
apdaužytas, bet nesileido mano gydomas. Jis iš karto susi- 
kvietė karininkus ir ėmė skaičiuoti mūsiškių nuostolius. 

— Kiek žuvusių ir sužeistų? - klausė jis. 

— Doną Benitą labai bjauriai sužalojo strėlė. Vienas karei- 
vis žuvo, trylika yra sužeistų, vieno žaizda pavojinga gyvybei. 
Indėnai, kiek žinau, pagrobė per dvidešimt arklių ir nukovė 
keletą janakonų, - raportavo Fransiskas de Agirė, nelabai iš- 
manantis aritmetiką. 

- Sužeisti keturi negrai ir šešiasdešimt trys janakonai, kai 
kurie sunkiai, - pataisiau jį. - Mirė vienas negras ir trisde- 
šimt vienas indėnas. Atrodo, jog dar du vyrai neišgyvens iki 
ryto. Reikia sužeistuosius išgabenti arkliais, negalim jų pa- 
likti. Sunkiausius ligonius teks nešti hamakuose. 

- Įrengsim stovyklą kelioms dienoms. Kapitone Kiroga, 
laikinai perimsite feldmaršalo pareigas iš dono Benito, - įsa- 
kė Valdivija. - Kapitone Viljagra, liepkit suskaičiuoti, kiek 
laukinių liko mūšio lauke. Būsit atsakingas už saugumą: 
manau, kad priešas sugrįš dar iki vakaro. Kapelione, pasi- 
rūpinkit laidotuvėmis ir mišiomis. Išvyksim, kai tik ponia 
Inesė nuspręs, kad jau galima. 

Nors Viljagra ir ėmėsi apsaugos priemonių, stovykla buvo 
labai pažeidžiama, nes įsikūrėm atvirame slėnyje. Čiliečiai 
indėnai tupėjo kalnuose, bet per tas dvi dienas, kol buvom 
čia, nerodė jokių gyvybės ženklų. Donas Benitas paaiškino, 
kad jie po kiekvieno mūšio pasigeria iki sąmonės netekimo 
ir nepuola iš naujo keletą dienų, kol atsigauna. Į sveikatą! 
Tikiuosi, kad čičos jiems nepristigs niekada. 

KETVIRTAS SKYRIUS 


Vl aujosios Cstremadūros Santjagas, 
1541-1543 metai 


DoNAs BENITAS, nešamas mūsų pačių padirbtuose neštu- 
vuose, jau iš tolo pažino Hueleno kalną, kuriame per anks- 
tesnį žygį su Diegu de Almagru pats buvo įsmeigęs kryžių. 

- Štai! Čia tas Rojaus sodas, apie kurį svajojau tiek metų! — 
sušuko senolis, karščiuodamas nuo sužeidimo strėle: jo nejį- 
stengė pagydyti nei Katalinos žolelės ir burtai, nei kapeliono 
maldos. 

Nusileidom į labai jaukų slėnį, priaugusį ąžuolų ir kitų 
medžių, negirdėtų Ispanijoj: kilajų, pumų, maitenų, noto- 
fagų, cinamonmedžių. Nors buvo vidurvasaris, aukščiau- 
sios viršukalnės tolumoj baltavo sniegu. Iš visų pusių slėnį 
supo kalnai, švelnūs, tarsi paauksuoti. Pedrui pakako vieno 
žvilgsnio įsitikinti, kad donas Benitas neklysta: ryškiai mė- 
lynas dangus, skaidrus oras, vešlus miškas ir derli žemė, 

drėkinama upelių ir vandeningos Mapočo upės, - vieta, 
Dievo skirta mums, kad įkurtume joje pirmą gyvenvie- 
tę, nes ji ne tik graži ir patogi, bet ir atitinka išmintingus 
imperatoriaus Karolio V padiktuotus nuostatus, kur Indi- 
joje dera steigti miestus: „Nesirinkite vietų gyventi labai 
aukštai, nes ten jus vargins vėjai ir turėsite aptarnavimo 
bei transporto sunkumų, nei labai Žemai, nes jos gali būti 
nesveikos; kurkitės vidutiniškai pakiliose vietose, atvirose 
šiaurės ir pietų vėjams; o jei ten būtų kalnų arba skardžių, 
tegul jie būna rytuose ir vakaruose; o jei tektų statyti ant 
upės kranto, išdėstykite gyvenvietę taip, kad tekanti sau- 
lė namus apšviestų pirmiau nei vandenį.“ Akivaizdu, kad 
gamtos sąlygos čia visiškai tokios, kokių reikalavo Karo- 
lis V, nes kraštas gausiai gyvenamas; matėm keletą kaimų, 
daug pasėlių, drėkinimo kanalų ir kelių. Pasirodo, mes ne 
pirmi pamatėm, ko vertas šis slėnis. 

Karininkai Viljagra ir Agirė su kareivių būriu nuėjo pasi- 
žvalgyti, kokia bus čiabuvių reakcija, o mes, visi kiti, saugo- 
jom užnugarį. Pasiuntiniai grįžo su gera Žinia, kad indėnai, 
nors ir nepasitikėdami, nerodo priešiškumo. Be to, patyrė, 
kad ir šias vietas siekė Inko valdžia ir kad jo atstovas šiame 
krašte, kuraka Vitakūra, yra pareiškęs norą bendradarbiauti 
su mumis, nes žinąs, kad barzdotieji virakočai užvaldę Peru. 
„Nepasitikėkit jais, jie yra klastingi ir agresyvūs“, - perspėjo 
donas Benitas, bet jau buvo nuspręsta įsikurti šiame slėnyje, 
net jei tektų prievarta pajungti vietos gyventojus. Tas faktas, 
kad čia gyvena ir žemę dirba nebe pirma jų karta, tik kurstė 
konkistadorus: vadinasi, ir žemė, ir klimatas yra labai geri. 
Viljagra iš akies sumetė, kad sprendžiant iš to, kiek sody- 
bų matom ir dar galim spėti esant, čia bus kelios dešimtys 
tūkstančių gyventojų, daugiausia moterų ir vaikų. Nesą ko 
nerimauti, kalbėjo jis, juoba dėl to, kad mus gali vėl užpulti 
Mičimalonko kariauna. Ką turėjo jausti čiabuviai, matydami 

mus atvykstant, ir kaip jie galėjo suprasti, kad ketinam čia 
pasilikti? 

Trys mėnesiai po to, kai išžygiavo iš Kusko, 1541 metų 
vasarį, Valdivija įsmeigė Kastilijos vėliavą Hueleno kalno pa- 
pėdėje, pavadino jį Šventosios Liucijos kalnu, nes buvo kaip 
tik tos kankinės diena, ir jo didenybės vardu pasiskelbė šio 
krašto valdytoju. Čia jis ketino įkurti Naujosios Estremadū- 
ros Santjago miestą. Išklausęs mišių ir priėmęs komuniją, 
jis pradėjo senoviniu romėnų papročiu žymėti miesto ribas. 
Kadangi neturėjom nei jaučių kinkinio, nei plūgo, naudojo- 
mės arkliais. Žingsniavom iš lėto kaip procesijoj, nešdami 
priekyje Dievo Motinos paveikslą. Valdivija taip jaudinosi, 
kad ašaros sruvo per veidą, ir ne jam vienam: verkė pusė 
šauniųjų karių. 

Po dviejų savaičių mūsų architektas, vienaakis, pavarde 
Gamboa, suplanavo miestą pagal klasikinį pavyzdį. Pirmiau- 
sia pažymėjo centrinę aikštę ir vietą, kur stovės teisingumo 
medis - kartuvės. Iš tos vietos virvele ir liniuote nubrėžė 
tiesias gatves, lygiagretes ir statmenas, suskirstytas į šimto 
trisdešimt aštuonių uolekčių ilgio tarpsnius; taip susidarė 
aštuoniasdešimt kvartalų, po keturis sklypus kiekviename. 
Pirmieji poliai garbingiausioje aikštės vietoje buvo įkalti 
bažnyčios pamatams. „Ateis diena, kai ši kukli koplyčia taps 
katedra“, - pažadėjo kunigas Gonsalesas de Marmolechas 
drebančiu iš susijaudinimo balsu. Pedras rezervavo mu- 
dviem visą kvartalą aikštės šiaurėje, o kitus sklypus išdalijo 
savo karininkams ir kareiviams, atsižvelgdamas į jų laipsnį 
ir ištikimybę. Padedami mūsiškių janakonų ir kai kurių slė- 
nio indėnų, kurie savo noru prisidėjo prie mūsų, pradėjome 
statyti namus iš medžio ir nedegtų plytų, šiaudiniais stogais 
(kol dar negalėjom pasigaminti čerpių), storomis sienomis, 
siaurais langais ir durimis, kad lengviau būtų gintis nuo už- 
puolikų ir kad viduje būtų nei per šilta, nei per šalta. Vasara 

buvo karšta, sausa ir sveika, tuo įsitikinom patys. O žiemos 
čia, pasak vietinių, šaltos ir lietingos. Vienaakis Gamboa su 
Kalvės dundėjo be perstojo - gamino vinis, vyrius, spynas, 
kniedes, kampainius; kūjai ir pjūklai nutildavo tik naktimis 
ir per mišias. Oras dvelkė šviežiai nupjautais medžiais. Agirė, 
Viljagra, Alderetė ir Kiroga rūpinosi pertvarkyti nudryžusią 
mūsų kariuomenę, praradusią daug jėgų ilgoje kelionėje. 
Valdivija ir mūšiuose užsigrūdinęs kapitonas Monrojus, ne- 
vengiantis pasididžiuoti diplomato gabumais, pradėjo dery- 
bas su čiabuviais. Man teko gydyti sužeistuosius bei ligonius 
ir užsiimti tuo, ką labiausiai mėgstu, - steigimu. Niekada 
nebuvau to dariusi, bet vos tik įkalėm aikštėje pirmą kuolą, 
atradau savo pašaukimą ir likau jam ištikima; nuo tada esu 
pristeigusi ligoninių, bažnyčių, vienuolynų, koplyčių, net iš- 
tisų kaimų, ir jei dar gyva būsiu, norėčiau įkurti našlaičių 
prieglaudą, kurios vis dar labai trūksta Santjage, nes gėda, 
kad gatvėse tiek daug nelaimingų vaikų, visai kaip Estre- 
madūroje. Žemė čia derli ir jos vaisių turi pakakti visiems. 
Karštai ėmiausi steigėjo pareigų, kurios Naujajame Pasauly- 
je tenka moterims. Vyrai tik stato laikinus kaimus, kad tu- 
rėtų kur palikti mus su vaikais, o patys be paliovos kariauja 
su čiabuviais. Tik per keturis dešimtmečius mirčių, pasiau- 
kojimo, atkaklumo ir darbo Santjagas pasiekė tą galybę, ku- 
ria gali mėgautis šiandien. Dar nepamiršau to meto, kai čia 
buvo tik sodyba, kurią gynėm nagais ir dantimis. Moteris ir 
penkiolika janakonų, kuriuos man priskyrė Rodrigas de Ki- 
roga, pristačiau dirbti stalų, kėdžių, lovų, matracų, krosnių, 
audimo staklių, degto molio indų, virtuvės rykų, gardų, višti- 
džių, drabužių, antklodžių ir viso kito, ko reikia civilizuotam 
žmogui. Užsibrėžusi taupyti jėgas ir maistą, iš pat pradžių 
nustačiau tokią tvarką, kad niekas neliktų nevalgęs. Maistas 
buvo gaminamas kartą per dieną ir dalijamas po dubenė- 

lį užeigose, įsikūrusiose prie centrinės aikštės, kurią Pedras 
vadino Ginklų aikšte, nors neturėjom nė vienos patrankos 
jai ginti. Mes, moterys, gaminom pyragėlius su įdaru, pupe- 
les, bulves, kukurūzų troškinį su mėsa - paukščių ir kiškių 
mums sumedžiodavo indėnai. Kartais gaudavom žuvies ir 
moliuskų, kurių čiabuviai atsinešdavo iš pajūrio, bet man 
nepatiko jų kvapas. Kiekvienas dėdavo ant bendro stalo ką 
galėdamas, kaip prieš keletą metų kapitono Manuelio Mar- 
tino laive. Tokia tvarka, be kita ko, vienijo žmones ir tildė 
nepatenkintuosius, bent jau kol kas. Labai rūpinomės na- 
miniais gyvuliais; tik ypatingomis progomis papjaudavom 
kokį paukštį, nes aš norėjau, kad po metų aptvarai būtų pil- 
ni. Kiaulės, vištos, žąsys ir lamos buvo tokios pat svarbios 
kaip arkliai ir, žinoma, daug svarbesnės už šunis. Gyvūnai 
kelionėje iškentė ne mažiau nei žmonės, todėl kiekvienas 
kiaušinis ir kiekvienas jauniklis buvo tikra šventė. Įtaisiau 
šiltlysvių, kad pavasarį turėčiau daigų pasodinti daržuo- 
se, kuriuos paskyrė architektas Gamboa, auginau kviečius, 
daržoves, vaisius ir, be abejo, gėles - kaipgi gyvensi be gėlių, 
juk jos vienintelės puošia skurdžią mūsų buitį? Bandžiau 
mėgdžioti slėnio indėnų žemdirbystę ir drėkinimo sistemą, 
užuot dariusi taip, kaip buvau mačiusi Plasensijos soduose; 
juk vietiniai geriau pažįsta dirvą. 

Nepaminėjau kukurūzų, arba indėnų kviečių, be kurių 
nebūtume išgyvenę. Šis javas sėjamas net į neplėštą ir neartą 
dirvą, pakanka praskleisti gretimų medžių šakas, kad neuž- 
stotų saulės; žemėj akmens skeveldra, jei neturi kauptuko, 
įrėžiamos vagelės, suberiama sėkla ir ja nebereikia rūpintis. 
Subrendusios burbuolės gali kelias savaites išbūti ant augalo 
nesugedusios, jas raškant stiebas nesulūžta, nereikia jų nei 
kulti, nei vėtyti. Kukurūzus taip lengva auginti ir jie taip 
gausiai dera, kad jais minta indėnai - ir kastilai - visame 
Naujajame Pasaulyje. 


182 ISABEL ALLENDE 


Valdivija ir Monrojus parėjo džiūgaudami, kad jų diplo- 
matinė misija baigėsi sėkmingai: Vitakūra žada mus aplan- 
kyti. Donas Benitas įspėjo, kad tas pats kuraka apgavo Al- 
magrą, ir patarė būti pasirengus bet kokiam nusikaltimui. 
Bet Žmonių tai neišgąsdino. Mums jau įgriso kariauti. Vyrai 
išblizgino šalmus ir šarvus, aikštę papuošėm vėliavomis, su- 
statėm ratu arklius, - indėnams jie darė didelį įspūdį, - ir 
pasirengėm griežti turimais instrumentais. Dėl visa ko Val- 
divija liepė sunešti arkebuzas ir paskyrė Kirogai būrelį užsi- 
maskavusių šaulių, pasirengusių veikti, jei tik prireiks. Vita- 
kūra atvyko tris valandas pavėlavęs, mat tai, pasak Sesilijos, 
leidžia inkų protokolas. Jis buvo pasipuošęs įvairiaspalvė- 
mis plunksnomis ir laikė rankoje sidabrinį kirvuką - val- 
džios ženklą; jį supo šeimos nariai ir dvariškiai, kaip įprasta 
Peru didikų rūmuose. Visi buvo neginkluoti. Vadas išdrožė 
be galo ilgą ir painią prakalbą kečujų kalba, o Valdivija at- 
sakydamas pusę valandos meilikavo kastiliškai; vertėjai tik 
prakaitavo versdami iš vienos kalbos į kitą. Kuraka įteikė 
dovanas - keletą aukso grūdelių, anot jo, atgabentų iš Peru, 
porą sidabrinių daikčiukų ir kelias alpakos vilnų skaras, be 
to, perdavė mums būrelį vyrų, padėsiančių statyti miestą. 
Atsilygindamas mūsų generolas jam padovanojo keletą nie- 
kučių, atsivežtų iš Ispanijos, ir skrybėlių, kurias kečujai labai 
vertina. Buvo ištaisytos gausios vaišės, dosniai aplaistytos 
datulių čiča ir mudajum, stipriu svaigiuoju gėrimu iš kuku- 
rūzų raugalo. 

— Ar šiame krašte yra aukso? - paklausė Alonsas de Mon- 
rojus kitų vyrų vardu, tų, kuriems niekas daugiau nerūpėjo. 

— Aukso nėra, bet kalnuose yra sidabro kasykla, - atsakė 
Vitakūra. 

Toji Žinia nudžiugino daugelį kareivių, bet užgulė širdį 
Valdivijai. Vakare, kai kiti planavo, ką veiksią su sidabru, ku- 
rio dar neturi, Pedras guodėsi. Mudu tūnojom savo sklype, 

Pisaro dovanotoj palapinėj - nespėjom dar nei namo sienų 
pastatyti, nei stogo uždengti, - sumerkę kojas į geldą su šaltu 
vandeniu, kad atsigautume po tvankios dienos. 

- Kaip aš kremtuosi dėl to sidabro, Inese! Verčiau Čilė 
būtų tokia neturtinga, kaip kalbama. Keliavau čionai kurti 
darbščios dorų žmonių bendruomenės. Nenoriu, kad ją su- 
gadintų lengvai įgytas turtas. 

— Dar reikia įsitikinti, Pedrai, ar ta kasykla tikrai yra. 

- Tikiuosi, kad jos nėra, bet kaipgi tu sulaikysi žmones, 
kad neitų jos ieškoti! 

Deja, taip ir atsitiko. Jau rytojaus dieną susispietė keli 
būreliai kareivių, ketinančių rasti nelemtąją kasyklą. To ir 
tereikėjo mūsų priešams: kad išsisklaidytume mažomis gru- 
pėmis. 


Generolas sudarė pirmąją miesto tarybą, paskirdamas al- 
kaldais ištikimiausius savo bendražygius, ir liepė išdalyti še- 
šiasdešimt sklypų žemės kartu su dirbsiančiais ją indėnais 
narsiausiems ekspedicijos dalyviams. Man atrodė, jog be 
reikalo skubame dalyti žemę ir joje gyvenančius indėnus, 
kol jos dar neturim, juoba nežinodami, nei kokį plotą užima 
Čilė, nei kokie jos turtai, betgi taip buvo daroma visuomet: 
įsmeigiama vėliava, juodu ant balto patvirtinama, kad kraš- 
tas priklauso mums, o tik paskui pasirūpinama raštą pavers- 
ti tikra nuosavybe; bet tam prireikia atimti žemę iš čiabuvių 
ir dar priversti juos dirbti naujiesiems šeimininkams. Ir vis 
dėlto jaučiausi labai pagerbta, nes Pedras prilygino mane 
aukščiausiems savo karininkams ir paskyrė man didžiau- 
sią žemės sklypą kartu su jo gyventojais, remdamasis tuo, 
kad ištvėriau tuos pačius pavojus kaip narsiausias karys, ne 
sykį išgelbėjau ekspediciją, ir jei darbas, kurį nuveikiau, būtų 
sunkus vyrui, jis buvo dar daug sunkesnis trapiai moteriškei. 
Tokia ji ten ir trapi, kur jau ne, bet niekas neišdrįso garsiai 

prieštarauti vado sprendimui.Vis dėlto Sančas de la Hosas 
tuo pasinaudojo - pakurstė linkusius maištauti. Pagalvojau, 
kad jei vieną gražią dieną tie fantastiški dvarai virstų tikrove, 
aš, kukli estremadūrietė, tapčiau viena turtingiausių žemval- 
džių visoje Čilėje. Tai bent pasidžiaugtų gavusi tokią žinią 
mano mama! 

Artimiausiais mėnesiais miestas dygo iš žemės kaip pa- 
sakoje. Vasarai baigiantis jau stovėjo daug išvaizdžių namų, 
palei gatves prisodinome medžių, kad teiktų pavėsį ir viliotų 
paukščius, žmonės ėmė pirmąjį derlių iš savo daržų, gyvuliai 
atrodė sveiki, pakankamai turėjom sukaupę maisto atsargų 
žiemai. Toji gerovė erzino slėnio indėnus: jie jau įsitikino, 
kad esam čia ne laikinai. Numanė, ir visai pagrįstai, kad 
atsikraustys dar daugiau huinkų, užgrobs jų Žemes, o juos 
pačius pavers vergais. Kol mes rengėmės čia įsikurti, jie ren- 
gėsi mus išgyvendinti. Matyti jų nematėm, bet išgirsdavom 
gūdžiai dūduojant trutuka arba švilpaujant piljoja - fleita, 
padaryta iš priešo blauzdikaulio. Jų kariai mūsų vengė; apie 
Santjagą sukiojosi tik seniai, moterys ir vaikai, bet mes dėl 
visa ko buvom budrūs. Pasak dono Benito, Vitakūra tam ir 
lankėsi pas mus, kad pats įsitikintų, ko verta mūsų karinė ga- 
lia, ir, žinoma, nieko įspūdingo nepamatė, nors mes ta proga 
ir surengėm teatrališką paradą. Galėjo plyšti juokais palygi- 
nęs menką mūsų įgulą su tūkstančiais čiliečių, šmižinėjančių 
gretimose giriose. Vadas buvo Peru kečujas, inkų atstovas, 
ir neketino veltis į kivirčus tarp huinkų ir Čilės promauka- 
jų. Tikėjosi, kad jei kiltų karas, jam iš to galėtų būti naudos. 
Drumstoj upėj skalsu žvejoti, kaip sakoma Plasensijoje. 

Katalina ir aš gestais ir kečujų kalbos žodžiais bendravom 
su aplinkiniais, varėm mainų prekybą: už blizgučius iš mano 
lagaminų dugno ir už gydymo paslaugas gaudavom paukš- 
čių ir guanakų - švelniavilnių gyvulių, panašių į lamas. Bu- 
vom įgudusios sustatyti lūžusius kaulus, prideginti žaizdas 

ir pagelbėti gimdyvėms; tai mums ir pravertė. Čiabuvių kai- 
muose susipažinau su dviem mači - žiniuonėmis; jos keitėsi 
vaistažolėmis bei užkalbėjimais su Katalina ir supažindino 
mus su Čilės augalų savybėmis, kitokiomis nei Peru augalų. 

Visi kiti slėnio „gydytojai“ buvo kerėtojai, burtininkai, 
kurie su didžiausiu triukšmu traukė kirmėles ligoniams iš 
pilvo, aukojo mažas aukas ir šiurpino žmones pantomimo- 
mis; pastarasis būdas kartais būna labai veiksmingas, tą ir 
aš pati galiu paliudyti. Katalina, dar Kuske dirbusi su vienu 
tokiu kamasku, „operavo“ doną Benitą, kai visos kitos mūsų 
priemonės nebegelbėjo. Labai slaptai, dviejų tylenių, Sesili- 
jos palydos indėnių, padedamos nuvedėm senuką į mišką ir 
Katalina pradėjo apeigas. Apsvaigino jį žolelių gėrimu, vos 
neuždusino dūmais ir ėmė masažuoti jam raumenį, kurio 
žaizda niekaip negijo. Paskui donas Benitas iki pat mirties 
pasakodavo kiekvienam norinčiam pasiklausyti, kaip jis 
savo akimis regėjo traukiant jam iš žaizdos driežus ir gyva- 
tes, nuodijančias koją, ir kaip paskui ta žaizda visiškai sugijo. 
Tiesa, jis liko šlubas, bet nemirė nuo gangrenos, kaip mes 
baiminomės. Nemačiau reikalo jam aiškinti, jog Katalina 
traukė negyvus roplius iš rankovių. „Jei su magija pavyksta 
išgydyti, tai ir gydykim“, - sakė Sesilija. 

Toji princesė, įkūnijanti kečujų kultūros ryšį su mūsiške, 
pati sukūrė informacijos tinklą, naudodamasi savo tarnai- 
tėmis. Ji, be kita ko, aplankė kuraką Vitakūrą; šis puolė ant 
kelių ir daužė aslą kakta, kai sužinojo, kad ji yra inko Atahu- 
alpos jaunesnioji sesuo. Sesilija išsiaiškino, kad padėtis Peru 
labai paini; kalbama net, jog Pisaras nužudytas. Aš skubėjau 
papasakoti apie tai Pedrui kaip didžiausią paslaptį. 

— Iš kur Žinai, jog tai tiesa, Inese? 

— Taip šneka časkiai. Negaliu tvirtinti, kad taip ir yra, bet 
derėtų imtis atsargumo priemonių, ar ne? 

— Laimei, esam toli nuo Peru. 

- Taigi, tačiau koks bus tavo titulas, jei Pisaras mirė? Tu 
esi jo įgaliotas vietininkas. 

- Jei Pisaras miręs, neabejoju, kad Sančas de la Hosas ir 
kiti vėl ims ginčyti mano teises. 

— Kas kita, jei tu būtum gubernatorius, tiesa? - užsimi- 
niau aš. 

- Bet juk nesu, Inese. 

Klausimas pakibo ore, nes Pedras labai gerai žinojo, kad 
aš netylėsiu. Pasinaudodama draugyste su Rodrigu de Kiro- 
ga ir Chuanu Gomesu iškėliau klausimą, kad reikėtų paskir- 
ti gubernatorium Valdiviją. Keletą dienų Santjage tik apie 
tai ir buvo kalbama, ko aš ir tikėjausi. O čia dar pasipylė 
pirmieji žiemos lietūs, patvino Mapočas, jo vandenys išsilie- 
jo iš krantų ir begimstantis miestas virto klampyne, bet tai 
nesutrukdė miesto tarybai susirinkti vienoje troboje į labai 
iškilmingą posėdį. Įsibridę ligi kulkšnių į purvą, karininkai 
sutartinai paskyrė Valdiviją gubernatorium. Kai jų atstovai 
atėjo į mūsų namus pranešti to sprendimo, Pedras atrodė 
toks nustebęs, kad aš net išsigandau. Gal kiek persistengiau 
bandydama įspėti jo mintis. 

- Mane sujaudino pasitikėjimas, kurį jūsų malonybės pa- 
reiškėte man, bet tas nutarimas pernelyg skubotas. Nesam 
įsitikinę, kad mirė markizas Pisaras, kuriam aš tiek sko- 
lingas. Jokiu būdu negaliu savintis jo įgaliojimų. Apgailes- 
tauju, bičiuliai, bet negaliu priimti tos didelės garbės, kurią 
man suteikėte. 

Vos tik išėjo tarybos pasiuntiniai, Pedras man paaiškino, 
jog tai jo gudrus manevras, kurio tikslas - apsisaugoti, kad 
niekas ateityje negalėtų jo apkaltinti išdavus markizą; bet 
jis esąs tikras, kad jo draugai grįš prie to reikalo. Ir iš tie- 
sų miesto tarybos nariai sugrįžo su peticija, pasirašyta visų 
Santjago gyventojų. Remdamiesi tuo, kad esame labai toli 
nuo Peru ir dar daug toliau nuo Ispanijos, pasaulio pakraš- 

tyje, neturime ryšio su kitais kraštais, jie meldžia Valdivi- 
ją tapti mūsų gubernatoriumi. Ar Pisaras gyvas, ar miręs, 
vis tiek jie nori, kad jis prisiimtų tas pareigas. Trissyk jiems 
teko kartoti savo prašymą, kol aš šnipštelėjau Pedrui, kad 
liautųsi prašydinęsis, nes jo draugams tai gali nusibosti ir 
jie išsirinks ką nors kitą; yra keletas garbingų bajorų, ku- 
rie su džiaugsmu imtųsi gubernatoriaus pareigų, kaip man 
paaiškėjo iš indėnių tauškalų. Tada jis teikėsi sutikti: jeigu 
jau visi prašo, jis negalįs prieštarauti, tautos balsas - Dievo 
balsas, jis nuolankiai priimąs visų pareikštą valią, kad ge- 
riau tarnautų jo didenybei, ir taip toliau. Atitinkamą išsamų 
dokumentą jis padėjo į saugią vietą, kad ateityje prireikus 
galėtų apsiginti nuo kaltinimų, ir taip buvo paskirtas pir- 
muoju Čilės gubernatorium liaudies valia, o ne karaliaus 
įsaku. Monrojų Valdivija paskyrė savo pavaduotoju, o aš ta- 
pau Gubernatoriene, rašoma iš didžiosios raidės, nes tai yra 
postas, kurį Žmonės man pripažino keturiasdešimt metų. 
Praktiškai tai buvo ne tiek garbė, kiek sunki atsakomybė. 
Mane pavertė mažos mūsų bendruomenės motina, ir aš pri- 
valėjau budriai žiūrėti, kad būtų gera visiems jos gyvento- 
jams, nuo Pedro de Valdivijos iki paskutinės aptvaro vište- 
lės. Niekada neturėjau poilsio, gyvenau paskendusi kasdie- 
niniuose rūpesčiuose: valgis, drabužiai, sėklos, gyvuliai. Lai- 
mei, man visada pakakdavo miegoti tris keturias valandas, 
todėl darbui galėjau skirti daugiau laiko negu kiti. Nutariau 
sužinoti, kuo vardu kiekvienas kareivis ir janakonas, ir man 
tai pavyko, nes mano namų durys visada buvo atviros, vi- 
sus priimdavau ir išklausydavau jų bėdas. Rūpinausi, kad 
nebūtų skiriama neteisingų ar per sunkių bausmių, ypač 
indėnams; Pedras pasikliovė mano nuomone ir paprastai 
mane išklausydavo prieš skelbdamas nuosprendį. Manau, 
kad iki to laiko dauguma kareivių atleido man už tragišką 
įvykį su Eskobaru ir ėmė mane gerbti, nes daugybei jų išgy- 

džiau žaizdas ir karštines, maitinau juos prie bendro stalo ir 
padėjau įsirengti būstą. 

Žinia apie Pisaro mirtį buvo neteisinga, bet pranašiška. 
Tą dieną Peru buvo ramu, bet po mėnesio būrelis „driskių 
čiliečių“, buvusių Almagro ekspedicijos dalyvių, įsibrovė į 
markizo gubernatoriaus rūmus ir papjovė jį peiliais. Pora 
tarnų bandė jį ginti, o dvariškiai ir sargybiniai spruko per 
balkonus. Karalių Miesto gyventojai nesielvartavo dėl to 
įvykio, jiems buvo iki gyvo kaulo įgrisusi brolių Pisarų sa- 
vivalė, ir mažiau kaip po dviejų valandų markizą guberna- 
torių pakeitė Diego de Almagro sūnus, nepatyręs vaikinas, 
dar išvakarėse neturėjęs už ką pavalgyti, o kitą rytą jau tapęs 
-pasakiškos imperijos valdovu. Kai po kelių mėnesių ta žinia 
buvo patvirtinta Čilėje, Valdivija jau tvirtai ėmėsi guberna- 
toriaus pareigų. 

— Tu tikra burtininkė, Inese...- baimingai sumurmėjo Pe- 
dras, kai apie viską sužinojo. 


Per žiemą įsitikinome, kad slėnio indėnai yra mūsų priešai. 
Pedras uždraudė bet kam išeiti iš miesto be pateisinamos 
priežasties ir be apsaugos. Ir aš lioviausi lankytis pas Ži- 
niuones ir prekeivius, nors man rodos, jog Katalina ir to- 
liau bendravo su kaimiečiais: ji vis dar naktimis paslaptin- 
gai dingdavo. Sesilija sužinojo, kad Mičimalonkas rengiasi 
mus užpulti, o norėdamas paskatinti savo karius pažadėjo 
jiems Santjago arklių ir moterų. Jo šalininkų vis daugėjo; 
jau šeši tokiai, arba vadai, su savo vyrais, sutelktais vienoje 
jo tvirtovėje, arba pukaroje, tik ir laukė tinkamo meto karui 
pradėti. 

Iš Sesilijos lūpų Valdivija viską smulkiai sužinojo, pasita- 
rė su karininkais ir nusprendė imtis iniciatyvos. Daugumą 
savo kareivių palikęs Santjago ginti, patsai su Alderete, Ki- 
roga ir būriu geriausių karių patraukė pulti Mičimalonko jo 

paties teritorijoje. Pukara - tai molio, akmenų ir medžio sta- 
tinys, apjuostas rąstų tvora, iš pažiūros greitosiomis pasta- 
tytas kaip laikina priedanga. Be to, jis buvo pažeidžiamoje, 
atviroje vietoje, todėl ispanų kareiviams nebuvo labai sunku 
naktį prisiartinti prie tos tvirtovės ir ją padegti. Mūsiškiai 
nesibraudami vidun palaukė, kol indėnų kariai trokšdami 
nuo dūmų išbėgs laukan, ir labai daug jų nukovė. Čiabuviai 
spruko galvotrūkčiais, tad ispanai paėmė į nelaisvę kelis jų 
vadus, net ir patį Mičimalonką. Išvydom juos ateinančius 
pėstute, pririštus prie karininkų žirgų ir jų tempiamus; be- 
laisviai buvo sumušti ir įsižeidę, bet išdidūs. Risnojo šalia ar- 
klių nerodydami nei baimės, nei nuovargio. Visi žemaūgiai, 
bet dailaus sudėjimo, grakščių rankų ir kojų, tvirtų pečių ir 
galūnių, atstatę krūtinę. Jų plaukai buvo ilgi ir juodi, perpin- 
ti spalvotais kaspinais, o veidai išdažyti geltonai ir mėlynai. 
Žinojau, kad tokiui Mičimalonkui jau per septyniasdešimt, 
bet sunku buvo tuo patikėti: visi dantys savo vietoj, o ei- 
gastis kaip jaunuolio. Mapučai, nežuvę per kokią nelaimę 
arba kare, išgyvena sveiki ir tvirti ligi šimto metų ir ilgiau. 
Jie labai stiprūs, energingi ir narsūs, ištveria speigą, badą ir 
kaitrą. Gubernatorius įsakė karius supančioti ir įkalinti tro- 
belėje, skirtoje kaliniams; vadus buvo ketinama pakankinti, 
kad išduotų, ar šiame krašte nėra aukso kasyklų, jei kuraka 
Vitakūra būtų sumelavęs. 

- Sesilija sako, kad nėra prasmės mapučus kankinti: nie- 
kas neprivers jų prabilti. Inkai bandė daug sykių, bet nei 
moterų, nei vaikų jokiais būdais nepalaužė, - paaiškinau tą 
vakarą Pedrui, kai jis nusivilko šarvus ir drabužius, apskre- 
tusius kraujais. 

- Tada tokiai pravers mums nebent kaip įkaitai. 

- Girdėjau, kad Mičimalonkas labai išdidus. 

— Ką jam tai padės dabar, kai jis supančiotas, - atsakė 
Pedras. 

- Jei nepavyks prakalbinti jo prievarta, gal prabiltų iš tuš- 
tybės. Juk žinai, kokių žmonių esama...- bandžiau patarti. 

Rytojaus dieną Pedras nusprendė tardyti vadą Mičima- 
lonką tokiu neįprastu būdu, kad nė vienas iš jo padėjėjų 
nesuprato, koks kipšas jį apsėdo. Pirmiausia liepė nuim- 
ti jam pančius ir nuvesti vadą į atskirą būstą, atokiai nuo 
kitų belaisvių, ten paskirti jam tris labai gražias indėnes, 
kurios jį nupraustų ir apvilktų gerais švariais drabužiais, 
gausiai pavaišintų gerais valgiais ir duotų jam gerti muda- 
jaus, kiek tik norės. Paskui Valdivija jį atvesdino su garbės 
sargyba į miesto tarybą ir priėmė vėliavomis papuoštoje sa- 
lėje, apsuptas spindinčiais šarvais pasipuošusių karininkų 
su skaisčiausių spalvų pliumažais. Aš stovėjau šalia Pedro 
vilkėdama aksomine ametisto spalvos suknele, kurią tik vie- 
ną ir teturėjau - kitas buvau išmėčiusi šiaurėje per kelionę. 
Mičimalonkas žvilgsniu įvertino mano išvaizdą, bet vargu ar 
atpažino amazonę, kuri andai puolė jį su kardu. Buvo pasta- 
tyti du vienodi krėslai - vienas Valdivijai, kitas indėnų va- 
dui. Kalbėjomės per vertėją, nors ir žinojom, kad mapudun- 
gu niekaip neišversi, nes tai poetinė kalba, kuriama čia pat 
bešnekant; žodžiai kinta, susijungia ir išsiskiria, liejasi ištisu 
srautu, kurio neįmanoma aprašyti. Jei kas pabandytų išvers- 
ti žodis Žodin, nieko nesuprastum. Vertėjas galėjo perteikti 
daugių daugiausia bendrą mintį. Valdivija be galo pagarbiai 
ir iškilmingai pareiškė, kad žavisi Mičimalonko ir jo karių 
narsa. Tokis atsakė panašiais komplimentais; taip jiedviem 
keičiantis pataikūniškomis frazėmis Valdivija pamažu krei- 
pė pašnekesį į derybas, o jo karininkai tik stebėjosi, kas čia 
vyksta. Senis didžiavosi, kad gali tartis akis į akį su tokiu 
galingu priešininku, vienu iš tų barzdylų, kurie sutriuškino 
net pačią Inko imperiją. Greit jis ėmė didžiuotis savo titulu, 
kilme, tradicijomis, girtis, kiek turi karių ir kiek moterų, jų 
esą daugiau kaip dvidešimt, bet jo namuose atsirastų vietos 

ir dar bent kelioms, net ir kokiai činjurai ispanei. Valdivija 
jam papasakojo, kad Atahualpa norėdamas išsipirkti iš ne- 
laisvės prikrovė aukso pilną kambarį iki lubų, ir pridūrė, kad 
kuo vertingesnis belaisvis, tuo didesnė ir išpirka. Mičima- 
lonkas susimąstė (ir niekas jo nepertraukė), ko gero, svarstė, 
kodėl huinkams taip patinka tas metalas, nors mapučams 
per jį - vien rūpesčiai; prieš keletą metų jie net turėję ati- 
duoti savo atsargas Inko išpirkai. Vis dėlto greit ir jis galėsiąs 
tuo pasinaudoti - patsai tokiu būdu išsipirkti. Jei Atahualpa 
prikrovė pilną kambarį aukso, tai negi jis vertas mažiau? Ir 
vadas atsistojo galvą iškėlęs, trinktelėjo kumščiu į krūtinę ir 
tvirtu balsu pareiškė esąs pasirengęs mainais už savo laisvę 
atiduoti huinkams vienintelę šio krašto kasyklą prie Marga 
Margos, kur plaunamos aukso smiltys, ir dar pažadėjo pri- 
dėti pusantro tūkstančio žmonių dirbti joje. 

Auksas! Visas miestas džiūgavo. Pagaliau žmonės patikė- 
jo, kad ne tuščiai ėjo nukariauti Čilės. Pedras de Valdivija 
išžygiavo su gerai ginkluotu daliniu, o šalia gražiu dovanotu 
sarčiu jojo Mičimalonkas. Lijo kaip iš kibiro, vyrai buvo per- 
mirkę ir drebėjo, bet kuo puikiausiai nusiteikę. Tuo tarpu 
Santjage piktai šūkalojo Mičimalonko išduoti tokiai, vis dar 
grandinėmis prikaustyti prie stulpų. Prakeiksmams, kuriuos 
mapudungu kalba svaidė vadai, girioj pritarė trutukos - flei- 
tos, padarytos iš ilgų nendrių. 

Pagyrų puodas Mičimalonkas nuvedė huinkus per kalnus 
iki upės žiočių netoli jūros, trisdešimt lygų nuo Santjago, o iš 
ten - iki upelio, kur jo žmonės daug metų plovė auksą vien 
tam, kad patenkintų Inko gobšumą. Kaip ir buvo sutarta, 
perdavė Valdivijos žiniai tūkstantį penkis šimtus darbinin- 
kų; paaiškėjo, kad daugiau nei pusė jų - moterys, bet dėl to 
nevertėjo ginčytis, nes Čilės indėnų gentyse vien jos ir dir- 
bo, o vyrai tik plepėjo ir ėmėsi tokios veiklos, kuriai reikia 
tvirtų raumenų, - kariavo, plaukiojo ir žaidė kamuoliu. Mi- 

čimalonko atsiųstieji vyrai dirbo be galo vangiai, nes kariui 
esą nedera ištisą dieną įsibridus į vandenį sijoti smėlį, bet 
Valdivija buvo įsitikinęs, kad negrai rimbais įkrės jiems nuo- 
lankumo. Aš daug metų gyvenu Čilėje ir žinau, kad versti 
mapučus vergais beprasmiška: jie arba išmiršta, arba pabėga. 
Jie niekada nenulenks galvos ir nesupras, kodėl reikia dirbti, 
juoba nesupras, kokia prasmė plauti auksą upėje ir paskui 
atiduoti jį huinkams. Jie verčiasi žvejyba, medžiokle, augina 
kai kuriuos vaisius, kaip antai ananasus, javus ir naminius 
gyvulius. Visa jų nuosavybė - tai, ką galima nešiotis. Kodėl 
jie turėtų paklusti prievaizdo rimbui? Iš baimės? O kas tai 
yra? Labiausiai jie vertina drąsą, o paskui - teisingą atlygį: 
tu man, aš tau. Jų visuomenėj nėra kalėjimų, policininkų ir 
žmogaus sugalvotų įstatymų. Net ir bausmės - prigimtinės: 
jei kas padarė blogą darbą, rizikuoja susilaukti tokio paties 
atpildo. Taip yra gamtoje, ne kitaip turi būti ir tarp Žmonių. 
Jie jau keturiasdešimt metų kariauja su mumis ir išmoko 
kankinti, vogti, meluoti ir sukčiauti, bet man tvirtina, kad 
savo tarpe sugyvena taikiai. Glaudūs santykiai sieja moteris, 
priklausančias vienam klanui, net ir gyvenančias už šimtų 
lygų. Prieš karą mapučai dažnai lankydavo vieni kitus, o ka- 
dangi nuotoliai dideli, tai ir viešnagės tęsdavosi savaitėmis; 
per jas sutvirtėdavo ryšiai ir mapudungu kalba, būdavo pa- 
sakojamos istorijos, šokama, geriama, tariamasi dėl vedybų. 
Kartą per metus gentys rinkdavosi atvirame lauke į Ngilja- 
tuno šventę, per ją melsdavo Ngenečeną, Žmonių viešpatį, 
ir garbindavo Žemę, pertekliaus deivę, vaisingą ir ištikimą 
mapučų tautos motiną. Jiems atrodo nepagarbu įkyrėti Die- 
vui kas sekmadienį, kaip kad mes darom; vienąsyk per me- 
tus, anot jų, visiškai pakanka. Jų genčių vadų valdžia ne itin 
didelė, nes jų klausyti neprivalu; jų atsakomybė didesnė už 
privilegijas. Štai kaip Alonsas de Ersilija i Sunjiga aiškina, už 
ką vadas išrenkamas: 

Nei titulas, nei tėvo testamentas, 
nei turtas, nei aukšta kilmė, 
tiktai dorybių laukas išpurentas, 
tik karžygio drąsa ir ištvermė 
mums leidžia tarti žodį tvirtą, 
kad jam kitus valdyti skirta. 


Atsibeldę į Čilę nieko nežinojom apie mapučus, manėm, 
kad pavergti juos būsią taip pat lengva, kaip pavergėm daug 
kultūringesnes tautas - actekus ir inkus. Daug metų sugai- 
šom, kol supratom klydę. Ir to karo galo nematyti, kadangi 
vos tik vieną tokį nugalabijam, tuoj atsiranda kitas, ir net 
jeigu išnaikinam visą gentį, iš girios išnyra kita ir kovoja to- 
liau. Mes norim kurti miestus ir klestėti, gyventi dorai ir be 
rūpesčių, o jie trokšta tik laisvės. 

Pedro kelias savaites nebuvo namie, mat jis ne tik organi- 
zavo kasyklos darbą, bet ir nusprendė pastatydinti brigą, ku- 
riuo galėtų susisiekti su Peru; juk negalėjom amžinai gyven- 
ti izoliuoti pasaulio pasturgalyje ir bendrauti tik su plikais 
laukiniais, kaip sakydavo Fransiskas de Agirė, per daug ne- 
sirenkantis žodžių. Aptiko labai tam reikalui tinkamą užu- 
tėkį, vadinamą Konkono įlanka, su plačiu šviesaus smėlio 
paplūdimiu; aplink ją augo miškas sveikų medžių, atsparių 
vandeniui. Ten Pedras apgyvendino vienintelį savo žmogų, 
bent kiek nutuokiantį apie jūrininkystę, kartu su būreliu ka- 
reivių, keliais prievaizdais, pagalbininkais indėnais ir kitais, 
gautais iš Mičimalonko. 

- Ar turite laivo brėžinius, pone gubernatoriau? - paklau- 
sė tariamasis Žinovas. 

- Ar tik neimsit man sakyti, kad jums reikia brėžinių to- 
kiam paprastam darbui! - subarė jį Valdivija. 

— Niekada nesu statęs laivo, ekscelencija. 

— Melskitės, kad nenuskęstumėt, bičiuli, nes plauksit į pir- 
mąją kelionę, - tarė atsisveikindamas gubernatorius, labai 
patenkintas savo sumanymu. 

Pirmąsyk jis su džiaugsmu pagalvojo apie auksą: įsivaiz- 
davo, kaip ištįs veidai Peru gyventojams sužinojus, kad Čilė 
ne tokia skurdi, kaip kalbama. Nusiųs aukso pavyzdį nuo- 
savu laivu, sukels sensaciją, ji pritrauks daugiau naujakurių 
ir Santjagas taps klestinčiu ir gausiai gyvenamu miestu, pir- 
muoju iš daugelio. Kaip ir buvo žadėjęs, paleido Mičima- 
lonką į laisvę ir atsisveikino su juo reikšdamas didžiausią 
pagarbą. Indėnas nušuoliavo pas saviškius naujuoju žirgu, 
slėpdamas šypseną. 


Kapelionas Gonsalesas de Marmolechas kartkartėmis trauk- 
davo į kaimus versti čiabuvių į katalikų tikėjimą, bet vis ne- 
sėkmingai, nes slėnio gyventojai buvo stebėtinai abejingi 
krikščionybės pranašumams. Iš vienos tokios išvykos kape- 
lionas parėjo su berniuku. Aptiko jį klaidžiojantį Mapočo 
pakrantėmis, sulysusį, purviną ir šašuotą. Užuot sprukęs, 
kaip sprukdavo indėnai vos pamatę dvasininką su riebaluo- 
ta sutana, aukštai iškeltu kryžium nešiną, vaikelis ėmė sekti 
jam iš paskos kaip šunytis, netardamas nė žodžio, žėrinčio- 
mis akimis stebėdamas kiekvieną kunigo judesį. „Traukis, 
vaike! Štiš!“ - vijo jį kapelionas, grasindamas uždrožti per 
galvą kryžium. Bet berniukas nekreipė dėmesio ir nesitrau- 
kė ligi pat Santjago. Nežinodamas ką daryti, de Marmole- 
chas atvedė jį man į namus. 

— Ką man liepsite veikti su juo, tėve? Aš neturiu laiko au- 
ginti vaikigalių, - tariau jam, nes užvis mažiausiai troškau 
priglobti priešo vaiką. 

- Tavo namas, Inese, geriausias visame mieste. Čia tam 
vargšeliui bus gera. 

— To betrūko! 

- Ką mums liepia Viešpats Dievas? Papenėk alkstantį ir 
pridenk nuogą, - priminė jis man. 

— Nemanau, kad turėčiau taip elgtis, bet jeigu jūs taip 
sakot... 

— Tegu prižiūri kiaules ir vištas, juk jis toks paklusnus. 

Pagalvojau, kad ne blogiau galėtų išauklėti vaikelį ir ku- 
nigas, juk turi ir namą, ir moterį, išsiugdytų zakristijoną, bet 
negalėjau atsisakyti, nes daug už ką buvau dėkinga šiam ka- 
pelionui: šiaip ar taip, jis mane pamokė. Jau įstengiau pati 
skaityti vieną iš trijų Pedro knygų, Amadį, apie meilę ir nuo- 
tykius. Kitų dviejų imtis dar nesiryžau: tai buvo Giesmė apie 
mano Sidą, ten tik kautynės ir daugiau nieko, ir Erazmo pa- 
rašytas Kristaus kario vadovas, pamokymai kareiviams, - jie 
manęs visai nedomino. O kapelionas turėjo ir kitų knygų, 
tikriausiai irgi inkvizicijos draudžiamų; tikėjausi kada nors 
paskaityti ir jas. Taip tas pienburnis ir liko su mumis. Kata- 
lina jį nuprausė, ir pamatėm, jog tai, ką laikėm šašais, yra tik 
purvas ir molis; nebuvo jo kūne jokių žaizdų, tik mėlynės ir 
nubrozdijimai. Vaikas buvo gal vienuolikos ar dvylikos metų, 
liesas, išsišovusiais kaulais, bet tvirtas, su kupeta juodų plau- 
kų, suskretusių nuo purvo. Atėjo bemaž visai nuogas. Kai pa- 
bandėm atimti iš jo amuletą, kurį turėjo pasikabinęs po kaklu 
ant odinio dirželio, ėmė kandžiotis. Netrukus jį visai pamir- 
šau, nes buvau labai apsikrovusi bendruomenės kūrimo rū- 
pesčiais, bet po dviejų dienų Katalina man jį priminė: jis taip 
ir nepajudėjęs iš aptvaro, kur jį palikom, ir nieko nevalgąs. 

— Ką eisim daryti su juo, mamitay? 

— Būtų geriausia, kad jis eitų pas saviškius. 

Nuėjau jo pažiūrėti: sėdi vaikinas kieme ir nejuda, lyg iš- 
drožtas iš medžio, įsmeigęs į kalnus juodų akių žvilgsnį. Ap- 
klotą, gautą iš mūsų, numetęs šalin; matyt, jam tiko Žiemos 
šaltis ir dulksna. Ženklais parodžiau jam, kad gali sau eiti, 
bet berniukas - nė krust. 

- Taigi ar matai, nesinori jam eiti. Norisi pasilikti ir 
gana, - šnipštelėjo Katalina. 

— Tai tegu pasilieka. 

— O kas saugos tokį laukinį, ką, ponia? Vagys ir tinginiai 
visi šitie mapučai. 

- Jis dar vaikas, Katalina. Išeis tai išeis, nėr jam čia kas 
veikti. Pasiūliau tam vaikui kukurūzinį paplotį - neėmė, bet 
kai padaviau dubenį vandens, griebė abiem rankomis ir iš- 
lakė vilko gurkšniais ligi dugno. Ir pasiliko su mumis, nors 
nesitikėjau. Aprengėm jį ponču ir suaugusio vyro kelnėmis, 
parauktomis per juosmenį, kol pasiūsim kokį drabužį pagal 
jo ūgį, pakirpom plaukus ir išnaikinom utėles. Rytojaus die- 
ną berniukas jau godžiai valgė, o netrukus išėjo iš aptvaro 
ir ėmė klaidžioti po namą, paskui ir po miestą kaip dūšia 
be vietos. Iš pradžių visi vijo jį šalin, nė vienas gyventojas 
nenorėjo įsileisti tokio keisto indėniuko po savo stogu, net ir 
gerasis kapelionas, tiek man šnekėjęs apie krikščionio prie- 
voles, tačiau greit visi apsiprato su juo, o pats bernaitis tapo 
lyg ir nematomas, tylomis įeidavo į kurį namą ir smalsiai 
apsidairęs tylomis išeidavo. Tarnaitės indėnės vaišino jį ska- 
nėstais, ir net Katalina galiausiai susitaikė su jo buvimu, kad 
ir labai nenoromis. 

Tuo tarpu sugrįžo Pedras, pavargęs ir įsmilkęs nuo ilgo 
jojimo, bet labai patenkintas, mat parsinešė pirmuosius auk- 
so gurvuolėlius iš upės dugno. Prieš susikviesdamas valdi- 
ninkus sugriebė mane per juosmenį ir nusinešė į lovą. „Iš 
tiesų tu - mano geroji dvasia, Inese“, - kalbėjo jis bučiuoda- 
mas į lūpas. Dar niekada šis vyriškis, atsiduodantis arkliu ir 
prakaitu, neatrodė man toks šaunus, toks stiprus, toks savas. 
Prisipažino, kad pasiilgo manęs, kad kaskart jam vis sunkiau 
skirtis su manim, nors ir keletui dienų, kad nematydamas 
manęs sapnuoja blogus sapnus, kankinasi dėl nuojautų, bijo, 
kad nebegrįš. Nurengiau jį kaip kūdikėlį, nuprausiau drė- 

gna mazgote, išbučiavau visus jo randus - nuo gilaus rumbo 
šlaunyje ir šimtų mūšio pėdsakų, vagojančių rankas ir kojas, 
iki mažos žvaigždutės smilkinyje, kurią užsidirbo dar vaikas 
būdamas, kai parpuolė. Mylėjomės švelniai, neskubėdami, 
kaip du senukai. Pedras buvo toks išsekęs per tas įtemptas 
savaites, kad atsidavė man kaip romi mergelė. Užgulusi jį 
mylavau pamažu, kad ilgiau pasimėgautų, ir gėrėjausi Žva- 
kės šviesoje tauriu jo veidu, aukšta kakta, ilga nosimi, mote- 
riškomis lūpomis. Užsimerkęs, su romia šypsena, atsidavė jis 
man, toks jaunas ir pažeidžiamas, visai nepanašus į tą užgrū- 
dintą ir valdingą vyrą, kuris prieš porą savaičių išjojo karei- 
vių būrio priekyje. Naktį vienu momentu man pasirodė, kad 
kampe šmėkštelėjo mapučų berniukas, bet tai, ko gero, buvo 
tik šešėlių žaismas. 

Kitą dieną, grįžęs iš miesto tarybos posėdžio, Pedras pa- 
klausė mane, kas yra tas laukinukas. Paaiškinau, jog man jį 
užkorė kapelionas, mat įtarėm jį esant našlaitį. Pedras jį pa- 
sišaukė, apžiūrėjo nuo galvos ligi kojų ir liko patenkintas, 
gal prisiminė ir pats jo metų buvęs panašus, toks pat tvirtas 
ir išdidus. Supratęs, kad vaikas nekalba ispaniškai, liepė su- 
ieškoti vertėją. 

— Pasakyk jam, kad galės likti sa mumis visam laikui, jei 
apsikrikštys. Pavadinsim jį Felipe. Man patinka tas vardas, 
jei turėčiau sūnų, ir jį taip pakrikštyčiau. Sutarėm? 

Vaikinas sutiko. Pedras pridūrė, kad jeigu jis bus su- 
čiuptas vagiant, pirmą sykį gaus rykščių, o po antro karto 
bus ištremtas iš miesto, ir tegul dar džiaugiasi, nes kitas 
už tai kirviu nukirstų dešinę ranką. Supratai? Berniukas 
vėl patvirtino, tiesa, be žodžių, ne tiek išsigandęs, kiek pa- 
šaipiai. Aš per vertėją pasiūliau sandorį: jis mane išmoko 
savo kalbos, o aš jį išmokau šnekėti kastiliškai. Bet Felipės 
mano žodžiai nesudomino. Tada Pedras pasiūlė daugiau: 
jeigu jis mane išmokysiąs mapudungu, jam būsią leista 

prižiūrėti arklius. Mažius kaipmat nušvito ir nuo tos aki- 
mirkos ėmė dievinti Pedrą, kurį vadino Taita. O į mane 
kreipėsi mandagiai - činjura, atseit ponia. Taip ir buvo 
sutarta. Felipė pasirodė besąs geras mokytojas, o aš - pa- 
vyzdinga mokinė; taip jo dėka tapau vienintele huinka, ga- 
linčia be tarpininkų šnekėtis su mapučais, tiesa, tam pri- 
reikė beveik metų. Beje, tai dar nereiškia, kad išmokome 
suprasti vieni kitus; to nebus niekada - per daug apmau- 
do yra susikaupę. 


Buvo dar tik pats viduržiemis, kai atšuoliavo lyg galvas pa- 
metę du iš tų kareivių, kuriuos Pedras buvo palikęs prie 
Marga Margos. Parlėkė išsekę, žaizdoti, kruvini ir lietaus 
permerkti, vos ne mirtinai nuvarytais arkliais, ir pranešė, 
kad Mičimalonko indėnai kasykloje sukėlę maištą, išžudę 
daug janakonų, negrų ir kone visus ispanų karius; tik jie- 
dviem ir pavykę išnešti sveiką kailį. Iš aukso, kurį pavyko 
išgauti, nelikę nė trupinėlio. Ir Konkono paplūdimy nelikę 
gyvo nė vieno mūsiškio; sudarkyti jų kūnai išmėtyti smėlyje, 
o statomas laivas virtęs nuodėgulių krūva. Iš viso praradom 
dvidešimt tris kareivius ir daugybę janakonų. 

— Prakeiktas Mičimalonkas, tas sušiktas indėnas! Tegul 
tik aš jį sučiupsiu - gyvą pamausiu ant kuolo! - nesitvėrė 
pykčiu Pedras de Valdivija. 

Dar neatsipeikėję nuo to smūgio sulaukėm parjojančių 
Viljagros ir Agirės. Jie patvirtino tai, dėl ko Sesilijos šnipai 
buvo įspėję dar prieš porą savaičių: į slėnį traukia tūkstan- 
čiai čiabuvių. Mažais būreliais žygiuoja ginkluoti vyrai, iš- 
sipaišę kūnus, kaip į karą. Jie slapstosi miškuose, kalnuose, 
po žeme ir net debesyse. Pedras, kaip visada, nusprendė, kad 
geriausia gynyba yra puolimas; pasirinko keturiasdešimt iš- 
mėgintų narsių karių ir rytojaus rytą švintant galvotrūkčiais 
išjojo pamokyti akiplėšų į Marga Margą ir Konkoną. 

Likome Santjage visiškai neginami. Mūsų būklei nusaky- 
ti labai tiko Fransisko de Agirės žodžiai: atsidūrėm pasaulio 
pasturgalyje, apsupti nuogų laukinių. Nei aukso, nei laivo; 
tikrai, nelaimė viena nevaikšto. Kapelionas Gonsalesas de 
Marmolechas sukvietė visus į bažnyčią, atlaikė mišias ir pa- 
sakė jausmingą pamokslą apie tikėjimą ir drąsą, bet žmonių 
baimės neišsklaidė. Sančas de la Hosas pasinaudodamas 
maištu apkaltino dėl mūsų kančių Valdiviją ir taip pagau- 
sino būrį savo šalininkų; prie jų prisidėjo ir nevykėlis Čin- 
čilija, vienas iš dvidešimties vyrų, kurie papildė mūsų eks- 
pediciją prie Kopiapo. Niekada man tas žmogus nepatiko, 
nemėgau jo kaip apsimetėlio ir bailio, bet neįsivaizdavau, 
kad jis dar ir kvailas per visą pilvą. Sumanymas nužudyti 
Valdiviją buvo nenaujas, tik šį kartą sąmokslininkai nebe- 
turėjo penkių vienodų durklų - jie buvo patikimai paslėp- 
ti vieno mano lagamino dugne. Činčilija buvo taip įtikėjęs 
savo plano genialumu, kad šiek tiek padaugino vyno, persi- 
rengė juokdario drabužiais su varpeliais bei žvangučiais ir 
ėmė aikštėje maivytis, atseit mėgdžioti gubernatorių. Žino- 
ma, Chuanas Gomesas jį tučtuojau suėmė ir vos tik parodė 
vieną kitą kankinimo įrankį ir paaiškino, kuriai kūno da- 
liai jis skirtas, Činčilija apsišlapino iš baimės ir išdavė visus 
bendrininkus. 

Pedras de Valdivija grįžo labiau prislėgtas nei išžygiavo, 
nes keturių dešimčių jo narsuolių nė iš tolo nepakako su- 
siremti su netikėtai gausiu priešo pulku, traukiančiu slėnio 
link. Jam tik pavyko išvaduoti vargšus janakonus, kurie iš- 
liko gyvi per kautynes prie Marga Margos ir Konkono; jie 
slapstėsi krūmuose nusilpę iš bado, šalčio ir baimės. Mū- 
siškiai susidūrė tik su keliais priešų būriais, išsklaidė juos ir 
pagaliau sulaukė sėkmės, kurios iki tol taip labai trūko, - pa- 
ėmė į nelaisvę tris kasikus ir parsivedė juos į Santjagą. Taigi 
turėjom jau septynis įkaitus. 

Gyvenvietė nebūtų gyvenvietė, jei joje niekas negimtų 
ir nemirtų, bet ispanų miestuose prireikia ir mirties baus- 
mių. Pirma egzekucija Santjage įvyko dar tą pačią savaitę 
po trumpo teismo (šįsyk su kankinimais), kuriame sąmoks- 
lininkai buvo pasmerkti mirti nedelsiant. Činčilija ir dar 
du buvo pakarti, o jų kūnai kelioms dienoms palikti Santa 
Liusijos kalno viršūnėje, kur juos sutaršė vėtros ir didžiuliai 
Čilės maitvanagiai. Ketvirtam buvo nukirsta galva kalėji- 
me, nes dėl aukštos kilmės jam nederėjo mirti su kanapine 
virve ant kaklo kaip kokiam kaimiečiui. Visi labai nustebo, 
kad Valdivija ir šį kartą dovanojo kaltę Sančui de la Hosui, 
svarbiausiam maišto kurstytojui. Dabar jau ir aš tarp ketu- 
rių akių nepritariau jo sprendimui, nes karaliaus privilegija 
nebegaliojo, de la Hosas buvo pasirašęs, kad atsisako nuka- 
riautojo teisių, o Pedras tapo teisėtu Čilės gubernatorium. 
Jau tiek kiaulysčių mums iškrėtė tasai pagyrūnas ir melagis! 
Niekuomet nesužinosiu, kodėl jis dar sykį išnešė sveiką kailį. 
Pedras atsisakė man ką nors aiškinti, o aš jau buvau pasi- 
mokiusi, kad prieš tokį žmogų kaip jis verčiau nesispyrioti. 
Per tuos permainų metus jo būdas tapo šiurkštus ir nedaug 
tereikėjo, kad jis prarastų savitvardą. Man teko užsičiaupti. 


Vaizdingiausiame pasaulio krašte, Pietų Čilės vėsių girių 
glūdumoje, kur taip tylu, o šaknys, žievės ir šakos sklei- 
džia malonius kvapus, kur tolumoj snaudžia ugnikalniai ir 
boluoja kalnų viršūnės, šalia smaragdinių ežerų ir putotų 
upių, kuriomis plūsta tirpstančio sniego vandenys, susirin- 
ko mapučų gentys į ypatingas apeigas; į vieną vietą suėjo 
senoliai, genčių vyresnieji, tokiai, lonkai, mači, kariai, mo- 
terys ir vaikai. 

Gentys ėjo ir ėjo į miško aikštę - didžiulį amfiteatrą kalvos 
viršūnėje, jau iš anksto apdėliotą šventųjų medžių araukari- 
jos ir cinamonmedžio šakomis. Kai kurios šeimos ištisomis 

savaitėmis lietingu oru keliavo į sąskrydį. Tie, kurie suskubo 
anksčiau už kitus, statėsi rukas - trobeles, taip priderintas 
prie aplinkos, kad už keleto uolekčių būdamas jų ir nepama- 
tytum. Vėliau atėjusieji taisė padangtes iš šakų ir lapų arba 
skleidė virš galvos vilnonius apklotus. Vakarais gamino valgį 
ir keitėsi juo vieni su kitais, gėrė čičą ir mudajų, bet su saiku, 
kad neiškristų. Lankė vieni kitus ir pasakojosi ką žinantys; 
kalbėdavo ilgai ir iškilmingai, kartojo poetiškas sakmes, ku- 
riose įamžinta genties praeitis, žodžiu perduodama iš vienos 
kartos į kitą. Visų svarbiausia - šnekėti. Priešais kiekvieną 
būstą degė laužas, kurio dūmai prieš aušrą tirpo pažemės 
rūke. Laužų liepsnos žibėjo migloje, apšviesdamos balzga- 
ną paryčio kraštovaizdį. Antai jaunimas grįžta nuo upės, 
paplaukiojęs lediniame vandenyje, ir dabar dažosi veidą bei 
kūną ritualinėmis spalvomis - geltonai ir mėlynai. Kasikai, 
pasitiesę suvinėtus vilnonius apklotus, žydrus, juodus, baltus, 
kabinasi po kaklu tokikūras, akmeninius kirvukus - valdžios 
ženklą, puošia galvas garnio, nandu ir kondoro plunksno- 
mis, o mači tuo tarpu smilko kvapnias žoleles ir taiso revę - 
dvasios tiltą pas Ngenečeną, kad galėtų su juo šnekėtis. 

—- Aukojame tau šlakelį mudajaus, kaip liepia paprotys, 
kad pamaitintume Žemės dvasią, kuri mus lydi. Ngenečenas 
sukūrė mudajų, sukūrė Žemę, sukūrė cinamonmedį, sukūrė 
ožiuką ir kondorą. 

Moterys pinasi į plaukus spalvotus kaspinus, merginos — 
Žydrus, ištekėjusios - raudonus, puošiasi ploniausiais pon- 
čais ir sidabrinėmis brangenybėmis, o vaikai, irgi šventiškai 
aprengti, sėdi pusračiu. Vyrai sustoję glaudžiu būriu, išdi- 
dūs, raumeningi; juodi plaukai aprišti pintomis juostelėmis, 
rankose - ginklai. 

Sulig pirmais saulės spinduliais prasidėjo apeigos. Kariai 
bėgo per amfiteatrą garsiai šaukdami ir žvangindami gin- 
klais - baidė piktąsias dvasias. Mači paaukojo keletą guana- 

kų, prieš tai atsiklausę, ar sutinka atiduoti gyvybę Ponui Die- 
vui. Šiek tiek kraujo nulieję ant žemės, išplėšė gyvulėliams 
širdis, aprūkė skerdieną tabaku, paskui supjaustė ją gabalė- 
liais ir išdalijo toki bei lonkams; taip jie pasivaišino vieni su 
kitais ir su Žeme. 

- Viešpatie Ngenečenai, tai tyras gyvulėlių kraujas, tavasis 
kraujas, kurį duodi mums, kad būtume gyvi ir galėtume ju- 
dėti, Dieve Tėve, todėl šiuo krauju meldžiame tave, kad mus 
palaimintum. 

Moteriškės užtraukė liūdną giesmę, o vyrai suėjo į amfi- 
teatro vidurį ir ėmė šokti, lėtai ir nerangiai, trypdami žemę 
basomis kojomis pagal kultrūnų ir trutukų muziką. 

- Sveikinam ir tave, Žmonių Motina. Žemė ir žmonės - 
vienas ir tas pats. Visa, kas ištinka Žemę, ištinka ir žmones. 
Motin, meldžiam tave, kad mums duotum kedro riešutų, 
kurie mus maitina, meldžiam tave, kad nesiųstum per daug 
lietaus, nes supus ir sėklos, ir vilnos, ir, būk gera, neleisk dre- 
bėti žemei ir veržtis ugnikalniams, kad galvijai nepamestų 
nuovokos, o vaikai neverktų iš baimės. 

Štai jau ir moterys sustojo ratu ir šoka su vyrais, purtyda- 
mos rankas ir galvas, mojuodamos skraistėmis tarsi paukš- 
čiai sparnais. Greit Žmones užhipnotizavo kultrūnai, tru- 
tukos ir fleitos, ritmiški kojų smūgiai į drėgną žemę, veržli 
šokio energija, ir jie vienas po kito ėmė kaukti vilko balsu, 
kol jų klyksmai susiliejo į pratisą šūksnį - „Oo00000000m, 
O000000000m“, - kuris nuaidėjo kalnais ir išjudino dvasią. 
Niekas neįstengė atsispirti to „Oo00000000m“ įtaigai. 

— Prašome tave, Viešpatie Dieve, šioje savo žemėje, kad 
teiktumeisi mums padėti kiekvieną akimirką ir dabar, kai 
kreipiamės tiesiai į tave, kad mus išgirstumei. Prašome tave, 
Viešpatie Dieve, kad neapleistumei mūsų, kad neleistumei 
mums klaidžioti apgraibomis patamsyje, kad suteiktumei 
mūsų rankoms daug jėgų savo protėvių Žemei apginti. 

Baigėsi muzika, baigėsi šokiai. Rytmečio saulės spinduliai 
skverbėsi pro debesis, apiberdami rūką aukso dulkėmis. Se- 
niausiasis toki, apsigaubęs pumos kailiu, išėjo į priekį kalbėti 
pirmas. Jis keliavęs ištisą mėnulį, kol atėjęs čionai savo gen- 
čiai atstovauti. Dabar jis jau neskuba. Pradėjo nuo tolimiau- 
sių laikų, nuo pat Sukūrimo, kai gyvatė Kai Kai pašiaušė jūrą 
ir bangos kėsinosi praryti mapučus, bet tada gyvatė Treng 
Treng juos išgelbėjo užnešdama į aukščiausiųjų kalnų viršū- 
nę, o toji vis dar augo. Ir prapliupo tokia gausi liūtis, jog tieji, 
kurie neįstengė lipti į kalnus, žuvo tvane. O paskui vandenys 
nuslūgo, tada vyrai ir moterys pasklido po slėnius ir miškus, 
bet nepamiršo, kad medžiai, augalai ir žvėrys yra jų broliai 
ir privalu juos globoti, ir kaskart kirsdami šakas stogui pa- 
dėkoja, o kai nudobia žvėrį maistui, jo atsiprašo, ir niekuo- 
met nežudo dėl žudymo. Ir mapučai gyveno laisvi šventoje 
žemėje, o kai iš Peru atėjo inkai, susivienijo, idant apsigintų, 
ir nuveikė juos, neleido jiems peržengti Bio Bijaus, visų upių 
motinos, bet jos vandenys nusidažė krauju ir mėnulis pate- 
kėjo danguje raudonas. Ir praėjus kiek laiko huinkai atėjo 
tais pačiais inkų takais. Jų buvo daug ir jie labai dvokė, galė- 
jai juos užuosti per dviejų dienų nuotolį, be to, jie buvo bjau- 
rūs plėšikai, neturėjo nei tėvynės, nei savo Žemės, ėmė tai, 
kas ne jų, net moteris, ir užsimanė mapučus ir kitas gentis 
paversti savo vergais. Kariai turėjo juos išvaryti, bet daugelis 
žuvo, nes jų strėlės ir ietys neįstengė perverti metalinių dra- 
bužių, kuriais vilkėjo huinkai, o anie mokėjo nukauti iš tolo, 
vien triukšmu, arba užpjudę šunimis. Vis dėlto juos išgujo. 
Huinkai išsinešdino patys, kadangi buvo bailūs. Ir praslinko 
kelios vasaros ir kelios žiemos, ir atėjo kiti huinkai, ir šie, 
pasak senojo tokio, norintys pasilikti, jie kertantys medžius, 
statosi rukas, sėjantys kukurūzus ir prievartaujantys mūsų 
moteris, todėl gimstantys vaikai, kurie nėra nei huinkai, nei 
žemės Žmonės. 

- Ir todėl, kaip mums pasakoja mūsų žvalgas, jie nori pa- 
sisavinti visą žemę nuo ugnikalnių iki jūros, nuo dykumos 
iki pasaulio galo, ir nori įkurti daug kaimų. Jie yra žiaurūs, 
o jų tokis, Valdivija, labai gudrus. Ir aš sakau, kad mapučai 
niekada nėra turėję tokių galingų priešų kaip tie barzdočiai, 
atėję iš toli. Dabar jų tėra maža gentis, bet ateis ir daugiau, 
nes jie turi sparnuotų dėžių, kurios skrieja per jūrą. Ir dabar 
prašau žmones, kad pasakytų, ką mums daryti. 

Kitas tokis išėjo priekin, pašokinėjo žvangindamas gin- 
klais ir išliejo rūstį ilgu šūksniu, paskui pareiškė esąs pa- 
siryžęs pulti Auinkus, žudyti juos, ryti jų širdis, kad taptų 
toks galingas kaip jie, deginti jų rukas, atiminėti jų moteris, 
nesą kitos išeities, visi jie turintys mirti. Jam baigus šnekėti, 
amfiteatro centre atsistojo trečias tokis ir pareiškė, jog visa 
mapučų tauta privalanti susivienyti prieš tuos grobikus ir 
išsirinkti vadų vadą, nidoltokį, karui skelbti. 

- Viešpatie Dieve Ngenečenai, širdingai meldžiame tave, 
kad padėtum mums nugalėti Auinkus, išvarginti juos, ne- 
leisti jiems nei miegoti, nei valgyti, įbauginti juos, šnipinėti, 
rengti jiems spąstus, atiminėti iš jų ginklus, triuškinti jiems 
makaules vėzdais, štai ko meldžiame tave, Viešpatie Dieve. 

Pirmasis tokis vėl paprašė žodžio ir pasakė, kad skubėti 
nedera, reikia kovoti kantriai, nes huinkai - kaip piktžolės: 
jas iškapoji, o jos želia dar pikčiau; tai būsiąs karas jiems, 
jų vaikams ir vaikų vaikams. Daug mapučų kraujo ir daug 
huinkų kraujo teksią išlieti, kol viskas baigsis. Kariai pakėlė 
ietis ir ilgu šūksniu pritarė kalbėtojui. „Karas! Karas!“ Tą 
akimirką liovėsi liję, debesys prasiskleidė ir didingas kondo- 
ras pamažu nusklendė į dangaus žydrynę. 


Rugsėjo pradžioje įsitikinom, kad pirmoji mūsų žiema Či- 
lėje pasibaigė. Orai pagerėjo, išsprogo medeliai, kuriuos 
buvom parsinešę iš miško ir pasodinę palei gatves. Praslin- 

kę mėnesiai buvo sunkūs ne tik dėl indėnų priešiškumo ir 
Sančo de la Hoso sąmokslų; vis dažniau mus slėgė mintis, 
kad esam vieniši. Spėliojom, kas per tą laiką įvyko kitur 
pasaulyje, ar ispanams sekasi nukariauti kitus kraštus, ar 
neatsirado naujų išradimų, kaip laikosi mūsų gerbiamasis 
imperatorius, kuris, anot paskutinių žinių, pasiekusių Peru 
prieš porą metų, truputį kuoktelėjo. Beprotybė buvo jo šei- 
mos nelaimė; pakanka prisiminti nelaimingą jo motiną, tą 
Tordesilijo pamišėlę. Nuo gegužės iki rugpjūčio pabaigos 
dienos buvo trumpos, temdavo apie penkias, o naktys tęsėsi 
be galo. Skubėdavom dirbti ligi pat išblėstant dienos švie- 
sai, o paskui visi - šeimininkai, indėnai, šunys, net naminiai 
paukščiai - susirinkdavom viename namo kambaryje prie 
vienos arba dviejų žvakių ir žarijų kibiro. Kiekvienas ieškojo 
kuo užsiimti vakaro valandomis. Kapelionas subūrė janako- 
nų chorą - giesmėmis stiprino jų tikėjimą. Agirė linksmino 
mus pasakojimais apie beprotiškus savo nuotykius su mo- 
terimis ir nutrūktgalviškus žygius kare. Rodrigas de Kiroga, 
iš pradžių buvęs tylus ir drovus, įsidrąsino ir ėmė reikštis 
kaip talentingas pasakotojas. Knygų turėjom labai mažai ir 
tas pačias jau atmintinai mokėjom, bet Kiroga ėmė veikėjus 
iš vienos istorijos, įvesdavo juos į kitą ir taip sukurdavo be 
galo daug skirtingų siužetų. Visos kolonijos knygos, išskyrus 
dvi, buvo įtrauktos į juodąjį inkvizicijos sąrašą, o kadangi 
Kirogos versijos būdavo gerokai drąsesnės už originaliojoje 
knygoje pateiktas, tai buvo nuodėminga pramoga ir jau vien 
todėl labai patraukli. Dar lošdavom kortomis, tai jau visų is- 
panų silpnybė, ypač mūsų gubernatoriaus, kuriam, beje, dar 
ir sekėsi. Nelošėm iš pinigų, nenorėjom rodyti blogo pavyz- 
džio tarnams ir išsiduoti, kokie skurdžiai esame. Skambė- 
davo gitara, buvo deklamuojama poezija, nuoširdžiai šne- 
kamasi. Vyrai stulbino klausytojus šauniais karo žygiais ir 
neįtikėtinais nuotykiais. Jaunesnieji vis prašė Pedrą pasakoti 

apie Peskaros markizo pergales; kareiviai ir tarnai nesiliovė 
liaupsinę markizo išmonės, kai jis apdangstė savo kareivius 
baltomis marškomis, kad ant sniego jų nesimatytų. 

Kartais ir pareigūnai sueidavo į mūsų namus pasitarti dėl 
kolonijos įstatymų, nes tuo labai rūpinosi gubernatorius. 
Pedras troško, kad čiliečių visuomenė būtų pagrįsta teisin- 
gumu ir valdininkų paslaugumu; jis reikalavo, kad niekas 
negautų atlyginimo už einamas pareigas, neėmė jo ir pats, 
nes tarnauti visuomenei - garbinga prievolė. Rodrigas de 
Kiroga visiškai pritarė tai minčiai, bet juodu ir buvo vienin- 
teliai tokie idealistai. Iš žemių ir dvarų, paskirtų narsiau- 
siems nukariavimo žygio dalyviams, ateityje, pasak Valdi- 
vijos, būsią gaunama tiek pajamų, kad jų su kaupu užteks 
labai gerai gyventi, tačiau kol kas tai tik svajonės, ir kuo 
daugiau turto žmogus turės, tuo didesnės bus ir jo pareigos 
bendruomenei. 

Kareiviai nuobodžiavo, nes nelabai ir turėjo kuo užsiim- 
ti - vien tik mankštinosi su ginklais, smaginosi su meilužė- 
mis ir šoko į akis kiekvienam, kuris drįsta juos užkabinti. 
Statyti miestą, auginti javus ir gyvulius teko moterims ir 
janakonams. Aš tiesiog nespėdavau visko apeiti: apsiruoš- 
ti namie ir dirbti kolonijos labui, slaugyti ligonius, rūpintis 
daržais ir aptvarais, mokytis skaityti su kunigu Gonsalesu de 
Marmolechu ir mapudungu kalbos su Felipe. 

Kvapnus pavasario vėjelis atpūtė mums optimizmo; pa- 
miršome siaubą, kurį mums dar neseniai įvarydavo Miči- 
malonko kariauna. Jautėmės sustiprėję, nors po Marga Mar- 
gos bei Konkono kautynių ir keturių išdavikų mirties mums 
liko jau tik šimtas dvidešimt kareivių. Santjagas liko beveik 
nenukentėjęs nuo žiemos mėnesių dumblynės ir vėtrų, nes 
vandenį išsemdavom kibirais; ir namai ištvėrė potvynį, ir 
žmonėms nieko nenutiko. Net ir mūsų indėnai, sunkiai pa- 
keliantys šaltį, atsigavo lyg niekur nieko. Suarėm laukus ir 

pasėjom daigus, kuriuos taip saugojau nuo speigo. Gyvuliai 
jau spėjo pasilakstyti, tad gavom ruošti aptvarus būsimiems 
paršeliams, kumeliukams ir lamų jaunikliams. Nutarėm vos 
išdžiūvus dumblui iškasti kiek reikiant drėkinamųjų ir sau- 
sinamųjų griovių, net užsimojom statyti tiltą per Mapočo 
upę, sujungsiantį miestą su dvarais, kurie kada nors taps 
priemiesčiais, bet prieš tai turim užbaigti bažnyčią. Fransi- 
sko de Agirės namas buvo jau trijų aukštų ir vis dar augo; 
mes šaipėmės iš jo, nes jis turėjo daugiau indėnių ir daugiau 
tuštybės nei visi kiti vyrai kartu, tad, matyt, ir ketino pasista- 
tydinti rūmą, aukštesnį už bažnyčią. „Tasai baskas nori būti 
aukščiau už Dievą“, - šaipėsi kareiviai. Mano namų moterys 
žiemą prastūmė siūdamos ir mokydamos kitas namų apy- 
vokos darbų. Kastilams, vis kupiniems tuštybės, širdis džiau- 
gėsi velkantis naujus marškinius, sulopytas kelnes, suadytas 
liemenes. Net ir Sančas de la Hosas pagaliau liovėsi rezgęs 
sąmokslus iš savo celės. Gubernatorius paskelbė, kad netru- 
kus atnaujinsim brigo statybą, vėl imsim plauti auksą iš upės 
smėlio ir ieškosim sidabro kasyklos, apie kurią šnekėjo kura- 
ka Vitakūra ir kuri vis kažkur dingstanti. 

Šviesios pavasario viltys mums greitai aptemo, nes pirmo- 
mis rugsėjo dienomis indėniukas Felipė parnešė žinią, kad į 
slėnį traukia priešo kariauna ir jau susidarė visa kariuome- 
nė. Sesilija liepė savo tarnaitėms tą žinią patikrinti; jos pa- 
tvirtino tai, ką Felipė išpranašavo grynai kaip aiškiaregis, ir 
pridūrė, kad jau penketas šimtų karių yra apsistoję už kokių 
penkiolikos ar dvidešimties lygų nuo Santjago. Valdivija pa- 
sitarė su ištikimiausiais bendražygiais ir nusprendė dar sykį 
pamokyti priešą, kol jis dar nepasirengęs. 

— Neik, Pedrai, - maldavau jį. - Mane kankina bloga nuo- 
jauta. 

- Tave, Inese, kaskart tokiais atvejais kankina bloga nuo- 
jauta, - atsakė jis pamokomu tėvišku tonu, kurio negalėjau 

pakęsti. - Mes įpratę kovoti su šimteriopai gausesniu priešu, 
o su penkiais šimtais laukinių - juokų darbas ir tiek. 

— Gal yra ir daugiau, pasislėpusių kitur. 

— Su Dievo pagalba įveiksim ir juos, nesirūpink. 

Man atrodė būsiant neprotinga skaidyti mūsų jėgas, jau 
ir be to gan menkas, bet kas gi aš per viena, kad galėčiau su- 
abejoti tokio prityrusio kario strategija? Kiekvieną sykį, kai 
mėginu jį atkalbėti nuo kokio nors karinio sprendimo, nes 
man taip liepia sveikas protas, jis įniršta ir mudu susipyks- 
tam. Nepritariau jam ne tik šiuo atveju, bet ir vėliau, kai jis 
užsidegė kurti miestus, nors nei buvo kam juose gyventi, nei 
galėjom juos apginti. Tas užsispyrimas galiausiai kainavo 
jam gyvybę. „Moterys nesugeba mąstyti plačiai, įsivaizduoti 
ateities, kaip reikiant nesuvokia istorijos, joms rūpi tik na- 
mai ir ši diena“, - pasakė jis man kartą panašia proga, bet 
buvo priverstas atsiimti savo žodžius, kai ėmiau jam vardyti, 
kuo aš ir kitos moterys prisidėjom prie nukariavimų ir ku- 
riamojo darbo. 

Miestui ginti Pedras paliko penkiasdešimt kareivių ir 
šimtą janakonų, o toms pajėgoms vadovauti paskyrė geriau- 
sius savo karininkus - Monrojų, Viljagrą, Agirę ir Kirogą. 
Jo paties būrys, kurį sudarė šešiasdešimt keli kareiviai ir 
likusieji indėnai, auštant išžygiavo iš Santjago su trimitais, 
vėliavomis, šaudydamas iš arkebuzų ir keldamas kuo dides- 
nį triukšmą, idant atrodytų, kad jų yra daugiau. Nuo Agirės 
namo stogo, kuriame buvo įrengtas stebėjimo postas, žiū- 
rėjom, kaip jie tolsta. Diena buvo giedra; snieguoti kalnai, 
supantys slėnį, rodėsi milžiniški ir visai čia pat. Šalia manęs 
stovėjo Rodrigas de Kiroga; jis bandė paslėpti nerimą, tokį 
pat kaip mano. 

— Nereikėjo jiems eiti, pone Rodrigai. Santjagas liko ne- 
ginamas. 

— Gubernatorius žino, ką daro, ponia Inese, - atsakė jis 
nelabai tvirtai. - Verčiau patiems užklupti priešą, tada jis su- 
pras, kad jo nebijom. 

Šis jaunas karininkas buvo, kaip man rodos, pats geriau- 
sias mažos mūsų kolonijos vyriškis, žinoma, po Pedro: drą- 
sus kaip nė vienas kitas, patyręs karys, ištvermingas, sąžinin- 
gas ir nesavanaudiškas. Be to, jis turėjo retą Dievo dovaną 
pelnyti kiekvieno Žmogaus pasitikėjimą. Kiroga pasistatė 
namą šalia mūsų, gretimam sklype, bet tiek laiko praleisda- 
vo begaliniuose susirėmimuose su čiabuviais indėnais, kad 
jo būstą sudarė tik stulpai, pora sienų, keli gabalai brezento 
ir šiaudinis stogas. Ten buvo taip nejauku, kad jis daug lai- 
ko praleisdavo pas mus, juoba kad gubernatoriaus namas, 
būdamas erdviausias ir patogiausias visame mieste, tapo ir 
susirinkimų vieta. Manau, jog mūsų socialinį prestižą kėlė 
ir mano pastangos rūpintis, kad nestigtų valgio ir gėrimo. 
Rodrigas vienintelis iš visų kariškių neturėjo sugulovių ha- 
remo ir nelakstė paskui svetimas indėnes. Draugavo su Eu- 
lalija, viena iš Sesilijos tarnaičių, jauna gražia kečuje, gimusia 
Atahualpos rūmuose, orumu ir laikysena nenusileidžiančia 
savo šeimininkei, inkų princesei. Eulalija įsimylėjo Rodrigą 
iš pirmo žvilgsnio, vos tik jis prisidėjo prie ekspedicijos. Šis 
vyras atėjo purvinas, ligotas, apžėlęs ir apdriskęs kaip visi 
išlikę gyvi Čunčų girioje, vaiduoklis, ne žmogus, bet kečujė 
sugebėjo įvertinti jį vos pamačiusi, dar net neapkirptą ir ne- 
išmaudytą. Ir prarado ramybę. Be galo išradingai ir kantriai 
gundė Rodrigą, o paskui atėjo pas mane pasiguosti. Užtariau 
ją prieš Sesiliją, prašiau, kad leistų Eulalijai slaugyti Rodrigą, 
nes princesė ir taip turinti pakankamai tarnaičių, o šis varg- 
šas toks išbadėjęs ir vienišas, dar ims ir numirs, jei niekas juo 
nepasirūpins. Sesilija buvo per daug protinga, kad leistųsi 
apmulkinama šitokiais išvedžiojimais, bet užuomina apie 
meilę ją sujaudino ir ji pasiuntė Eulaliją patarnauti Kiro- 

gai; taip ši ir liko pas jį gyventi. Jųdviejų santykiai buvo ko- 
rektiški; Rodrigas elgėsi su Eulalija pagarbiai ir mandagiai, 
kaip tikras tėvas, ne kaip kiti kareiviai su savo meilužėmis, 
o ji nedelsdama ir nieko neklausinėdama vykdė kiekvieną 
jo norą. Iš pažiūros galėjai palaikyti ją nuolankia, bet aš iš 
Katalinos žinojau, kad ji aistringa ir pavydi. Ir štai tada, kai 
kartu nuo to plokščio stogo stebėjom, kaip iš miesto trau- 
kiasi daugiau nei pusė mūsų pajėgų, pagalvojau, koks būtų 
Rodrigas de Kiroga lovoje, jei norėtų patenkinti Eulaliją. Ži- 
nojau, kaip atrodo jo kūnas, nes man buvo tekę jį gydyti, 
kai atėjo pas mus pasiligojęs iš Čunčų girios ir kai būdavo 
sužeidžiamas per susidūrimus su indėnais, - liesas, bet labai 
stiprus. Nebuvau mačiusi jo visai nuogo, bet esu girdėjusi 
iš Katalinos: „Turėtum pamatyti tą jo daikčiuką, kaip kažin 
ką, senoray.“ Tarnaitės, nuo kurių akių niekas neprasprūsta, 
tvirtino, kad tas vyras esąs gausiai gamtos apdovanotas, ne 
taip kaip Agirė, kuris, kad ir labai gašlus... tiek jau to, ne- 
svarbu. Pamenu, kad širdis liepė man pagalvoti apie tai, ką 
buvau girdėjusi apie Rodrigą, ir nukaitau taip smarkiai, kad 
net jis pastebėjo. 

— Ar jums kas atsitiko, ponia Inese? - pasiteiravo jis. 

Atsisveikinau prislėgta, sutrikusi, nulipau žemyn ir ėmiau- 
si ruošos, O jis grįžo prie savų darbų. 


Po dviejų dienų, 1541 metų rugsėjo 11-osios naktį - nieka- 
da nepamiršiu tos datos! - Mičimalonko ir jo sąjungininkų 
kariauna užpuolė Santjagą. Kaip paprastai Pedrui nesant 
namie, manęs neėmė miegas. Gultis net ir nesiruošiau, ne 
naujiena man buvo budėti per naktį; nusiuntusi visą šeimy- 
ną į lovą, sėdėjau ir siuvau iki vėlumos. Nemiegojo ir Fe- 
lipė. Dažnai man buvo tekę vaikštinėjant naktį po kamba- 
rius susidurti su čiabuviu berniuku; netikėtai pamatydavau 
jį kur nors stovint tylomis ir žvelgiant į tamsą. Bergždžiai 

pratinau jį miegoti nuolatinėj vietoj ant čiužinio; jis guldavo 
bet kur ir net neužsiklodavo. Tą neramią priešaušrio valan- 
dą dar labiau sustiprėjo mano nerimas, užgulęs mane tarsi 
koks gumulas po krūtine nuo pat tada, kai išėjo Pedras. Di- 
delę dalį nakties praleidau melsdamasi, ne iš karšto tikėji- 
mo, bet iš baimės. Šnekėdamasi akis į akį su Marija visad 
apsiramindavau, bet tą ilgąją naktį ir ji neįstengė išsklaidyti 
nelemtos nuojautos, kuri mane kankino. Apsigaubiau skara 
ir patraukiau įprastiniu maršrutu su Baltasaru: jis kaskart 
sekiojo paskui mane kaip šešėlis, lipdamas man ant kulnų. 
Name buvo ramu. Felipės nesutikau, bet dėl to nesirūpinau: 
tikriausiai miega arklidėje. Išėjau į aikštę ir įžvelgiau geibią 
deglo švieselę ant Agirės namo stogo, kur budėjo kareivis. 
Manydama, kad vargšelis, tiek valandų be pamainos išsto- 
vėjęs sargyboj, iš nuovargio nebesilaiko ant kojų, pašildžiau 
sultinio ir atnešiau jam didoką puodelį. 

— Ačiū, ponia Inese. Nesiilsit? 

— Kažkodėl neima miegas. Gal yra naujienų? 

— Ne. Rami naktis. Dar ir mėnulis šviečia, kaip matot. 

— O kas juoduoja va ten, prie upės? 

— Šešėliai. Matau juos jau senokai. 

Įdėmiai pažvelgiau ton pusėn ir išvydau keistą reginį: tar- 
si didelė tamsi banga kiltų iš upės ir artėtų prie kitos, plūs- 
tančios iš slėnio. 

— Tie tariami šešėliai, vaikine, labai įtartini. Manau, kad 
reikia duoti žinią kapitonui Kirogai, jo labai geros akys... 

— Negaliu trauktis iš posto, ponia. 

- Tada einu aš. 

Nulipau žemėn šuoliais, su šunim iš paskos, ir nubėgau į 
Rodrigo de Kirogos namus kitame aikštės gale. Pažadinau 
sargybinį indėną, miegantį ant būsimų durų slenksčio, ir 
liepiau jam tučtuojau pakviesti karininką. Po dviejų minu- 
čių atskubėjo Rodrigas, dar pusnuogis, bet jau apsiavęs ir 

su kardu rankoj, kartu su manim perbėgo per aikštę ir abu 
užkopėm ant Agirės namo stogo. 

- Be jokios abejonės, ponia Inese, tie šešėliai - tai minia, 
traukianti čionai. Manyčiau, kad tai indėnai, apsigaubę juo- 
dais pončais. 

- Ką jūs sakot! - sušukau negalėdama patikėti, bet prisi- 
miniau Peskaros markizą ir jo baltzs paklodes. 

Rodrigas de Kiroga davė aliarmo signalą, ir nė dvidešim- 
čiai minučių nepraslinkus penkiolika kareivių, šiomis die- 
nomis nuolat pasirengusių, susirinko aikštėj, kiekvienas su 
šarvais ir šalmu, su ginklu, parengtu kovai. Monrojus suor- 
ganizavo raitelius - turėjom tik trisdešimt du arklius - ir su- 
skirstė juos į du mažus padalinius; vienam ėmėsi vadovauti 
jis pats, kitam komandavo Agirė, abu pasiryžę sulaikyti prie- 
šą lauke, dar nespėjusį įžengti į miestą. Viljagra ir Kiroga su 
arkebuzininkais ir keliais indėnais užėmė gynybos pozicijas 
miesto viduje, o kapelionas, moterys ir aš buvom įpareigo- 
ti tiekti gynėjams šaudmenis ir gydyti sužeistuosius. Man 
pasiūlius Chuanas Gomesas atvedė Sesiliją, dvi vyresniąsias 
žindyves indėnes ir visus kolonijos kūdikius į mūsų namo 
rūsį, iškastą žemėje maisto atsargoms ir vynui. Įteikiau jo 
žmonai Švenčiausiosios Mergelės Gelbėtojos statulėlę, atsi- 
sveikinau su ja ilgu bučiniu į lūpas, palaiminau jos vaikelį, 
užsklendžiau požemį lentomis ir užmaskavau įėjimą keliais 
kastuvais žemių. Nesugalvojau geresnio būdo jiems išsaugo- 
ti, kaip palaidoti gyvus. 

Išaušo rugsėjo 11-oji. Dangus buvo giedras, ir baikšti pa- 
vasario saulė apšvietė miesto stogus kaip tik tada, kai nu- 
aidėjo siaubingas klyksmas. Tūkstančiai indėnų spiegdami 
puolė mus umaru. Suvokėm pakliuvę į spąstus: laukiniai pa- 
sirodė esantys kur kas klastingesni, nei buvom manę. Penkių 
šimtų priešo karių dalinys, neva grasinęs Santjagui, buvo tik 
jaukas Valdivijai ir didžiumai mūsų pajėgų nuvilioti, o dar 

tūkstančiai, pasislėpę girioj, pasinaudojo nakties šešėliais ir 
prisėlino apsidangstę tamsiais apsiaustais. 

Sančas de la Hosas, kelis mėnesius pūdytas kameroje, ėmė 
šaukti, kad jį išleistų ir duotų jam kardą. Monrojus nutarė, 
kad padėtyj be išeities pravers kiekviena papildoma ranka, ir 
liepė atrakinti grotas. Turiu pripažinti, kad tądien dvariškis 
kovojo taip pat nuožmiai kaip ir kiti didvyriai karininkai. 

— Kaip tau rodosi, Fransiskai, kiek indėnų mus puola? - 
paklausė Agirę Monrojus. 

— Ne tiek daug, kad mus įbaugintų, Alonsai! Kokie aštuo- 
ni tūkstančiai, gal dešimt... 

Du būreliai raitininkų nušuoliavo pasitikti pirmųjų už- 
puolikų, - padūkėliai kentaurai, kardais kapojantys prie- 
šams galvas, rankas ir kojas, pasagomis traiškantys krūtines. 
Ir vis dėlto nė valandai nepraslinkus jiems teko trauktis. 
O tuo tarpu tūkstančiai kitų indėnų jau bėgo staugdami San- 
tjago gatvėmis. Kai kurie janakonai ir keletas moterų, jau iš 
anksto kelis mėnesius Rodrigo de Kirogos mankštinti, užtai- 
sinėjo arkebuzas, kad kareiviai galėtų šaudyti, bet tas darbas 
ėjosi lėtai ir sunkiai, nes priešas buvo virš mūsų. Žinduklių 
mamos, Sesilijos sukištos į rūsį, pasirodė esančios tvirtesnės 
už patyrusius karius, nes gynė savo vaikų gyvybę. Padega- 
mųjų strėlių liūtis užgriuvo namų stogus, ir šiaudai, nors 
dar drėgni po lietingo rugpjūčio, suliepsnojo. Mačiau, kad 
moterims reikia mesti terlionę su arkebuzomis ir eiti gaisrų 
gesinti. Sustojom voromis ir perdavinėjom iš rankų į rankas 
kibirus vandens, tačiau greit įsitikinom, kad tai bergždžias 
darbas, kadangi strėlės krito viena po kitos, be to, negalėjom 
visų vandens atsargų paskirti gaisrams, nes jo mirtinai pri- 
reikė kareiviams. Palikom likimo valiai namus miesto pa- 
krašty ir susitelkėm Ginklų aikštėj. 

Tuo metu pas mus pradėjo plaukti pirmi sužeistieji - kai 
kurie kariai ir keletas janakonų. Katalina, mano moterys ir 

aš, kaip visada, turėjom pasirengusios tvarsčių, anglių, ver- 
dančio vandens ir aliejaus, vyno žaizdoms dezinfekuoti ir 
mudajaus skausmui malšinti. Kitos moterys virė puodus 
sriubos, pylė vandenį į kalebasus ir kepė kukurūzinius pa- 
pločius, nes buvo aišku, kad mūšis greit nesibaigs. Degančių 
šiaudų dūmai apgaubė miestą, vos galėjom kvėpuoti, akys 
ašarojo. Ėjo sukruvinti vyrai pas mus vienas po kito, o mes 
aptvarkydavom matomas žaizdas nenuvilkdamos šarvų — 
nėra laiko! - paduodavom dubenėlį vandens arba sultinio, 
ir vos atgavęs jėgų pastovėti karys eidavo vėl į mūšį. Nebeži- 
nau, kiek kartų kavalerija susirėmė su užpuolikais, kol Mon- 
rojus įsitikino, kad nebeapgins viso miesto, liepsnų apimto, 
juoba kad bemaž visas Santjagas buvo jau indėnų rankose. 
Trumpai pasitaręs su Agire, jis nutarė atitraukti raitelius ir 
visas pajėgas sutelkti aikštėje, kur ant taburetės jau sėdėjo 
senasis donas Benitas. Jo žaizda nuo Katalinos burtų užsi- 
traukė, bet jis buvo silpnas ir nepajėgė ilgai stovėti. Senolis 
turėjo dvi arkebuzas ir padėjėją janakoną joms užtaisyti, tad 
per tą ilgą dieną padarė priešams nemažai nuostolių, nors ir 
sėdėjo invalido krėsle. Jis tiek šaudė, kad delnai jam degte 
degė nuo įkaitusių ginklų. 


Kol aš plūkiausi su sužeistaisiais namo viduje, būrelis už- 
puolikų perlipo mano kiemo tvorą iš nedegtų plytų. Katali- 
na suspiegė nesavu balsu; nuskubėjau pažiūrėti, kas atsitiko, 
bet netoli tenuėjau, nes priešai buvo taip arti, kad galėtum 
suskaičiuoti dantis plėšriuose jų snukiuose, išterliotuose, 
idant būtų baisesni. Rodrigas de Kiroga ir kunigas Gonsa- 
lesas de Marmolechas, užsidėjęs antkrūtinį ir iškėlęs kardą, 
atskubėjo jų išvaryti, nes buvo labai svarbu apginti mano 
namą - juk jame slėpėsi sužeistieji ir vaikai, sulindę į rūsį su 
Sesilija. Vieni indėnai susikovė su Kiroga ir Marmolechu, o 


kiti degino sėklas ir galabijo mano gyvulius. Įsiutau be galo: 

juk kiekvieną iš tų gyvulėlių auginau kaip kūdikį, nes savų 
vaikų neturėjau. Staugdama nesavu balsu puoliau tuos lau- 
kinius, nepaleisdama iš rankų Pedro dovanotojo ginklo: vis 
tiek nebegalėjau slaugyti sužeistųjų, būdama tarp užpuolikų. 
Tyčia, kiek prisimenu, pašiaušiau plaukus ir laidžiau pra- 
keiksmus taškydamasi seilėmis kaip kokia harpija - turėjau 
atrodyti kuo grėsmingiau, kad čiabuviai bent stabtelėtų ir 
apstulbę pasitrauktų kelis žingsnius. Nežinau, kodėl jie man 
čia pat vėzdu nesutraiškė kaukolės. Teko girdėti, neva Mi- 
čimalonkas liepęs saviškiams manęs neliesti, nes esu rei- 
kalinga jam, bet tai jau pasakėlės, kurias žmonės pramanė 
vėliau, stengdamiesi paaiškinti tai, kas nepaaiškinama. Tuo 
tarpu čion įsiveržė Rodrigas de Kiroga, sukdamas kardą virš 
galvos ir šaukdamas, kad pasitraukčiau į saugesnę vietą, ir 
mano šuo Baltasaras; jis urzgė, lojo ir šiepė iltis kaip lauki- 
nis žvėris - tokio jo dar nebuvau mačiusi. Užpuolikai leidosi 
bėgti, mano sargis - jiems iš paskos, o aš likau savo diendar- 
žyje liepsnų apsupta, tarp savo gyvulėlių gaišenų, apimta di- 
džiausios nevilties. Rodrigas paėmė mane už rankos ir ban- 
dė nusivesti, bet čia pamatėm gaidį apsvilusiomis plunks- 
nomis, mėginantį atsistoti. Nė negalvodama pasikaišiau 
sijonus ir įbrukau paukštį sterblėn kaip į kokį maišą. Kiek 
toliau pamačiau porą vištų, apsvaigusių nuo dūmų; be vargo 
pagavau jas ir įsikišau šalia gaidžio. Katalina, susiieškojusi 
mane, išvydo, ką darau, ir padėjo man. Mudviem pavyko 
išgelbėti tuos paukščius, porą kiaulių ir dvejas rieškučias 
kviečių, daugiau nieko, ir nunešti visa tai į saugią vietą. Tuo 
tarpu Rodrigas ir kapelionas grįžo į aikštę ir kovėsi kartu 
su kitais petys į petį. 

Katalina, kelios indėnės ir aš slaugėm sužeistuosius, ku- 
riuos kiti be perstojo nešė į laikiną ligoninę mano namuose. 
Eulalija atsivedė vos bepastovintį pėstininką, aptekusį krau- 
ju nuo galvos ligi kojų. Dieve mano, šis tai jau mirs, pama- 

niau, bet nuėmusios šalmą išvydom tik gilią pjautinę žaizdą 
kaktoje; kaulas neskilęs, tik šiek tiek įrėžtas. Katalina su kito- 
mis moterimis pridegino jam žaizdą, nuprausė veidą ir davė 
atsigerti, bet neprivertė bent minutę atsipūsti: vis dar ap- 
svaigęs ir pusiau aklas, baisingai užtinusiais vokais, vaikinas 
paknopstom išlėkė į aikštę. Aš tuo tarpu bandžiau ištraukti 
strėlę iš kaklo kitam kareiviui, pavarde Lopesas; jis visada 
žiūrėjo į mane su panieka, kurią nelabai ir slėpė, ypač po 
Eskobaro tragedijos. Sužeistasis buvo dar gyvas, bet strėlė 
įsmigusi taip giliai, kad negalėjau jos išrauti dar labiau nepa- 
didindama žaizdos. Svarsčiau, ar galiu rizikuoti, nes vargšas 
jau ir be to siaubingai kriokė, traukulių tąsomas. Suvokusi, 
kad jo nebeišgelbėsiu, pašaukiau kapelioną, ir šis, pats vos 
bepaeinantis, atskubėjo suteikti jam paskutinio sakramento. 
Ant menės grindų gulėjo daug sužeistųjų, nebeįstengiančių 
grįžti į aikštę; jų buvo ne mažiau kaip dvidešimt, daugiau- 
sia janakonų. Baigėsi tvarsčiai ir Katalina suplėšė paklodes, 
mūsų taip kruopščiai išsiuvinėtas ilgais žiemos vakarais, 
paskui sukarpėm juostomis sijonus ir pagaliau - vienin- 
telę puošnią mano suknią. Tuo metu Sančas de la Hosas 
atnešė dar vieną nualpusį kareivį ir paguldė man po kojų. 
Išdavikas ir aš spėjom apsikeisti žvilgsniais ir, kaip man 
rodos, atleidom vienas kitam senas skriaudas. Klykė vyrai, 
prideginami raudonai įkaitinta geležim ir Žarijomis, žven- 
gė sužaloti žirgai, kuriuos čia pat kaip mokėdamas gelbėjo 
kalvis. Ant plūktinės aslos krikščionių kraujas maišėsi su 
gyvulių krauju. 

Tarpdury pasirodė Agirė ir nenulipdamas nuo savo ristū- 
no, kruvino nuo galvos iki balnakilpių, paskelbė įsakęs pa- 
sitraukti iš visų namų, išskyrus esančius aplink aikštę; tuos 
būsim pasirengę ginti ligi paskutinio atodūsio. 

— Nulipkit, kapitone, sutvarstysiu jums žaizdas! - mel- 
džiau jį. 

— Neturiu nė menkiausio įbrėžimo, ponia Inese! Neškit 
vandens tiems, kurie aikštėj! - sušuko jis man su šiurpia 
piktdžiuga ir nudundėjo apgręžęs žirgą, kuriam irgi vienas 
šonas kraujavo. 

Liepiau kelioms moteriškėms nunešti vandens ir papločių 
kareiviams, kurie be atvangos kaunasi nuo pat ankstyvo ryto, 
o mudvi su Katalina nuvilkom šarvus nuo Lopeso lavono ir 
aš apsivilkau grandininius marškinius bei kirasą, tokius kaip 
yra, permirkusius krauju. Pasiėmiau Lopeso kardą, nes sa- 
vojo niekaip neradau, ir išėjau aikštėn. Buvo jau gerokai per 
pusiaudienį, gal trečia ketvirta popiet, taigi kovėmės ilgiau 
kaip dešimt valandų. Apsidairiau ir įsitikinau, kad Santja- 
gas liepsnoja nebepataisomai, kelių mėnesių darbas nuėjęs 
perniek, žlugo mūsų svajonė kolonizuoti slėnį. Tuo metu 
Monrojus ir Viljagra buvo jau atsitraukę su likusiais gyvais 
kariais ir dabar raiti kapojosi pačioj aikštėj petys į petį, gynė 
mūsų žmones, puolami gatvėmis iš keturių pusių. Tebebu- 
vo nesugriuvusi dalis bažnyčios ir Agirės namas, kuriame 
laikėm uždarę septynis belaisvius kasikus. Donas Benitas, 
pajuodęs nuo parako ir suodžių, metodiškai šaudė nuo ta- 
buretės, prieš nuleisdamas gaiduką rūpestingai nusitaikyda- 
vo, tarsi medžiotų putpeles. Janakonas, anksčiau užtaisinėjęs 
jam ginklą, dabar nejudėdamas tysojo prie jo kojų; jo vietą 
užėmė Eulalija. Aišku, mergina buvo aikštėj visą laiką, kad 
nepamestų iš akių mylimojo Rodrigo. 

Per visą kautynių triukšmą, šūvius, žvengimą, keiksmus ir 
dejones aiškiai išgirdau nedarniai šaukiant - tai septyni ka- 
sikai siundė saviškius. Nežinau, kas tada man nutiko. Dažnai 
prisiminusi tą lemtingą rugsėjo vienuoliktąją bandydavau 
suprasti, kaip viskas dėjosi, bet manau, kad niekas negalė- 
tų tiksliai surikiuoti tos dienos įvykių: kiekvienas jų daly- 
vis pasakos savaip, nelygu kaip jam pavyko išgyventi. Tiršti 
dūmai, siaubingas sąmyšis, kurtinamas triukšmas... Kovo- 

jom dėl gyvybės suaudrinti, apkvaitę nuo kraujo ir smurto. 
Negaliu iki smulkmenų prisiminti, ką veikiau tą dieną, tad 
neišvengiamai turiu remtis tuo, ką pasakojo kiti. Bet tikrai 
žinau, kad nė vieną akimirką nejutau baimės: mane visą 
buvo užvaldęs pyktis. 

Nukreipiau žvilgsnį į kamerą, iš kurios sklido belaisvių 
šūksniai, ir per gaisro dūmus kuo aiškiausiai įžiūrėjau savo 
sutuoktinį Chuaną Malagietį, persekiojantį mane nuo pat 
Kusko, įsisprendusį tarpdury, žiūrintį į mane įskaudintu 
klajojančios dvasios žvilgsniu. Pamojo man ranka, tarytum 
kviestų. Žengiau jo linkui tarp kareivių ir arklių, viena są- 
monės dalimi bandydama įvertinti grėsmę, o antrąja paklus- 
dama nebyliam vyro įsakymui. Kamera laikinai buvo tapęs 
vienas kambarys Agirės namo pirmame aukšte; jos duris, 
sukaltas iš keleto lentų ir užšaunamas skląsčiu iš lauko, sau- 
gojo du jauni sargybiniai, gavę įsakymą saugoti belaisvius 
kaip savo akį, nes tai buvo vienintelis mūsų koziris derybose 
su priešu. Neturėjau laiko aiškintis, kad mane praleistų, pa- 
prasčiausiai nustūmiau juos į šoną ir pakėliau sunkų skląs- 
tį viena ranka, padedama Chuano Malagiečio. Sargybiniai 
suėjo vidun paskui mane, nesiryždami užstoti man kelio 
ir neįsivaizduodami, ką ketinu daryti. Pro plyšius skverbė- 
si šviesa ir dūmai, užimdami kvapą, o nuo aslos kilo raus- 
vos dulkės, bet ir per drumstą orą mačiau septynis kalinius, 
grandinėmis prikaustytus prie storų kuolų; jie pašėlusiai 
blaškėsi, kiek leidžia pančiai, ir visa gerkle šaukėsi saviškių. 
Pamatę mane įeinant su kruvina Chuano Malagiečio šmė- 
kla, visi nutilo. 

— Nugalabykit visus! - įsakiau sargybiniams kažkokiu 
svetimu balsu. 

Apstulbo ir kaliniai, ir sargybiniai. 

- Ponia, kaip mes galim juos žudyti? Juk tai gubernato- 
riaus įkaitai! 

— Galabykit, sakau jums! 

— Kaip turėtume tai daryti? - klausė pašiurpęs vienas ka- 
reivis. 

— Ogi taip! 

Pagriebiau sunkų kardą abiem rankomis, užsimojau su 
įtūžiu prieš arčiausiai esantį kasiką ir vienu kirčiu nušnio- 
jau jam galvą. Iš to smarkumo nesusiturėjau ir suklupau 
ant grindų; kraujo čiurkšlė užliejo man veidą, o galva nu- 
sirito prie mano kojų. Vienas sargybinis vėliau tikino, kad 
lygiai taip pat nužudžiau ir kitus šešis belaisvius, o antrasis 
tai neigė, sakė, kad jie patys užbaigė mano pradėtą darbą. 
Nesvarbu. Šiaip ar taip, po kelių minučių ant žemės žlag- 
sojo septynios galvos. Teatleidžia man Viešpats! Pačiupau 
vieną už plaukų, išžirgliojau į aikštę, užlipau ant barikados 
iš smėlio maišų ir nežmoniškomis pastangomis sviedžiau 
į orą šiurpųjį trofėjų; baisingas pergalės šūksnis, ištrūkęs 
tarsi iš žemės gelmių, pervėrė mano kūną ir sudrebinęs jį 
visą perkūnu iššoko iš krūtinės. Galva nuskriejo, kelissyk 
persivertė ore ir nukrito ant žemės tarp indėnų. Nelaukiau, 
kas čia bus, grįžau į kamerą, sugriebiau dar dvi galvas ir 
bloškiau jas į kitą aikštės pusę. Tarsi prisimenu, kad sar- 
gybiniai padavė man ir kitas keturias, bet nesu tikra, gal ir 
pati atsinešiau. Žinau tik tiek, kad įstengiau nuskraidin- 
ti oru jas visas. Prieš mesdama paskutinę žiūriu - keista 
rimtis tvyro aikštėj, laikas sustojo, dūmai išsisklaidė, ir štai 
jau indėnai tylomis, siaubo apimti, ima trauktis, paeina 
atatupsti vieną žingsnį, du, tris ir tarsi nematomos rankos 
stumtelėti pasileidžia bėgti, sprunka tomis pačiomis gatvė- 
mis, kuriomis atėjo. 

Praslinko be galo daug laiko, o gal tik akimirka. ŪUmai visa 
sugniužau, sąnariai atsileido - pabudau iš slogučio ir suvo- 
kiau, kokį baisų dalyką esu padariusi. Mačiau, kokią mane 
regi aplinkiniai: susivėlusi pabaisa, visa kruvina, nebegalin- 

ti išrėkti. Keliai man linko, bet pajutau kažkieno ranką ant 
juosmens: tai Rodrigas de Kiroga pakėlė mane aukštyn, pri- 
glaudė prie kieto šarvo ir vos bepajudančią nusitempė per 
aikštę. 


Naujosios Estremadūros Santjagas nežuvo, nors ir virto 
pajuodusių rąstų bei degėsių krūva. Bažnyčios vietoj stūk- 
sojo tik keli stulpai; iš mano namo beliko keturios suodinos 
sienos; Agirės namas nukentėjo mažiausiai, o kiti sudegė iki 
pamatų. Praradom keturis kareivius, kiti buvo sužeisti, kai 
kurie - sunkiai. Pusė janakonų žuvo mūšyje, dar penki mirė 
per kelias dienas nuo užsikrėtimo ir nukraujavimo. Mote- 
rys ir vaikai nenukentėjo, nes užpuolikai neaptiko Sesilijos 
požemio. Arklių ir šunų neskaičiavau, o iš augintinių, skirtų 
maistui, išliko tik vienas gaidys, dvi vištos ir pora paršų, ku- 
riuos išgelbėjom mudvi su Katalina. Beveik visi grūdai su- 
naikinti, turėjom tik ketverias rieškutes kviečių. 

Rodrigas de Kiroga, kaip ir kiti, manė, kad aš per mūšį 
išprotėjau negrįžtamai. Nunešė mane ant rankų į mano na- 
mus, kur vis dar veikė karo lauko ligoninė, ir atsargiai pagul- 
dė ant žemės. Liūdna man buvo ir jutau begalinį nuovargį, 
kai Rodrigas atsisveikino su manim švelniu bučiniu į kak- 
tą ir grįžo į aikštę. Katalina ir dar viena moteriškė nuvilko 
man kirasą, grandininius šarvus ir krauju permirkusią su- 
knelę - ieškojo žaizdų, bet jų nerado. Nuprausė mane kaip 
įmanydamos vandeniu ir ašutais, nes skudurų nebebuvo, ir 
privertė išgerti pusę puodelio svaigalų. Išvėmiau tą raudoną 
skystį, tarsi būčiau prarijusi svetimo kraujo. 

Mūšio dundesį, trukusį valandų valandas, pakeitė pamė- 
kliška tyla. Vyrai nebepaeidami susmukdavo kur stovėję ir 
likdavo gulėti, kruvini, suodini, apsinešę dulkėmis ir pele- 

nais, kol moterys atneš jiems vandens, nuvilks šarvus, padės 
atsikelti. Kapelionas vaikščiojo po aikštę, mirusiems pažy- 
mėdavo kaktą kryžiaus ženklu ir užspausdavo akis, paskui 
užsimesdavo ant pečių sužeistuosius ir vieną po kito nešė į 
lazaretą. Grynakraujis Fransisko de Agirės žirgas, mirtinai 
sužeistas, laikėsi ant drebančių kojų vien tik valios pastan- 
gomis, kol kelios moteriškės padėjo raiteliui nulipti, tik tada 
palenkė sprandą ir nugaišo nespėjęs pargriūti. Agirė, turintis 
keletą negilių žaizdų, buvo toks sustingęs ir mėšlungio su- 
trauktas, kad nebuvo įmanoma nuvilkti nei šarvų, nei gran- 
dininių marškinių; teko jį paguldyti nuošaliai geram pusva- 
landžiui, kol atsigaus ir galės pajudėti. Tik tada kalvis pjūklu 
perpjovė ietį iš abiejų galų, kad ištrauktų ją iš spazmų su- 
gniaužtos rankos, ir mes, kelios moterys, jį nurengėm, tiesa, 
be galo sunkiai, nes vyras buvo labai stambus ir nelankstus 
kaip bronzinė statula. Monrojus ir Viljagra jautėsi geriau už 
kitus karininkus; vis dar kovos įkarščio pagauti, jie veržė- 
si su keliais kareiviais persekioti netvarkingai sprunkančių 
čiabuvių, bet neatsirado nė vieno žirgo, galinčio žengti bent 
žingsnį, ir nė vieno vyro, kuris nebūtų sužeistas. 

Chuanas Gomesas kovėsi kaip liūtas, ištisą dieną galvo- 
damas apie Sesiliją ir savo vaikelį, paslėptus mano rūsyje, 
ir vos nuščiuvus kovos triukšmui nuskubėjo atverti duobės. 
Iš nekantrumo nužėrė žemes rankomis, mat nerado nė vie- 
no kastuvo - užpuolikai buvo nusinešę visus, kiek tik rado. 
Plėšte nuplėšęs lentas, atvėrė kapą ir įkišo galvą į juodą be- 
žadę skylę. 

- Sesilija, Sesilija! - šaukė jis persigandęs. 

Ir štai iš gelmės atsiliepė aiškus moters balsas: 

- Pagaliau parėjai, Chuanai! O man jau ir laukti nusibodo. 

Trys moterys ir vaikai ilgiau kaip dvylika valandų gyveno 
požemyje, visiškoj tamsoj, dusdami nuo oro stokos, be van- 
dens ir be jokios žinios, kas dedasi lauke. Sesilija buvo liepu- 

si žindyvėms pasikeičiant laikyti kūdikius prie krūties per 
ištisą dieną, o pati laikė rankoje kirvį pasirengusi jas ginti. 
Į urvą nepriėjo dūmų Švenčiausiosios Mergelės Gelbėtojos 
dėka, o gal ir todėl, kad jo angą Chuanas Gomesas buvo už- 
maskavęs žemėmis. 

Monrojus ir Viljagra ketino dar tą patį vakarą nusiųsti pas 
Pedrą de Valdiviją pasiuntinį su žinia apie nelaimę, bet Se- 
silija, išlindusi iš po Žemių tokia pat ori ir graži kaip visada, 
paprieštaravo, kad nė vienas pasiuntinys neaukotų gyvybės 
dėl tokios užduoties: slėnyje knibždėte knibžda nedraugiš- 
kų indėnų. Karininkai, nepratę klausyti moterų nuomonės, 
praleido jos žodžius pro ausis. 

— Meldžiu jūsų malonybes išklausyti mano žmoną. Jos in- 
formatorių tinklas mums jau ne sykį yra pravertęs, - įsikišo 
Chuanas Gomesas. 

— Ką jūs siūlote, ponia Sesilija? - paklausė Rodrigas de 
Kiroga, kuriam buvom prideginusios dvi žaizdas; praradęs 
daug kraujo ir pervargęs, jis vos laikėsi ant kojų. 

- Vienas žmogus neprasmuks pro priešo pozicijas... 

— Gal siūlote pasiųsti pašto karvelį? - pertraukė ją pašai- 
pūnas Viljagra. 

— Moteris. Ir ne vieną, bet kelias. Pažįstu daug kečujų mo- 
terų, gyvenančių slėnyje; jos perduos žinią iš lūpų į lūpas 
ir ji pasieks gubernatorių greičiau, nei kad nuskristų šimtas 
karvelių, - užtikrino inkų princesė. 

Ilgai svarstyti nebuvo kada, todėl nutarta pasiųsti žinią 
dviem keliais: taip, kaip pasiūlė Sesilija, ir per janakoną, 
miklų kaip zuikis, pasiryžusį kirsti slėnį per naktį ir surasti 
Valdiviją. Deja, tas ištikimas tarnas buvo sučiuptas auštant 
ir nudėtas kuokos smūgiu. Verčiau net negalvoti, kas jam 
būtų nutikę gyvam pakliuvus į rankas Mičimalonkui. Kasi- 
kas tikriausiai buvo įsiutęs dėl savo kariaunos pralaimėjimo: 
kaip paaiškinsi nesuvaldomiems Pietų mapučams, kad sau- 

jelė barzdočių sustabdė aštuonis tūkstančius jo karių! Negi 
pasakysi, kad kažkokia burtininkė švaistė kasikų galvas kaip 
moliūgus! Būtum apšauktas bailiu, o tai jau pats blogiausias 
dalykas, galintis ištikti karį: jo vardas, užuot patekęs į genčių 
istoriją, perduodamą iš lūpų į lūpas, taps patyčių objektu. 
O Sesilijos pasiūlytu būdu žinia pasiekė gubernatorių per 
dvidešimt šešias valandas. Ji sklido skersai išilgai slėnio nuo 
vieno kaimelio į kitą, peršokdavo kalnus bei girias ir atėjo 
ligi Valdivijos, kuris blaškėsi su saviškiais veltui ieškodamas 
Mičimalonko, nes dar nežinojo esąs apmulkintas. 

Apėjęs Santjago griuvėsius ir raportavęs Monrojui apie 
nuostolius, Rodrigas de Kiroga atėjo manęs aplankyti. Vietoj 
išprotėjusio basilisko, kurį dar taip neseniai pats buvo nune- 
šęs į ligoninę, pamatė mane apsišvarinusią ir blaivaus proto, 
triūsiančią prie daugybės sužeistųjų. 

— Ponia Inese... ačiū Aukščiausiajam... - murmėjo jis, vos 
neverkdamas iš patirtos įtampos. 

- Nusivilkit šarvus, pone Rodrigai, gydysim ir jus, - atsa- 
kiau jam. 

— O aš maniau... Dieve mano! Jūs išgelbėjot miestą, ponia 
Inese. Jūs privertėt laukinius sprukti... 

— Nekalbėkite taip: nevalia niekinti tų vyrų, kurie kovėsi 
narsiai, ir moterų, kurios jiems padėjo. 

- Galvos... sako, kad visos galvos krito spoksodamos į in- 
dėnus, ir šie patikėjo, kad tai blogas ženklas, todėl ir pasi- 
traukė. 

- Nežinau, apie kokias galvas jūs šnekat, pone Rodrigai. 
Jūs kažką painiojat. Katalina! Padėk žmogui nusivilkti šar- 
vus, moteriške! 


Kuo toliau, tuo prasčiau man sekėsi. Darbavausi be atokvė- 
pio visą pirmąją naktį ir kitą rytą - slaugiau sužeistuosius ir 
bandžiau išgelbėti ką tik įmanoma iš sudegintų namų, bet 

mano mintys vis klaidžiojo kitur: nesilioviau šnekėjusis su 
Švenčiausiąja Mergele, vis meldžiau, kad užtartų mane dėl 
mano nusikaltimo, ir su Pedru. Stengiausi negalvoti, kaip jis 
reaguos pamatęs Santjago griuvėsius ir sužinojęs, kad ne- 
beturi septynių įkaitų, tad esam priklausomi nuo laukinių 
malonės, nes nėra ko eiti į derybas tuščiomis rankomis. Kaip 
jam paaiškinti tai, ką padariau, jeigu ir pati to nesuvokiu? 
Sakyti, kad buvau išprotėjusi ir net gerai nepamenu, kas dė- 
josi, būtų absurdiška; be to, gėdijausi surengusi tokį grotes- 
kišką spektaklį saviškiams karinir.kams ir kareiviams. Paga- 
liau, rugsėjo 12 dieną apie antrą valandą popiet, nuovargis 
mane įveikė; gavau kelias valandas numigti ant grindų šalia 
Baltasaro - jis paršlubavo auštant kruvinais nasrais ir lūžu- 
sia letena. Trys dienos po to pralėkė akimirksniu: kartu su 
kitais šalinau griuvenas, gesinau gaisrus ir tvirtinau aikštę — 
vienintelę vietą, kurioj galėtume gintis nuo kito antpuolio: 
neabejojom, kad jo sulauksim. Be to, abi su Katalina rausėm 
išdegintus pasėlius ir sodybų pelenus - ieškojom ko nors 
valgomo, kas tiktų sriubai. Sudorojus Agirės žirgą mums 
liko labai mažai maisto; grįžom į bendro katilo laikus, tik 
viralą srėbėm labai jau skystą - vandenį su žolelėmis ir ša- 
kniagumbiais, išraustais iš žemės. 

Į ketvirtą dieną parjojo Pedras de Valdivija su keturio- 
likos raitelių būriu, o pėstininkai kiek įkabindami skubė- 
jo jam iš paskos. Spustelėjęs pentinais Sultaną, guberna- 
torius atsidūrė tarp griuvėsių, kuriuos dar taip neseniai 
vadinome miestu, ir vien akį užmetęs suprato, kiek daug 
prarasta. Jojo gatvėmis, kuriose vis dar kilo dūmų sruo- 
gos, rodančios, kur namų būta, įžengė aikštėn ir susidūrė 
su būreliu driskių, alkanų, įsibaiminusių; žaizdoti kareiviai 
su purvinais tvarsčiais gulėjo tiesiog ant žemės, o jų vadai, 
skarmaluoti kaip paskutinis janakonas, bandė jiems padėti. 
Sargybiniui sutrimitavus, visi, kurie dar šiaip taip įstengė, 

kėlėsi ir rikiavosi, kad pagerbtų generolą. Aš stovėjau nuo- 
šaliau, už palapinių, ir žiūrėjau į Pedrą, o iškankintą šir- 
dį man draskė meilė ir liūdesys. Pedras nušoko nuo žirgo 
aikštės vidury ir dar nespėjęs apsikabinti su draugais, visas 
perbalęs, žvalgėsi po griuvėsius - ieškojo manęs. Žengiau 
į priekį, kad pasirodyčiau dar gyva esanti; mūsų žvilgsniai 
susitiko ir kaipmat pasikeitė jo veido išraiška, net ir spalva. 
Tvirtu ir valdingu balsu, kuriam niekas nedrįsdavo prieš- 
tarauti, kreipėsi jis į karius, pagirdamas kiekvieną už drąsą, 
pagerbė žuvusius mūšyje, nepamiršo padėkoti ir apaštalui 
Santjagui už tai, kad išgelbėjo bent jau likusius. Miestas ne- 
žūsiąs, nes yra pakankamai tvirtų rankų ir širdžių, kurie 
prikelsią jį iš pelenų. Viską reikėsią pradėti iš naujo, bet 
tai nesanti dingstis nusiminti; priešingai, tai tik paskatins 
energinguosius ispanus, kurie niekada nepasiduodantys, 
ir ištikimuosius janakonus. „Santjagas ir Ispanija!“, - su- 
šuko jis pakėlęs kardą. „Santjagas ir Ispanija!“, - visi kaip 
vienas drausmingai pakartojo kariai, bet jų balsai išdavė 
didžią širdgėlą. 

Tą vakarą, kai sugulėm ant kietos žemės ir užsiklojom tik 
nešvaria skepeta, o virš mūsų galvų žibėjo pusė mėnulio, ne- 
beištvėrusi apsiverkiau Pedro glėbyje. Jam jau buvo visko 
pripasakota apie mūšį ir apie mano vaidmenį jame, tačiau jis 
manęs nebarė, kaip tikėjausi, bet priešingai - didžiavosi ma- 
nim, kaip kad, pasak jo, didžiavosi ir visi lig vieno Santjago 
kareiviai, nes be manęs būtų pražuvę. Visa, ką jis girdėjo, be 
abejo, buvo perdėta, iš to ir kilo legenda, neva aš išgelbėjusi 
miestą. „Ar tiesa, kad tu pati nukirtai galvą visiems septy- 
niems kasikams?“, - paklausė mane Pedras, vos likom vie- 
nu du. „Nežinau“, - sąžiningai prisipažinau. Pedras niekada 
nebuvo matęs manęs verkiančios, nesu tokia jau ašaringa, 
bet ir tą pirmąjį kartą jis nemėgino manęs guosti, tik švelniai 
paglostė mane lyg apie kažką mąstydamas, kaip jau ne sykį 

yra buvę: veidas tarsi akmeninis, lūpos kietai sučiauptos, 
žvilgsnis įsmeigtas į dangų. 

— Aš labai bijau, Pedrai, - sudejavau. 

— Mirti? 

— Mirti - užvis mažiausiai, nes pirma turiu pasenti. 

Jis sausai nusijuokė prisiminęs mūsų mėgstamą pokštą: 
kiek jau sutuoktinių aš palaidojusi ir vis dar tebesu geidžia- 
ma našlė. 

- Vyrai nori grįžti į Peru, esu tikras, nors nė vienas ne- 
drįsta to pasakyti, kad nebūtų apšauktas bailiu. Jie jaučiasi 
pralaimėję. 

— O tu, Pedrai, tu ko nori? 

- Kurti Čilę su tavim, - atsakė jis nė kiek neabejodamas. 

- Tai ir sukursim. 

— Sukursim, Inese, širdele... 

Mano tolimos praeities prisiminimai labai gyvi ir galėčiau 
smulkiai papasakoti, kas įvyko mūsų kolonijoj Čilėj per pir- 
muosius du tris jos gyvavimo dešimtmečius, bet nebeturiu 
laiko, nes geroji motušė Mirtis jau mane kviečiasi ir ketinu 
tą kvietimą priimti, kad pagaliau pailsėčiau Rodrigo glėbyje. 
Mane supa praeities vaiduokliai. Chuaną Malagietį, Pedrą 
de Valdiviją, Kataliną, Sebastianą Romerą, savo mamą ir se- 
nelę, palaidotas Plasensijoje, ir daugybę kitų regiu kaskart 
vis ryškiau, girdžiu jų balsus, tyliai šnekančius mano namo 
koridoriuose. Septyni kasikai, likę be galvų, tikriausiai gerai 
jaučiasi danguj ar pragare, nes niekad neateina manęs baus- 
ti. Nesu silpnaprotė kaip dažna senė, vis dar jaučiuosi tvirta 
ir tebeturiu galvą ant pečių, bet jau stoviu viena koja kape, 
todėl matau ir girdžiu tai, kas kitiems neprieinama. Tau, 
Isabele, neramu, kad aš taip kalbu; patari man melstis - tai, 
pasak tavęs, ramina sielą. Bet mano siela rami, mirti nebijau, 
nebijojau ir tada, kai bijoti turėjau pagrindo, tai ko man bi- 
joti dabar, kai jau gyvenu ilgiau nei priklauso? Tu vienintelė 

dar sulaikai mane šiame pasaulyje; galiu tau prisipažinti, kad 
netrokštu matyti savo anūkų augančių ir kenčiančių - ver- 
čiau prisiminsiu jų vaikišką juoką. Meldžiuosi iš įpratimo, 
ne tam, kad nuginčiau nerimą. Tikėjimu nenusivyliau, bet 
mano santykiai su Dievu metams bėgant pasikeitė. Kartais 
nepagalvojusi pavadinu jį Ngenečenu, o Gailestingąją Die- 
vo Motiną supainioju su mapučų Šventąja Motina Žeme, 
bet nuo katalikybės - Dieve saugok! - neatitolau, tik mano 
krikščionybė truputį išsitampė, panašiai kaip ilgai dėvė- 
tas vilnonis drabužis. Nebedaug savaičių man liko gyven- 
ti - sprendžiu iš to, kad kartais mano širdelė pamiršta plakti, 
galva apsvaigsta, parpuolu ir nebeturiu apetito. Netiesa, jog 
noriu mirti badu, kad tave paerzinčiau, kaip mane kaltini, 
dukrele, tik valgis man tapo neskanus tartum smėlis ir ne- 
galiu jo nuryti, todėl esu gyva vien gurkšniu pieno. Sulysau, 
tapau panaši į griaučius, aptrauktus oda, kaip badmečiu, tiek 
kad anuomet buvau jauna. Sudžiūvusi senė yra jausminga, 
labai padidėjo mano ausys ir galiu sukniubti nuo vėjo gūsio. 
Galiu išskristi bet kada. Turiu trumpinti savo pasakojimą, 
kad mano rašalinėj neliktų daugybės negyvėlių. Juk išmirė 
jau kone visi, kuriuos mylėjau - tokią kainą moku už tai, kad 
taip ilgai gyvenu. 


PENKTAS SKYRIUS 


([ ragiškieji 1543-1549 metai 


Po SANTJAGO SUNAIKINIMO susirinko miesto taryba ir spren- 
dė, ką daryti su mažąja mūsų kolonija, kuriai gresia išnyki- 
mas, bet prieš paimant viršų daugumos remiamai nuomonei, 
kad reikia grįžti į Kuską, Pedras de Valdivija, naudodamasis 
visu turimu autoritetu ir pažėręs krūvą sunkiai įvykdomų 
pažadų, prastūmė nutarimą pasilikti. Pirmiausia, teigė jis, rei- 
kia prašyti pagalbos iš Peru, paskui - apsupti Santjagą mūro 
siena, galinčia sulaikyti priešus, tokia, kokia juosia Europos 
miestus. Viso kito imsimės vėliau, kalbėjo jis, bet turim tikėti 
ateitimi; bus ir aukso, ir sidabro, netrūks ir Žemės vaisių, ir 
indėnų, dirbsiančių dvaruose. Indėnų? Nežinau, ką jis turėjo 
omeny, nes čiliečiai anaiptol nebuvo nuolankūs. 

Pedras liepė Rodrigui de Kirogai surinkti visą turimą auk- 
są, nuo menkų santaupų, kurias dažnas kareivis kaupė visą 

gyvenimą ir laikė paslėpęs batuose, iki vienintelės mons- 
trancijos, naudojamos bažnyčioje, ir saujelės aukso trupinių, 
išplautų Marga Margoje. Visa tai Rodrigas atidavė kalviui, 
o šis auksą sulydė ir iš jo nukalė visa, ko reikia raiteliui, - 
žąslus, balnakilpes, pentinus ir kardo rankenas su apsauga. 
Narsusis kapitonas Alonsas de Monrojus, šitaip iščiustytas 
grynu auksu, kad padarytų įspūdį būsimiems kolonistams ir 
priviliotų jų į Čilę, buvo pasiųstas per dykumą į Peru su pen- 
kiais kareiviais ir paskutiniais šešiais žirgais, kurie dar buvo 
likę gyvi ir nesužeisti. Kapelionas Gonsalesas de Marmole- 
chas juos palaimino, mes dar galą kelio palydėjom ir sunkia 
širdim atsisveikinom - juk kas žino, ar bepasimatysim. 

Ir prasidėjo mums dveji didžiausio vargo metai, kurių ne- 
norėčiau nė prisiminti, lygiai kaip norėčiau pamiršti Pedro 
de Valdivijos mirtį, bet negaliu įsakyti nei atminčiai, nei koš- 
marams. Trečdalis kareivių pamainomis budėjo dieną naktį, 
o kiti, virtę žemdirbiais ir mūrininkais, sėjo ir sodino auga- 
lus, atstatinėjo namus ir mūrijo miesto gynybinę sieną. Mo- 
terys darbavosi petys į petį su kareiviais ir janakonais. Labai 
mažai teturėjom drabužių, nes diduma jų sudegė per gaisrą; 
vyrai vaikščiojo vien su strėnraiščiais, kaip laukiniai, o mo- 
terys, pametusios gėdą, - vienmarškinės. Žiemos pasitaikė 
labai rūsčios ir visi sirgo, išskyrus Kataliną ir mane, mat mu- 
dvi turinčios asilo kailį, kaip stebėdamasis teigė Gonsalesas 
de Marmolechas. Neturėjom ir ko valgyti, mitom tik tuo, kas 
augo slėnyje, - spygliuočių sėklomis, karčiais vaisiais ir ša- 
knimis, lygiai kaip arkliai ir naminiai gyvuliai. Kelias saujas 
grūdų, išlikusių per gaisrą, paskyrėm sėklai ir jau kitais me- 
tais prikūlėm kelis pūrus kviečių, juos vėl pasėjom ir tik tre- 
čiais metais galėjom atsiriekti duonos. O kaip mums trūko 
duonos, to valgių valgio! Nebeturėjom nieko, ką galėtume 
pasiūlyti kurakai Vitakūrai mainais už jo gėrybes, užtat jis 
nusigręžė nuo mūsų; nebegaudavom nei kukurūzų, nei pu- 

pelių. Kareiviai puldinėjo kaimus ir grobė grūdus, paukščius, 
pončus, visa, ką tik radę, kaip kokie banditai. Manau, kad 
Vitakūros kečujams būtiniausių dalykų nestigo, bet Čilės in- 
dėnai naikino savo pačių pasėlius, pasiryžę mirti badu, kad 
tik pribaigtų mus. Bado verčiami, kaimų gyventojai traukė 
į pietus. Slėnyje, kuriame anksčiau gyvenimas virte virė, ne- 
beliko šeimų, bet nestigo karių. Mičimalonkas ir jo kovotojai 
niekada nepaliko mūsų ramybėje, visuomet buvo pasirengę 
žaibiškai mus užpulti, o paskui pradingti girioje. Jie degino 
mūsų pasėlius, pjovė galvijus, puldinėjo mus einančius be 
ginkluotos palydos; buvom įkalinti už Santjago mūro sie- 
nos. Neįsivaizduoju, kuo Mičimalonkas maitino saviškius, 
nes indėnai nieko nebesėjo. „Jie labai mažai valgo, gali išti- 
sus mėnesius misti vien grūdais ir pušų sėklomis“, - aiškino 
man Felipė, jaunasis mapučas, ir pridūrė, kad kovotojai ne- 
šiojasi po kaklu pasikabinę maišelį su sauja spragintų grūdų, 
kurių jiems pakanka savaitei. 

Gubernatorius, niekuomet neprarandantis optimizmo, 
atkakliai, kaip buvo pratęs, vertė išsekusius ir ligotus žmones 
dirbti žemę, gaminti plytas, stiprinti gynybinę sieną ir kasti 
griovį aplink miestą, tobulinti kario įgūdžius ir pramany- 
davo jiems šimtus kitų užsiėmimų, nes buvo įsitikinęs, jog 
dykinėjimas demoralizuoja labiau nei badas. Ir tai - tiesa. 
Nė vienas nebūtų išgyvenęs pusbadžiu, jei būtų turėjęs laiko 
mąstyti apie savo nedalią, bet to laiko niekas neturėjo, nes 
nuo aušros ligi tamsos darbavosi. O jei atlikdavo kokia va- 
landa, melsdavomės, nes maldų niekada ne per daug. Plyta 
prie plytos - ir mūro siena, juosianti Santjagą, išaugo sulig 
dviem vyro ūgiais; lenta prie lentos kilo aukštyn bažnyčia ir 
gyvenamieji namai. Moterys - ir aš su jomis - dygsnis po 
dygsnio adė skarmalus, bet skalbti jų negalėjo, nes vande- 
ny viskas iširtų. Bent kiek padoresnį drabužį tausojom ypa- 
tingoms progoms, kurių irgi būdavo, negi vien tik dejuosi: 

švęsdavom religines šventes, vestuves, kartais - ir krikšty- 
nas. Skaudu būdavo žiūrėti į sunykusius veidus, įkritusias 
akis, rankas, pavirtusias žvėries letenomis, į išbadėjusius 
žmones. Aš taip sulysau, kad atsigulus aukštielninkai į lovą 
išsišaudavo šlaunikauliai, šonkauliai, raktikauliai, galėdavau 
užčiuopti vidaus organus, vien odos tedengiamus. Užsigrū- 
dinau iš išorės, kūnas man išdžiūvo, bet suminkštėjo širdis. 
Jutau motinišką meilę tiems nelaimėliams, svajojau turėti 
pieno pritvinkusias krūtis, kad galėčiau papenėti visus. At- 
ėjo diena, kai pamiršau alkį, apsipratau su apgaulingu tuš- 
tumos ir lengvumo pojūčiu. Nesvajojau apie keptą paršelį 
su obuoliu po knysle ir morka pasturgalyje, kaip daugelis 
kareivių, neturintys kitos šnekos, tik apie rojaus sodus, po 
kuriuos vaikštinėja mirusieji. Man labiau rūpėjo nuslėpti 
skurdą stengiantis palaikyti švarą, tarsi vandens būtų per 
akis. Paskelbiau karą utėlėms, blusoms ir purvui, bet per tai 
ėmė nykti pelės, tarakonai ir kiti gyviai, tinkami sriubai, tad 
liovėmės muilintis ir šveisti. 

Keistas dalykas tas alkis: nebeliko energijos, pasidarėm 
lėti ir liūdni, bet prablaivėjo protas ir sukilo geiduliai. Vy- 
riškiai, pusnuogiai džiūsnos, bet aistringi, graibstė moteris, 
o šios, nors išbadėjusios, pastodavo. Per patį badmetį kolo- 
nija susilaukė prieauglio, nors dauguma naujagimių neišgy- 
veno. Iš vaikelių, gimusių anksčiau, kai kurie mirė per tas 
dvi žiemas, o ir kiti atrodė nekaip - kaulai išsišovę, pilvai 
išsipūtę, akys kaip senių. Pagaminti liesą viralą, kurį srėbė 
išvien ispanai ir indėnai, buvo kur kas sunkiau nei apsigin- 
ti nuo netikėtos Mičimalonko atakos. Dideliuose katiluose 
virėm vandenį su žolėmis, augančiomis slėnyje - rozmari- 
nais, laurais ir kitomis, - o paskui gardinom jį kuo pakliuvę: 
sauja kukurūzų arba pupelių iš savų sparčiai senkančių at- 
sargų, bulvėmis arba miško šakniagumbiais, gyvulių paša- 
ru, šaknimis, pelėmis, driežais, svirpliais, vikšrais. Chuanas 

Gomesas, mažojo mūsų miestelio viršininkas, buvo paskyręs 
man du ginkluotus kareivius ir šie kiaurą parą saugojo rūsį 
bei virtuvę, kad niekas nevogtų ten dar esančių likučių, bet 
vis tiek pradingdavo tai sauja kukurūzų, tai viena kita bulvė. 
Aš neskundžiau tų vargšų vagiliautojų, nes Gomesas būtų 
liepęs išplakti tarnus rykštėmis, o tai tik pablogintų mūsų 
būklę. Kančių ir be to pakako, kam jas dar sunkinti? Mulki- 
nom skrandį mėtų, liepžiedžių ir kitų žolių arbatomis. Nu- 
gaišus kokiam gyvuliui, visą jo maitą suvartodavom: kailiu 
apsigaubdavom, iš riebalų darėm žvakes, mėsą džiovinom, 
iš žarnų gaminom troškinį, o kanopos praversdavo įna- 
giams gaminti. Kaulų sultiniu gardinom sriubą, virėm juos 
po keletą kartų, kol visai išsileisdavo. Sausos odos gabalus 
išvirusios duodavom čiulpti vaikams, kad ne taip kankin- 
tų alkis. Atsivestus tais metais šunyčius vos tik atjunkytus 
dėdavom į puodą, nes daugiau šunų iššerti neįstengėm, bet 
darėm ką galėdami, kad išliktų tie, kuriuos turim: juk jie pir- 
mutiniai puldavo čiabuvius, dėl to išsigelbėjo ir ištikimasis 
mano Baltasaras. 

Felipė buvo taiklus iš prigimties, kur smigo jo žvilgsnis, 
ten smigo ir strėlė; jis visuomet buvo pasirengęs eiti me- 
džioti. Kalvis jam padirbo strėlių su geležiniais antgaliais, 
geresniais už jo akmens skeveldras, ir bernaitis pareida- 
vo sumedžiojęs kiškį ar paukštį, o kartais ir laukinę katę. 
Jis vienintelis nebijojo pats vienas vaikštinėti po apylinkę, 
nes mokėjo slapstytis miške taip, kad jo nematė priešai; ka- 
reiviai, vaikščiodami po kelis, neįstengtų sumedžioti net ir 
dramblio, jei tik tų gyvūnų būtų Naujajame Pasaulyje. To- 
kiu pat būdu, nepaisydamas pavojų, jis parnešdavo glėbius 
pašaro naminiams gyvuliams; jo dėka ir arkliai, nors sulysę, 
laikėsi ant kojų. 

Man gėda pripažinti, bet įtariu, kad yra buvę ir žmogė- 
drystės atvejų, ne vien tarp janakonų, bet ir tarp mūsiškių, 

žinoma, iš nevilties, lygiai kaip po trylikos metų, kai ba- 
das apėmė visą Čilę, žmogėdromis tapo kai kurie mapučai. 
Tuo rėmėsi ispanai, kad įteisintų būtinybę juos pavergti, 
civilizuoti ir apkrikštyti, kadangi nesą aiškesnio barbary- 
bės įrodymo kaip kanibalizmas; tačiau mapučai niekad iki 
mums ateinant juo nesusitepė. Tam tikrais atvejais, labai 
retai, jie suvalgydavo priešo širdį, kad perimtų jo jėgą, bet 
tai buvo ritualas, o ne paprotys. Badmečio priežastim tapo 
Araukanijos karas. Niekas negalėjo dirbti žemės, nes tiek 
indėnai, tiek ispanai pirmiausia sudegino priešininko pa- 
sėlius ir išpjovė gyvulius, o paskui užėjo sausra ir užpuolė 
čivalongo - šiltinė, kuria susirgęs retas likdavo gyvas. Lyg 
to dar būtų maža, žemę užplūdo varlės, kurios taškosi dvo- 
kiančiomis seilėmis. Tai buvo baisūs laikai; saujelė ispanų 
mito tuo, ką pavykdavo pagrobti iš mapučų, o šie - tūks- 
tančių tūkstančiai laukinių - išbadėję klajojo po apleistus 
laukus. Maisto stoka vertė juos valgyti žmogieną. Dievas 
turėtų atsižvelgti į tai, kad šie bedaliai taip elgėsi ne iš niek- 
šiškumo, o iš būtinumo. Metraštininkas, 1555 metais ka- 
riavęs Čilės pietuose, rašė, kad indėnai pirkdavo ketvirtį 
žmogaus skerdienos už ketvirtadalį lamos. Badas... kas jo 
nepatyrė, teneteisia kitų. Rodrigas de Kiroga man pasako- 
jo, jog karštos Čunčų girios pragare indėnai ėsdavo saviš- 
kius. Ar būtinybė vertė ir ispanus šitaip nusidėti, Rodrigas 
neminėjo. Tik Katalina man tvirtino, kad virakočai niekuo 
ne geresni už kitus mirtinguosius, kai kurie iš jų išsikas- 
davo mirusiuosius ir kepė jų mėsą arba slėnyje medžiojo 
indėnus tuo pačiu tikslu. Kai pasakiau tai Pedrui, jis mane 
nutildė drebėdamas iš pasipiktinimo, mat jam rodėsi neį- 
manoma, kad krikščionis taip niekšingai pasielgtų; tada aš 
jam priminiau, kad mano dėka jis minta šiek tiek geriau 
už kitus kolonistus ir todėl jam pačiam derėtų patylėti. Pa- 
kanka būti mačiusiam, kaip beprotiškai džiūgauja žmogus, 

sumedžiojęs žiurkę Mapočo pakrantėj, ir jau aišku, iš kur 
galėjo rastis kanibalizmas. 


Felipė, arba Pilypukas, kaip mes vadinom jaunąjį mapučą, 
tapo Pedro šešėliu; miestelėnai įprato jį nuolat matyti tarp 
saviškių, o kareiviai pripažino jį savo talismanu ir smagi- 
nosi matydami, kaip jis mėgdžioja gubernatoriaus manie- 
ras ir balsą, ne kad pasityčiotų, o iš pagarbos. Pedras apsi- 
mesdavo nekreipiantis į jį dėmesio, bet žinau, jog jam buvo 
malonu, kad vaikinas toks paslaugus ir be ilgų kalbų skuba 
patarnauti: smėliu nušveičia šarvus, pagalanda kardą, gavęs 
kur šlakelį riebalo pablizgina diržą, be to, rūpinasi Sultanu 
kaip tikru broliu. Pedras žvelgė į Pilypuką iš aukšto, tarsi 
į ištikimą šunelį; jam nieko nereikėjo sakyti - vaikinas ir 
pats puikiai nutuokė Tėtušio norus. Pedras liepė vienam 
kareiviui pamokyti jį naudotis arkebuza, „kad man nesant 
gintų namo moteris“, pasak jo; tuo jis mane užgavo, nes aš 
pati visada gyniau ne tik moteris, bet ir vyrus. Felipė buvo 
mąslus ir nešnekus, galėjo valandų valandas išbūti nejudė- 
damas kaip koks senas vienuolis. „Jis vangus kaip visi jo 
tautiečiai ,- sakydavo apie jį mūsiškiai. Neva susidomėjusi 
mapudungu luomais - nepriimtinu jam skirstymu, kadangi 
jis mane, kaip moterį, nuvertina, - išklausinėjau daug ką iš 
to, ką apskritai žinau apie mapučus. Jų supratimu, Šventoji 
Žemė aprūpinanti žmones, o jie pasiimantys, kiek jiems rei- 
kia, ir liekantys dėkingi, neimantys daugiau ir nekaupiantys 
atsargų; darbas neturintis prasmės, kadangi ateities nesą. 
Kam reikalingas auksas? Žemė esanti niekieno, jūra irgi 
niekieno; vien nuo minties apie galimybę jas savintis arba 
dalytis Felipę, šiaip jau tokį paniurėlį, labai ima juokas. Ir 
žmonės negalintys būti vieni kitų nuosavybė. Kaip huinkai 
galintys pirkti ir pardavinėti žmones, kurie jiems nepriklau- 
so? Kartais vaikinas dvi tris dienas nepratardavo nė žodžio, 

vaikščiodavo paniuręs, nevalgydavo, o paklaustas, kas atsiti- 
ko, atsakydavo visada vienodai: „Būna džiaugsmingų dienų 
ir liūdnų dienų. Kiekvienas tyli, kada nori.“ Jis nesutarė su 
Katalina, nes ši juo nepasitikėjo, bet juodu pasakojosi vie- 
nas kitam sapnus, kadangi abiem visada buvo atviros du- 
rys į dvi gyvenimo puses, naktinę ir dieninę, o per sapnus 
su jais bendraudavo dievybė. Kas nepaiso sapnų, susilaukia 
didelių nelaimių, tvirtino jie. Felipė niekad neleisdavo Kata- 
linai burti jo ateities iš pranašingųjų kauliukų arba kriaukle- 
lių, kuriems jautė prietaringą baimę, nesutikdavo ir ragauti 
jos vaistažolių. 

Tarnai neturėjo teisės jodinėti, už tai galėjo būti išperti 
-rykštėmis, bet Felipei tas draudimas negaliojo, mat jis ir šėrė 
arklius, ir priversdavo juos paklusti geruoju, vien pašnekin- 
damas į ausį mapudungiškai. Išmoko joti kaip tikras čigonas 
ir savo sugebėjimais stėbino bedžiaugsmį kaimą. Mokėjo 
laikytis ant žirgo tarsi suaugęs su juo, judėjo tuo pačiu ritmu, 
nors niekada neragino. Nereikėjo jam nei balno, nei pentinų, 
valdė arklį švelniai spustelėdamas keliais, o pavadį įsikąsdavo 
dantimis, kad abi rankos būtų laisvos - kaipgi kitaip laikysi 
lanką ir strėles! Gebėjo užšokti ant bėgančio arklio, apsisukti 
jam ant nugaros ir apžergti gyvulį nugara į priekį arba pa- 
kibti jam po pilvu, įsitvėręs rankomis ir kojomis. Vyrai ban- 
dė su juo varžytis, bet pamėgdžioti nė vienam nepavykdavo, 
nors mėgino daugelis. Būdavo, kad Felipė išjoja medžioti ir 
dingsta kelioms dienoms, o kai mes jau tariam, kad jis bus 
pakliuvęs į rankas Mičimalonkui ir nugalabytas, grįžta svei- 
kas ir gyvas su paukščių virtine ant pečių - bus kuo pagar- 
dinti menką mūsų viralą. Valdivijai kėlė nerimą tie vaikino 
dingimai; ne sykį grasino jam išperti kailį, jei dar sykį eisiąs į 
mišką be leidimo, bet niekada taip ir nenubaudė, nes Felipės 
laimikiai buvo mums didelė paspirtis. Aikštės vidury kėp- 
sojo kraujais aptekęs stuobrys, prie kurio būdavo plakama 

rykštėmis, bet vaikinas nekreipė į jį dėmesio. Per tuos metus 
jis ištįso į liekną jaunikaitį, aukštesnį už daugumą tautiečių, 
tvirtą ir raumeningą, o protingame jo veide žėrėjo skvarbios 
akys. Jis galėjo panešti ant pečių didesnį svorį nei bet kuris 
suaugęs vyras ir niekino tiek skausmą, tiek mirtį. Kareiviai 
stebėjosi jo ištverme, o kai kurie dėl pramogos rengė jam 
išmėginimus. Tuirėjau jiems drausti varžytis, kas pagriebs 
žariją plikais pirštais ar įsismeigs spyglį, pateptą aitriaisiais 
pipirais. Žiemą vasarą Felipė ištisas valandas maudydavosi 
visada šaltame Mapočo vandenyje. Jis teigė, kad ledinis van- 
duo stiprina širdį, todėl mapučės motinos vos gimusius kū- 
dikius ir nardinančios į upę. Ispanai, bijantys maudynių kaip 
ugnies, įsitaisydavo mūro sienos viršuje ir stebėdavo, kaip 
vaikinas plaukioja skersai išilgai upės, lažindamiesi, kiek jis 
ištvers. Kartais Felipė pasinerdavo į kunkuliuojančius upės 
vandenis ir tik po poros minučių, žiopliams jau atsiskaičius 
su lažybų laimėtojais, sveikas gyvas išnirdavo į paviršių. 
Labiausiai per visą tą laiką mus slėgė mintis, kad esam 
vieniši, visų apleisti. Laukėm paspirties nežinodami, ar kapi- 
tonas Monrojus pasiekė kelionės tikslą: viskas priklausė nuo 
jo pastangų. Net ir patikimas Sesilijos šnipų tinklas nieko 
negalėjo pranešti nei apie jį, nei apie kitus penkis narsuolius, 
o mes tuščių vilčių nepuoselėjom. Tik per stebuklą ta sauje- 
lė vyrų galėjo prasmukti pro priešiškus indėnus, pereiti dy- 
kumą ir laimingai baigti kelionę. Kai atvirai kalbėdavomės 
meilės guolyje, Pedras man sakydavo, jog būtų tikras stebu- 
klas, jei Monrojus iškaulytų paramos Peru, kur niekas neno- 
ri investuoti pinigų į Čilės užkariavimą. Auksinės jo žirgo 
kamanos gal ir padarytų įspūdį smalsuoliams, bet ne politi- 
kams ir verslininkams. Mūsų pasaulis susiaurėjo ligi keleto 
kvartalų, apsuptų mūro siena: kasdien tie patys išsekę veidai, 
jokių naujienų, kasdien tas pats ir tas pats; visos pramogos — 
reti raitelių išpuoliai maisto prasimanyti arba įsismarkavu- 

sių indėnų būrelio nuvyti, maldos ir litanijos, procesijos ir 
laidotuvės. Net ir mišios buvo aukojamos tik retkarčiais, nes 
mums beliko pusė butelio vyno, skirto apeigoms, o pakeis- 
ti jį čiča būtų buvusi šventvagystė. Tiesa, nestokojom bent 
jau vandens: kadangi indėnai trukdė mums eiti prie upės, 
o inkų iškastus drėkinimo griovius užvertė akmenimis, iš- 
sikasėm šulinių. Neprireikė nė mano gebėjimo aptikti van- 
denį po žeme, nes jo buvo gausu visur, kur tik bakstelėsi. 
Trūkstant popieriaus miesto tarybos protokolams ir teismo 
nutartims rašyti, teko griebtis odos skiaučių, bet greit pristi- 
go ir jų, nes suvalgėm badaujančius šunis, todėl mažai teišli- 
ko dokumentų, liudijančių apie to meto vargus. 

Visos mūsų dienos buvo pilnos laukimo. Laukėm indė- 
nų nepaleisdami ginklo iš rankų, laukėm, kada įklius kokia 
žiurkė į spąstus, laukėm žinių iš Monrojaus. Gyvenom kaip 
belaisviai indėnų apgultame mieste, leisgyviai iš bado, bet 
nei vargai, nei skurdas nepalaužė mūsų orumo. Per šventes 
kareiviai apsivilkdavo visus šarvus ant nuogo kūno, nebent 
tik triušių ar žiurkių kailiukais pridengto, nes neturėjo kuo 
vilkėti po šarvais, bet šie būdavo išblizginti kaip sidabriniai. 
Vienintelė Gonsaleso de Marmolecho sutana buvo jau standi 
nuo lopų ir purvo, bet mišioms jis užsivilkdavo ant viršaus 
skutą mezginiuotos kamžos, nesudegusios per gaisrą. Man, 
kaip ir Sesilijai ar kitoms karininkų žmonoms, stigo padorių 
suknelių, bet mes valandomis šukuodavomės ir rausvinom 
lūpas karčiomis vieno krūmo uogomis, anot Katalinos, nuo- 
dingomis. Nė viena nuo jų nemirėm, bet žarnyną tai jau išsi- 
valydavom kaip reikiant. Apie savo skurdą visada kalbėjom 
su pašaipa, nes aimanuoti rimtu tonu būtų galėjęs tik silpna- 
dvasis. Janakonai nesuprato tokio grynai ispaniško humoro 
ir slampinėjo tarsi primušti šunys, svajodami grįžti į Peru. 
Kai kurios indėnės bėgo iš miesto pasiduoti mapučams, pas 
kuriuos bent jau nebadautų, ir nė viena negrįžo. Norėda- 

mi atgrasinti kitas, kad taip nesielgtų, paleidom gandą, kad 
jos tapo suvalgytos, nors Felipė tvirtino, kad mapučai visada 
linkę priimti į savo šeimą dar vieną žmoną. | 

- O kas joms atsitinka mirus vyrui? - paklausiau jį ma- 
pudungiškai, turėdama omeny kovotojų skerdynes mū- 
šiuose. 

— Tai, kas ir turi atsitikti: vyriausiasis sūnus veda visas, iš- 
skyrus savo motiną, - atsakė vaikinas. 

— O tu, berneli, dar nenori vesti? - užsiminiau juokais. 

—- Dabar ne metas grobti moterį, - atšovė jis kuo rim- 
čiausiai. 

Felipė man papasakojo, kad pagal mapučų papročius jau- 
nikis, brolių ir draugų padedamas, pagrobia savo išrinktąją. 
Kartais vaikinų būrys jėga įsibrauna į mergaitės namus, su- 
riša jos tėvus, o ją išsitempia, nors ji ir priešinasi, bet paskui 
abi pusės, jei tik nuotaka neprieštarauja, susitaria dėl skriau- 
dos atlyginimo: jaunikis atsilygina būsimiesiems uošviams 
gyvuliais ir kitokiu geru. Taip įteisinama santuoka. Vyras 
gali turėti kelias žmonas, bet privalo visas lygiai aprūpinti ir 
elgtis su visomis vienodai. Kartais vyras susituokia su dviem 
arba keliomis seserimis, kad neprireiktų jų išskirti. Gonsale- 
sas de Marmolechas, paprastai būnantis šalia manęs per ma- 
pudungu pamokas, įtikinėjo Felipę, kad tokia paleistuvystė 
kuo aiškiausiai įrodanti, jog tarp mapučų įsitaisęs šėtonas, 
o jie, nepakrikštyti šventintu vandeniu, po mirties spirgėsią 
pragaro ugnyje. Vaikinas paklausė, ar tik šėtonas neįsitaisęs 
ir tarp ispanų, nes jie turintys po tuziną indėnių, nors jų tė- 
vams neatsilyginę lamomis ir guanakais, be to, jas mušantys, 
ne visas vienodai laikantys ir kada tik užsimanę keičiantys 
kitomis. Tai gal ispanai ir mapučai susitiksiantys pragare ir 
ten per amžius Žžudysiantys vieni kitus? Aš paknopstomis 
sprukau iš kambario, kad neimčiau kvatotis į akis garbiajam 
kunigui. 

Mudviem su Pedru buvo lemta likti tvirtiems ir neištižti. 
Ryžtas išgyventi dar vieną dieną ir neleisti kolonijoj įsigalėti 
nevilčiai teikė mums stiprybės. Tik likę vienu du leisdavom 
sau nusiminti, bet neilgai - bematant imdavom šaipytis vie- 
nas iš kito. „Man mieliau čionai krimsti žiurkes su tavim, 
nei vilkint brokato suknia vaikštinėti po karaliaus rūmus 
Madride“, - kalbėjau jam. „Verčiau sakyk, jog tau mieliau 
čionai būti gubernatoriene, negu megzti virbalais Plasensi- 
joj“, - atšovė jis. Ir griūdavom apsikabinę į lovą, kvatodami 
lyg mažvaikiai. Niekuomet nebuvom vieningesni, niekuo- 
met taip aistringai ir išmintingai nesimylėjom kaip tuomet. 
Kai pagalvoju apie Pedrą, tas valandėles vertinu užvis labiau; 
taip mėgstu prisiminti, kokia buvau turėdama keturiasde- 
šimt metų su viršum, bado išsekinta, bet tvirtos dvasios, ryž- 
tinga ir kupina iliuzijų. Dar pridurčiau, kad noriu prisiminti 
Pedrą įsimylėjusį, bet gal to jau būtų per daug, nes toks jis 
buvo visada, net kai skyrėmės. Žinau, kad jis ir mirė galvo- 
damas apie mane. 1553 metais, kai jis mirė, aš buvau Santija- 
ge, ojis kariavo Tukapelyje, už daugybės lygų, bet taip aiškiai 
jaučiau jo agoniją ir mirtį, kad kai po kelių savaičių gavau 
žinią apie tai, neverkiau. Visas ašaras jau buvau išliejusi. 


Gruodžio vidury, dveji metai po to, kai kapitonas Monro- 
jus iškeliavo su pavojingąja misija, o mes rengėmės kukliai 
atšvęsti Kalėdas su giesmėmis ir prakartėle, į Santjago var- 
tus pasibeldė suvargęs žmogelis, visas dulkinas, ir vos pri- 
siprašė įleidžiamas, nes sargybiniai iš pradžių jo nepažino. 
Tai pasirodė besąs vienas iš mūsiškių janakonų, bastęsis jau 
dvi dienas ir vis taikęsis nepastebėtas prasmukti į miestą per 
miškus, kuriuose siaučia priešiški indėnai. Jį su dar keliais 

vyrais Pedras buvo palikęs pajūryje laukti, bene atvyks pa- 
galba iš Peru. Jie viename kyšulyje buvo sukrovę kelis laužus 
ir rengėsi juos užkurti, vos tik pasirodys koks laivas. Pagaliau 
žvalgai, be galo ilgai stebėję horizontą, pamatė jūroj burę ir 
džiūgaudami pasignalizavo jam, kaip sutarta. Laivas, kurio 
kapitonas buvo senas Pedro de Valdivijos bičiulis, atplukdė 
taip laukiamą pagalbą. 

— Kad atsiųstum žmonių ir arklių kroviniui pargabenti, 
taigi, tėtuši. Tik tiek liepė tau pasakyti virakočas, kuris lai- 
ve, - vos atgaudamas kvapą kalbėjo indėnas. 

Pedras de Valdivija su keliais karininkais išlėkė galvo- 
trūkčiais į pajūrį. Neapsakomas džiaugsmas užvaldė miestą. 
Žmonėms taip palengvėjo, kad verkė net mūšiuose užgrū- 
dinti kariai, o nekantrumas buvo toks, kad nė vienas neatsi- 
sakė dalyvauti padėkos mišiose, į kurias kvietė kunigas. Visi 
miestiečiai susispietė ant sienos ir žiūrėjo į kelią, nors ir ži- 
nojom, kad atvykėliai pasieks Santjagą ne anksčiau kaip po 
kelių dienų. 

Laive esantys žmonės pakraupo išvydę paplūdimyje Val- 
diviją ir jo karius, juoba atėję į miestą, kai skubėjom jų pa- 
sitikti. Tada tik suvokėm bent maždaug, koks baisus mūsų 
skurdas. Patys jau buvom apsipratę su tuo, kad atrodom 
kaip vaikštantys skeletai, skarmaluoti ir apskretę, bet suvokę, 
jog esam verti užuojautos, jautėm baisią gėdą. Nors išsipus- 
tėm kaip begalėdami, o Santjagas, vasaros saulės apšviestas, 
mums rodėsi stačiai nuostabus, svečių įspūdžiai buvo visiš- 
kai kitokie; jie net bandė padovanoti drabužių Valdivijai ir 
kitiems karininkams, bet juk ispanui nėra didesnio įžeidimo, 
kaip siūlyti jam labdarą! Tai, už ką neįstengėm sumokėti, 
liko kaip skola, ir Valdivija laidavo už visus, nes aukso ne- 
turėjom. Komersantai, pasamdę laivą Peru, buvo patenkinti, 
nes patrigubino įdėtą kapitalą ir neabejojo atgausią skolas; 
Valdivijos žodis jiems buvo labiau nei pakankama garantija. 

Tarp jų buvo ir tas pats verslininkas, kuris dar Kuske pasko- 
lino pinigų Pedrui ekspedicijai surengti, bet pareikalavo lu- 
pikiškų palūkanų. Jis tikėjosi atgauti keleriopai daugiau, bet 
turėjo pasitenkinti teisingu uždarbiu, nes pamatęs, kokia yra 
mūsų kolonijos būklė, suprato, kad nesutikęs gali likti išvis 
be nieko. Iš atplukdytųjų prekių Pedras nupirko man trejus 
lininius marškinius ir vienus batistinius, kasdieninių ir šilki- 
nių sijonų, darbinius ir išeiginius batus, muilo, flerdoranžo 
kremo veidui ir buteliuką kvepalų - aš jau ir nesitikėjau dar 
kada nors pamatysianti tokių dalykų. 

Laivas buvo atsiųstas kapitonui Monrojui. Kol mes kama- 
vomės Santjage, jis ir penki jo vyrai nusigavo iki Kopiapo, 
tačiau ten pakliuvo į rankas indėnams. Keturi kareiviai žuvo 
iškart, bet Monrojus su savo paauksuotu žirgu ir vienas jo 
palydovas liko gyvi per neįtikėtiną sėkmę: juos išgelbėjo ka- 
reivis ispanas, prieš keletą metų pabėgęs nuo teisingumo iš 
Peru į Čilę ir ten iki šiol gyvenęs. Tas vyras už vagystes buvo 
praradęs abi ausis, iš tos gėdos vengė bendrauti su tautiečiais 
ir prisiglaudė pas indėnus. Vagiui už bausmę nukertama 
plaštaka, tokia bausmė išliko Ispanijoje nuo maurų valdymo 
laikų, bet kareiviui verčiau nupjaudavo nosį arba ausis, nes 
kitaip nusikaltėlis nebetiktų karui. Tas beausis įkalbėjo indė- 
nus nežudyti kapitono, nes jis, sprendžiant iš auksinių puoš- 
menų, esąs labai turtingas, ir jo palydovo. Monrojus buvo 
patrauklus vyriškis ir įdomus pašnekovas; jis taip patiko in- 
dėnams, kad jie su juo elgėsi ne kaip su belaisviu, o kaip su 
bičiuliu. Trečiam maloniosios nelaisvės mėnesiui baigiantis, 
kapitonui ir antrajam ispanui pavyko raitiems pasprukti, Ži- 
noma, be auksinių puošmenų. Kalbama, kad per tuos mė- 
nesius Monrojus pamilęs kasiko dukterį ir palikęs ją nėščią, 
bet, ko gero, tai tik paties kapitono savigyra arba Žmonių 
pramanas - to gero niekada nestigo mūsų tarpe. Kad ir kaip 
ten būtų, Monrojus nukeliavo į Peru ir gavo paramos, labai 

sudomino kai kuriuos verslininkus, pasiuntė laivą į Čilę, o 
pats patraukė sausumos keliu su septyniasdešimčia karei- 
vių ir pasiekė kelionės tikslą keliais mėnesiais vėliau. Šis tad 
Alonsas de Monrojus, galantiškas, doras ir be galo narsus, 
dar po poros metų mirė Peru paslaptingomis aplinkybėmis. 
Vieni kalba, jog jis buvęs nunuodytas, kiti - kad jį pribaigęs 
maras ar voro įkandimas; netrūksta ir teigiančių, kad jis te- 
besąs gyvas, patyliukais grįžęs Ispanijon ir ten gyvenantis, 
nes kariauti jam įgrisę. 

Laivas atgabeno mums kareivių, maisto, vyno, ginklų, 
šaudmenų, drabužių, namų apyvokos reikmenų, naminių 
gyvulių, tai yra - visų gėrybių, apie kurias svajojome. Bet dar 
svarbiau buvo ryšys su civilizuotuoju pasauliu: nebesijautėm 
vieniši tolimiausiame planetos kamputyje. Ir dar: mūsų ko- 
lonija pagausėjo penkiomis ispanėmis, kareivių žmonomis 
arba motinomis. Pirmą kartą po išvykimo iš Kusko galėjau 
palyginti save su kitomis tautietėmis ir įsitikinti, kiek esu pa- 
sikeitusi. Mečiau šalin vyriškus drabužius ir batus, išsipyniau 
kasas ir pasirinkau elegantiškesnę šukuoseną, pasitepiau 
veidą Pedro dovanotuoju kremu ir ryžausi pagaliau atgauti 
moterišką žavesį, kurį tiek metų buvau užleidusi. Vėl mūsų 
širdys prisipildė optimizmo, pasijutom galintys atsispirti ne 
tik Mičimalonkui, bet ir pačiam šėtonui, jei tik jis pasirodytų 
Santjage. Tikriausiai tai per nuotolį pajuto ir klastingasis ka- 
sikas, nes liovėsi puldinėjęs miestą, nors jo apylinkėse vis dar 
tekdavo ir susikauti, ir vyti jį ligi pat jo pukarų. Per kiekvieną 
tokį susirėmimą žūdavo tiek indėnų, kad kildavo klausimas, 
iš kur jų vis dar atsiranda. 

Valdivija ėmėsi ginti dvarus, kuriuos buvo paskyręs man 
ir kai kuriems karininkams. Jo pasiuntiniai ragino čiabuvius 
grįžti į slėnį, kuriame jų gyventa nuo seno iki mums atei- 
nant, ir žadėjo jiems saugumą, žemę ir maistą mainais už 
pagalbą mums, nesgi dvaras be darbo rankų - tik nenaudin- 

ga žemė. Daugelis tų indėnų, kurie pasitraukė bijodami karo 
ir nenorėdami būti ispanų apiplėšti, sugrįžo. Ir mūsų kolo- 
nija ėmė klestėti. Gubernatorius įtikino ir kuraką Vitakūrą 
duoti mums indėnų kečujų, dirbančių našiau nei čiliečiai, ir 
su naujais janakonais ėmė eksploatuoti Marga Margos ka- 
syklą ir kitas, apie kurias pavyko sužinoti. Nebuvo darbo, 
sunkesnio negu kasyklose. Man yra tekę matyti jose šimtus 
vyrų ir tiek pat moterų, net ir nėščių arba su kūdikiais, pri- 
rištais prie nugaros: visi stovi įsibridę lig juosmens šaltame 
vandenyje ir plauna aukso grūdelius iš smėlio nuo aušros 
iki saulėlydžio, beginkliai prieš ligas, prievaizdų rimbus ir 
kareivių savivalę. 


Šiandien išlipus iš lovos man pristigo jėgų pirmąsyk per ilgą 
amželį. Keista jausti, kad kūnas nebelaiko, o smegenys vis 
dar pilnos sumanymų. Tarnaičių padedama apsirengiau ir 
išsiruošiau klausyti mišių, ką darau kiekvieną dieną, mat 
mėgstu pasveikinti mūsų Švenčiausiąją Mergelę Gelbėtoją, 
kuri jau turi ir savą bažnyčią, ir aukso vainiką su smaragdais; 
juk jau taip seniai mudvi draugaujam. Stengiuosi suspėti 
į pirmąsias rytmečio mišias, skirtas vargšams ir kareiviams, 
nes tą valandą atrodo, jog šviesa į bažnyčią ateina tiesiai iš 
dangaus. Ryto saulė įspįsta pro aukštus langus ir auksiniai 
jos spinduliai skrodžia navą tarsi ietys, apšviečia šventuosius 
nišose, o kai kada ir dvasias, kurios mane supa pasislėpusios 
už piliorių. Tai rimties valanda, palanki maldai. Nieko nėra 
slaptingesnio už tą akimirką, kai duona ir vynas pavirsta Jė- 
zaus Kristaus kūnu ir krauju. Tūkstančius kartų per savo 
gyvenimą esu buvusi to stebuklo liudytoja, bet jis mane vis 
dar apstulbina ir sujaudina kaip mano pirmosios komuni- 
jos dieną. Kaskart priimdama ostiją nesulaikau ašarų. Kol 
įstengsiu judėti, vaikščiosiu į bažnyčią ir neapleisiu savo 
pareigų: ligoninės, beturčių, augustinių vienuolyno, koply- 

tėlių statybos, savo dvarų priežiūros ir šios kronikos, kuri 
galbūt išsitęsė labiau nei derėtų. 

Vis dar nesijaučiu garbaus amžiaus sugniuždyta, nors ir 
tikiu, kad iš šalies atrodau nerangi ir užuomarša; nebegaliu 
gerai atlikti to, ką kitados padarydavau akimoju; laikas le- 
kia kaip pašėlęs. Vis dėlto neatsisakiau seno įpročio kruopš- 
čiai praustis ir šukuotis; ketinu išlikti puošeiva iki galo, kad 
Rodrigas, kai susitiksim anapus, pamatytų mane švarią ir 
elegantišką. Septyniasdešimt metų man neatrodo pernelyg 
daug... Jei širdis ištvertų, galėčiau išgyventi dar dešimtį, bet 
tada turėčiau vėl tekėti, nes tam, kad gyventum, būtina mei- 
lė. Esu tikra, kad Rodrigas tai suprastų, kaip kad ir aš juo 
dėta suprasčiau. Jeigu jis būtų likęs su manim, mėgautumės 
vienas kitu iki gyvenimo pabaigos, ramiai ir neskubėdami. 
Rodrigas bijojo tos dienos, kai jau nebegalėsim mylėtis. Ma- 
nau, kad užvis labiau jis bijojo apsijuokti - vyrams tai garbės 
reikalas; betgi mylėtis galima įvairiais būdais, ir aš būčiau 
išradusi kokį nors, kad net ir senatvėj sugebėtume smagintis 
kaip senais gerais laikais. Aš pasigendu jo rankų, jo kvapo, 
jo plačių pečių, švelnių jo plaukų ant sprando, jo barzdos 
pakutenimo, jo pūstelėjimo man į ausį, kai likdavom vienu 
du tamsoje. Taip trokštu jį apsikabinti, pagulėti su juo, kad 
kitąsyk neištveriu nesušukusi prislopintu balsu: kur tu, Ro- 
drigai? Kaip man tavęs reikia! 

Šįryt apsirengiau ir išėjau į gatvę, nors jaučiau nuovargį 
kauluose ir širdyje, nes šiandien antradienis ir man rūpi eiti 
pas Mariną Ortis de Gaete. Tarnai neša mane dengtais neš- 
tuvais, nes čia netoli ir neverta kinkyti arklių; į tuos, kurie 
mėgsta pasipuikauti, šioje karalystėje žiūrima itin šnairai, o 
karieta, kurią man padovanojo Rodrigas, ko gero, pernelyg 
krinta į akis. Marina keleriais metais jaunesnė už mane, bet 
aš šalia jos jaučiuosi kaip jaunamartė; ji virto tikra šventuole, 
smulkmeniška ir bjauria, teatleidžia man Dievas už tokius 

žodžius. „Pasistatyk sargybinį prie burnos, motin', - juokais 
patarei man tu, Isabele, girdėdama mane šitaip šnekant, nors 
įtariu, kad ir tau patinka mano burnojimas; galiausiai, du- 
krele, aš jau gal ir nusipelniau teisę sakyti tai, ko kitas neiš- 
drįstų. Marinos raukšlės ir jos meilikavimas mane šiek tiek 
guodžia, bet aš kovoju su tuo nedoru jausmu, kadangi neno- 
riu užtrukti skaistykloj ilgiau, nei man priklauso. Niekada 
man nepatiko paliegę ir silpnabūdžiai žmonės, tokie kaip ta 
Marina. Man jos gaila, nes net ir jos tėvai, parsivežti iš Ispa- 
nijos ir čia tapę klestinčiais Santjago piliečiais, ją pamiršo. 
Per daug jų už tai nekaltinu, nes ta geroji ponia labai jau 
nuobodi. Bent jau skursti jai netenka, ji laikoma garbinga 
našle, tiesa, tai menka paguoda vyro paliktai žmonai. Kaip 
sunku bus likti vienišai tai nelaimingai moteriškei, kuri su 
nerimu laukia mano apsilankymų (jei kada pavėluoju, ran- 
du ją kūkčiojančią)! Geriame karštą šokoladą (aš vargais ne- 
galais tramdau žiovulį) ir kalbamės apie vienintelį dalyką, 
kuris mudvi sieja, - apie Pedrą de Valdiviją. 

Marina gyvena Čilėje nuo dvidešimt penkerių metų am- 
žiaus. Atvyko ji čionai apie 1554 metus, pasirengusi būti 
gubernatoriaus žmona, su giminaičiais ir pataikūnais, keti- 
nančiais pasinaudoti Pedro de Valdivijos turtais ir galiomis, 
mat jam karalius jau buvo suteikęs markizo titulą ir Santjago 
ordiną. Tačiau Marinos laukė staigmena - ji sužinojo esanti 
našlė. Pasirodo, prieš kelis mėnesius jos vyras mirė mapučų 
nelaisvėje, net nepatyręs, kad yra šitaip karaliaus pagerbtas. 
Maža to, Valdivijos turtai, sukėlę tiek kalbų, pasirodė besan- 
tys grynas miražas. Gubernatorius buvo kaltinamas be saiko 
pralobęs, pasilikęs sau didžiausius ir derlingiausius Žemės 
sklypus, visą pulką indėnų vertęs dirbti savo dvare, bet suve- 
dus sąskaitas paaiškėjo, kad jis didesnis vargšas už bet kurį 
savo karininką, jam netgi teko parduoti savąjį namą Ginklų 
aikštėj, kad galėtų grąžinti skolas. Miesto taryba pasielgė ne- 

garbingai - nepaskyrė pensijos Marinai Ortis de Gaete, tei- 
sėtai Čilės nukariautojo žmonai, parodydama nedėkingumą, 
tokį dažną šiame krašte, kad jis net gavo ypatingą pavadini- 
mą - „čilietiškas atsidėkojimas'. Turėjau nupirkti jai namą 
ir dengti jos išlaidas, kad Pedro vėlė neišūžtų man ausų. 
O juk netrūksta man ir savų reikalų: steigti prieglaudas, re- 
zervuoti sau nišą bažnyčioje, kur būsiu palaidota, išlaikyti 
būrį giminaičių, ištekinti dukterį už lemto vyro ir guosti bu- 
vusio savo mylimojo žmoną. Kam dabar rūpi, jog kitados 
buvom varžovės? 

Prirašiau daugybę puslapių, bet ligi šiol taip ir nepaaiški- 
nau, kodėl ši atskira teritorija tapo vienintele karalyste Ame- 
rikoj. Šventasis imperatorius Karolis V norėjo sutuokti savo 
sūnų Pilypą su Marija Tiudor, Anglijos karaliene. Kuriais 
metais galėjo tai būti? Man rodos, jog maždaug tada, kai 
mirė Pedras. Kad galėtų įvykti tos vedybos, jaunuoliui reikė- 
jo karaliaus titulo, o kadangi jo tėvas dar neketino atsisakyti 
sosto, buvo nuspręsta Čilę paskelbti karalyste, o Pilypą - jos 
valdovu; mūsų dalios tai nepalengvino, bet visuomeninę 
padėtį kilstelėjo. 

Tuo pačiu laivu, kuriuo atplaukė Marina - ji tada buvo 
keturiasdešimt dvejų metų, nedidelio proto, bet daili šviesia- 
plaukė, - atplaukė Danielius Belalkasaras ir mano seserėčia 
Konstansa, su kuria išsiskyrėm Kartachenoje 1538 metais. 
Maniau nebepamatysianti seserėčios, kuri, užuot stojusi į 
vienuolyną, kaip buvo sutarta, vos penkiolikos metų sulau- 
kusi paskubėjo ištekėti už metraštininko, suvedžiojusio ją 
dar laive. Mes visi patyrėm didžiulę nuostabą, mat aš ma- 
niau, kad ją ir jos vyrą bus prarijusios džiunglės, o juodu nė 
nesapnavo, kad aš galėčiau įkurti karalystę. Jie išbuvo Čilėj 
beveik dvejus metus, tyrinėjo mapučų praeitį ir papročius, 
tiesa, tik iš tolo, nes būtų buvę per daug neatsargu lįsti į jų 
tarpą per patį karo įkarštį. Pasak Belalkasaro, mapučai pa- 

mapučus didžiais kariais ir neslėpė, kad jais žavisi, kaip vė- 
liau žavėjosi ir poetas, sukūręs epinę poemą apie Araukaniją. 
Ar dar nesu jo minėjusi? Lyg ir ne, o dabar jau vėloka prie jo 
grįžti. Jo pavardė Ersilija. Supratę, kad niekada nepavyks iš 
arti pažinti mapučų, nupiešti jų ir išklausinėti, sutuoktiniai 
Belalkasarai patraukė toliau per pasaulį. Jie nuostabiai suta- 
rė kaip mokslinių ekspedicijų kompanionai, abu kupini ne- 
pasotinamo smalsumo ir olimpietiškos paniekos pavojams, 
kurie jų tyko nutrūktgalviškuose žygiuose. 

Danielius Belalkasaras įkalė man į galvą mintį, kad reikia 
kurti mokymo įstaigą, nes puikiai suprato, kad didžiuoja- 
mės turintys Čilėje civilizuotą koloniją, o kol kas mokančius 
skaityti galime suskaičiuoti vienos rankos pirštais. Pasiūliau 
tai Gonsalesui de Marmolechui ir abu metų metus kovo- 
jom dėl mokyklų steigimo, bet mūsų sumanymai nieko ne- 
sudomino. Kas per mulkiai! Jie bijo, kad jei žmonės išmoks 
skaityti, užsimanys dar ir mąstyti, o nuo to iki maišto prieš 
karalių - jau tik vienas žingsnis. 

Kaip jau minėjau, šiandien man nekokia diena. Užuot 
kalbėjusi apie savo gyvenimą, nukrypau į lankas. Kas- 
dien man vis sunkiau susikaupti, todėl ir blaškausi; šiame 
name daug klegesio, nors tu ir tikini, kad jis ramiausias 
visame Santjage. 

— Tau tik taip rodos, mama. Nėra čia jokio klegesio, prie- 
šingai, siela ilsisi, - tarei man vakar vakare. 

- Teisybę sakai, Isabele, tą aš ir turiu omeny. 

Tu visai kaip tėvas, praktiška ir protinga, todėl nekreipi 
dėmesio į minią žmonių, kurie neatsiklausę drožia per mano 
kambarius. Senstant vis plonėja skraistė, skirianti šį pasaulį 
nuo ano, ir pradedi matyti tai, kas nematoma. Spėju, kad 
man mirus atnaujinsi butą, išdovanosi senus mano baldus ir 
perdažysi sienas, tik nepamiršk, kad man pažadėjai išsaugoti 

šiuos puslapius, parašytus tau ir tavo palikuonims. Jei norėsi, 
galėsi juos įteikti vienuoliams, kad ir dominikonams, nes esu 
jiems padariusi šį tą gero. Ir dar tau primenu, kad esu įstei- 
gusi piniginį fondą, kurio lėšomis turi būti iki gyvos galvos 
išlaikoma Marina Ortis de Gaete ir maitinami vargšai, įpratę 
gauti savo dienos davinį šio namo tarpdury. Gal jau esu tau 
visa tai sakiusi, dovanok, jei kartoju. Neabejoju, kad įvykdysi 
mano nurodymus, Isabele, nesgi esi panaši į tėvą dar ir tuo, 
kad tavo širdyje nėra klastos, o tavo žodis - šventas. 


Kaip pasikeitė mūsų kolonijos gyvenimas, kai užmezgėm 
ryšį su Peru! Pas mus ėmė plaukti ne tik prekės, bet ir žmo- 
nės, pasirengę čia apsigyventi. Galėjom užsisakyti visa, ko 
reikia padoriam gyvenimui, - visko atgabens galeonai, at- 
vykstantys vienas po kito. Valdivija prisipirko geležies, gin- 
kluotės ir patrankų, aš užsakiau iš Ispanijos medelių ir sė- 
klų, labai tinkamų Čilės klimatui, avių, ožkų ir galvijų. Per 
apsirikimą man atgabeno aštuonias karves ir dvylika bulių, 
nors būtų pakakę ir vieno. Agirė norėjo pasinaudodamas 
tuo nesusipratimu įkurti pirmą bulių kautynių areną, bet 
gyvuliai buvo apkvaitę po kelionės laivu ir koridai netiko. 
Vis dėlto nuostolio neturėjom: dešimtį bulių išromijom ir 
panaudojom žemei arti bei kroviniams vežioti. Du likusieji 
mielai tenkino karves, tad šiandien gausios galvijų kaimenės 
jau ganosi visame plote nuo Kopiapo ganyklų iki Mapočo 
slėnio. Pasistatėm malūną ir kepyklą, turėjom akmenų skal- 
dyklą ir lentpjūvę, čerpių dirbtuvę ir plytinę, kūrėm kailia- 
dirbių, puodžių cechus, pintinių, žvakių, pakinktų ir baldų 
dirbtuves. Turėjom du siuvėjus, keturis raštininkus, vieną 
gydytoją - iš jo, deja, nedaug tebuvo naudos - ir nuostabų 
veterinarą. Sparčiai augant miestui, greitai slėnyje nebeliko 
medžių - toks buvo statybų užmojis. Negaliu sakyti, kad 
gyvenom pasiturimai, bet valgio nebetrūko, net janakonai 

nutuko ir aptingo. Didelių problemų neturėjom, tik Žiur- 
kės nedavė mums ramybės - jas tyčia siundė ant krikščionių 
žynės indėnės. Negalėjom išsaugoti nuo jų nei aruodų, nei 
namų, nei drabužių: žiurkės graužė viską, išskyrus metalą. 
Sesilija pasiūlė kovos būdą, taikomą Peru: pristatyti dide- 
lių ąsočių, iki pusės pripiltų vandens. Nakčiai palikdavom 
jų po keletą kiekviename name, o rytą rasdavom iki penkių 
šimtų prigėrusių žiurkių, bet jų antplūdis liovėsi tik tada, 
kai Sesilija priprašė kečujų burtininką panaikinti čiliečių 
žiniuonių kerus. 

Valdivija ragino savo kareivius parsisiųsdinti žmonas iš 
Ispanijos, kaip liepia karalius; kai kurie taip ir padarė, bet 
-daugumai labiau tiko turėti keletą jaunų meilužių indėnių 
negu vieną subrendusią ispanę. Mūsų kolonijoj vis daugė- 
jo maišyto kraujo vaikų, nežinančių, kas jų tėvas. Ispanėms, 
atvykusioms pas savo sutuoktinius, tekdavo Žiūrėti į tai pro 
pirštus ir susitaikyti su tokia būkle, juoba kad iš esmės ne ką 
geriau buvo ir Ispanijoj. Čilėj tvirtai laikėsi paprotys turėti 
vieną didelį namą, kuriame gyvena žmona ir teisėti vaikai, 
ir dar bent porą „vaikiškų“ namukų sugulovėms ir pavaini- 
kiams metisams. Buvau turbūt vienintelė, kuri niekada ne- 
leistų taip elgtis savo vyrui, nors negalėjau žinoti, kas dedasi 
man už nugaros. 

Santjagas buvo paskelbtas karalystės sostine. Jame gyveno 
daugiausia žmonių ir jie jautėsi saugūs: Mičimalonko indė- 
nai laikėsi atokiai. Iš to turėjom nemaža naudos, pavyzdžiui, 
galėjom jodinėti, vaišintis gamtoje ir medžioti Mapočo pa- 
krantėse, į kurias anksčiau nekeldavom kojos. Rengdavom 
šventes vieno ar kito šventojo garbei, kartais ir vien tam, kad 
papramogautume su muzika; tose šventėse kartu su ispanais 
dalyvaudavo ir indėnai, negrai bei metisai. O kur dar gaidžių 
peštynės, šunų kovos, žaidimai kėgliais ir kamuoliu! Pedras 
de Valdivija, didelis kortų mėgėjas, įvedė paprotį kortuoto- 

jams rinktis mūsų namuose, tik buvo lošiama iš svajonių 
ir iliuzijų. Nė vienas neturėjo nė skatiko, bet skolos buvo 
rašomos į knygą su palūkininko kruopštumu, nors niekas 
nežinojo, ar kada nors jas atgaus. 

Kai atsirado pašto ryšys su Peru ir Ispanija, jau galėjom 
siųsti ir gauti laiškus; jie pasiekdavo adresatą vos po metų 
ar dvejų. Pedras ėmė rašyti imperatoriui Karoliui V ilgus 
raštus, kuriuose pasakojo apie Čilę, apie tai, ko mums rei- 
kia, apie savo išlaidas ir skolas, rašė, kaip jis vykdo teisin- 
gumą, skundėsi, kad nepaisant visų jo pastangų daug indė- 
nų miršta ir kasykloms bei dvarams trūksta darbo jėgos. Ta 
pačia proga prašė ir privilegijų, priklausančių valdovui, bet 
pagrįsti jo reikalavimai likdavo be atsako. Pedrui reikėjo 
kareivių, žmonių, laivų, reikėjo, kad būtų patvirtinti jo įga- 
liojimai ir pripažinti jo nuopelnai. Man jis skaitydavo tuos 
laiškus skardžiu balsu, lyg komanduotų, vaikščiodamas po 
saloną, išdidžiai išpūtęs krūtinę, o aš netardavau nė žodžio: 
ne man svarstyti jo susirašinėjimą su galingiausiu pasaulio 
imperatorium, švenčiausiuoju ir labiausiai nenugalimu ce- 
zariu, kaip kad jį vadino Valdivija. Bet kuo toliau, tuo labiau 
man aiškėjo, kad mano mylimasis pasikeitė, išpuiko, valdžia 
susuko jam galvą. Laiškuose buvo rašoma apie pasakiškas 
aukso kasyklas, nors dauguma jų egzistavo tik svajonėse. Tai 
buvo jaukas privilioti ispanams, kad jie kraustytųsi gyventi 
čionai, nes tik jis ir Rodrigas de Kiroga suprato, jog didžiau- 
sias Čilės turtas - ne auksas ir sidabras, o švelnus klimatas ir 
derli žemė, skatinanti kurtis šiame krašte; visi kiti kolonistai 
tik svajojo kuo greičiau praturtėti ir sugrįžti Ispanijon. 

Norėdamas užtikrinti patogų susisiekimą su Peru, Valdi- 
vija liepė kurti dar vieną miestą šiaurėje, La Sereną, ir uostą 
netoli Santjago, Valparaisą, o paskui nukreipė žvilgsnį į Bio 
Bijaus upę, nes ketino sutramdyti mapučus. Felipė man pa- 
aiškino, kad tai šventa upė: ji nukreipianti natūralų vandenų 

plūsmą, savąja vėsa maldanti ugnikalnių pyktį, o palei jos 
krantus auga viskas - nuo galingų medžių iki slaptingiau- 
sių grybų, nematomų, perregimų. Pagal dokumentus, Pisaro 
duotus Valdivijai, jo gubernija siekianti Magelano sąsiau- 
rį, bet niekas tikrai nežinojo, kaip toli nuo čia yra garsusis 
vandens kelias, jungiantis Rytų vandenyną su Vakarų van- 
denynu. Ir štai iš Peru atplaukia laivas, kurio vadas - jau- 
nas kapitonas italas, pavarde Pastenė. Valdivija suteikė jam 
skambų admirolo titulą ir pasiuntė į pietus. Plaukdamas pa- 
lei krantus, Pastenė regėjo nuostabių kraštovaizdžių - ūks- 
mingas girias, salynus ir ledynus, bet sąsiaurio taip ir neapti- 
ko: matyt, jis daug toliau pietuose, negu buvo manoma. Tuo 
tarpu iš Peru plaukė labai nekokios žinios - ten susiklostė 
pragaištinga politinė padėtis; tik baigėsi vienas pilietinis 
karas, žiūrėk, jau prasideda kitas. Gonsalas Pisaras, vienas 
iš mirusiojo markizo brolių, užgrobė valdžią atvirai sukilęs 
prieš mūsų karalių, ir vicekaralystėje tiek išplito korupcija, 
išdavystės ir sukčiavimas, kad galiausiai imperatorius Karo- 
lis V pasiuntė atkaklų vienuolį La Gaską tvarkos daryti. Ne- 
eikvosiu veltui rašalo bandydama paaiškinti intrigas, siautu- 
sias tuo metu Karalių Mieste, nes ir pati jose nesusigaudau, 
bet La Gaską turėjau paminėti, nes tasai dvasininkas rau- 
puotu veidu priėmė sprendimą, kuriam buvo lemta pakeisti 
mano gyvenimą. 

Pedras degė nekantrumu ne tik nukariauti kuo daugiau 
Čilės teritorijos, kurią mapučai gynė negailėdami gyvybės, 
bet ir dalyvauti Peru įvykiuose, ir užmegzti ryšius su civi- 
lizuotuoju pasauliu. Juk jis jau aštuonerius metus gyveno 
toli nuo valdžios centrų ir slapčia troško keliauti į šiaurę, vėl 
susitikti su kitais kariškiais, derėtis, pirkti, didžiuotis Čilės 
nukariavimu ir kardu tarnauti karaliui, numalšinti neklus- 
nųjį Gonsalą Pisarą. Ar buvau jam nusibodusi? Gal ir taip, 
bet tada to neįtariau, neabejojau jo meile, kuri man rodėsi 

tokia natūrali kaip lietaus vanduo. Jutau jo nerimą, bet ma- 
niau, kad jam bus kiek įkyrėjęs namisėdos gyvenimas: juk 
po pirmųjų poros metų įkarščio, kai nepaleisdavom ginklo 
iš rankų nei dieną, nei naktį, gyvenimas Santjage tapo ištai- 
gingesnis ir nuobodesnis. 

— Mums reikia kareivių kovoms Pietuose ir šeimų likusiai 
šalies daliai apgyvendinti, bet Peru ignoruoja mano pasiun- 
tinius, - dėstė man Pedras vieną vakarą, slėpdamas tikruo- 
sius savo ketinimus. 

— Nejaugi tu nori pats keliauti? Įspėju tave, kad net kai iš- 
vyksti vos vienai dienai, čia suyra visa tvarka. Juk žinai, kuo 
užsiima tavo draugužis de la Hosas, - tariau, kad tik netylė- 
čiau, būdama tikra, jog jis jau nusprendė be mano žinios. 

— Paliksiu savo vietoj Viljagrą, jo ranka kieta. 

- Kuo tu viliosi Peru gyventojus kraustytis į Čilę? Ne visi 
tokie idealistai kaip tu, Pedrai. Žmones traukia turtas, ne 
vien šlovė. 

— Rasiu, kaip tai padaryti. 

Tai buvo jo idėja, aš su ja neturėjau nieko bendro. Pedras 
triukšmingai paskelbė, kad siunčia į Peru Pastenės laivą, ir 
kas nori, gali vykti kartu ir pasiimti savo auksą. Ta žinia su- 
kėlė beprotišką entuziazmą, kelias savaites Santjage tik apie 
tai ir buvo kalbama. Iškeliauti! Grįžti į Ispaniją su pinigais! 
Apie tai svajojo kiekvienas, vykstantis iš Senojo žemyno 
į Indiją: grįžti turtingam. Ir vis dėlto, kai atėjo metas užsi- 
rašyti į kelionę, tik šešiolika kolonistų nutarė pasinaudoti 
proga, pusvelčiui išpardavė nuosavybę, susipakavo mantą, 
susirinko auksą ir susiruošė keliauti. Tarp keleivių, vorele 
traukiančių į uostą, buvo ir mano mokytojas Gonsalesas de 
Marmolechas, jau įžengęs į septintą dešimtį; jis kažkaip įsi- 
gudrino tarnaudamas Dievui dar ir susikrauti nemenką tur- 
tą. Buvo dar ir tokia ponia Dias, „dama“ ispanė, prieš porą 
metų atplaukusi į Čilę. Anokia ten ir dama: visi žinojom, kad 

tai vyras, persirengęs moterimi. „Šita ponia turi kiaušelius ir 
pimpaliuką tarp kojų, tikrai“, - sakė man Katalina. „Kas tau 
ir šovė į galvą! Kam vyrui persirengti moterim?“ - paklau- 
siau ją. „Jis nori tokia būti, senoray, kad ištrauktų pinigėlių 
iš kitų vyrų, ir tiek... —- paaiškino ji man. Bet jau gana tų 
apkalbų. 

Nustatytą dieną keliauninkai sulipo į laivą, sumetė savo 
ryšulius su visu auksu kiekvienas į jam skirtą kajutę ir už- 
rakino, - ten jiems būsią saugu. Tada paplūdimy pasirodė 
Valdivija ir kiti pareigūnai, daugybės tarnų lydimi; buvo 
surengtos išleistuvės su vaišėmis, patiekta rinktinių žuvų ir 
jūros gėrybių, ką tik sužvejotų, o joms užsigerti - vyno iš as- 
meninio gubernatoriaus rūsio. Ant smėlio po brezentiniais 
stogeliais susėdę keliautojai vaišinosi karališkais pusryčiais, 
jausmingai šnekučiavosi ir net paverkšleno; ypač graudinosi 
ir maivėsi toji dama su pimpaliuku. Valdivija pareikalavo, 
kad kiekvienas kolonistas raštu paliudytų, kiek aukso išsive- 
ža, idant paskui nekiltų keblumų, - protingas reikalavimas, 
kuriam visi pritarė. Sekretorius kruopščiai surašė į savo 
knygą keliautojų sakomus skaičius, Valdivija įlipo į vienin- 
telę turimą valtį ir penki tvirti jūrininkai nuirklavo ją į laivą; 
ten jo jau laukė keli ištikimiausi bendražygiai, su kuriais jis 
ketino nuvykęs į Peru stoti į karo tarnybą ir ginti karaliaus 
interesus. Supratę, kad yra apmulkinti, naivuoliai Santjago 
gyventojai liko krante, kaukdami iš įsiūčio; kai kurie dar 
bandė plaukte pasivyti valtį, bet vienintelis, kuriam tai pa- 
vyko, gavo tokį smūgį irklu per sprandą, kad jam vos galva 
nenulėkė. Galiu įsivaizduoti, ką jautė apgautieji matydami, 
kaip laivas išpūstomis burėmis pasuka į šiaurę, nusinešda- 
mas jų žemiškuosius turtus. 

Smarkiajam kapitonui Viljagrai, nemėgstančiam ilgai ter- 
liotis, teko, kaip einančiam gubernatoriaus pareigas, pava- 
duoti Valdiviją ir stoti prieš miestiečius, šėlstančius paplūdi- 

myj. Tvirtas jo stotas, įraudęs veidas tarp plačių pečių, griežti 
mostai ir ranka, gniaužianti špagą, padėjo sutramdyti triukš- 
madarius. Jis paaiškino, kad Valdivija iškeliavo į Peru ginti 
savo siuzereno karaliaus ir ieškoti paramos Čilės kolonijai, 
todėl buvęs priverstas taip pasielgti, bet pažadėjęs grąžinti 
miestiečiams viską iki paskutinio dublono iš kapitalo, ku- 
ris jam priklauso kaip Marga Margos kasyklos dalininkui. 
„Kam tai tinka, gerai, o kam netinka, tas turės reikalų su ma- 
nim“, - užbaigė jis. Tie žodžiai nenuramino nė vieno. 

Galiu suprasti Pedrą, kuris griebėsi apgaulės, tokios ne- 
būdingos tam teisingam Žmogui, kaip vienintelės galimybės 
išspręsti Čilės problemą. Jam teko pasverti nuostolį, padary- 
tą tiems šešiolikai niekuo dėtų žmogelių, ir palyginti su bū- 
tinumu paskatinti konkistą, kartu duodant naudos tūkstan- 
čiams; pastarasis argumentas ir nusvėrė. Jeigu jis būtų pasi- 
taręs su manim, tikriausiai būčiau pritarusi jo sprendimui, 
gal tik padaryčiau tai dailiau - ir eičiau kartu su juo, - bet 
jis savo paslaptim pasidalijo tik su trimis karininkais. Gal 
manė, kad sugriausiu jo planą plepalais? Ne, kadangi per tą 
laiką, kai buvom kartu, visada elgiausi korektiškai ir ištiki- 
mai gyniau jo gyvybę ir interesus. Greičiau jis bijojo, kad jo 
nesulaikyčiau. Jis padarė tik tai, kas neišvengiama, nes jei 
būtų veikęs kaip pridera, būčiau nuspėjusi jo ketinimus. Iš- 
keliavo net neatsisveikinęs su manim, visai taip kaip kitados 
paliko mane Chuanas Malagietis. 


Valdivijos suktybė, kitaip ir nepasakysi, išpūsta labiau nei 
būtų reikėję, tapo tikra dovanėle Sančui de la Hosui, kuris 
dabar galėjo mesti jam konkrečius kaltinimus: jis apgavęs 
žmones, pavogęs kelerių metų darbo vaisius ir įstūmęs į 
skurdą savus kareivius. Už tai jis esąs vertas mirties. 
Supratusi, kad Pedras mane paliko, pasijutau kur kas la- 
biau išduota negu suvedžiotieji kolonistai. Pirmą ir paskuti- 

nį kartą gyvenime nesuvaldžiau nervų. Ištisą dieną niokojau 
visa, kas man pasipainiojo po ranka, ir šaukiau iš piktumo, 
kad dar pamatysi, kas tokia esu aš, Inesė Suares, kad dar nie- 
kas nėra manęs numetęs kaip kokio skuduro, kad todėl esu 
tikroji Čilės gubernatorė ir visi žino, už ką turi man dėkoti, 
kad jei ne aš, šūdas čia būtų, o ne miestas, kad aš savo ran- 
komis kasiau drėkinimo kanalus, gydžiau daugybę ligonių ir 
sužeistųjų, sėjau, rinkau derlių ir gaminau maistą, kad žmo- 
nės nemirtų badu, ir lyg to dar būtų maža, pati darbavausi 
ginklu kaip vienas geriausių kareivių, kad išgelbėjau Pedrui 
gyvybę, kad mylėjau jį, tarnavau jam ir tenkinau jį, kad nie- 
kas nepažino jo geriau negu aš ir niekas geriau nemokėjo 
numaldyti jo pykčio, ir variau ir variau ant jo, kol Katalina 
su kitomis moterimis pririšo mane prie lovos ir nuskubėjo 
prašyti pagalbos. Grūmiausi su savo pančiais kaip velnio ap- 
sėsta, o Chuanas Malagietis stovėjo lovos kojūgaly ir šaipėsi 
iš manęs. Netrukus atėjo Gonsalesas de Marmolechas, labai 
prislėgtas, nes buvo pats vyriausias iš apmulkintųjų ir nea- 
bejojo, kad niekada nebesusigrąžins to, ką prarado. Iš tikrųjų 
jis ne tik atgavo savo turtą, ir dar su palūkanomis: kai po 
keleto metų mirė, paaiškėjo, kad jo būta turtingiausio Čilės 
piliečio. Kaip jam tai pavyko? Paslaptis. Spėju, kad šiek tiek 
ir aš būsiu jam padėjusi, nes mudu bendrai veisėm arklius - 
tas sumanymas sukosi man galvoj dar vos tik iškeliavus 
į Čilę. Kunigas atėjo į mano namus pasirengęs imtis egzor- 
cizmo, bet supratęs, kad mano negalia kyla vien iš pasipikti- 
nimo mylimuoju, tik apšlakstė mane šventintu vandeniu ir 
sukalbėjo keletą sveikamarijų - to ir užteko, kad atgaučiau 
blaivų protą. 

Rytojaus dieną mane aplankė Sesilija, auginanti jau kelis 
vaikučius, bet nei motinystė, nei metai nepakenkė karališkai 
jos laikysenai ir neįbrėžė raukšlių jos veide. Naudodama- 
si įgimtu gebėjimu šnipinėti ir savo, kaip miesto viršinin- 

ko žmonos, padėtimi, ji sužinojo viską, kas dėjosi koloni- 
joj už uždarų durų, net ir apie vakarykštį mano priepuolį. 
Rado mane gulinčią lovoj, dar ne visai atsigavusią po nervų 
sutrikimo. 

— Pedras man dar sumokės už tai, Sesilija! - išpyškinau 
vietoj pasveikinimo. | 

— Turiu tau gerų naujienų, Inese. Neturėsi jam keršyti, kiti 
padarys tai už tave, - pareiškė princesė. 

— Ką tu sakai? 

— Nepatenkintieji, o Santjage jų netrūksta, ketina apskųsti 
Valdiviją Peru karališkajam teismui. Jeigu jis nepadės galvos 
ant ešafoto, tai bent jau baigs gyvenimėlį belangėj. Matai, 
Inese, kaip tau pasisekė! 

- Čia Sančas de la Hosas bus taip sumanęs! - šūktelėjau ir 
pašokau iš lovos, skubėdama rengtis. 

— Kaip tau šovė į galvą, kad tas kvailys padarytų tau to- 
kią paslaugą? De la Hosas paleido per žmones raštą, kuriuo 
reikalaujama, kad Valdivija būtų atleistas, ir daug miestiečių 
jį jau pasirašė. Dauguma nori nusikratyti Valdivijos ir pa- 
skelbti gubernatorium jį, - paaiškino Sesilija. 

- Tas pasipūtėlis lengvai nepasiduos! - iškošiau pro dan- 
tis, susivarstydama batelius. 

Prieš kelis mėnesius niekšas dvariškis jau bandė nužudy- 
ti Valdiviją. Tas jo sumanymas, kaip ir visi kiti, buvo gana 
išradingas. De la Hosas apsimetė sunkiai susirgęs, atsigulė 
lovon, apsiskelbė mirštąs ir norįs atsisveikinti su visais, tiek 
draugais, tiek priešais, tad ir su gubernatorium. Vieną savo 
šalininką, ginkluotą durklu, paslėpė anapus užuolaidos; jis 
turėjo smogti Valdivijai į nugarą, kai šis pasilenks virš lovos, 
kad geriau girdėtų, ką šnabžda tariamas mirštantysis. Tos 
juokingos detalės ir gyrimasis jomis pražudė de la Hosą, to- 
dėl aš sužinojau apie jo suktybes be jokių pastangų. Tąsyk 
dar kartą perspėjau Pedrą apie pavojų; iš pradžių jis tik kva- 

tojosi ir nenorėjo manim patikėti, bet paskui sutiko ištirti 
dalyką iš esmės. Paaiškėjo, kad Sančas de la Hosas iš tiesų 
yra nusikaltėlis; jis buvo nuteistas pakarti jau antrą ar trečią 
sykį, nė pati nebežinau. Vis dėlto paskutinę valandą Pedras 
jam bausmę dovanojo, kad nepažeistų papročio. 

Baigiau rengtis, atsiprašiusi išleidau Sesiliją ir nulėkiau 
pasišnekėti su kapitonu Viljagra. Pakartojau jam, ką girdė- 
jau iš princesės, ir pabrėžiau, kad jei de la Hosui pasiseks, 
pirmiausia galvos nulėks jam pačiam ir kitiems vyrams, re- 
miantiems Pedrą. 

— Ar turit įrodymų, ponia Inese? - pasidomėjo Viljagra, 
paraudęs iš pykčio. 

— Ne, tai tik kalbos, pone Fransiskai. 

— Man to pakanka. 

Dar tą pačią dieną popiet jis be niekur nieko suėmė intri- 
gantą ir nukirsdino jį kirvio smūgiu, neleidęs nė išpažinties 
atlikti. Paskui liepė nešioti jo galvą po miestą už plaukų ir 
tik tada pamauti ant baslio, kad būtų pamoka abejojantiems, 
kaip įprasta tokiais atvejais. Kiek galvų, šitaip iškeltų paro- 
dai, esu mačiusi per savo gyvenimą? Nė nesuskaičiuočiau. 
Viljagra nutarė nepersekioti kitų sąmokslininkų, išsislaps- 
čiusių po savo namus kaip Žiurkės, nes būtų turėjęs suimti 
visą miestą: toks pasipiktinimas Valdivija tvyrojo Santjage. 
Taip šis karininkas per vieną vakarą išrovė pilietinio karo 
daigus, o mes nusikratėm tokiu parazitu kaip Sančas de la 
Hosas. Ir pačiu laiku. 


Pedras de Valdivija sugaišo visą mėnesį, kol pasiekė Kaljao, 
nes stabčiojo keliose Šiaurės vietose - vis laukė žinių iš San- 
tjago; jam reikėjo įsitikinti, kad Viljagra sumaniai valdo si- 
tuaciją ir akylai saugo jo užnugarį. Žinojo apie Sančo de la 
Hoso maištą, nes Pedrą pasivijo pasiuntinys su bloga nau- 
jiena, bet nenorėjo būti tiesiogiai atsakingas už jo mirtį, kad 

nekiltų keblumų su teisingumu. Jis nepaprastai džiaugėsi, 
kad ištikimasis jo pavaduotojas savaip sužlugdė sąmokslą, 
nors apsimetė nustebęs ir nusivylęs, mat nepamiršo, kad jo 
priešas turi gerų ryšių Karolio V dvare. 

Norėdamas, kad nebepykčiau, Pedras iš La Serenos pa- 
siuntė man per eiklų raitelį meilės laišką ir prašmatnų auk- 
so žiedą. Laišką suplėšiau, o žiedą padovanojau Katalinai, 
kad dingtų man iš akių, nes vien jį pamačius man užverda 
kraujas. 

Pakeliui į Šiaurę gubernatorius sutelkė dešimties rinktinių 
karininkų grupę, aprūpino juos šarvais, ginklais ir žirgais, 
įsigytais už apgautų Santjago gyventojų auksą, ir rengėsi su 
savo būriu tarnauti kunigui La Gaskai, teisėtam karaliaus 
vietininkui Peru. Norėdami prisidėti prie La Gaskos kariuo- 
menės, bajorai turėjo perkopti apledėjusius Andų kalnagū- 
brius ir be gailesčio gynė arklius, o šie dėl oro stokos duso ir 
krito; nuo kalnų ligos kentėjo ir žmonės - jiems užgulė ausis, 
pro kūno angas veržėsi kraujas. Buvo žinoma, kad La Gaska, 
visiškai neturintis karinės patirties, nors šiaip jau Žmogus 
tvirtas ir valingas, gali susidurti su labai gausia kariuomene, 
kuriai vadovauja narsus generolas, užgrūdintas mūšiuose. 
Gonsalui Pisarui galėjai prikišti daug ką, tik ne bailumą. La 
Gaskos daliniai, praradę sveikatą žygyje per kalnus, šalčio 
sukaustyti ir įsibaiminę dėl priešo jėgų persvaros, sutiko 
Valdiviją ir dešimtį jo karininkų kaip angelus keršytojus. 
Kunigui tie bajorai, ta lyg iš dangaus nukritusi parama, kei- 
tė visą situaciją. La Gaska juos glebėsčiavo, dėkojo jiems, 
o Pedrui de Valdivijai, legendiniam Čilės užkariautojui, kurį 
vadino feldmaršalu, perdavė vadovavimą. Dalinys kaipmat 
atgavo pasitikėjimą savo jėgomis, nes kai vadovauja toks 
generolas, pergalė rodėsi užtikrinta. Valdivija iš pradžių 
pakėlė karių kovos dvasią tinkamais žodžiais, kurių buvo 
išmokęs per daugelį metų bendraudamas su pavaldiniais, 

o paskui ėmėsi įvertinti turimas pajėgas ir amuniciją. Su- 
vokdamas, kad jo laukia sunki užduotis, pasijuto atjaunėjęs; 
karininkai nebuvo matę jo tokio užsidegusio nuo pat San- 
tjago įkūrimo. 

Buvo tikimasi su maištininko Gonsalo Pisaro kariuomene 
susidurti Kuske; žygiui į ten Valdivija pasinaudojo siaurais 
inkų takeliais, iškapotais prarajų pakraščiais. Kariai tarsi va- 
balėliai ropojo vorele tarp masyvių violetinių kalnų; aplin- 
kui vien tik uolos, ledas, debesų gaubiamos viršūnės, vėjas ir 
kondorai. Kur ne kur plyšiuose stirksojo suakmenėjusios ša- 
knys; jų prisilaikydami žmonės ištaikydavo akimirką pailsėti 
nuo siaubingo kopimo. Gyvulių kanopos slysčiojo uolomis, 
o kareiviai, susirišę virvėmis, laikė juos už karčių, kad nenu- 
bildėtų bedugnėn. Kraštovaizdis buvo gražus, bet slegiantis 
ir grėsmingas - Žėrinčios šviesos ir juodžiausių šešėlių pa- 
saulis. Demonai, vėjo ir sniego išskaptuoti kalnų šlaituose; 
ledas, užpildęs uolų plyšius ir tviskantis aušros spalvomis. 
Rytais tolumoj pasirodo šalta saulė ir nuspalvina viršukalnės 
oranžiniais ir raudonais potėpiais; vakarais šviesa dingsta 
taip pat staigiai, kaip buvo atsiradusi rytą, ir kalnagūbrius 
apgaubia juoduma. Naktys rodosi begalinės, niekas nedrįsta 
pajudėti tamsoje, žmonės ir gyvuliai dreba ir gūžiasi įsitvėrę 
prarajos krašto. 

Idant išvargę Žmonės atgautų jėgas ir lengviau ištvertų 
kalnų ligą, Valdivija davė jiems kramtyti kokos lapų, kaip kad 
nuo neatmenamų laikų darė kečujai. Patyręs, jog Gonsalas 
Pisaras įsakė nukirsti tiltus, kad jo priešai negalėtų persikelti 
per upes ir bedugnes, Pedras liepė janakonams iš vietinių 
augalų plaušų vyti virves; tą darbą jie dirbo stebėtinai spar- 
čiai. Paskui, prisidengdamas kalnus aptraukusiu rūku, su 
būreliu drąsuolių prisiartino prie tarpeklio, vieno iš tų, kurio 
tiltą buvo sunaikinęs Pisaras, liepė indėnams supinti virves 
po šešias, kaip darydavo kečujai, ir nutiesti kabamuosius til- 

tus. Rytojaus dieną su pagrindinėmis pajėgomis atžygiavo 
La Gaska ir rado visa parengta. Per bauginančią bedugnę, 
vėjui kaukiant, siūbuojančiomis virvėmis perėjo kone tūks- 
tantis kareivių, penkiasdešimt raitelių ir daugybė janakonų, 
pernešta sunki ginkluotė. Paskui išvargusiems kariams dar 
teko Valdivijos įsakymu dvejetą lygų kopti į statų kalną ne- 
šant ant kupros visą amuniciją ir tempiant patrankas, kol 
pasiekė vietą, kurioje vadas ketino susikauti su Gonsalu 
Pisaru. Sustatęs šaunamuosius ginklus strateginėse aukštu- 
mose, Valdivija leido vyrams porą dienų pailsėti ir atsigauti, 
o pats savo mokytojo Peskaros markizo pavyzdžiu asmeniš- 
kai apėjo pabūklų ir arkebuzų pozicijas, šnektelėjo su kie- 
kvienu kareiviu, davė jiems nurodymus ir parengė mūšio 
planą. Įsivaizduoju jį ant žirgo su naujais šarvais, energingą, 
nekantraujantį; jis bando nuspėti priešininko ėjimus ir ren- 
gia puolimą kaip geras šachmatininkas, nes toks iš tiesų ir 
yra. Jis nebejaunas, jam jau keturiasdešimt aštuoneri, mažu- 
mėlę nutukęs, dar ir sena šlaunies žaizda atsiliepia, bet jis vis 
dar įstengia dvi paras be poilsio išsėdėti balne, ir žinau, kad 
tokiomis valandomis jaučiasi nenugalimas. Jis buvo toks tik- 
ras dėl pergalės, kad pažadėjo La Gaskai, jog mūšyje praras 
mažiau kaip tris dešimtis vyrų, ir tą pažadą ištesėjo. 

Vos tarp kalnų nuaidėjo pirmoji patrankų salvė, pisari- 
ninkai suprato susidūrę su galingu generolu. Daugelis ka- 
reivių, kuriems buvo nemalonu kautis karaliaus priešų pu- 
sėje, traukėsi iš Gonsalo Pisaro kariuomenės ir persimetė 
pas La Gaską. Jų manymu, karo vadas Pisaras, senas lapi- 
nas, turintis ilgametę kariškio patirtį, iš karto suvokė, su kuo 
turės kautis. „Naujajame Pasaulyje yra tik vienas generolas, 
išmanantis tą strategiją, - donas Pedras de Valdivija, Čilės 
užkariautojas“, - sakęs jis. Iš tiesų, priešas jo nenuvylė, plie- 
kė neleisdamas atsikvėpti. Po kelių valandų kovos, praradęs 
daug žmonių, Gonsalas Pisaras buvo priverstas pasiduoti ir 

atidavė kardą Valdivijai. Po kelių dienų Kuske jam buvo nu- 
kirsta galva, to paties susilaukė ir senasis jo feldmaršalas. 

La Gaska atliko savo užduotį - numalšino sukilimą ir su- 
grąžino Peru Karoliui V; dabar jam derėjo užimti nuversto- 
jo Gonsalo Pisaro postą kartu su didžiule jam priklausančia 
valdžia. Už savo triumfą jis turėjo būti dėkingas veržliajam 
generolui Valdivijai, tad apdovanojo jį pripažindamas Čilės 
gubernatoriaus titulą, Pedro gautą iš Santjago piliečių, bet 
iki tol karaliaus nepatvirtintą. Be to, įgaliojo jį verbuoti ir 
gabenti į Čilę kareivius, išskyrus maištinguosius Pisaro šali- 
ninkus ir Peru indėnus. 

Ar Pedras prisiminė mane, kai triumfuodamas žygiavo 
-Kusko gatvėmis? Ar puikybės kupinas galvojo tik apie save? 
Šimtus kartų save klausiau, kodėl jis į tą kelionę nepasiė- 
mė manęs. Jei būtų taip pasielgęs, visai kitaip būtų pakrypęs 
mūsų likimas. Žinoma, jis ėjo į karo žygį, bet juk aš būdavau 
šalia jo tiek kare, tiek taikos metu. Gal jis manęs gėdijosi? 
Kas gi aš - meilužė, sugyventinė, sugulovė. Čilėje buvau po- 
nia Inesė Suares, gubernatorienė, ir niekas neužsimindavo, 
kad nesam oficialiai susituokę. Aš ir pati tai pamiršdavau. 
Turbūt moterys nedavė ramybės Pedrui ir Kuske, ir vėliau 
Karalių Mieste; kurgi ne - pagrindinis pilietinio karo di- 
dvyris, Čilės valdovas ir savininkas, tikriausiai turtingas ir 
vis dar patrauklus; kiekvienai būtų buvusi garbė atsidurti jo 
glėbyje. Be to, jau sklido šnekos apie sumanymą nužudyti 
La Gaską, tą griežtąjį fanatiką, ir paskirti jo vieton Pedrą de 
Valdiviją, tik niekas nedrįso pasakyti to į akis tariamajam 
pretendentui, nes šis būtų įsižeidęs. Valdivijų kalavijas visais 
laikais ištikimai tarnavo karaliui ir niekada neatsisuko prieš 
jį, o La Gaska buvo karaliaus atstovas. 

Nebeverta mano metų sulaukus spėlioti apie Pedro san- 
tykius su Peru moterimis, juoba kad ir mano sąžinė ne tokia 
jau švari: tuo metu prasidėjo mano romanas su Rodrigu de 

Kiroga. Teisybė, privalau pabrėžti, kad jis nesiėmė iniciaty- 
vos ir niekuo neparodė, kad nutuokia apie nedrąsius mano 
troškimus. Žinojau, kad jis niekada neišduos savo bičiulio 
Pedro de Valdivijos, todėl abu - ir aš, ir Rodrigas - bandėm 
užgniaužti tą slaptą simpatiją. Ar palinkau į Kirogą iš ap- 
maudo? Iš keršto, kad esu palikta? Nežinau. Galiu tik pasa- 
kyti, kad mudu su Rodrigu pamilom vienas kitą kaip skaistūs 
sužadėtiniai, giliu ir beviltišku jausmu, kurio niekada nereiš- 
kėm žodžiais, tik žvilgsniais ir gestais. Bent jau manęs neuž- 
plūdo toks karštas geismas, kokį kitados jaučiau Chuanui 
Malagiečiui arba Pedrui de Valdivijai, tik kuklus noras būti 
šalia Rodrigo, dalytis su juo džiaugsmais ir vargais, rūpin- 
tis juo. Santjagas buvo mažas miestukas, ten nieko negalėjai 
nuslėpti, bet Rodrigo prestižas buvo neginčijamas ir niekas 
neskleidė apie mus jokių paskalų, nors mudu susitikdavom 
kasdien, kai tik jam nereikėdavo kariauti. Dingsčių netrūko, 
kadangi jis padėjo man įgyvendinti įvairius projektus - sta- 
tyti bažnyčią, koplyčias, ligoninę, įrengti kapines, - o aš rū- 
pinausi jo dukrele. 

Tu, Isabele, negali to prisiminti, nes buvai vos trejų me- 
tukų. Eulalija, tavo mama, labai mylėjusi ir tave, ir Rodrigą, 
pasimirė tais metais per šiltinės epidemiją. Tėtis atvedė tave 
už rankutės į mano namus ir tarė man: „Pabūkit su ja ke- 
lias dienas, ponia Inese, labai jus prašau, nes turiu atsiskai- 
tyti su kai kuriais laukiniais, bet netrukus grįšiu.“ Tu buvai 
tyli ir švelni mergytė lamos veideliu, tokiomis pat romiomis 
akimis su ilgom blakstienom, tokiu pat smalsiu žvilgsniu, o 
tavo plaukučiai styrojo dviem kaselėmis visai kaip to gyvu- 
lėlio ausys. Iš mamos kečujės paveldėjai auksaspalvę odą, o 
iš tėčio - aristokratiškus veido bruožus; argi ne puikus de- 
rinys? Tu man patikai nuo pat tos akimirkos, kai peržengei 
mano namų slenkstį apsikabinusi Rodrigo išdrožtą medinį 
arkliuką. Niekada taip ir negrąžinau tavęs tėčiui, visokiomis 

dingstimis laikiau tave prie savęs, kol Rodrigas ir aš susituo- 
kėm, ir nuo tada jau teisėtai priklausei man. Buvau kaltina- 
ma, kad tave lepinu ir elgiuosi kaip su suaugusia, šnekama, 
kad auginu pabaisą; įsivaizduok, kokį smūgį patyrė tie liežu- 
vautojai, kai pamatė, kuo tu tapai. 


Per devynerius metus, kai įsikūrėm Čilėj, ne sykį atvirai ka- 
riavom su vietos indėnais, o smulkių susidūrimų nė nesu- 
skaičiuotum, ir vis dėlto ne tik įsitvirtinom čia, bet ir stei- 
gėm naujus miestus. Tikėjom esantys saugūs, bet iš tiesų čia- 
buviai, kaip vėliau gavom įsitikinti, niekada nesusitaikė su 
mūsų buvimu jų žemėj. Mičimalonko indėnai, gyvenantys 
šiaurėje, daug metų rengė visuotinį sukilimą, bet nebedrįso 
pulti Santjago taip kaip 1541 metais, o visas jėgas metė prieš 
mažus šiaurinius kaimelius, kurių gyventojai, ispanai nauja- 
kuriai, negalėjo apsiginti. 

1549 metų vasarą, užvalgęs sugedusių austrių, nuo vidu- 
rių ligos mirė donas Benitas. Visi mūsiškiai jį labai mylėjo, 
laikė jį miesto patriarchu. Juk ir į Mapočo slėnį atėjom su- 
vilioti to seno kareivio, kuris lygino Čilę su rojaus sodais. Su 
manim jis visada elgėsi pabrėžtinai mandagiai ir buvo man 
atsidavęs, todėl labai graužiausi, kad negaliu palengvinti jo 
agonijos. Jis mirė ant mano rankų raitydamasis iš skausmo: 
apnuodytas buvo visas kūnas. Dar nesibaigus laidotuvėms, 
kuriose dalyvavo visi miestiečiai, Santjage pasirodė du ap- 
driskę kareiviai, vos besilaikantys ant kojų iš nuovargio, 
vienas - dar ir sunkiai sužeistas. Juodu atėjo iš La Serenos, 
mažo, neseniai įsikūrusio miestelio, keliavo naktimis, o die- 
nomis slapstėsi nuo indėnų. Jie papasakojo, kad vos spėjus 
vieninteliam to miestelio sargybiniui sukelti aliarmą, visas 
pulkas įtūžusių indėnų įsiveržė į miestą. Ispanai neįstengė 
pasipriešinti, ir per porą valandų iš La Serenos nebeliko nie- 
ko. Užpuolikai iki mirties kankino vyrus ir moteris, traiškė 

vaikus daužydami juos į uolas ir vertė namus pelenais. Per 
tą sąmyšį abu kareiviai išsmuko iš miesto ir vargais negalais 
atnešė baisiąją Žinią į Santjagą. Jie tvirtino, kad tai visuotinis 
sukilimas, gentys stojo į karo taką ir yra pasirengusios sunai- 
kinti visas ispanų nausėdijas. 

Siaubas užvaldė Santjago gyventojus; mes jau gyvai vaiz- 
davomės, kaip laukinių ordos peršoka apsauginį griovį, lipa 
per sieną ir užgriūva mus kaip velniai. Ir vėl mūsų pajėgos 
išskaidytos: dalis įgulos pasiųsta į šiaurines gyvenvietes, Pe- 
dras de Valdivija su kai kuriais karininkais išvykęs, o žadė- 
tojo pastiprinimo vis dar nėra. Apginti kasyklas ir dvarus 
nebuvo jokios galimybės ir teko juos palikti Dievo valiai, o 
visi žmonės suplūdo į Santjagą. Nevilties apimtos moterys 
susirinko bažnyčioje pasiryžusios melstis dieną naktį, o vy- 
rai, net seni ir ligoti, rengėsi ginti miestą. 

Miesto taryba plenariniame posėdyje nutarė, kad Viljagra 
su šešiasdešimčia vyrų turi Žygiuoti į šiaurę susigrumti su 
indėnais, kol šie dar nepasirengę pulti Santjago. Agirei pa- 
vesta ginti sostinę, o Chuanas Gomesas buvo įgaliotas bet 
kokiomis priemonėmis rinkti informaciją apie karą, tai reiš- 
kia - kankinti įtariamuosius. Kankinami indėnai taip klykė 
iš skausmo, kad mes vos neišprotėjom. Niekas nepaisė mano 
maldavimų būti gailestingiems ir įtikinėjimų, kad kankini- 
mais niekada neišgausi tiesos, nes auka sakys tai, ką nori 
išgirsti budelis. Neapykanta, baimė ir troškimas atkeršyti 
buvo tokie stiprūs, kad sužinoję apie Viljagros baudžiamą- 
sias ekspedicijas, kurių dalyviai patys elgėsi kaip barbarai, 
žmonės džiūgavo. Viljagra žiaurumu nuslopino maištą, ma- 
žiau nei per tris mėnesius įveikė priešiškus indėnus ir ap- 
saugojo Santjagą nuo puolimų. Jis primetė kasikams taikos 
sutartį, bet niekas nesitikėjo tvirtų paliaubų; mums beliko 
viltis, kad netrukus grįš gubernatorius su savo karininkais ir 
atsives iš Peru daugiau karių. 

Praėjus keliems mėnesiams po Viljagros karinės kampa- 
nijos miesto taryba pasiuntė Fransiską Agirę į šiaurę, įpa- 
reigodama atstatyti indėnų užgrobtus miestus ir susirasti 
sąjungininkų, bet baskas karininkas pasinaudojo proga ir 
leido nevaržomai pasireikšti ūmiam ir žiauriam savo būdui. 
Jis be atodairos puldinėjo sodybas, grobė visus jų gyvento- 
jus, nuo kūdikių iki senių, grūdo juos į medinius barakus 
ir gyvus degino. Taip jis bemaž išnaikino visus tenykščius 
indėnus ir, kaip pats vėliau juokdamasis pasakojo, buvo pri- 
verstas žaginti našles, kad vėl atsirastų gyventojų. Visų smul- 
kmenų nepasakosiu, nes bijau, kad į šiuos puslapius nepa- 
tektų daugiau žvėriškumų, nei gali pakęsti krikščionio siela. 
-Naujajame Pasaulyje smurtu niekas nesipiktina. Bet ką aš 
kalbu? Smurtas, toks, kokio griebėsi Agirė, gyvuoja visur ir 
visais laikais. Niekas nesikeičia, mes, žmonės, kartojam tas 
pačias nuodėmes be paliovos, amžinai. Tai vyko ir Indijoj, 
nors Ispanijoj imperatorius Karolis V paskelbė Naujuosius 
įstatymus, kuriais patvirtino, jog indėnai yra karaliaus valdi- 
niai, ir įspėjo kolonistus, kad neverstų jų dirbti ir nebaustų 
kūno bausmėmis, kad sudarytų su jais rašytines sutartis ir 
mokėtų už darbą tvirta valiuta. Maža to, nukariautojai kon- 
kistadorai privalantys vesti čiabuvius į gėrį, švelniais žodžiais 
raginti atsiduoti Dievui ir krikščionių karaliui, dovanoti jam 
savo žemę ir klausyti naujųjų šeimininkų. Kad ir kokiais ge- 
rais norais grįsti, tie įstatymai taip ir liko popieriuje. „Mūsų 
valdovo galvoje turbūt ne viskas gerai, jeigu jis tiki, jog tai 
įmanoma“, - pakomentavo tą įstatymą Agirė. Ir argi ne tie- 
sa? Ką darė Ispanijos gyventojai, kai čia įsibrovę svetimieji 
norėjo primesti jiems savo papročius ir tikėjimą? Žinoma, 
kovėsi žūtbūtinai. 

Tuo tarpu Pedras surinko Peru nemažai kareivių ir pasu- 
ko į Čilę sausumos keliu, jau pažįstamu maršrutu per Ata- 
kamos dykumą. Po poros savaičių jį galvotrūkčiais pasivijo 

La Gaskos pasiuntinys ir perdavė reikalavimą grįžti į Karalių 
Miestą, nes ten Valdivijos laukianti visa krūva kaltinimų. Ką 
darys Pedras - paliko pulką savo karininkams, o pats pa- 
suko atgal, į teismą. Kas iš to, kad jis padėjo karaliui ir La 
Gaskai nuversti Gonsalą Pisarą ir grąžinti taiką Peru: jam vis 
tiek iškelta byla. 

Be pavyduolių priešininkų, kurių tame krašte įsigijo Val- 
divija, atsirado ir šmeižikų, atkakusių iš Čilės su tikslu jį su- 
žlugdyti. Kaltinimų jam buvo pareikšta per penkias dešim- 
tis, bet prisimenu tik svarbiausius ir tuos, kurie liečia mane. 
Jis buvo kaltinamas tuo, kad pasiskelbė gubernatorium, nors 
tam nepritarė Fransiskas Pisaras, suteikęs jam tik guberna- 
toriaus vietininko titulą; kad pasmerkė myriop Sančą de la 
Hosą ir kitus nekaltus ispanus, kaip antai jaunąjį Eskobarą, 
nuteistą iš pavydo; kaltino pavogus pinigus iš kolonistų, bet 
nutylėjo, kad Pedras jau atlygino beveik visą skolą iš Marga 
Margos kasyklos pajamų, kaip buvo žadėjęs; kalbėjo, kad jis 
pasisavino geriausias žemes ir tūkstančius indėnų, bet nė žo- 
džio netarė apie tai, kad dengė įvairiausias kolonijos išlaidas, 
mokėjo atlyginimus kareiviams, skolino pinigus be palūkanų 
ir prireikus dirbo kaip Čilės iždo valdytojas, nors tą iždą su- 
darė pinigai iš jo kišenės, nes niekuomet nebuvo nei šykštus, 
nei gobšus; ir dar kalbėjo, kad skyrė didžiausius turtus tokiai 
Inesei Suares, su kuria skandalingai gyvena nesusituokęs. Vė- 
liau, kai sužinojau visas smulkmenas, labiausiai pasipiktinau 
tų kaimiečių tvirtinimu, neva aš manipuliavusi Pedru savo 
nuožiūra ir norint ką nors gauti iš gubernatoriaus reikėdavę 
duoti kyšį jo meilužei. Per Čilės nukariavimą patyriau daug 
vargo ir tos karalystės įkūrimui paskyriau visą gyvenimą. 
Nematau reikalo čia vardyti, ką esu nuveikusi savo pastan- 
gomis, nes viskas yra surašyta miesto tarybos protokoluose, 
ir jei kas abejoja, tegul eina ir pasižiūri. Teisybė, kad Pedras 
mane pagerbė vertingomis žemėmis ir dvarais, sukeldamas 

apmaudą niekingiems ir trumpos atminties žmogėnams, bet 
netiesa, kad visa tai aš pelniusi lovoje. Mano turtai gausėjo 
todėl, kad tvarkiau juos su ta pačia blaivia kaimietės nuovo- 
ka, kurią paveldėjau iš savo mamos, amžiną jai atilsį. „Išleisk 
mažiau, nei gavai“, - pagal tokį principą ji tvarkėsi su pini- 
gais, ir ta formulė niekada neapvylė. Juk Pedras ir Rodrigas, 
kaip ir dera ispanų bajorams, niekuomet nesirūpino savo 
turtų valdymu arba komerciniais sandoriais; Pedras mirė 
skurde, o Rodrigas gyveno turtingai mano dėka. 

Nors ir jausdamas palankumą kaltinamajam, kuriam buvo 
tiek skolingas, La Gaska vedė bylą iki pat pabaigos. Visoje 
Peru apie nieką kita nebuvo šnekama, o mano vardas ėjo iš 
lūpų į lūpas: aš esanti ragana,burtų gėrimais apsukanti galvas 
vyrams, garsėjusi kaip kekšė Ispanijoj, o paskui Kartachenoj, 
nesenstanti todėl, kad geriu naujagimių kraują, prisigalvota 
dar ir kitų nesąmonių, kurias man sarmata kartoti. Pedras 
įrodė esąs nekaltas, griovė vieną kaltinimą po kito, ir galiau- 
siai nukentėjau tik aš viena. La Gaska darsyk patvirtino jo 
paskyrimą gubernatorium, jo titulus ir apdovanojimus, tik 
pareikalavo protingais terminais grąžinti skolas; tačiau man 
tasai kunigėlis - kad jis taip pragare spirgėtų! - buvo be galo 
griežtas. Jis liepė gubernatoriui atimti iš manęs visą turtą ir 
išdalyti savo karininkams, tučtuojau išsiskirti su manim ir 
išsiųsti mane į Peru ar į Ispaniją, kur aš turėsianti galimybę 
išpirkti nuodėmes vienuolyne. 


Pusantrų metų nebuvęs namie, Pedras grįžo iš Peru su dviem 
šimtais kareivių: aštuoniasdešimt kartu su juo atplaukė lai- 
vu, o kiti atėjo sausumos keliu. Kai sužinojau, kad jis parei- 
na, mane pagavo toks įkarštis, kad vos neišvariau iš proto 
tarnaičių. Visas pristačiau dažyti, skalbti užuolaidų, sodinti 
gėlių į vazonus, gaminti jo mėgstamų skanėstų, megzti skarų 
ir siūti naujų paklodžių. Buvo vasara ir Santjago apylinkių 

soduose jau noko ispaniški vaisiai bei daržovės, tik čia jie 
buvo dar skanesni. Su Katalina nusprendėm išvirti Pedrui 
uogienių ir deserto pagal jo skonį. Pirmąsyk per tiek metų 
susirūpinau savo išvaizda, net apsivilkau puošnius marški- 
nius ir sijoną, kad priimčiau jį kaip jaunamartė. Man buvo 
jau apie keturiasdešimt, bet jaučiausi jauna ir patraukli, gal 
todėl, kad mano kūnas tebebuvo nepakitęs kaip bevaikės 
moters, o gal ir todėl, kad regėjau savo atspindį droviose 
Rodrigo de Kirogos akyse, tik baiminausi, kad Pedras pa- 
stebės raukšleles prie akių, venas blauzdose, rankas, pūslėtas 
nuo darbų. Nutariau jam nepriekaištauti: kas buvo - praėjo; 
troškau susitaikyti su juo ir sugrįžti į tuos laikus, kai mylė- 
jomės kaip romane. Mudu siejo ilga praeitis, dešimt metų 
kovos ir aistros, kurie niekur nedings. Išstūmiau iš vaizduo- 
tės Rodrigą de Kirogą, beprasmes ir pavojingas fantazijas, ir 
nuėjau pas Sesiliją iškvosti jos grožio paslapčių, kurios sukė- 
lė tiek šnekų Santjage, nes tai buvo tikras stebuklas - ta mo- 
teris, ne taip kaip visas pasaulis, metams bėgant tik jaunėjo. 
Chuano ir Sesilijos namas buvo daug mažesnis ir kuklesnis 
negu mūsų, bet šeimininkė sugebėjo jį nuostabiai išgražinti 
baldais ir papuošalais iš Peru - kai kuriuos atsigabeno net 
iš senųjų Atahualpos rūmų. Grindis dengė keli sluoksniai 
įvairiaspalvių vilnonių kilimų, išmargintų inkų raštais; ko- 
jos juose klimpo ligi kulkšnių. Oras kambariuose dvelkė 
cinamonais ir šokoladu - ji gaudavo tų dalykų, o mes, visi 
kiti, tenkinomės mate ir vietinių žolelių arbata. Vaikystėje 
Atahualpos rūmuose ji tiek priprato prie to gėrimo, kad su- 
niokotame Santjage, kai kentėm badą, ji verkė ne todėl, kad 
neturėjo duonos kąsnio, bet kad negalėjo išgerti šokolado. 
Prieš atsikraustant ispanams į Naująjį Pasaulį šokoladas 
buvo prieinamas tik karališko kraujo žmonėms, žyniams ir 
aukštiesiems karininkams, bet mes įjunkom į jį labai greitai. 
Susėdom ant pagalvių; tylios tarnaitės atnešė mums kva- 

pniojo gėrimo sidabriniuose puodeliuose, kuriuos gamino 
kečujų meistrai. Sesilija, viešumoj visada vilkinti kaip ispanė, 
namie rengėsi pagal inkų karaliaus rūmų madą, patogesniais 
drabužiais: tiesiu sijonu ligi kulkšnių ir siuvinėta tunika, su- 
juosta pintu ryškių spalvų dirželiu. Ji buvo basa ir negalėjau 
nepalyginti tobulų princesės pėdų su sodietiškomis mano- 
siomis. Palaidi šeimininkės plaukai nedengė vienintelio jos 
papuošalo - sunkių auksinių auskarų, šeimos brangenybių, 
kurios atkeliavo į Čilę taip pat paslaptingai kaip ir baldai. 

- Jei Pedrui užklius tavo raukšlės, tai reikš, kad jis tavęs 
nebemyli ir niekas nepakeis jo jausmų, - paaiškino ji man, 
kai išdėsčiau savo abejones. 

Ar jos žodžiai buvo tokie pranašiški, ar ji žinojo net di- 
džiausias paslaptis, kurios man buvo neprieinamos? Kas 
dabar pasakys? Norėdama man įtikti, Sesilija pasidalijo su 
manim kremais, losjonais ir kvepalais; visą tą kosmetiką var- 
tojau kelias dienas, nekantriai laukdama pareinant mylimo- 
jo. Tačiau ėjo savaitė po savaitės, o Valdivija vis dar nesirodė 
Santjage. Jis buvo įsikūręs laive, išmetusiame inkarą priešais 
Konkono reidą, ir valdė per pasiuntinius, bet man jokios ži- 
nutės neatsiuntė. Negalėjau suprasti, kas atsitiko, blaškiausi 
tarp abejonių, pykčio ir vilties, drebėjau vien pagalvojusi, kad 
jis manęs nebemyli, ir gaudžiau bent menkiausius viltingus 
ženklus. Prašiau Kataliną išburti man ateitį, bet arba kriau- 
klelės jai nieko neparodė, arba ji neišdrįso pasakyti man ką 
matanti. Slinko dienos ir savaitės, o iš Pedro - jokios žinios. 
Lioviausi valgyti ir beveik nemiegojau. Per dienas dirbau ligi 
išsekimo, o naktimis basčiausi kaip įniršęs bulius po namo 
galerijas ir menes, skeldama iš grindų kibirkštis nekantriais 
kulniukais. Neašarojau, nes jaučiau ne tiek liūdesį, kiek įniršį, 
ir nesimeldžiau, nes man atrodė, kad Švenčiausioji Mergelė 
manęs nesupranta. Šimtus kartų baudžiausi pati joti pas Pe- 
drą į laivą ir kartą visam laikui išsiaiškinti jo ketinimus, - juk 

vos dvi dienos kelio, - bet taip ir neišdrįsau: nuojauta mane 
įspėjo, kad esamomis aplinkybėmis neverta mesti jam iššū- 
kio. Turbūt nuspėjau nelaimę, bet išdidumas neleido man 
išreikšti jos žodžiais. Norėjau, kad niekas nematytų manęs 
pažemintos, o užvis labiau - Rodrigas de Kiroga; laimei, jis 
nieko manęs neklausinėjo. 


Pagaliau vieną tvankią popietę į mano namus įėjo kunigas 
Gonsalesas de Marmolechas. Jis atrodė pervargęs; per pen- 
kias dienas sulakstė į Valparaisą ir atgal, bejodamas atmušė 
visą užpakalį. Pavaišinau jį buteliu geriausio vyno ir su bai- 
me laukiau, ką pasakys. Gal Pedras jau kelyje? Gal nori mane 
pasikviesti? Marmolechas neleido man klausinėti, tik įteikė 
užantspauduotą laišką, o pats galvą panarinęs sėdo galeri- 
joje po bugenvilija gerti savo vyno, kol aš skaitysiu. Pedras 
trumpai ir labai aiškiai išdėstė man La Gaskos sprendimą, 
darsyk užtikrino, kad mane gerbia ir žavisi (bet apie mei- 
lę - nė žodžio), ir prašė, kad atidžiai išklausyčiau Gonsalesą 
de Marmolechą. Flandrijos ir Italijos kampanijų didvyris, 
nuslopinęs Peru sukilimą ir nukariavęs Čilę, narsiausias ir 
labiausiai išgarsėjęs Naujojo Pasaulio karys, nedrįso susitikti 
su manim ir todėl du mėnesius slapstėsi laive. Kas jam pa- 
sidarė? Negalėjau suprasti, kodėl jis taip spruko nuo manęs. 
Gal iš tiesų tapau valdinga burtininke, boba su pautais; gal 
pernelyg pasiklioviau mudviejų meilės tvirtumu - juk nie- 
kuomet neklausinėjau, ar Pedras myli mane taip kaip aš jį, 
laikiau tai neabejotinu dalyku. Ne, nusprendžiau pagaliau. 
Tai ne mano kaltė. Ne aš pasikeičiau, bet jis. Jausdamas, kad 
sensta, jis išsigando ir panoro vėl tapti didvyrišku kariu ir 
jaunu meilužiu, tokiu kaip prieš daugybę metų. Aš pernelyg 
gerai jį pažinojau, šalia manęs jis negalėjo apsimesti arba vėl 
imti puoštis. Žinodamas, kad nuo manęs nepaslėps nei savo 
ydų, nei savo amžiaus, jis mane atstūmė. 

— Būkite toks malonus, tėve, perskaitykit ir paaiškinkit 
man, ką tai reiškia, - tariau paduodama laišką kunigui. 

- Žinau, dukrele, kas ten parašyta. Gubernatorius suteikė 
man garbę ir labai pasitikėdamas paprašė mane patarimo. 

— Vadinasi, tą piktadarybę sumanėte jūs? 

- Ne, ponia Inese, taip įsakė La Gaska, aukščiausias kara- 
liaus ir Bažnyčios įgaliotas šios pasaulio dalies valdovas. Štai 
čia visi dokumentai, gali pati pažiūrėti. Tavo svetimavimas 
su Pedru sukėlė skandalą. 

— Dabar, kai esu nebereikalinga, mano meilė Pedrui yra 
skandalas, bet kai dykumoj radau vandens, kai gydžiau ligo- 
nius, laidojau mirusiuosius ir išgelbėjau Santjagą nuo indė- 
nų, tada buvau šventoji. 

- Žinau, ką jauti, dukrele... 

- Ne, tėve, jūs net neįsivaizduojat, kaip aš jaučiuosi. 
Tai velnio patyčios, kad tik sugyventinė kalta, nors ji yra 
laisva, o jis - vedęs. Nesistebiu, kad taip niekšiškai elgiasi 
La Gaska, ko ir norėti iš kunigo, bet stebiuosi, kad Pedras 
toks bailys. 

- Jis neturėjo pasirinkimo, Inese. 

— Kilmingas vyriškis visada turi pasirinkimą, kai reikia 
ginti garbę. Įspėju jus, tėve, kad nesitrauksiu iš Čilės, nes aš 
ją nukariavau ir ją sukūriau. 

— Nesikelk į puikybę, Inese! Galgi nenori, kad inkvizicija 
imtųsi savaip spręsti šią bylą. 

— Dar ir grasinsi? - paklausiau apimta įtūžio, kaip būna 
visada, kai išgirstu minint inkviziciją. 

— Net minties tokios neturiu, dukrele. Gubernatoriaus 
pavedimu siūlau tau galimybę likti Čilėje. 

— Kokią? 

- Jeigu ištekėtum...- atsikrenkštęs išstenėjo dvasininkas, 
muistydamasis kėdėj. - Tik tokiu atveju galėtum ir toliau 
gyventi Čilėje. Tikrai nepristigs vyriškių, kurie džiaugtųsi 

gavę tokią puikią žmoną ir dar su tokiu kraičiu kaip tavo. 
Perrašytum savo turtą vyro vardu ir jo neprarastum. 

Ilgokai neįstengiau pratarti žodžio. Ne išsyk patikė- 
jau, kad man siūloma tokia sukta išeitis: man ji nė į galvą 
nebūtų atėjusi. 

— Gubernatorius nori tau pagelbėti, nors tai reikštų, kad 
jis tavęs išsižada. Argi nematai, kad jis elgiasi nesavanaudiš- 
kai, kad tai rodo jo meilę ir dėkingumą? - pridūrė kunigas. 

Svečias nervingai vėdavosi, baidė vasarines muses, o aš 
vaikštinėjau išilgai galerijos bandydama nusiraminti. Tokia 
mintis nešauna galvon netikėtai, ją Pedras de Valdivija dar 
būdamas Peru siūlė La Gaskai ir šis su ja sutiko, atseit užkro- 
vė mano likimą ant pečių man pačiai. Pedro išdavystė man 
rodėsi nedovanotina; neapykantos banga kaip pamazgomis 
apliejo mane nuo galvos iki kojų, o burna prisipildė tulžies. 
Tą akimirką geidžiau pasmaugti kunigą plikomis ranko- 
mis ir tik didžiausiomis pastangomis įtikinau save, kad juk 
jis - viso labo pasiuntinys; mano keršto nusipelnė Pedras, 
o ne tas vargšas senis, kurį po sutana iš baimės pila prakai- 
tas. Umai man kažkas tarsi smogė į krūtinę taip, kad užė- 
mė kvapą ir vos nepargriuvau. Širdis ėmė šuoliuoti tartum 
laukinis arklys - iki tol nebuvau patyrusi nieko panašaus. 
Visas kraujas suplūdo į smilkinius, ėmė linkti kojos ir apte- 
mo akys. Gerai, kad čia pat stovėjo krėslas, antraip būčiau 
parvirtusi ant grindų. Išbuvau nualpusi mažiau kaip minutę, 
greit atsipeikėjau ir pasijutau besėdinti, įrėmusi galvą į ke- 
lius. Palaukiau, kol nurims dūžiai krūtinėj ir imsiu tolygiai 
kvėpuoti. Dėl to trumpo sąmonės netekimo kaltinau pyktį ir 
kaitrą, net neįtardama, kad patyriau širdies smūgį ir turėsiu 
dar trisdešimt metų gyventi su jo padariniais. 

— Spėju, kad Pedras, taip trokšdamas man padėti, pasirū- 
pino ir išrinkti man vyrą, ar ne? - paklausiau Marmolechą, 
kai jau įstengiau prašnekti. 


274 ISABEL ALLENDE 


- Gubernatorius minėjo vieną kitą vardą... 

- Pasakykite Pedrui, kad dėkoju jam už pastangas ir kad 
pati išsirinksiu būsimą vyrą, nes ketinu tekėti iš meilės ir 
būti labai laiminga. 

- Inese, dar sykį įspėju, kad puikybė yra mirtina nuodėmė. 

- Jau sakei, tėve. O ar teisybę Žmonės šneka, kad Pedras 
pasiėmė į kelionę dvi suguloves? 

Gonsalesas de Marmolechas nieko neatsakė, tylėjimu 
patvirtindamas mano girdėtas paskalas. Keturiasdešim- 
tmetę moterį Pedras buvo išmainęs į dvi dvidešimtmetes. 
Abi - ispanės, Marija de Ensio ir paslaptingoji jo tarnaitė 
Chuana Chimenes, kuri irgi dalijosi guoliu su Pedru ir, pa- 
sak liežuvautojų, burtais valdė juos abu. Burtais? Tą patį 
žmonės šnekėjo ir apie mane. Kartais pakanka nušluostyti 
pavargusiam vyriškiui prakaituotą kaktą, kad būtum ap- 
kaltinta, neva jį glamonėjai. Nereikia nė juodosios magijos. 
Būk ištikima ir linksma, klausykis - arba bent apsimesk, jog 
klausaisi, - gamink skanų valgį, palapčiom stebėk, kad neda- 
rytų kvailysčių, mėgaukis kiekvienu apsikabinimu ir skatink 
jį mėgautis, ir dar vienas kitas paprastas patarimas, - štai ir 
viskas. Trumpai galėčiau apibendrinti taip: kieta ranka su 
šilkine pirštine. 

Menu, kad kai Pedras man kalbėjo apie naktinius marš- 
kinius su kryžma išpjova, kuriuos vilkėjo jo žmona Marina, 
slapta prisižadėjau neslėpti savo kūno nuo vyro, kurio patale 
gulėsiu. Tesėjau tą pažadą ir iki pat paskutinės dienos, kurią 
praleidau su Rodrigu, dariau tai taip nesivaržydama, jog jis 
niekada ir nepastebėjo, kad mano kūnas vysta kaip kokios 
senės. Vyrai, su kuriais man teko bendrauti, buvo naivoki: 
elgiausi taip, lyg būčiau graži, ir jie tuo patikėdavo. Dabar 
esu vieniša ir neturiu kam suteikti laimės mylėdamasi, bet 
galiu užtikrinti, kad Pedras su manim buvo laimingas, taip 
pat ir Rodrigas, net kai jo liga neleido jam imtis iniciatyvos. 

Dovanok, Isabele, žinau, kad skaitysi šias eilutes kiek sutri- 
kusi, bet ir tau naudinga pasimokyti. Ir nekreipk dėmesio 
į kunigus, kurie apie tai nieko neišmano. 


Santjagas buvo jau nemažas miestelis, penki šimtai gyven- 
tojų, bet paskalos jame sklido taip greitai kaip kaime, tad 
nusprendžiau veltui negaišti laiko. Po pašnekesio su dvasi- 
ninku mano širdis daužėsi keletą dienų. Katalina pagamino 
man kočajujo tinktūros iš džiovintų jūros dumblių, išmir- 
kytų per naktį. Trisdešimt metų vartoju rytais tą tirštą gė- 
ralą, pripratau prie bjauraus jo skonio, užtat dar ir laikausi. 
Tą sekmadienį apsivilkau geriausiais išeiginiais, paėmiau už 
rankos tave, Isabele, kadangi jau kelis mėnesius gyvenai su 
manim, ir patraukiau per aikštę Rodrigo de Kirogos namų 
link kaip tik tada, kai žmonės po mišių eina iš bažnyčios, kad 
neliktų nemačiusių manęs. Su mudviem ėjo dar Katalina, 
apsisiautusi juoda skara ir murmėdama kečujų kalba burtų 
žodžius, kurie tokiais atvejais esti veiksmingesni už krikš- 
čionių maldas, o šalimais tipeno senasis šunelis Baltasaras. 
Tarnas indėnas atvėrė man duris ir nuvedė mane į svetainę, 
palikęs mano palydovus dulkinam vištų priterštam kieme. 
Vos akį užmetus man tapo aišku, jog reikės įdėti nemaža 
triūso, kad tas kariškas barakas, apleistas ir priplėkęs, taptų 
vieta, tinkama gyventi. Spėjau, kad Rodrigas nė padorios lo- 
vos neturi ir miega kareiviškame gulte; ne veltui tu taip greit 
pripratai prie mano namo patogumų. Reikėtų pakeisti tuos 
netašytus baldus, perdažyti sienas, pripirkti šio to ir sienoms 
papuošti, ir grindims užkloti, įrengti galerijų - ūksmingų ir 
saulėtų, kieme prisodinti medžių ir gėlių, įrengti baseinų ir 
fontanų - juk turėsiu čia gyventi ne metus ir ne dvejus. Man 
patiko kurti planus. Po minutės įėjo Rodrigas ir nustebo: 
iki tol nė karto nebuvau lankiusis jo name. Jis buvo jau spė- 
jęs nusimesti šventadienę liemenę, vilkėjo trumpas kelnes ir 

prasegtus baltus marškinius plačiomis rankovėmis. Man jis 
pasirodė labai jaunas, kad net kilo noras sprukti pro ten, pro 
kur atėjau. Kiekgi metų trūksta iki manęs tam vyriškiui? 

- Laba diena, ponia Inese. Ar kas atsitiko? Kaip laikosi 
Isabelė? 

- Atėjau pirštis jums į žmonas, pone Rodrigai. Kaip jums 
rodos? - išpyškinau vienu atsikvėpimu: tokiomis aplinkybė- 
mis nėr ko vaikščioti užuolankomis. 

Kirogos garbei turiu pasakyti, kad jis pažvelgė į mano pa- 
siūlymą su humoru: visas nušvito, iškėlė rankas į dangų ir 
paleido ilgą indėnišką šūksnį, lyg ir nederantį su jo stotu. 
Aišku, jį jau buvo pasiekusi Žinia apie La Gaskos žygius Peru 
ir keistą sprendimą, šovusį į galvą gubernatoriui; jį svars- 
tė visi karininkai, ypač viengungiai. Gal jis ir vylėsi tapti 
mano išrinktuoju, bet buvo pernelyg kuklus, kad tuo įtikėtų. 
Ketinau patikslinti susitarimo sąlygas, bet jis neleido man 
kalbėti, iš karto griebė mane, pakėlė į orą ir užspaudė lūpas 
bučiniu. Tada supratau, kad ir pati kone metus laukiau tos 
akimirkos. Įsitvėriau abiem rankomis jo marškinių ir grąži- 
nau jam bučinį su visa aistra, tiek laiko snūduriavusia ar tik 
slopinta, aistra, kurią tausojau Pedrui de Valdivijai ir kuri 
nesirengė užgesti anksčiau, negu aš pasensiu. Jutau tvirtą jo 
geismą, jutau jo rankas ant juosmens, ant sprando, plaukuo- 
se, jo lūpas ant veido ir kaklo, jo jaunatvišką kvapą, girdėjau 
jo balsą šnabždant mano vardą ir jaučiausi visiškai laimin- 
ga. Kaip skausmas dėl to, kad esi pamesta, gali per minutę 
virsti laime dėl to, kad esi geidžiama? Matyt, vis dar buvau 
labai lengvabūdiška... Tą valandėlę sau prisiekiau, kad būsiu 
ištikima Rodrigui iki gyvenimo pabaigos, ir ne tik žodis žo- 
din ištesėjau tą priesaiką, bet ir mylėjau jį trisdešimt metų, 
kasdien vis labiau. O mylėti jį buvo labai lengva. Rodrigas 
visada buvo nuostabus, su tuo sutiko visi, bet ir patys gerieji 
vyrai kitąsyk turi didelių trūkumų, išryškėjančių tik artimai 

bendraujant. Tik jau ne šis taurus bajoras, karys, draugas ir 
sutuoktinis. Niekad jis nereikalavo, kad pamirščiau Pedrą de 
Valdiviją, kurį gerbė ir mylėjo; tuo dar ir padėjo man išsau- 
goti jo atminimą, kad nedėkingoji Čilė pagerbtų jį taip, kaip 
jis nusipelnė, bet norėjo, kad jį pamilčiau, ir jam tai pavyko. 

Kai pagaliau paleidom vienas kitą iš glėbio ir atgavom kva- 
pą, išėjau duoti nurodymo Katalinai, o Rodrigas pasveikino 
savo dukrelę. Po pusvalandžio indėnai jau nešė vorele mano 
lagaminus, klauptą ir Švenčiausiosios Mergelės Gelbėtojos 
statulėlę į Rodrigo de Kirogos namą, o Santjago gyventojai, 
po mišių likę laukti Ginklų aikštėj, plojo katučių. Man pri- 
reikė dviejų savaičių pasirengti vestuvėms, kadangi norėjau 
tekėti ne patyliukais, bet iškilmingai ir su visomis apeigomis. 
Nebuvo įmanoma per tokį trumpą laiką išgražinti Rodrigo 
namą, tad mes tik prisodinom kieme medžių ir krūmų, pa- 
statėm arką, išpuošėm ją gėlėmis, sustatėm didelius stalus 
vaišėms ir įtaisėm stogelius. Tėvas Gonsalesas de Marmole- 
chas sutuokė mus būsimojoje katedroje, kuri tada buvo dar 
tik statoma; ceremonijoje dalyvavo daug žmonių - baltųjų 
ir juodųjų, indėnų ir metisų. Moterys pritaikė man Sesilijos 
baltą vestuvinę suknią, nes nebebuvo laiko atsisiųsti medžia- 
gos naujam apdarui. „Tuokis vilkėdama baltai, Inese, juk 
donas Rodrigas vertas būti tavo pirmąja meile“, - tvirtino 
Sesilija ir neklydo. Tuokėmės per giedotines mišias, o paskui 
iškėlėm vaišes pagal mano receptus: čia buvo pyragėlių su 
įdaru, troškintos paukštienos, kukurūzinio pyrago, įdarytų 
bulvių, pupelių su pipirais, keptas ėriukas ir ožiukas, žalu- 
mynų iš mano daržo ir įvairių desertų, kurių ketinau paruoš- 
ti sugrįžusiam Pedrui de Valdivijai. Ant stalų netrūko vyno, 
kurį ramia sąžine paėmiau iš gubernatoriaus rūsio, - juk jis 
lygiai priklausė ir man. Rodrigo namų durys buvo atdaros 
visą dieną ir kiekvienas, kuris norėjo pasivaišinti ir švęsti su 
mumis, buvo maloniai sutinkamas. Minioj šmižinėjo dešim- 

tys metisų ir indėnų vaikų, o kolonijos senoliai sėdėjo ant 
pusračiu sustatytų krėslų. Katalina suskaičiavo, kad per tuos 
namus perėjo trejetas šimtų Žmonių, bet kas ten patikrins; 
gal buvo ir daugiau. Rytojaus dieną Rodrigas ir aš kartu su 
tavim, Isabele, ir su janakonų palyda išvykom trumpam me- 
daus mėnesiui į mano ūkelį. Turėjom ir apsaugą - kelis ka- 
reivius, kad prireikus apgintų mus nuo Čilės indėnų, dažnai 
užpuolančių neatsargius keliautojus. Katalina ir ištikimosios 
mano tarnaitės, atsivežtos iš Kusko, pasirūpino kuo pato- 
giau įrengti Rodrigo namą; kita dalis gausaus tarnų būrio 
liko ten visam laikui. Tik tada Valdivija išdrįso išlipti iš laivo 
su abiem savo sugulovėmis ir sugrįžo į savo namą Santjage; 
rado jį švarų, tvarkingą ir visko pertekusį, bet be manęs. 


ŠEŠTAS SKYRIUS 


M d 


(Oilės karas, 1540-1553 metai 


Kas SKAITYS, PASTEBĖS, kaip pasikeitė raštas paskutinėje 
šio pasakojimo dalyje. Pirmaisiais mėnesiais rašiau pati, bet 
dabar pavargstu jau po pirmų eilučių, todėl ėmiau diktuo- 
ti; mano rašysena - tikra keverzonė, o tavo, Isabele, daili ir 
aiški. Tau patinka rūdžių spalvos rašalas, iš Ispanijos atke- 
liavusi naujovė; juo parašytą tekstą man daug sunkiau įskai- 
tyti, nors labai stengiesi man padėti, ir vis tiek tau neįsiūlau 
savo juodosios rašalinės. Daug sparčiau judėtume į priekį, 
jei tu, dukrele, mažiau mane klausinėtum. Man smagu ta- 
vęs klausytis. Tu šneki čilietiška ispanų kalbos tarme, švelnia 
ir melodinga; Rodrigas ir aš neįstengėm tavęs įpratinti prie 
skardžios chotos ir taisyklingo zeto. Taip šnekėjo vyskupas 
Gonsalesas de Marmolechas, kilęs iš Sevilijos. Jis mirė jau 
senokai, ar tu jį dar prisimeni? Vargšas senelis mylėjo tave 

kaip tikrą anūkę. Jau anuomet jam buvo bene septyniasde- 
šimt septyneri, bet atrodė kaip šimtametis Biblijos patriar- 
chas, barzdotas, nuolat skelbiantis pasaulio pabaigą ateisiant 
kartu su jo mirtimi. Tos apokaliptinės pranašystės netrukdė 
jam rūpintis žemiškomis gėrybėmis; jis turėjo Dievo dovaną 
pelnytis pinigo. Bene sėkmingiausias jo verslas buvo mūsų 
bendruomenės veislinių žirgų ferma. Visaip kryžmindami 
arklius išvedėm tvirtus, dailius ir klusnius gyvulius - gar- 
siuosius Čilės ristūnus; dabar jie paplitę jau visam žemyne, 
kadangi yra tokie pat tobuli kaip grynakraujai arabai, bet 
ištvermingesni. Vyskupas mirė tais pačiais metais kaip ir ge- 
roji mano Katalina; jį kamavo plaučių liga, kurios neįveikė 
jokios vaistažolės, o ją nudėjo čerpė, nukritusi iš dangaus per 
žemės drebėjimą ir pataikiusi tiesiai į sprandą. Smūgis buvo 
taiklus, vargšė taip ir nesuprato, kas ją nutrenkė. Apie tą lai- 
ką pasimirė ir Viljagra, taip susikrimtęs dėl savo nuodėmių, 
kad net apsivilko pranciškono abitą. Kurį laiką jis buvo Čilės 
gubernatorium; jį vis dar mena veržliausi jo kovos draugai, 
bet niekas labai negaili, nes buvo gobšas. Šykštumas - viena 
iš tų ydų, kuria mes, dosnieji ispanai, bjaurimės. 

Nebėra laiko leistis į smulkmenas, dukrele, nes gaišdami 
laiką mažmožiams niekaip neprieisim pabaigos; kam čia bus 
įdomu skaityti šimtus puslapių ir gilintis į istoriją, kurios 
galo nematyti! O koks gi tas galas? Turbūt mano mirtis, nes 
iki paskutinio atodūsio vis prisiminsiu ką nors puslapiams 
užpildyti; apie tokį kaip mano gyvenimą galima pasakoti ir 
pasakoti. Seniai turėjau imtis tų atsiminimų, bet vis buvau 
užsiėmusi; kad iškiltų klestintis miestas, reikėjo gerokai pa- 
dirbėti. Nerašiau tol, kol mirė Rodrigas ir liūdesys atėmė 
man norą rūpintis kitais dalykais, kurie pirmiau rodėsi ne- 
atidėliotini. Be jo naktimis nesumerkdavau akių ir nemiga 
skatinte skatino rašyti. Klausdavau save, kurgi mano vyras, 
gal jis kur nors manęs laukia, o gal yra čia pat, šiam name, 

glūdi kur šešėlyje ir paslapčiom stebi mane, kaip darydavo 
gyvas būdamas. Ką reiškia mirti? Kas ten, anapus? Ar tik 
naktis ir tyla? Man atrodo, kad mirti - reiškia tamsoje išlėkti 
kaip strėlei į dangaus skliautą, į begalinę erdvę, ir ten ieškoti 
žmonių, kuriuos mylėjau. Stebiuosi, kad ir dabar, kai tiek 
mąstau apie mirtį, vis dar turiu neįgyvendintų sumanymų 
ir nepatenkintų troškimų. Turbūt iš tiesų mano puikybė be- 
galinė: trokštu šlovės, noriu, kad žmonės mane minėtų, kaip 
sakydavo Pedras. Man rodos, kad šiame gyvenime niekur 
nenueinam, kad ir kaip skubėtume; žingsnis po žingsnio ei- 
name kas sau į mirtį. Skaičiuoju, kiek dienų man dar liko, ar 
spėsiu bent jau viską surašyti. 

Susituokusi su Rodrigu nutariau vengti Pedro, bent jau 
iš pradžių, kol išgaruos mano neapykanta, pakeitusi meilę, 
kuri tęsėsi dešimt metų. Kiek kitados jį mylėjau, tiek dabar 
juo bjaurėjausi; troškau įskaudinti jį taip, kaip seniau gy- 
niau. Jo ydos mano akyse išaugo, jis man nebeatrodė taurus, 
o veikiau ambicingas ir pilnas tuštybės; seniau jis man buvo 
tvirtas, gudrus ir griežtas, o dabar mačiau jį esant storą, vei- 
dmainišką ir žiaurų. Išlieti širdgėlą galėjau tik Katalinai, nes 
gėdijausi šitaip niekinti buvusį mylimąjį. Slėpiau tas mintis 
nuo Rodrigo, kadangi negalėjau dalytis blogais jausmais su 
tuo doru žmogumi. Pats negalėdamas elgtis niekšiškai, jis 
neįsivaizdavo, kad taip galėtų elgtis kas nors kitas. Gal jis ir 
stebėjosi, kad nesirodau Santjage, kai mieste yra Pedras de 
Valdivija, bet man apie tai nekalbėjo. Ėmiausi tvarkyti mu- 
dviejų vasarnamius ir stengiausi užtrukti juose kuo ilgiau ta 
dingstim, kad reikia sėti javus, auginti rožes, veisti arklius 
ir mulus, nors širdies gilumoj visu tuo bodėjausi ir ilgėjausi 
darbo ligoninėj. Rodrigas kas savaitę keliaudavo iš vasarna- 
mio į miestą ir atgal, vis lėkdavo šuoliais, kad greičiau vėl pa- 
matytų dukterį ir mane. Gaivus oras, fizinis darbas, bendra- 
vimas su tavim, Isabele, ir visu pulku šunyčių, senojo Balta- 

saro palikuonių, ėjo man į gera. Tuo metu daug meldžiausi, 
išeidavau su Švenčiausiąja Mergele į sodą, įsitaisydavom po 
medžiu ir išsakydavau jai, kas mane slegia. Ji man parodė, 
kad širdis - kaip ir dėžutė: kai ji prikimšta šlamšto, nebelieka 
vietos niekam kitam. Negalėsiu mylėti Rodrigo ir jo dukters, 
kol mano širdis bus pilna kartėlio, kalbėjo man Marija. Pa- 
sak Katalinos, nuo pagiežos oda apkarsta ir dvokia, todėl ji 
davė man gerti švarinančio nuoviro. Maldomis ir žolelėmis 
per du mėnesius išsigydžiau apmaudą Pedrui. Vieną naktį 
susapnavau, kad man išaugo kondoro nagai, aš užpuoliau 
Pedrą ir išlupau jam akis. Tai buvo nepaprastas sapnas, labai 
tikroviškas, ir pabudau lyg atsikeršijusi. Prašvitus atsikėliau 
„ir suvokiau, kad nebejaučiu to skausmo pečiuose ir sprande, 
kuris mane kamavo kelias savaites; prapuolė kenksminga 
neapykantos našta. Klausiausi rytmečio garsų: giedojo gai- 
džiai, lojo šunys, sodininkas šlavė terasą, šūkalojo tarnaitės. 
Aušo šilta ir giedra diena. Basa išėjau į kiemą, ir vėjelis pa- 
glostė man odą po marškiniais. Pagalvojau apie Rodrigą ir 
suvirpėjau iš geismo kaip jaunystėj, kai Plasensijoj spruk- 
davau į sodą, kad sugulčiau su Chuanu Malagiečiu. Skaniai 
nusižiovavau, pasirąžiau kaip katė, atsukusi veidą saulei, ir 
liepiau kinkyti arklius kelionei į Santjagą su tavim tą pačią 
dieną, be jokio bagažo, išskyrus drabužius, kuriais vilkiu, ir 
ginklus. Rodrigas draudė mums eiti iš namų be apsaugos, 
nes slėnyje šlaistosi gaujos indėnų, bet mes vis tiek išjojom. 
Mums pasisekė: be jokių nuotykių pasiekėm Santjagą tems- 
tant. Miesto sargybiniai, iš stebėjimo postų pamatę arklių 
keliamas dulkes, paskelbė pavojų. Rodrigas sunerimęs išbė- 
go manęs pasitikti (ar tik nenutiko nelaimė?), bet aš puoliau 
jam ant kaklo, pabučiavau į lūpas ir už rankos nusivedžiau į 
lovą. Tai buvo pirmoji tikra mūsų meilės naktis: iki tol mes 
tik treniravomės. Praslinko dar keli mėnesiai, kol gerai pa- 
žinom vienas kitą ir išmokom jausti malonumą. Mylėjau jį 

ne taip kaip Chuaną Malagietį, nejaučiau ir tokios aistros 
kaip Pedrui de Valdivijai; tai buvo brandus ir džiaugsmingas 
jausmas, be įtampos, laikui bėgant vis stiprėjantis, kol nebe- 
galėjau gyventi be jo. Lioviausi pati viena jodinėjusi į kaimą, 
išsiskirdavom tik Rodrigui prireikus skubėti į karą. Tas žmo- 
gus, toks rimtas žmonėse, namie būdavo švelnus ir linksmas; 
lepino mus, vadino savo karalienėmis, pameni? Taip išsipil- 
dė Katalinos pranašystė, kai ji man kriauklelėmis išbūrė, kad 
būsiu karalienė. Per tris dešimtmečius, kol gyvenom kartu, 
Rodrigo niekada namie nemačiau prastai nusiteikusio, kad 
ir kokie rūpesčiai jį slėgtų. Jis kalbėdavo su manim apie ka- 
riuomenę, valdymo reikalus, apie politiką, išpasakodavo, 
ko baiminasi ir kas jį slegia, bet mudviejų santykių netem- 
dė niekas. Jis pasikliovė mano suvokimu, klausdavo mano 
nuomonės, išklausydavo patarimus. Su juo nebuvo reikalo 
kalbėti užuolankomis, kad tik neįsižeistų, kaip atsitikdavo 
Valdivijai ir atsitinka daugeliui vyrų, pernelyg drebančių dėl 
savo autoriteto. 

Turbūt nenori, Isabele, kad apie tai kalbėčiau, bet negaliu 
nutylėti, nes privalai žinoti tą tėvo ypatybę. Prieš susieida- 
mas su manim Rodrigas manė, kad meilės valandėlei pa- 
kanka jaunystės ir energijos. Tai labai paplitusi klaida. Kai 
pirmąsyk sugulėm su juo, nustebau, kad jis skuba kaip koks 
penkiolikametis. Supratau kodėl: jis ilgai laukė manęs, slap- 
ta ir beviltiškai mylėjo mane devynerius metus, kaip pats 
prisipažino, bet ir kitomis naktimis jo elgesys nesikeitė. Ma- 
tyt, Eulalija, tavo mama, mylėjusi jį pavydulingai, nieko jo 
neišmokė; uždavinys jį apšviesti teko man, ir aš, išsivada- 
vusi nuo neapykantos Valdivijai, prisiėmiau jį labai mielai, 
kaip gali įsivaizduoti. Juk taip pat mokiau Pedrą de Valdiviją 
prieš daugybę metų, kai susipažinom Kuske. Nedaug teturiu 
patirties su karininkais ispanais, bet galiu tau pasakyti, jog 
tie, kuriuos pažinau, buvo labai menkai išprusę meilės reika- 

luose, nors mielai sutikdavo mokytis. Nesijuok, dukrele, tai 
tikra tiesa. Kalbu tau apie tai dėl visa ko. Nieko nežinau apie 
tavo intymius santykius su vyru, bet jei nesi jais patenkinta, 
patariu tau pasišnekėti apie tai su manim, nes kai numirsiu, 
nebeturėsi su kuo. Vyrus, lygiai kaip šunis ir arklius, tenka 
prijaukinti, bet tik nedaugelis moterų tai sugeba, nes pačios 
nieko nežino - ne visos yra turėjusios tokį mokytoją kaip 
Chuanas Malagietis. Be to, dauguma jų varžosi iš drovumo - 
prisimink garsiuosius marškinius su praskiepu, kuriais vil- 
kėjo Marina Ortis de Gaete. Taip ir plinta nemokšiškumas, 
dažnai pražudantis net ir karštesnę meilę. 

Vos tik sugrįžau į Santjagą ir pradėjau mylėtis su Rodrigu 
-jausdama tikrą pasitenkinimą ir palaimą, miestiečius vieną 
rytą pažadino sargybinio trimitas, skelbiantis pavojų. Rasta 
arklio galva, pamauta ant tos pačios ieties, ant kurios prieš 
daug metų buvo nešiojamos žmonių galvos. Geriau įsižiū- 
rėjus paaiškėjo, kad nugalabytasis žirgas yra Sultanas, mėgs- 
tamiausias gubernatoriaus ristūnas. Siaubo šūksnis įstrigo 
gerklėj miniai žmonių. Santjage buvo įvesta komendanto 
valanda siekiant išvengti vagysčių; nė vienas indėnas, ne- 
gras arba metisas neturėjo teisės vaikščioti naktį, už tai grė- 
sė šimtas rykščių per nuogą kūną miesto aikštėj prie gėdos 
stulpo; tokia pat bausmė laukė tų, kurie be leidimo rengs 
šventes, pasigers arba loš iš pinigų - tos ydos atleistinos tik 
jų šeimininkams. Komendanto valanda neleido įtarti mieste 
gyvenančių metisų ir indėnų, bet niekas nė neįsivaizdavo, 
kad galėtų šitaip nusikalsti ispanas. Valdivija liepė Chuanui 
Gomesui kankinti įtariamuosius, kol paaiškės, kas įvykdė 
tokį išniekinimą. 


Nors jau buvau išsigydžiusi nuo neapykantos Pedrui de 
Valdivijai, stengiausi kuo rečiau susitikinėti su juo. Vis tiek 
dažnai matydavomės, nesgi Santjago centras yra mažas ir 

gyvenom netoliese, bet nedalyvaudavom tuose pačiuose vie- 
šuose renginiuose. Draugai vengė kviestis mus abu iš karto. 
Susidūrę gatvėj ar bažnyčioj, pasisveikindavom galvos link- 
telėjimu ir tiek. Tačiau jo santykiai su Rodrigu nepasikeitė; 
Pedras vis taip pat rodė jam pasitikėjimą, o šis atsilygino at- 
sidavimu ir ištikimybe. Aš, žinoma, tapau kandžių pašaipų 
taikiniu. 

- Inese, kodėl žmonės tokie niekšai, taip bjauriai liežu- 
vauja? - stebėjosi Sesilija. 

- Jiems kliūva, kad aš, užuot likusi pamesta meiluže, ta- 
pau laiminga žmona. Jie džiūgautų matydami, kad stiprios 
moterys, tokios kaip tu ir aš, yra pažemintos. Tos, kurioms 
nepasisekė, negali mums dovanoti, kad mes triumfuojam, - 
paaiškinau jai. 

— Man toli iki tavęs, Inese, aš neturiu tavo tvirtybės, - šyp- 
telėjo Sesilija. 

— Už tvirtybę giriami tik vyrai, o mūsų lyčiai tai laikoma 
yda. Tvirtos moterys kelia pavojų pasaulio pusiausvyrai, nes 
ji remiasi vyrais, todėl jie išlieja apmaudą skriausdami jas 
ir bandydami sutrypti. Bet tos moterys - lyg tarakonai: tik 
susigūžia ir išsilaksto pakampėmis, - atsakiau. 

O štai tokios Marijos de Ensio, kaip prisimenu, nė vienas 
įžymesnis miesto gyventojas į svečius nekvietė, nors ji buvo 
ispanė ir gubernatoriaus sugyventinė; laikė ją tik jo ūkvede. 
Apie antrąją, Chuaną Chimenes, kalbėdami už akių šaipė- 
si, kad jos šeimininkė ją pamokiusi išdarinėti lovoj tokias 
figūras, kurių pati nebeįveikianti. Jeigu tai tiesa, man kyla 
klausimas, į kokią ydų klampynę jos įstūmė Pedrą, normalių 
ir atvirų jausmų vyriškį, niekada nesidomėjusį Fransisko de 
Agirės platinamomis prancūziškomis knygiūkštėmis ir jose 
aprašytomis įdomybėmis, išskyrus istoriją su vargšu vaiki- 
nuku Eskobaru, kai bandė nusiplauti kaltę pažemindamas 
mane iki paleistuvės. Beje, juk ligi šiol taip ir nepasakiau, 

kad Eskobaras nenuėjo iki Peru, bet ir nemirė dykumoj iš 
troškulio, kaip buvo spėjama. Tik po daugelio metų sužino- 
jau, kad jaunasis janakonas, jo palydovas, nuvedė jį slaptais 
takais į savo tėvų kaimelį, pasislėpusį tarp viršukalnių, ir ten 
abu gyvena lig šiol. Prieš iškeliaudamas į tremtį, Eskobaras 
pažadėjo Gonsalesui de Marmolechui, kad jei gyvas pasieks 
Peru, taps kunigu, nes neabejojo, kad Dievo pirštas išgelbėjo 
jį dusyk - pirmiau nuo kartuvių, paskui dykumoj. To pa- 
žado jis netesėjo, priešingai - turėjo kelias žmonas kečujes 
ir susilaukė vaikų metisų; taip savotiškai jis platino šventąjį 
tikėjimą. Bet grįžkim darsyk prie sugulovių, kurias Valdivi- 
ja parsigabeno į Kuską. Iš Katalinos sužinojau, kad jos vir- 
-davo jam gvazdikėlių trauktinę. Ko gero, Pedras baiminosi 
prarasti lytinį pajėgumą, kuris buvo jam ne mažiau svarbus 
kaip kario šaunumas, todėl ir visokias trauktines gėrė, ir dvi 
moteris pasisamdė, kad jį pastimuliuotų. Pagal jo metus 
geismas dar neturėtų būti sumažėjęs, bet jam šlubavo svei- 
kata ir skaudėjo senos žaizdos. Tų dviejų moteriškių liki- 
mas buvo nuotykingas. De Valdivijai mirus, dingo ir Chuana 
Chimenes; buvo šnekama, kad ją pagrobę mapučai per vieną 
išpuolį į pietus. Marijai de Ensio pasireiškė netikęs būdas ir 
ji įniko kankinti savo indėnes; kalbama, kad tų nelaimingųjų 
kaulai pakasti po namu, kuriame dabar posėdžiauja miesto 
taryba, ir kad naktimis girdėti jas dejuojant; bet tai jau vėl 
kita istorija ir nežadu į ją leistis. 

Nuo Marijos ir Chuanos laikiausi nuošaliai. Maniau, kad 
niekada taip ir neištarsiu joms nė žodelio, bet sykį Pedras 
nukrito nuo arklio ir susilaužė koją; tada jau jos mane pasi- 
šaukė, nes niekas geriau už mane nežinojo, ką daryti. Pirmą 
kartą įžengiau į namus, kurie kitados buvo mano, pastatyti 
mano pačios rankomis, ir jų nepažinau, nors tie patys baldai 
stovėjo tose pačiose vietose. Galisė Chuana, nedidukė, bet 
taisyklingo sudėjimo ir malonių veido bruožų, pasveikino 

mane tūpsniu, kaip dera tarnaitei, ir nuvedė į kambarį, pri- 
klausiusį mudviem su Pedru. Ten verkšlendama triūsė Ma- 
rija - dėjo pavilgus ant kaktos sužeistajam, kuris gulėjo nei 
gyvas, nei miręs. Ji puolė bučiuoti man rankų, kūkčiodama 
iš dėkingumo ir baimės - juk jei Pedras mirs, visai neaišku, 
kas jos laukia, - bet aš ją atstūmiau, švelniai, kad neįžeisčiau, 
ir priėjau prie lovos. Pakėlusi apklotą pamačiau, kad koja 
lūžusi dviejose vietose, ir pagalvojau, jog geriausia būtų ją 
amputuoti aukščiau kelio, kol neįsimetė gangrena, bet to- 
kia operacija mane visados baugino ir nesiryžau taip žaloti 
kūno, kurį kadaise mylėjau. 

Atsidaviau Švenčiausiosios Mergelės globai ir pasiruošiau 
gydyti lūžį kaip tik moku, padedama veterinaro ir kalvio, nes 
iš girtuoklio mediko nebūtų buvę jokios naudos. Lūžis buvo 
komplikuotas; čia jau Pedrui nepasisekė. Reikėjo kiekvieną 
kaulą apgraibom įstatyti į vietą, ir tiesiog per stebuklą man 
tai pusėtinai pavyko. Katalina apsvaigino pacientą burtų 
milteliais, ištirpintais alkoholyje, bet ligonis ir per miegus 
blaškėsi; keliems vyrams tekdavo jį laikyti per kiekvieną pro- 
cedūrą. Dirbau savo darbą be pagiežos ir pykčio, stengiausi 
nesukelti kančių, deja, tai buvo neįmanoma. Teisybę sakant, 
niekada neminėjau jo nedėkingumo. Tiek sykių Pedras nu- 
jautė mirsiąs iš skausmo, kad Gonsalesui de Marmolechui 
padiktavo testamentą, užantspaudavo jį ir įsakė saugoti po 
trimis užraktais miesto tarybos raštinėje. Kai po jo mirties 
antspaudas buvo sulaužytas, paaiškėjo, kad gubernatoriaus 
poste jį turi pakeisti Rodrigas de Kiroga. Turiu pripažinti, 
kad abi meilužės ispanės slaugė Pedrą itin rūpestingai ir iš 
dalies jų dėka jis vėl galėjo vaikščioti, nors paskui jau visą 
gyvenimą šlubavo. 


Chuanui Gomesui neprireikė nieko kankinti, kad sužinotų, 
kas nužudė Sultaną; jau po pusvalandžio tapo aišku, jog tai 

padarė Felipė. Iš pradžių negalėjau tuo patikėti, nes jaunasis 
mapučas be galo mylėjo tą žirgą. Sykį, kai indėnai prie Mar- 
ga Margos sužeidė Sultaną, Felipė jį slaugė kelias savaites, 
miegojo su juo, šėrė jį iš delno, valė ir gydė, kol arklys atsiga- 
vo. Vaikinas ir gyvulys taip prisirišo vienas prie kito, kad net 
Pedrui kilo pavydas, bet kadangi niekas geriau už Felipę ne- 
mokėjo elgtis su Sultanu, nutarė nesikišti. Apie jaunojo ma- 
pučo gebėjimą sutarti su arkliais sklido legendos, ir Valdivija 
buvo numatęs paskirti jį žirgininku, kai tik sulauks reikiamo 
amžiaus; kolonijoje, kur arklininkystė tokia svarbi, tai buvo 
labai garbinga pareigybė. Felipė nužudė taurųjį savo bičiu- 
lį perpjaudamas storąją kaklo arteriją, kad nesikankintų, o 
paskui nukirto galvą mačete. Nepaisydamas komendanto 
valandos ir prisidengdamas tamsa, atnešė galvą į aikštę ir 
pabėgo iš miesto, palikęs krauju paplūdusioj arklidėj ry- 
šulį su savo drabužiais ir menku turteliu. Išėjo nuogas, su 
tuo pačiu amuletu ant kaklo, su kuriuo prieš keletą metų ir 
buvo atėjęs. Įsivaizduoju, kaip jis basas bėgo minkšta žeme, 
pilna krūtine gerdamas slaptingus girios kvapus, kuriuos 
skleidžia lauramedis, kiljajus, rozmarinas, brido per klanus 
ir skaidrius upokšnius, plaukė per ledinius upių vandenis, 
regėdamas virš galvos vien bekraštį dangų; pagaliau laisvas! 
Kodėl jis taip barbariškai pasielgė su gyvuliu, kurį taip my- 
lėjo? Katalina, niekad jo nemėgusi, paaiškino neabejodama: 
„Argi nežinai, kad mapučas visada išeina tik su tuo, kas yra 
jo, aišku, mamitay?“ 

Spėju, kad Pedras de Valdivija siuto iš pykčio, prisieki- 
nėjo paskirsiąs Žiauriausią bausmę žirgininkui, kurį taip 
mėgo, bet buvo priverstas pamiršti apie kerštą, nes turėjo 
svarbesnių reikalų. Jam pavyko sudaryti sąjungą su svar- 
biausiu priešu, kasiku Mičimalonku, ir dabar jis rengė didelį 
žygį į šalies pietus, ketindamas pajungti mapučus. Senolis 
kasikas, nepasiduodantis senatvei, suvokė, kad jam naudinga 

susivienyti su huinkais, nes įsitikino neįstengsiąs jų sutriuš- 
kinti. Po smūgio, gauto iš Agirės, jis kaip ir nebeturėjo kuo 
papildyti savo kariaunos; šiaurėje liko tik moterys ir vaikai, 
kurių pusė - metisai. Jam teko rinktis viena iš dviejų: arba 
žūti, arba stoti į karą su pietiniais mapučais, kurie pastaruo- 
ju metu buvo atsidūrę keblioj padėty, mat neįstengė tesėti 
pažado sutriuškinti ispanus. Mičimalonkas pasirinko antrąjį 
kelią: taip bent jau liks vadu, o jo kariams neteks dirbti že- 
mės ir kasti aukso huinkams. 

O man vis nedavė ramybės mintys apie Felipę. Sulta- 
no mirtis rodėsi man simboliška: tais mačetės smūgiais jis 
nužudė gubernatorių, užkirto sau kelią grįžti ir išsinešė in- 
formaciją, sukauptą per sumanaus veidmainiavimo metus. 
Prisiminiau, kaip 1541 metų pavasarį čiabuviai pirmąsyk 
užpuolė begimstantį Santjago miestą, ir, ko gero, pradėjau 
suvokti, kokį vaidmenį mūsų gyvenime suvaidino Felipė. 
Tąsyk indėnai apsigaubė tamsiomis skraistėmis, kad galėtų 
naktį sargybos nepastebėti prisiartinti prie miesto, panašiai 
kaip Europoj Peskaros markizo daliniai apsnigtame lauke 
dangstėsi baltais apsiaustais. Felipė ne kartą girdėjo Pedrą 
pasakojant tą istoriją ir pakišo tą mintį tokiams. Ne šiaip sau 
jis dažnai dingdavo: berniukas stebėtinai ryžtingai - juk dar 
visai vaikas! - vykdė nuožmų planą. Felipei buvo leidžiama 
išeiti iš miesto pamedžioti; jam netrukdė priešai, kurie laikė 
mus apgulę, nes jiems jis buvo savas. Medžioklė teikė jam 
progą pabendrauti su saviškiais ir papasakoti apie mus. Tai 
jis, ne kas kitas, atnešė žinią, kad neva Mičimalonko žmonės 
telkiasi prie Santjago, jis padėjo surengti pasalą, į kurią nu- 
viliojo Valdiviją ir pusę mūsiškių, jis pasakė indėnams, kada 
geriausia mus užpulti. Kur buvo tasai vaikigalis per Santjago 
puolimą? Tos siaubingos dienos sąmyšyje mes jį visai pa- 
miršom. O jis pasislėpė arba talkino mūsų priešams, gal pa- 
dėjo ir gaisrą sukelti - kas žino. Keletą metų Felipė tyrinėjo 

arklius, išmoko juos tramdyti ir veisti; dėjosi į galvą kareivių 
pranešimus ir mokėsi karo strategijos; įgudo naudotis mū- 
siškais ginklais, nuo kardo iki arkebuzos ir patrankos; pažino 
mūsų stiprybes ir silpnybes. Buvom įsitikinę, kad jis dievina 
Valdiviją, savo Tėtušį, kuriam tarnavo uoliau nei kas kitas, o 
iš tiesų jį šnipinėjo, nes širdies gilumoj nekentė įsibrovėlių 
į jo kraštą. Tik vėliau sužinojom, kad jo tėvas buvo tokis, 
paskutinis iš ilgos vadų dinastijos, taip didžiavęsis karingais 
savo protėviais kaip Valdivija savaisiais. Įsivaizduoju, kokia 
baisi neapykanta gniaužė širdį Felipei. O dabar tas aštuo- 
niolikmetis mapučas, tvirtas ir lieknas kaip nendrė, nuogas 
lekia į drėgnas Pietų girias, kur jo laukia čiabuvių gentys. 


Tikrasis jo vardas buvo Lautaras. Jis tapo garsiausiu Arau- 
kanijos tokiu, įvarančiu mirtiną baimę ispanams, mapučų 
didvyriu, karinės epopėjos herojum. Ėmęsis vadovauti pa- 
krikiems indėnų būriams, jis subūrė kariuomenę, organi- 
zuotą ne prasčiau už geriausias Europos armijas, su kavale- 
rijos eskadronais ir pėstininkų pulkais. Žirgams pargriauti 
taip, kad jie liktų gyvi - arklius indėnai brangino ne mažiau 
nei mes, - pritaikė boleadorą: tai du akmenys, pririšti prie 
virvės galų; juos sviedus virvė supančioja žirgui kojas ir jį 
paguldo arba apsivynioja apie kaklą raiteliui ir nuverčia jį 
žemėn. Lautaras liepė saviškiams grobti arklius, išmokė juos 
auginti ir dresuoti, taip pat ir šunis. Lavino karius, kad jie 
taptų geriausiais pasaulio jojikais, nes tada mapučų kavale- 
rija būsianti nenugalima. Senovines kuokas, sunkias ir nepa- 
rankias, pakeitė trumpais vėzdais, kur kas veiksmingesniais. 
Per kiekvieną mūšį grobdavo priešo ginklus, kopijavo juos ir 
mokėsi jais naudotis. Sukūrė tokią veiksmingą ryšių sistemą, 
kad kiekvienas jo kareivis tučtuojau sužinodavo savo tokio 
įsakymus, ir įvedė geležinę drausmę, ne prastesnę už tą, ku- 
ria garsėjo ispanų legionai. Moteris pavertė negailestingomis 

kovotojomis, o vaikus pristatė maisto, šaudmenų ir prane- 
šimų nešioti. Gerai pažinojo vietovę ir stengėsi kariuome- 
nę slėpti miške, bet prireikus statė tvirtoves neprieinamose 
vietose ir ten mankštino vyrus, o iš žvalgų pranešimų žinojo 
apie kiekvieną priešo žingsnį ir galėjo užbėgti jam už akių. 
Vis dėlto šiam vadui nepavyko atpratinti karių nuo įpročio 
mirtinai nusigerti čiča ir mudajum po kiekvienos pergalės. 
Jei tik būtų pavykę, mapučai būtų sunaikinę mūsų kariuo- 
menę Pietuose. Ir po trisdešimties metų Lautaro dvasia vis 
dar gyva jo karių mintyse, o jo vardas skambės per amžius - 
jo sunaikinti mums nepavyks niekada. 

Apie Lautaro epopėją sužinojom kiek vėliau, kai Pedras 
de Valdivija patraukė į Araukaniją naujų miestų steigti - jis 
svajojo išplėsti konkistą iki pat Magelano sąsiaurio. „Juk 
Fransiskas Pisaras nukariavo Peru su pusantro šimto ka- 
reivių, įveikė trisdešimt penkių tūkstančių vyrų Atahualpos 
kariuomenę, tai būtų gėda, jei mus sulaikytų kažkokie Či- 
lės laukiniai“, - pareiškė jis miesto tarybos posėdyje. Pedras 
išžygiavo su dviem šimtais gerai aprūpintų karių, su ketu- 
riais karininkais, tarp kurių buvo narsusis Cheronimas de 
Alderetė, ir keliais šimtais janakonų, nešančių krovinius; dar 
jam talkino Mičimalonkas ant padovanoto žirgo, vadovau- 
jantis nedrausmingiems, bet karingiems būriams. Raiteliai 
buvo šarvuoti nuo galvos ligi kojų, pėstininkai turėjo kirasą 
ir skydą, net ir janakonams šalmas saugojo kiaušą, kad jo 
nesutriuškintų mapučo vėzdas. Žygis atrodytų visai šauniai, 
jei ne Valdivija: jį teko nešti dengtais neštuvais kaip kokią 
rūmų damą, nes dėl skaudamos kojos, deramai nesugijusios 
po lūžio, vadas nepajėgė joti. Prieš Žygį jis išsiuntė grėsmin- 
gajį Fransiską de Agirę atstatyti La Serenos ir steigti naujų 
miestų Čilės šiaurėje, nes ten beveik neliko gyventojų po 
baudžiamosios ekspedicijos, kurią prieš porą metų buvo su- 
rengęs tas pats Agirė, ir po to, kai iš ten pasitraukė visi Miči- 

malonko žmonės. Savo vietininku Santjage Valdivija paskyrė 
Rodrigą de Kirogą, vienintelį visų gerbiamą karininką, kurio 
visi klausė. Taip per vieną iš tų netikėtų gyvenimo posūkių 
vėl tapau gubernatoriene; faktiškai buvau ja visą laiką, tik ne 
visada oficialiai turėjau tą titulą. 


Lautaras pasprunka iš Santjago tamsiausią vasaros naktį 
nei sargybinių pamatytas, nei pažįstamų šunų aplotas. Bėga 
Mapočo pakrante, slapstydamasis tarp nendrių ir paparčių. 
Jis nesinaudoja huinkų kabamuoju tiltu, tik puola į juodus 
vandenis ir plaukia šaukdamas iš laimės. Šaltas vanduo ska- 
lauja jo kūną ir sielą, nuplaudamas huinkų dvoką. Plačiais 
grybšniais kerta upę ir išlipa kitame krante visai atgimęs. 
„Inče Lautaro! Aš Lautaras!“ - šaukia jis. Nejudėdamas lau- 
kia krante, kol drungnas oras išgarins drėgmę iš kūno. Gir- 
di, kaip karkia čončonas - dvasia paukščio kūnu ir žmogaus 
veidu, - ir panašiu balsu atsiliepia, tada pajunta visai čia pat 
esant vedlę Gvakoldą. Ne iš karto ją pamato, nors akys jau 
pripratusios prie tamsos, nes ji geba pavirsti vėjeliu, ji yra 
neregima, gali prasmukti tarp priešo eilių, žmonės jos nepa- 
stebi, šunys neužuodžia. Gvakolda, penkeriais metais už jį 
vyresnė, yra jo sužadėtinė. Lautaras pažįsta ją nuo vaikystės 
ir Žino, kad jai priklauso, lygiai kaip ji priklauso jam. Susi- 
tikdavo ją kiekvieną kartą, kai išsprukdavo iš huinkų miesto 
perduoti žinių saviškiams. Ji buvo ryšininkė, greitakojė pa- 
siuntinė. Tai ji atvedė vienuolikametį berniuką į svetimšalių 
įsibrovėlių miestą ir aiškiai pasakė, ką daryti, - apsimesti ir 
budėti; ji stebėjo iš arti, kaip vaikinukas pristojo prie juodai 
vilkinčio kunigo ir nuėjo su juo. Per paskutinį susitikimą 
Gvakolda jam liepė sprukti kitą naktį be mėnulio, nes jo lai- 
kas pas priešą jau pasibaigęs, ji jau žinanti visa kas reikia 
ir tautiečiai jo laukiantys. Tą naktį, pamačiusi jį be huinkų 
drabužių, nuogą, Gvakolda vaikiną pasveikina žodžiais mari 

mari, paskui pirmą kartą pabučiuoja į lūpas, palaižo jam vei- 
dą, paima jį kaip moteris, patvirtinanti savo teisę į jį. Mari 
mari, atsako Lautaras, jau žinantis, kad jo meilės valanda at- 
ėjo; tuoj galės pagrobti Gvakoldą iš jos trobelės, užsimesti 
ant pečių ir pabėgti su ja, kaip liepia paprotys. Tai jis jai pa- 
sako, ir ji šypsosi, paskui spėriu žingsniu nusiveda į pietus, 
visą laiką į pietus. Amuletą, kurio Lautaras niekad nenusii- 
ma, jam davė Gvakolda. 

Po kelių dienų jaunuoliai pagaliau pasiekia kelionės tikslą. 
Lautaro tėvas, didžiai gerbiamas kasikas, pristato jį kitiems 
tokiams, kad jie išgirstų, ką jo sūnus pasakys. 

- Priešas jau žygiuoja, tie patys huinkai, kurie sumušė 
mūsų brolius šiaurėje, - dėsto Lautaras. - Jie artėja prie Bio 
Bijaus, šventosios upės, su savo janakonais, arkliais ir šuni- 
mis. Su jais - ir Mičimalonkas, išdavikas, jis veda savuosius 
bailius prieš savo brolius Pietuose. Mirtis Mičimalonkui! 
Mirtis huinkams! 

Lautaras kalba ištisas dienas, pasakoja, kad arkebuzos - 
tik triukšmas ir vėjas, labiau reikia saugotis kardų, iečių, kir- 
vių ir šunų; karininkai dėvi grandininius marškinius, kurių 
nepramuša nei strėlės, nei medinės ietys; juos reikia apsvai- 
ginti vėzdais ir nutraukti nuo arklių virvinėmis kilpomis; at- 
sidūrę ant žemės jie esti bejėgiai, tada lengva juos nuvilkti ir 
sukapoti, nes po plienu yra mėsa. 

- Būkim atsargūs! Tie žmonės nepažįsta baimės. Pėsti- 
ninkams apsauga dengia tik krūtinę ir galvą, prieš juos tinka 
ir strėlės. Būkim atsargūs! Jie irgi nepažįsta baimės. Strėles 
reikia užnuodyti, kad sužeistieji nebegalėtų kautis. Arkliai 
svarbu, juos reikia sugauti gyvus, ypač kumeles - dėl prie- 
auglio. Reikės naktį siųsti vaikus prie huinkų stovyklų, kad 
primėtytų užnuodytos mėsos šunims, kurie visados būna 
pririšti. Darysim spąstus. Kasim gilias duobes, uždengsim 
jas šakomis, kad įkritę arkliai pasismeigtų ant iečių, įtaisytų 


290 ISABEL ALLENDE 


dugne. Mapučai pranašūs tuo, kad jų daug, jie yra greiti ir 
pažįsta girią, - kalba Lautaras. - Huinkai nėra neįveikiami, 
jie miega ilgiau nei mapučai, labai daug valgo ir geria, jiems 
būtini nešikai, nes jiems per sunku patiems nešiotis ginklus. 
Neduosim jiems ramybės nei dieną, nei naktį, būsim kaip 
vapsvos ir sparvos, - teigia jis, - iš pradžių juos išvarginsim, 
paskui išžudysim. Huinkai - irgi žmonės, mirtingi kaip ir 
mapučai, bet elgiasi kaip šėtonai. Šiaurėje ištisas gentis jie su- 
degina gyvas. Jie reikalauja, kad priimtume jų dievą, prikaltą 
prie kryžiaus, mirties dievą, nori, kad paklustume jų karaliui, 
kuris čia negyvena ir mes jo nepažįstam, nori užgrobti mūsų 
žemę ir paversti mus savo vergais. Klausiu žmones, kodėl? 
Dėl nieko, broliai. Jie nebrangina laisvės. Neturi išdidumo, 
yra nuolankūs, klaupiasi ant žemės, nulenkia galvą. Nepri- 
pažįsta nei teisingumo, nei atpildo. Huinkai yra bepročiai, 
bet pavojingi bepročiai. Ir sakau jums, broliai, niekada ne- 
būsim jų belaisviai, mirsim kovodami. Žudysim vyrus, bet 
grobsim gyvus jų vaikus ir moteris. Jie bus mūsų įkaitai, ir 
jei panorės, iškeisim vaikus į arklius. Tai yra teisinga. Mes 
tylūs ir greiti tartum žuvys, jie niekad nežinos, kad mes arti, 
o tada užgriūsim juos netikėtai. Mes - kantrūs medžiotojai. 
Šita kova bus ilga. Tegul žmonės ruošiasi. 


Kol jaunasis generolas Lautaras dienomis rengia strategiją, 
o naktimis slepiasi su Gvakolda tankumyne, kad slapčiom 
pasimylėtų, gentys išsirenka karo vadus, komanduosiančius 
būriams; jie patys bus pavaldūs nidoltokiui, tai yra tokių tokiui, 
Lautarui. Pavakario oras miško aikštelėj šiltas, bet vos stojus 
nakčiai atšals. Prasidėjo išankstinės varžybos, truksiančios 
kelias savaites; kandidatai rungtyniauja ir iškrinta vienas po 
kito. Tik stipriausi ir atspariausi, labiausiai užsigrūdinę ir 
ryžtingiausi gali tikėtis tapti būrių vadais. Į rato vidurį stoja 
vienas raumeningiausių. „Inče Kaupolikan!“ - prisistato jis. 

Kovotojas nuogas, tik šakumą dengia trumpa prikyštė, bet 
žastus ir kaktą juosia kaspinai, rodantys jo luomą. Du žaliū- 
kai prieina prie notofago rąsto, parengto tam tikslui, paima 
už abiejų galų ir įsiręžę pakelia. Parodo visiems, kad varžo- 
vai įvertintų jo svorį, paskui atsargiai užkelia jį Kaupolikanui 
ant tvirtų pečių. Nuo nežmoniškai sunkios naštos vyrui ima 
linkti liemuo ir keliai, vienu metu rodosi, kad jis jau klum- 
pa, bet ne - tuojau atsitiesė. Įsitempia visi raumenys, blizga 
prakaituota oda, gyslos kakle išsipučia, vos nesprogsta. Ratu 
sustoję žiūrovai sutartinai atsidūsta, kai Kaupolikanas pa- 
juda mažais žingsneliais - taupo jėgas, kad pakaktų dar ne 
vienai valandai. Reikės dar nugalėti kitus, tokius pat stiprius. 
Vienintelis jo pranašumas - žūtbūtinis ryžtas geriau mirti 
per išbandymus, negu užleisti pirmąją vietą. Jis veržiasi va- 
dovauti kariams mūšyje, nori, kad žmonės nepamirštų jo 
vardo, svajoja susilaukti vaikų su savo išrinktąja Fresija ir 
tikisi, kad jie nepadarys tėvui gėdos. Pasitaiso rąstą, įremtą į 
sprandą, prilaikydamas jį pečiais ir rankomis. Šiurkšti žievė 
drasko jam odą, kraujas srovena per plačią nugarą. Giliai 
įtraukia į plaučius kvapnaus girios oro, junta gaivų vėjelį ir 
rasos lašelius. Juodaakė Fresija, kuri taps jo žmona, jeigu jis 
laimės varžybas, žvelgia jam į akis ne su užuojauta, bet su 
meile. Žvilgsniu reikalauja, kad jis laimėtų: geidžia jo, bet 
tekės tik už geriausiojo. Jos plaukuose žėri kopihu - raudona 
miškų gėlė, auganti ore, Motinos Žemės kraujo lašas, pado- 
vanota Kaupolikano, kuris kopė į aukščiausią medį, kad ją 
nuskintų. 

Karys vaikšto ratu, baisingą svorį laikydamas ant pečių, ir 
šneka: „Mes esam Žemės sapnas, ji mus sapnuoja. Ir žvaigž- 
dėse yra būtybių, kurios sapnuoja ir turi savų stebuklų. Esam 
sapnai kituose sapnuose. Esam susituokę su Gamta. Sveiki- 
nam Šventąją Žemę, savo motiną, kuriai giedam araukarijų 
ir nendrių kalba, vyšnių ir kondorų kalba. Teateina vėjai, 

gėlėmis kvepiantys, ir teatneša protėvių balsą, kuris užgrū- 
dins mūsų žvilgsnį. Tegul senųjų tokių narsa srūva mūsų 
krauju. Tepasako senoliai, kad atėjo kirvio metas. Protėvių 
protėviai stebi mus ir tvirtai laiko mūsų ranką. Atėjo mū- 
šio metas. Turim mirti. Gyvenimas ir mirtis yra tas pat...“ 
Karys neskubėdamas kalba ir kalba ištisas valandas, meldžia 
dievus nepailsdamas, nors pečius jam slegia rąstas. Šaukiasi 
Gamtos dvasių, prašo ginti jo žemę, jo plačius vandenis, jo 
saulėtekius. Meldžia protėvius, kad vyrų rankas paverstų ie- 
timis. Prašo kalnų pumas, kad savo jėgą ir narsą paskolintų 
moterims. Pavargę žiūrovai gaivinasi skalsia vakaro rasa, kai 
kurie susikuria ugnį, kad būtų šviesiau, kramto spragintus 
kukurūzus, kiti jau ir užmiega arba išeina, bet ir vėl grįžta 
pilni nuostabos. Senoji žiniuonė šlaksto Kaupolikaną nen- 
drės stiebeliu, pamirkytu aukos kraujuje, kad sustiprintų jė- 
gas. Moteriškė bijo, nes praėjusią naktį sapnavo gyvatę-lapę, 
njeru-filu, ir žaltį-gaidį, pivičeną; jie sakė, jog kare bus pralie- 
ta tiek kraujo, kad Bio Bijus paraudonuos ir liks toks iki pa- 
saulio pabaigos. Fresija prikiša prie perdžiūvusių Kaupoli- 
kano lūpų kalebasą su vandeniu. Jis mato kietas mylimosios 
rankas prie savo krūtinės, paskui mato ją masažuojant kojų 
raumenis, bet nejaučia, kaip kad nejaučia nei skausmo, nei 
nuovargio. Jis kalba transo apimtas, vaikšto miegodamas, bet 
vis kalba. Taip slenka valanda po valandos, jau ir rytas išauš- 
ta, dienos šviesa skverbiasi pro aukštų medžių lapus. Karys 
plūduriuoja šaltame rūke, pakilusiame nuo žemės, pirmieji 
auksiniai spinduliai glosto jam kūną, o jis tebešoka baletą; 
jo nugara kruvina, bet žodžių srautas nenutrūksta. „Sulau- 
kėm hualano, šventojo vaisių meto, kai Šventoji Motina mus 
pamaitina, kedro riešutų meto, kai žvėrys veda jauniklius, 
o moterys gimdo Ngenečenui sūnus ir dukteris. Anksčiau už 
poilsio metą, už šalčio metą, kai miega Motina Žemė, ateis 
huinkai.“ 

Jo balsas nuaidėjo per kalnus; priėjo karių iš kitų gen- 
čių, ir štai miško laukymė jau pilna žmonių. Vis mažėja ra- 
tas, kuriuo vaikšto Kaupolikanas. Jam reikia atgauti jėgas; 
močiutė vėl jį vilgo šviežiu krauju, Eresija ir kitos moterys 
mazgoja jam kūną sudrėkintais triušių kailiukais, pagirdo jį 
vandeniu, deda į burną po kąsnelį sukramtyto valgio, kad 
prarytų nenutraukdamas poetiškos kalbos. Senieji tokiai 
pagarbiai lenkia galvą prieš karį: nieko panašaus jiems dar 
neteko matyti. Saulė kaitina žemę ir sklaido miglas, oras pri- 
sipildo permatomų drugelių. Virš medžių lajų danguje ryš- 
kėja įspūdingas ugnikalnio siluetas su amžinu dūmų stulpu. 
„Dar vandens kariui“, - liepia močiutė. Kaupolikanas, jau 
laimėjęs varžybas, nenusimeta rąsto, vis dar vaikšto ir šneka. 
Saulė pakyla į zenitą, paskui ima leistis ir pasislepia tarp me- 
džių, o jis nesustoja. Tūkstančiai mapučų eina ir eina į traką, 
minia pripildo ir jį, ir visą mišką, o nuo kalnų traukia vis 
nauji, skamba trutukos ir kultrūnai, skelbdami apie žygdarbį 
į visas keturias pasaulio šalis. Fresija nebenuleidžia akių nuo 
Kaupolikano, palaiko jį ir skatina. 

Galiausiai, jau naktį, karys įsiręžęs pakelia rąstą virš gal- 
vos, mažumėlę palaiko ir sviedžia tolyn. Lautaras jau turi 
vietininką. „O00000000000m! O0000000000000m!“ Ga- 
lingas šūksnis nuvilnija per girią, ataidi kalnuose ir lekia per 
visą Araukaniją; jį išgirsta net ir huinkai, esantys už daugelio 
lygų. „O000000000000m!“ 


Valdivija užtruko bemaž mėnesį, kol pasiekė mapučų žemes; 
per tą laiką jis tiek atsigavo, kad jau pajėgė tarpais joti, nors 
ir labai sunkiai. Vos apsistojus stovyklauti prasidėjo kasdie- 
ninės priešo atakos. Mapučai plaukte įveikdavo upes, užker- 
tančias kelią ispanams: šie negalėjo persikelti į kitą krantą 
be laivelių - per daug sunkūs buvo šarvai ir šaudmenys. Kol 
vieni čiabuviai stodavo prieš šunis nuoga krūtine, žinodami, 

kad bus gyvi sudraskyti, kiti puldavo ispanus. Palikę dešim- 
tis žuvusiųjų, nusivesdavo sužeistuosius, dar galinčius paeiti, 
ir dingdavo miške kareiviams dar nespėjus susiruošti jiems 
įkandin. Valdivija įsakė pusei sumažėjusios kariuomenės 
budėti sargyboje, kol kiti ilsėsis, ir keistis kas šešios valan- 
dos. Nepaisydamas persekiojimo, gubernatorius žygiavo vis 
tolyn ir laimėdavo kiekvieną susidūrimą. Vis giliau skverbė- 
si į Araukaniją, bet nesutikdavo gausių čiabuvių dalinių, tik 
pavienius būrelius; netikėti žaibiški jų antpuoliai vargino jo 
karius, bet nesustabdė - ispanai buvo pratę kautis su šimte- 
riopai gausesniu priešu. Nerimavo tik Mičimalonkas, mat 
labai gerai žinojo, su kuo greitai turės reikalų. 

Taip ir buvo. Pirmas rimtas susidūrimas su mapučais įvy- 
ko 1550 metų sausį, kai huinkai priėjo Bio Bijaus upę - ne- 
liečiamos mapučų teritorijos ribą. Ispanai įkūrė stovyklą 
prie ežero, saugioj vietoj, kur užnugaryje - šalti ir skaidrūs 
vandenys. Niekas nesitikėjo, kad priešai užklups iš vandens. 
Tačiau tai buvo seni jūrų vilkai, veikiantys greit ir tyliai. Sar- 
gyba nieko nematė, naktis rodėsi būsianti rami, tik staiga 
pasigirdo šiurpulingi klyksmai, prabilo fleitos ir būgnai, o 
žemę basomis kojomis sudrebino tūkstančių tūkstančiai 
Lautaro karių. Ispanų kavalerija, visada pasirengusi, paban- 
dė užtverti jiems kelią, bet čiabuviai neišsigando, kaip seniau 
kad išsigąsdavo atlekiančių arklių, o sustoję nepralaužiama 
siena apipylė priešą iečių kruša. Žirgai stojosi piestu ir raite- 
liams teko trauktis; tuo tarpu arkebuzininkai paleido pirmą- 
ją salvę. Lautaras buvo įspėjęs saviškius, kad šaunamiesiems 
ginklams užtaisyti prireikia kelių minučių, o tuo metu ka- 
reivis yra pažeidžiamas; kaip tik tada metas pulti. Suglumęs 
dėl to, kad mapučai visiškai nejaučia baimės ir kaunasi vyras 
prieš vyrą su šarvuotais kareiviais, Valdivija surikiavo savo 
dalinį taip, kaip buvo daręs Italijoj: priekyje pastatė glaustus 
būrius kirasomis šarvuotų raitelių, atkišusių ietis ir kardus, o 

užnugaryje paliko Mičimalonką ir jo vyrus. Aršus mūšis tru- 
ko ligi nakties ir baigėsi Lautaro kariuomenės pasitraukimu, 
bet tai nebuvo padrikas bėgimas galvotrūkčiais: čiabuviai 
traukėsi tvarkingai, pagal kultrūnų signalą. 

— Dar nesu matęs Naujajame Pasaulyje nieko panašaus 
į tuos kovotojus, - prisipažino išvargęs Cheronimas de Al- 
deretė. 

- Ir aš niekuomet nesu turėjęs tokio nuožmaus priešo. 
Tarnauju jo didenybei jau per trisdešimt metų, kariavau 
daugelyje šalių, bet niekada nesusidūriau su žmonėmis, ku- 
rie kautųsi taip įnirtingai, - pripažino Valdivija. 

— Ką dabar darysim? 

- Statysim čia miestą. Vieta kuo geriausia: patogi įlanka, 
plati upė, daug miško ir žuvies. 

— Ir tūkstančiai laukinių, - pridūrė Alderetė. 

— Pradėsim nuo tvirtovės. Visi, išskyrus sužeistuosius ir 
sargybinius, eis kirsti medžių, statyti tvirtos sienos ir kasti 
apsauginio griovio, kaip pridera. Žiūrėsim, ar tie barbarai 
dar ryšis mus pulti. 

Kur tau nesiryš! Vos ispanai baigė ręsti tvirtovės sieną, 
Lautaras prisistatė su milžiniška kariuomene; perbalę sar- 
gybiniai tvirtino būsiant gal dešimt tūkstančių. „Nėra nė 
pusės to, ir mes su jais susidorosim. Santjagas ir Ispanija nu- 
galės!“ - taip Valdivija kalbėjo savo kariams. Beatodairiška 
priešų drąsa ir atkaklumas darė jam didesnį įspūdį nei jų 
gausybė. Mapučai žygiavo labai drausmingai, suskirstyti į 
keturis dalinius su savais karo vadais. Siaubingą jų klyksmą, 
skirtą priešams bauginti, šįsyk dar stiprino fleitos, išdrožtos 
iš aname mūšyje kritusių ispanų kaulų. 

— Neįstengs jie peržengti griovio ir sienos. Sulaikysim juos 
arkebuzų šūviais, - kalbėjo Alderetė. 

- Jei užsidarysim tvirtovėj, mapučai laikys mus apsiausty, 
kol išmirsim badu, - aiškino Valdivija. 

- Apsiausty? Nemanau, kad jiems tai šautų į galvą: tokia 
taktika laukiniams nežinoma. 

- Bijau, kad jie bus daug ko išmokę iš mūsų. Turim jiems 
pasipriešinti. 

- Jų baisiai daug, vargu ar įveiksim. 

- Įveiksim su Dievo pagalba, - atkirto Valdivija. 

Jis liepė Cheronimui de Alderetei su penkiasdešimčia rai- 
telių pasitikti pirmąjį mapučų dalinį, kuris tvirtu žingsniu 
artėjo prie vartų nepaisydamas pirmos parako salvės, išgul- 
džiusios daug užpuolikų. Kapitonas ir jo kareiviai pakluso 
nemurmėdami, nors ir buvo įsitikinę, kad eina į tikrą mirtį. 
Valdivija jausmingai atsisveikino su bičiuliu, su kuriuo buvo 
pažįstamas daugybę metų ir kartu patyręs begalę pavojų. 


Stebuklų būna, tuo gali neabejoti. Tą dieną įvyko stebuklas, 
kitaip to nepaaiškinsi, - taip per amžius tvirtino tą įvykį ma- 
čiusių ispanų palikuonys, tikriausiai ir mapučai tą patį per- 
davė būsimosioms kartoms. 

Cheronimas de Alderetė stojo penkiasdešimties raite- 
lių būrio priekyje, davė signalą - ir vartai plačiai atsivėrė. 
Siaubingas čiabuvių klyksmas pasitiko atšuoliuojančius 
raitelius. Per porą minučių neapžvelgiama kovotojų minia 
apspito ispanus ir Alderetė kaipmat sumetė, kad brautis to- 
liau būtų savižudybė. Jis liepė saviškiams persigrupuoti, bet 
boleadorai - svaidyklės, pagamintos pagal Lautaro nurody- 
mus, - apraizgė žirgams kojas ir neleido manevruoti. Arke- 
buzininkai nuo sienos viršaus paleido dar vieną salvę, bet 
jų šūviai užpuolikų nesustabdė. Valdivija ryžosi pats išeiti 
pro vartus ir paremti kavaleristus, nors ir suprato, jog tada 
niekas nebegins tvirtovės, kurią supa trys čiabuvių daliniai: 
juk negalėjo palikti Dievo valiai penkiasdešimties savo ka- 
rių. Pirmą kartą per savo karinę karjerą jis išsigando padaręs 
nepataisomą taktinę klaidą. Peru didvyris, dar taip neseniai 

meistriškai sutriuškinęs Gonsalo Pisaro kariuomenę, sutriko 
prieš tuos laukinius. Ore aidėjo kurtinami klyksmai, įsaky- 
mų visai nebuvo girdėti; per tą sąmyšį vienas ispanas raitelis 
buvo nušautas, nes arkebuzininkas suklydo rinkdamasis tai- 
kinį. Umai pirmasis mapučų dalinys, įsitvirtinęs užimtame 
plote, pradėjo netvarkingai trauktis, o paskui jį bemaž tuo 
pat metu - ir kiti trys daliniai. Per porą minučių užpuolikai 
dingo iš mūšio lauko ir kaip zuikiai nukūrė į mišką. 
Priblokšti ispanai nesusigaudė, kas čia darosi, ir pamanė, 
ar tik čia nebūsianti kokia taktinė priešo naujovė: kaipgi 
kitaip paaiškinsi, kodėl jis taip staigiai pasitraukė iš vos tik 
prasidėjusio mūšio. Valdivija padarė tai, ką liepia karvedžio 
patirtis, - įsakė persekioti priešą. Štai kaip jis aprašė viską 
laiške karaliui: „Ir vos tik čia atsirado tie raiteliai, indėnai at- 
suko mums nugarą, tą patį padarė ir kiti trys jų daliniai. Pu- 
santro tūkstančio arba ir du tūkstančiai indėnų žuvo, daug 
kitų pasismeigė ant iečių, kai kuriuos paėmėm į nelaisvę.“ 
Tie, kurie ten buvo, tikino, kad visi matė stebuklą: ange- 
lo figūra, spindinti kaip žaibas, nusileido į mūšio lauką ir 
viską aplink užliejo antgamtine šviesa. Vieni tarėsi pažinę 
patį apaštalą Santjagą ant balto žirgo, kuris stojęs prieš lau- 
kinius, pasakęs jiems įtikinamą pamokslą ir liepęs pasiduoti 
krikščionims. Kiti įžvelgę Švenčiausiąją Mergelę Gelbėtoją, 
neapsakomo grožio moterį, vilkinčią aukso ir sidabro dra- 
bužiais; ji plevenusi aukštybėse. Indėnai belaisviai prisipaži- 
no regėję skaistų žiburį, kuris nubrėžė dangaus skliaute pla- 
tų lanką ir griausmingai sprogo, palikdamas ore žvaigždėtą 
pėdsaką. Vėliau mokyti žmonės kėlė kitas versijas: tai bu- 
vęs bolidas, tokia kaip ir Saulės nuolauža, nukritusi ant Že- 
mės. Niekada nebuvau mačiusi jokio bolido, bet man buvo 
nuostabu, kad jis turėjo apaštalo arba Marijos pavidalą ir 
nukrito kaip tik tada ir ten, kur reikėjo ispanams. Nežinau, 
ar ten buvo stebuklas, ar bolidas, tikra vien tai, kad indėnai 

siaubo apimti spruko, o krikščionys, laimėję mūšį, šventė 
nepelnytą pergalę. 

Pasak žinių, pasiekusių Santjagą, Valdivija paėmė į nelaisvę 
apie tris šimtus vyrų (nors karaliui paminėjo tik du šimtus) ir 
liepė juos nubausti - nukirsti kirviu dešinę ranką ir nupjauti 
peiliu nosį. Kol vieni kareiviai vertė belaisvius laikyti ranką ant 
trinkos, kad juodaodžiai budeliai galėtų užsimoti kirviu, kiti 
nardino strampus į verdančius riebalus, kad aukos mirtinai 
nenukraujuotų ir galėtų perduoti gautą pamoką savo genčiai. 
Tolėliau dar kiti luošino veidus nelaimingiesiems mapučams. 
Rankos ir nosys buvo kraunamos į pintines, o kraują suger- 
davo žemė. Laiške karaliui Valdivija rašė, kad įvykdęs teisin- 
"gumą sušaukė belaisvius ir kalbėjo jiems, nes tarp jų buvo ir 
kasikų, ir įžymių indėnų. Teisinosi, kad „pasielgė taip, nes 
daug sykių per pasiuntinius siūlė jiems taiką, bet jie nesutiko“. 
Vadinasi, tie kankiniai turėdavo dar ir išklausyti pamokymus 
kastilų kalba. Tie, kurie dar pajėgė stovėti, kėblino į girią ir 
rodė biges saviškiams. Daugelis po amputacijos nualpdavo, 
bet paskui atsikeldavo ir taip pat pasišalindavo kupini nea- 
pykantos, kad skriaudėjai negautų pasidžiaugti jų skundais ar 
dejonėmis. Kai budeliai iš nuovargio ir šleikštulio nebepakel- 
davo kirvio arba peilio, juos pavaduoti tekdavo kareiviams. 
Rankos ir nosys iš krepšių buvo iškratomos į upę ir kruvinos 
srovės nešamos plaukdavo į jūrą. 

Sužinojusi, kas įvyko, paklausiau Rodrigą, koks buvo to- 
kių skerdynių tikslas: jų padariniai, mano supratimu, bus 
baisūs, nes po to, ką padarėm, negalėsim tikėtis mapučų 
gailestingumo - sulauksim tik pikčiausio keršto. Rodrigas 
man paaiškino, jog kai kada tokios akcijos reikalingos prie- 
šui įbauginti. 

— Ar ir tu būtum panašiai pasielgęs? - kamantinėjau jį. 

— Manau, kad ne, Inese, bet aš tenai nebuvau ir negaliu 
kritikuoti generolo sprendimų. 

- Žinai, Rodrigai, aš dešimt metų buvau su Pedru ir lai- 
mėj, ir nelaimėj, todėl žinau, kad tai nebūdinga žmogui, kurį 
pažįstu. Pedras labai pasikeitė, ir, žinok, džiaugiuosi, kad jo 
nebėra mano gyvenime. 

— Karas yra karas. Meldžiu Dievą, kad jis greičiau pasi- 
baigtų ir galėtume taikingai kurti valstybę. 

- Jeigu jau kare viskas leistina, tai turim pateisinti ir žudy- 
nes, kurias Fransiskas de Agirė vykdė Šiaurėje, - atšoviau. 

Po barbariškos pamokos Valdivija surinko maistą ir gy- 
vulius, kuriuos pavyko atimti iš indėnų, ir visa tai nugabeno 
į tvirtovę. Išsiuntinėjo šauklius į miestus ir per juos apskelbė, 
kad įsipareigoja mažiau kaip per keturis mėnesius, apaštalo 
Santjago ir Švenčiausiosios Mergelės padedamas, įtvirtinti 
taiką šiame krašte. Man pasirodė, kad jis kiek pasiskubino 
švęsti pergalę. 


Pedras de Valdivija gyveno dar trejus metus; per tą laiką ma- 
tydavomės labai retai, žinios apie jį pasiekdavo mane tik per 
tarpininkus. Mudu su Rodrigu skųstis negalėjom, nes kur 
tik, būdavo, pažiūri, ten ir gyvuliai auga, ir sėklos gausėja, ir 
auksas spindi tarp akmenų, o gubernatorius užsimojo statyti 
tvirtoves ir kurti miestus Pietuose. Pirmiausia pastatydavo 
kryžių ir iškeldavo vėliavą, jei pasitaikydavo kunigas - au- 
kodavo mišias, paskui įrengdavo teisingumo medį, kitaip sa- 
kant - kartuves, ir liepdavo kirsti medžius gynybinei sienai 
ir būstams ręsti. Kebliausia būdavo prisivilioti gyventojų, bet 
pamažu atsirasdavo ir naujakurių - kad ir kareivių su šei- 
momis. Taip, be kitų, atsirado Konsepsjonas, La Imperialis 
ir Viljarika, pastaroji - šalia aukso kasyklų, atrastų prie Bio 
Bijaus intako. Aukso ten buvo išgaunama tiek, kad be aukso 
dulkių, būdavo, nenusipirksi duonos, mėsos, vaisių, daržo- 
vių nei dar ko nors; kitokių pinigų nė būti nebuvo - tik auk- 
sas. Pirkliai, smuklininkai ir pardavėjai nešiojosi svarsčius ir 

svarstykles, nes be jų nei parduosi, nei nupirksi. Taip išsipil- 
dė konkistadorų svajonė, ir niekas nebedrįso vadinti Čilės 
nei skarmalių kraštu, nei ispanų kapinėmis. Buvo įkurtas ir 
Valdivijos miestas, taip pavadintas karininkų reikalavimu, 
ne dėl gubernatoriaus tuštybės. Jo herbe įrašyta: „Sidabro 
upė ir miestas“. Kareiviai pasakojo, jog kalnų glūdumoj esąs 
garsusis Cezarių miestas, visas iš aukso ir brangakmenių, 
ginamas gražių amazonių, kitaip sakant - tas pats mitinis 
Eldoradas, tačiau praktiškasis Pedras de Valdivija nepuolė jo 
ieškoti - pagailėjo ir laiko, ir žmonių. 

Į Čilę sausumos ir jūrų keliais plūdo gausios karinės pa- 
jėgos, bet jų vis buvo negana įsitvirtinti plačioje teritorijo- 
je - pajūryje, giriose ir kalnuose. Pasveikinęs karius, guber- 
natorius dosniai, kaip visada, skirstydavo žemes ir indėnus, 
bet tai buvo tik gražūs žodžiai, poetiški ketinimai, nes ir tos 
žemės - neplėšti dirvonai, ir čiabuviai - nepajungti. Mapu- 
čai dirbo nebent jėga verčiami. Pedro koja išgijo, nors vis 
dar skaudėjo, bet joti nebetrukdė. Jis be poilsio išmaišyda- 
vo neaprėpiamus Pietus su nedidele karių palyda, brovėsi 
į drėgnus pavėsingus miškus po aukštomis žaliomis lajomis, 
kurias skleidė taurieji medžiai, o vainikavo didingoji arau- 
karija, kurios griežtas siluetas ryškėjo dangaus fone. Žirgų 
kanopos trypė kvapnią miško paklotę, o raiteliai kardais 
skynėsi kelią per tankmę, kai kada visai neįžengiamą, per 
papartynus. Brisdavo per šalto vandens upokšnius, kurių 
krantuose tupėdavo sužvarbę paukšteliai, per tuos pačius, 
į kuriuos mapučų moterys nardina savo naujagimius. Skai- 
drūs ežerai, kuriuose kaip veidrodyje atsispindi gili dangaus 
mėlynė, tokie tykūs, kad gali skaičiuoti akmenėlius dugne. 
Voratinkliai, pasipuošę rasos lašeliais, driekiasi tarp ąžuolų, 
mirtų ir lazdynų šakų. Vienas per kitą čiulba girios paukš- 
teliai - Žvirbliai, kikiliai, čivyliai, dagiliai, karveliai, strazdai 
ir daugybė kitų, net ir genys be paliovos kaukši snapu. Kur 

prajoja raiteliai, ten į orą pakyla debesys plaštakių, o smalsūs 
elniai prieina pasisveikinti. Šviesa, prasiskverbusi pro lapiją, 
piešia šešėlių raštus; rūkas, pakilęs nuo drungnos žemės, ap- 
gaubia pasaulį slaptinga migla. Lietus iš dangaus, upė ir eže- 
rai žemėje, balti putoti kriokliai - ištisas vandens pasaulis. 
O tolumoj visada snieguoti kalnai, rūkstantys vulkanai, de- 
besys klajūnai. Rudenį kraštovaizdis nusidažo auksu ir krau- 
ju, puošnus ir didingas. Pedro de Valdivijos siela ištrūksta į 
laisvę ir įsipainioja tarp stotingų kamienų, kuriuos dengia 
samanų aksomas. Tai Edeno sodai, Pažadėtoji žemė, rojus. 
Nebylus, ašarotas keliauja nukariautas nukariautojas, tyri- 
nėja tą vietą, kur baigiasi žemė, - Čilę. 

Sykį jojant jam su savo kariais per lazdynų giraitę nuo 
medžių lajų pabiro gabalai aukso. Nepatikėję tokiu stebuklu, 
kareiviai skubiai šoko nuo arklių ir puolė prie geltonųjų gur- 
vuolių, o Valdivija, apstulbęs ne mažiau už saviškius, bandė 
sugrąžinti tvarką. Kol ispanai pešėsi dėl aukso, juos apsu- 
po šimtas mapučų šaulių su strėlėmis. Lautaras buvo juos 
pamokęs taikytis į pažeidžiamas kūno vietas, kurių ispanai 
neapsaugo šarvais. Nė dešimčiai minučių nepraėjus miške 
buvo pilna nukautų ir sužeistų. Kol gyvi išlikę susigaudė, 
čiabuviai dingo taip pat slapčiomis, kaip buvo atsiradę. Tik 
vėliau paaiškėjo, kad ispanai susiviliojo masalu - akmenimis 
iš upės, aptrauktais plonyte aukso plėvele. 

Dar po kelių savaičių kitas ispanų dalinys, keliaujantis 
tomis vietomis, išgirdo moterų balsus. Vyrai risčia nusku- 
bėjo ten link, praskleidė paparčius ir išvydo žavingą reginį: 
upėj taškosi būrelis mergaičių su gėlių vainikais ant galvų, 
prisidengusios vien ilgais juodais plaukais. Kareiviai spus- 
telėjo žirgus pentinais ir puolė prie upės šaukte perspėdami 
undines, bet tos lyg niekur nieko maudėsi toliau be jokios 
baimės. Tik netoli nubrido barzdočiai, spoksodami į nuo- 
gales, kadangi upės dugne buvo klampus dumblas, kuriame 

arkliai grimzdo iki pilvų. Vyrai nušoko nuo balno ketinda- 
mi ištempti žirgus į tvirtą krantą, bet sunkių šarvų slegiami 
patys ėmė smukti į liūną. Ir vėl pasirodė nuožmieji Lautaro 
lankininkai ir strėlėmis suvarpė ispanus, o nuogos mapučų 
gražuolės gėrėjosi skerdynėmis nuo kito kranto. 

Labai greitai Valdivija įsitikino susidūręs su karvedžiu, to- 
kiu pat apsukriu kaip jis pats, pažįstančiu ispanų silpnąsias 
vietas, bet dėl to per daug nesikrimto. Jis buvo įsitikinęs, kad 
laimės. Mapučai, kad ir kokie klastingi ir kovose užsigrūdi- 
nę, karo lauke neprilygstantys patyrusiems jo karininkams 
ir kareiviams. Tai tik laiko klausimas, kalbėjo jis, kada Arau- 
kanija paklusianti jo valdžiai. Nesunkiai išsiaiškino vardą, 
einantį iš lūpų į lūpas, - tai Lautaras, tokis, išdrįsęs mesti iš- 
šūkį ispanams. Lautaras. Jam nė galvon nešovė, jog tai galėtų 
būti Felipė, buvęs jo arklininkas; apie tai jis sužinojo tik savo 
mirties dieną. Valdivija apsistodavo nuošaliuose naujakurių 
kaimeliuose ir karštomis kalbomis bandė jiems įteigti savo 
tvirtą optimizmą. Jį lydėdavo Chuana Chimenes, užėmusi 
mano vietą, o Marija de Ensio krimto nagus iš apmaudo 
Santjage. Gubernatorius laiškuose karaliui be paliovos kar- 
tojo, kad laukiniai supratę būtinumą pritarti jo didenybės 
planams ir pripažįstantys krikščionybės pranašumus, kad jis 
sutramdęs tą kraštą, nuostabiai gražų, našų ir jaukų, kuria- 
me tetrūksta ispanų ir arklių. Kur buvęs, kur nebuvęs vis 
nepamiršdavo paprašyti dar pinigų, bet imperatorius į tuos 
prašymus nekreipė dėmesio. 

Admirolas Pastenė, vadovaujantis dviejų senų laivų eska- 
drai, tyrinėjo pakrantę plaukiodamas iš šiaurės į pietus ir 
atgal, vis kovojo su nematomomis srovėmis, baisingomis 
juodomis vilnimis, netramdomais vėjais, kurie drasko bures, 
ir niekaip negalėjo rasti sąsiaurio, jungiančio vandenynus. 
Jis būtų tapęs antruoju kapitonu, praplaukusiu Magelano 
sąsiaurį 1554 metais. Pedras de Valdivija mirė to nesužino- 

jęs ir nesulaukęs, kada išsipildys jo svajonė nukariauti visą 
kraštą iki pat to žemėlapio taško. Kelionėse Pastenė atrado 
idiliškų vietelių ir aprašė jas iškalbingai, kaip ir dera italui, 
nutylėdamas saviškių smurtavimus. Vis dėlto gandas apie jų 
nusikaltimus pasklido, kaip visada anksčiau ar vėliau atsi- 
tinka. Metraštininkas, keliavęs su Pastene, papasakojo, kad 
vienoj tolimoj kelionėj draugiški indėnai jūrininkus pavaiši- 
no ir apdovanojo, o šie atsilygino savaip - prieš išplaukda- 
mi žagino moteris, daug vyrų išžudė, kitus paėmė į nelaisvę. 
Paskui tuos belaisvius, sukaustytus grandinėmis, nugabeno 
į Konsepsjoną ir ten rodė mugėje kaip kokius žvėris. Valdi- 
vija nusprendė, jog dėl to įvykio, kaip ir dėl daugelio kitų, 
nedarančių garbės kariams, neverta eikvoti popieriaus ir ra- 
šalo, todėl apie juos karaliui neužsiminė. 

Kiti karininkai, kaip antai Viljagra ir Alderetė, čia grįž- 
davo, čia vėl atvykdavo, šuoliais jodinėjo per slėnius, kopė 
į kalnus, landžiojo po miškus, irstėsi po ežerus ir taip stengė- 
si įtvirtinti savo buvimą šiame įstabiame krašte. Neišveng- 
davo ir trumpų susidūrimų su indėnų būriais, bet Lautaras 
stengėsi neparodyti tikrosios savo jėgos, kol be galo atsargiai 
rengėsi karui nuošaliausioje Araukanijos vietoje. Mičima- 
lonkas žuvo viename mūšyje su Lautaru ir kai kurie jo kovo- 
tojai perbėgo pas kraujo brolius mapučus, bet daugelis jų vis 
dar klausė Valdivijos. Gubernatorius spyrėsi plėsti konkistą 
į pietus, bet kuo labiau didėjo nukariautoji teritorija, tuo 
sunkiau buvo ją kontroliuoti. Tekdavo kiekviename mies- 
te palikti karinę įgulą naujakuriams ginti, o kitus kareivius 
siųsti krašto žvalgyti, čiabuvių malšinti, gyvulių ir maisto 
grobti. Kariuomenė buvo išskaidyta mažais būreliais, ištisus 
mėnesius neturinčiais tarpusavio ryšio. | 

Rūsčią žiemą konkistadorai glaudėsi naujakurių kaimuo- 
se, kuriuos vadino miestais, nes būtų buvę per sunku su vi- 
somis atsargomis bastytis po pažliugusią žemę negailestin- 

gai pliaupiant lietui, anksti temstant ir vėlai švintant, ištverti 
ledinį vėją, stingdantį kaulus. Nuo gegužės lig rugsėjo žemė 
ilsėjosi, nutildavo visa, kas gyva, tik sraunių upių šniokšti- 
mas ir lietaus teškėjimas, audros su griaustiniais ir žaibais 
drumstė žiemos miegą. Tais poilsio ir ankstyvų sutemų mė- 
nesiais Valdiviją supo demonai, sielą jam slėgė nuojautos ir 
sąžinės graužatis. Nulipus nuo arklio ir nusisegus kalaviją, 
užplūsdavo juodos mintys apie piktą lemtį. Santjage buvo 
šnekama, kad gubernatorius labai pasikeitęs, susenęs, o jo 
vyrai nebepasitikintys juo taip aklai kaip seniau. Pasak Se- 
silijos, jo žvaigždė pradėjo kilti, kai jis pažino mane, ir ėmė 
leistis, kai su manim išsiskyrė; ta gąsdinanti teorija neturi 
pagrindo, nes neketinu prisiimti nei nuopelnų dėl jo laimė- 
jimų, nei kaltės dėl nesėkmių. Kiekvienas pats yra savo li- 
kimo šeimininkas. Valdivija tuos šaltus mėnesius leido po 
stogu apsimuturiavęs vilnoniais pončais, šildydamasis žarijų 
krosnelėmis ir rašydamas laiškus karaliui. Chuana Chime- 
nes virė jam matę - karčios žolės antpilą, padedantį ištverti 
senų žaizdų skausmą. 

O tuo tarpu Lautaro kovotojai, patys neregimi, iš tankmės 
stebėjo huinkus - taip jiems buvo liepęs nidoltokis. 


1552 metais Pedras de Valdivija keliavo į Santjagą. Jis neži- 
nojo, kad tai paskutinis jo apsilankymas čia, bet įtarė, nes 
vėl jį ėmė kankinti juodi sapnai. Kaip ir anksčiau, sapnuo- 
davo žudynes ir drebėdamas pabusdavo Chuanos ramina- 
mas. Iš kur aš tai žinau? Iš to, kad jis gydėsi latuė žieve, 
turinčia nuginti košmarus. Šiame krašte nieko nenuslėpsi. 
Atvykėlį pasitiko ta proga šventiškai pasipuošęs miestas, 
klestintis ir tvarkingas: Rodrigas de Kiroga pasirodė be- 
sąs išmintingas gubernatoriaus vietininkas. Per tuos porą 
metų mūsų gyvenimas pagerėjo. Rodrigo namas miesto 
aikštėj buvo pagal mano nurodymus rekonstruotas ir tapo 

derama laikinojo gubernatoriaus rezidencija. Įsismaginusi 
ėmiau statyti už kelių kvartalų dar vieną namą ketindama 
padovanoti jį tau, Isabele, kai tekėsi. Be to, turėjom labai 
patogius namus ūkyje už miesto; jie man patinka, nes yra 
erdvūs, aukštomis lubomis, su galerijomis ir vaismedžių 
sodais, kuriuose auga ir vaistažolės, ir gėlės. Diendaržyje 
įkurdinau naminius gyvulius ir liepiau juos gerai saugoti, 
kad nepavogtų. Parūpinau ir padorius butus tarnams; man 
pikta matyti, kad kai kurie kolonistai arklius laiko geriau 
nei žmones. Nepamiršdama, kad pati esu žemos kilmės, ge- 
rai sutariu ir su tarnais, o jie visada buvo man ištikimi. Juk 
jie - mano šeimyna. Tais laikais Katalina, vis dar stipri ir 
sveika, rūpinosi namais, bet aš akylai žiūrėjau, kad nebūtų 
skriaudžiami tarnai. Visų darbų tiesiog nespėdavau atlikti. 
Sudarinėjau įvairius sandėrius, stačiau namus, padėdavau 
Rodrigui valdymo reikaluose, be to, dalijau labdarą, o jos 
niekada negana. Beturčiai indėnai, kasdien pamaitinami 
mūsų virtuvėj, išsirikiuodavo į eilę aplink visą Ginklų aikš- 
tę; Katalina tiek dejavo dėl tos minios, pritrypiančios mums 
namus, kad nutariau įkurti valgyklą kitoj gatvėj. Laivu iš 
Panamos į Čilę atplaukė ponia Flora, Senegalo negrė, nuos- 
tabi virėja; ji ėmėsi vykdyti tą sumanymą. Juk Žinai, Isabele, 
apie ką kalbu: tai ta pati moteriškė, kurią tu pažįsti. Į Čilę ji 
atvyko basa, o dabar rengiasi brokatais ir gyvena rūmuose, 
kurių pavydi įžymiausios Santjago ponios. Jos gaminami 
valgiai buvo tokie geri, kad ponija ėmė piktintis, kodėl čia- 
buviai valgo skaniau nei jie; tada poniai Florai šovė į galvą, 
kad galėtume finansuoti vargšų valgyklą pardavinėdamos 
skanėstus pasiturintiems ir dar mums liktų pinigų. Taip 
ji, laiku ėmusis to verslo, praturtėjo, bet mano problemos 
liko neišspręstos, nes vos tik prisikimšusi kišenes aukso ji 
pamiršo elgetas ir šie vėl ėmė plūsti prie mano durų. Taip 
tebėra ir dabar. 

Pasklidus žiniai, kad Valdivija jau pakeliui į Santjagą, pa- 
jutau, kad Rodrigas susirūpinęs - nežino, kaip elgtis, kad 
nieko neįžeistų, kaip suderinti oficialias savo pareigas, ištiki- 
mybę bičiuliui ir norą apsaugoti mane. Daugiau kaip dvejus 
metus nebuvom matę mano senojo meilužio ir visai jo ne- 
pasigesdavom. Jam parsiradus lioviausi būti gubernatoriene 
ir piktdžiugiškai svarsčiau, ar Marija de Ensio sugebės pri- 
sitaikyti prie situacijos. Sunkiai galėjau įsivaizduoti ją mano 
vietoj. 

- Žinau, Rodrigai, apie ką galvoji. Nusiramink, dėl Pedro 
problemų nekils,- tariau jam. 

— Gal būtų geriau, kad išvažiuotum į kaimą su Isabele... 

— Neketinu sprukti, Rodrigai. Juk tai ir mano miestas. Kol 
Pedras bus čia, nedalyvausiu oficialiuose renginiuose, o šiaip 
jau mano gyvenimas eis kaip ėjęs. Esu tikra, jog jei ir pama- 
tysiu Pedrą, keliai man nesulinks, - taip tarusi susijuokiau. 

— Neišvengiamai susitiksi su juo, Inese, ir gana dažnai. 

— Tai dar ne viskas, Rodrigai. Juk turėsim iškelti puotą jo 
garbei. 

— Sakai, puotą? 

— Žinoma, esam antrieji asmenys Čilėje, ir mums dera jį 
pavaišinti. Pakviesim jį su Marija de Ensio ir, jei norės, su ta 
antrąja. Kuo ji vardu, toji galisė? 
kai ką nors siūlydavau, bet aš pakštelėjau jam į kaktą ir už- 
tikrinau, kad jokio skandalo nesukelsiu. Iš tiesų jau buvau 
užsisakiusi naujų suknelių pas kelias siuvėjas, o ponia Flo- 
ra, tai progai pasamdyta, rinko produktus patiekalams, ypač 
gubernatoriaus mėgstamiems desertams. Laivais atplukdyta 
melasa ir cukrus, jau ir Europoj brangūs, Čilėj kainavo ne- 
žmoniškai daug, tačiau ne kiekvieną desertą galima sutaisyti 
su medum, nebent aš atsisakyčiau mokėti prašomą kainą. 
Ketinau priblokšti svečius gausybe patiekalų, dar neregėtų 

mūsų sostinėj. „Bet tu labiau rūpinkis, kuo būsi apsivilku- 
si, tikrai, sefioray“, - ragino mane Katalina. Liepiau jai išly- 
ginti elegantišką šilkinę vario spalvos suknelę, tik ką gautą 
iš Ispanijos; besimainantys jos atspalviai taip tiko man prie 
plaukų... Tiek to, Isabele, galėjau ir neprisipažinti tau, kad 
dažiau plaukus chna, kaip arabės ir čigonės, - tu tai žinai ir 
be manęs. Tiesa, suknelė buvo man ankštoka, nes nuo gero 
gyvenimo ir Rodrigo meilės papilnėjau kūnu ir siela, bet vis 
tiek atrodžiau geriau už Mariją de Ensio, kuri rengėsi kaip 
kekšė, arba už tą viliokę jo tarnaitę, kuriai toli gražu iki ma- 
nęs. Tu, dukrele, nesijuok. Suprantu, kad tas komentaras at- 
rodo šališkas ir net žemas, bet ką padarysi: tos bobos tikrai 
buvo labai prastos. 

Pedras de Valdivija įžengė į Santjagą kaip triumfatorius, 
pro arkas iš šakų ir gėlių; miesto tarybos nariai ir daugybė 
miestiečių sveikino jį ovacijomis. Ginklų aikštėje išsirikia- 
vo Rodrigas de Kiroga su savo karininkais ir kareiviais, visi 
pasipuošę išblizgintais šarvais ir plunksnotais šalmais. Ma- 
rija de Ensio, stovėdama kitados man priklausiusio namo 
tarpdury, laukė savo šeimininko maivydamasi ir pakikenda- 
ma. Kokia šlykštynė! Aš pasistengiau nesirodyti, stebėjau tą 
spektaklį iš šalies, pro langą. Man pasirodė, kad Pedras ūmai 
suseno, apsunko ir juda kažkaip iškilmingai - nežinau, ar iš 
puikybės, ar dėl nutukimo, ar dėl kelionės nuovargio. 

Tą naktį gubernatorius ilsėjosi, kaip spėju, savo sugulovių 
glėbyje, o rytojaus dieną ėmėsi darbo stropiai kaip visada. 
Išklausė smulkią Rodrigo ataskaitą apie kolonijos ir mies- 
to būklę, peržiūrėjo iždininko sąskaitas, sužinojo miesto ta- 
rybos pageidavimus, priėmė visus miestiečius, atėjusius su 
prašymais arba teisybės ieškoti. Jis gerokai pasikeitė: tapo 
pasipūtęs, nekantrus, išdidus ir despotiškas, nepakentė nė 
menkiausio prieštaravimo - tuoj, būdavo, ima grasinti. Ne- 
bereikėjo jam nei patarimų, nei pritarimo, viską sprendė pats 

vienas kaip koks monarchas. Pernelyg daug laiko praleidęs 
kare įprato, kad kariuomenė jo klausytų nemurmėdama. At- 
rodo, kad taip jis elgėsi ir su savo karininkais, ir su bičiuliais, 
bet Rodrigui de Kirogai buvo malonus; turbūt numanė, kad 
šis nepakenčia nepagarbos. Anot Sesilijos, nuo kurios nie- 
kas negalėjo pasislėpti, jo sugulovės ir tarnai jo bijojo, nes 
ant jų Valdivija išliedavo visą apmaudą - nuo sąnarių skaus- 
mo iki širdgėlos, kad karalius atkakliai tyli ir neatsakinėja 
į jo laiškus. 

Puota gubernatoriaus garbei buvo viena iš įspūdingiau- 
sių, kurias man teko matyti per ilgą savo amželį. Jau vien 
sudaryti kviestinių svečių sąrašą buvo sunkus uždavinys, 
nes juk negalėjom pakviesti visų penkių šimtų sostinės gy- 
ventojų sykiu su šeimomis. Kvietimų laukė daug svarbių 
asmenų. Santjagas kunkuliavo nuo svarstymų, visi troško 
pasirodyti šventėje, netikėtas dovanas man nešė ir drau- 
gystę prisiekinėjo žmonės, kurie dar vakar manęs tartum 
ir nematė, bet turėjom palikti sąraše tik senuosius karinin- 
kus, atėjusius su mumis į Čilę dar 1540 metais, karaliaus 
valdininkus ir miesto tarybos narius. Atsigabenom iš kai- 
mo pagalbininkų indėnų, aprengėm juos prašmatniomis 
uniformomis, bet neįstengėm apauti, nes batų jie negalėjo 
pakęsti. Salę apšvietėm šimtais žvakių, aliejinių žibintų ir 
pušies sakų deglais, skleidžiančiais malonų kvapą. Spin- 
dėte spindėjo visas namas, kupinas gėlių, didelių dubenų 
su to metų laiko vaisiais ir narvelių su paukščiais. Svečius 
vaišinom brangiu vynu iš Peru ir Čilės vynu, kurį buvom 
pradėję gaminti mudu su Rodrigu. Tris šimtus svečių su- 
sodinom prie pagrindinio stalo, dar šimtą - kitose salėse 
ir kieme. Nusprendžiau, kad šį vakarą moterys sėdės prie 
stalo kartu su vyrais, kaip Prancūzijoj (apie tai buvau gir- 
dėjusi), o ne ant pagalvėlių, išmėtytų grindyse, kaip įpras- 
ta Ispanijoj. Papjovėm paršelių ir ėriukų, kad valgiai būtų 

įvairesni, patiekėm kimštų paukščių ir žuvų, kurias gabe- 
nom gyvas jūros vandeny. Įtaisėm atskirą stalą desertui, 
tortams, sluoksniuotiems pyragaičiams, bezė, trynių biskvi- 
tams, pieno drebučiams, vaisiams. Vėjas nešiojo po miestą 
vaišių kvapsnius; visur dvelkė česnakais, kepta mėsa, kara- 
mele. Svečiai susirinko apsirengę geriausiais išeiginiais dra- 
bužiais - naudojosi reta proga išsitraukti iš skrynių dugno 
šventinius apdarus. Gražiausia šventės moteris, žinoma, 
buvo Sesilija; ji vilkėjo melsvą suknią, sujuostą auksiniu dir- 
želiu, ir buvo pasipuošusi inkų princesės brangenybėmis. 
Atsivedė ir negriuką; šis atsistojo už jos krėslo ir vėdavo ją 
plunksnų vėduokle. Ta subtilia detale princesė apstulbino 
mus - pasijutom esantys tokie pat prasčiokai kaip ir visi 
kiti. Valdivija atėjo su Marija de Ensio, kuri, turiu pripažinti 
atrodė neblogai, bet antrąją paliko namie, nesgi pasirodyti 
viešai su dviem sugulovėm būtų buvęs antausis mūsų ben- 
drijai, mažai, bet išdidžiai. Man jis pabučiavo ranką ir pasa- 
kė keletą mandagių žodžių, pritinkamų tokia proga. Lyg ir 
įžiūrėjau jo žvilgsnyje liūdesį kartu su pavydu, bet gal man 
tik taip pasirodė. Kai susėdom prie stalo, jis pakėlė taurę, 
paskelbė tostą už Rodrigą ir mane, kaip vaišingus šeimi- 
ninkus, ir pasakė jausmingą kalbą, kurioj palygino sunkius 
laikus, kai Santjage vos prieš dešimt metų siautė badas, su 
dabartiniu perteklium. 

- Šiame karališkame bankete, gražioji ponia Inese, stinga 
tik vieno dalyko... - baigė jis šneką laikydamas iškeltą taurę; 
jo akys buvo drėgnos. 

— Nebesakykit man nieko, jūsų malonybe, - atsakiau jam. 

Ir štai tada įžengei tu, Isabele, vilkėdama ploniausio balto 
audinio suknele, su gėlių ir kaspinų vainiku, ir įnešei baltos 
drobės skepetaite uždengtą sidabrinį dubenį su kimštiniu 
pyragu, skirtu gubernatoriui. Svečiai sutiko tavo pasirody- 
mą audringais plojimais, nes visi dar prisiminė liesųjų kar- 

vių metus, kai kišom į pyragėlius visa, kas po ranka pakliuvo, 
netgi driežus. 

Po vakarienės buvo šokiai, bet Valdivija, žinomas kaip mi- 
klus šokėjas, turintis gerą klausą ir įgimto grakštumo, šokti 
atsisakė dėl sąnarių skausmo. Kai svečiai išsiskirstė ir tarnai 
išdalijo vaišių likučius vargšams, susirinkusiems į Ginklų 
aikštę bent pasiklausyti puotos, užrakino namus ir užgesino 
žvakes, Rodrigas ir aš išvargę kritom į lovą. Priglaudžiau gal- 
vą prie jo krūtinės, kaip visada, ir išmiegojau nesapnuodama 
šešias valandas - man, vis nemigos kankinamai, tai buvo iš- 
tisa amžinybė. 


Gubernatorius užtruko Santjage trejetą mėnesių. Per tą laiką 
jis priėmė sprendimą, tikriausiai gerai apmąstytą: pasiuntė 
Cheronimą de Alderetę į Ispaniją su šešiasdešimčia tūks- 
tančių aukso pesų, skirtų karaliui; tai buvo duoklė, priklau- 
santi sostinei, penktadalis kolonijos pajamų, tačiau juokinga 
suma, palyginti su šio metalo prikrautais galeonais, plau- 
kiančiais iš Peru. Pasiuntinys vežėsi ir laiškus monarchui su 
įvairiais prašymais, be kita ko - kad suteiktų Pedrui markizo 
titulą ir Santjago ordiną. Jau ir iš to galėjai matyti, kaip pa- 
sikeitė Valdivija: jis nebebuvo tas žmogus, kuris didžiuojasi, 
kad nevertina titulų ir aukštų pareigų. Maža to: jis, anksčiau 
bjaurėjęsis vergove, dabar siekė leidimo įsivežti be mokes- 
čio du tūkstančius juodaodžių vergų. Ir dar vieną pavedimą 
turėjo Alderetė: aplankyti Mariną Ortis de Gaete, vis dar gy- 
venančią kukliame Kastueros dvarelyje, duoti jai pinigų ir 
pakviesti į Čilę: tegul ji atvažiuoja ir užima gubernatorienės 
vietą šalia vyro, kurio nebuvo mačiusi septyniolika metų. 
Man magėjo patirti, kaip reaguos į tą žinią Marija ir Chuana. 
Deja, Cheronimas de Alderetė neišgavo iš karaliaus teigiamo 
atsakymo. Jo misija, kiek prisimenu, užtruko bemaž trejus 
metus; ilgai teko plaukti per vandenyną, be to, ir imperato- 

rius per daug nesiskubino. Pakeliui į namus kirsdamas Pa- 
namos sąsmauką, karininkas susigriebė atogrąžų drugį ir šis 
jį pasiuntė į aną pasaulį. Geras kareivis ir ištikimas draugas 
buvo tasai Cheronimas de Alderetė, tikiuosi, kad istorijoj jis 
užims vietą, kurios nusipelnė. Tuo tarpu Pedras de Valdivija 
pasimirė, taip ir nesužinojęs, kad pagaliau gavo taip trokš- 
tamą titulą. 

Gavusi vyro kvietimą keliauti į tą karalystę, kurią įsivaiz- 
davo esant tokią kaip Venecija (tik ji pati ir žino, kodėl), ir 
septynis šimtus penkiasdešimt aukso pesų išlaidoms, Ma- 
rina Ortis de Gaete nusipirko paauksuotą sostą, karališkų 
drabužių ir pasikvietė į kelionę įspūdingą palydą, sykiu ir kai 
kuriuos šeimos narius. Vargšė moteriškė pasiekė Čilę būda- 
ma jau našlė; čia dar paaiškėjo, kad Pedras nepaliko jai jokio 
turto, ir lyg to dar būtų negana, mažiau kaip per pusmetį visi 
jos taip garbinti brolėnai žuvo kare su indėnais. Man beliko 
pareikšti jai užuojautą. 

Per tą laiką, kol Pedras de Valdivija buvo Santjage, ma- 
tydavomės retai ir tik viešuose renginiuose, apsupti pa- 
šalinių, kurie mus priekabiai stebėjo tikėdamiesi ką nors 
įskaityti mūsų veide arba įspėti, ką jaučiam. Šiame mieste 
nė žingsnio negalėjai žengti nepatykotas pro langus ir ne- 
pakritikuotas. Beje, kodėl šneku būtuoju laiku? Dabar jau 
1580 metai, bet žmonės vis taip pat uoliai liežuvauja. Po 
gražiausio jaunystės laikotarpio, išgyvento su Pedru, paju- 
tau, kad jis nuo manęs vis labiau tolsta, tarsi tai būtų nebe 
tas pats žmogus, kurį taip aistringai mylėjau. Kelios dienos 
prieš jam pranešant, kad grįžta į Pietus, kur ketina aplan- 
kyti naujai įkurtus miestus ir toliau ieškoti slapukaujančio 
Magelano sąsiaurio, mane aplankė Gonsalesas de Marmo- 
lechas. 

— Noriu pranešti tau, dukrele, kad gubernatorius paprašė 
karalių paskirti mane Čilės vyskupu, - tarė jis. 

- Apie tai, tėve, Žino jau visas Santjagas. Sakykit, ko iš tie- 
sų atėjot. 

— Na bet tu ir įžūli, Inese! - susijuokė dvasininkas. 

— Kalbėkim atvirai, tėve. 

— Gubernatorius nori pasišnekėti su tavim, dukrele, be 
pašalinių, o tai, aišku, neįmanoma nei tavo, nei jo namuose, 
nei kur nors viešoje vietoje. Turim būti diskretiški. Pasiūliau 
jam susitikti su tavim mano rezidencijoj... 

— Ar Rodrigas žino? 

— Gubernatorius nemano esant reikalinga kvaršinti galvą 
tavo vyrui tokiais niekais, Inese. 

Man pasirodė įtartini ir pasiuntinys, ir jo perduota žinia, ir 
tas slaptingumas, tad jau tą pačią dieną pasakiau apie tai Ro- 
drigui, kad nekiltų problemų, ir sužinojau, kad tai jam nebe 
naujiena: Valdivija pats jį prašęs leidimo susitikti su manim 
prie keturių akių. Bet jei taip, kodėl jis nori, kad slėpčiau 
tai nuo vyro? Ir kodėl Rodrigas nieko man apie tai nesakė? 
Spėjau, kad pirmasis nori mane išbandyti, bet netikėjau, kad 
toks būtų ir antrojo ketinimas; Rodrigas nesugebėtų regzti 
tokių intrigų. 

- Ar žinai, kodėl Pedras nori su manim kalbėtis? - pa- 
klausiau vyrą. 

- Jis nori tau paaiškinti, Inese, kodėl anuomet taip pasi- 
elgė. 

— Betgi jau praėjo daugiau kaip treji metai! Ir dabar jis 
aiškinsis? Man tai rodosi labai keista. 

- Jei nenori su juo šnekėti, taip tiesiai ir pasakyk. 

— Ar tavęs nežeidžia mano pasimatymas su juo be liu- 
dytojų? 

- Aš tavim visiškai pasitikiu, Inese. Įžeisčiau tave, jei im- 
čiau pavyduliauti. 

— Tu ne toks kaip kiti ispanai, Rodrigai. Tavo gyslomis, ko 
gero, teka olando kraujas. 

Rytojaus dieną atėjau į Gonsaleso de Marmolecho namą, 
didžiausią ir prabangiausią po mano visoj Čilėj. Dvasininko 
turtas, be abejo, buvo stebuklingos kilmės. Mane įleido jo 
ūkvedė, labai išmintinga kečujė, vaistažolių žinovė ir tokia 
gera mano draugė, kad nė neslėpė daugelį metų gyvenanti 
su būsimuoju vyskupu kaip su vyru. Ėjom per keletą salių, 
atidarinėdamos dvivėres duris, kurias buvo išdrožęs meni- 
ninkas, dvasininko parsisiųsdintas iš Peru, ir įėjom į kam- 
barėlį - šeimininko kabinetą, kuriame buvo dauguma jo 
knygų. Gubernatorius, vilkintis skoningą tamsiai raudoną 
liemenę su iškarpytomis rankovėmis, žalsvas kelnes ir užsi- 
dėjęs juodo šilko kepurę su prašmatnia plunksna, atsistojo 
manęs pasveikinti. Ukvedė supratingai išėjo ir uždarė duris. 
Pasilikusi akis į akį su Pedru pajutau, kaip man tvinksi smil- 
kiniai ir daužosi širdis, pabūgau neištversianti tų mėlynų 
akių žvilgsnio, juk taip dažnai bučiuodavau tas blakstienas 
jam miegant. Kad ir kaip pasikeitęs buvo Pedras, trumpą 
akimirką jis man vėl tapo mylimuoju, paskui kurį ėjau į pa- 
saulio kraštą. Pedras uždėjo rankas man ant pečių ir atgręžė 
mane į langą - norėjo geriau apžiūrėti. 

— Tu tokia graži, Inese! Kaip čia yra, kad tau laikas susto- 
jęs? - atsiduso jis susijaudinęs. 

— Tau reikia akinių, - atšoviau ir pasitraukiau žingsnelį 
nuo jo rankų. 

— Pasakyk man, kad esi laiminga. Man labai svarbu, kad 
taip būtų. 

— Kodėl? Nejau sąžinė graužia? 

Nusišypsojau, jis irgi nusijuokė ir abu atsidusom su pa- 
lengvėjimu: ledai pralaužti. Jis man smulkiai papasakojo 
apie teismą, prieš kurį stojo nuvykęs į Peru, ir apie La Gas- 
kos nuosprendį; mintis sutuokti mane su kitu jam pasiro- 
dė esanti vienintelė galimybė išgelbėti mane nuo tremties ir 
skurdo. 

- Siūlydamas tą sprendimą La Gaskai tartum įsibedžiau 
durklą į krūtinę, Inese, ir ta žaizda vis dar kraujuoja. Visada 
tave mylėjau, buvai vienintelė mano gyvenimo moteris, ki- 
tos man - tuščia vieta. Matyti tave ištekėjusią už kito man 
be galo skaudu. 

— Tu visada buvai pavydus. 

— Nesišaipyk, Inese. Labai kentėjau, kad tu ne su manim, 
bet džiaugiausi, kad būsi turtinga ir laiminga su tauriausiu 
šios karalystės bajoru. 

— Tada, kai pasiuntei pas mane su ta žinia Gonsalesą de 
Marmolechą, jis užsiminė, kad tu turi man kai ką išrinkęs. 
Ar tai buvo Rodrigas? 

— Per daug gerai tave pažįstu, Inese, kad bandyčiau ką 
nors tau įpiršti, juo labiau - sutuoktinį, - išsisuko jis nuo 
tiesaus atsakymo. 

- Jei taip, nuraminsiu tave pripažindama, kad tavo buvo 
puikiai sumanyta. Aš laiminga ir labai myliu Rodrigą. 

— Labiau nei mane? 

— O tave jei dar ir myliu, tai visai kitaip. 

— Ar esi dėl to tikra, Inese, širdele? 

Jis vėl apglėbė mane per pečius, prisitraukė ir pabučiavo 
į lūpas. Pajutau, kaip kutena rusva jo barzda, koks karštas jo 
alsavimas, nusukau veidą ir švelniai jį atstūmiau. 

— Labiausiai tu mane vertinai, Pedrai, už ištikimybę. Aš 
ir dabar ištikima, bet jau Rodrigui, - atsakiau liūdnai, nes 
nujaučiau, kad atsisveikinam visam laikui. 


Pedras de Valdivija išvyko tęsti konkistos ir stiprinti nese- 
niai įkurtų septynių miestų bei tvirtovių. Buvo atrasta ke- 
letas kasyklų su gausiomis tauriųjų metalų gyslomis; jos 
priviliojo naujų kolonistų, net ir Santjago gyventojų, kurie 
aukso ir sidabro spindesio apakinti ryžosi palikti savo ūkius 
derlingajame Mapočo slėnyje ir su šeimomis patraukti į pa- 

slaptingas Pietų girias. Kasyklose dirbo apie dvidešimt tūks- 
tančių indėnų, o jų produkcija buvo ne ką prastesnė negu 
išgaunama Peru. Tarp naujakurių, iškeliavusių iš sostinės, 
buvo ir policininkas Chuanas Gomesas, bet Sesilija su vai- 
kais nepasekė jo pėdomis. „Aš lieku Santjage. Jei taip jau 
nori prasmegti tose pelkėse, keliauk“, - tepasakė jam Sesilija, 
net nenutuokdama, kokie pranašingi bus tie žodžiai. 

Atsisveikindamas su Valdivija Rodrigas de Kiroga jam pa- 
tarė, kad nesistengtų apžioti daugiau, nei gali sukontroliuoti. 
Kai kuriose tvirtovėse buvo tik po saujelę kareivių, o keletas 
miestų liko išvis be karinės įgulos. 

— Nėra jokio pavojaus, Rodrigai, indėnai man nekelia rū- 
pesčių. Visas tas kraštas yra pajungtas. 

— Man keista, kad nesutramdomieji mapučai, apie kuriuos 
tiek girdėjom dar neišvykę iš Peru Čilės užkariauti, nesiprie- 
šina mums taip, kaip buvom manę. 

- Jie suprato, kad mes jiems - per stiprus priešininkas, ir 
išsisklaidė, - paaiškino Valdivija. 

- Jeigu taip, linkiu tau sėkmės, tik būk atsargus. 

Bičiuliai draugiškai apsikabino ir Valdivija iškeliavo ne- 
imdamas į galvą Kirogos įspėjimų. Kelis mėnesius neturė- 
jom žinių tiesiai iš jo, bet sklido gandai, kad jis gyvenantis 
Konsepsjone kaip turkų sultonas, išsidrėbęs ant pagalvėlių 
ir tunkantis tenykščiame savo name, kurį vadinantis Žie- 
mos rūmais. Buvo kalbama, kad Chuana Chimenes sle- 
pianti auksą, išgaunamą kasyklose, kuris jai nešiojamas di- 
deliuose dubenyse, kad nereikėtų juo dalytis nei deklaruoti 
jo karaliaus valdininkams. Pavyduoliai dar pridurdavo, jog 
esą sukaupta tiek aukso ir dar tiek likę Kilakojos kasyklo- 
se, kad Valdivija dabar jau turtingesnis ir už Karolį V. Štai 
kokie mes greiti teisti artimą savo! Primenu tau, Isabele, 
kad mirdamas Valdivija nepaliko nė skatiko. Arba indė- 
nai nepagrobė Chuanos Chimenes, kaip buvo skelbiama, 

ir ji su visu Valdivijos lobiu kažkur paspruko, arba to lobio 
nebuvo išvis. 

Tukapelis - taip vadinosi viena iš tų tvirtovių, įkurtų 
čiabuviams pagąsdinti ir aukso bei sidabro kasykloms gin- 
ti, nors joje nuobodžiavo gal tik tuzinas kareivių, ištisomis 
dienomis stebinčių girios tankmę. Karininkas, atsakingas 
už tvirtovę, įtarė, kad mapučai kažką rezga, nors sugyveno 
su jais taikingai. Sykį ar dusyk per savaitę indėnai atnešda- 
vo į tvirtovę maisto, kaskart vis tie patys; kareiviai juos jau 
pažinojo ir draugiškai bendravo. Vis dėlto kai kurie indė- 
nų veiksmai paskatino karininką keletą jų paimti nelaisvėn; 
kankinami jie prisipažino, kad rengiamas didelis genčių su- 
kilimas. Aš būčiau galėjusi prisiekti, kad indėnai išdavė tik 
tai, ko Lautaras tyčia neslėpė nuo huinkų, nes mapučai nie- 
kada kankinami nepalūžta. Karininkas ryžosi prašyti pasti- 
prinimo, bet Pedras de Valdivija tiek mažai teteikė reikšmės 
tam reikalui, kad į Tukapelio tvirtovę pasiuntė vos penkis 
raitininkus - štai ir visa pagalba. 

Ėjo 1553 metai, buvo pavasaris. Gardžiai kvepėjo drun- 
gnas Araukanijos miškų oras, o kur prajojo penki kareiviai, 
ten kilo debesys peršviečiamų vabzdžių ir klegėjo paukščiai. 
Staiga tą idiliją nutraukė pragariškas klyksmas ir ispanai ap- 
teliai krito iečių perverti, o du spėjo apgręžti arklius ir kiek 
įkerta nušuoliavo į artimiausią tvirtovę pagalbos prašyti. 

Tuo tarpu į Tukapelį atėjo tie patys čiabuviai, kurie kas- 
kart atneša maisto, ir pasisveikino kuo nuolankiausiai šyp- 
sodamiesi, lyg nieko nežinotų apie kankinimus, kuriuos teko 
ištverti jų draugužiams. Kareiviai atvėrė tvirtovės vartus ir 
įleido indėnus su nešuliais. Vos įžengę į kiemą, mapučai 
pradarė maišus, išsitraukė paslėptus ginklus ir puolė karei- 
vius. Šie, kad ir netikėtai užklupti, greit susigaudė ir puolė 
ieškoti kardų bei šarvų, kad galėtų gintis. Per kelias minutes 

vieni mapučai buvo išžudyti, kiti paimti į nelaisvę, bet ka- 
rinė gudrybė davė vaisių: kol ispanai kovėsi su užpuolikais 
tvirtovės viduje, tūkstančiai kitų čiabuvių apsupo ją iš lauko. 
Karininkas su aštuoniais saviškiais išjojo pliektis su jais; tai 
buvo narsus Žygis, tačiau betikslis, nes priešas buvo pernelyg 
gausus. Baigiantis didvyriškoms kautynėms dar gyvi karei- 
viai grįžo į tvirtovę; ten permaininga kova tęsėsi lig baigian- 
tis dienai, kol visai sutemus užpuolikai pasitraukė. Tukape- 
lio tvirtovėj liko šeši kariai, vieninteliai ispanai, dar likę gyvi, 
daug janakonų ir belaisvių indėnų. Karininkas ryžosi žengti 
nutrūktgalvišką žingsnį, kad išbaidytų mapučus, laukiančius 
aušros, kai galės vėl pulti. Jis buvo girdėjęs legendą, kaip aš 
išgelbėjusi Santjagą mėtydama kasikų galvas į užpuolikų 
čiabuvių gretas, ir nusprendė pakartoti tą triuką - kapojo 
belaisviams galvas ir svaidė jas per gynybinės sienos viršų. Iš 
girios atūžė ilgas riaumojimas, nelyginant šiurpi audringos 
jūros banga. 

Praėjo dar kelios valandos, bet mapučų žiedas aplink tvir- 
tovę tik platėjo ir šešetas ispanų nusprendė, kad vienintelė 
galimybė išsigelbėti - nakties priedangoj prasiveržti raitiems 
pro priešo gretas ir lėkti į artimiausią tvirtovę, į Pureną. Tai 
reiškė, kad likimo valiai bus palikti arklių neturintys jana- 
konai. Neįsivaizduoju, kaip ispanams pavyko įgyvendinti 
tą nutrūktgalvišką planą, nes miškas buvo pilnas čiabuvių, 
kurie Lautaro sukviesti atskubėjo iš toli didžiojo sukilimo 
paremti. Gal svetimšaliams buvo tyčia atvertas kelias su- 
manius kokią nors klastą. Šiaip ar taip, indėnai, visą naktį 
tūnoję aplink Tukapelį, auštant įsiveržė į apleistą tvirtovę 
ir rado ten saviškių palaikus krauju permirkusiame kieme. 
Nelaimėliai janakonai, taip ir likę viduje, buvo sunaikinti. 

Žinia apie pirmą sėkmingą puolimą labai greit pasiekė 
Lautarą per jo paties sumanytą ryšių tinklą. Jaunasis nidol- 
tokis, sumokėjęs reikiamą išpirką, galutinai įteisino santuo- 

ką su Gvakolda, bet nedalyvavo girtuoklystėje tų iškilmių 
proga, nes ir svaigalų nemėgo, ir labai rūpestingai rengė 
kitą kampanijos etapą. Dabar jo taikinys buvo Pedras de 
Valdivija. 


Chuanas Gomesas, prieš savaitę atvykęs į Pietus, neturėjo 
kada galvoti apie aukso kasyklas, dėl kurių ir šeimą paliko, 
nes sulaukė pagalbos šauksmo iš Pureno, kur šeši gyvi išlikę 
Tukapelio kareiviai prisidėjo prie vienuolikos ten jau buvu- 
sių. Atvykėlis, kaip ir kiekvienas kolonistas, buvo įpareigotas 
stoti į karą, vos tik bus pašauktas, ir tą pareigą nedvejodamas 
vykdė. Gomesas nušuoliavo į Pureną ir ėmė vadovauti ma- 
žajai jo įgulai. Išgirdęs su visomis smulkmenomis, kas įvy- 
ko Tukapelyje, jis suprato, jog tai ne pavienis išpuolis, kurių 
buvo jau tiek ir tiek, bet visuotinis pietinių genčių sukilimas. 
Kiek galėdamas pasirengė priešintis Purene, bet ką jau čia 
nuveiksi su tokiomis menkomis pajėgomis! 

Po kelių dienų, švintant, tvirtovės gynėjai išgirdo įprastinį 
karingą klyksmą, o sargyba pamatė kalvos papėdėj mapučų 
eskadroną; indėanai grasino šauksmais, bet nejudėjo iš vie- 
tos. Chuanas Gomesas sumetė, kad kiekvienam iš jo vyrų 
tenka bene penketas šimtų priešų, bet jo pusėj - ginklai, ar- 
kliai ir drausmė, kuria taip garsėja ispanų kariuomenė. Va- 
das buvo daug kovojęs su indėnais ir žinojo, kad kautis su 
jais geriau atviram lauke, kur kavalerija gali manevruoti, o 
arkebuzininkai - šaudyti. Ir Gomesas ryžosi pasitikti priešą 
su tuo, ką turi: šešiolika raitininkų, keturiais arkebuzininkais 
ir pora šimtų janakonų. 

Štai atsidaro tvirtovės vartai ir išeina jos. įgula; prieky- 
je - Chuanas Gomesas. Jis duoda signalą ir raiteliai šuoliais 
pasileidžia nuokalnėn, švytruodami nuogais kardais, bet jų 
laukia staigmena: šįsyk čiabuviai nesprunka umaru, bet 
laukia tvarkingai susirikiavę. Ir jie jau nebe nuogi, bet su 

antkrūtiniais, o galvas prisidengę ruonio odos gobtuvais, 
tokiais pat kietais kaip ispanų šalmai. Jie svaido trijų uo- 
lekčių ilgumo ietis ir taiko jomis arkliams į krūtinę, o ran- 
kose laiko trumpakotes kuokas, parankesnes už anksčiau 
naudotus vėzdus. Kovotojai nesitraukia iš vietos ir kakto- 
muša pasitinka raitelius: tegul arkliai pasismeigia ant iečių. 
Kai kurie žirgai nuvirsta, bet kareiviai tučtuojau pakyla. 
Nors baisybė mapučų krinta nuo ispanų ginklų, likusieji 
gyvi nenuleidžia galvos. 

Po valandos nuaidi nepakartojamas kultrūnų dundesys; 
čiabuvių pulkas stabteli, pasitraukia į girios gilumą ir dings- 
ta tankmėje, palikdamas mūšio lauką nusėtą Žuvusiųjų ir 
sužeistųjų kūnais. Ispanai gauna atsikvėpti, bet tik trumpą 
valandėlę, nes tūkstantinis kovotojų rezervas pakeičia tuos, 
kurie pasitraukė. Kareiviams nieko kito nelieka, tik kautis 
toliau. O mapučai kas valandą kartoja tą patį: sudunda bū- 
gnai, pailsę čiabuviai dingsta ir į mūšį stoja kiti, nenuvargę. 
Ispanų jėgos senka ir Chuanas Gomesas supranta, kad su 
saujele kareivių nepavyks atsilaikyti prieš tą sumanų ma- 
nevrą. Mapučai, pasiskirstę į keturis eskadronus, vis keičiasi 
vietomis: kol vienas kaunasi, kiti trys ilsisi ir laukia savo ei- 
lės. Gomesas priverstas duoti komandą pasitraukti į tvirto- 
vę, nes jo vyrai, beveik visi sužeisti, trokšta atgauti kvapą ir 
atsigerti vandens. 

Dar kelios valandos praeina, kol sužeistieji aptvarstomi 
ir visi pasistiprina. Vakarop Chuanas Gomesas nusprendžia 
dar sykį atakuoti, kad priešas negautų naktį pasilsėti. Kai 
kurie sužeistieji pareiškia verčiau žūsiantys mūšyje: juk jei- 
gu indėnai įsiverš į tvirtovę, mirtis vis tiek neišvengiama ir 
dar negarbinga. Šįsyk Gomesas turi jau tik tuziną raitelių ir 
pustuzinį pėstininkų, bet tai jo nebaugina. Išrikiuoja savo 
vyrus ir prabyla į juos karštais žodžiais, paveda save Dievui 
ir Ispanijos apaštalui, o paskui duoda komandą pulti. 

Geležiniai ir mediniai ginklai pliekiasi mažiau nei pusva- 
landį, mapučai kažkokie vangūs, kovoja be vakarykščio įkarš- 
čio ir netikėtai greit, savųjų kultrūnų šaukiami, pasitraukia. 
Gomesas laukia antrosios kovotojų pamainos, kaip vakar, bet 
ji nepasirodo, ir įgulos vadas sumišęs įsako grįžti į tvirtovę. 
Nė vienas iš jo žmonių nežuvo. Visą naktį ir rytojaus dieną 
ispanai budi, laukia priešo atakos nenusivilkdami šarvų ir 
nepaleisdami ginklo iš rankų, bet indėnų nematyt ir negirdėt; 
pagaliau, įsitikinę, kad čiabuviai nebegrįš, suklumpa kieme ir 
dėkoja apaštalui už tokią įstabią pergalę. Jie laimėjo, patys 
nežinodami kaip. Chuanas Gomesas nusprendė, kad neverta 
ilgiau likti tvirtovės viduje be ryšio su saviškiais ir įsitempus 
laukti siaubingojo klyksmo, skelbiančio, kad mapučai grįžta. 
Geriau būsią pasinaudoti nakties tamsa, nes naktimis čiabu- 
viai bijodami piktųjų dvasių retai ko nors imasi, ir pasiųsti 
porą eiklių žygūnų pas Pedrą de Valdiviją: tegu praneša jam 
apie nepaaiškinamą pergalę, bet kartu ir įspėja, kad bręsta 
visuotinis genčių sukilimas, ir jeigu jis nebus tučtuojau nu- 
malšintas, galim prarasti visas žemes į pietus nuo Bio Bijaus. 
Pasiuntiniai paragino žirgus ir visu greičiu, kiek tik leido tan- 
kmė ir tamsa, nuskubėjo per girią, vis baimindamiesi, kad iš 
už artimiausio krūmo iššoks indėnai, bet niekas jų neužpuo- 
lė; jojo be nuotykių ir auštant pasiekė tikslą. Jiems rodėsi, 
kad visu keliu mapučai juos sekė pasislėpę už paparčių, bet 
nesulaukę antpuolio nusprendė, jog kalta vien nervų įtampa. 
Jie net neįsivaizdavo,jog Lautaras nori, kad Valdivija gautų tą 
žinią, ir todėl netrukdė žygūnams; užtat leido tiems patiems 
pasiuntiniams ir grįžti su gubernatoriaus laišku, kuriame šis 
liepė Gomesui per Kalėdas susitikti su Valdivija Tukapelio 
tvirtovės griuvėsiuose. Viską rūpestingai suplanavo nidolto- 
kis; per savo šnipus, kurių turėjo visur, patyręs, kas rašoma 
laiške, galėjo patenkintas šypsotis - jis atviliojo Valdiviją ten, 
kur ir norėjo. Vieną eskadroną Lautaras pasiuntė apgulti Pu- 

reno tvirtovės, kad Chuanas Gomesas liktų joje uždarytas ir 
negalėtų įvykdyti kas liepta, kol jis pats baigs spęsti žabangas 
Tėtušiui Tukapelyje. 


Žiemos mėnesius Valdivija praleido Konsepsjone, Chuanos 
Chimenes slaugomas: dykinėjo, spoksojo į lietų ir iš nuobo- 
dulio kortavo. Jam tebuvo penkiasdešimt treji, bet raišumas 
ir antsvoris susendino jį be laiko. Pedras buvo sumanus Io- 
šėjas, be to, jam ir sekėsi, tad laimėdavo bemaž visada. Pa- 
vyduoliai tvirtino, kad prie aukso, gauto iš kasyklų, šliejęsi ir 
pinigėliai, išlošti kortomis; visa tai keliavę į paslaptingąsias 
Chuanos skrynias, taip ir nerastas iki šiol. Jau pavasaris buvo 
pažadinęs pumpurus ir paukštelius, kai atėjo miglotos žinios 
apie čiabuvių sukilimą. Visa tai perdėta, manė jis. Ne tiek 
iš įsitikinimo, kiek iš pareigos surinko apie penkiasdešimt 
kareivių ir nenoromis išžygiavo su jais į Tukapelį susitikti su 
Chuanu Gomesu, pasiryžęs sutramdyti akiplėšas mapučus, 
kaip jau ne sykį buvo daręs. 

Penkiolikos lygų kelią jo daliniui, kurį sudarė pusšimtis 
raitelių ir pusantro tūkstančio janakonų, teko slinkte slinkti, 
taikantis prie nešikų. Netrukus Valdivijai ėmė kelti nerimą 
tas lėtas žygiavimas: senas karys instinktyviai jautė pavojų. 
Jam atrodė, kad iš tankumyno jį stebi kažkas nematomas. 
Pedras jau ne pirmi metai mąstė apie savo mirtį ir nujau- 
tė, kad iki jos nebetoli, bet nenorėjo gąsdinti savo karių 
įtarimais, kad yra šnipinėjami. Dėl visa ko liepė penkiems 
kareiviams eiti priekyje ir tikrinti taką, o pats jojo Žingine 
tikėdamasis, kad šiltas vėjelis ir svaigus pušų aromatas ap- 
ramins jam nervus. Kai po poros valandų penketas žvalgų 
vis dar nebuvo grįžę, jo nerimas dar padidėjo. Nuėjus dar 
lygą vienas raitininkas, riktelėjęs iš siaubo, parodė kažką 
kabant ant šakos. Tai buvo ranka su visa švarko rankove. 
Valdivija įsakė žygiuoti su ginklais, parengtais kovai. Dar už 

keleto uolekčių ant kito medžio karojo koja su batu, toliau 
kiti trofėjai, kojos, rankos ir galvos - kruvini miško vaisiai. 
„Atkeršysim!“ - šaukė įsiutę kareiviai, pasiryžę lėkti šuoliais, 
kol suras žudikus, bet Valdivija liepė jiems susivaldyti ir nu- 
rimti. Pasak jo, visų blogiausia dabar būtų jiems išsisklaidyti; 
reikia laikytis krūvoj iki pat Tukapelio. 

Tvirtovė stovėjo pavienės kalvos viršūnėje; jos šlaituose 
augančius medžius ispanai buvo iškirtę ir panaudoję staty- 
bai, bet papėdė liko apžėlusi mišku. Iš viršaus buvo matyti 
vandeninga upė. Raitininkai užjojo į kalną ir atsidūrė prie 
rūkstančių griuvėsių; jiems iš paskos lėtai kopė janakonai su 
nešuliais. Laikydamiesi Lautaro nurodymų, mapučai laukė, 
kol į viršų užlips paskutinis žmogus, ir tik tada šiurpiai sutri- 
mitavo fleitomis, padarytomis iš žmonių kaulų. 

Valdivija, vos spėjęs nusėsti nuo arklio, stovėdamas tarp 
nuodėgulių išvydo kovotojus, susirikiavusius apačioj glau- 
džiais būriais; visi turėjo skydus ir ietis. Vadai, tokiai, sto- 
vėjo priekyje; juos saugojo gvardija, sudaryta iš geriausių 
karių. Apstulbęs gubernatorius pagalvojo, jog barbarai bus 
instinktyviai atradę senovės romėnų kautynių rikiuotę, beje, 
tokią pat kaip ir ispanų legionų. Mapučų pulko vadas galėjo 
būti tik tas tokis, kurio vardą šią Žiemą jis buvo tiek sykių 
girdėjęs: Lautaras. Valdiviją užplūdo baisus pyktis, kūną iš- 
pylė prakaitas. „Gaus iš manęs tas prakeiktasis, sulauks bai- 
siausios mirties!“ 

Baisi mirtis. Tiek daug baisių mirčių mūsų karalystėj, kad 


„- sušuko jis. 


jos slėgs mūsų sąžinę iki pasaulio pabaigos. Turiu čia stab- 
telėti ir paaiškinti, kad Valdivija neįstengė nubausti Lautaro 
taip, kaip buvo grasinęs; pastarasis tik po keleto metų kartu 
su Gvakolda žuvo mūšyje. Kurį laiką tas karo genijus kėlė 
siaubą ispaniškuose Pietų miestuose, kuriuos teko evakuoti, 
ir sugebėjo su savo kovotojais ateiti ligi Santjago apylinkių. 
Tuo metu mapučus skinte skynė badas ir ligos, bet Lautaras 
nenutraukė kovos, nors turėjo tik mažą kariuomenę, užtat 

labai drausmingą; joje buvo ir moterų, ir vaikų. Jis tik porą 
metų vadovavo karui, pasireiškė kaip labai sumanus ir drą- 
sus karvedys, bet ir to neilgo laiko pakako sukurstyti mapučų 
sukilimui, kuris tęsiasi ligi šiol. Rodrigas de Kiroga yra man 
sakęs, kad pasaulio istorija labai mažai težino strategų, ga- 
linčių lygintis su tuo jaunuoliu, kuris nuogų laukinių minią 
pavertė grėsmingiausia Amerikos kariuomene. Po mirties 
jo vietą užėmė tokis Kaupolikanas, irgi labai narsus, bet ne 
toks įžvalgus; paskui jis pateko į nelaisvę ir buvo pamautas 
ant kuolo. Žmonės kalba, kad jo žmona Fresija, pamačiusi jį 
sukaustytą grandinėmis, sviedė jam po kojų savo poros mė- 
nesių sūnelį ir pareiškė nenorinti žindyti vaiko, kurio tėvas 
yra nugalėtas. Gal tai tik viena iš legendų, pasakojamų apie 
tą karą, kaip ir toji, kad per vieną mūšį danguje pasirodžiusi 
Švenčiausioji Mergelė. Kaupolikanas nė kartelio nesudeja- 
vęs ištvėrė baisias kančias, kai nusmailintas baslys pama- 
žu smigo jam į vidurius; taip bent pasakoja savo poemoje 
jaunasis Surita, o gal Suniga? Dieve mano, kaip aš pamirštu 
vardus, kažin kiek klaidų jau padariau šiame pasakojime. 
Laimei, aš pati nemačiau, kaip buvo kankinamas Kaupoli- 
kanas, nė sykio neprireikė man dalyvauti ir dažnai vykdy- 
toje „apipjaustymo“ bausmėje, per kurią maištingam indė- 
nui mačete nukertama pusė dešiniosios pėdos. Beje, maišti- 
ninkų tai nepalauždavo; kad ir šlubi, jie vis tiek kovodavo. 
O kitam kasikui, Galvarinui, buvo nukirstos abi plaštakos, 
bet jis liepė pririšti ginklus prie dilbių, kad galėtų kautis 
toliau. Argi po tokių baisybių dar galėjom tikėtis, kad čia- 
buviai bus mums gailestingi? Žiaurumas gimdo dar didesnį 
žiaurumą, ir taip be galo. 

Valdivija suskirstė savo žmones į būrelius, kurių kiekvie- 
no priekyje - raitelis, o iš paskos eina janakonai, ir įsakė 
jiems leistis nuo kalvos. Nebuvo galima jojikams lėkti šuo- 
liais, kaip įprasta, nes pasismeigtų ant mapučų iečių: indėnai 
aiškiai buvo pramokę europiečių taktikos. Pirmiau reikėjo 

nuginkluoti ietininkus. Per pirmą susidūrimą ispanai ir ja- 
nakonai buvo viršesni, tad po trumpo, bet įnirtingo ir Žiau- 
raus mūšio mapučai pasitraukė upės link. Ispanai palydėjo 
juos pergalės šūksniais ir Valdivija liepė saviškiams grįžti 
į tvirtovę. Kareiviai džiūgavo įsitikinę, kad mūšis jau laimė- 
tas, bet vadui buvo labai neramu, nes mapučai traukėsi per- 
nelyg tvarkingai. Nuo kalvos viršūnės jis matė, kaip indėnai 
geria ir plauna žaizdas upėje, kai jo vyrai to daryti negali. 
Tą akimirką pasigirdo klyksmas ir iš miško išniro nauji čia- 
buvių daliniai, pailsėję ir drausmingi; lygiai taip pat Purene 
buvo užpulti Chuano Gomeso vyrai, bet Valdivija to nežino- 
jo. Pirmąsyk ispanų generolas suvokė, kokia kebli jo būklė; 
iki tol jis manėsi esąs Araukanijos valdovas. 

"Iki pat vakaro truko mūšis, ir kiekvienąsyk kartojosi ta pati 
istorija. Ispanai, žaizdoti, ištroškę ir pavargę, kaskart turėjo 
kautis su pailsėjusiais ir pasistiprinusiais mapučų daliniais, 
o tie indėnai, kurie pasitraukė, tuo tarpu gaivinosi upėje. 
Slinko valandos, ispanai ir janakonai jau vos laikėsi ant kojų, 
o taip laukiama Chuano Gomeso parama vis nesirodė. 


Niekas Čilėje tikrai nežino, kas įvyko per tragiškąsias 1553 
metų Kalėdas. Yra kelios skirtingos versijos; aš pasakosiu 
tai, ką girdėjau iš Sesilijos. Tuo metu, kai Valdivija su nu- 
kraujavusiu savo daliniu iš paskutiniųjų gynėsi Tukapelyje, 
Chuanas Gomesas jau trečia diena mapučų apsuptas tūnojo 
Purene, bet indėnai vis tylėjo. Jau ir rytas praėjo neramiai 
lūkuriuojant, ir geras pusdienis, kol pagaliau Gomesas neiš- 
tvėręs išėjo su būreliu karių miško apžiūrėti. Nieko. Niekur 
nematyti nė vieno indėno. Tada jam kilo įtarimas, jog tvir- 
tovės apgula buvo tik karinė gudrybė ispanams suklaidinti, 
kad sutrukdytų jo daliniui paremti Pedrą de Valdiviją, kaip 
šio buvo įsakyta. Tad kol jie bergždžiai tupėjo Purene, gu- 
bernatorius jų laukė Tukapelyje, ir jeigu jį ten puola, tai jo 
būklė beviltiška. Ir Chuanas Gomesas nedvejodamas liepė 

keturiolikai jam dar likusių sveikų vyrų pasibalnoti geriau- 
sius žirgus ir nedelsiant joti paskui jį į Tukapelį. 

Žygis truko visą naktį ir tik rytojaus rytą raiteliai prijojo 
tvirtovę. Ir ką jie pamatė: kalvą, gaisro dūmus ir padrikus 
būrelius mapučų; indėnai, apsvaigę nuo kautynių ir muda- 
jaus, purto žmonių galvas ir galūnes - visa, kas liko iš vakar 
sutriuškintų ispanų ir janakonų. Siaubo pagauti keturiolika 
vyrų suprato esantys apsupti ir sulauksiantys to paties likimo 
kaip Valdivija, bet girti čiabuviai toliau šventė pergalę ir atvy- 
kėlių nepuolė. Ispanai spustelėjo nuvargusius žirgus penti- 
nais ir užjojo į kalvą, kalavijų kirčiais nuvaikydami vieną kitą 
girtuoklį, bandantį pastoti jiems kelią. Iš tvirtovės bebuvo li- 
kusi krūva rūkstančių nuodėgulių. Šen bei ten mėtėsi lavonai 
ir žmonių kūno dalys, bet Valdivijos tarp jų rasti nepavyko. 
Radę geldoje nešvaraus vandens, ispanai numalšino troškulį 
ir pagirdė arklius, tačiau tiek ir tespėjo, nes šlaitu pradėjo 
kopti tūkstančiai čiabuvių. Jie nebuvo girti kaip anksčiau 
matytieji - ėjo iš girios blaivūs ir tvarkingai susirikiavę. 

Ispanai, negalėdami gintis tvirtovės griuvėsiuose, kuriuo- 
se įkliuvo kaip į spąstus, vėl užšoko ant ištvermingųjų Žirgų 
ir pasileido žemyn, tikėdamiesi prasimušti pro priešo gre- 
tas, bet kaipmat buvo mapučų apsupti. Prasidėjo nuožmios 
grumtynės, galinčios užsitęsti lig sutemų. Stačiai neįtikėtina, 
kaip žmonės ir žirgai, visą naktį šuoliais lėkę iš Pureno, galė- 
jo valandų valandas priešintis visą tą lemtingąją dieną, bet aš 
esu mačiusi, kaip ispanai kaunasi, ir pati kovojusi jų gretose, 
tad žinau, ką jie įstengia. Pagaliau Gomeso kariai šiaip taip 
susitelkė ir spruko, nors Lautaro kovotojai mynė jiems ant 
kulnų. Išsekę arkliai klupinėjo ant išvartų ir kitų kliūčių, bet 
jos nė kiek netrukdė indėnams: šie, iššokę iš už medžių, to- 
lydžio užstodavo kelią raiteliams. 

Tada tie keturiolika vyrų, narsiausi iš narsiausių, nuspren- 
dė eiti po vieną ir savo gyvybės kaina sulaikyti priešą, kad 

kovos draugai galėtų eiti į priekį. Nebuvo jokių diskusijų, 
nereikėjo mesti burtų, niekas jiems to neliepė. Pirmasis at- 
sisveikino su likusiais, apgręžė arklį ir grįžo užstoti kelio 
persekiotojams. Metėsi į priekį Žarstydamas kibirkštis kar- 
du, pasiryžęs kautis iki paskutinio atodūsio, nes žinojo: jei 
bus sučiuptas gyvas, sulauks šimtąkart blogesnio galo. Per 
porą minučių šimtai rankų nuvertė jį nuo žirgo ir puolė tais 
pačiais kardais ir peiliais, kuriuos buvo atėmę iš nugalėtųjų 
Valdivijos ispanų. 

Kelios minutės, kurias didvyris padovanojo draugams, lei- 
do jiems kiek nutolti, bet netrukus mapučai ir vėl juos pasi- 
vijo. Kitas kareivis ryžosi pasiaukoti, irgi tarė paskutinį sudie 
ir drąsiai stojo prieš pulką indėnų, ištroškusių kraujo. Paskui 
taip pat pasielgė ir trečias. Taip vienas po kito krito šeši ka- 
riai. Aštuoni likusieji, kai kurie sužeisti, žūtbūtinai brovėsi 
tolyn, kol prijojo tako siaurumą; čia dar vienas savo gyvybės 
kaina padėjo kitiems prasiveržti. Ir jį priešai sudorojo per 
keletą minučių. Tuo metu Chuano Gomeso žirgas, strėlių 
sukruvinta krūtine, netekęs jėgų sukniubo ir nebesikėlė. Gi- 
rią jau buvo apgaubusi naktis, trukdanti judėti į priekį. 

— Sėskit mano arkliui ant sturplio, kapitone! - pasiūlė vie- 
nas kareivis. 

— Ne! Eikit pirmyn ir negaiškit dėl manęs! - įsakė Go- 
mesas, žinodamasis esąs sužeistas ir manydamas, kad arklys 
dviejų vyrų nepaneš. 

Kareiviams teko paklusti ir apgraibom žingsniuoti toliau 
nematant kelio, o Chuanas Gomesas brovėsi vis giliau į tan- 
kmę. Po ilgos ir šiurpios kelionės šeši likę gyvi atsikapstė 
iki Pureno tvirtovės ir krito nuovargio pakirsti, bet prieš 
tai dar spėjo perduoti žinią draugams. Čia jie ilgai neužsi- 
buvo, tik sustabdė kraujavimą iš žaizdų ir leido kiek atsi- 
pūsti arkliams prieš spartųjį žygį į La Imperialį, kur tada 
buvo dar tik kaimas. Janakonai nešė hamakuose tuos sužeis- 

tuosius, kurie dar turėjo vilties pasveikti, o nepagydomieji 
buvo greitai ir gailestingai pribaigiami, kad nepakliūtų gyvi 
į rankas mapučams. 

Tuo metu Chuanas Gomesas sunkiai klampojo dumbly- 
ne, nes lietinga Žiema, tik neseniai pasibaigusi, tankų mišką 
pavertė raistu. Nors ir kraujuodamas (į jį buvo pataikiusios 
kelios strėlės), išsekęs, ištroškęs, dvi dienas nevalgęs, jis ne- 
pasidavė mirčiai. Kone aklinoj tamsoj teko slinkti į priekį 
žingsnis po žingsnio, grabinėjant medžius ir krūmus. Laukti 
aušros nebuvo galima - naktis buvo vienintelė jo viltis. Jis 
aiškiai girdėjo, kaip džiugiai klykauja mapučai, radę kritusį 
jo žirgą, ir meldėsi, kad taurusis gyvulys, lydėjęs jį daugybėj 
žygių, būtų jau nugaišęs. Juk indėnai kankindavo ir sužeis- 
tus gyvulius, taip keršydami jų šeimininkams. Dūmų kva- 
pas liudijo, kad persekiotojai įžiebė deglus ir ieško raitelio 
miške - juk jis negali būti toli. Gomesas nusivilko šarvus ir 
drabužius, nuskandino juos dumble ir nuogas įlindo į pelkę. 
Mapučai buvo jau čia pat, galėjai girdėti jų balsus ir matyti 
deglų atšvaitus. 

Šioj pasakojimo vietoj Sesilija, suvokianti juodąjį humorą 
ne prasčiau negu ispanai, pratrūko juoktis prisiminusi tos 
siaubingos nakties įvykius. „Mano vyras nugrimzdo pelkėj, 
nors ir buvau perspėjusi, kad taip atsitiks“, - tarė princesė. 
Chuanas Gomesas kardu nukirto nendrę ir su visa galva pa- 
sinėrė į dvokiantį dumblą. Nežinia kiek valandų jis nuogas, 
su kraujuojančiomis žaizdomis kiurksojo purve, sielą pave- 
dęs Dievui ir galvodamas apie savo vaikus ir Sesiliją, tą gra- 
žią moterį, kuri palikusi rūmus nusekė paskui jį į pasaulio 
pakraštį. Mapučai kelis kartus praėjo visai šalia, nenutuok- 
dami, kad jų ieškomas žmogus skendi liūne apsikabinęs kar- 
dą ir kvėpuoja tik pro tuščiavidurį nendrės stiebą. 

Kitos dienos priešpietę kariai, žygiuojantys į La Imperialį, 
išvydo, kaip kažkokia šmėkla ne šmėkla, kraujuota ir purvi- 

na, braunasi pro tankų sąžalyną. Iš kardo, vis dar laikomo 
rankoje, pažino, jog tai Chuanas Gomesas, šlovingojo ketu- 
rioliktuko vadas. 


Pirmą kartą po Rodrigo mirties man pavyko naktį kelias 
valandas numigti. Paryčiais snausdama pajutau, kaip kaž- 
kas spaudžia krūtinę, gniaužia širdį ir trukdo kvėpuoti, bet 
nejaučiau jokio nerimo, tik didžiulę palaimą, nes supratau, 
jog tai Rodrigo ranka, jis vėl miega šalia manęs kaip senais 
gerais laikais. Gulėjau užsimerkusi, nejudėdama, dėkinga už 
tą saldžią naštą. Norėjau paklausti vyrą, ar jis pagaliau parė- 
jo, kad mane surastų, pasakyti jam, kad buvau labai laiminga 
su juo tuos trisdešimt metų, tik man būdavo sunku taip ilgai 
jo laukti grįžtančio iš karo. Bet pabūgau, kad man prašne- 
kus jis gali dingti; ilgais vienatvės mėnesiais patyriau, kokios 
baikščios būna dvasios. Sulig pirmąja rytmečio šviesa, prasi- 
skverbusia pro langinių plyšį, Rodrigas pasitraukė, liko tik jo 
rankos žymė ant mano kūno ir jo kvapas ant pagalvės. Kol 
atėjo tarnaitės, kambary išdilo visi jo pėdsakai. Nors vis dar 
jaučiau palaimą, kurią man suteikė ta netikėta meilės naktis, 
iš veido, matyt, atrodžiau nekaip, nes moterys nubėgo kvies- 
ti tavęs, Isabele. Aš nesergu, dukrele, man nieko neskauda, 
jaučiuosi geriau nei bet kada, tad nežiūrėk į mane tokiu ge- 
dulingu žvilgsniu, tik leisk man dar pagulėti, nes man šalta. 
Jei neprieštarautum, norėčiau tau šiek tiek padiktuoti. 

Kaip žinai, Chuanas Gomesas ištvėrė tą išbandymą, nors 
dar kelis mėnesius gydėsi užkrėstas žaizdas. Jis liovėsi sva- 
jojęs apie auksą, grįžo į Santjagą ir iki šiol gyvena su nuos- 
tabiąja savo Žmona, kuriai jau turėtų būti apie šešiasdešimt 
metų, bet atrodo ji kaip trisdešimtmetė, nei raukšlių, nei 
žilų plaukų - nežinau, ar čia stebuklas, ar kokie burtai. Tą 
lemtingą gruodį prasidėjo mapučų sukilimas, nuožmusis 
karas, nesiliaujantis jau keturiasdešimt metų ir nežinia 
kada pasibaigsiantis; kol bus gyvas dar bent vienas indė- 

nas ir bent vienas ispanas, tol liesis kraujas. Turėčiau jų 
nekęsti, Isabele, bet negaliu. Jie yra mano priešai, bet aš jais 
žaviuosi; jei būčiau jų vietoj, mirčiau kaudamasi už tėvynę, 
kaip miršta jie. 

Jau kelios dienos delsiu papasakoti apie Pedro de Valdi- 
vijos mirtį. Dvidešimt septynerius metus stengiausi apie tai 
negalvoti, bet manau, kad jau metas prabilti. Norėčiau tikėti 
ne tokia žiauria versija, būtent kad Pedras kovėsi tol, kol 
buvo užmuštas kuokos smūgiu į galvą, bet Sesilija padėjo 
man atskleisti tiesą. Tik vienam janakonui pavyko ištrūk- 
ti iš Tukapelio katastrofos ir papasakoti, kas ten įvyko per 
tas Kalėdas, bet kas ištiko gubernatorių, to jis nežinojo. Po 
dviejų mėnesių mane aplankė Sesilija ir pasakė, kad viena 
mapučė, neseniai atvykusi iš Araukanijos, liko jos namuose 
tarnauti. Sesilija sužinojo, kad ta indėnė, nemokanti nė žo- 
džio ispaniškai, buvo aptikta prie Tukapelio. Štai kada man 
pravertė mapudungu pamokos, kurias buvau gavusi iš Feli- 
pės - dabartinio Lautaro. Sesilija atvedė ją man, kad pašne- 
kėčiau su ja. Tai buvo kokių aštuoniolikos metų mergina, 
žemo ūgio, švelnių veido bruožų, bet plačių pečių. Nesu- 
prasdama mūsų kalbos, ji rodėsi kvailoka, bet užšnekinusi 
ją mapudungiškai supratau, kad mergina net labai sumani. 
Iš jos sužinojau ir apie tą janakoną, kuris liko gyvas Tu- 
kapelyje, ir apie Pedro de Valdivijos egzekuciją, nes jaunoji 
mapučė pati joje dalyvavo. 

Gubernatorius su saujele narsuolių tvirtovės griuvėsiuose 
žūtbūtinai kovėsi su tūkstančiais mapučų; jų daliniai vis kei- 
tėsi tarpusavyje, o ispanai nė akimirkai negalėjo paleisti kar- 
do iš rankų. Taip grumiantis praslinko visa diena. Temstant 
Valdivija neteko vilties sulaukti Chuano Gomeso su rezervu. 
Jo žmonės visai nebeturėjo jėgų, arkliai kraujavo lygiai kaip 
ir žmonės, o į kalvą atkakliai kopė vis nauji priešo pulkai. 

— Tai ką darom, ponai? - paklausė Valdivija tuos devynis 
vyrus, kurie dar galėjo stovėti. 

— O ką jūsų malonybė norėtų, kad darytume? Mums be- 
lieka kautis ir mirti, - atsiliepė vienas kareivis. 

— Ką gi, ponai, tada mirkim garbingai! 

Ir dešimtis atkaklių ispanų kartu su janakonais, dar pasto- 
vinčiais ant kojų, metėsi į kovą pasitikti mirties, iškėlę kar- 
dus ir su apaštalo Santjago vardu lūpose. Per kelias minutes 
aštuoni kareiviai buvo svaidyklėmis ir kilpomis nutempti iš 
balno, pargriauti žemėn ir šimtų mapučų sutrypti. Tik Pe- 
dras de Valdivija, kunigas ir ištikimasis janakonas įstengė 
pralaužti apsupties žiedą ir pasprukti vieninteliu atviru ke- 
liu - visi kiti buvo priešo atkirsti. Tvirtovėj buvo pasislėpęs 
dar vienas janakonas; jam pavyko įlindus po nuolaužų krūva 
neuždusti gaisro dūmuose, o po dviejų dienų, kai mapučai 
buvo jau pasitraukę, pasprukti gyvam. Laisvą taką Valdivi- 
jai pabėgti gudrusis Lautaras buvo tyčia palikęs. Tai buvo 
aklakelis, vedantis per tamsią girią į liūną, kuriame arkliai 
įklimpo, kaip ir tikėjosi Lautaras. Grįžti bėgliai nebegalėjo, 
nes jiems ant kulnų jau mynė priešai. Saulėlydžio šviesoj 
gubernatorius su saviškiais matė, kaip iš tankumyno lenda 
šimtai čiabuvių, o jie patys nesulaikomai grimzta į pūvantį 
dumblą, iš kurio burbuliuoja sieringos šėtono išgaros. Bet 
mapučai neleido pelkei praryti bėglių - ištraukė juos, nes ne 
tokią žūtį buvo jiems parengę. 

Matydamas, kad neišsigelbės, Valdivija dar bandė išside- 
rėti laisvę iš priešų, žadėdamas atsisakyti miestų, įkurtų Pi- 
etuose, visiems laikams išvesti ispanus iš Araukanijos, be to, 
padovanoti indėnams avių ir kitokio labo. Janakonas pra- 
dėjo versti jo žodžius, bet nespėjo baigti: indėnai puolė ant 
jo ir užmušė. Jie jau žinojo, kad huinkų pažadais neverta ti- 
kėti. Kunigas iš dviejų pagalių padarė kryžių ir ketino duoti 
janakonui paskutinį patepimą, kaip jau pirma buvo davęs 
gubernatoriui, bet gavo kuoka per galvą ir išleido kvapą. 
O tada indėnai pradėjo kankinti Pedrą de Valdiviją, labiau- 
siai nekenčiamą priešą, įkūnijantį visas skriaudas ir žiauru- 

mus, kuriuos patyrė mapučų tauta. Jie nepamiršo tūkstančių 
žuvusiųjų, sudegintų vyrų, išprievartautų moterų, sutraišky- 
tų kūdikių, šimtų rankų, išmestų į upę, nupjaustytų pėdų ir 
nosių, rimbų, grandinių ir šunų. 

Belaisvis buvo priverstas stebėti, kaip kankinami janako- 
nai, likę gyvi Tukapelyje, ir kaip niekinami ispanų lavonai. 
Jis buvo išrengtas nuogai ir už plaukų tempiamas ligi kaimo, 
kur jau laukė Lautaras. Pakeliui akmenys ir aštrios šakos nu- 
plėšė jam odą, ir nidoltokiui po kojų buvo numestas jau tik 
plikų raumenų gniužulas, aptekęs purvu ir kraujais. Lautaras 
liepė jį pagirdyti, kad atgautų sąmonę, o paskui pririšti prie 
stulpo. Čia jo laukė simbolinis pažeminimas: indėnų vadas 
perlaužė pusiau Toledo plieno kardą, su kuriuo Pedras de 
Valdivija niekados nesiskyrė, ir įsmeigė jo gabalus žemėn prie 
belaisvio kojų. Kai šis tiek atsipeikėjo, kad galėjo atsimerkti 
ir suvokė kur esąs, pamatė priešais save buvusį augintinį. 

- Felipe! - sušuko jis vilties kupinu balsu: vis dėlto tai 
bent vienas pažįstamas veidas, bent vienas žmogus, supran- 
tantis kastiliškai. 

Lautaras su begaline panieka pažvelgė jam į akis. 

— Argi nepažįsti manęs, Felipe? Juk aš - Tėtušis, - vis dar 
netilo belaisvis. 

Lautaras spjovė jam į veidą. Dvidešimt dvejus metus jis 
laukė tos akimirkos. 

Nidoltokiui paliepus, įsikarščiavę mapučai vienas po kito 
ėjo prie Pedro de Valdivijos su išgaląstomis moliuskų kriau- 
klėmis ir atsipjaudavo po kąsnį gyvo kūno. Paskui tomis pa- 
čiomis kriauklėmis draskė rankų bei kojų raumenis, kepė 
ant laužo ir valgė aukos akivaizdoje. Ta klaiki orgija tęsėsi 
tris naktis ir dvi dienas, o Mirtis vis nenutraukė nelaimingo- 
jo belaisvio kančių. Pagaliau trečiai dienai auštant pamatęs, 
kad Valdivija nebegyvas, Lautaras pripylė jam į burną išly- 
dyto aukso: tegul pasisotina metalu, kurį taip mėgo ir dėl 
kurio tiek kentėjo indėnai, dirbantys kasyklose. 

Ak, kad žinotum, kaip man skauda! Tie atsiminimai - tai 
peilio dūris čionai, į vidurį krūtinės. Kelinta valanda, dukre- 
le? Kodėl taip tamsu? Laikas eina atbulai, turėtų prašvisti iš 
naujo. Tikriausiai tai jau bus amžinybės aušra... 

Pedro de Valdivijos palaikų taip niekas ir nerado. Kal- 
bama, kad mapučai jo kūną suriję per gaivališkas apeigas, 
kad iš jo kaulų padirbę fleitas, o iš jo kaukolės tokiai ligi 
šiol geriantys mudajų. Klausi mane, dukrele, kodėl aš atka- 
kliai laikausi siaubingosios versijos, kurią išdėstė Sesilijos 
tarnaitė, o ne kitos, gailestingesnės, pasak kurios Valdivija 
buvęs nudobtas vėzdo smūgiu į galvą, kaip rašė poetas ir 
pasakojama Pietų indėnų padavimuose. Pasakysiu tau. Tas 
tris pragaištingas 1553 metų gruodžio dienas aš labai sir- 
gau. Jaučiausi taip, tarsi mano siela žinotų tai, ko dar nežino 
protas. Klaikūs vaizdai slinko man pro akis kaip koks slo- 
gutis, iš kurio negaliu pabusti. Tarsi regėjau savo namuose 
pintines, pilnas nupjautų rankų ir nosių, kieme - indėnus, 
sukaustytus grandinėmis, ir kitus, pamautus ant kuolų; oras 
trenkė prisvilusia žŽmogiena, o nakties vėjelis nešė man rim- 
bų pliauškėjimą. Be galo daug kančių kainavo toji konkista... 
Niekas nebūtų galėjęs dovanoti tų Žžiaurybių, juoba mapu- 
čai, niekada nepamirštantys patirtos skriaudos, kaip, beje, ir 
gautų malonių. Mane kankina prisiminimai, jaučiuosi tarsi 
kokio demono valdoma. Juk žinai, Isabele, kad išskyrus kelis 
širdies priepuolius visada, ačiū Dievui, buvau sveika, todėl 
negaliu kitaip paaiškinti, kodėl tomis dienomis taip apsir- 
gau. Kai Pedras merdėjo baisiose kančiose, mano siela buvo 
pas jį, verkė dėl jo ir dėl visų to karo aukų. Buvau visai palū- 
žusi, taip siaubingai vėmiau ir taip karščiavau, kad artimieji 
drebėjo dėl mano gyvybės. Kliedėdama aiškiausiai girdėjau 
Pedro de Valdivijos dejones ir jo žodžius, kuriais jis paskuti- 
nį kartą atsisveikino su manim: „Sudie, Inese, širdele...“ 


10 adėka 


MANO BIČIULIAI Josefina Rosetti, Victorio Cintolessi, Ro- 
lando Hamilton ir Diana Huidobro padėjo man tyrinėti 
Čilės nukariavimo laikus, ypač Inesės Suares (Inės Suarez) 
gyvenimą. Malu Sierra patikrino visa, kas susiję su mapu- 
čais. Juan Allende, Jorge Manzanilla ir Gloria Gutierrez taisė 
rankraštį. William Gordon manim rūpinosi ir mane rėmė 
per tuos kelis mėnesius, kai man reikėjo ramybės, kad ga- 
lėčiau rašyti. Esu dėkinga tiems nedaugeliui istorikų, kurie 
paminėjo, kokia svarbi asmenybė buvo Inesė Suares; jų vei- 
kalai leido man parašyti šį romaną. 


"IR ibliografinės nuorodos 


RENGDAMASI RAŠYTI šį romaną ketverius metus tyrinėjau, 
godžiai skaičiau. Paėmiau jo siužetą ne iš istorijos knygų, 
fantastikos veikalų ir straipsnių, kuriuos skaičiau tam, kad 
geriau pažinčiau tuos laikus ir personažus, nes mintis pa- 
teikti ir bibliografiją nekilo man iki pat pabaigos. Perskai- 
čiusi rankraštį, mano agentė Glorija Gutjeres (Gloria Gutiėr- 
rez) pareiškė, kad be bibliografinių nuorodų tas pasakojimas 
atrodysiąs panašus į liguistos vaizduotės vaisių (tuo dažnai 
būdavau kaltinama): daugelis Inesės Suares (Inės Suarez) 
gyvenimo ir Čilės nukariavimo epizodų jai atrodantys ne- 
įtikėtini, tad esą reikalinga įrodyti, jog tai - istoriniai faktai. 
Kai kurios knygos, kuriomis naudojausi ir kurios tebėra su- 
krautos trobelėje, kurioje rašau, mano sodo gale, išvardytos 
toliau. | 

Pažinti bendrąją Čilės istoriją man labai padėjo du kla- 
sikiniai veikalai: Pedro Marino de Loveros Crėnicas del rei- 
no de Chile (Čilės karalystės kronikos; El Ferrocarril, 1865) 
ir fundamentalioji Diego Barroso Aranos Historia general 

de Chile (Bendroji Čilės istorija, 1884), kurios pirmajame 
tome aprašyti konkistos epizodai. Labiau šiuolaikiška yra 
Historia general de Chile (Bendroji Čilės istorija; Planeta, 
Santiago de Chile, 2000), kurios autorius yra Alfredo Joce- 
lyn-Holt Letelier. 

Rašydama apie konkistą rėmiausi skirtingais veikalais; iš 
jų prisimenu Nestoro Mesos (Nėstor Meza) Estudio sobre 
la conguista de Amėrica (Amerikos nukariavimo studija; 
Universitaria, Santiago de Chile, 1992), taip pat La era colo- 
nial (Kolonijų laikai; Nacimiento, Santiago de Chile, 1974), 
kurio autorius Benjamin Vicuna Mackenna yra labai susijęs 
su Čilės istorija ir istoriografija, ir C. H. Harinos El imperio 
hispūnico de Amėrica (Ispaniškoji Amerikos imperija; Peu- 
ser, Buenos Aires, 1958). Dėl Ispanijos istorinio fono gilinau- 
si, be kitų, į Ispanijos istorijos veikalus, kurių autoriai - Mi- 
guel Angel Artola (Alianza Editorial, Madrid, 1988; vol. 3) 
ir Fernando Garcia de Cortazar (Planeta, Barcelona, 2002). 
O štai keli mano bibliografijos šaltiniai, iš kurių sėmiausi ži- 
nių apie konkistadorus: tai Conguistadores espanoles del siglo 
XVI (XVI amžiaus konkistadorai ispanai; autorius Ricardo 
Majo Framis; Aguilar, Madrid, 1963), Los ultimos conguis- 
tadores (Paskutiniai konkistadorai; 2001) ir Diego de Alma- 
gro (3 leidimas, 2001; abiejų autorius Gerardo Larrain Val- 
dės), taip pat Santiago del Campo Pedro de Valdivia, capitan 
conguistado (Pedras de Valdivija, konkistos vadas; Instituto 
de Cultura Hispanica, Madrid, 1961). 

Gausi bibliografija skirta mapučų pasauliui. Joje išsiskiria 
klasikinis veikalas Los araucanos (Araukanai; Universitaria, 
Santiago, 1914), kurį parašė Edmond Reuel Smith, o iš nau- 
jesnių - Malū Sierros Mapuche, gente de la Tierra (Mapučai, 
Žemės žmonės; Sudamericana, Buenos Aires, 2000), Historia 
de los antiguos mapuche del sur (Senųjų Pietų mapučų istori- 
ja; Catalonia, Barcelona, 2003), kurios autorius Josė Bengoa. 

Iš specialesniųjų veikalų naudojausi Oresto Plato (Oreste 
Plath) monografija Folklore mėdico chileno (Medicininis Či- 
lės folkloras; Nacimiento, Santiago de Chile, 1981). 

Negalėjau nepasidomėti ir dviem puikiais istoriniais ro- 
manais: Butamalėn (Anaya-Mario Muchnik, Madrid, 1994), 
kurio autorius - Eduardo Labarca, ir Chorchės Gusmano 
(Jorge Guzman) Ay, mama Inės (Andrės Bello, Santiago de 
Chile, 1993), vieninteliu man žinomu romanu apie mano 
knygos heroję. Galiausiai turiu atskirai paminėti du kūri- 
nius iš tų laikų, kurie aprašomi mano knygoje: tai Alonso 
de Ersilijos (de Ercilla) La Araucana (Araukanietė; 1578), iš- 
leista nesuskaičiuojamą daugybę kartų (aš naudojausi San- 
tillanos leidimu; ypač dailus yra 1842 metų leidimas, iš kurio 
paimtos iliustracijos šiai knygai), ir Pedro de Valdivijos (de 
Valdivia) Cartas (Laiškai). Iš pastarojo kūrinio leidimų pa- 
minėtini du: išleistas Ispanijoje, leidykloje Lumen y la Junta 
de Extremadura (1991), kurį finansavo čilietis Miguel Rojas 
Mix, ir kitas, kurį 1998 metais Čilėje išleido kasyklų bendro- 
vė Dona inės de Collahuasi. 

